
PRÆFATIO
Hic tractatus De Eucharistia pertinet ad Cursum theologice dog­
maticae, cujus duo priores tractatus jam typis mandati sunt: De Reve­
latione per Ecclesiam proposita1 et De Deo uno2. Speramus mox
nlere tractatus de Deo Trino et creatore, de Christo Salvatore, et
deinceps de Gratia.
In his omnibus tractatibus attente sequimur S. Thomae doctrinam,
secundum ipsum ordinem quaestionum, quemlibet articulum conside­
rando cum principalibus controversiis, quae circa eos ortae sunt usque
ud hodiernum diem.
In presenti volumine, initio invenitur conspectus de Sacramentis
ni communi, ac compendium quaestionum S. Thomae de baptismo et de
confirmatione.
Quoad sacramentum Eucharistiae specialiter insistimus in doctrina
S. Thomœ de transsubstantiatione, secundum quam substantia panis
totaliter convertitur in Corpus Christi, ita ut nullo modo mutetur in se
Christi Corpus, et omnia ad praesentiam ejus realem pertinentia se­
quantur ex transsubstantiatione sic concepta, secundum principium
u conomice, abseque ulla alia interventione Dei extraordinaria. In hoc pro­
funde differt, ut videbimus, transsubstantiatio conversiva seu proprie
dicta a transsubstantiatione adductiva, quae proprietatem vocis « conver­
si amis » non conservat.
Agendo de Sancta Communione ejusque effectibus, notamus quod
quaelibet communio debet augere in nobis caritatem et proinde norma­
liter nos disponere ad meliorem communionem pro die sequenti, secun­
dum quamdaim accelerationem, quae est lex superior vitae gratiae.
Quoad sacrificium Missae animadvertimus quod positio quaestionis
notabiliter differt ante et post protestantismi apparitionem: antea com­
muniter ponebatur quaestio ut apud S. Thomam IIP, q. 83, a. 1: « Utrum
in celebratione hujus mysterii Christus immoletur »; et theologi commu­
niter respondebant per verba S. Augustini (Ep. ad Bonifacium): « Semel
Immolatus est in semetipso Christus, et tamen quotidie immolatur in
sacramento » seu sacramentaliter.
Post apparitionem protestantismi quaestio sic ponitur: An Missa
sit verum sacrificium proprie dictum. Ad hoc autem probandum plures
theologi voluerunt in ea invenire realem immutationem victimae oblatae,
id est Corporis Christi, quod impossibile est, nam Corpus Christi nunc,
I F. Ferrari, Romæ, 3s editio, 1925.
ί Desclée de Brouver, Paris, 1938.

«./ gloriosum, est impassibile. Redimus ergo ad doctrinam tradîtionalem,
scii., esi immolatio sacramentalis Corporis Christi, quœ, ut sacramentatis,
est in genere signi, non vero realis seu physica, quœ tamen realiter fun­
datur in duplici transsubstantiatione, prout « aliquid fit circa victimam
oblatam », in quantum conversio substantiae panis proprie terminatur ad
solum Corpus Christi, et conversio substantiae vini ad solum ejus San­
guinem, quamvis per concomitantiam ambo sint sub qualibet specie.
Insistimus deinde in hoc puncto quod « Christus semper vivens ad
interpellandum pro nobis » actualiter offert Missas quae quotidie cele­
brantur, ita ut quaelibet habeat valorem infinitum non solum ex parte
victimes oblatas, sed etiam ex parte principalis offerentis.
Post tractatum de Eucharistia accedunt de poenitentia quœstiones
dogmaticas, et specialiter quaerimus quid ad attritionem sufficientem
cum sacramento ad justificationem, requiritur, « ut excludat omnem
peccandi' voluntatem » ; recpiiritur ne ad eam initialis amor benevolus
Dei ut est fons omnis justitiae, distinctus a caritate ?
In fine brevissime agitur de sacramento Ordinis et de duabus contro­
versiis: an ordines minores sint sacramenta, ut partes potentiates sacra­
menti Ordinis, et an Episcopatus sit sacramentum a presbyteratu di­
stinctum.
Theologia positiva in hoc opere exceptis quaestionibus de institutione
Eucharistiae, de prœsentia redii, et quibusdam aliis, parum evolvitur;
quoad hanc partem elementa in praecipuis manualibus hodiernis inve­
niuntur, et ad integrdliter ac exacte tractandas has quœstiones posi­
tivas exigitur specialis labor valde distinctus a labore theologiae spe­
culativae, et peritiam distinctam requirens; de facto hoc hodie evolvitur
partim in cursu theologice biblicœ, partim in Patrologia, aut in historia
dogmatum, et optime exponitur in diversis monographiis infra citandis.
In expositione doctrinae S. Thomae attente sequimur reiterata consilia
et ordinationes Summorum Pontificum, praesertim Leonis XIII et suc­
cessorum ejus, ad exacte servandam et explicandam hanc doctrinam ut
necessarium est ad deviationes praesentis temporis vitandas. Utinam sem­
per illum attingamus scopum, ad rectam formationem intellectualem
studentium, ad eorum pietatem fovendam, ut deinde cum fide viva donis
Spiritus Sancti illustrata et cum vero zelo apostolico laborent ad ani­
marum salutem.

INTRODUCTIO

BREVIS CONSPECTUS TRACTATUS S. THOMÆ
DE SACRAMENTIS IN COMMUNI
S. Thomas III* q. 60 in prologo ait: « Post considerationem eo­
rum quæ pertinent ad mysteria Verbi incarnati considerandum est de
Kcclesiæ sacramentis quæ ab ipso Verbo incarnato efficaciam habent ».
Propter eandem rationem, juxta plures theologos modernos ut A.
Gardeil, L. Billot, hic potest institui pariter tractatus theologicus de
Ecclesia a Christo instituta, de ejus intima constitutione, de ejus hierarchia, de duplici potestate ordinis et jurisdictionis. Attamen convenit
ut, in theologia fundamentali, post quæstiones de Christo a Deo legato
ad plenitudinem revelationis tradendam, exponatur pars apologetica
tractatus de Ecclesia, scii, quod historice instituta est a Christo ad
Revelationem conservandam, infallibiliter proponendam et explicandam,
et quod visibilis est Ecclesia ac discernibilis a falsis sectis per quatuor
notas. Hæc omnia pertinent ad tractatum de Revelatione divina per
Ecclesiam proposita, deinde considerandum est quid continetur in ipsa
Revelatione, etiam circa ipsam Ecclesiam, circa ejus hierarchiam etc.

• * «
Nunc autem proponitur brevissimus conspectus tractatus de Sacra­
mentis in communi, notando principales quæstiones quæ in eo inve­
niuntur et principia quibus illustrantur subséquentes quæstiones.
Hic tractatus de sacramentis in communi, continet quinque quæ­
stiones :
1° quid sit sacramentum. - 2° de necessitate sacramentorum ex
âne. - 3° de effectibus sacramentorum, scii, de gratia sacramentali et
de charactere. - 4° de causa sacramentorum. - 5° de eorum numero.
Sic considerantur eorum quatuor causæ: quid (causa formalis et
materialis), finis et effectus qui est finis in executione, causa efficiens
sci). Deus et Christus, et denique de numero sacramentorum, ubi agitur
d<· divisione et subordinatione sacramentorum.
1. - Garrigou-Lagranus, De Eucharistia.

in communi

Quid sit sacramentum (q. 60).
Sanctus Thomas ostendit quod sacramentum est signum rei sacræ,
et rei sacræ sanctificantis homines, scil. gratiæ quæ ab eo producitur.
Sed simul est commemoratio Passionis a quo derivatur et pignus seu
signum prognosticum futuræ beatitudinis.
Ita baptismus est signum gratiæ baptismalis, confirmatio est si­
gnum gratiæ ab ea collatæ, item absolutio sacramentalis, pariter extre­
ma unctio. Item eucharistia prout continet corpus Christi per modum
cibi, est signum gratiæ cibantis. Unde sacramentum est proprie quid
sensibile significans gratiam quam producit.

In eadem quæstione 60, ostenditur quod in quolibet sacramento
sunt res sensibilis et verba, quæ constituunt unum sacramentum, prout
conveniunt in uno scii, in significando, et in significando active, imo
in causando. Unde res vg. aqua in baptismo, dicitur materia sacramenti
et verba sacramentalia dicuntur forma sacramenti; quia magis deter­
minant significationem rei sensibilis; unde manifestum est quod ana­
logice et non univoce agitur de materia et forma in hoc tractatu.
Sensus est quod sicut in rerum natura forma specifica vg. auri deter­
minat materiam ad talem speoiem, quæ est radix harum proprietatum,
ita proportionaliter seu analogice verba sacramentalia vg. baptismi
determinant significationem practicam rerum sensibilium vg. aquæ
baptismalis, chrismatis, panis consecrandi.
Sunt tamen quædam difficultates infra examinandæ ad determi­
nandum in quibusdam sacramentis, vg. in matrimonio et in poenitentia,
ubinam est materia: in poenitentia sunt actus pœnitentis, sensui sub­
jecti, in matrimonio sunt pariter actus eorum qui conjugendi sunt.
Suppi. 42, a. 2.
Quoad institutionem materiæ et formæ a Christo videbimus quod
sufficit Christum dixisse se velle aliquod sacramentum ad producen­
dum talem determinatum effectum, vg. quod deleantur reliquiæ peccati
ante mortem. Hoc sufficit quia signum sacramentale SPECIFICATUR
ab effectu sacramentali significando et producendo, ad quem est essen­
tialiter relativum ut signum practicum. Ibi est relatio transcendentalis
quæ est de essentia sacramenti.

Necessitas sacramentorum (q. 61).
Sumitur ex hoc quod homines manuducuntur ad spiritualia per
sensibilia.
Sacramenta legis naturæ fuerunt indeterminata;
Sacramenta legis mosaicæ fuerunt magis determinata a Moyse;

Sacramenta legis evangelicæ sunt alia quæ supponunt jam adventum
< In isti et operantur virtute Passionis Christi jam præteritæ, non solum
: unt signum gratiæ produeendæ, sed causa.
De causalitate sacramentorum (q. 62).
Utrum sint solum causa moralis, ut charta monetaria quæ dat jus
d accipiendum aurum vel argentum, an sint causa physica instrumentalis.
Primo est de fide quod sacramenta novæ legis producunt gratiam
< .1: opere operato, scii, ex se, non ex opere operantis, nam actus humani
non sunt de essentia sacramentorum habentium materiam corporalem,
;ied dispositive se habent 84, a. 1 ad 1. Attamen quidquid recipitur ad
modum recipientis recipitur et ille qui magis accedit ad fontem lucis
1t caloris magis illuminatur et calefit.

Etiam in sacramentis quorum materia sunt actus humani (vg. actus
pœnitentis in pœnitentia et actus conjungendorum in matrimonio),
gratia sacramentalis non producitur ea opere operantis (sicut quando
justus per actum caritatis meretur augmentum hujusce virtutis), sed
/ x opere operato, scill. eo ipso quod constituitur sacramentum per unio­
nem ejus formæ cum materia; vg. per absolutionem sacramentalem,
qua attritus fieri potest contritus, dum non potuisset mereri gratiam
contritionis, nec statum gratiæ, qui est principium meriti.
Sed supposito quod sacramenta novæ legis producunt gratiam
sacramentalem ex opere operato, quæritur utrum eam producant solum
moraliter, ut charta monetaria est id quo obtinetur argentum, an etiam
physice, id est instrumentaliter physice. Hoc adhuc hodie disputatur i.
S. Thomas aperte docet causalitatem instrumentalem physicam
sacramentorum in q. 62, a. 1 quia, inquit, alioquin « sacramenta novæ
legis nihil plus essent quam signa gratiæ (produeendæ); cum tamen ex
inultis sanctorum auctoritatibus habeatur, quod sacramenta novæ legis
non solum significant, sed causant gratiam... Et ideo dicendum est quod
sunt causa instrumentalis gratiæ». Ad lum: sic communiter dicitur
efficiunt id quod figurant ». Ad 2um: «Instrumentum habet duas
'ictiones : unam instrumentalem, secundum quam operatur, non in virI Negant Scotus, scotistæ, quibus adhaerent Vasquez, Eugo, Tournely et
plures moderni. Afflrmant S. Thomas et thomistæ, uno aut altero excepto, et
plures extranei, ut S. Bellarminus, Suarez, Valentia, Fonseca.
Notandum est quod Patres loquuti sunt de causalitate sacramentorum aim
magno realismo v. g. S. Leo Serm. 4 de Nativ.: «Omni homini renascent! aqua
Baptismatis instar est uteri virginalis, eodem Spiritu Sancto replente fontem.
<iui replevit et virginem». Item Aug. in Joan. t. 80: «Unde tanta virtus aqua:
ut corpus tangat et cor abluat». Hæc vis. inquit, est «rore subtilior». De
Baptismo, c. 4. Item S. Chrysostomus: «quod est matrix embryoni, hoc est
Illicii aqua ».

tute propria, sed virtute principalis agentis; aliatn autem actionem
propriam, quæ competit sibi secundum propriam formam;... sic securis
scindendo facit lectum... ita aqua baptismi, abluendo corpus secundum
propriam virtutem... abluit animam in quantum est instrumentum virtutis divinae ».
Item a. 3: « Sacramenta novæ legis continent gratiam, seu gratia
continetur in eis ut in causa instrumentait ». A. 4. « In sacramentis est
aliqua virtus causativa gratiae» sicut in penna est virtus causativa
scripturæ intelligibilis, sicut in penicillo Raphaelis est virtus ad pulcherriman picturam producendam. Sacramenta sunt quasi penna et
penicillum Dei ad scribendum et pingendum in anima Christiana;
scribitur in ea non atramento sed gratia sacramentali.
Item q. 62 a. 5: Sacramenta novæ legis hanc virtutem habent ex
passione Christi. Sic humanitas Christi cum suis gloriosis cicatricibus
et suo vivo desiderio sanctificationis nostræ, est instrumentum conjun­
ctum divinitati, dum sacramentum est instrumentum separatum. Ita
in scriptore, manus ejus est instrumentum conjunctum artis suæ, et
penna est instrumentum separatum.
Quæstione 62, a. 6: « Sacramenta veteris legis non habebant in se
aliquam virtutem (derivatam a Passione Christi, quæ nondum adimpleta
erat) qua operarentur ad conferendam gratiam justificantem; sed solum
significabant fidem (de futura Christi passione) per quam justificabantur
homines ». Ita v. g. circumcisio remittebat peccatum originale produ­
cendo, ut signum praticum, gratiam habitualem (cf. etiam q. 66, a. 1).
Hi textus S. Thomæ sunt clari et explicit! ; juxta eos, si sacra­
menta novæ legis essent solum causa moralis vel intentionalis ad mo­
dum meri signi practici (ut vult cardinalis Billot), non distinguerentur
a sacramentis veteris legis, quæ erant solum signa gratiæ, non vero
causa gratiæ.
Hoc clarius apparet si comparentur sacramenta novæ legis cum
vi impetratoria orationis; oratio petitionis est causa moralis gratiæ
quam obtinet, pariter meritum; sed nec oratio nec actio meritoria pro­
ducunt gratiam, eam solum obtinent sive impetratorie, sive meritorie.

De gratia sacramentali (cf. q. 62, a 2).

Dicit S. Thomas, loc. cit. : « Gratia sacramentalis, vg. bapti­
smatis, addit super gratiam communiter dictam et super virtutes et
dona, quoddam divinum auxilium ad consequendum sacramenti finem».
Sic Adam innocens habuit gratiam habitualem communiter dictam,
quæ est participatio divinæ naturæ, seu vitæ intima^ Dei, pariter ha­
buit virtutes infusas et septem dona, sed non habuit gratiam proprie
baptismalem, quæ est gratia proprie Christiana, quæ derivatur a meritis
Christi redemptoris; Adam innocens non erat redemptus. Gratia ut

< hi istiana nos configurat Christo et diversimode secundum diversa
«aeramenta baptismi, confirmationis, eucharistiæ etc.
Ex his quæ dicta sunt a S. Thoma in hoc articulo constat quod
gratia sacramentalis addit super gratiam virtutum et donorum modalilatem quamdam habitualem, quæ dat aliquod jus ad accipiendas
gratias actuales saltem sufficientes, (et si eis homo non resisteret, acci­
peret gratiam efficacem) vg. gratia baptismalis ad Christiane vivendum,
gratia confirmationis ad firmam fidei christianæ confessionem, gratia
cibans producta a communione eucharistica dat jus ad gratias actuales
necessarias ad majorem cum Christo unionem, tanquam ejus membra
magis ac magis vivificata; gratia sacramentalis pœnitentiæ dat jus
quoddam ad gratias actuales ad vitandas occasiones peccati; gratia
sacramenti ordinis dat aliquod jus ad gratias actuales ad sancte et
semper sanctius celebrandum etc.
Sic gratia sacramentalis est velut lineamentum nostræ physionomiæ
spiritualis. Quædam animæ, quæ vident secreta cordium, videntur ac­
cipere spirituales photographias quarumdam aliarum animarum, et sic
vident lineamenta earum physionomiæ spiritualis quæ evolvitur et tendit
ad perfectionem, velut ad spiritualem ætatem perfectam. Gratia sacra­
mentalis est velut spirituale lineamentum physionomiæ animæ, et se?cundum hoc lineamentum fiunt diversi motus physionomiæ, velut mo­
deratus risus, ictus oculi, lacrimæ, etc.

*·

* * *

Principalis objectio contra causalitatem instrumentaient physicam
sacramentorum est ista:
- Virtus spiritualis non potest recipi in corpore.
- Atqui virtus instrumentalis ad productionem gratiæ est spi­
ritualis.
- Ergo non potest recipi in sacramento sensibili, vg. in aqua aut
chrismate.
Respondetur: Distinguo majorem: non potest recipi permanenter in
corpore, ut proprietas ejus vel ut accidens permanens, concedo; non
potest recipi transeunter, nego. Quia id quod recipitur transeunter
in aliquo subjecto non ei proportionatur, sed termino producendo et
subjecto transmutando, scii, in præsenti proportionatur animæ perficiendæ. Ita vg. similitudo corporum transit per aerem ad visionem pro­
ducendam in oculis nostris.
Ita etiam, in ordine naturali, in vultu sensibili transit lumen in­
tellectus per oculos, per ictum oculi; dicitur de aliquo homine: habet
oculos intelligentes; ita in accentu vocis transit affectio animæ, amor
vel ira.

Insuper Deus utitur corpore, vg. aquu baptisnrmll, non ut proprie
est corpus, sed ut cat ens creatum sibi subjectum, et ex potentia obe­
diential) aquæ educit prædictam virtuten instrumentaient.
Denique hæc virtus instrumentalis potius dynamice continet ma­
teriam sacramenti quam continetur in ea, sicut anima potius continet
corpus quam continetur in eo.
De charactere (q. 63).

Character est alius effectus quorundam sacramentorum, scii, bap­
tismi, confirmationis, ordinis. Est, ut nomen ejus indicat, velut sigillum
in anima impressum.
Sed sigillum istud spirituale ad aliquos actus religiosos valide adim­
plendos ordinatur. Propterea concipitur a theologis et speciatim a
sancto Thoma, ut spiritualis potestas ad tales actus religiosos valide
adimplendos, dum gratia sacramentalis adjuncta est ad hos actus
licite et sancte adimplendos.
Hæc omnia sunt revelata et de fide definita. Revelatio autem harum
veritatum facta est quasi in concreto, per praxim administrationis sa­
cramentorum, vg. baptismi. Hoc factum complexum (baptismus) potest
enim exprimi in multis propositionibus: ex parte materiæ, formæ sa­
cramentalis, ministri, subjecti et effectuum. Ex usu non reiterandi
baptismum plura constant de his effectibus.
Sic character baptismi est alius a charactere confirmationis et
ordinis, quia sunt ad distinctos actus (q. 72, a. 5).
Character baptismi est potentia passiva (ad alia sacramenta valide
recipienda), sed character confirmationis et ordinis est potentia activa
(q. 63, a. 3).
Hi characteres sunt proprie characteres Christi, tanquam ducis, qui­
bus configurantur fideles sacerdotio Christi (q. 63, a. 3).
Per oppositum character bestiæ est obstinata malitia vel professio
illiciti cultus (q. 63, a. 3 ad 3UU1).
Character manet in damnatis quia est indelebilis (63, a. 2 et 5);
gratia autem sacramentalis amittitur cum gratia virtutum et donorum,
cujus est modalitas, sed restituitur cum ea per reviviscentiam.
Christus habuit gratiam, imo plenitudinem gratiæ capitalis, nullum
vero characterem. Christus ipse est character Patris (q. 63, a. 1 ad 2>"n
et a. 5 et 6).
De causa sacramentorum (q. 64).
Art. 1. — Solus Deus interius operatur (ut causa principalis) in
sacramentis, quia ille solus est causa principalis gratiæ, et etiam cha­
racteris spiritualis impressi in anima. Christus vero ut homo est coniuncta causa instrumentalis gratiæ, ut dictum est.

De eorum

ministro

7

Art. 2. — Solus Deus potest instituere sacramentum, quia virtus
aeramenti ad producendam gratiam est a solo Deo tanquam a causa
principali. Virtus sacramenti non potest esse ab eo qui utitur sacra­
mento jam instituto, quia ille est solum minister.
Art. 3. — Christus, ut Deus, operatur in sacramentis per aucto­
ritatem; secundum autem quod est homo, operatur ad interiores effectus
: aci amentorum meritorie (olim), et efficienter sed instrumentaliter
< nunc). Cf. inanl q. 13, a. 2, 3. Ipse est instrumentum divinitati conjun­
ctum et principale.
Item « ad potestatem excellentiae, quam Christus habet in sacra­
mentis, pertinet quod in ejus nomine (et propter ejus merita infinita)
sacramenta sanctificantur... Sic Christus potuit instituere sacramenta
( non solum ut Deus, sed ut homo quia meruit de condigno effectus
omnium sacramentorum); insuper potuit effectum sacramentorum sine
exteriori sacramento conferre » vg. remittendo paralytico peccata ejus,
et Magdalena, et bono latroni.
Imo secundum Concilium Tridentinum sess. 7, cap. I: «Si quis
dixerit sacramenta novæ legis non fuisse omnia a Jesu Christo insti­
tuta, an. sit».
Sufficit tamen, vg. pro extrema unctione, quod manifestaverit se
velle aliquod signum sensibile ad hunc effectum determinatum produ­
cendum, scii, ad reliquias peccati tollendas ante mortem; sacramentum
enim extremae unctionis specificatur et ab aliis distinguitur ab isto
effectu producendo, ad quem est essentialiter relativum.

* » *
Quid importat potestas excellentiae quam habuit Christus circa sa­
cramenta instituenda?
Potestas excellentia Christi circa sacramenta importat quatuor:
1° quod ejus meritum operetur in sacramentis ad eorum effectum;
2 quod sacramenta in ejus nomine administrentur; 3° quod potuerit
instituere sacramenta; 4" quod potuerit effectum sacramenti, scii,
gratiam, sine sacramento sed solo imperio conferre.
Hæc potestas excellentia (sublato tamen valore infinito meritorum
et satisfactionis) potuisset communicari puro homini, qui accepisset a
Deo plenitudinem gratia capitalis, ut potuisset mereri de condigno, sed
non rigorose satisfaciendo, pro aliis hominibus. Ita Billuart diss. V, a. 1
ei plures alii (cf. sanctum Thomam q. 64, a. 4). Imo Christus ipse po­
tuisset talem potentiam excellentia alteri homini communicare sed non
fecit, ne fideles spem ponerent in homine.
De ministro sacramentorum (q. 64, a. 5 sq.).

Mali ministri etiam haretici et pagani valide conficiunt sacramenta,
ni >do aliunde omnia ad illorum validitatem necessaria adhibeant, ma­
teriam scii., formam, et intentionem faciendi quod facit Ecclesia.

Ita pagani possunt valide conficere baptismum, non vero alta sa­
cramenta. Sed sacerdos peccator, imo hæreticus, si sit valide ordinatus,
valide consecrat.
Ratio est quia malus minister non potest impedire potestatem Do­
mini; ita Augustinus tract. 5 in Joann.; Concilia decreverunt quod
baptizati ab hæreticis non debent rursus baptizari (nisi sub conditione
quando dubitatur de validitate baptismi collati). Item Concilium Tridentinum sess. 7, can. 12.
Ratio theologica est: minister est solum instrumentum, et sufficit
quod velit facere id quod facit Ecclesia, servando ea quæ ad validita­
tem sacramenti pertinent.
Quoad hoc per accidens est quod minister si hæreticus, sicut quod
medicus sit ægrotus.
Malus minister non operatur in sacramentis de suo, sed ex virtute
Christi (cf. Billuart solutionem objectionum ex locis difficilibus Patrum).
Obiectio α ratione: Qui amisit fidem non potest velle facere id quod
facit Ecclesia.
Respondetur: Non potest hoc velle, ipse credendo efficacitatem supernaturalem sacramenti, concedo; non potest velle facere signum quod
Ecclesia credit esse supernaturaliter efficax, subdistinguo: si tollit quid
necessarium ad validitatem, aut si irrisorie agit, concedo; secus, nego.
Ita medicus materialists potest valide baptizare parvulum dum serio
vult facere id quod mater Christiana ab eo postulat.
Non sufficeret tamen intentio ministri si vellet facere ritum mere
externum, quia non vellet facere id quod facit Ecclesia (cf. art. 8 e 9).
Requiritur interna et seria intentio faciendi id quod facit Ecclesia, quia
minister est instrumentum animatum et sui conscium; attamen hæc
intentio potest existere in eo qui non habet fidem de efficacitate
sacramentorum.
Ita minister regis potest valide deferre litteram regis, etsi non
credat id quod in ea continetur, sed vult facere id quod vult rex scii, hanc
litteram portare (cf. q. 64, a. 9, luni in fine. Item a. 10: legere).
Requiritur intentio interna virtualis (non tamen actualis) id est
intentio quæ fuit actualis et non retractata est.
Mali ministrantes sacramenta peccant sic agendo, quia gravem irre­
verentiam committunt contra Christum, auctorem sacramentorum, nam
sancta sancte sunt tractanda, (cf. S. Thom., cit., a. 6).
Attamen in statu necessitatis non peccant saltem graviter.
De intentione subiecti recipientis sacramentum.
In adultis requiritur ad validitatem sacramenti intentio interna reci­
piendi illud ut rem in Ecclesia sacram (excipitur Eucharistia, quæ
existit ante susceptionem ejus).

Ratio eat quia adultus non justificatur per gratiam nisi ad eam
m disponat per modum liberi arbitrii. Sed sufficit intentio virtualis.
Quoad conditiones requisitas in sublecto. Peccatori occulto occulte
pelonti, et publico sive occulte sive publice petenti, extra periculum
mortis, deneganda sunt sacramenta, excepta poenitentia, et in aliquo
■ >111 (propter tranquillitatem reipublicæ) matrimonio.
De numero et ordine sacramentorum (q. 65).
Quatuor

sunt articuli:

Art. I. — Sunt septem sacramenta. Est de fide contra Lutheranos
et Calvinistas qui duo vel tria tantum agnoscunt, scii, baptismum et
Cinnam. Cf. Concilium Florentinum et Tridentinum.
Et sanctus Thomas optime ostendit quod convenienter sunt septem,
prout perficiunt hominem spiritualiter, et removent defectus peccati.
Etenim vita spiritualis, sicut et corporalis,
1" debet accipi, et hoc fit per baptismum,
2“ debet augeri ad robur, et hoc fit per confirmationem,
3° debet nutriri, et hoc fit per Eucharistiam,
4° post peccatum debet restitui, et hoc fit per poenitentiam,
5° ad reliquias peccati removendas datur insuper extrema unctio
nnte mortem et ut firmetur moribundus in agonia.
6° in ordine ad communitatem et exercitium cultus publici et
nd regendos fideles datur ordo.
7° ad familiam Christianam constituendam matrimonium, scii,
ut in hac familia regnet non concupiscentia sed spiritus Dei, et ad
educationem Christianam prolis.

Art. II. — De comparatione sacramentorum ad invicem. Sacra­
menta quæ ordinantur ad perfectionem unius persona naturaliter
præcedunt ea quæ ordinantur ad perfectionem multitudinis, quia
unum est prius quam multitudo. Sic ultimo ponuntur ordo et matri­
monium.
Inter priora sic est ordo: baptismus, confirmatio, eucharistia,
pœnitentia, extrema unctio; quia prius est id quod ordinatur ad per­
fectionem vitæ spiritualis, quam id quod removet nocivum superveniens.
Art. ΙΠ. — Potissimum sacramentum est Eucharistia. Quia continet
non solum gratiam, sed auctorem gratiae, et datur ad consummationem
vitæ spiritualis, nos intimius conjungendo cum Christo in commu­
nione, et simul cum aliis fidelibus per Christum et in ipso.
Alia sacramenta sic ordinantur ad Eucharistiam ut ad finem (cf.
irt. 3, corp. fin.). Coroll. Eucharistia sic præsupponit alia sacramenta
< t etiam omnia alia Christianismi mysteria, scii. Incarnationis redenip-

Uvie It'llli Del, Trinitatis, peccati originalis, elevationis ad ordinem gra­
tia' et gloriae: proinde unum solum miraculum eucharisticum, scii,
confirmans veritatem præsenliæ realis, confirmat consequenter veri­
tatem aliorum mysteriorum fidei et sacramentorum, imo validitatem
ordinationum in praeterito usque ad Christum. Hoc praedicandum est.
Art. IV. — Tria sacramenta sunt absolute de necessitate salutis.
Baptismus; poenitentia supposito peccato mortali; ordo pro vita
Ecclesiae. Ad melius esse necessaria sunt confirmatio, eucharistia,
extrema unctio, matrimonium pro multitudine Ecclesiae per propa­
gationem conservatae.

Compendium quœstlonls

DE BAPTISMO
(q. 66 - 71 inclusive)
Agendo de Baptismo qui est janua aliorum sacramentorum, sanctus
Thomas dicit adhuc plura de sacramentis in communi; sicut in I* Parte
mundo de angelis, seu de prima creatura, plura dicit de ente creato
ut sic.
Agitur: 1° de baptismo in se et quoad necessitatem ejus;
»
2° de suscipientibus baptismum;
»
3° de effectibus.
Circumcisio ut sacramentum veteris legis praeparabat Baptismum,
Γ«■ιιιittebat peccatum originale et conferebat gratiam, prout erat signum
de futura passione Christi, sic ex opere operato non active, sed
passive. Non imprimebat characterem, nec aperiebat cælum, quia nondum
crnt solutum pretium.
Baptismus Joannis magis proxime præparabat baptismum Christi.

1" - Baptismus est sacramentum maximœ necessitatis prout dat
\iiain supernaturalem initialem, semen gloriae. Sed potest suppleri
quoad gratiam (non quoad characterem) per baptismum sanguinis,
ut in sanctis innocentibus, et per baptismum desiderii, seu per actum
curitatis, in quo est votum saltem implicitum sacramenti baptismi.
<,>. 66, a. 11; q. 69, a. 5, ad luln; q. 68, a. 2; q. 72, a. 6, ad lum (cf.
tract, de peccato, ultim. artic. I-Π, q. 89, a. 6).
Non debet iterari, nam imprimit characterem indelebilem et pecc itum originale remissum non reviviscit.
Materia est aqua, et forma: « Ego te baptizo in nomine Patris et
Filii et Spiritus Sancti. Arnen ». Cum haec forma determinata sit a
( risto, non sufficeret dicere: « in nomine Trinitatis ».

2“ - De suscipientibus baptismum, q. 68. — Fides est necessaria
m baptizandis adultis quoad gratiam, non autem quoad characterem
(<|. 68, a. 8). — Fides non est necessaria in baptizantibus (q. 64, a. 9;
q t>8, ?.. 8).
In habentibus usum rationis baptizandis requiritur contritio (sal­
tem imperfecta), sive devotio, ad recipiendam gratiam baptismalem;
μ vero est obex recipitur solum character, et postea recedente (per
I u litentiam) obice, producitur gratia baptismalis (q. 69, a. 10 et 9) ;.
Verbi gratia, quando momento receptionis baptismi aliquis credit
i ■ ■·.,. dispositionem sufficientem ad sacramentum et ejus effectum, et taII h non habet, postea recedente (per poenitentiam) obice, producitur gratia
l> iptUimaHs.

Tunc per accidens sacramentum non est causa instrumentalis physica
grati;», nisi mediante charactere; et in casu simili, sacramenta quæ
characterem non producunt, non sunt causa gratiæ nisi moraliter.
Quidam ex hoc facto particulari negant in universali causalitatem
physicam sacramentorum. Ad hoc respondendum est: hoc fit per ac­
cidens ratione obicis, in casu præsenti, et ea quæ sunt per se et ordi­
naria non sunt judicanda ex eis quæ sunt per accidens.
Aliquis fictus accedit ad baptismum quadruplicate!· : non credens,
contemnens baptismum, non servans ritum Ecclesiæ, indevotus, seu
non volens effectum sacramenti. Et hæc quatuor sunt per accidens.
Pueri infidelium, antequam habeant usum rationis, non sunt bapti­
zandi invitis parentibus, quia secundum jus naturale sunt adhuc sub
cura parentum, et deinde est periculum apostasiæ si educantur inter
infideles (q. 68, a. 10) - (cf. Codicem juris canonici).
Baptismus est janua omnium sacramentorum. Aliquis moriens
statim post baptismum, extemplo volat ad cælum, quia est in statu
gratiæ absque ullo peccato et ulla poena subeunda (cf. q. 69, a. 2 et 7):
est donum præclarum Regis primo advenientis in anima.
Pueris baptizatis subvenit meritum Christi ad beatitudinem conse­
quendam, licet desint eis merita propria, nam per baptismum efficiun­
tur membra Christi. Sic obtinent beatitudinem titulo hereditatis, non
meriti.

3° - De effectibus baptismi, q. 69. — Producit gratiam qua homo
justificatur et fit filius Dei adoptivus, et characterem baptismalem, ad
valide suscipienda deinde alia sacramenta (cf. q. 72, a. 6).
In baptismo amplior gratia datur quam in circumcisione; habet vim
illuminativam et fecundativam ad bona opera. Gratia baptismalis sufficit
(scii, est gratia sufficiens) ad concupiscentiam totaliter reprimendam et
ad merendum, non autem gratia quæ per circumcisionem conferebatur
(q. 70, a. 4).
Omnibus, rite baptizatis etiam pueris conferuntur gratia habitualis,
virtutes infusæ, septem dona (q. 69, a. 4 et 5). Et in catechumenis jam
justificatis hæc augentur.
Omnes pueri æqualem gratiam consequuntur per baptismum, quia
non inæqualiter disponuntur; adulti autem gratiam inæqualem acci­
piunt, see. gradum devotionis (q. 69, a. 8).
In baptismo homo participat totaliter virtutem passionis Christi,
proinde si statim moritur postea, transit in cælum sine mora in purga­
torio. Hoc non facit sacramentum pœnitentiæ, quo deletur peccatum,
non vero semper tota pcena temporalis peccato debita (q. 86. a. 4
ad 3"m).
Homo per baptismum in mortem Christi quasi moritur peccato
et novam vitam obtinet (q. 68, a. 5). Baptismus delet quoad personam
omnem culpam originalem et actualem seu personalem, non vero pœ-

h., ilalcs vitee prœsentis, quæ sequuntur ex peccato originali, quia
tmlurn humana nondum est perfecte regenerata, sic adhuc subjicitur
• H iipiscentiæ, dolori, morti, ad exercitium virtutis (q. 68, a. 1 ad 2'|[n;
Illi i. 3). Legendus est hic art. ultimus et ad 3um.
Attamen per baptismum fomes concupiscenti® mitigatur ne do(q. 66, a. 3; 69, a. 4; 86, a. 5). Quatuor vulnera quæ sunt se.....
>in' Ia peccati originalis, sunt in via cicatrizationis L
Baptismus sanguinis est melior et efficacior ceteris baptismis, in< ludit baptismum flaminis seu desiderii, supplet baptismum fluminis.
In necessitate solum (q. 66, a. 11, 12), sed non imprimit characterem
I(H
Legendi sunt hic ultimi articuli.

i Hæc quatuor vulnera, ut exponitur I-Π, q. 85, a. 3, sunt infirmitas (ad
In.num morale etiam ordinis naturalis faciendum et in eo perseverandum).
iipiorantia (ex qua oritur sæpe error practicus contra prudentiam), malitia (ex
qu.i procedit injustitia), concupiscentia (ex qua oritur luxuria, gula etc.). Sec.
Il Thomam concupiscentia est in appetitu sensitivo concupiscibili, infirmitas
In Imscibili loco fortitudinis, ignorantia in ratione prsesertlm practice, malitia
In voluntate. Legendus est hic articulus. Hæc quatuor vulnera post baptismum
Hunt in via cicatrizationis, sed rursus aperiuntur per peccata actualia.

i

DE SACRAMENTO CONFIRMATIONIS
(q. 72)

Confirmatio consideratur 1° in se, 2° quoad effectus, 3° quoad
subjectum et ministrum.
1" Est sacramentum quo confertur plenitudo gratiæ et Spiritus
Sancti, ad robur, ut Christianus fiat miles Christi, aliquomodo sicut
Apostoli die Pentecostes confirmati sunt per missionem visibilem Spi­
ritus Sancti, qua illuminati et roborati sunt ad fidem strenue prædicandam usque ad martyrium.
2" Confirmatio simul confert characterem ad defensionem fidei, et
gratiam ut hæc defensio sit non solum firma, sed etiam cum aliis vir­
tutibus, scii, cum caritate, prudentia, etc.
Confirmatio est nobilius sacramentum baptismo, quoad ministrum
(episcopum) et gratiam, et simpliciter, sed quoad remissionem pecca­
torum est e converso (a. 11).
Chrisma, id est oleum olivarum cum balsamo, est propria materia
ejus (a. 2). Habet determinatam formam, scii.: «Consigno te signo
crucis et confirmo te chrismate salutis, in nomine Patris et Filii et
Spiritus Sancti. Amen ».
Sic datur homini spirituale augmentum gratiæ, virtutum ac do­
norum, quo promovetur justus in spiritualem ætatem quasi adultam
(a. 1, 5 et 7).
Non est de necessitate salutis, sed ad bene esse spiritualis vitæ
(a. 4).
Fuit immediate instituta a Christo quando imposuit manus super
pueros, non exhibendo, sed promittendo (a. 1 ad lum).

3° Confertur tantum ab Episcopo, sed potest tamen conferri a
simplici sacerdote ex commissione Summi Pontificis.
Confirmans et confirmandus debent esse in gratia. Et debent esse
confessi et jejuni de consilio, non autem de præcepto (a. 7 ad lum).
Datur in fronte ad liberam confessionem nominis Christi et ad
fortiter defendendam dignitatem acceptam.
Sic confirmati magis conformantur Christo et configurantur ei per
signum Crucis.

Impositio manus fit ad significandum copiosum effectum gratiæ
qui datur ad roborandum, ad pugnam spiritualem.
Eucharistia roborat etiam sed non eodem modo, roborat enim
I.....
in se quoad caritatem, confirmatio vero contra alios in pugna,
ltd defensionem fidei (a. 9, ad 2um).
Sic confirmatio perficit effectum baptismi et pœnitentiæ (a. 7
ltd 2u,n).
Confirmati habent majorem gloriam in cælo quam non confirmati.
Hæc omnia speciatim prædicanda sunt juvenibus qui pertinent
hd Actionem catholicam ut vere sint Christi milites; acceperunt chati>' terem non sacerdotalem sed Confirmationis et gratiam annexam.

DE EUCHARISTIA
Ad digne tractandum de Eucharistia, oporteret habere non solum
exactam cognitionem fontium Revelationis et profundam cognitionem
metaphysicam eorum quæ ad substantiam et accidentia pertinent,
sed insuper imo et præsertim magnum fidei spiritum et simul pietatis,
ut apparet in 1. IV Imitationis Christi. S. Theologia enim est scientia
studio humano quidem acquisita, sed radix ejus est fides infusa, unde
eo vividior est quo procedit a majori spiritu fidei, seu ab alta fide donis
Spiritus Sancti illustrata. Sic pervenit ad notitiam vivam mysteriorum
et fructuosissimam ut dicittir in Cone. Vaticano, sess. ΙΠ, cap. IV.

CONSPECTUS GENERALIS HUJUSCE TRACTATUS
De Eucharistia tractaverunt inter Patres latinos, præsertim sanctus
Ambrosius, Officiis I, 42, 238; sanctus Augustinus, in Joan. tr. 26.
Inter Patres græcos sanctus Cyrillus Hierosolymitanus, Catechesis
22® ; sanctus Joannes Chrysost., in Matth. Homil. in c. XXVI, 26; in
Joann, h. 46, et in I Corinth. XI, 24. - Dionysius, de Ecclesiastica hierarchia, c. 3; sanctus Damasc. 1. IV, c. 4. - Item de ea ex professo sermo
est in operibus Lanfranci, Algeri, Paschasii.
Inter Scholasticos præsertim consulendus est P. Lombardus, Magi­
ster Sententiarum, in IV S., dist. 8 ad 13 incl.; S. Bonaventura in IV S.;
S. Albertus Magnus in IV, et in suis duobus operibus de Eucharistia et
de Sacrificio Missœ. - S. Thomas tn IV Sent., in Summa theol. et etiam
IV C. Gentes c. 61, 63, 68 etc., in Ep. I Cor. XI, lect. 4, 5, 6, 7, in Joan.
VI, lect. 6, Quodl. 6 a. 9, quodl. 7, a. 8, quodl. 9 a. 5 et aliis locis infra
citandis.
Commentatores sancti Thomæ legendi sunt, Inter quos Cajetanus,
Joannes a S. Th., Gonet, Salmanticenses.
Sub aspectu spirituali egregie scripsit de Eucharistia auctor Imitationis Christi 1. IV.
Contra Protestantes speciatim consulendi sunt sanctus Bellarminus,
de. Eucharistia, card. Gotti, Theol., Benedict. XIV, de SS. Misses Sa­
crificio. - S. Alphonsus, Opera, ed. ult., 1. VI, ac denique recentmres
theologi de quibus infra. Post Concilium Trid. multum evolvitur contra
objectiones Protestandum theologia de sacrificio Missæ.

I

DIVISIO TRACTATUS
Hic tractatus sancti Thomæ, ut dicitur in prologo dividitur in
h< piem partes. Si vero consideratur ejus structura intima in eo inve­
niuntur duæ partes fundamentales omnibus notæ:
I" de Eucharistia ut est sacramentum;
11" de Eucharistia ut est sacrificium sacramentale, quæ continet
• Iu ·ίη ultimas quæstiones.
/‘ pars subdividitur in duas sectiones:
I* est de ipso Eucharistiae sacramento et de praesentia reali
'ii i|. 73 ad 78 incl.). In ea agitur 1° de ipso sacramento a Christo inhliiuto; - 2° de ejus materia ac de conversione hujusce materiæ; - 3°
ιΙ<· ejus forma, ex cujus analysi profundius manifestatur transsubstan♦ latio et realis præsentia.
Π" sectio Iae partis est de effectibus sacramenti Eucharistiae et de
ommunione (q. 79-81).
ΙΓ pars est de Eucharistia ut est sacrificium in qua prius agitur
h· sacerdote consecratore (q. 82), deinde de consecratione sacramentali
de ipso sacrificio Missae (q. 83).
Sic sunt tres partes principales: de præsentia reali, de commu­
ni·.ne et de sacrificio Missae.
Structura hujusce tractatus melius sic apparebit:

ut

de ipso sacramento et de præsentia redii
(q. 73-78): de ipso sacramento in communi de ejus materia ac de conversione ipsius de ejus forma.

sacramento

De
tiurharisiia

de effectibus sacramenti et de commu­
nione (q. 79, 80, 81).

ut
sacrificio
sacramentali

de ministro consecratore (q. 82).
de consecratione sacramentali (q. 83).

Hæc divisio bona est, prout opponuntur sacramentum et sacriin iuin, in hoc quod sacramentum datur a Deo hominibus, dum sacriir uni offertur Deo ab hominibus. Sed in expositione tractatus appa• ■ dit Missam esse sacrificium sacramentale, in quo immolatio sacraiiii ntalis est. Unde conveniens est tractare de Eucharistia ut est sa< ramentum antequam de Eucharistia ut est sacrificium.
S. Thomas initio tractatuum et quæstionum non dat semper raI Ionem primæ divisionis et subdivisionum, enumerat solum partes exaininandæ, ut vg. in I" q. 14, de scientia Dei, ubi distinguuntur quatuor2.

Gahmcou-Lacranob, De Eucharistia.

Introductio

ai» hunc tractatum

decim articuli, sed facile est distinguere quinam pertinent 1" ad ipsum
intelligere Dei - 2° ad ejus objectum primarium - 3° ad ejus objectum
secundarium - 4° ad modum intelligendi. Ita pariter nunc in divisione
praesentis tractatus.
* * *

Prædicta divisio longe superat eam secundum quam dividitur
tractatus de Eucharistia in Sententiis Petri Lombardi, quaeque expo­
nitur in IV Sent. dist. 8 in prologo et commentario sancti Thomae:
(Quaestiones sunt fere eadem ac apud plerosque antecessores);

« Tractatus dividitur in partes duas:
I· pars de ipso sacramento,
Π“ de dispensantibus sacramentum, dist. 13.
1“ pars sic subdividitur:
1“ - De Sacramento Eucharistias in generali·, scii, de ejus institu­
tione, materia, forma (dist. 8) - de usu sacramenti (d. 9).
2“ - De Sacramento Eucharistiœ in speciali: quod sic subdividitur:
a) de ipso vero corpore Christi quod est res et sacramentum, ubi
de praesentia reali et de transsubstantiatione.
i») de speciebus panis, quae sunt sacramentum tantum, et quasi
obiter de sacrificio Missae dist. ΧΠ (hæc quaestio de sacrificio Missæ
quasi per accidens connectitur cum alia de accidentibus Eucharistiete
et parum explicatur in Comm. S. Thomæ, multo longius in Comm.
S. Alberti).
c) de effectu sacramenti qui est res tantum.
Denique in fine de dispensantibus sacramentum, id est quis potest
consecrare et dispensare hoc sacramentum.
Si comparatur hæc divisio tractatus P. Lombardi cum divisione
data a S. Thoma in Summa theologica, apparet notabilis evolutio et
major perfectio in secunda. Melius enim est tractare de sacramento
secundum materiam et formam, nec non de præsentia reali et de trans­
substantiatione, seu de materiæ conversione, antequam de usu sacra­
menti. Imo mirum est omnino quod P. Lombardus tractet de usu hujusce
sacramenti, d. 9 antequam de præsentia reali et de transsubstantia­
tione, qua constituitur ipsum sacramentum.
Insuper S. Thomas multo profundius tractavit de transsubstan­
tiatione et de accidentibus eucharisticis; Magister Sententiarum enim
parum versabatur in rebus metaphysicis, non satis ad profunde tra­
ctandum de hoc mysterio.
* * *
An. S. Albertus perfecerit doctrinam Petri Lombardi?
Certo certius, et hoc jam apparet in suo Commentario in IV Sent,
dist. XII, ubi longius tractat de sacrificio Missae quam ipse S. Thomas

In hanc distinctionem; imo objectiones quæ postea a protestant!bus
piopositæ sunt contra Missam fere ad litteram sunt apud S. Albertum
ni Sententias et eis jam profunde respondet, ut infra videbimus.
Insuper S. Albertus praeter Commentarium suum in Sententias et
■ i rios sermones de hoc mysterio, scripsit duo opera circa Eucharistiam :
l)t' sacrificio Missæ, ubi explicat diversas Missæ orationes (cf. Opera
< jus completa, ed Borgnet, t. 38) - et ibidem De Eucharistia, ubi theo­
logice exponit id quod pertinet tum ad sacramentum, tum ad sacrificium,
secundum hunc ordinem in sex partes: 1° Quomodo hoc sacramentum
ii it. in genere gratiæ (quasi cumulum gratiæ continet) - 2“ quomodo sit
In genere doni - 3° in genere cibi et potus (ubi est quasi integer tractatus
de pretiosissimo sanguine) - 4° quomodo sit in genere communionis 'ubi
< xponit quomodo hoc sacramentum faciat communicare passionibus
mystici corporis) - 5" quomodo sit in genere sacrificii (scii, de hujus
imcrificii auctoritate et antiquitate, sanctitate, acceptabilitate et veritate)
6“ quomodo sit in genere sacramenti (de ejus institutione, de ejus maii-ria et forma ac de ritu hujusce sacramenti).
Hæc divisio in sex partes juvat quidem ad expositionem mysticam
eorum quæ ad Eucharistiam pertinent, et plura in hoc opere sunt pul­
cherrima. Sed sub aspectu methodico, divisio tractatus S. Thomæ
excellentior est, prout incipit tractare de ipso sacramento et de partibus
< jus, materia et forma, antequam de ejus effectibus et usu.

» * *
Denique si comparatur divisio tractatus S. Thomæ cum distribu­
tione tractatuum modernorum, dicendum est quod moderni, post tridentinam damnationem protestantismi, longius quidem tractant de
sacrificio Missæ, sed sæpe non perfectius.
Generaliter a tempore protestantismi commentatores S. Thomæ
evolvunt partem ultimam tractatus de sacrificio Missæ. Ita inter thoiii istas Joannes a S. Thoma, Salmanticenses, Gonet, Billuart, recentius
Billot, Hugon, Zubibaretta. P. Billot et P. Hugon dividunt suum tracta­
tum secundum ordinem quæstionum Summæ S. Thomæ evolvendo in fine
< u quæ ad sacrificium pertinent. Et hæc divisio videtur magis methodica
quam plures aliæ a diversis auctoribus hodiernis propositæ.

Tanquerey sic dividit tractatum:
1° De mysterio prœsentiæ realis; - 2° de sacramento, quoad ejus
i xistentiam et naturam, id est de ejus materia et forma, nec non de
i fluctibus; - 3" de sacrificio Missæ, ejus existentia, essentia, et effectus.
Hæc divisio videtur minus perfecta quam divisio S. Thomæ, nam 2’
pius non vere distinguitur a 1% quoniam quæstio de existentia et natura
iincramenti importat expositionem mysterii præsentiæ realis et transsubidnntiationis. Insuper convenit incipere, ut facit S. Thomas, per defin;

tionem nominalem iiusjusce sacramenti, ejusque institutionem, ideoque
agendum est initio de sacramento Eucharistiæ in se, ut eat quid sensi­
bile, antequam disputetur de profunda quæstione de transsubstantiatione
et de præsentia reali.
Ita de facto evenit progressus dogmaticus.

Eadem animadversio valet quoad divisionem propositam a D. Hervé
in sua Theologia, scii. 1° de præsentia reali per transsubstantiationem,
2° de sacrificio, 3° de sacramento. Insuper in tractatu de sacramentis
prius convenit considerare Eucharistiam ut sacramentum, et solum
postea ut sacrificium, ut communiter fit, quia est sacrificium sacramentale, per immolationem sacramentalem.

Principales errores circa Eucharistiam sunt sequentes:
Sæculo XI:
Berengarius Turonensis primus in Ecclesia palam negavit transsub­
stantiationem et præsentiam realem Corporis Christi in Eucharistia
contenditque omnia in figuris et signis consistere (cf. Denz. n. 355,
Concil. Romanum XI an. 1079, sub S. Gregorio VIT).
Sæculo XII:

Petrus de Bruys tenuit Christum quidem panem in corpus suum
convertisse, sed sacerdotes non habuisse talem potestatem. Versus fiuem
sæculi XII, Waldenses, Pauperes de Lugduno, Albigenses veritatem
transsubstantiationis negaverunt.
Sæculo ΧΙΠ:
Wideffus in Anglia negavit præsentiam realem et postea Joannes
Huss. Damnati sunt in Concilio Constantiensi sub Martino V (cf. Denz.
n. 583 et sq.).

Inter Protestantes denique, Lutherus præsentiam realem non nega­
vit, sed consubstantiationem sustinuit, scii, esse in Eucharistia corpus
Christi cum substantia panis remanente. Quidam protestantes admise­
runt præsentiam realem, sed solum momento Ceenœ, seu communionis,
non vero in hostiis consecratis quæ postea conservantur. Plerique autem
discipuli Lutheri aperte negaverunt præsentiam realem, inter quos Oecolampadius, Carlostadius, Zwinglius, Bucerus, et alii sacramentarii dicti,
quos secuti sunt Sociniani et protestantes liberales ’.

Calvinus, mediam viam inter Lutheranos et sacramentarios tenens,
docuit corpus et sanguinem Christi virtualiter esse in Eucharistia, sicut
sol præsens est terræ per virtutem seu per calorem. Si ita esset Eucha­
ristia non superaret alia sacramenta, in quibus est virtus ad produ1 Cfr. Diet, théol. oath. art. Sacramentaire (controverse). Luther appelle
acramentaires les adversaires de la presence reelle, cfr, In hoc articulo col. 451.

< luiain gratiam; secundum Traditionem e contra Eucharistia continet
non solum gratiam sed etiam gratiæ auctorem
Plerique Anglicani præsentiam realem rejiciunt, paucis exceptis,
præsertim Ritualistis.
Modernistes sequuti sunt protestantes liberales, et docuerunt Eucha­
ristiam esse solum signum passionis Christi et fraternæ caritatis, non a
< 'liristo, sed a prima Christianorum generatione institutum, cf. Decretum
Lamentabili circa errores modernistarum (Denz. 2045, 2049), ubi dam­
nantur hæ propositiones: « Non omnia, quæ narrat Paulus de institu­
tione Eucharistiæ (I Cor., XI, 23-25), historice sunt sumenda »; « Cœna
Christiana paulatim indolem actionis liturgicæ assumente, hi, qui Cœnæ
præesse consueverant, characterem sacerdotalem acquisiverunt » (cf.
Denz. 2026).
Contra hos errores, Summa doctrinœ catholicae de Eucharistia inve­
nitur in Concilio Florentino (Decretum pro Armenis) et in Concilio
Tridentino.
In Concilio Florentino (Denz. 692, 698) definitur præsentia realis
et transsubstantiatio.
In Concilio Tridentino longe agitur de Eucharistia in sess. 13 (Denz.
874 et sqq.): c. 1 de reali præsentia Christi; c. 2 de institutione SS.
Eucharistiæ; c. 3 de excellentia SS. Eucharistiæ, c. 4 de transsubstantiatione, c. 5 de cultu et veneratione SS. Eucharistiæ, c. 6 de asservatione et delatione ad infirmos, c. 7 de præparatione ad sumptionem,
c. 8 de sumptione sacramentali et spirituali.
Tota hæc doctrina pertinet ad Eucharistiam ut sacramentum et
reducitur ad undecim canones (Denz. 883-893).
In eodem Concilio Tridentino sess. 21 (Denz. 930 sq.) negatur quod
omnes fideles utramque speciem sanctissimi Eucharistiæ sacramenti
sumere debeant.
Denique in sess. 22 agitur de sanctissimo Missæ sacrificio: in c. 1
de ejus institutione, cap. 2 de ejus charactere propitiatorio, c. 3 de missis
in honore sanctorum, c. 4 de canone Missæ, c. 5 de Missa solemni, c. 6
de Missa in qua solum sacerdos communicat, c. 7 de aqua in calice
offerendo vino miscenda, c. 8 de Missa non in lingua vulgari celebranda.
Hæc autem doctrina catholica de Missa reducitur ad novem ca­
nones: (Denz. 948-956).
In indice systematico Enchiridionis Henrici Denzinger p. (33) tota
doctrina Ecclesiæ de Eucharistia reducitur ad tria capita: 1° Realis
præsentia quæ transsubstantiatione efficitur, 2° communio, 3" sacri­
ficium Missæ.
Hæc ultima divisio bona est, prævalet nunc inter theologos et
oincidit cum divisione tractatus S. Thomæ supra explicata, scii, dum
cptem partes hujusce tractatus reducuntur ad tres principales.
i Cfr. Du t. thcol. cath. art. Réforme, col. 2073 as.: Opinions de Calvin sur
(Eucharistie.

DE SACRAMENTO EUCHARISTIÆ
SECUNDUM SE
Hæc quæstio dividitur in sex articulos:
1° - Utrum Eucharistia sit sacramentum, est prima quæstio
examinanda, alioquin non appareret quare agendum sit de ea in
tractatu de sacramentis.
2° - Utrum sit unum sacramentum an plura.
3° - Utrum sit de necessitate salutis, seu de fine ejus.
4o- De nominibus ejus, ubi magis explicatur ejus definitio.
5° - De ejus institutione seu de ejus causa efficienti.
6° - De figuris ejus in V. T.

Par positiva tractatus pertinet præsertim ad ejus institutionem.
Sic jam est sermo de quatuor causis ejus, quamvis magis explicite
in duabus quæstionibus sequentibus agendum sit de materia et forma
hujus sacramenti.
Art. 1. — UTRUM EUCHARISTIA SIT SACRAMENTUM

Status quœstionis exponitur in tribus difficultatibus initio articuli
positis, scii. 1° ad idem non debent ordinari duo sacramenta; atqui
ad perfectionem jam ordinatur sacramentum confirmationis. Ergo non
apparet ad quid novi ordinaretur sacramentum Eucharistiæ.
2" Sacramenta debent efficere id quod figurant, sic ablutio aquæ
baptismalis efficit ablutionem spiritualem. Atqui species panis et vini
figurant, sed non efficiunt, præexistens corpus et sanguinem Christi.
3° Sacramenta novæ legis perficiuntur in ipso usu materiæ; ideo
Eucharistia deberet perfici in communione, non vero in consecratione.
Et sic Eucharistia non existeret nisi in momento communionis, ut
dicent postea protestantes. Sic S. Thomas in enunciatione hujusce
difficultatis quasi prævidit hunc errorem protestantium.
Hæ tres difficultates methodice ordinantur ut ex earum solutione
appareat altitudo sacramenti Eucharistiæ supra alia sacramenta.

Responsio est affirmativa : Eucharistia est sacramentum.
1° De fide est Eucharistiam esse verum et proprie dictum sacra­
mentum, distinctum ab aliis (cf. Denz. 367, 402, 430 contra Albigenses;
542 contra errores Armenorum; 626, 666, 698: c. Flor.; - 874: c. Trid.).

Hæc fidei veritas facile explicatur ex ipsa definitione sacramenti
in communi; sacramentum enim est signum sensibile practicum gratiæ
• i" un producit. Eucharistia autem est signum sensibile per species
I· nis et vini, et signum practicum gratiæ secundum illud Joan. VI, 59;
Qui manducat hunc panem vivet in æternum ». Insuper est sacramen­
tum a Christo institutum, ut infra dicetur (cf. Luc., XXH, 19; I Cor.,
XI. 24).
Notandum est quod Lutherani et Calvinistæ non directe negaverunt
Eucharistiam esse sacramentum, sed dicunt eam habere solum vim
excitandi objective fidem qua justificamur. Et generaliter tenent quod
hostiis reservatis nullus cultus est exhibendus, quia juxta eos, sacraIII· ntum Eucharistiæ consistit non in re permanente, sed in actione
I ranseunte communionis, sicut sacramentum baptismi in ablutione.
Ecclesia vero definivit præsertim in Concilio Trid. (Denz. 886) quod
nacramentum Eucharistiæ consistit in re permanente, et non in usu vel
Hiimptione, ut infra explicandum est.
2° In corpore articuli, S. Thomas ostendit convenientiam hujusce
veritatis fidei. Ejus argumentatio ad hoc reducitur:
Sacramenta Ecclesiæ ordinantur ad subveniendum homini in vita
spirituali.
Atqui ad vitam spiritualem, sicut ad corporalem, requiritur non
solum generatio per baptismum, nec solum augmentum per confirma­
tionem, sed et alimentum, quo homo conservatur in vita.
Ergo oportuit esse sacramentum Eucharistiæ, quod est spirituale
alimentum.
Hæc ratio convenientiæ evolvitur in responsione ad lum ubi distin­
guitur perfectio quæ datur a confirmatione, quando puer fit velut miles
Christi, et perfectio quæ habetur ex alimento spirituali. Analogia cum
vita corporali apparet, prout etiam post augmentum corporale requi­
ritur quotidiana alimentatio, ut homo jam adultus conservetur in vita.
: i<· non ad eundem finem ordinantur confirmatio et Eucharistia; est
solutio lae difficultatis. Notandum est tamen quod alimentum euchai .sticum non solum conservat vitam spiritualem, sed etiam auget gra­
tiam et caritatem, usque ad plenitudinem ætatis spiritualis quæ non
habetur nisi in patria.
Ad 2um. Item solvitur 2* difficultas, scii, species panis et vini, vir­
tuti· veri corporis Christi realiter præsentis, efficiunt in nobis spirituaIrm refectionem, quam figurant, sicut aqua baptismi virtute Spiritus
'uncti efficit spiritualem ablutionem quam figurat. Jam autem in hoc
apparet differentia inter Eucharistiam et alia sacramenta, prout alia
i'<> itinent tantum virtutem causativam gratiæ, dum Eucharistia conut infra dicetur, ipsum gratiæ auctorem. Textus hujusce responnl· nis afferri potest ad ostendendum quod S. Thomas admittit causalilutem physicam instrumentalem sacramentorum.
Ad 3"m. Pariter jam notatur eminentia hujusce sacramenti per
i· i i ctum ad alia: « Sacramentum dicitur ex eo quod continet aliquid

sacrum. Sed Eucharistia continet aliquid sacrum absolute, scii, ipsum
corpus Christi, dum alia sacramenta continent aliquid sacrum in ordine
ad aliud, scii, virtutem ad sanctificandum. Et ideo solum sacramentum
Eucharistiae perficitur in ipsa consecratione materiae, non in applica­
tione materiae ad hominem sanctificandum ».

Corollarium enuntiatur in fine responsionis ad 3uln: « In Eucharistia
res et sacramentum est in ipsa materia non in suscipiente ». Nam in
Eucharistia id quod est res et sacramentum, est corpus Christi, quod est
res sacra et signum alimentationis spiritualis; id quod est res tantum
est gratia cibans producta; id quod est sacramentum tantum sunt spe­
cies panis et vini. Hæc est antiqua terminologia quam veteres theologi
volebant applicare omnibus sacramentis.
E contrario in baptismo res et sacramentum non est in ipsa materia
sed est in suscipiente (scii, character), sicut gratia baptismalis quæ est
res tantum. Pariter in confirmatione, res et sacramentum est character
impressus in suscipiente. Sed in sacramentis quæ non imprimunt cha­
racterem difficilius est invenire id quod vocaretur « res et sacramen­
tum », dum faciliter assignatur sacramentum tantum seu signum et ex
alia parte res significata, seu gratia producta.

Circa hunc articulum Ium aliquid addendum est de Eucharistia
prout consistit in re permanente et non in usu vel in sumptione.
De hac re habetur definitio in Concilio Tridentino, (Denz. 886) contra
Lutheranos et Calvinistas, scii. : « si quis dixerit, peracta consecratione,
in admirabili Eucharistiæ sacramento non esse corpus et sanguinem
Domini nostri Jesu Christi, sed tantum in usu dum sumitur, non autem
ante et post, et in hostiis seu particulis consecratis, quæ post commu-,
nionem servantur vel supersunt, non remanere verum corpus Domini,
an. sit ».
Tunc enim corpus Christi præsens fuit sub speciebus panis, quando
Christus dixit: Hoc est corpus meum, alioquin dixisset falsum; atqui
hoc dixit Christus antequam Apostoli manducarent. Item verba consecratoria in Missa efficiunt id quod significant, significant autem corpus
Christi, et pronuntiantur ante usum.
Constat etiam ex aliqua praxi Ecclesiæ quod Eucharistia servabatur
post Missam in templis, adorabatur et perferebatur ad infirmos. Hujus
praxis testes sunt columbæ et turres aureæ vel argenteæ in templis
suspensæ, in quibus servabatur corpus Christi.
Corollarium: Hostiœ consecratœ servatœ adorandœ sunt cultu latriœ.
Cf. Concilium Tridentinum (Denz. 878): « Neque ideo minus est adoran­
dum quod fuerit a Christo Domino, ut sumatur, institutum; nam illum
eundem Deum præsentem in eo adesse credimus, quem Pater æternus

introducens in orbem terrarum dicit: Et adorent eum omnes angeli
Dei, quem Magi procidentes adoraverunt, quemque denique in Galilæa
iib Apostolis adoratum fuisse S. Scriptura testatur ».

Dubium: Quid habeat proprie rationem sacramenti in Eucharistia ?
Ouidam reponunt rationem sacramenti in consecratione, alii in surnI t ione, alii in speciebus consecratis, alii in corpore Christi et speciebus
Himul.
Communior autem sententia inter Thomistas quibus adhaerent
plures extranei est: Species consecratas, ut continentes corpus et san­
guinem Christi, constituunt totam essentiam sacramenti Eucharistiae.
Alia, scii, consecratio et sumptio, sunt quid extrinsecum, sed tamen
essentialiter connotatum, consecratio ut causa efficiens, sumptio ut finis.
Probatur: Sacramentum est signum sensibile practicum gratiæ.
A tqui species consecratæ sunt sensibiles, gratiam cibantem significant et
instrumentaliter causant. Ergo. Ita S. Thomas q. 73, a. 6 c. et Catechismus Romanus, de Eucharistia, n. 8, Sic non est verum dicere:
Eucharistia est Christus, sed dicendum est: Eucharistia est sacra­
mentum continens corpus Christi. Verbum est exprimit identitatem
realem subjecti et prædicati.
Corollarium: Proinde Eucharistia sic definiri potest physice, scii,
prout constat, ex materia et forma: « species panis et vini consecratæ
sub præscripta verborum forma, continentes corpus et sanguinem Christi,
ad causandam gratiam cibantem ». Si vero Eucharistia potius logice
quam physice consideratur, prout constat ex genere et differentia spe­
cifica, tunc sic definienda est: « sacramentum corporis et sanguinis Do­
mini, ad spiritualem animæ refectionem ».

q. 73, a. 2.
Art. 11. — UTRUM EUCHARISTIA SIT UNUM SACRAMENTUM
AN PLURA

Status quœstionis: Agitur de unitate specifica sacramenti quod est
in genere signi practici, non vero de speciebus physice consideratis, nam
manifestum est quod species panis physice loquendo specifice differunt
u speciebus vini.
Id est quæritur: Eucharistia est ne unum specie sacramentum?
Difficultas est quia videtur quod sit duplex sacramentum:
1" post communionem enim sacerdos dicit in collecta : « purificent
nos. Domine, sacramenta quæ sumpsimus » ; 2° quia in Eucharistia
sunt plura signa: panis et vinum; 3° quia sunt duæ consecrationes.

Conclusio tamen est : Eucharistia est unum specie sacramentum.
Est sententia communior et certa, explicite tradita a Catechismo ro-

mano: de Eucharistia n. 10. Insuper concilium Florentinum et conci­
lium Tridentinum loquuntur de Eucharistia tanquam de uno sacramento.
Probatur ratione theologica, in corpore articuli, sic:
— Sacramentum, ut signum practicum gratiæ, est unum specie
propter unitatem effectus significati, licet ex diversis partibus materia­
liter componatur, nam signum est in genere relationis, quæ specificatur
a suo termino.
— Atqui Eucharistia ordinatur ad unam specie refectionem spiri­
tualem tanquam ad finem et effectum significatum, sicut cibus et potus
ordinantur ad unam refectionem corporalem.
— Ergo Eucharistia est formaliter unum specie sacramentum.
Sic habetur una cœna ex cibo et potu, quæ specificatur, sicut omnis
actio, a suo objecto seu fine.
Ad lu"‘: Hoc sacramentum est duplex, materialiter tantum.
Ad 2un’ et ad 3“™ : In ea sunt plura signa materialiter et inadæquate, non vero formaliter et adæquate.
Pariter in extrema unctione sunt plures unctiones et tamen unum
sacramentum, quia ista, plures unctiones ordinantur ad unum finem et
effectum, qui est tollere reliquias peccatorum.
Deducuntur plura corollaria:

lum corollarium: Unitas specifica Eucharistiœ non est repetenda,
ut quidam volunt, ex unitate corporis Christi, tum quia non proprie
consistit in eo, sed in speciebus consecratis, ut dictum est: tum quia
foret unum numero sacramentum Eucharistiæ in tota Ecclesia, cum
sit unum numero corpus Christi sub diversis speciebus consecratis.
2U"> corollarium: Qui solam speciem panis sumit, non recipit totum
sacramentum formaliter in ratione signi, sed recipit totum sacra­
mentum ex parte rei contents, quia sanguis Christi, ut infra dicetur,
est per concomitantiam sub specie panis, et sic concomitanter totus
effectus refectionis spiritualis producitur. (Hoc facile intelligitur, consi­
derando quod Eucharistia est sacramentum quod consistit in re perma­
nente et non in usu vel sumptione; e contra, si diceretur solum media
pars consecrationis vel absolutionis, non conficeretur sacramentum).

3um corollarium: Sacramentum Eucharistiœ, quod est specie unum,
est multiplex numero, nam species consecratæ in diversis locis sunt
numero plures et ad refectiones numero plures ordinantur. Item ut vi­
debimus infra, dicendum est de sacrificio Missæ: est specie unum et
multiplex numero. Et tamen corpus Christi est unum numero.

4'"·· corollarium: Unitas numerica hujusce sacramenti sumitur for­
maliter ab ordine ad mam refectionem; unde si unus sumat simul vel
continuatim plures hostias, est unum numero sacramentum, quia est una
numero refectio. E contra si plures ex eadem hostia in partes divisa
sumant, erunt plura numero sacramenta, quia plures erunt numero
refectiones. Tot sunt enim refectiones quot sunt refecti.

5'"" corollarium: Plures hostlœ consecratae in eodem altari seu ciborio
i/'nsitœ sunt unum convivium et unum sacramentum in actu primo:
■Ium autem a pluribus sumitur, fit multiplex in actu secundo, sicut dum
i inis ordinarius frangitur pro diversis, fit multiplex alimentum in actu
secundo.

Confirmatur ex hoc id quod docetur in tractatu de sacramentis
tu communi, scilicet: Quoad institutionem alicujus sacramenti a Christo
videtur sufficere quod Christus dixerit: volo quod sit speciale sacra­
mentum ad talem finem ordinatum, nondum determinando explicite ma­
lm iam et formam, quia ut dicitur in corpore articuli: « sacramenta Ec• lesiæ ordinantur ad subveniendum homini in vita spirituali » et jam
determinatur species sacramenti, vg. baptismi, pœnitentiæ, extremæ
unctionis, ex speciali effectu ad quem essentialiter ordinatur, definitur
nempe per relationem essentialem seu transcendentalem ad talem eflectum. Unde sufficit ad institutionem ejus a Christo, quod Christus
lixerit: volo quod sit speciale sacramentum ad talem specialem effeI tum producendum, vg. ad absolutionem peccatorum, etiamsi non deter­
minaverit explicite formam et materiam talis sacramenti, vg. formam
nbsolutionis cujus materia remota sunt ipsa peccata post baptismum
i immissa, et materia proxima tres actus poenitentia: contritio, confessio
rt satisfactio.

\kt. III. — UTRUM EUCHARISTIA SIT DE NECESSITATE SALUTIS

Status quaestionis: Est pulcher articulus, sed quandoque modo
nimis complicato exponitur.
Considerata definitione Eucharistiae, hic agitur de ejus fine et de
necessitate ejus ad finem. Est sermo de necessitate medii; nam de ne< sitate præcepti agitur infra q. 80.
Hic articulus est ad explicanda verba Ev. sec. Joan. VI, 54, citata
in prima difficultate: « Nisi manducaveritis carnem Filii hominis et
biberitis ejus sanguinem, non habebitis vitam in vobis». Quibusdam
visum est tempore S. Augustini ex hoc textu quod communio sacra/ ' nlalis sit de necessitate medii ad salutem. Ita etiam inter damna­
ti propositiones Rosmini, 32* (Denz. 1922), affirmat quod « his qui
baptismate salvantur et qui in hac vita non comederunt corpus et
inguinem Christi subministratur hic cælestis cibus in futura vita, in
l|i o mortis instanti. Hinc etiam sanctis Veteris Testamenti potuit
i hristus, descendens ad inferos, seipsum communicare sub speciebus
panis et vini, ut aptos eos redderet ad visionem Dei ».
Hæc interpretatio citati loci Ev. sec. Joan, confirmaretur ex hoc
in”<l spirituale alimentum videtur de necessitate salutis animæ, sicut
niiiicriale alimentum de necessitate salutis corporis. Denique Euchari’ i esi sacramentum dominicæ passionis, sine qua non est salus.

rosponsio S. Thomœ est: Eucharistia est. necessaria necessitate
medii: 1“ non quoad sumptionem realem sacramenti - 2° sed quoad rem
significatam, scii. unionem cum Christo, voto saltem implicito deside­
randam - 3° non obstante hac restrictione est vera necessitas medii et
non solum præcepti. Primo legendus est articulus. Postea tres ejus
conclusiones defendendæ sunt:

I' Pars negativa: 1° Probatur auctoritate 8. Augustini, citati in
argumento sed contra. Et postea declaratum est a concilio Trident ino
Denz. 933: « parvulos non obligari ad communionem sacramentalem,
siquidem per baptismi lavacrum regenerati (Tit. ΙΠ, 5) et Christo incor­
porati, adeptam jam filiorum Dei gratiam in illa ætate amittere non
possunt ».
Item concilium Trid. 937 : « Si quis dixerit parvulis, antequam ad
annos discretionis pervenerint, necessariam esse Eucharistiæ commu­
nionem, an. sit ». Hoc est contra quasdam græcos schismaticos, quibus
subscripserunt plures Calvinistæ contendentes communionem sacra­
mentalem esse necessariam necessitate medii ad salutem, eaque de
causa viguisse antiquitus morem administrandi Eucharistiam infantibus
statim post baptismum. Hæc autem Consuetudo, quæ in quibusdam locis
viguit, non probat intentum, imo est alia antiqua consuetudo in oppo­
situm, scii, mos denegandi etiam in articulo mortis communionem sa­
cramentalem lapsis in graviora peccata, ut in adulterium, sicut nunc
adhuc denegatur phreneticis et infirmis ad vomitum proclivibus.
2° Probatur hæc 1’ Pars negativa ratione theologica: Eucharistia
non confert primam gratiam, unde non est necessaria sicut baptismus
ad inchoandam spiritualem vitam, sed præsupponit sacramentum bap­
tismi, vi cujus salvari potest homo absque communione sacramentali.

IP Pars responsionis est: « Votum seu desiderium saltem implicitum
Eucharistiæ, ut per eam habeatur consummatio vitee spiritualis, est ne­
cessarium necessitate medii ad salutem ».
1° Probatur auctoritate Ev. sec. Joan. VI, 54: « Nisi manducaveritis
carnem Filii hominis et biberitis ejus sanguinem, non habebitis vitam
in vobis ». In hoc textu quædam necessitas medii ad salutem expri­
mitur, si autem id quod sic necessarium est non est ipsa communio
sacramentalis, debet esse saltem desiderium ejus, et deficiente cogni­
tione explicita, hoc desiderium sæpe non potest esse nisi implicitum.
Probatur etiam auctoritate S. Augustini citati ad lum et ex expli­
catione quæ ibidem datur a Pseudo Beda.
2“ Probatur ratione theologica, in corpore articuli.
— Intentio finis includitur in volitione aut in susceptione me­
diorum.
— Atqui Eucharistiæ effectus est consummatio spiritualis vitæ et
omnium sacramentorum finis, quorum baptismus est de necessitate
salutis.

Ergo eo ipso quod aliquis suscipit baptismum (vel gratiam ejus
|κ·ι baptismum desiderii) intendit implicite effectum Eucharistiæ, seu
i· ni ab ea significatam et productam.
.Major patet, quia omnis inchoatio tendit ad suam consummationem
■ i omne imperfectum ad suam perfectionem, tanquam ad finem, ut
IHier ad ætatem adultam.
Minor autem sic explicatur a S. Thoma in corpore articuli: « Res
hujus sacramenti est unitas corporis mystici, sine qua non potest esse
nutus ■ (id est unio cum Christo redemptore); hæc enim unitas seu
unio cum Christo pei-fecte habetur per Eucharistiam, quæ dat « con­
summationem vitæ spiritualis ». Hæc est res significata per Euchariwtlnm.
Sic facile intelligitur quod Eucharistia sit finis omnium sacramentorum. Omnia enim sacramenta causant, unionem cum Christo, sed non
H i perfecte sicut Eucharistia. Eucharistia producit per se et essentialiter
hunc unionem, prout continet substantialiter ipsum Christum, et ejus
pu lsionem mystice seu sacramentaliter exhibitam. Alia vero sacramenta
htme unionem important participative tantum. Hæc autem unio cum
< 'it risio per Eucharistiam a quibusdam vocatur res sacramenti, ab aliis
manducatio spiritualis, prout distinguitur a sacramentali communione.
Et igitur, in genere unionis cum Christo, Eucharistia est finis om­
it mm sacramentorum, et sic saltem implicitum desiderium Eucharistiæ
h i luditur in desiderio baptismi, seu in baptismo desiderii, quod est de
necessitate salutis pro his qui non possunt recipere baptismum aquæ
Hi q. 68, a. 2). Item effectus baptismi aquæ in parvulis per se tendit
I effectum Eucharistiæ, sicut omnis inchoatio tendit ad suam perf'· tionem sicut puer ad ætatem adultam. Cf. infra q. 80, a. 9 ad 3U,1‘.
Quare votum explicitum non sit necessarium?
Quia non necesse est, necessitate medii, explicite desiderare gratiam
•t t undam, ut secundam et cibantem, quæ confertur per Eucharistiam ut
• π particulare sacramentum ab aliis distinctum: sufficit desiderare efficait er veram vitam supernaturalem cujus consummatio habetur per comI I unionem eucharisticam.
Insuper de facto plures adulti inculpabiliter ignorant existentiam
Eucharistiæ, eam non cognoscunt explicite, nec proinde possunt eam
< xplicite desiderare.
Denique non necesse est quod, pro parvulis, hoc implicitum votum
it elicitum, nam desiderium elicitum, vel emissum a voluntate sequitur
■ licitam cognitionem actualem, quam non possunt habere parvuli. Sed
II ipso quod per baptismum aquæ accipiunt gratiam baptismalem ten­
dunt inconscienter ad consummationem vitæ spiritualis, sicut in ordine
naturali puer ad ætatem adultam.
E contra pro adultis qui non receperunt baptismum aquæ, requiritur
loslderium explicitum inchoationis vitæ spiritualis quæ est effectus
i iptismi, et post peccatum mortale requiritur desiderium explicitum
••missionis hujusce peccati, quæ est effectus pœnitentiæ.

Undo si non requiritur vol uni explicitum effectus Eucharistiæ hoc
est propter altitudinem et perfectionem hujusce effectus, qui præsupponit inchoationem vitæ spiritualis, explicite desiderandam, Hæc autem
inchoatio est explicite desideranda, quia ratione suæ imperfectionis non
præsupponit quid minus perfectum in suo ordine k
IIP Pars theseos: Non obstantibus prædictis restrictionibus quæ
se tenent ex parte nostri, necessitas Eucharistiæ in se est vera necessitas
medii (ex natura rei significatæ) et non est solum necessitas præcepti:
Est enim multo major necessitas quam necessitas præcepti, vg. audi­
tionis Missæ die dominica aut jejunii quadragesimalis. Necessitas præ­
cepti fundatur non in natura rei præceptæ, sed in voluntate præcipientis
quæ quidem debet esse conveniens.
In hanc tertiam partem insistunt auctores spirituales et merito, et
in eam volebat insistere pius Rosmini, sed non adhibuit distinctiones
convenientes, et nimis materialiter rem concepit, declinando ad neces­
sitatem medii ipsius communionis sacramentalis etiam pro parvulis.
Ratio profunda hujusce tertiæ partis exprimitur in verbis Domini
explicandis: « Nisi manducaveritis carnem Filii hominis, et biberitis
ejus sanguinem non habebitis vitam in vobis ». Id est: sine unione cum
Christo Salvatore, quæ perfecte habetur per Eucharistiam, non acci­
pietis vitam œternam. Ipse Christus est via ad vitam æternam et conti­
netur in Eucharistia, ac proinde res significata per Eucharistiam scii,
unio cum Christo, non solum ex præcepto, sed ex natura sua, in actuali
salutis oeconomia, est via necessaria ad salutem, imo ex natura sua hæc
unio perfecta est medium per excellentiam ad salutem. Et si non re­
quiritur explicitum votum ejus, hoc est præcise, ut diximus, propter
ejus excellentiam, quæ præsupponit inchoationem vitæ spiritualis
explicite desiderandam. Propterea S. Thomas dicit articulo 5, ad 4:
« Eucharistiæ sacramentum est prius in intentione baptismo ».
Unde Eucharistia etiam independenter a præcepto, ex natura rei ab
ea significatœ et ex ejus institutione, est medium ad salutem necessarium.
E contra id quod est necessarium solum necessitate præcepti, non
ex natura sua, neque ex sua institutione, est medium positive necessa1 Notandum est quod aliquid potest explicite desiderari, etiamsi solum eoa
fuse cognoscatur. Ita ad salutem necessarium est pro adultis explicite credere
quod « Deus est et remunerator est » (cfr. H-H, q. 2, a. 3 et 5). « Quantum ad
(duo) prima credibilia, quæ articuli sunt fidei, tenetur homo explicite credçre.
sicut et tenetur habere fidem (infusam) » ut dicitur ibidem a. 5. Et ibi agitur
de fide de Deo auctore salutis et non solum auctore naturæ. Attamen non necesse est quod homo distincte cognoscat, ut theologi, distinctionem iter ordinem
naturæ et ordinem gratiæ. Sed si non ponit obicem gratiæ prævenientis, per­
venit ad fidem infusam cujus actus terminatur ad Deum auctorem gratiæ et
non solum ad Deum auctorem naturæ. Ita in ordine naturali, rudes nescirent
distincte formulare quodnam est primum cognitum ab intellectu nostro, scii.
ens intelligibile et non solum phænomena sensibilia; attamen eorum intellectus
attingit ens intelligibile et prima entis principia, ut principium contradictionis,
causàlitatis, quamvis nesciant hæc principia formulare.

ιΐιιιιι ad salutem, quia præceptum est, ut jejunium quadragesimale, ve!
auditio Missæ die festo.
Ex hoc illustratur alia thesis, scilicet quod fides (saltem implicita)
Iu Incarnatione, seu in Christo Salvatore, est necessaria, non solum ne­
ri esitate præcepti, sed necessitate medii ad salutem (cf. Π-Π q. 2, a. 7).
Imo post promulgationem Evangelii fides explicita de Incarnatione
cui necessaria necessitate medii saltem per se; per accidens vero non,
ubi deest sufficiens Evangelii promulgatio ut certis remotissimis
regionibus ad quas non pervenerunt missionarii. Hoc multi docent, ut
Hnlmanticenses.
A fortiori diligere Deum auctorem naturæ et gratiæ super omnia
est necessarium necessitate medii ad salutem, independenter a præeepto superaddito. Est necessarium ex natura Dei, ex natura salutis,
<>x natura gratiæ habitualis et caritatis, et aliqualiter ex natura animæ.
Pariter ipsa fides infusa et spes infusa sunt necessariæ necessitate
medii ad salutem, independenter a præcepto superaddito; non sunt quid
bonum quia præceptum, sed quid præceptum quia in se bonum et necesnnrium. Hæc omnia præsentem quæstionem ex alto illustrant.
Hoc evolvendum est agendo de profunda convenientia communionis.
Nunc apparet verus sensus articuli, scii. Eucharistia non est ne­
cessaria necessitate medii quoad sumptionem redlem, quia non dat pri­
ma m gratiam quæ per baptismum confertur.
Sed est necessaria necessitate medii quoad rem significatam saltem
voto implicito desiderandam, ad quam tendit inchoatio vitæ spiritualis
qtire per baptismum confertur.
Brevius: Eucharistia necessaria est non in re quia non dat primam
Kintiam, sed in voto quia prima gratia de se trahit ad effectum Eucharlstiæ.
* * *

Solvuntur obiectiones dicentium sumptionem realem Eucharistiæ
necessariam esse necessitate medii:
Ad 1UD|: ostenditur S. Augustinum confutasse hanc opinionem.
Ad 2““': Alimentum materiale est omnino necessarium quidem ad
•nlutem corporis, non vero receptio sacramentalis alimenti spiritualis
nd salutem animæ. Disparitas est, quia alimentum corporale conver­
titur in substantiam hominis et non valet nisi realiter sumatur; e con­
ii ario alimentum spirituale non convertitur in substantiam hominis,
nnl convertit hominem in seipsum, eum incorporando Christo, quæ inI nrporatio fieri potest voto mentis, sub illuminatione fidei.
Ad 3n,u: Jam baptismus est sacramentum mortis et passionis
< 'hcisti, sic ex eo habetur principium vitæ spiritualis, et, hoc principio non
dent ructo, salvatur homo.
Alia objectio: Salus fieri nequit nisi applicetur passio Christi in re.
K< d Eucharistia est applicatio passionis. Ergo ad salutem requiritur
Eucharistia in re.

Respondetur : Distinguo majorem: salus fieri nequit nisi in re appli­
cetur passio Christi, saltem per modum regenerationis, concedo; etiam
per modum consummationis, nego,

q. 73, a. 4.
Art. IV. — UTRUM HOC SACRAMENTUM CONVENIENTER
PLURIBUS NOMINIBUS NOMINETUR
S. Thomas hic explicat quinque nomina Eucharistiae, quæ reducit
ad triplicem significationem, per respectum ad praeteritum, ad praesens
et ad futurum.
1" significatio est respectu praeteriti, scii, respectu sacrificii Crucis,
et sic Eucharistia dicitur sacrificium, prout nobis commemorat Passio­
nem. Est, ut videbimus, sacrificium sacramentale.
2» significatio est respectu rei praesentis, scii, unionis fidelium cum
Christo, sic vocatur communio, νβίσ'νοξις, sed hoc est potius usus sacra­
menti.
3’ significatio est respectu futuri, seu patriæ caelestis, sic vocatur
viaticum aut etiam Eucharistia, id est bona gratia, inchoatio vitæ
æternæ
aut etiam assumptio μετάληψις, quia per hoc Filii Deitatem
assumimus, vel potius incorporamur in Ipso.
Ad 2UI" : Dicitur Eucharistia- antonomastice seu per excellentiam,
quia non solum continet virtutem causativam gratiæ sicut alia sacra­
menta, sed et ipsum Auctorem gratiæ, sic est fons omnium gratiarum.
Dicitur etiam hostia prout continet Christum, qui est hostia salu­
taris. Aliis etiam modis convenienter nominatur, scii, panis vitae, caena
Domini (I Cor. XI, 20), convivium, Corpus Domini, Sanctissimum Sa­
cramentum, finis aliorum, Fractio panis in Actibus Apost., Π, 42.
Prævaluit vox Eucharistia, quasi bona gratia, vel gratiarum actio.
Est enim bona gratia tum quia gratiæ Auctorem continet, tum quia est
pignus vitæ æternæ. Est etiam gratiarum actio multipliciter: 1° quia
Christus hoc sacramentum instituendo, gratias egit; 2° quia est sacri­
ficium pacificum, quod vi sui Deo gratias pro nobis rependit ; 3° quia nos
movet ad gratiarum actionem; 4° quia in illo Christus ipse est, sive ut
victima, sive ut sacerdos, nostra immensa gratiarum actio.

q. 73, a. 5.
Art. V. — UTRUM INSTITUTIO HUJUS SACRAMENTI FUERIT

CONVENIENS (cf. Concilium Trid. Denz. 874, sq. 938, 949).
Stuius quœstionis: S. Thomas hic agit de convenientia hujusce in­
stitutionis; non quærit proprie utrum Eucharistia fuerit a Christo insti­
tuta. Hoc certum est, ut a Deo revelatum et infallibiliter ab Ecclesia
1 Alii et melius dicunt: vocatur Eucharistia, quia Christus in ejus insti­
tutione gratias egit, in græco εΰχαριοτήσίχς, ut refertur apud Luc.XXII, 18 et
I Cor., XI, 24.

i ipositum. Theologia enim fundatur formaliter non in historia sed in
iule supernatural!, quæ certior est quam historia. Attamen institutio
i mliaristiæ ab ipso Christo est simul historice certa, ut longe exponitur
in Exegesi S. Scripturæ et in historia dogmatum 1. Sed etiamsi periissent
omnia documenta historica, fides Ecclesiæ remaneret.
Videamus prius quid sit de fide circa hoc secundum Ecclesiam,
postea quomodo hæc fides exprimitur in S. Scriptura; deinde erit sermo
<!<■ convenientia hujusce institutionis seu de intentione Christi.
Fides Ecclesiæ asseritur in Canone Missæ, ante consecrationem
punis: « Qui (Christus) pridie quam pateretur, accepit panem in sanctas
u< venerabiles manus suas: et elevatis oculis in cœlum etc. ».
Concilium Tridentinum dicit (Denz. 874): « Majores nostri omnes,
quotquot in vera Christi Ecclesia fuerunt, qui de sanctissimo hoc sacra­
mento disseruerunt, apertissime professi sunt, hoc tam admirabile saI ramentum in ultima cæna Redemptorem nostrum instituisse, cum post
punis vinique benedictionem se suum ipsius corpus illis præbere ac
ituum sanguinem disertis ac perspicuis verbis testatus est; quæ verba a
umetis Evangelistis commemorata (Mt. XXVI, 26 sq.; Mc. XIV, 22 sq.;
I ,uc. ΧΧΠ, 19 sq. et a Divo Paulo postea repetita (I Cor., XI, 23 sq.)
runi propriam illam et apertissimam significationem præ se ferant, se■ undum quam a Patribus intellecta sunt, indignissimum est... ad fictitios
i t imaginarios tropos... detorqueri » (cf. etiam concilium Trid. Denz. 938
• I 949 de institutione sacrif. Missæ).
Unde institutio divina Eucharistiæ secundum hanc declarationem
> »t plus quam historice certa, est fide infallibiliter certa propter au> Im iiatem divinæ Revelationis ab Ecclesia conservatæ, explicate et pro­
posite.
Insuper est declaratio authentica et infallibilis sensus litteralis
i''xtuum S. Scripturæ qui hanc institutionem commemorant.
Citanda est alia declaratio concilii Trid. de præsentia reali, cf.
tens. ΧΙΠ can. 1 (Denz. 883): «Si quis negaverit in SS. Eucharistiæ
... ramento contineri vere, realiter et substantialiter corpus et sanguim-m. una cum anima et divinitate D. N. Jesu Christi, ac proinde totum
' hristum, sed dixerit tantummodo esse in eo, ut signo vel figura aut
virtute, a. s. ».
Hinc, ut communiter dicitur, de fide est totum Christum esse in
Eucharistia vere, non in signo tantum, ut contendebat Zwinglius;
i 'nliter, non in figura tantum, contra Œcolampadium ; substantialiter
Inn in virtute solum contra Calvinum, dicentem: Christus est in EuchaI nilia sicut sol præsens est terræ per virtutem et calorem; sic Christus
n magis esset præsens in Eucharistia quam in aliis sacramentis.
t Cfr. infra q. 75, a. 1: Utrum in hoc sacramento sit corpus Christi secunveritatem; id est: utrum verba consecrationis sint proprio an metaphorl«o nensu accipienda.
i.ui>

I· luwiioou Hoiu.nge,

De eucharistia.

Sic est duplex dogma, scii, institutionis Eucharistiae a Christo, et
ipsius Eucharistiæ in qua vere et realiter præsens est Christus.
» * *

In S. Scriptura explicite revelatum est hoc dogma divinae institu­
tionis Eucharistiæ. Ita melius thesis exprimitur quam cum dicitur:
hoc dogma probatur ex S. Scriptura L Ratio est quia quae sunt fidei
non proprie probantur, et quibusdam videretur quod probatio sit
praesertim historica, scii, ex S. Scriptura, ut est liber historicus; melius
est dicere: ostenditur fundamentum doctrinae Ecclesiae in S. Scriptura,
quae adhibetur proprie ut liber inspiratus, canonicus et ab Ecclesia cum
auxilio Traditionis explicandus, sed etiam cum auxilio historiae, nam
theologia positiva utitur historia, sicut theologia speculativa utitur
metaphysica, tanquam scientia inferiore 2.
Cf. M. J. Lagrange, L’évangile selon saint Marc 4«, 1929; L’évan­
gile selon saint Luc 3e, 1927 ; L’évangile selon saint Mathieu 3e, 1927,
cf. Diet, theol. cath. t. V, c. 989-1121 art. « Eucharistie », a C. Ruch; et
Diet. Apol. t. I, c. 1548-1585, art. Euch. a P. J. Lebreton. Ostendendum
est contra Liberales et Modernistas Eucharistiam ab ipso Christo insti­
tutam esse.
1 Hœc tamen verba « probatur ex Sacra Scriptura » sumi debent in bono
sensu, scii, probatur hoc dogma esse de flde, prout constat illud esse in depo­
sito revelationis in S. Scriptura et Traditione. Non tamen semper necesse est
quod hoc historice constet, vg. pro Immaculata Conceptione B. Mari® Virginis.
Sed quandoque Ecclesia ipsa declarat quod aliquid, vg. Resurrectio Domini,
est historice certum, tunc historice probari potest et debet.
In aliis locis hæc expressio « probatur ex Scriptura », significat, non quod
aliqua veritas sit revelata secundum sensum litteralem S. Scripturæ, sed quod
ex isto sensu deducitur illative ut conclusio theologica proprie dicta.
2 Attente in hoc consideranda est subordinatio trium certitudinum, seii.
fidei infusce, theologiœ positivée, et historiée, quæ est Instrumentum theologiæ
positivas. Ita in ordine naturali est subordinatio trium certitudinum 1° intel­
lectus de veritate primorum principiorum; 2° conscienti® (cogito); 3° experien­
ti® extern®; ita ut superior certitudo scii, intellectus de veritate principiorum
non dependeat formaliter ab aliis, sed materialiter tantum. E contra negato
valore reali principii contradictionis ruit valor realis testimonii conscienti® et
experienti® extern®.
Est aliquid quasi simile in ordine supernatural!, est certitudo essentieiiiter
supernaturalis fidei (vg. de institutione Eucharistiæ a Christo ipso et de pr®sentia reali), hoec certitudo non formaliter dependet a certitudine theologiœ
positivée, nec a certitudine naturali historiée. Et quando dicitur sine explica­
tione: «Dogma probatur ex S. Scriptura* plures auditores expectant demon­
strationem historicam omnino certam, ac si certitudo fidei formaliter resolve­
retur in inferiori certitudine historiæ. Si Ecclesia declarat quod aliquid de fide,
ut Resurrectio Domini, est simul sub alio aspectu historice certum, ostenden­
dum est fundamentum hujusce certitudinis historic®; sed hoc non verum est
pro quolibet dogmate, vg. Immaculata Conceptio B. Mari® Virginis non fuit
historice certa, sed sola fide tenetur, cum aliquo fundamento plus minusve
explicite in S. Scriptura et Traditione.
Unde in his quæstionibus oporteret magis attente distinguere V quid habe­
tur ex historia, 2» quid ex theologia positiva qu® suo modo jam argumentatur
supponendo inspirationem S. Scrfptur® et valorem Traditionis, 3° ex flde definita.

Prœnotamen historicum, considerando valorem historicum Episto­
lii rum S. Pauli et Evangeliorum i.
Ex testimonio S. Pauli I Cor., XI, 23-24 quid habetur historice.
Hoc testimonium ita est: « Ego enim accepi a Domino (Gal. I, 12) quod
< i tradidi vobis, quoniam Dominus Jesus in qua nocte tradebatur,
u cepit panem et gratias agens fregit et dixit: Accipite et manducate:
Hoc est corpus meum quod pro vobis tradetur, hoc facite in meam com­
mi morationem. Similiter et calicem, postquam cœnavit, dicens: Hic calix
novum Testamentum est in meo sanguine: hoc facite quotiescumque bi­
bilis in meam commemorationem » -. Decretum Lamentabili damnavit
liiinc propositionem modernistarum (Denz. 2045): « Non omnia quæ
narrat Paulus de institutione Eucharistiæ sunt historice sumenda ».
Historice e contrario notandum est quod ex isto testimonio S. Pauli,
inin saltem an. 57, imo probabiliter ab anno 53 in quo probabiliter
scripta est hæc epist. I. Cor., ut fatetur Harnack, celebrabatur EuchaI iHtia 1° non ut cœna vulgaris, nec ut ritus humanus, sed ut ritus sacer
nb ipso Christo institutus, secundum verba S. Pauli, in memoriam ejus
mortis. 2° Hic ritus non erat omnino novus, quia jam abusus in eum
li repserant, quos Paulus corrigere satagebat. Impossibile autem est ut
temporis spatio tam exiguo facta fuerit, in communitate quæ a novita­
tibus abhorrebat, evolutio, et idealizatio ad quam protestantes liberales
ri inodemistæ appellant, nempe mutatio cœnæ vulgaris in ritum sacrum
<·ι sacramentalem. 3° Constat quod hic ritus erat permanens: « hoc
Incite in meam commemorationem ».
Insuper hoc etiam historice constat, quoad institutionem, ex Evan­
ouis synopticis, etiam ut sunt libri historice fide digni (cf. Matth.
XXVI, 26-28; Marc. XIV, 22-24; Luc. XXH, 19-20).
Apud Matth. legitur: « Vespere autem facto discumbebat Jesus cum
duodecim... Cœnantibus autem eis, accepit Jesus panem et benedixit
ιΊ fregit, deditque discipulis suis et ait: Accipite et comedite: Hoc est
corpus meum. Et accipiens calicem gratias egit et dedit illis dicens:
Hlbite ex hoc omnes. Hic est enim sanguis meus novi Testamenti, qui pro
multis effundetur in remissionem peccatorum ». Item apud Marcum XIV,
17, 22, et apud Lucam XXII, 14 ubi v. 19 insuper legitur sicut in I Cor.,
XI. 24, 25: « Hoc facite in meam commemorationem ».
Hæc ultima verba desunt quidem apud S. Matthæum et S. Marcum,
sod silentium non est negatio; et relatio quam uterque ponit inter ulti­
mum cœnam et agni paschalis manducationem ostendit Jesum voluisse
novum pascha permanens instituere.
Ex his textibus Evangeliorum Synopticorum, etiam historice con­
sul sicut ex verbis S. Pauli in I Cor. XI, quod Christus instituit ritum
religiosum et permanentem, seu duraturum in Ecclesia.
i Cfr. Diet, de la Bible, suppi, art. Eucharistie (J. Coppens). - Werner GoosLes Origines de VEucharistie Sacrement et Sacrifice, 1931, Louvain.
Cfr. Galat. I, 11: « Notum enim vobis facio, fratres, evangelium quod'evann< lizntum est a me. quia non est secundum hominem: neque enim ego ab
Immine accepi illud, nec didici, sed per revelationem Jesu Christi».

Obloctlo: Quidam objiciunt tamen ex hoc quod Evangelium secun­
dum Joannem de hac institutione non loquitur:
Quomodo explicandum est silentium S. Joannis Evangelistæ circa
institutionem SS. Eucharistiæ?
A priori exspectatur, Joannem discipulum dilectum scripsisse de
testimonio supremæ dilectionis Christi, præsertim quia cap. ΧΠΙ et XIV
narravit Ccenam paschalem et sermones Domini in cœnaculo.
Hæc quæstio examinatur a P. Vosté in suo libro Studia Joannea,
2' ed. 1930, p. 199: Respondet quod S. Joannes Evangelista loquutus
est de Eucharistia in c. VI, 48-72, ubi est sermo de pane eucharistico:
« Ego sum panis vitæ... Hic est panis de coelo descendens, ut si quis ex
ipso manducaverit, non moriatur... Amen, amen dico vobis, nisi mandu­
caveritis carnem Filii hominis... non habebitis vitam in vobis ». Quidam
interpretes dubitaverunt quidem quod, in hoc cap. VI Joannis sit proprie
sermo de pane eucharistico; sed, agitur, ut aiunt, de manducatione
mere metaphorica seu de spirituali participatione sacrificio Crucis per
fidem. Si vero ita esset, S. Joannes solus inter Evangelistas non loquutus
esset de Eucharistia, quia de ejus institutione non loquitur. Sed hæc
interpretatio capitis VI Joannis fundamento caret, et est contra una­
nimem traditionem Patrum, et contra declarationes Conciliorum.
« Ex alia parte, ait ibidem .P. Vosté, silentium quarti evangelii
circa ipsam institutionem, relatio vero sermonis promissorii Eucharistiæ
facile explicantur, considerato charactere narrationis joanneæ. Solet
enim Joannes omittere quœ a Synopticis jam narrata sunt, supplere quœ
ab illis omissa sunt. Atqui promissionem omiserant, fuse autem institu­
tionem descripserant ». Hæc est responsio communiter recepta.
Insuper, ut ibidem ostenditur, est adæquatio perfecta inter verba
institutionis prout a Synopticis referuntur et verba Domini in hoc
capite VI Joannis (cf. hoc caput VI, 52 : « si quis manducaverit ex hoc
pane, vivet in æternum » ; 54-57 : « Amen amen dico vobis, nisi mandu­
caveritis... »). Cf. Bossuet, Méditations sur l’Evangile, lfcre Partie, 33e
jour. Notat quod si Christus dicendo ea quæ referuntur in C. VI
Joannis noluisset promittere Eucharistiam quam deinde instituere debe­
bat, locutus fuisset fortuito seu a casu, non prævidendo ea quæ deinde
facturus erat x.
Sic sufficienter constat historice de expressione fidei in S. Scriptura.
* * *

Probatur thesis, argumentatione theologiœ positives, quæ considerat
Evangelia et Epistolas non solum ut libros historicos, sed ut libros
infallibiliter veros tanquam a Deo inspiratos. Hic agimus potius de
1 « C’est vouloir dire que Jésus Christ, qui est la sagesse éternelle, parle
et agit au hasard ».

hintilutione quam de præsentia reali, de qua agendum est infra ΠΙ*
q. 75, a. 1: utrum in hoc sacramento sit corpus Christi secundum veri­
tatem.

lu Probatur institutio Eucharistiæ ex verbis promissionis Eucharistiœ, in cap. VI Joannis t. In hoc capite quatuor partes distinguuntur:
I " qua narratur panum multiplicatio quæ fuit occasio promissionis
( I 26) ; 2* qua Christus disserit de pane vitæ qui de cœlo descendit
i 27-51); 3a ubi de necessitate manducandi carnem et bibendi sanguinem
Christi (52-59; 4a ubi de discipulorum incredulitate et confessione Petri.
In tertia parte capitis quæ expressius ad rem pertinet, dicitur
v. 52-57 : « Panis quem ego dabo, caro mea est pro mundi vita. Liti­
gabant ergo Judæi ad invicem, dicentes: Quomodo potest hic nobis
carnem suam dare ad manducandum? Dixit ergo eis Jesus: Amen amen
dico vobis: nisi manducaveritis carnem Filii hominis et biberitis ejus
tianguinem, non habebitis vitam in vobis. Qui manducat meam carnem
et bibit meum sanguinem, habet vitam ætemam; et ego resuscitabo
cum in novissimo die. Caro enim mea vere est cibus et sanguis meus
vere est potus: qui manducat meam carnem et bibit meum sanguinem,
In me manet et ego in illo ». Sensu obvio hic manifeste agitur de reali,
non de symbolica manducatione. Hoc confirmatur ex scandalo quod certe
Jesus declaratione sustulisset; sed e contrario iteravit affirmationes suas.
Confirmatur etiam ex v. 58 sq. : « sicut misit me vivens Pater, et ego
vivo propter Patrem, et qui manducat me et ipse vivet propter me. Hic
< st panis qui de coelo descendit... Qui manducat hunc panem, vivet in
internum ». Id est, ut notat P. Lebreton, sicut Christus realiter ad nos
venit per Incarnationem, ita realiter ad nos propius accedit per Eucharistiam .
2° Institutio probatur ex ipsis verbis institutionis. Id enim quod
Christus promiserat, fideliter dedit: cf. Matth. XXVI, 26-28; Mare.,
IV, 22-24; Luc., XXH, 19-20; I Cor., XI, 23-25. Pridie quam pa­
teretur, post celebrationem cœnæ paschalis « accepit Jesus panem et
benedixit ac fregit deditque discipulis et ait: Accipite et comedite:
Hoc est corpus meum quod pro vobis datur (vel tradetur). Et accipiens
'.ilicem gratias egit et dedit eis dicens: Bibite ex hoc omnes: Hic est
' >iim sanguis meus ».
Si autem hæc verba intelligenda sunt sensu litterali et proprio, clare
II invicte demonstrant institutionem Eucharistiæ a Christo et simul
< linm præsentiam realem.
I Protestantes liberales et A. Loisy fatentur doctrinam eucharisticam quam
|i;< < lesia profitetur contineri in hoc capite, sed historicitatem hujusce narraIlunis negant. Immerito tamen, ut ostendit M. Lepin: La valeur historique du
Il Evangile 1910: sermo iste connectitur enim omnino cum factis quæ eum
ι·i i cedunt et sequuntur, et verba promissionis omnino consonant oum verbis
In ΊItutionis apud Synopticos.
» Diet. Apologétique, art. Eucharistie, T. I, c. 1559-1562.

Si e contrario hæc verba sumuntur in sensu metaphorico, ita sunt
obscura et ænigmatica, ut, fatentibus adversariis, nonnisi post plura
sæcula hæc interpretatio proposita fuerit, et jam ab anno 1557 ducentæ numerarentur hæreticorum expositiones, quarum nulla plene eis
placuit. Hoc clarius infra patebit q. 75, a. 1, agendo de præsentia reali,
ubi ostenditur quod quando sensus proprius de se clarus est, non re­
currendum est ad sensum metaphoricum obscurum et ambiguum.
In locutione : « Hoc est corpus meum » verbum est non significat :
Hoc figurat corpus meum; hoc nullo modo postulatur a contextu, nec ex
natura panis, aut ex prævia monitione loquentis. E contra si, ostendendo
statuam Christi, diceretur: « hoc est Christus », tunc ex ipsa natura rei
seu statuæ appareret quod verbum est vult dicere figurat; quia statua
de sua natura figurat seu repræsentat hominem; non vero panis.
Insuper Apostoli qui erant homines simplices, simpliciter fidem
adhibentes verbis Christi, et non raro miraculorum testes, intellexerunt
prædicta verba in sensu litterali et proprio, non metaphorico. Etiam
ad hanc intelligentiam dispositi fuerant ex verbis promissionis, quæ
referuntur in capite VI Ev. see. Joannem.
Denique Christus instituendo Eucharistiam, dixit se instituere
novum Testamentum, seu foedus. Dixit enim: «Hic est sanguis meus
Novi Testamenti » et addidit: « Hoc facite in meam commemorationem ».
Atqui hæc omnia excludunt sensum metaphoricum qui difficile intelligitur. Testamentum enim clarum esse debet; et pariter obligatio
expressa his verbis: « Hoc facite in meam commemorationem ». Imo si
Christus metaphorice tantum loquutus fuisset, discipulos suos expo­
suisset per plura sæcula periculo idololatriæ, scii, periculo adorandi ut
verum corpus Domini quod nihil aliud esset quam fragmentum panis.
Confirmatur præcedens argumentatio ex verbis S. Pauli I Cor.,
XI, 27-29 : de indigna communione : « Itaque quicumque manducaverit
panem hunc, vel biberit calicem Domini indigne, reus erit corporis et
sanguinis Domini... non dijudicans corpus Domini ». Si autem panis
eucharisticus sit solum figura corporis Christi, indigne communicans
dici nequit « reus corporis et sanguinis Domini ».
Item I Cor., X, 16, S. Paulus ait: « calix benedictionis... nonne
communicatio sanguinis Christi est? et panis, quem frangimus, nonne
participatio corporis Domini est? ». Non possumus autem corpori et
sanguini Christi in Eucharistia communicare, nisi sint ibi realiter.
Unde jam est de fide secundum sacram Scripturam quod Christus
ipse instituerit Eucharistiam, hoc est fide certum ex ipsa Sacra Scrip­
tura, antequam sit de fide solemniter definita ab Ecclesia præsertim in
Concilio Tridentino, contra negationes protestantium. Conclusio laboris
theologiæ positivæ est minus certa quam ipsa fides, sed manifestat
sensum Sacræ Scripturæ fide tenendum.
Testimonia autem Traditionis et multa afferri possunt, sed melius
erit ea afferre postea q. 75, a. 1, agendo proprie de præsentia reali:
Utrum in hoc sacramento sit corpus Christi secundum veritatem.

De. ejus institutione

39

Sufficit nunc dicere quod, teste Zwinglio, tempore S. Augustini
sententia de præsentia reali corporis Christi in Eucharistia a Christo
instituta jam erat communiter recepta.
Quoad testimonia Patrum sæculi Π at III et IV cf. Rouet de
Journal, Enchiridion patristicum, cf. in hoc opere, in fine p. 865 index
theologicus n. 483, 485, 486. Referuntur quoad institutionem et præ: entiam realem textus obvii S. Ignatii Antiochensis, S. Justini,
S. Irenæi, necnon Clementis Alexandria, Originis, Tertulliani et poste­
riorum Patrum (cf. infra de præsentia reali, q. 75, a. 1).
Unde institutio Eucharistiæ a Christo est 1° historice certa, 2° est
do fide secundum Sacram Scripturam et Traditionem, 3° est de fide
<iam solemniter definita, præsertim in Concilio Tridentino, contra
negationes protestantium.

Quoad convenientiam hujusce institutionis in se et quoad circum­
stantias temporis, S. Thomas initio articuli enuntiat quatuor difficul­
tates, scii.: 1* jam baptismus est spirituale nutrimentum, ergo non
convenit aliud spirituale nutrimentum; responsio erit: primum est per
modum regenerationis, secundum per modum manducationis.
2* difficultas: Hæc institutio non debebat differri usque ad coenam
Domini, quia etiam homines qui fuerunt ante Christum indigebant
uniri cum eo. — 3’ difficultas: Ex alia parte hoc sacramentum ut memo­
riale Passionis institui debebat post eam, non ante eam. — 4a: Imo ipse
baptismus, qui ad Eucharistiam ordinatur, institutus est tantum post
Passionem. Hæc difficultas provocat, ut videbimus, pulchram et altam
responsionem.
His difficultatibus non obstantibus, S. Thomas ostendit conve­
nientiam hujusce institutionis triplici ratione. Hæ autem tres rationes
non solum juxtaponuntur, sed ordinantur ad modum pulchræ elevationis.
1* convenientia est ratione contenti, 2* ratione significationis, 3' ra­
tione finis:

1* convenientia, ratione contenti, ea est: Christus in propria specie
discessurus, convenienter in sacramentali specie seipsum nobis reliquit.
Ita in absentia imperatoris exhibetur veneranda ejus imago; sed
Christus potuit nobis relinquere non solum imaginem suiipsius, sed et
seipsum realiter et substantialiter præsens in hoc sacramento.
S. Thomas hanc lan' rationem sic exprimit in hymno Verbum
■iiipermim prodiens:
« In mortem a discipulo
suis tradendus æmulis,
prius in vitæ ferculo
se tradidit discipulis ».

Et in hymno Pange lingua:
« In supremæ nocte cœnæ
Recumbens cum fratribus,
observata lege plene
cibis in legalibus,
cibum turbæ duodenæ
se dat suis manibus ».

2a convenientia est ratione significationis, scii.: Eucharistia est
commemorativum passionis Christi, sine qua non est salus; hoc autem
signum commemorativum, praefiguratum ab agno paschali, convenientis­
sime datum est, pro omnibus generationibus subsequentibus, imminente
Passione, et celebrata legali festivitate agni paschalis, quæ « dum mu­
tatur impletur » ut ait S. Leo papa.

Hæc 2‘ ratio sic exprimitur in Sequentia Lauda IS ion:
« In hac mensa novi Regis,
Novum Pascha novæ legis
Phase vetus terminat.
Vetustatem novitas,
Umbram fugat veritas,
Noctem lux eliminat ».

3° convenientia sumitur ratione finis. Major hujusce argumenti est
pulcherrima, et evolvenda est in concione sacra, scii.: « Ea quæ ultimo
dicuntur maxime ab amicis recedentibus (aut morientibus) magis memo­
rias commendantur, profundis animo imprimuntur et magis inflammant
affectum ». Eucharistia autem est maximum amoris pignus, ad cari­
tatem inflammandam ordinatum. Ergo « convenientissime Dominus in
ultimo discessu suo a discipulis hoc sacramentum instituit ».
Hæc pulcherrima ratio enuntiatur non solum in liturgia, sed et in
ipso Evangelio dum dicitur apud Joannem, ΧΙΠ, 1 : « Ante diem festum
Paschæ, sciens Jesus, quia venit hora ejus ut transeat ex hoc mundo
ad Patrem, cum dilexisset suos, qui erant in mundo, in finem dilexit
eos » (cf. Commentaria in Joannem S. Augustini, S. Alberti Magni,
S. Thomæ et Bossuet).
Ad illustrandam vim hujusce pulchri argumenti, notandum est
quod sæpe parentes in articulo mortis vellent relinquere filiis suis ul­
tima verba summo modo sui amoris expressiva; quandoque sufficientia
verba non inveniunt. Christus autem non solum invenit verba summo
modo expressiva, sed et verba consecrationis quæ efficiunt id quod
significant; sic semetipsum realiter reliquit discipulis suis ad carita­
tem eorum augendam.
Solvuntur objectiones:
Ad lum: Baptismus jam quidem est quoddam alimentum spiri­
tuale, per modum regenerationis, sed convenientissime aliud instituitur

per modum manducationis. Ex eisdem nutrimur ex quibus sumus, non
lumen eodem modo advenientibus.
Ad 2um: Eucharistia ut continens ipsum Christum non potuit
institui ante Incarnationem; sed tunc erant sacramenta præfigurativa
dominicae passionis. Et homines bonæ voluntatis salvabantur propter
merita Christi futura, sic figurata.
Ad 3um: Eucharistia non debuit tamen institui post Passionem,
iied ut annuntians eam, et ut in futurum esset memoriale ejus. Certo
hoc summe conveniebat ad praeparandas mentes discipulorum ad sa­
crificium Crucis, quo terminabatur figura agni paschalis. Et non ob­
elante hac praeparatione Petrus durante Passione non potuit portare
mysterium istud; et Dominum negavit. Unde dicitur in liturgia: « Fac
ut portem Christi mortem », ad hoc juvat communio eucharistica.

Ad 4um: Sacramentum Eucharistiæ convenienter instituitur ante
Baptismum, quia est prius baptismo in intentione. Nam consummatio
gratiæ prior est intentione quam ejus inchoatio, quæ non est nisi prop­
ter consummationem.

Concilium Tridentinum (Denz. 875) agendo de Institutione Eucha­
ristiæ (sess. ΧΙΠ, cap. 2) triplicem assignat convenientiam ejus, scii.
1" ut Christus divitias amoris sui effunderet; 2“ ut recoleremus memo­
riam ejus; 3° ut incruente annuntiaretur passio et Mors Christi. Legitur
in hoc capite: « Ergo Salvator noster, discessurus ex hoc mundo ad
Patrem, sacramentum hoc instituit, in quo divitias divini sui erga
homines amoris veluti effudit, memoriam faciens mirabilium suorum
(Ps. CX, 4) et in illius sumptione colere nos sui memoriam (I Cor., XI,
24) praecepit, suamque annuntiare mortem donec ipse ad judicandum
mundum veniat». Dicit enim: «Hoc facite in meam commemora­
tionem». I Cor., XI, 24; Luc., ΧΧΠ, 19.
In Ecclesia existit specialis cultus ad gratias agendas pro Institu­
tione Eucharistiæ, est Cultus erga SS. Cor Jesu Eucharisticum cum
Missa propria et Officio. De eo dicit P. Hugon, in Sua Dogmatica, t. Π,
p. 654: « Hæc devotio non est distincta ab ipsa devotione erga Sacra­
tissimum Cor Jesu, sed est in ea specialis respectus ». Considerat enim
' 'or Jesu ut nobis dans Eucharistiam olim et quotidie usque ad consum­
mationem sæculi. Sic Cor Jesu dicitur eucharisticum ratione ejus doni,
sicut aer dicitur sanus prout dat sanitatem.
Ut aiebat Leo ΧΙΠ, approbando hunc cultum et erigendo archi■'>iifraternitatem Cordis Eucharistici: certo institutio Eucharistiæ me­
abatur specialem gratiarum actionem. Dicitur enim in Ev. secundum
loannem XIII, 1, ubi agitur de Cœna paschali: « In finem Jesus dilexit
< ' >s , magnam igitur gratitudinem habere debemus pro isto summo
beneficio.
Hæ omnes rationes convenientiæ colliguntur in oratione: « O sa■ mm convivium, in quo Christus sumitur: recolitur memoria Passionis

ejus; mens impletur gratia, et futuræ gloriæ nobis pignus datur». In
hac oratione apparet quod Eucharistia recolit præteritum, mirabiliter
præsens fecundat et æternam vitam annuntiat.

q. 73, a. 6.
Art. VI. — UTRUM AGNUS PASCHALIS FUERIT PRAECIPUA FIGURA
HUJUSCE SACRAMENTI
Status quœstionis: Maximum sacramentum novæ legis, finis aliorum,
præfiguratum est diversis modis in Veteri Testamento: Patres cum pia
diligentia multas figuras ejus invenerunt, quæ non omnes tantam
similitudinem videntur habere ut sint proprie figuræ, sed obumbra­
tiones allegoricæ, vg. arbor vitæ in paradiso terrestri, aut fœderis archa
non tantam similitudinem habent cum Eucharistia, ut vere in eis
præfiguretur. Sed aliunde in V. T. inveniuntur veræ figuræ de quibus
locutus est ipse Christus, et postea S. Paulus in Epistola ad Hebræos; de his Concilia loquuntur, ut Concilium Tridentinum (Denz.
938), scii.: sacrificium Melchisedech qui vinum et panem obtulit, ita
ut Christus dicatur in Epistola ad Hebr., V, 10 et VU, 11, pontifex
secundum Ordinem Melchisedech. Item manna, divinitus datum israelitis in deserto, est figura Eucharistiæ; item agnus paschalis et sacri­
ficium expiationis quando summus pontifex Veteris Testamenti semel
in anno introibat cum sanguine in sancta sanctorum, ut refertur in
Epistola ad Hebr., IX, 7. Etiam Isaac significavit Christum, in quan­
tum oblatus est in sacrificium a patre suo Abraham, secundum ordi­
nem Dei.
S. Thomas quærit quænam, inter has figuras Eucharistiæ, præcipua fuerit. Lutherus irridet piam diligentiam quam sanctus Doctor
adhibuit in explicandis hujus mysterii figuris. Sed in hoc Lutherus con­
temnit Paulum dicentem de fidelibus Veteris Testamenti: « Omnia in
figura contingebant illis ».

Responsio S. Thomæ: distinguuntur in Eucharistia: 1° sacra­
mentum tantum, scii, species panis et vini, 2° res et sacramentum,
scii, corpus Christi verum, quod est res sacra, significans unitatem cor­
poris mystici per gratiam, et 3° res tantum, scii, gratia cibans qua nu­
tritur corpus mysticum.
Hac distinctione posita respondetur:
1° Quoad sacramentum tantum potissima figura fuit oblatio Mel­
chisedec, qui obtulit panem et vinum. Ita concilium Tridentinum,
Denz. 938, sic Christus dicitur sacerdos secundum Ordinem Melchi­
sedech: Hebr., V, 10.
2“ Quoad rem et sacramentum, id est quoad ipsum Christum con­
tentum in Eucharistia, præcipua figura erat solemnissimum sacrificium
expiationis quando summus pontifex Veteris Testamenti semel in anno
intrabat cum sanguine in sanctum sanctorum, ut refertur in Epistola

nd Hebr., IX, 7. Item, ait S. Thomas, omnia sacrificia Veteris Testa­
menti, speciatim, ut notatur in Π-Π, q. 85, a. 1. ad 2: « Isaac signi­
ficavit Christum, in quantum ipse oblatus est in sacrificium » et sese
tradens in manus patris sui prophetice figuravit Christum qui in cruce
moriendo dicere debebat: in manus tuas, Domine, commendo spi­
ritum meum. Hæc figura sub aliquo aspectu est omnium altissima, id
est sub aspectu sacrificii voluntarii, seu voluntariæ immolationis inno­
centis. Inter facta in Veteri Testamento narrata, pauca ad hanc alti­
tudinem mysticam attingunt.
3° Quantum ad rem seu effectum sacramenti figurandum, princi­
palis figura fuit manna divinitus datum in deserto israelitis. « Habebat
in se omnis saporis suavitatem » (Sap. XVI, 20) sicut et gratia hujus
sacramenti quantum ad omnia reficit mentem. Item panis subcinericius
quem propheta Elias a sommo surgendo invenit ad caput suum, cum
vase aquæ, ut legitur in ΠΙ Regum, XIX, 8 : « comedit et bibit et ambu­
lavit, in fortitudine cibi illius, quadraginta diebus et quadraginta
noctibus usque ad montem Dei Horeb ».
S. Thomas exponit has varias figuras in Officio SS. Sacramenti.
Est pulcherrima poesis divina, quæ differt ab humana poesi, ut notat
S. Doctor I-Π, q. 101, a. 2, ad 2 et aliis locis, prout poetica humana
utitur metaphoris, propter defectum rerum humanarum, quas lyrice
majores facit, scii, magnificat et nimis amorem profanum, dum poesis
divina Sacræ Scripturæ utitur metaphoris propter excessum rerum
divinarum quæ non possunt exprimi ut sunt in se, nec semper propriis
terminis, sic propter earum altitudinem recurrimus ad metaphoras
poeticas.
Inter autem has pulchras Eucharistiæ figuras quænam est magis
expressiva?
S. Thomas respondet: est figura agni paschalis, quoad tria prius
distincta simul sumpta, scii. 1° quoad sacramentum tantum, quia man­
ducabatur agnus paschalis cum panibus azymis, Exod., ΧΠ, 8; 2“ quoad
Christum contentum in Eucharistia, quia agnus paschalis immolabatur
ab omni multitudine filiorum Israel quarta decima luna, quod fuit
figura passionis Christi, qui propter innocentiam dicitur agnus: « Ecce
agnus Dei qui tollit peccata mundi », et Eucharistia manducari debet
ab omni multitudine Christianorum; 3° quoad effectum pariter agnus
paschalis est perfecta figura, quia per sanguinem ejus protecti sunt
lilii Israel a devastante angelo, et educti de servitute Ægypti.
Attamen quoad immolationem voluntariam et quoad meritoriam
oliedientiam usque ad mortem, altissima figura sacrificii crucis com­
memorati in Missa est oblatio voluntaria pueri Isaac perfectissime
obedientis patri suo.
Lutherus irridet hanc explicationem a S. Thoma sic expositam,
■ I ipse tollit veram et altam poesim Sacræ Scripturæ et liturgiæ,
qii.i multoties his figuris utuntur (cf. Diet. Théol. cath. art. « Euchari­

stie à col. 1183-1207, et Diet. Biblique, art. « Agneau Sufficit in memo­
riam breviter revocare principales textus circa hanc figuram agni. Isaias,
LUI, 7 dicit de Christo: « quasi agnus coram tondente se obmutescet ».
Joan, I, 29: « Ecce agnus Dei, eccezqui tollit peccatum mundi ». I Petr.,
I, 19: Redempti sumus « pretioso sanguine quasi agni immaculati
Christi». Apoc., V, 12: «Dignus est agnus, qui occisus est, accipere
virtutem et divinitatem et sapientiam etc. ». Apoc., VII, 17 : « Agnus
reget illos et deducet eos ad vitæ fontes aquarum». Apoc., XV, 2:
« Qui vicerunt bestiam, cantantes canticum Agni ». Apoc., XII, 11:
« Vicerunt eum propter sanguinem Agni ». Apoc., XXII, 14 : « Beati qui
lavant stolas suas in sanguine Agni». Apoc., XXI, 23: «Claritas Dei
illuminavit eam (novam Jerusalem) et lucerna ejus est Agnus ».
RECAPITULATIO QUOAD METHODUM

S. Thomas secundum consuetudinem suam incepit a definitione
nominali Eucharistiæ, quaerit ejus definitionem realem, per genus et
differentiam specificam. Hoc facit sub luce revelationis per analysim
conceptualem ac philosophicam, dividendo genus sacramentum, et
inductive ex revelatis inquirendo differentiam specificam Eucharistiæ,
antequam conclusiones theologicas deducat.
Si igitur in hac l1 quaestione sunt syllogismi seu discursus, sunt
solum discursus explicat ivi, aut ad plus discursus subjective illativi,
non vero discursus objective illativi, qui pervenirent ad novam verita­
tem solum virtualiter contentam in veritatibus revelatis. Discursus
subjective illativus ostendit solum quod talis formula explicita æquivalet alteri minus explicit® sed ejusdem veritatis, vg. quod assertio
infallibilitatis Summi Pontificis ex cathedra loquentis æquivalet asser­
tioni ipsius Christi : « Tu es Petrus et super hanc petram aedificabo
Ecclesiam meam et portae inferi non praevalebunt ».
Ita processit S. Thomas in nostra quaestione 73: est inquisitio theo­
logica definitionis Eucharistiæ, et explicatio necessitatis ejus jam for­
maliter revelatae.
Etenim in articulo 1° ostenditur, non proprie deducitur, quod Eucha­
ristia est sacramentum, hoc est genus in ejus definitione, et est spiri­
tuale alimentum, sic innuitur ejus differentia specifica.
In articulo 2° ostenditur quod est unum specie sacramentum, quam­
vis sit materialiter duplex; ratio est quia ordinatur ad aliquid unum, scii,
ad spiritualem refectionem. Sic non deducitur ex revelatis nova veritas,
nova propositio. Explicatur solum quare semper Concilia loquantur de
Eucharistia tanquam de uno sacramento et non de duobus et quare
vocatur in singulari SS. Sacramentum.
In articulo 3° nihil proprie deducitur, explicatur solum necessitas
Eucharistiæ revelata a Christo Domino sub his verbis: « Nisi mandu­
caveritis carnem Filii hominis, non habebitis vitam in vobis ».

Hoc sic explicatur per analysim conceptualem : Eucharistia est ad
11 intern necessaria, non in re, quia non dat primam gratiam, sed in
i nio saltem implicito, quia prima gratia essentialiter tendit ad consum­
mationem ejus, quæ datur per hoc sacramentum.
In articulo 4° agitur de ratione propter quam Eucharistia diversis
nominibus nominetur per respectum ad præteritum, ad præsens, ad
luturum. Non est deductio novæ veritatis, sed est explicatio nominum
quæ sunt in Sacra Scriptura.
Item in articulo 5° explicantur convenientiæ institutionis.
Denique in articulo 6" enumerantur figuræ Eucharistiæ, et osten­
ditur quænam est præcipua.
Ergo hucusque nullus est discursus objective illativus, nulla est
conclusio theologica proprie dicta, sed solum explicatio veritatis revelatæ. Et notandum est quod hæc pars velut analytics sacræ Theolo­
giæ est magni momenti; imo superior est quam deductio novæ conclu­
sionis theologiæ, nam per hanc analysim aut discursum explicativum
habetur proprie hæc quædam intelligentia ipsorum mysteriorum, seu
ipsorum principiorum fidei, quæ valde superant conclusiones theologicas,
sicut habitus infusus fidei supernaturalis quoad substantiam valde
superat habitum theologiæ studio humano acquisitum. Fides infusa
■ st multo altior quam sacra Theologia quae ex ea procedit, quamvis
fides simul cum theologia sit quid extensive perfectius quam fides sine
theologia.
Dico extensive, non intensive, quia magnus contemplativus qui
ignoraret conclusiones theologicas, sed magno spiritu fidei et doni intel­
lectus valde penetraret mysteria fidei, altior esset quam theologus qui
optime cognosceret de aliquo mysterio multas conclusiones, et myste­
rium istud minus intensive penetraret.

QUAESTIO LXXIV

DE MATERIA EUCHARISTIÆ
Post considerationem ipsius sacramenti Eucharistiæ, agitur de
partibus ejus, et primo de ejus materia. Circa eam S. Thomas methodice
instituit quatuor quæstiones, scii.:
1° De specie materice: panis frumenti et vinum de vite (q. 74).
2“ De conversione hujusce materiae in corpus Christi (q. 75) ad
præsentiam realem explicandam.
3" De modo existendi corporis Christi in hoc sacramento, id est
sub speciebus consecratis.
4° De accidentibus panis et vini, quæ in hoc sacramento remanent.
Manifestum est enim quod hæc omnia pertinent ad sacramenti
materiam sive in se, sive ut convertendam in corpus Christi, sive quoad
relationem accidentium panis et vini cum corpore Christi sub ipsis
præsente. Est processus methodicus a cognito ad ignotum, et a sensi­
bilibus ad altiora invisibilia.
In ipsa quaestione 74, circa materiam Eucharistiæ quantum ad
speciem consideratam, quæruntur octo quæ progressive magis ac magis
determinant hanc materiam ut est panis triticeus et vinum de vite
eum gutta aquæ miscenda, et explicantur simul convenient!® hujusce
materiæ 1.
Ut videbimus, sicut in præcedenti quæstione, generaliter discursus
seu syllogismi sunt solum explicativi, aut subjective illativi; explicant
enim id quod jam est de fide, non perveniunt ad conclusionem theolo­
gicam proprie dictam, scii, ad novam veritatem ex veritatibus fidei de­
ductam. Sic magna pars et pretiosior pars theologiæ speculativæ perti­
net ad explicationem veritatum fidei, antequam agatur de deductione
conclusionum theologicarum.
Notandus est imprimis, quoad expressionem « materia et forma
sacramentorum », sensus horum verborum. Quidam dicunt: theologi
sumunt hæc verba terminologiæ Aristotelis « materia et forma » in
sensu totaliter novo, absque claro fundamento.
1 Materia remota, ut dicendum est, est panis et vinum; materia proxima
sunt species consecratae. In hac quæstione 74 ergo agitur de materia remota,
primo in communi <aa. 1 et 2), deinde in speciali, quoad panem (aa. 3, 4) et
quoad vinum (a a. 5 ad a. 8).

Quæ:

est panis et vinum

17

Ad hoc respondendum est quod jam in lingua græca ΰλη habet
diversos sensus, est nomen analogicum; significat enim lignum ex quo
< onstruitur domus, etiam lapidem ad aedificandum; significat materiam
in sensu philosophico, sive materiam primam sive materiam secundam;
iiignificat etiam materiam alicujus poematis, alicujus scientiae. Ita pari­
le r nomen materia in lingua latina.
Unde etiam apud ipsum Aristotelem ϋλη habet sensum analogicum,
ut constat de materia prima, de materia secunda, de materia circa
quam versatur aliqua scientia.
Pariter «forma» dicitur analogice etiam apud Aristotelem, scii, de
forma-figura quantitatis (vg. forma circularis), de forma substantiali,
de qualibet forma accidentali ut calor. Et forma determinat materiam
in qua recipitur. Unde non mirum est quod theologi usi sint hac terminologia, quoad sacramenta; nam id quod in eis vocatur materia est si­
gnum practicum cujus significatio determinatur per formam, et ambæ
necessariae sunt ad sacramentum, sicut materia et forma in ordine phynico ad constitutionem corporis.

q, 74, a. 1.
Art. 1. — UTBUM MATERIA HUJUS SACRAMENTI

SIT PANIS ET VINUM
Status quœstionis Agitur de confutatione haereticorum qui hunc
punctum fidei negaverunt, et de convenientia hujusce duplicis materiae:
1* difficultas est: Carnes animalium occisorum, vg. agni occisi,
■ < pressius repraesentarent Christi passionem - 2a In multis terris non
Invenitur panis triticeus et in aliquibus non invenitur vinum - 3“ Vinum
nocet quibusdam infirmis.
Responsio tamen est: Panis et vinum sunt materia simpliciter neces/iiuia ad conficiendum- hoc sacramentum, et sunt materia conveniens.
Hoc est de fide.
Probatur hoc esse de fide auctoritate plurium conciliorum, scii. IV
I .uieranensis, Florentini (Decret, pro Armenia) et Tridentini, cf. Denz.
Index systematicus XII, f. p. (33). Materia est panis triticeus (692, 698,
715; c. 815), sive azymus (apud Latinos) (350, 465, 692), sive fermenliitus (apud Graecos) (692; c. 816), et vinum de vite (414, 416, 430,
fll>8; c. 815, § 2) (quod, ubi opus est, ebullire licet ad 65°, n. 1937, et
roborare alcoholo ad 12 % vel 18 %, n. 1938) cui modicum aquæ admiγηί ii debet (416, 441, 698, 3043; c. 814), ob mysticam significationem
(098, 945, 956), «quia videmus in aqua populum intelligi »... signifi­
ed nr sic quod Christo populus adunatur.
Hrec autem fides Ecclesiae sic solemniter definita in Conciliis expriluliui in Sacra Scriptura; pro pane habemus testimonia Matth. XXVI,

26, Mure. XIV, 22, Luc., ΧΧΠ, 19, I Cor. XI, 23; pro vino habemus
testimonia Matth. et Mare, ibidem.
In corpore articuli S. Thomas duo facit, scii, refert errores de hac
re et ostendit convenientiam hujusce materiæ.
Quoad errores: Artotyritæ in hoc sacramento offerebant panem et
caseum, ad melius offerendos fructus terræ. Cataphrygæ offerebant
simul cum pane sanguinem infantis. Aquarii, prætextu sobrietatis, offe­
rebant aquam et non vinum. Quidam alii adjungebant oleum benedic­
tum, etc. etc. Non necesse est, ut patet, in his immorari.
Convenientia autem hujusce materiæ ostenditur tripliciter : 1° quoad
usum sacramenti, 2° quoad passionem commemorandam, 3° quoad ef­
fectum exprimendum.
1° Quoad usum sacramenti, conveniunt panis et vinum, quia ex eis
homines communius reficiuntur. Id est: convenienter assumuntur in hoc
sacramento ad usum spiritualis manducationis, sicut aqua baptismalis
ad ablutionem spiritualem. Nec necesse est quod vinum sit tam in usu
quam materia baptismi, quia sumptio sacramentalis Eucharistiæ non
est tam necessaria quam baptismus aquæ. Panis est alimentum quasi
per excellentiam, et inter potus, vinum melius etiam convenit. S. Al­
bertus ostendit quod melius convenit quam birra, ratione syrabolismi,
vinum lætificat cor hominis.
2l' Quoad passionem commemorandam, convenienter seorsum su­
muntur panis, ut sacramentum corporis, et vinum, ut sacramentum
sanguinis, quia in passione Christi, sanguis a corpore separatus est. Hoc
argumentum convenientiæ non spectat panem et vinum in se, sed
eorum separationem, ut scii. Christus sit realiter præsens quasi in statu
mortis, seu separationis sanguinis a corpore. Ut videbimus, agendo de
sacrificio Missae, hæc est immolatio non physica et cruenta, ut in cruce,
sed sacramentalis seu mystica et « incruenta » ut dicit Concilium Tridentinum (Denz. 940). Sic possumus dicere quod durante Missa, momento
consecrationis, sanguis Christi, non quidem physice, sed sacramentaliter
effunditur. Jam apparet ex hoc quod immolatio seu destructio dicitur
non univoce, sed analogice de immolatione cruenta seu physica, et de
immolatione sacramentali seu mystica.
Unde convenit duplex materia, et quædam separatio utriusque.

3° Quoad effectum Eucharistiœ convenit pariter hæc duplex mate­
ria, primo pro unoquoque sumentium, quia significat gratiam cibantem,
datam ad nutritionem seu refectionem spiritualem animæ.
S. Ambrosius, hic citatus, dicit modo quasi metaphorico, non ad
litteram sumendo : « corpus Christi sub specie panis pro salute corporis ;
sanguis vero sub specie vini pro salute animæ offertur ». Hæc non sunt
accipienda in sensu proprio, sed verum est dicere quod Eucharistia
producit effectum etiam in corpore nostro, prout dat salutem animæ,

moderat passiones et ex salute æterna sequetur corporis resurrectio et
ejus glorificatio.
Denique quoad effectum respectu totius Ecclesiœ, quæ constituitur
ex diversis fidelibus, convenit panis confectus ex multis granis et vinum
fluens ex diversis uvis, ut habetur ex Augustino tr. 26 in Joan., super
illud: « I Cor. X, 14: Fugite ab idolorum cultura... Calix benedictionis,
cui benedicimus, nonne communicatio sanguinis Christi est? et panis,
quem frangimus, nonne participatio corporis Domini est? Quoniam (est)
unus panis, (ita) unum corpus multi sumus, omnes qui de uno pane parti­
cipamus... Non potestis calicem Domini bibere et calicem dæmoniorum ».
S. Thomas, ut patet, non deducit in hoc articulo conclusiones theo­
logicas, sed defendit fidem contra negantes, et ostendit convenientiam
veritatis fidei, methodice ordinando ea quæ jam inveniuntur in Sacra
Scriptura, ubi non est ordo logicus alicujus tractatus, sed veritas re­
velata cum ordine caritatis, seu sancta subordinatione omnium affectuum
sub amore Dei et proximi. Non inutile est adjungere huic ordini cari­
tatis ordinem logicum, ut lapides pretiosi, qui sunt veritates fidei in
Sacra Scriptura express», in aliquod corpus doctrinale ordinentur.
Sic melius apparet earum valor; et quo magis progreditur theologia
eo magis se abscondit ut veritas Verbi divini melius appareat. Theologia
per respectum ad Verbum divinum in Sacra Scriptura expressum est
aliquomodo sicut præcursor Joannes Baptista ad Verbum incarnatum;
præcursor dicebat: « Illum oportet crescere, me autem minui ». Ita
S. Albertus et sæpe S. Thomas in Commentario in Joannem vel in
Epistolas S. Pauli, utuntur theologia, modo quasi abscondito, ut melius
lapides pretiosi Sacræ Scripturæ appareant in corpore doctrinali. Sic
theologia sese abscondendo disponit ad contemplationem Verbi divini.
Convenit propterea quod prædicator fidei bene cognoscat theologiam,
sed non nimis eam ostendat, et loquatur potius secundum verba Sacræ
Scripturæ quam secundum terminologiam scholasticam, quæ non est in
usu apud fideles.
Sic magis ac magis apparet quod fides, virtus theologica, valde supe­
rat theologiam studio humano acquisitam, et quod nobilior pars theologiæ est defensio et explicatio fidei, ante deductionem conclusionum
theologicarum, quæ quodammodo sunt minoris momenti, per respectum
nd ipsas fidei veritates.
Solvuntur difficultates:
Ad lum : Absolute loquendo Christus potuisset assumere non panem,
nid carnem agni paschalis occisi; hoc expressius repræsentasset Christi
passionem, sed hoc minus competebat ad communem usum hujus sa­
it umenti, et ad ecclesiasticam unitatem significandam.
Ad 2um: De facili ad omnes terras deferri potest panis et vinum.
Ad 3um: Vinum in modica quantitate sumptum, non potest multum
ii'grotanti nocere.
(ΐΛίωιαουηΑΟΚΛκακ,

Dubium: An una ex his duabus materiis possit consecrari sine altera?
S. Thomas in responsione ad 2'™’ tangit hanc quæstionem, dicens:
« Propter defectum panis aut vini, unum non est sine altero conse­
crandum, quia non esset perfectum sacramentum » seu non perficeretur
sacramentum. Remanet quædam difficultas, quia non dicit « non confi­
ceretur sacramentum », sed dicit « non esset perfectum » et alibi « non
perficeretur » ; atqui « perficeretur » potest intelligi aut quoad essentiam
et validitatem, aut quoad integritatem et liceitatem.
Responsio communior sic exponitur:
Una species valide consecratur sine altera, sed jure divino illicitum
est sic consecrare, et sacrifiaium incruentum Missœ ut a Christo insti­
tutum, esset invalidum.
In hac responsione sunt tres partes.
1° Consecratio sic facta esset valida, quia consecratio panis, ante
consecrationem vini jam efficit id quod significat. Ita S. Thomas' in
IV Sent., d. XI, q. 2, a 1, qu. 1, ad 4. Si sacerdos moreretur subito post
primam consecrationem ante secundam, prima esset valida.
2° Attamen hæc consecratio sic « voluntarie » facta est jure divino
illicita, quia hoc esset contra præceptum Christi, qui, juxta Cone. Trid.,
per hæc verba: < Hoc facite in meam commemorationem » præcepit ut
hoc sacramentum non conficiatur, nisi simul offeratur Deo sacrificium
incruentum quod duplicem consecrationem requirit. Insuper ad convi­
vium requiritur cibus et potus.
3° Sacrificium incruentum Missœ esset invalidum. Hoc est saltem
probabilius. Agitur de sacrificio incruento Missæ ut institutum est a
Christo, juxta Cone. Trid. sess. 22, cap. 1. De essentia enim hujusce sa­
crificii incruenti est ut sanguis sacramentaliter separetur a corpore,
sicut de ratione sacrificii cruenti crucis, cuius Missa est repræsentatio,
fuit, ut sanguis realiter separaretur a corpore. Atqui hæc separatio sacramentalis vel mystica fieri non potest nisi per duas separatas consecra­
tiones. Ergo si esset una sola consecratio, sacrificium non perficeretur
in hoc sensu, non solum quod deesset ejus integritas (quæ jam deficit
quando deest communio sacerdotis), sed deesset pars essentialis sacri­
ficii. Ad essentiam sacrificii Missœ ut institutum est a Christo pertinet
utraque consecratio.
Coroll. Summus Pontifex non potest dispensare ut in aliquo casu
sacerdos licite consecret unam tantum speciem. Etenim non potest
dispensare in præcepto Christi superioris, maxime quando præceptum
istud est absolute et simpliciter a Deo, nec dependet a facto humano,
ut v. g. adimpletio votorum religionis.
Solvuntur objectionea:
1* objectio: Christus in castello Emmaus consecravit panem sohim.
Responsio: Hoc est incertum, forte consecravit etiam vinum,
quamvis hoc non narretur, et insuper Christus potuit, ut sacramen­
torum auctor, hoc facere ex plenitudine potestatis excellentia.

2“ objectio: In sola consecratione panis reperitur quædam oblatio
rei sensibilis cum immutatione; ergo jam in ea sola salvatur ratio
sacrificii.
Responsio: In ea salvatur ratio sacrificii, ut sic, transeat; ratio
sacrificii ut instituti a Christo et passionis commemorativi, nego. Quia
corpus et sanguis Christi debent sacramentaliter separari in Missa,
sicut realiter seu physice separata sunt in cruce. Sacrificium crucis
enim importabat effusionem sanguinis.
Instantia: In sola consecratione panis, vi verborum, sacramenta­
liter ponitur corpus sine sanguine, ergo jam in ea sola significatur
separatio sanguinis a corpore.
_
Responsio: In sola consecratione panis ponitur vi verborum cor­
pus sine sanguine, distinguo; præcise et formaliter vi verborum solius
consecrationis panis, nego ; adjuncta consecratione calicis, concedo. Non
salvaretur ratio sacrificii, quale Christus instituit, in consecratione
unius materiæ. Si Christus instituisset unam solam consecrationem,
scii, jianis, sanguis ejus non sacramentaliter separaretur a corpore.
Quando enim dicitur: « hoc est corpus hujus hominis » intelligitur cor­
pus cum sanguine si postea non fit mentio de eorum separatione.

Instantia: Una species licite sumitur sine alia a laicis.
Responsio: Hoc sacramentum non consistit in usu, sed in conse­
cratione materiæ; unde de hac quæstione non judicandum est ex usu
sacramenti.
Restat ergo quod saltem probabilius est quod duplex consecratio
sit de essentia sacrificii Missæ; secunda consecratio non solum ad ejus
integritatem pertinet, sed ad ejus essentiam. Per eam perficitur ejus
essentia.
Objectiones sunt potius cavillationes contra sensum obvium ver­
borum institutionis Eucharistiæ.
» * *

Solutio confirmatur ex Rubricis Missalis.

Rubricæ principales de defectibus in celebratione Missarum occur­
rentibus sunt sequentes:
Π. De defectibus materiæ:
De defectu panis: « Si sacerdos post consecrationem advertit ho­
st iam esse corruptam aut non esse triticeam, posita alia faciat oblatio­
nem (saltem mente conceptam) et a consecratione incipiat, « Qui
pridie... ».
« Si hoc contingat (scii, si hoc advertat) post sumptionem san­
guinis, apponi debet rursus novus panis et vinum cum aqua, et facta
prius oblatione, ut supra, sacerdos consecret... ».

« Si hostia consecrata dispareat, vel casu aliquo, ut vento, aut mi­
raculo, vel ab aliquo animali accepta, et nequeat reperiri: tunc altera
consecretur... ».
IV. De defectu vini: « Si vinum sit factum penitus acetum... non
conficitur sacramentum. Si post verba consecrationis advertat vinum
non fuisse positum, sed aquam: deposita aqua in aliquod vas, iterum
vinum cum aequa ponat in calice, et consecret resumendo a verbis:
Simili modo...
« Si hoc advertat post sumptionem Corporis vel hujusmodi aquæ,
apponat aliam hostiam iterum consecrandam et vinum cum aqua in
calice: offerat utrumque et consecret et sumat, quamvis non sit jeju­
nus. Vel si Missa celebretur in loco publico, ubi plures adsint, ad evi­
tandum scandalum, poterit apponere vinum 1 cum aqua, et facta obla­
tione, ut supra, consecrare, ac statim sumere, et prosequi cetera ».
Sed etiam in isto ultimo modo faciendi requiritur quod sit duplex
consecratio, quod Christus fuerit si non simultanée, saltem successive
praesens sub specie panis et sub specie vini, velut in statu mortis, seu
separationis sacramentalis sanguinis a Corpore.
q. 74, a. 2.
Art. 11. — UTRUM REQUIRATUR DETERMINATA QUANTITAS PANIS

ET VINI AD MATERIAM HUJUS SACRAMENTI

Status quœstlonis: apparet præsertim ex 2’difficultate, scii.: hoc
esset ad irrisionem sacramenti, si sacerdos vellet consecrare totum pa­
nem qui venditur in foro, et totum vinum quod est in cellario. Ergo
videtur quod quantitas debeat esse determinata. Ita senserunt quidam
theologi. S. Thomas dicit: « hoc non videtur esse verum ».
Responsio est: Quantitas materiae hujus sacramenti non est deter­
minata ex institutione Christi; unde sacerdos potest valide consecrare
materiam cujuslibet magnitudinis vel parvitatis, modo sit moraliter
præsens. Hic agitur solum de validitate, non de liceitate.
1° Probatur indirecte in argumento sed contra: parvitas quanti­
tatis non impedit validitatem consecrationis, ergo nec ejus magnitudo.
2° Probatur directe in corpore articuli.
— In omnibus habentibus materiam, ratio determinationis ma·
teriæ sumitur ex fine.
— Finis autem hujus sacramenti est usus fidelium non solum qui
occurrunt, sed fidelium absolute, alioquin sacerdos paucos habens parochianos non posset consecrare multas hostias.
— Ergo quantitas materiæ hujus sacramenti est indeterminata,
sicut numerus fidelium absolute.
i Id est < non aliam hostiam Iterum », sumendo.

Confirmatur: Christus, conferendo sacerdotibus potestatem conse­
crandi panem et vinum, non eam restrinxit ad certum gradum magni­
tudinis aut parvitatis.
Ad 2um: Illicita est consecratio rnagnce quantitatis panis et vini non
proportionata usui fidelium; præsertim si ordinetur ad irrisionem vel
ad aliquid hujusmodi.

Ium Corollarium: Cum quantitas materiæ hujus sacramenti non
sit a Christo determinata, debet determinari in individuo per inten­
tionem consecrantis; non tamen requiritur intentio actualis, sufficit virtualis seu quæ præcesserit.
2um Corollarium: Invalida est consecratio si sacerdos ex cumulo
hostiarum velit consecrare decem, eas non designando; quia non est
ratio cur hæ hostiæ potiusquam aliæ consecrentur.
3um Corollarium: Non consecrantur hostiæ repositæ in altari, etiam
super corporale, absque cognitione, omnino inscio sacerdote. Regula­
riter omnis bonus sacerdos habet vel habuit intentionem consecrandi
omnes hostias repositas supra corporale, non vero extra corporale, nam
hoc est peccatum.

4um Corollarium: Guttulæ vini, calici exterius adhærentes, non sunt
consecratæ; nec etiam probabilius guttæ interius adhærentes, sed quoad
has ultimas remanet dubium, unde initio Missæ abstergi debent.
Si una hostia non consecrata cadit inter consecratas et non possit
discerni, duæ forent porrigendæ, potiusquam eam consecrare.
q. 74, a. 3.
Art. 111. — UTRUM REQUIRATUR PANIS TRITICEUS

Responsio est affirmativa et declarata a Concilio Florentino, Denz.
698: « Tertium est Eucharistiæ sacramentum, cujus materia est panis
triticeus et vinum de vite ». Insuper hæc est perpetua traditio utriusque
Ecclesiæ græcæ et latinæ.
Cajetanus putavit Concilium assignare materiam principalem et
magis certam, et ideo materiam necessariam necessitate præcepti, non
tamen sacramenti. Hæc opinio Cajetani non admissa est, quia Concilium
Elorentinum loquitur de pane et vino pro materia Eucharistiæ, sicut
de aqua pro materia baptismi et de chrismate pro materia confirma­
tionis. Item aqua mixta cum vino in calice est necessaria necessitate
præcepti, et tamen non dixit Concilium eam esse materiam sacramenti.

Probatur ratione: materia legitima Eucharistiæ est ille panis quo
homines communius utuntur in suis refectionibus. Atqui communius
utuntur pane triticeo, et in eo Christus consecravit.
Ad 2um: Juxta quosdam vero spelta (épautre) et secale (seigle)
Mint varietates frumenti. Si ita est, utique sufficiunt. Sed non est cer-

tum quod sint varietates frumenti. Concludit S. Thomas in fine respon­
sionis ad 2utn: « Ex talibus frumentis (vg. hordeaceo), quæ nullo modo
possunt ex semine tritici generari, non potest confici panis, qui sit de­
bita materia hujus sacramenti ».
Ad 3um : « Modica permixtio alterius substantiæ non solvit spe­
ciem », tunc valida est consecratio.
Ad 4um: Aliquando est tanta corruptio panis quod solvitur species,
tunc non valida est consecratio.

q. 74, a. 4.
Art. IV. — UTRUM HOC SACRAMENTUM DEBEAT CONFICI

EX PANE AZYMO

Status quœstionts: Hæc quæstio celebris est quoad divisionem lati­
norum et græcorum. Græci solutionem hujusce quæstionis posuerunt ut
conditionem reditus. Græcæ Ecclesiæ offerunt panem fermentatum, Ec­
clesia latina panem azymum.
Sed Ecclesia latina admittit validitatem utriusque modi conse­
crandi, imo liceitatem et obligationem consecrationis panis fermentati
pro Graecis. Cf. Denz. 692, Concilium Florentinum: « In azymo sive fer­
mentato pane triticeo corpus Christi veraciter confici; sacerdotesque
in altero ipsorum Domini corpus conficere debere, unumquemque scii,
juxta suæ Ecclesiæ sive occidentalis, sive orientalis consuetudinem ».
Responsio S. Thomæ autem ostendit convenientiam hujusce rei.
Valida est utraque consecratio, nam :
1° Sub utraque forma remanet essentid panis triticei et usualis.
Judæi utebantur azymo durantibus festis paschalibus, et Christus
eo usus est dum instituit sacramentum.
2° Consuetudo de pane azymo celebrandi rationabilior est, ait
S. Thomas, triplici ratione:
1) Quia Christus usus est pane azymo in institutione Eucha­
ristiæ.
2) Quia panis est sacramentum corporis Christi, quod sine cor­
ruptione conceptum est.
3) Quia hoc magis convenit ad expressionem sinceritatis re­
quisite in fidelibus ad usum hujus sacramenti, secundum illud I Cor.
V, 8: « Pascha nostrum immolatus est Christus, itaque epulemur non
in fermento veteri, neque in fermento malitiæ et nequitiæ, sed in azymis
sinceritatis et veritatis ». Hæc tamen verba sunt metaphorice dicta, ut
patet, de fermento non physico sed malitiæ.
3° Consuetudo Ecclesiæ orientalis non est sine aliquibus ratio­
nibus:
Celebrat in fermentato, 1° quia Verbum indutum est carne, sicut
fermentum miscetur farinæ, 2" in detestationem hæresis Nazareorum

et Ebionitarum qui legalia Evangelio miscebant; 3° quia, ut dicitur ad
3"m, fermentum efficit panem sapidiorem et sic congruenter designat
caritatis fervorem ac suavitatem in hoc sacramento, secundum illud
Homini apud Matth. ΧΠΙ, 33: « Simile est regnum coelorum fermento,
quod acceptum mulier abscondit in farinae satis tribus, donec fermen­
tatum est totum ».
Attamen, ait S. Thomas ad 3 : « Fermentum significat caritatem
propter aliquem effectum, quia facit panem sapidiorem et majorem; sed
corruptionem significat ex ipsa ratione suæ speciei ». Unde melior est
ratio data in favorem consuetudinis Ecclesiæ latinœ.
Valor autem harum rationum non ita est, ut patet, ut una vel al­
tera forma panis sit ad validitatem necessaria. Sic servantur diversi
gradus obligationis.

q. 74, a. 5.
Art. V. — UTRUM VINUM DE VITE SIT PROPRIA MATERIA

HUJUS SACRAMENTI
Responsio affirmativa habetur ex Concilio Florentino (Denz. 698)
et ex perpetua traditione Ecclesiæ.
In corpore articuli S. Thomas eam probat tripliciter:
1° Quia Christus in vino de vite hoc sacramentum instituit, ut
patet ex eo quod ipse dicit, Matth. XXVI, 29: « Non bibam amodo de
hoc genimine vitis ».
2° Quia ad materiam sacramentorum assumitur id quod proprie
et communiter habet talem speciem. Proprie autem vinum dicitur quod
de vite sumitur, non vero quod sumitur vg. de malis aut piris.
3° Vinum vitis magis competit ad effectum hujus sacramenti,
qui est spiritualis lætitia, quia scriptum est Ps. CHI, 15, quod « vinum
lætificat cor hominis ».
Ad lum: Vitis non ubique crescit, sed facile vinum deferri potest
ad terras in quibus vites non crescunt.
Ad 2um: Si vinum fit proprie acetum, invalida est consecratio, non
vero si solum incipiat ejus corruptio et adhuc sit vinum; sed tunc illi­
cita est consecratio.
Ad 3um: Non potest confici sacramentum ex agresta (gallice ve­
rjus) quæ ex uvis immaturis exprimitur, quia est tantum in via gene­
rationis, et ideo agresta nondum habet speciem vini. Secus de musto
icu de vino recenter expresso, sed hoc, extra casum necessitatis, est
prohibitum, ut indecens.

Dubium: An vinum congelatum sit materia apta consecrationi?
Responsio: Hoc est illicitum, quia vinum congelatum non habet
rationem potus, sed quoad validitatem multi probabiliter respondent:

ββ

De materia Eucharistiæ

est materia consecrabitis, quia remanet substantia vini. Et rubricæ missalis jubent vinum post consecrationem congelatum liquefieri et deinde
sumi ut verum sacramentum.

q. 74, a. 6.
Art. VI. - UTRUM AQUA SIT VINO PERMISCENDA

Status quaestionis: Hic non amplius agitur de materia necessaria ne­
cessitate sacramenti ad validitatem, sed solum de necessitate praecepti,
quoad liceitatem, jure ecclesiastico.
Armeni septimo saeculo vinum absque aqua consecrabant, et hanc
consuetudinem Lutherani et Calvinistae amplexi sunt.

Responsio pluries data est ab ipsa Ecclesia (cf. Denz. 416, 441;
Concilium Florentinum: 698 (3043), 945, 956). Legitur enim in Concilio
Florentino (698): « Tertium Eucharistiæ sacramentum, cujus materia
est panis triticeus et vinum de vite, cui ante consecrationem aqua modicissima admisceri debet. Aqua ideo admiscetur, quoniam juxta testi­
monia sanctorum Patrum ac Doctorum Ecclesiæ... creditur, ipsum Do­
minum in vino aqua permixto hoc instituisse sacramentum. Deinde
hoc convenit... quia utrumque, scii, sanguis et aqua, ex latere Christi
profluxisse legitur. Tum etiam, quod convenit ad significandum hujus
sacramenti effectum qui est unio populi Christiani ad Christum. Aqua
enim populum significat », et ibidem citantur antiqua testimonia. Con­
cilium Tridentinum, 945 et 956, eodem modo loquitur.
In corpore articuli, S. Thomas dat quatuor rationes easdem quæ
postea dantur ab ipsis Conciliis Florentino et Tridentino.
1° Quia probabiliter Christus ita fecit, secundum morem judæorum.
2° Quia hoc convenit representation! Passionis, nam ex latere
Christi profluit aqua et sanguis.
3° Quia hoc convenit ad significandum effectum Eucharistiæ,
scii, unionem populi Christiani ad Christum, ut ait Julius I, papa.
4° Quia significatur sic ultimus effectus Eucharistiæ, scii, vita
æterna, secundum illud Ambrosii « redundat aqua in calice, et salit in
vitam æternam ».
q. 74, a. 7.
Art. VII. — UTRUM PERMIXTIO AQUÆ
SIT DE NECESSITATE HUJUS SACRAMENTI

Respondetur: Hæc permixtio aquæ non est necessaria necessitate
sacramenti, sed solum necessitate precepti ecclesiastici.
1° Probatur ex auctoritate S. Cypriani, in argumento sed contra.
Confirmatur ex rubricis missalis, quæ prohibent infundi aquam post
consecrationem, quando antea omissa est. Si autem aqua esset de ne­
cessitate sacramenti, foret apponenda et consecranda. Item Catechismus

Romanus dicit quod « sine peccato mortali hoc praetermittere non licet,
sed tamen si desit (aqua), sacramentum constare potest ».
2° Probatur ratione theologica, in corpore articuli. Haec ratio ad
hoc reducitur:
— Permixtio aquæ significat participationem hujus sacramenti a
fidelibus, in usu sacramenti.
— Atqui usus fidelium non est de necessitate hujus sacramenti,
sed aliquid consequens ad hoc sacramentum, quod perficitur in conse­
cratione materiæ.
— Ergo hæc permixtio aquæ non est de necessitate sacramenti.
Revera in hoc argumento, major enuntiatur post minorem, ut sæpe
accidit in articulis S. Thomæ.
Ad 2um: Effusio aquæ a latere Christi non fuit de necessitate pas­
sionis, sed ad demonstrandum effectum passionis, qui est ablutio a
peccatis.
Ad 3um: Unde etiamsi aqua artificialis et non naturalis misceretur
vino, sacramentum esset validum.
q. 74, a. 8.
Art. VIII. — UTRUM AQUA DEBEAT
IN MAGNA QUANTITATE APPONI

Respondetur in Concilio Florentino, 698: « aqua modicissima admi­
sceri debet ». In corpore articuli datur ratio: quia alioquin periculum
esset ne vinum corrumperetur, maxime si sit debile. Insuper decet quod
Christus caput expressius repræsentetur quam populus; sanguis autem
Christi significatur per speciem vini et populus per guttam aquæ. Unde
si quis putat posuisse aquam nimiam, debet adjungere vinum. .
In corpore hujusce articuli S. Thomas cum Innocentio IU ostendit
etiam quod probabilius aqua non vertitur in sanguinem Christi nisi
prius conversa sit in vinum, et ideo modicissima apponi debet ut ser­
vetur species vini.
Hæc opinio probabilior probatur, excludendo duas alias.
Quidam dixerunt: aqua adjuncta vino per se manet, vino converso
in sanguinem.
Respondetur: in sacramento altaris post consecrationem totum
adoratur veneratione latriæ et igitur nihil est in eo nisi corpus et sanguis
Christi, non vero aqua remanens.
Alii dixerunt: aqua adjuncta convertitur in aquam, quæ de latere
Christi fluxit.
Respondetur: si ita esset, aqua seorsum consecraretur a vino. At­
qui non est specialis .formula consecratoria pro aqua. Unde probabilius
aqua convertitur in vinum et vinum in sanguinem, et sic servatur symliolismus de quo loquitur traditio, scii, aqua significat populum Christia­
num Christo unitum, ita ut populus cum Christo constituat unum solum
corpus mysticum.

QUÆSTIO LXXV

DE CONVERSIONE PANIS ET VINI, IN CORPUS
ET SANGUINEM CHRISTI
Agendo de materia Eucharistiæ, S. Thomas tractare debet de con­
versione hujusce materiæ in corpus Christi, et in quæstione sequenti de
modo præsentiæ realis corporis Christi in hoc sacramento.
Quoad ipsam conversionem, seu transsubstantiationem, methodice
octo quæruntur, quæ reduci possunt ad duas sectiones.
1* Sectio hujusce q. 75 est de existentia corporis Christi in hoc
sacramento, scii, ostenditur in hoc sacramento realiter esse corpus Chri­
sti (a. 1).
21 Sectio est de ipsa conversione seu transsubstantiatione panis et
vini, sine qua non explicaretur præsentia realis revelata et definita ab
Ecclesia.
Quoad hoc S. Thomas septem ostendit: 1° quod substantia panis
non remanet (a. 2); — 2° quod substantia panis non annihilatur (a. 3);
— 3° quod panis potest converti in corpus Christi (a. 4), deinde quod
accidentia panis possunt remanere et manent post conversionem (a. 5);
— quod non manet forma substantialis panis quamvis remaneant ejus
accidentia, omnes ejus qualitates propriæ, quia tota substantia panis
convertitur (a. 6); — quod hæc conversio fit in instanti (a. 7). Denique
(a. 8) S. Thomas examinat modum legitimum loquendi, et præsertim
ostendit quod vera est hæc propositio: ex pane fit corpus Christi; ad
hoc manifestandum profunde comparat transsubstantiationem cum mu­
tatione naturali substantiali, et cum creatione, et in hoc articulo 8 in­
venitur synthesis totius quæstionis.
Secundum hanc distributionem materiæ, ut videbimus, recte tractat
S. Thomas de his omnibus quæ per se pertinent ad præsentiam realem
et ad transsubstantiationem. Recte, inquam, quia semper procedit a co­
gnito ad ignotum, et secundum exigentiam formulæ consecrationis qua
usus est Christus in institutione hujusce sacramenti, scii, ut vera sit
hæc formula, seu ut vere efficiat id quod significat. Est. ars maxima in
hac distributione materiæ; hoc magis appareret, si compararetur cum
divisione prius proposita a theologis, aut etiam postea.
Quidam commentatores ante explicationem horum articulorum in
memoriam revocant plura philosophica prænotamina ad substantiam et
ad accidentia pertinentia. Sed hoc facit ipse S. Thomas in suis articulis,
et igitur sufficit eos explicare et bene intelligere.

Art. I. — UTRUM IN HOC SACRAMENTO SIT CORPUS CHRISTI
SECUNDUM VERITATEM

Status quaestionis: apparet ex variis erroribus circa præsentiam rea­
lem. S. Thomas plures in memoriam revocat. Principales sunt sequen­
tes: Videamus simul oppositas definitiones Ecclesiae.
De erroribus damnatis. — Quasi omnes errores circa Euchari­
stiam ad præsentiam realem pertinent; attamen distinguendi sunt er­
rores qui sunt directe contra ipsam realem præsentiam ab eis qui sunt
potius contra verum modum præsentiæ realis. Hic agitur præcipue de
prioribus.
Primi hunc fidei articulum impugnaverunt Capharnaitæ et quidam
discipuli Christi, ut patet per Evangelium secundum Joannem VI, 61,
ubi legitur eos non potuisse capere promissionem Christi de danda carne
sua in cibum et sanguine suo in potum. « Multi ergo audientes ex disci­
pulis ejus dixerunt: Durus est hic sermo et quis potest eum audire? »
et, scandalo inde accepto, retro abierunt ». Hos secuti sunt omnes hæretici qui, negantes Verbum assumpsisse verum corpus, consequenter
negaverunt corpus Christi esse in Eucharistia, ita Docetœ et Mani­
chaei; de his loquitur S. Ignatius Antiochensis, in Epistola ad Smyrnenses, VII, 1. Gnostici autem ipsa Eucharistia uti noluerunt (cf. Origen,
de Orat. V, 1).
Sæculo V, Nestoriani juxta sua principia de duabus personis in
Christo, tenent in Eucharistia esse tantummodo carnem personae hu­
manae, non personæ divinæ (cf. Diet. Théol., art. « Eucharistie », col.
1158-1170).
Sæculo IX, Joannes Scotus Erigena, qui scripsit opus de Corpore
Christi, suspectus est de hæresi circa præsentiam realem. Unde hic liber
proscriptus est postea anno 1053 a Concilio Vercellensi; hoc libro ma­
xime utebatur Berengarius.
Sæculo XI, Berengarius turonensis, Andegavensis archidiaconus,
anno 1047, primus in Ecclesia quasi aperte negavit præsentiam realem
corporis Christi in Eucharistia; dixit remanere in Eucharistia « ipsa
panis et vini elementa », quæ essent figura corporis et sanguinis Christi.
Contendit igitur omnia in signis et figuris consistere (cf. Diet. Théol.
cath. art. « Béranger »).
Hæresis Berengarii damnata est sub S. Gregorio VH, in Concilio
Romano VI, 1079 (cf. Denz. 355), ubi invenitur jusjurandum præstitum
a Berengario, qui errores suos sic retractare debuit:
« Ego Berengarius corde credo et ore confiteor, panem et vinum,
quæ ponuntur in altari, per mysterium sacræ orationis et verba nostri
Redemptoris substantialiter converti in veram et propriam ac vivificatricem carnem et sanguinem Jesu Christi Domini nostri et post conse­
crationem esse verum Christi corpus, quod natum est de Virgine, et

quod pro salute mundi oblatum in cruce pependit, et quod sedet ad
dexteram Patris, et verum sanguinem Christi, qui de latere ejus effusus
est (et ibi esse), non tantum per signum et virtutem Sacramenti, sed
in proprietate naturœ et veritate substantive, sicut in hoc brevi conti­
netur et ego legi et vos intelligitis. Sic credo, nec contra hanc fidem
ulterius docebo. Sic me Deus adjuvet et hæc Sancta Dei Evangelia ».
Berengarii hæresim scriptis impugnarunt Aldemannus, Hugo Lingonensis episcopus, Lantfrancus, Durandus Troarnensis, abbas, Guitmundus et Algerus. Videtur certum Berengarium obiise catholicum et
pœnitentem anno 1088, quidquid in contrarium dicant scriptores Cal­
viniste.
Sæculo ΧΠ, Petrus de Bruis et Petrobrussiani et Henriciani impu­
gnaverunt directe transsubstantiationem, dicendo: Christus quidem in
ultima cœna panem in corpus suum convertit, sed hanc potestatem non
dedit Apostolis et successoribus eorum. Contra hanc hæresim scripse­
runt Petrus Cluniacensis et S. Bernardus.
Sæculo ΧΠ, Waldenses et Albigenses transsubstantiationem et
præsentiam realem negaverunt. S. Dominicus plures ex illis prædicatione sua et miraculis convertit.

Sæculo XIV, WicZef/, anglus, contendit substantiam panis et vini
remanere in Eucharistia et Christum in ea esse non realiter, sed virtualiter tantum et sacramentaliter (cf. Diet. Théol. art. « Eucharistie »,
col. 1320 sq.). Wicleff damnatus est sub Martino V, in Concilio Constantiensi, sess. 8 (Denz. 581 sq.); ejus propositiones damnate sunt se­
quentes: « substantia panis materialis et similiter substantia vini ma­
terialis remanent in sacramento altaris ». « Accidentia panis non re­
manent sine subjecto in eodem sacramento ». « Christus non est in eo­
dem sacramento identice et realiter (in) propria præsentia corporali ».
Joannes Hus secutus est errores Wicleffi, ut constat ex ejus damna­
tione (cf. Denz. 651, 667) : « Utrum credat et asserat, quod facta con­
secratione per sacerdotem, sub sola specie panis tantum et præter spe­
ciem vini, sit vera caro Christi et sanguis et anima et deitas et totus
Christus, ac idem corpus absolute et sub una qualibet illarum specierum
singulariter ». Ac proinde non reprobanda est communio pro laicis sub
specie panis tantum.

Sæculo XVI. — Lutherus dixit quidem usque ad finem vite suæ
se non posse negare præsentiam realem, quia nimis clara sunt verba
Sacræ Scripturæ (cf. Epistolam ejus ad Argentoratenses), attamen do­
cuit non transsubstantiationem, sed consubstantiationem, scii, corpus
Christi esse cum pane, in pane, sub pane; et hanc præsentiam realem
sic explicatam non admisit nisi durante cœna, non vero post commu­
nionem, ita ut, si remaneant hostiæ consecrate, Christus non sit rea­
liter præsens in illis, nec proinde adorandæ sunt. Hoc est directe contra
adorationem SS. Sacramenti (cf. Diet. Théol. art. « Luther »).

Sed discipuli Lutheri, via erroris aperta, in eam processerunt, et
renovaverunt hæresim Berengarii, directe contra præsentiam realem.
Ita Carlostadius, Zwinglius helveticus, CEcolampadius, Petrus Martyr,
et Sacramentarii qui dixerunt Eucharistiam non esse nisi symbolum
ad fidem excitandam ac proinde vacuam Christi imaginem aut me­
moriam (cf. Diet. Théol. Gath. art. « Carlostadt » et art. « Sacramentaires », et Zwinglii opera, 1832, ΙΠ, 240).
Calvinus de præsentia reali loquitur modo ambiguo et subobscuro;
dicit quandoque Christum esse in Eucharistia realiter, sed tantum præ­
sentia objectiva per fidem; substantialiter quoque, sed tantum ratione
effectuum quos producit in nobis, communicando nobis suam virtutem
et vitam, si fidem retineamus (cf. Institutiones 1. IV, c. 17, n. 5-21, 32).
Dicit: « sufficit Christum... propriam vitam in nos diffundere, quamvis
in nos non ingrediatur caro Christi ». Satis evidenter inculcat Eucha­
ristiam esse dumtaxat signum et figuram corporis et sanguinis Christi,
nec Christum esse præsentem nisi per fidem et secundum suam vir­
tutem. Sic renovatur ab his discipulis Lutheri hæresis Berengarii. Error
in his rebus non potest multum innovare, semper eandem negationem
recitat.

Sociniani qui fuerunt primi Protestantes liberales, dixerunt cum
Calvinistis Christum non esse corporaliter præsentem in Eucharistia;
unde verbum est (in formula: Hoc est corpus meum) sumpserunt pro
significat, sicut dum, ostendendo effigiem Ciceronis, dicitur: Hic est
Cicero. Imo Sociniani exaggeraverunt errorem primorum protestan­
dum, negando contra eos hoc sacramentum esse sigillum, seu figuram
efficacem gratiæ.
Spinoza, ut constat ex quadam ejus epistola, negavit et cum magno
contemptu præsentiam realem.
Denique sæculo XX Modernistes, sequentes vestigia protestantium
liberalium, negaverunt factum institutionis Eucharistiæ a Christo et
contenderunt Cœnam initio fuisse nudam commemorationem Christi
absentis, quæ paulatim, cum evolutione conscientiæ christianæ, facta
est cœna ritualis seu liturgica. Ita Loisy, Autour d’un petit livre,
p. 161-169, 237; L’Evangile et VEglise, ed. 4*, p. 180 sq.; Les Evangiles
synoptiques, t. Π, p. 538 sq. (cf. Denz. 2045, 2049, 2079).
Inter modernistas, pragmatistœ præsertim Ed. Le Roy (Dogme et
' ritique, 1907, p. 258-282), dixerunt (cf. Denz. n. 2026): « Dogmata fidei
retinenda sunt tantummodo juxta sensum practicum, id est tanquam
norma præceptiva agendi, non vero tanquam norma credendi ». N. 2041:
Sacramenta eo tantum spectant, ut in mentem hominis revocent præiiontiam Creatoris semper beneficam ». Secundum hunc pragmatismum
i licere: « Hoc est corpus meum » est dicere: vos debetis ita vos gerere
■ ;.a Eucharistiam, sicut erga Christi personam, non tamen affirmatur
icnlis ejus præsentia.

Doctrina catholica. — Quænam est doctrina catholica de præsentia
reali, secundum Concilia, præsertim secundum Concilium Tridentinum
contra protestantes ?
— Concilium Lateranense IV, œcum. anno 1215, contra Albigenses
(cf. Denz. 430) definivit: « Una est fidelium universalis Ecclesia..., in
qua idem ipse sacerdos est sacrificium, Jesus Christus, eujus corpus et
sanguis in sacramento altaris sub speeiebus panis et vini veraciter con­
tinentur, transsubstantiatis pane in corpus et vino in sanguinem pote­
state divina ».
— Concilium Lugdunense Π, oecum, anno 1264 (Denz. 465). Pro­
fessio fidei Michælis Palæologi: « In ipso sacramento Eucharistiæ, panis
vere transsubstantiatur in corpus et vinum in sanguinem Domini nostri
Jesu Christi ».
— Concilium Florentinum, oecum, anno 1438 sq. (Denz. 698):
« Ipsorum verborum (consecrationis) virtute substantia panis in corpus,
et substantia vini in sanguinem convertuntur: ita tamen quod totas
Christus continetur sub specie panis et totus sub specie vini ».
— Concilium Tridentinum speciatim n. 883: « Si quis negaverit, in
sanctissimæ Eucharistiæ sacramento contineri vere, readier et substan­
tialiter corpus et sanguinem una cum anima et divinitate Domini nostri
Jesu Christi, ac proinde totum Christum, sed dixerit tantummodo esse
in eo ut in signo vel figura, aut virtute, anathema sit ».
Hoc sic explicatur in capite correlativo n. 874: « Neque enim hæc
inter se pugnant ut ipse Salvator noster semper ad dexteram Patris in
cælis assideat juxta modum existendi naturalem, et ut multis nihilo­
minus aliis in locis sacramentaliter præsens sua substantia nobis adsit
ea existendi ratione, quam etsi verbis exprimere vix possumus, possi­
bilem tamen esse Deo... credere debemus ». Et declaratur ibidem n. 876
et 886 quod hæc præsentia realis non est solum in usu sacramenti, dum
sumitur, verum etiam ante ab instanti consecrationis, et post in hostiis
consecratis remanentibus et adorandis. In canone 2 (Denz. 884) agitur
de transsubstantiatione.
Verba principalia canonis 1, sess. 13 Concilii Tridentini (Denz.
883) sunt ponderanda : « Si quis negaverit, in Sanctissimæ Eucharistiæ
sacramento contineri vere, realiter et substantialiter corpus et sangui­
nem una cum anima et divinitate Domini nostri Jesu Christi, ac proinde
totum Christum..., anathema sit ».
Vere significat non in signo tantum, ut dicitur in fine ejusdem ca­
nonis, contra omnes Sacramentarios.
Realiter, id est non solum representative, nempe, non solum secun
dum præsentiam objectivam per fidem, ut aiebat Calvinus, sed in re.

Substantialiter, id est, ut dicitur in fine ejusdem canonis, non tan­
tum in virtute, contra Calvinistas dicentes, substantiam corporis Christi
« use in cælo tantum, in cœna vero secundum quamdam ejus virtutem aliquomodo ut sol sua virtute præsens est in terra.
Ex ea definitione constat etiam contra Socinianos, protestantes
liberales et modernistas, quod in formula « Hoc est enim corpus meym »,
verbum est non sonat solum ut verbum significat, sicut de effigie Ci­
ceronis dicitur: « hic est Cicero ». Verbum est significat identitatem
realem prædicati et subjecti, scii. : « Hoc quod in manibus teneo est idem
ens reale ac corpus meum », sicut dum dicitur: Petrus est homo, hoc est
dicere: Petrus est idem ens reale quod est homo. De significatione ge­
nerali verbi est cf. S. Thomam P, q. 13, a. 12.
* * *
AN IN SACRA SCRIPTURA EXPLICITE EXPRIMATUR
HÆC FIDES ECCLESIÆ

Jamquidem textus Sacræ Scripturæ breviter examinavimus ad
ostendendum quod Christus ipse instituit sacramentum Eucharistiæ,
nunc profundius examinandi sunt ad ostendendum quod in eis expri­
mitur præsentia realis. Hæ duæ quæstiones quidem quodammodo uniun­
tur, sed secunda plus dicit quam prima. Sic multi protestantes admi­
serunt institutionem Eucharistiæ ab ipso Christo, sed in ea negaverunt
præsentiam realem.
Secundum Traditionem veritas præsentiæ realis explicite exprimitur
tribus principalibus locis: 1° In verbis promissionis apud Joannem (VI,
26-72). — H0 In verbis institutionis apud Synopticos et S. Paulum
(I Cor. XI, 23). — ΠΓ Denique in I Cor. X, 14-21 et XI, 27-29 circa
usum Eucharistiæ et de his qui « non dijudicant corpus Domini ».
I. — DE REALI PRÆSENTIA UT EXPRIMITUR
IN VERBIS PROMISSIONIS

(Joann. VI, 26-59) cf. J. Vosté O. P. Studia Joannea, Romæ, 2* ed.
1930, p. 139-207.
Status quaestionis: Sermo de pane vitee refertur a 26-59, post narraI Ionem miraculorum multiplicationis panum et ambulationis super
aquas.
De hoc autem sermone Domini triplex datur interpretatio:
1" Quidam totum sermonem intelligunt de Eucharistia, ita tamen
nl Christus prius loquatur (26-47) de fide, sed prout requiritur ad Eu< haristiam fructuose accipiendam, de qua (48-59).
Ita existimant inter catholicos Cornelius a Lapida. Toloua. Corluy,
I'errone, Pesch, Billot, etc. Ita etiam aliqui protestantes ut Hol<«nann,

Reville, Goguel, sed hi ultimi dicunt: Christus agendo de Eucharistia
non loquitur nisi de dono mere spirituali; unde admittunt quod sit sermo
de Eucharistia, sed negant præsentiam realem in Eucharistia.
2° Alii totum sermonem dicunt esse de fide in Christum ad salu­
tem necessaria, non de Eucharistia. Ita multi protestantes, et pauci
theologi catholici, Gabriel, Cajetanus, Tapper, qui etiam ultimam par­
tem sermonis intellexerunt de manducatione spirituali per fidem.

3“ Denique communis catholicorum sententia distinguit tres par­
tes in hoc sermone:
in 1“ (1-25) agitur de cibo materiali seu de multiplicatione quin­
que panum:
in 2* (26-48) agitur de cibo mere spirituali, scii, de fide in Christum
qui est panis vitæ credentibus in Ipsum;
in 3“ (48-59) agitur de promissione Eucharistiæ, seu de reali man­
ducatione carnis Christi.
Sic est gradatio normalis. Christus sumit ex miraculo multiplica­
tionis panum occasionem loquendi de altiori pane vitæ, dicens v. 35:
« Ego sum panis vitæ; qui venit ad me non esuriet, et qui credit in me
non sitiet unquam ». Denique, in tertia parte sermonis, a v. 48, loquitur
de pane eucharistico per modum promissionis. Ita senserunt S. R. Bellarminus, Maldonatus, Billuart, Patrizi, Franzelin, Knabenbauer, Cal­
mes, Fillon, J. Vosté, van Noort, Hugon; quamvis quidam dicant ter­
tiam partem incipere non in v. 48, sed 52 (cf. Vosté « Studia Joannea »
p. 174).
Quidquid igitur sentiendum est de secunda parte sermonis, exami­
nanda est tertia pars a v. 48-59.
In ea autem octies invenitur verbum manducare, ter verbum bibere,
item verba cibus et potus. Quæritur de quanam manducatione est sermo :
agiturne de manducatione mere spirituali per fidem?
Attente examinandus est textus hujusce c. VI a v. 48 ad 59 : « Ego
sum panis vitæ. Patres vestri manducaverunt manna in deserto et mortui
sunt. Hic est panis de cælo descendens : ut si quis ex ipso manducaverit,
non moriatur... Qui manducat hunc panem, vivet in æternum ».
Solutio: Interpretatio communis catholicorum ad explicationem
hujusce textus affert plura argumenta:
Primum est ad statuendum quod prædicta verba sunt litteraliter et
proprie intelligenda; et quod sic litteraliter intellecta exprimunt pro­
missionem cibi et potus, quæ ore sumenda sunt, et quæ vere sunt caro
et sanguis Christi.
Quod autem verba Christi sint litteraliter ac proprie intelligenda et
non metaphorice, hoc multipliciter constat:

a) Christus (v. 52) ait: « Panis quem ego dabo caro mea est pro
mundi vita », ergo agitur de ejus carne danda ut cibus in futuro (dabo) ;

iiqui manducatio metaphorica Christi per fidem, seu ipsa fides, non
c-i’iit tunc donum futurum, sed est omnium temporum.
b) Christus sæpius distinguit inter carnem et sanguinem, inter ci­
bum et potum; atqui spiritualis manducatio non eget ista distinctione;
lu perceptione enim Christi per fidem idem est manducare et bibere.
c ) Imo v. 56 dicit : « Caro enim mea vere est cibus, et sanguis meus
vere est potus ». Istud adverbium vere proprietatem locutionis exprimit,
idem sonat ac litteraliter, imo proprie, et non metaphorice, ut notat
Knabenbauer.
d) Christus promittit donum præstantius manna v. 49-59. Ergo est,
lient manna, panis realiter manducandus, et insuper agitur de pane qui
< ealiter est corpus Christi, alioquin non esset præstantius manna.
e) Christus dicit v. 57: «Qui manducat meam carnem et bibit
meum sanguinem, in me manet et ego in illo ». Si autem per hanc carnis
Christi manducationem Christus est vere in communicante, ergo man­
ducatio illa realis est et non metaphorica.
J) Denique Christus non incidenter, nec semel tantum, sed verbis
multoties repetitis loquitur de hac manducatione. Hæc autem repetitio
sine dubio proprietatem locutionis omnino subaudit. Non ita insisteret,
si ageretur de metaphora tantum.
Si autem hæc verba Christi sunt litteraliter et proprie intelligenda,
manifeste exprimunt promissionem alicujus cibi et potus, quæ ore su­
menda sunt et vere sunt caro et sanguis Christi.

l·1 Confirmatio habetur ex impossibilitate sensus metaphorici, nam
metaphorice loquendo hæc locutio « carnem alicujus manducare » apud
judæos significat calumniare, odio prosequi (cf. Ps. XIII, 4; Ps. XXVI, 2;
.lob. XIX, 22; Gal. V, 15). Item metaphorice sumpta alia locutio « ali­
cujus sanguinem bibere » significat infligere ei gravissimam vindictam
icf. Is. XLIX, 26; Apoc. XVI, 6). Ergo si Christus metaphorice locutus
luisset, hoc secundum consuetudinem judæorum significasset : « nisi me
odio prosecuti fueritis, non habebitis vitam in vobis » vel metaphora
fuisset omnino inintelligibilis pro auditoribus.
2· Confirmatio ex modo agendi Christi. — Christus hoc momento
proprie praecipit carnem suam manducare sub poena mortis spiritualis,
dum ait v. 54: « Amen, amen dico vobis: Nisi manducaveritis carnem
Pilii hominis et biberitis ejus sanguinem, non habebitis vitam in vobis...
Qui manducat meam carnem... habet vitam æternam et ego resusci­
tabo eum in novissimo die». Nemo autem enuntiat praeceptum verbis
ambiguis et obscuris metaphoris.
Insuper Christus certe nolebat auditores decipere. Atqui Judæi,
discipuli et Apostoli verba Christi sensu proprio intellexerunt et Christus
non correxit eorum interpretationem, imo intensiori affirmatione eam
corroboravit.
Ολίιιιιαου-ΜαΜΝΟΚ,

Hæc confirmatio evidens est, nam legitur v. 53: « Litigabant Judæi
invicem dicentes: quomodo potest hic nobis carnem suam dare ad
manducandum·? ». Et Christus, qui uno verbo potuisset metaphoram
explicare, sensum intellectum non corrigit sed explicitius proponit,
sexies repetit et jurejurando confirmat (54-59): « Amen, amen dico
vobis : Nisi manducaveritis carnem Filii hominis, non habebitis vitam
in vobis... Caro mea vere est cibus... ».
Imo, ut legitur v. 61 : « multi dixerunt : Durus est hic sermo et quis
potest eum audire ? » ; Christus autem nihil de sua doctrina retractat et
hos discipulos sic scandalizatos ob talem promissionem abire sinit.
Cf. v. 67 : « Ex hoc multi discipulorum ejus abierunt retro, et jam non
cum illo ambulabant ». Hoc autem Christus, mitis et humilis corde,
potuisset impedire, explicando metaphoram, si fuisset metaphora, ai
ageretur solum de fide in Redemptionis mysterio.
Denique Christus dicit Apostolis, v. 68 : « Numquid et vos vultis
abire? ». Respondit ergo ei Simon Petrus, qui tamen intellexerat sicut
alii promissionem in sensu litterali et proprio: « Domine, ad quem
ibimus? Verba vitæ æternæ habes ».
Pluies exegetæ et theologi corroborant hanc communem interpre­
tationem ex consueta ratione agendi Christi, secundum quod objectio
quæ ei proponebatur fiebat au ex errore involuntario, aut ex resistentia
et mala voluntate. Quoties enim objectio procedit ex involuntario
errore, tunc Christus benigne mentem suam clare explicat. Sic ostendit
Nicodemo quo sensu sit renascendum (Joan. ΙΠ, 3-6), quali modo
neeesse sit nos esse Abrahæ filios (VTH, 32-44), in quo consistat somnus
Lazari, qui vere mortuus erat (XI, 11-14), quid sit fermentum Pharisæorum (Matth. XVI, 6-11). — E contrario, quando auditores credere
nolentes se opponunt doctrinæ rite intellect», Christus assertionem suam
solemniter repetit et confirmat; ita faciet postea Ecclesia contra hæreticos solemni judicio, quando suum ordinarium magisterium universale
nolunt admittere: tunc solemniter definit veritatem revelatam, sub
poena anathematis. Ita Christus fecit contra Pharisæos, vg. Quando
sibi vindicavit potestatem remittendi peccata (Matth. IX, 2-7), quando
expresse et iterate declarat se majorem esse Abraham (Joan, VIII,
56-58) etc. Pariter in casu nostro interpretationem non corrigit, nihil
explicat, sed eundem sermonem multoties repetit et confirmat, et ait
v. 65: « Sunt quidam ex vobis qui non credunt. Sciebat enim ab initio
Jesus qui essent non credentes .
Remanet ergo quod sensus verborum Christi erat sensus litteralis et
proprius.
3» Confirmaiio denique habetur ex consensu Patrum, qui potest dici
moraliter unanimis, ut ostendit S. Bellarminus, et ex usu conciliorum
in quibus non raro citantur verba Domini in hoc capite VI Evangelii
secundum Joannem contenta, quando agitur de Eucharistia.

Concedendum est quidem 8. Augustinum et quosdam alios Patres
quandoque hunc locum exposuisse sensu mystico de manducatione spi­
rituali; at nunquam negarunt debere etiam intelligi sensu litterali de
propria seu corporali manducatione; imo hoc alibi dixerunt. Sed optime
tenebant quod sæpe verba sacræ Scripturæ præter sensum litteralem
continent mysterium et sensum spiritualem ·.
Etiam Concilium Tridentinum, agendo de Eucharistia (Denz. 876)
citat caput VI Joannis, 58: « Qui manducat me, et ipse vivet propter
me . Item agendo de communione, n. 930.
Difficultas est quoad v. 64: « Spiritus est qui vivificat, caro non
prodest quidquam. Verba, quæ ego locutus sum vobis, spiritus et vita
sunt ». Dicunt plures protestantes: Christus sic promissionem explicat
de spirituali manducatione, corrigendo erroneam capharnaitarum intelligentiam: id est non agitur de corporali, sed de spirituali manducatione
per fidem.
Respondent exegetæ catholici et theologi: Christus nihil retractat
de interpretatione litterali ac propria, sed explicat solum qua ratione
< jus caro sit manducanda, scii, credendo eam esse carnem Salvatoris,
seu panem vitæ, qui de cælo descendit, ut supra dictum est v. 41 et 48.
Thomas, in Joan. VI, 64 ait: « Dominus dicebat daturum se eis sicut
spiritualem cibum, non quin sit in sacramento altaris vera caro Christi,
sed quia quodam spirituali et divino modo manducatur. Sic ergo dicto­
rum verborum congruus sensus est non carnalis sed spiritualis ». Hæc
est interpretatio obvia.
Agitur de manducatione non mere materiali, sed simul spirituali,
scii, in spiritu fidei in Christum Salvatorem. Sic diximus supra quod pro
Ius qui non possunt sacramentaliter sumere corpus Christi, sufficit
votum etiam implicitum Eucharistiæ.
Insuper, ut ait S. Augustinus, tr. 27 in Joan.: « Caro non prodest
quidquam » modo quo Illi (capharnaitæ) intellexerunt, « quomodo in
cadavere dilaniatur, aut in macello venditur », quia revera caro Christi
non erat manducanda sub specie propria sed sub specie panis, ut con­
fiat postea ex institutione Eucharistiæ.

Ultima Confirmatio: Si in c. VI Evangelii secundum Joannem non
ageretur de pane eucharistico, tunc in hoc Evangelio non esset sermo
di Eucharistia; quod est quasi incredibile, nam de ea agitur in tribus
aliis Evangeliis et ita expresse in I Cor. XI, ut jam appareat velut
i cntrum cultus in Ecclesia primitiva. Hæc totalis omissio esset fere
inexplicabilis. E contrario, ut supra notatum est, explicari potest quod
Evangelium secundum Joannem non loquatur de ipsa institutione
Eucharistiæ expresse narrata in aliis Evangeliis prius compositis, quia
l ini locutum est de promissione Eucharistiæ in cap. VI, de qua promisidone nihil dixerant Synoptici.
Sic supra diximus quod pro his qui non possunt sacramentaliter sumere
ι οιριίΗ Christi, sufficit votum etiam implicitum Eucharistiæ.

— DE PRÆSENTIA REALI SECUNDUM VERBA
INSTITUTIONIS EUCHARISTIÆ

Ut narrant Synoptici et S. Paulus, id quod Christus promiserat,
præstitit in ultima cœna.
Quatuor narrationes manifeste conveniunt quoad rei substantiam.
Consecratio panis sic refertur:
1° apud Matth. XXVI, 26: Accipite et comedite: hoc est corpus meum.
2° » Marc. XIV, 22: Sumite, hoc est corpus meum.
3° » Luc. ΧΧΠ, 19: Hoc est corpus meum, quod pro vobis datur,
hoc facite in meam commemorationem.
4° » I Cor. XI, 24:Hoc est corpus meum, quod pro vobis tradetur,
hoc facite in meam commemorationem.
« Hoc est corpus meum » invenitur, in quatuor testimoniis.
Consecratio vini autem sic refertur:
1’ apud Matth.: Hic est sanguis meus novi testamenti, qui pro multis
effundetur in remissionem peccatorum.
2'
» Marc.: Hic est sanguis meus novi testamenti, qui pro multis
effundetur.
3" » Luc.: Hic est calix novum testamentum in sanguine meo, qui
pro vobis fundetur.
4
» I Cor. XI: Hic calix novum testamentum est in sanguine meo,
hoc facite quotiescumque bibetis in meam commemora­
tionem.
« Sanguis » exprimitur in quatuor testimoniis.
Statua qucBstionia: Hæc institutionis verba in se clara ad figuras
et metaphoras detorquentur a protestantibus. Ipse quidem Lutherus
dixit usque ad finem vitæ suæ (Epist. ad Argentoratos) quod verba
ista exprimunt realem corporis Christi præsentiam ; sed postea multi
protestantes dixerunt: si litteraliter et proprie accipiuntur, utique præ­
sentiam realem corporis Christi exprimunt, sed in eis verbum est idem
sonat ac significat, sicut in parabola seminatis apud Lucam VHI, 11
dicitur : « Semen est verbum Dei » et I Cor. X, 4 : « Petra autem erat
Christus ». Unde exegetæ et theologi catholici ostendunt quod prædicta
verba intelligenda sunt in sensu litterali et proprio. Exegetæ quæstionem considerant magis sub aspectu philologico, theologi præsertim specu­
lativi sub aspectu philosophico et secundum analogiam fidei, compa­
rando scii, hos textus, cum aliis fidei documentis.

Responsio: Notandum est quod Concilium Tridentinum solemnitei
declaravit sensum litteralem et proprium horum verborum Institutionis
Cf. Denz. 874: « Ita enim majores nostri omnes quotquot in vera Christi
Ecclesia fuerunt, qui de sanctissimo hoc sacramento disseruerunt,
apertissime professi sunt, hoc tam admirabile sacramentum in ultima

re na Redemptorem nostrum instituisse cum post panis vinique bene­
dictionem se suum ipsius corpus illis praebere ac suum sanguinem disertis
ac perspicuis verbis testatus est; quæ verba a sanctis Evangelistis com­
memorata (Matth. XXVI, 26 sq.; Marc. XIV, 22 sq.; Luc. ΧΧΠ, 19 sq.)
et a Divo Paulo postea repetita CI Cor. XI, 23 sq.) cum propriam illam
et apertissimam significationem præ se ferant, secundum quam a Patri­
bus intellecta sunt, indignissimum sane flagitium est, ea a quibusdam
contentiosis et pravis hominibus ad fictitios et imaginarios tropos, quibus
veritas carnis et sanguinis Christi negatur, contra universum Ecclesiæ
sensum detorqueri ».
Principale argumentum a theologis propositum circa ipsa institu­
tionis verba est satis complexum, quia multa simul tangere debet. In
eo revera est polysyllogismus, qui reductus, ut in multis manualibus,
ad unum syllogismum videtur obscurus, ita ut vis ejus non satis appareat.
Sic clarius formulari potest incipiendo a communibus:
Prima regula hermeneuticæ est ut verba Scripturœ sensu litterali
et proprio accipiantur, nisi hic sensus excludatur.
In præsenti casu aufem non excluditur, sed e contrario requiritur
per exclusionem sensus metaphorici.
Etenim cum signum metaphoricum debeat esse auditoribus intelligibile et'notum, hæc verba « Hoc est corpus meum » non possunt me­
taphorice accipi, nisi panis, aut ex natura sua aut ex usu hominum aut
ex prævia monitione Christi, sit signum corporis Christi. Atqui panis
non est ex sua natura, nec ex usu, nec ex aliqua Christi monitione, si­
gnum corporis Christi, nec vinum est his modis signum sanguinis ejus.
Ergo prædicta verba sunt litteraliter et proprie accipienda.
E contrario, ostendendo effigiem Cæsaris, dici potest sine ambigui­
tate: Hic est Cœsar, in hoc sensu: hoc reprœsentat Cœsarem, nam ef­
figies ostensa, ex natura sua, est repræsentatio alicujus hominis. Ridi­
culum esset ostendere vg. lignum informe non sculptum, et dicere:
« Hic est Cæsar », nam lignum informe non est figura Cæsaris. Panis
autem nullo modo est de se figura corporis Christi. Unde si Christus
voluisset hoc dicere, debuisset, ad non decipiendos auditores, dicere:
hoc est figura corporis mei; sed dicit proprie: « Hoc est corpus meum ».
Si autem verbum est in sensu litterali et proprio accipiendum est,
significat et efficit identitatem realem subjecti hoc et prædicati corpus
meum. Ergo secundum hanc propositionem corpus Christi realiter est
in Eucharistia.
Ut videbimus enim in explicatione articulorum S. Thomæ (q. 78,
a. 1-5) per analysim magis philosophicam hujusce formulæ, verbum est
in omni judicio affirmativo exprimit identitatem realem subjecti et præ­
dicati; in judicio speculativo hanc identitatem realem solum manifestat
(cf. I'vn' q. 13, a. 12); in judicio autem practico verbum est hanc iden­
titatem realem efficit. Formulæ autem sacramentorum novæ legis effi­
ciunt id quod significant: vg. «Ego te baptizo»; «ego te absolvo»;

« signo te signo crucis » etc. Unde in prædicta formula, subjectum hoc,
ut pronomen demonstrativum, demonstrare debet præsentiam ipsius rei,
quæ per prædicatum enuntiatur. Prædicatum autem enuntiat non si­
gnum corporis et sanguinis, sed ipsum reale et substantiale corpus Chri­
sti, ipsumque sanguinem. Ergo in Eucharistia vere et substantialiter,
non solum in signo, figura et virtute, continentur corpus et sanguis
Christi. S. Thomas dicet q. 78, a. 5 c. fine: « Hoc nullo nomine apposito
a parte subjecti, sed solo pronomine... significat substantiam in com­
muni, sine qualitate id est forma determinante » ; sicut dicitur osten­
dendo dolium: « hoc est vinum, seu contentum in dolio est vinum », in
casu nostro hoc significat: id quod in manibus teneo.
Notant exegetæ catholici quod philologice hoc clarius adhuc appa­
ret in textu græco, ubi repetitio articuli expressius determinat proprie­
tatem verborum. Legitur enim apud τ .ucam XXII, 19 : « τοΰτδ έστιν
τό σώμα μου, τδ υπέρ υμών διδόμενον · et apud Matthaeum XXVI, 28 : τούτο
γάρ έστιν τό αίμά μου τής διαθήκης.
Unde in explicatione prædictorum verborum protestantes errant,
dum ea assimilant his parabolæ seminantis apud Lucam VIII, 11: « Se­
men est verbum Dei » vel his verbis S. Pauli I Cor. X, 4: « Petra autem
erat Christus ». Etenim, ut bene notat Billuart, in explicatione para­
bolæ seminantis jam propositæ, Jesus ait: « Semen est verbum Dei »
et tunc ex contextu clarum est quod sensus est: semen de quo agitur
in parabola significat verbum Dei. Item dum S. Paulus, I Cor. X, 4, di­
cit agendo de antiquis Isrælitis qui mediantibus figuris credebant in
Christo venturo: « Patres nostri omnes sub nube fuerunt..., omnes ean­
dem escam spiritalem (scii, manna miraculosum) manducaverunt, et
omnes eundem potum spiritalem biberunt (bibebant autem de spiritali
consequente eos petra; petra autem erat Christus) ». Id est: Christus,
futurus Salvator, cujus meritis salvati sunt, erat pro illis quasi petra
spiritalis, seu firmum spirituale fundamentum salutis. Manifestum est
ex contextu, ex ipsa subjecta materia, quod in hoc loco S. Pauli, sicut
in parabola seminantis, sensus est metaphoricus et non proprius.
Unde merito dicunt theologi, ut Billuart, in solutione 2æ object.:
« Ex eo quod in Sacra Scriptura verbum est quandoque usurpetur pro
significat, stolide seu stulte infertur quod ita semper et in præsenti
materia usurpetur; alioquin dicendum erit cum Socinianis, sic etiam
usurpari in his propositionibus: Verbum caro factum est; Hic est Filius
meus dilectus etc. quod negant Calvinistæ ». Negant quidem, sed, via
jam modo indebito aperta ad negationem sensus litteralis ac proprii,
negari potest ubique. Rursus igitur deveniendum est ad primam regu­
lam cujuslibet exegeseos, non solum christianæ et catholicæ, sed etiam
rationalis, scii.: In explicatione alieujus textus attendendum est ad
subjectam materiam, ad communem usum, communem intelligentiam,
et ad varias circumstantias. Alioquin summa critica est summa criticæ
carentia.

Instant Protestantes: Christus dixit apud Joannem XV, 1: « Ego
sum vitis vera ». Hoc autem debet intelligi sensu metaphorico. Ergo pa­
riter dum dicit: Hoc est corpus meum ».

Responsio: Nego consequentiam, nam manifesta est disparitas,
quia dum Christus dicit: « Ego sum vitis vera », ex toto contextu con­
stat eum metaphorice loqui et de se, et de Patre suo et de fidelibus;
dicitur enim apud Joan. XV, 1-5: « Ego sum vitis vera et Pater meus
agricola est..., ego sum vitis vera, vos palmites ». Imo explicat meta­
phoram dicens: « Sicut palmes non potest ferre fructum a semetipso
nisi manserit in vite, sic nec vos nisi in me manseritis ». Nihil autem
Christus protulit quo verba institutionis Eucharistiæ ad sensum figurativum explicari possint aut debeant.

Instant denique protestantes: Hæc propositio: Hoc est corpus
meum intellecta in sensu proprio est falsa; quia tunc hoc ante conver­
sionem quando pronuntiatur designat vel panem vel species panis et
falsum est quod panis aut species ejus sint corpus Christi.

Responsio datur infra a S. Thoma q. 78, a. 5, ubi longe explicat
philosophice quodlibet verbum hujusce formula; et ostendit quod pro­
nomen hoc consideratum pro eo instanti quo pronuntiatur, non demon­
strat determinate neque panem, neque species panis, et nondum corpus
Christi, sed confuse et indeterminate rem aliquam, id quod in manibus
teneo, seu quid commune utrique, scii, pani et corpori Christi, id est:
contentum sub his speciebus, vel hoc quod præ manibus habeo. Ita dum
dicitur: hoc est aurum et non aurichalcum, scii, hac res quam teneo.
Instant adhuc: In formula relata in I Cor. XI, 24, in aliqua lectione
quæ est in usu apud græcos, dicitur: « Hoc est corpus meum, quod pro
vobis frangitur ». Atqui corpus Christi non frangitur, sed solum figura
ejus, scii, panis.
Responsio: Sensus est: corpus meum quod mox proxime frangetur
in passione, non quidem quoad ossa, sed quoad carnem quæ fuit lace­
rata; hoc præsertim apparet ex eo quod apud Matthæum dicitur pro
sanguine: « qui pro vobis effundetur in remissionem peccatorum ». Non
autem vinum, sed verus sanguis Christi effusus est in remissionem pec­
catorum, nec tunc effusus est, sed mox postea, scii, in passione. Insuper
dici potest in bono sensu quod corpus Christi præsens sub speciebus jam
Irangitur non ratione sui, sed ratione specierum, sicut tangitur et di­
stribuitur.

Ultima instantia: Sacramentum est in genere signi; atqui species
panis sunt sacramentum; ergo sunt signa corporis Christi, etiam pro
catholicis; remanet ergo sensus metaphoricus.
Responsio: Species panis sunt signa corporis Christi invisibiliter
y r<v,sentis, concedo; absentis, nego. Nam verba sacramentalia non solum
uint signa, sed et signa practica quæ efficiunt id quod significant.

Unde ex examine ipsorum verborum institutionis clare constat quod
sunt sensu litterali ac proprio intelligenda.
Multipliciter confirmatur hæc interpretatio:
P Confirmatio est ex adjunctis et ex summa veracitate Christi, qui
in errorem induxisset Apostolos et universam Ecclesiam, si volens dare
solum imaginem corporis sui, usus fuisset verbis, quæ ex se et clare
præsentiam realem important.
Hæc confirmatio adhuc fortior apparet si consideratur, ut commu­
niter notant theologi, quod Christus his verbis 1° testamentum conde­
bat, 2° sacramentum instituebat, quod non negant sacramentarii, 3° le­
gem sanciebat, dicens: Hoc facite in meam commemorationem, 4" veri­
tatem magni momenti enuntiabat, loquendo cum amicis instante morte.
Hæc autem quatuor requirunt litteralem et propriam locutionem, seu
obviam, naturalem, non vero metaphoricam ac figurativam.
Nullus enim testatur per metaphoras, vg. si in testamento relin­
quat domum, non agitur de domo picta, sed de domo vera et reali. Item
nemo legem instituit in tropis aut figuris, alioquin in earum applicatione
esset error. Sic in casu præsenti esset periculum gravissimi erroris et
idololatriæ. Imo Spiritus Sanctus sic prævidisset orituram idololatriam
totius Ecclesiæ per plura sæcula et tunc indubie ipse Christus vel aliquis
Evangelistarum hunc sensum metaphoricum indicasset, ut dicere solent
in casu simili: vg. dum S. Joseph non semel dicitur pater Christi,
sanctus Lucas addit, ne falleremur: ut putabatur. Item, dum Christus
dixit: cavendum est a fermento Pharisæorum, Evangelista explicat hanc
metaphoram de hypocrisi eorum. Item dum Christus dixit metaphorice:
Solvite templum hoc, Evangelista exposuit de templo corporis sui. Unde
dum agitur de re longe majoris momenti, Evangelistæ imo Christus
ipse debuissent metaphoram explicare, ad vitandum magnum periculum
erroris et idololatriæ. Hoc autem nullo modo fecerunt. Ergo hæc verba
sunt in proprio sensu intelligenda.

2» Confirmatio habetur ex conditione Apostolorum hæc verba au­
dientium. Erant enim homines simplices, ac proni ad omnia litteraliter
accipienda secundum sensum naturalem et obvium. Dicunt quidem sa­
cramentarii: Si Apostoli sensum proprium intellexissent, turbati fuis­
sent, et explicationem expostulassent.
Respondent theologi: Non turbati sunt, 1" quia jam ad id præparati erant per promissionem Eucharistiæ, quæ refertur apud Joannem
c. VI, 2° quia erant miraculis Christi assueti ac parati ad fidem cito
adhibendam rebus supernaturalibus, 3° præsertim hoc momento, quando
Christus ultimum amoris indicium (Joan. XIII, 1) eis dedit, « in qua
nocte tradebatur » (I Cor. XI, 23).
3“ Confirmatio habetur ex perfecta uniformitate Synopticorum in­
ter se et cum S. Paulo, in Epist. I ad Cor. Hæc uniformitas ingerit ideam
veri corporis ac veri sanguinis, nec ullum verbum addunt Evangelistæ

i l metaphoram insinuandam. Imo hæc uniformitas narrationis non po­
test explicari nisi ex intentione sensum litteralem ac proprium refe­
rendi et urgendi.

4·' Confirmatio habetur ex variationibus et contradictionibus pro­
test antium. Ab anno 1577 numerantur circiter ducentæ hæreticorum
expositiones, quarum nulla plene ipsis placuit. Jamvero hæc impossi­
bilitas stabiliendi sensum metaphoricum, satis clare ostendit hæc verba
esse in sensu litterali ac proprio accipienda.
* * *

III. — ULTIMUM ARGUMENTUM EX SACRA SCRIPTURA
SUMITUR EX VERBIS S. PAULI CIRCA USUM EUCHARISTIÆ
Circa hoc datur testimonium S. Pauli (I Cor. XI, 27-29): « Qui­
cumque manducaverit panem hunc vel biberit calicem Domini indigne,
reus erit corporis et sanguinis Domini. Probet autem seipsum homo et sic
de pane illo edat et de calice bibat. Qui enim manducat et bibit indigne,
judicium sibi manducat, et bibit, non dijudicans corpus domini ».
Secundum hunc textum, ille qui Eucharistiam indigne sumit, reus
est corporis et sanguinis Domini, quatenus non dijudicans ejus corpus.
Atqui non ita esset, si Eucharistia esset solum figura corporis Christi,
nam tunc homo potius judicare deberet non esse ibi corpus Domini. Ad
summum, Christi personam tantum offenderet, ritum sacrum male
tractando, sed non deberet reprehendi ex hoc quod non dijudicat corpus
Domini. Item si Eucharistia non est nisi figura corporis Christi, ut
manna aut agnus paschalis, tunc erat pariter reus corporis Domini, ille
qui indigne comedebat manna aut agnum paschalem, aut ille qui nunc
conculcat Christi imagines. Manifestum est autem quod S. Paulus lo­
quitur in prædicto textu de speciali sacrilegio, seu de sacrilega com­
munione.

Confirmatur ex hoc quod dicit Apostolus paulo antea (I Cor. X, 14,
16): « Carissimi mihi, fugite ab idolorum cultura... Calix benedictionis,
cui benedicimus, nonne communicatio sanguinis Christi est* Et panis
guem frangimus, nonne participatio corporis Domini est ? Quoniam unus
panis, unum corpus multi sumus, omnes qui de uno pane participamus...
Non potestis calicem Domini bibere et calicem dæmoniorum ».
Hæc autem affirmatio S. Pauli non potest esse vera sine præsentia
icali. Id est non possumus corpori et sanguini Christi in Eucharistia
communicare nisi sint ibi realiter (cf. S. Bellarminum, Controversias
<h Sacra Eucharistia, 1. I, c. 12; Batiffol, L’Eucharistie. 2“ ed., p. 96,
sq.; Prat, La Théologie de saint Paul, t. 1, p. 160, sq.). Hoc argumen­
tum præsentiam realem manifeste demonstrat si sumatur in connexione
cum verbis institutionis in I Cor. XI, 23-25 et in Synopticis. Cf. etiam
Actus Apost., Π, 46: « (Primi discipuli) quotidie (erant) perdurantes

unanimiter in templo, et frangentes circa domos panem, sumebant ci­
bum cum exultatione et simplicitate cordis ».

Contra Modernistas notandum est quod Epistola I Cor. composita
est juxta Comely anno 58, juxta Jacquier 55-58, juxta Harnack 53,
juxta Jülicher 56-57. Ergo ex his textibus constat quod jam inter annos
53-57 celebrabatur Eucharistia, non ut ritus humanus et novus, sed ut
ritus sacer ab ipso Christo institutus, in memoriam suæ mortis. « Hoc
facite in meam commemorationem ». Atqui impossibile est ut tam exi­
guo temporis spatio, facta fuerit, in communitate, quæ a novitatibus ab­
horrebat, evolutio ad quam modernistæ appellant, nempe mutatio vul­
garis cœnæ in ritum sacrum et sacramentalem. Non fuit sufficiens tem­
pus ad progressivam idealisationem.
Unde damnata est hæc modernistarum propositio (Denz. 2049):
« Cœna Christiana paulatim indolem actionis liturgicæ assumente, hi,
qui Cœnæ præesse consueverant, characterem sacerdotalem acquisiverunt ».
* * *
DE TRADITIONIS ARGUMENTO
CIRCA PRÆSENTIAM REALEM

Non intendimus hoc argumentum longe exponere, hoc fit in patrologia et in historia dogmatum; volumus solum theologice determinare
naturam hujusce argumenti, breviter indicando quotuplici traditione ni­
titur, quia non raro fit confusio inter varias traditionis species, quæ
omnes aliquid dicunt de Eucharistia, a primo sæculo. Hoc bene expo­
nitur a P. Berthier O. P. in tr. de Locis theol. ubi loquitur de Traditione.
Definitio Traditionis christianæ clare habetur in Concilio Tridentino (Denz. 783) ubi dicitur quod « veritas salutaris revelata continetur
in libris scriptis, et sine scripto traditionibus, quæ ab ipsius Christi ore
ab Apostolis acceptæ, aut ab ipsis Apostolis Spiritu Sancto dictante
quasi per manus traditæ ad nos usque pervenerunt ». Item Concilium
Vaticanum (Denz. 1792).
Traditio sic definita est igitur Traditio doctrinæ revelatæ, non vero
doctrinæ a Patribus deductæ ex revelatis. Propterea hæc Traditio vo­
catur divina, et est aut dominica, si ab ore ipsius Christi provenit, aut
divino-apostolica, si ab ipsis Apostolis Spiritu Sancto dictante.
Objectum igitur ejus est doctrina proprie a Deo revelata; et orga­
num ejus est magisterium infallibile legitimorum pastorum Ecclesiæ.
Ab hac igitur Traditione proprie divina attente distinguendæ sunt
traditiones humance, licet ecclesiasticae, vel etiam apostolicoe, quæ non
oriuntur ex revelatione divina, sed referunt mandata vel institutiones
quas Apostoli sua auctoritate introduxerunt aut etiam sententiam Pa­
trum proprio nomine loquentiurn, ut doctores privati, et non in nomine

Dei revelantis, ut testes Ecclesiæ. Hæ autem omnes species traditionis
de Eucharistia loquuntur, cum diversa auctoritate.
Sic scribi potest:
divina
seu
revelata

Traditio
Christiana
humana
non
revelata

1“ mere oralis quæ nullo modo in Scriptura
invenitur;
2” declarativa ipsius sensus Scripturæ;
3 inhœsiva, seu in Scriptura contenta. V. g.,
Traditio de sensu litterali verborum:
« Hoc est corpus meum ».
quæ refert mandata vel institutiones quæ
non sunt revelatæ, sed proveniunt ab
Apostolis aut a Patribus proprio nomine
loquentibus.

De traditionis divinæ momento.
Cf. Berthier, De locis theologicis, p. 12.
Schultes, De Ecclesia, p. 576, vocat Traditionem mere oralem,
« traditionem constitutivam vel distinctam », aliam vocat « Traditio­
nem complete acceptam ».
Cf. Hervé, Dogmatica, t. I, n. 556 — (divisio) et n. 565 Traditio
divina est prior et amplior quam Scriptura et est norma suprema inter­
pretationis Scripturæ:
prior ordine temporis, quia præcessit;
prior ordine cognitionis, in hoc sensu quod Scriptura non plene
agnoscitur nisi dependenter a Traditione seu a Magisterio vivo Ec­
clesiæ ;
prior ordine comprehensionis, quia doctrina revelata, tam scripta
quam non scripta, integra conservatur et incorrupta traditur per per­
petuum et vivens Magisterium apostolicum.
Sic Traditio esi simul, sub duplici aspectu, fideli regula remota et
proxima :
remota ut est in monumentis antiquitatis investigandis;
proxima ut actualiter hic et nunc proposita per infallibile ma­
gisterium, cf. Billot. De Traditione, c. 1, § 3, 4.
Ex prædictis apparet momentum Traditionis divinæ et eam non
esse infra Scripturam ’.
Quoad præsentem nostram quæstionem, sicut quoad SS. Trinita­
tem ante Concilium Nicænum, oportet bene distinguere id quod priores
Patres et etiam S. Augustinus dixerunt ut testes Ecclesiæ ad ipsam reI Unde P. Berthier, De locis theol. p. 12, 29, recte dicit quod Traditio divina
nlc sub omni aspectu considerata, et non solum ut Traditio divina mere oralis,
est fons adœqtiatus revelationis; nam id quod continetur in Scriptura, ante
compositionem Scripturæ transmittebatur Traditione.

velationem divinam transmittendam, et id quod dixerunt ut doctores
privati ad explicationem velut theoreticam mysterii revelati, et ad sol­
vendas objectiones adversariorum.
Hoc clarius apparet, in memoriam revocando varia Traditionis di­
vinas organa:
Organa autem Traditionis divinæ, ut dicitur in Concilio Vaticano
(Denz. 1792), sunt vel solemne Ecclesiœ magisterium, vel ejus ordina­
rium et universale magisterium: < Fide divina et catholica ea omnia
credenda sunt quæ in verbo Dei scripto vel tradito continentur, et ab
Ecclesia sive solemni judicio, sive ordinario et universali magisterio,
tanquam divinitus revelata credenda proponuntur ». In hoc non agitur
de conclusionibus theologicis, quia non sunt veritates simpliciter revelatæ sed veritates ex revelatis deduct®.
Solemne autem magisterium Ecclesiæ exprimitur in definitionibus
dogmaticis et in symbolis ac professionibus fidei.
Ordinarium ac universale Ecclesiæ magisterium exprimitur præsertim quadrupliciter: 1° in prœdicatione moraliter unanimi Episcopo­
rum, 2" in praxi universali cum dogmate connexa, vg. non rebaptizandi
hæreticos aut orandi pro defunctis, 3“ in consensu Patrum et Theolo­
gorum dum asserunt aliquid esse revelatum et hoc ut testes Ecclesiœ
non ut doctores privati, 4° per communem fidelium sensum circa res
fidei et morum, seu per sensum Christianum qui se habet in ordine su­
pernatural], sicut sensus communis in ordine naturali. Hic consensus
fidelium circa res fidei, si est certus et unanimis, est critérium seu si­
gnum veritatis revelatæ, propter indefectibilitatem Ecclesiæ, quæ non
potest esse societas errantium. Sic Augustinus contra Pelagianos osten­
dit existentiam peccati originalis in parvulis et necessitatem baptismi
pro eisdem, ex communi fidelium sensu, quem pro fidei firmissimo ar­
gumento adhibet. Hæc infallibilitas passiva fidelium pendet ab infallibilitate activa Ecclesiæ docentis, qua semper regulari debet.
Unde ad recte et complete tractandum de argumento Traditionis
circa præsentiam realem, oporteret ostendere quid transmissum est ut
revelatum ab his diversis organis magisterii, tum solemnis tum ordi­
narii; et postea etiam referre traditiones humanas, quæ non sunt quid
revelatum, sed oriuntur ex sententia vel consuetudine Apostolorum aut
Patrum.
Est labor immensus; sufficit recolligere principales conclusiones
eorum qui recentius de his rebus scripserunt: cf. Diet. Théol. cath. art.
« Eucharistie » (G. Bareille) — Diet. Apologétique, art. « Eucharistie »
(Lebreton) — Rouet de Journel, Enchiridion Patristicum.

Patrum testimonia referenda sunt pro quatuor prioribus sæculis,
nam, teste Zwinglio, tempore Augustini sententia de præsentia reali
jam clare admittitur in Ecclesia.

Praenotandum est multos Patres nonnisi obiter de praesentia reali
agere, quia hæc veritas ab hæreticis nondum negata erat; sed simul
de ea loqui tanquam de re omnino certa et nota, qua utuntur ad alia
dogmata illustranda.
S. Thomas in art. 1, q. 75 citat S. Hilarium, S. Ambrosium et
S. Augustinum et, ut statim videbimus, ejus interpretatio eorum testi­
moniorum confirmatur per recentiores labores theologiæ positivæ.
Sæculo II præsentiam realem tanquam omnibus notam supponunt
S. Ignatius Antiochensis, S. Justinus, S. Irenæus. Cf. Rouet de Journel.
Ench. Pair., n. 64, 128, 234.
Hic locis S. Ignatius reprobat Docetas qui « ab Eucharistia et ora­
tione abstinent eo quod non confitentur Eucharistiam esse carnem Sal­
vatoris ». S. Justinus declarat Eucharistiam non esse panem commu­
nem, sed incarnati Verbi carnem et sanguinem. Ita pariter S. Irenæus
dicit Eucharistiam « esse corpus Domini et calicem esse sanguinem
ejus ».
Sæculo III clarum testimonium habetur apud Patres Alexandri­
nos Clementem et Origenem, et apud Tertullianum.
Clemens et Origenes, quando ut testes fidei loquuntur, Euchari­
stiam vocant carnem et sanguinem Verbi k Item Tertullianus (Jour­
nel, 362). Si vero alibi dicunt Eucharistiam esse figuram corporis Chri­
sti, intelligunt figuram non vacuam, sed corpus Christi continentem 12.
Dicit Tertullianus: « Caro corpore et sanguine Christi vescitur ut
et anima de Deo saginetur » (De resurrectione carnis 8, P. L. Π, 806;
Journel 362); « Panis et calicis sacramento jam in Evangelio probavi­
mus corporis et sanguinis dominici veritatem » (Adv. Marcion., V, 8).
Sæculo IV clara sunt plura testimonia S. Cyrilli Hierosolym.,
S. Joannis Chrysostomi, S. Hilarii, S. Ambrosii et S. Augustini.
S. Cyrillus Hierosolym. (Journel 840, 842-848) declarat panem et
vinum consecratione peracta fieri, corpus et sanguinem Christi. Quando
igitur dicit panem esse figuram corporis Christi, vult dicere figuram rei
non absentis sed realiter præsentis sub speciebus panis. Hoc etiam
explicite affirmant Theodorus Mopsuestenus et S. Joannes Chrysostomus.
Cf. Journel 1113, 1179, 1180.
Item S. Hilarius et S. Ambrosius citati a S. Thoma art. 1, 75 in
argumento «sed contra»; sunt textus classici: Hilarius enim dicit in
1. Vili de Trinitate n. 14 (Journel 870): « De veritate camis et san­
guinis Christi non est relictus ambigendi locus; nunc enim et ipsius
Domini professione et fide nostra, caro ejus vere est cibus, ef sanguis
ejus vere est potus ». S. Ambrosius, in 1. De mysteriis, c. 9, n. 50, 53
(Journel 1333, cf. 1270): « Et hoc quod conficimus corpus ex Virgine
1 Cf. P. J. Lebreton, Diet. Apol., «Eucharistie», c. 1568.
2 Cf. Tertulliani Adv. Marcion.. V, 8.

est... vera utique caro Christi qua: crucifixa est, quæ sepulta est ». Au-_
ctor operis de Sacramentis 1. IV, c. 4. e 5 quod S. Thomas in argumento
« sed contra » tribuebat S. Ambrosio dicit: « Panis iste panis est ante
verba sacramentorum: ubi accesserit consecratio de pane fit corpus
Christi ».
S. Augustinus ( f 430) in multis textibus explicite affirmat prae­
sentiam realem, in aliis autem, citatis initio art. 1 a S. Thoma per mo­
dum difficultatis, primo aspectu videtur dicere Christum esse symbolice
non realiter præsentem in Eucharistia. Sed dubia verba intelligenda
sunt secundum ea quæ sunt claiiora.
Clare autem affirmat realem præsentiam in Sermone 272 (Journel
1524, P. L. t?38, c. 1246): « Quod videtis panis est, quod autem fides
vestra postulat instruenda, panis est corpus Christi; calix atitem san­
guis Christi ». Item Sermo 227 ; Journel 1519.
Item Enarrat. Γ' in Ps. 33, n. 10, Journel 1464: « Nemo carnem
illam manducat, nisi prius adoraverit; ...non solum non peccemus ado­
rando, sed peccemus non adorando ». Item de Trinit. 1. ΙΠ, c. 4, n. 10,
Journel 1652. Cf. Journel, Index theologicus, n. 484 sq.
Enarrat, in Ps. 33, 1, 10, P. L. t. 36, 306: « Ferebatur Christus
in manibus suis, quando commendans ipsum corpus suum ait : « Hoc est
corpus meum; ferebat enim illud corpus in manibus suis ».
Unde quando S. Augustinus, in locis minus claris, dicit Euchari­
stiam esse figuram corporis Christi, vult dicere figuram corporis Christi
realiter prœsentis, non vero absentis. Item quando asserit manducare
corpus Christi nihil aliud esse nisi manere in Christo, non excludit
realem manducationem ejus corporis, quam alibi clare docet, sed signi­
ficat hanc realem manducationem esse symbolum spiritualis manduca­
tionis qua Christo unimur et ejus vitæ participes efficimur. Cf. Diet.
Théol. cath; art. « Augustin », col. 2424 sq. et art. « Eucharistie »,
col. 1176-1179.
Ultimi labores historiæ confirmant id quod dicit S. Thomas ΠΤ
q. 75, a. 1. de his textibus minus claris S. Augustini:

Γ' difficultas: In textibus S. Augustini ex com. in Joan. VI, 54
et super Ps. 98. ut explicat S. Thomas in responsione ad lum, S. Augu­
stinus non contradicit id quod alibi dixerat de præsentia reali, sed duo
docet: 1 quod caro Christi est in Eucharistia sub alia specie, scii, pa­
nis, et 2" quod ibi est '> spirituahter » id est invisibiliter, dicent theo­
logi postea non extensive sicut in loco. Insuper explicat quod quamvis
caro secundum se non sit proficua animæ, « accedat spiritus ad carnem
et prodest plurimum, sicut in mysterio Incarnationis ».
2; difficultas est ex alio loco S. Augustini in tr. 30 in Joannem
ubi dicitur: «Donec sæculum finiatur, sursum est Dominus, sed tamen
et hic nobiscum est veritas Domini; corpus enim in quo resurrexit,
in uno loco oportet esse; veritas autem ejus ubique diffusa est ».

Ad 2um respondetur: hoc intelligendum est de corpore Christi se­
cundum quod videtur in propria specie; sic est solum in cælo; ita ipse
dixerat: « Me autem non semper habebitis » (Matth. XXVI, 11).
Patres in explicatione præsentiæ realisnon poterant statim per­
venire ad subtiles distinctiones philosophicas quæ formulatæ sunt a
theologis scholasticis. Sic S. Augustinus dicebat corpus Christi esse
spiritualiter præsens in Eucharistia, seu ad modum spiritus, ad dicen­
dum non sicut in loco, et ad modum substantiae invisibilis, quæ non at­
tingitur a sensibus, sed ab intellectu tantum.
Concludendum est igitur, quod Patres, loquentes ut testes Eccle­
siæ, realem et non symbolicam Christi præsentiam in Eucharistia voce
unanimi docuerunt, non solum a tempore Augustini, ut fatetur Zwinglius,
sed ab initio. Si quandoque, loquendo ut doctores privati ad explica­
tionem mysterii potiusquam ad ejus affirmationem, utuntur verbis du­
biis, hæc, inspecto contextu, non excludunt, sed potius supponunt corpus
Domini vere et realiter esse præsens sub visibilibus symbolis quæ ejus
præsentiam denotant.
Confirmatio habetur ex liturgiis sive orientalibus, sive occidenta­
libus, quæ omnes, etiam antiquissimæ, realem Christi præsentiam expli­
cite asserunt. Cf. Diet. Théol. cath., art. « Eucharistie », c. 1140-1142,
ubi agitur de Constitutionibus Apostolicis et de antiquo sacramentario
Serapionis: « Lex orandi, lex credendi ».
Alia Confirmatio habetur ex praxi Ecclesiæ, qualis apparet in ritu
quo fideles, teste Augustino in Ps. 98, Eucharistiam adorabant ante­
quam acciperent, et in martyrio S. Tarcisii, qui, teste S. Damaso, po­
tius voluit mortem subire quam « canibus rabidis prodere caelestia
membra » (cf. Kirch. Enchiridion fontium historice, n. 523; Marucchi,
Eléments d’archéologie, 2 vol. Paris, 1900; Le dogme de l’Eucharistie
dans les monuments des premiers siècles, 1910; Wilpert, Die « Fractio
panis», 1895; Diet. Théo?.., art. «Eucharistie», c. 1183-1209).
Denique ultima Confirmatio habetur ex argumento praescriptionis
quod est argumentum per absurdum. Sic proponitur:
Sæculo XVI, imo sæeulo XI quando prodiit Berengarius, dogma
præsentiæ realis profitebantur tum Ecclesia Latina, quæ statim Berengarium damnavit, tum Ecclesia Græca, quæ semper præsentiam realem
admisit, ut constat ex testimoniis jam datis.
Atqui dogma istud non potuit esse humanum inventum introductum
in anterioribus sæculis. Ergo eçt divinitus revelatum.
Probatur minor: Nam hoc dogma, quod ex una parte aciem ra­
tionis transcendit et ex alia parte est quid practicum et quotidiani usus,
non potuisset introduci, quin statim, sua novitate, Ecclesiam commovisset. Nullum autem est vestigium hujus innovationis, nulla memoria
contentionum, ea occasione, productarum.
Talis consensus omnium Ecclesiarum in re dogmatica, ad praxim
quotidianam pertinente, quinto sæculo ubique vigens, non potuit per

innovationem induci, sed ab ipsis Apostolis originem ducit; nam, per
quatuor priora sæcula notum est et Episcopos et fideles fuisse apostolicarum traditionum tenacissimos sequaces.
t
Sic habetur in hac quæstione pulchrum exemplum hujusce regulæ
tractatus de Locis theologicis: Consensus Patrum aut theologorum moraiiter unanimis asserentium doctrinam aliquam esse de fide, est certum
divinæ Traditionis argumentum.
Rationes convenientia» (c. S. Th. IIT', 75, a. 1).
Duæ difficultates proponuntur quoad possibilitatem et convenien­
tiam a S. Thoma 3* et 4*, scii.: Nullum corpus potest esse simul in
pluribus locis, et ipse Dominus dixit Apostolis, Joan. XVI : « Si non
abiero, Paraclitus non veniet ad vos », quia nimis affecti erant ad ejus
præsentiam realem; ergo non videtur convenire ejus præsentia realis
in Eucharistia.
S. Thomas in corpore articuli dat tres rationes convenientiœ : Duæ
priores ostendunt convenientiam ipsius præsentiæ realis: 1“ ex perfe­
ctione novæ legis, 2" ex perfectione caritatis Christi, 3“ ratio autem
ostendit convenientiam invisibilitatis hujusce præsentiæ ex perfectione
fidei christianæ.

1“ Ex perfectione novæ legis. Nova Lex est multo perfectior quam
antiqua; atqui sacrificia veteris legis continebant Christum in figura,
ut agnus paschalis. Ergo convenientissime sacrificium novæ legis con­
tinet realiter ipsum Christum passum. Pro quo citatur Dionysius, qui
quamvis non fuerit Areopagita ut olim putabatur, est semper testis
Traditionis.

2’ Ex parte caritatis Christi, scii.: Maxime proprium amicitiæ est
convivere amicis. Atqui Christus maximam pro nobis habuit amicitiam
seu caritatem, ex qua pro salute nostra voluit incarnari. Ergo maxime
conveniebat ut nos, in hac peregrinatione, sua præsentia corporali non
destitueret. Hoc commemoratur in cultu Cordis Eucharistici.

3' ratio ostendit convenientiam invisibilitatis hujusce præsentiæ,
ex perfectione fidei christianæ, scii.: Fides est de non visis a Deo re­
velatis, est quasi spiritualis sensus invisibilium. Atqui non solum de
divinitate, sed et de vera humanitate Christi est fides nostra. Ergo con­
venientissime humanitas Christi exhibetur invisibiliter in hoc sacra­
mento ut fidei objectum.
Cf. hymnum Adoro te: « In cruce latebat sola Deitas. At hic latet
simul et humanitas. Ambo tamen credens atque confitens; peto quod
petivit latro poenitens. Plagas, sicut Thomas, non intueor; Deum ta­
men meum te confiteor. Fac me tibi semper magis credere, in te spem
habere, te diligere ».
Fides autem nostra supernaturalis, quamvis obscura, est certior
quam sensatio, quia immediate innititur auctoritate Dei revelantis.

Ad 4um: Insuper quia hæc præsentia corporis Christi est invisi­
bilis, non est periculum quod simus nimis affecti ad præsentiam ejus sen­
sibilem.

* * *

Hæ rationes convenientiæ possunt insuper illustrari altiori prin­
cipio quo illustrantur mysteria SS. Trinitatis et Incarnationis redemptivæ, quorum Eucharistia est irradiatio.
Hoc autem principium enuntiatur a S. Thoma initio tractatus de
Incarnatione HT, q. 1, a. 1 sub ista forma: «Pertinet ad rationem
boni ut se aliis communicet; unde ad rationem summi boni pertinet
quod summo modo se communicet ». Ex hoc principio diffusionis boni
illustratur mysterium SS. Trinitatis in IV Contra Gentes, c. XI. Sic
ostenditur quod convenit Deo, Summo Bono, ut summo modo prius
se communicet ad intra, communicando totam naturam suam per ge­
nerationem æternam Filii et per spirationem Spiritus Sancti. Eodem
principio ostenditur convenientia Incarnationis, scii, ut Deus se creaturæ summo modo communicet in persona Filii sui ad redemptionem no­
stram incarnati. Denique eodem principio manifestatur convenientia
Eucharistiæ, scii, cum bonum sit essentialiter diffusivum sui, Christus
voluit seipsum nobis dare ut alimentum et simul ut hostiam sacramentaliter offerendam usque ad finem mundi. Sic remanet nobis præsens
Auctor gratiæ et salutis.
Eodem principio manifestatur, in communicatione Summi Boni ad
intra, intima communio trium Personarum divinarum, quæ est supre­
mum exemplar communionis eucharisticæ et communionis fidelium in­
ter se, secundum hanc orationem Christi ad Patrem suum: «Ut sint
unum sicut et nos unum sumus », scii, ut sint unum per fidem, spem,
caritatem, per communionem eucharisticam ad eandem mensam, sicut
et nos unum sumus per naturam.
Item corroborantur rationes convenientiæ præsentiæ realis, eam
considerando, ex parte nostra, per respectum ad tres virtutes theolo­
gicas, ut S. Thomas ostendit UT, q. 1, a. 2 convenientiam Incarnationis.
Etenim per præsentiam realem confirmatur fides nostra, cujus motivum est auctoritas Dei revelantis; nam in Eucharistia Verbum incar­
natum realiter præsens et creditum, suo salutari influxu, quotidie con­
firmat ea quæ olim dixit in prædicatione sua. Sic in Eucharistia re­
manet ut Magister secretorum unionis divinæ. Præsens est ad illumi­
nandum et attrahendum.
Pariter præsentia realis corroborat spem nostram, cujus motivum
est Deus auxilians, quia est præsentia non solum gratiæ sed etiam ipsius
Auctoris gratiæ. Si autem Deus nobis sic dedit Filium suum ut jugiter
permaneat nobiscum usque ad finem mundi, non denegabit minora ad
salutem necessaria. Si nobis dedit Eucharistiam, a fortiori nobis dabit
gratias actuales quas postulamus ad perseverandum.
o

Denique præsentia realis inflammat caritatem erga Deum et pro­
ximum propter tantam manifestationem amoris Christi, virtute cujus
se inclinavit ad convivendum nobiscum ut socius nostri exilii, et sese
dedit simul ut hostiam et cibum, ad nos sibi magis ac magis incorpo­
randos.
Pariter inflammatur ex hoc caritas erga proximum, prout omnes,
divites et pauperes, docti et indocti, debemus in hac cælesti mensa uniri
et eodem Christo Salvatore nutriri. Sic uniuntur membra cujuslibet
familiæ, item diversæ classes ejusdem populi, item diversi populi Chri­
stiani ut constat in magnis Congressibus internationalibus eucharisticis

Vatiis miraculis confirmata est præsentia realis.
Citantur multa, inter quæ speciatim notanda sunt ea quæ contige­
runt Bolsenæ et Favemey in Gallia r, ita etiam ea quæ patrantur nunc
in sanctuario Notre Dame de Lourdes durante processione SS. Sa­
cramenti.
Notandum est quod miraculum eucharisticum, confirmando veri­
tatem præsentiæ realis, eo ipso confirmat omnia Salutis mysteria presupposita ab Eucharistia, scii, mysterium redemptionis, mysterium
Incarnationis Filii Dei ex Maria Virgine (quod supponit mysterium
SS. Trinitatis), mysterium peccati originalis (quod supponit myste­
rium elevationis generis humani ad vitam gratiæ). Pariter miraculum
eucharisticum confirmat cum Eucharistia alia sacramenta ab ipsa
præsupposita, scii, baptismum, poenitentiam, ordinem et validitatem
ordinationum etiam in præterito usque ad Apostolos et ad Christum.
Sic Eucharistia apparet ut centrum totius cultus Christiani.
* * *

Solvuntur obiectiones
1· Objectio ponitur a S. Thoma (est
culi), scii.: Nullum corpus potest esse
corpus Christi verum est in cælo. Ergo
Eucharistia.

ex ratione.
ejus 3“ difficultas initio arti­
simul in pluribus locis. Sed
non potest esse realiter in

Respondetur ad 3um: Corpus Christi est in Eucharistia non sicut
in loco, seu non circumscriptive, sed speciali modo, id est sacramen1 In hac parva civitate, sæculo xvi, die adorationis perpetuæ, Sanctissimum
Sacramentum erat expositum supra altare majus; hac die autem circa meri­
diem, quando non erant fideles in ecclesia, ex illuminatione altaris communi­
catus est ignis ipsi altari ligneo, quod totum combustum est. Quando autem
fideles venerunt, viderunt ostensorium in aere suspensum, et multae personæ
hujusce civitatis eadem die in scriptis testimonium de hoc miraculo dederunt.

i alit er, ut infra explicandum est q. 76, a. 3, 4, 5, scii, per modum
nubstantiæ.
Antequam veniamus ad explicationem horum articulorum q. 76,
ad pleniorem objectionis solutionem convenit dicere quod aliquid
potest esse in loco tripliciter, scii, circumscriptive, definitive et sacramentaliter. Ita Concilium Tridentiaum sess. 13, cap. 1, Denz. 874.

Aliquid
est in loco

circumscriptive, scii, ratione quantitatis.
i definitive, ita ut non alibi;
non circumscriptive
I sacramentaliter, ut etiam sit alibi.

Aliquid est in loco circumscriptive, quando in eo est ratione quan­
titatis, ita ut totum sit in toto et singulae partes in singulis partibus
loci. Ita corpus nostrum hic et nunc in suo loco. Ita etiam gloriosum
corpus Christi nunc in caelo.
Aliquid est in loco noti circumscriptive, seu non ut in loco, quando
in eo est, non ratione quantitatis, sed ratione substantiae aut etiam
ratione virtutis; tunc est totum in toto et totum in qualibet parte loci.
Hoc autem fit dupliciter: aut definitive, aut sacramentaliter.
Definitive, ita ut non sit alibi; ita anima nostra est in corpore
nostro, anima bruti in corpore ejus, anima vegetativa plantae in ipsa
planta, essentia panis sub quantitate ejus est tota in toto et tota in
qualibet parte, et non alibi. Hæc sunt in loco, non sicut in loco, sed per
modum substantiæ. Angelus autem est in loco per suam virtutem prout
operatur in hoc corpus, et non alibi.
Sacramentaliter aliquid est in loco, ita ut etiam sit alibi. Ita est
corpus Christi in hac hostia consecrata, totum est in ea, et totum in
qualibet parte ejus, ut erat substantia panis, et simul est alibi, scii,
in cælo et in aliis hostiis consecratis.
Unde solutio difficultatis est: Implicat idem corpus esse simul in
pluribus locis circumscriptive, transeat; — in uno loco circumscriptive,
et in aliis sacramentaliter per modum substantiæ, nego. Hæ sunt di­
stinctiones ad quas non pervenit S. Augustinus dum dicebat Christum
esse quasi spiritualiter in Eucharistia, scii, quasi ad modum spiritus.
Ut bene notant thomistæ quoad præsentiam circumscriptivam, seu
per modum quantitatis: si aliquod corpus esset simul circumscriptive
in duobus locis distantibus, quantitas ejus esset divisa a seipsa: non
esset igitur eadem quantitas, nec idem corpus, quia hoc corpus esset
divisum a semetipso, distans a seipso; sic non esset amplius individuum,
nam individuum est indivisum in se et divisum a quolibet alio
Hoc adhuc clarius apparet si admittitur cum S. Thoma quod
principium individuationis est materia quantitate signata, seu, ut dieit
I Propterea S. Thomas non admittit possibilitatem bilocationis realis, sed
noium bilocationis apparentis, ita ut in uno loco sit verum corpus et in alio
<>jus apparentia.

Cajetanus, materia capax hujusce quantitatis ita quod non illius, vg.
materia capax quantitatis hujusce guttæ aquæ, ita quod non alterius
guttae, vel materia capax quantitatis hujusce embryonis, ita quod non
alterius embryonis.
Sic corpus circumscriptive præsens in duobus locis distantibus
esset distans a seipso, et non esset idem corpus.
E contrario corpus Christi est præsens in Eucharistia non circum­
scriptive, sed ad modum substantiæ. Sic solæ species sacramentales vere
sunt a cælo distantes, et divisæ sunt inter se prout quædam sunt
Romæ, et aliæ Jerusalem aut alibi. Sed in his omnibus est numerice
idem Christi corpus per modum substantiæ, supra ordinem spatialem
seu quantitativum, ut infra ostendetur q. 76.
Aliis verbis: Corpus Christi in cælo non distat secundum entitatem
vel substantiam a corpore Christi quod est in hac hostia consecrata.
Id quod est impossibile, est quod corpus Christi sit simul circumscrip­
tive in duobus locis distantibus, quia tunc in his duobus locis esset
per modum quantitatis, et quantitas ejus esse divisa a seipsa.
Instantia: Atqui corpus Christi nequidem per modum substantiæ
potest esse realiter præsens in Eucharistia et simul alibi.
Probatur: Præsentia corporis non potest esse altioris ordinis quam
præsentia animæ vel angeli. Atqui anima et angelus non possunt esse
simul hic et alibi. Ergo corpus Christi non potest esse simul hic et alibi.
Respondetur: Distinguo majorem: naturaliter, concedo; mira­
culose, nego ; — concedo minorem ; distinguo conclusionem : naturaliter,
concedo; miraculose, nego.
Instantia: Nec miraculose: Corpus nequidem miraculose potest
esse sine sua quantitate, nam definitur per tres dimensiones. Atqui
corpus Christi foret in Eucharistia sine quantitate. Ergo corpus Christi
nequidem miraculose potest esse realiter in Eucharistia.
Respondetur: Distinguo majorem: nequidem miraculose corpus
potest esse sine quantitate praesenti per modum substantiæ et secundum
relationem ad substantiam, concedo; sine quantitate localiter extensa,
seu secundum relationem ad locum, nego, vel faveant adversarii pro­
bare contrarium. In hoc differt præsentia circumscriptiva a præsentia
reali sacramentali, ut melius dicendum est infra q. 76, a. 4: utrum
dimensiones corporis Christi sint sub hoc sacramento.
Instantia : Figura nequit esse sine quantitate localiter extensa.
Atqui corpus Christi non potest esse sine figura, sic enim non esset
corpus hominis potius quam agni aut columbæ. Ergo corpus Christi
non potest esse in Eucharistia sine quantitate localiter extensa.

Respondetur: Distinguo majorem: figura extensa seu sumpta pro
ordine partium per respectum ad locum, concedo;... figura sumpta
pro ordine partium inter se per respectum ad substantiam, nego vel
faveant adversarii demonstrare contrarium. Contradistinguo minorem

eodem modo; et nego consequens et consequentiam. Sic in Eucharistia
caput Christi non est cor ejus, imo est extra cor, per respectum ad
mibstantiam, non per respectum ad locum. Nam quantitas Christi
(cf. infra, q. 76, a. 4) est præsens solum ratione transsubstantiationis
et igitur per modum substantiæ, non per modum quantitatis localiter
ixtensæ. Hæc quidem superant imaginationem quia imaginatio et
etiam geometria non transcendit continuum; sed corrigenda est imagi­
natio per fidem et rationem.
Hæ objectiones videntur quidem clariores quam responsio: hoc est
quia sumuntur secundum modum valde superficialem et imperfectum
cognitionis nostræ, modum satis materialem et quantitativum, dum
responsio sumitur ex altitudine mysterii explicandi et supponit subti­
lem distinctionem, quæ non statim intelligitur perfecte, sed solum cum
maturitate intelligentiæ et profundo examine.
Infra, loc. cit. videbimus quod quantitas habet velut duas
functiones: 1° distinguit partes in substantia, 2° eas localiter extendit.
Nec posset eas localiter extendere, si prius hæ partes non distingue­
rentur inter se. Punctum enim omnino indivisibile non potest localiter
extendi. Sed e contrario prima cellula embryonis, in qua distinguuntur
quædam partes, localiter deinde augetur, et, si cum microscopio con­
sideratur, magis ac magis extensa apparet. Si vero datur puntum
absolute indivisibile, sine ulla distinctione partium, etiam cum micro­
scopio consideratum, non extenderetur.
Quantitas autem corporis Christi non est in Eucharistia, ut infra
dicetur, nisi per transsubstantiationem, non per motum localem, et
ideo non est in Eucharistia secundum ejus relationem ad locum, sed
solum secundum relationem ejus ad substantiam, cum distinctione par­
tium, sine earum locali extensione. Hoc quidem est satis subtile, sed
faveant adversarii probare hoc esse impossibile.
Instantia: Spiritus non potest esse extensive localiter. Ergo nec
corpus potest esse inextensive et indivisibiliter.

Respondetur: Concedo antecedens et nego consequentiam, nam
disparitas est quod spiritus non habet nec potest habere partes, secun­
dum quas localiter extendatur. Corpus autem potest privari partibus
integrantibus localiter extensis, ut infra dicetur q. 76, a. 4.

2a Objectio: Inconveniens est omnino quod corpus Christi mandu­
cetur, dentibus teratur, in ventrem et secessum abeat. Atqui hæc se­
quuntur ex reali præsentia. Ergo realis præsentia admitti nequit. Hæc
objectio legitur in aliqua epistola Spinozæ.
Respondetur : Increduli pariter dixerunt: Deo indignum est in utero
mulieris portari, esuriri, crucifigi, mori. Sicut autem in Incarnatione
non ipsa divinitas portatur in utero, esuritur, crucifigitur, moritur, sed
humanitas; ita corpus Christi gloriosum et impassibile, modo indivisi­
bili existens in Eucharistia, non teritur dentibus, in stomacho non alte-

ratur et corrumpitur, sed solœ species panis et vini, sub quibus conti­
netur quamdiu permanent.
3" Objectio: Præsentia realis est inutilis, quia Deus per solum si­
gnum corporis Christi potest æque nos nutrire spiritualiter.
Respondetur: Pari ratiocinio diceretur: Incarnatio fuit inutilis, et
sacramenta, quia Deus sine illis potuit nobis gratiam salutarem prae­
stare. Potuit quidem, sed ex immensa caritate sua Verbum voluit in­
carnari et remanere realiter nobiscum in Eucharistia.
Instantia: Sola communio spiritualis potest eundem effectum pro­
ducere ac communio sacramentalis. Ergo hæc inutilis est.
Respondetur: Si communio spiritualis fiat cum majori fervore quam
communio sacramentalis, concedo; si fiat cum æquali fervore, nego.
Cf. infra de communione.
Quidam denique objecerunt ex permanentia accidentium panis et
vini, quæ non possent existere sine subjecto; item ex hoc quod hæc
accidentia nutriunt, corrumpuntur, quæ simplicibus accidentibus non
competunt. Sed de his agendum est ex professo q. 77 de accidentibus
remanentibus in hoc sacramento. Sufficit nunc solvere objectiones quæ
directe factæ sunt contra ipsam præsentiam realem de qua nunc loqui­
mur, quæque statuenda est quoad nos antequam sit sermo de transsubstantiatione. Transsubstantiatio, ut videbimus, est quidem neces­
saria ad explicandam quoad se præsentiam realem revelatam, et sic mo­
dus hujusce præsentiæ melius intelligitur postea, ut corollarium ipsius
transsubstantiationis. Unde agendum est 1° de præsentia reali revelata,
2° de transsubstantiatione, 3° de modo præsentiæ realis ut sequitur ex
transsubstantiatione ; sic idem conceptus præsentiæ realis, qui prius
erat quasi confusus, fiet pauiatim magis ac magis distinctus, non ob­
stante obscuritate mysterii.

q. 75, a. 2.
Art. II. — UTRUM IN HOC SACRAMENTO REMANEAT
SUBSTANTIA PANIS ET VINI POST CONSECRATIONEM

Status quœstionis et difficultas: Per hunc articulum jam incipit
transitus a quæstione de præsentia reali ad transsubstantiationem.
Principalis difficultas oritur ex hoc quod remanent accidentia panis et
vini, non autem videtur quod possint esse sine subjecto, et sine proprio
subjecto.
Ideo Impanatores docuerunt substantiam panis et vini remanere et
assumi hypostatice a Verbo, sicut assumpta est humanitas in Incarna­
tione, unde nomen « impanatio ». Hunc errorem Guitmundus tribuit
quibusdam discipulis Berengarii. Osiander inter discipulos Lutheri impanationem tenuit.

Consubstantiatores dixerunt: Substantia panis et vini remanet, sed
absque unione hypostatica conjungitur corpori Christi. Ita Lutherus et
lutherani, et antea quidam discipuli Berengarii.
Durandus inter scholasticos in IV, d. 11, q. 3 docuit formam panis
converti quidem in corpus Christi, non vero materiam panis quæ post
conversionem fieret materia corporis Christi, fere sicut in assimilatione
nutritiva naturali.
Quidam alii sæculo XIII, ut refert S. Thomas, hic a. 6 dixerunt:
Forma substantialis panis et non ejus materia remanet.
Concilia. Hæ opiniones non possunt amplius admitti præsertim post
definitionem Concilii Tridentini sess. 13 can. 2: «Si quis dixerit, in
sacrosancto Eucharistiæ sacramento remanere substantiam panis et vini
una cum corpore et sanguine Domini nostri Jesu Christi, negaveritque
mirabilem illam et singularem conversionem totius substantiae panis in
corpus et totius substantiæ vini in sanguinem, manentibus dumtaxat
speciebus panis et vini, quam quidem conversionem catholica Ecclesia
aptissime transsustantiationem appellat, a. s. ».
Antea fuerunt declarationes Concilii Romani sub Gregorio VII,
IV Concilii Lateranensis, Concilii Constantiensis, Concilii Florentini
(cf. Denz. 335, 416, 424, 430, 465, 544, 581, 666, 698, 706 sq., 796, 877,
1469, 1529, 1919). Speciatim contra impanationem et quamlibet permanentiam substantiæ panis et vini (cf. Denz. 1845 [deer. S. Officii
anno 1875], 581 sq., 877, 884).

Patres, ut supra diximus, agendo de præsentia reali, communiter
docuerunt: Christum de pane effecisse corpus suum, et post verba con­
secrationis non superesse substantiam panis. S. Thomas citat in argu­
mento «sed contra» auctorem libri de Sacramentis 1. VI, c. 1 (operis
quod attributum est S. Ambrosio) : « Licet figura panis et vini videatur,
tamen nihil aliud quam caro Christi et sanguis post consecrationem
credenda sunt ». Ita locuti sunt præsertim S. Cyrillus Hierosol., S. Am­
brosius, S. Chrysostomus, S. Gregorius Niss., S. Joannes Damascenus
quorum textus de hac re communiter citantur. Cf. Rouet de Journel,
Enchiridion Patrist. in fine, index theologicus, n. 489.
Inter theologos scholasticos qui transsubstantiationem admittunt,
fuit disputatio circa hoc punctum: utrum ex ipsis verbis consecra­
tionis, in Sacra Scriptura relatis, probari possit non permanentia sub­
stantiæ panis et ejus transsubstantiatio, an solum ex definitionibus
Ecclesiae. Scotus tenet quod transsubstantiatio non potest probari nisi
ex definitionibus Ecclesiæ, thomistæ vero et multi alii docent: hoc con­
stat etiam ex verbis consecrationis.

Responsio. Rationes quas S. Thomas exposuit in corpore articuli
sunt quatuor, et optime sic ordinantur: Ponere permanentiam substan­
tia- panis 1° tollit veritatem hujus sacramenti, scii, præsentiam realem;

2° tollit veritatem formulæ consecrationis; 3“ contrariatur venerationi
hujus sacramenti; 4° contrariatur ritui Ecclesiæ.
Rationes fortiores sunt duæ priores.
la Ratio est: Si remaneret substantia panis tolleretur veritas hujus
sacramenti, seu præsentia realis. Legenda est littera. Argumentum ad
hoc reducitur:
Aliquid non potest esse alicubi, ubi prius non erat, nisi per loci
mutationem aut per alterius conversionem in ipsum. Lux argumenti in
hoc principio continetur.
Atqui corpus Christi non incipit esse in hoc sacramento per mo­
tum localem.
Ergo corpus Christi incipit esse in hoc sacramento per conver­
sionem substanti® panis in ipsum, quæ igitur, facta conversione, non
remanet.
Minor prius probatur ad majorem claritatem. Etenim corpus
Christi, per motum localem descendendo ad Eucharistiam, desineret esse
in ccelo, quod ab omnibus rejicitur; imo, sic localiter descendendo, pertransiret omnia media, seu loca intermedia, et denique deberet localiter
moveri simul ad diversa loca distantia, ubi simul fit consecratio.
Ad explicationem majoris dicendum est: Aliquid prœxistens, in se
omnino immutatum ac non desinens proprium locum, non potest fieri
realiter præsens alibi, nisi per alterius conversionem in ipsum, v. g. ignis
non fit præsens in aliqua domo nisi, aut quia ad eam defertur, aut quia
aliquid in ea existens, v. g. lignum, convertitur in ignem.
Ad majorem intelligentiam hujusce argumenti, notandum est cum
thomistis quod hæc nova præsentia realis alibi importat relationem
realem continentice quæ fundamento indiget. Non enim datur relatio
sine fundamento, v. g. filiatio sine generatione, nec similitudo sine qua­
litate simili, nec æqualitas sine quantitate æquali.
Atqui fundamentum hujusce relationis realis continentiae, manen­
tibus accidentibus panis, non potet esse nisi conversio substantiæ panis
in corpus Christi.
Vi conversionis, id quod erat panis nunc est corpus Christi, et sic
hæc relatio specierum panis terminatur nunc ad corpus Christi. Sic sa­
tis clare explicatur præsentia realis per transsubstantiationem.
Dices.· Forte Deus in thesauris sapientiæ suæ habet alium modum
producendi fundamentum hujusce relationis realis specierum ad cor­
pus Christi etiam omnino immutatum in se aç non deserens proprium
locum.
Respondetur: Servata veritate verborum consecrationis, alius
modus non videtur possibilis, nam hæc realis relatio specierum panis ad
corpus Christi fundari debet in his speciebus, sublata earum relatione
ad substantiam panis. Et hoc non concipitur nisi per conversionem, de
qua loquuntur Concilia, et qua species amittunt relationem ad sub­
stantiam panis et accipiunt ad corpus Christi.

Sic apparet valor majoris argumenti: Aliquid non potest esse ali­
cubi, ubi prius non erat, nisi per loci mutationem, aut per alterius con­
versionem in ipsum. Ita ego, qui prius eram ad dexteram tuam, non
possum esse nunc ad sinistram tuam, nisi quia locum mutavi aut tu
mutasti.
·
Pariter: aut corpus Christi mutatum est, aut panis mutatus est in
corpus Christi, non datur medium, vi principii contradictionis et prin­
cipii causalitatis.

* * *

Hæc ratio impugnata est a Durando, a Scoto et a Scotistis qui
admiserunt transsubstantiationem adductivam (sine motu locali appa­
renti) potiusquam conversivam. Esset miraculum adductionis, potiusquam conversionis.
Ad hoc respondetur præsertim dupliciter:
1° Non satis servantur verba Conciliorum, quæ semper utuntur
verbo conversionis vel transsubstantiationis; transsubstantiatio autem,
ut nomen indicat, est formaliter actio conversiva. Adductio e contra
non est actio conversiva unius in aliud. In expressione « transsubstan­
tiatio adductiva » adjectivum destruit substantivum.
2° Insuper non potest esse adductio corporis Christi sine mutatione
ipsius corporis Christi, quæ admitti nequit. Etenim mutatio est vel
substantialis vel accidentalis et tunc aut quantitativa, aut qualitativa,
aut localis. Atqui corpus Christi gloriosum, impassibile, ac non deserens
cælum, non mutatur, nec substantialiter (sic destrueretur, sive per
annihilationem, sive per corruptionem, sive per conversionem in pa­
nem), nec accidentaliter per respectum ad panem, id est nec quantita­
tive, nec qualitative, nec localiter, ut dixit S. Thomas, quia sic desereret
cælum, et simul moveretur motibus contrariis ad diversa loca terræ.
Ergo non potest concipi hæc transsubstantiatio adductiva, quæ esset
actio divina non in panem, sed in corpus Christi mutandum; ex ea se­
queretur quod Christus sic motus ad Eucharistiam desereret cælum.
Remanet igitur argumentum S. Thomæ.
Instant Durandus et Scotus. Deus potest facere quod corpus Christi
sit præsens in Eucharistia etiam conservando substantiam panis, sicut
conservat panis accidentia, et tunc corpus Christi inciperet esse sub
sacramento absque motu locali et absque conversione panis in ipsum.
Hoc affirmant, sed non probant.
Respondetur: Distinguo antecedens: Deus potest facere quod
corpus Christi sit præsens in Eucharistia, manente substantia panis,
absque mutatione corporis Christi, nego; cum quadam mutatione
corporis Christi, transeat. Sic Deus potest facere quod sint duo corpora
in eodem loco, v. g. dum Christus in cœnaculum intravit, januis clausis,
tunc corpus Christi movebatur localiter.

Quoad primam partem, scii, negativam, hujusce responsionis, con­
sentiunt thomistæ, in hoc scii, consentiunt: si corpus Christi impassibile
et gloriosum ac cælum non deserens non mutatur, tunc repugnat corpus
Christi esse in Eucharistia, absque conversione panis in ipsum, quia,
ut dicit S. Thomas, repugnat aliquid præexistens esse nunc ubi prius
non erat, nisi vel in se mutetur, vel aliquid in ipsum; sic Deus, immotus
in se permanens, non potest esse de novo in creatura sine mutatione
creaturæ, sic dum justificatur homo, tunc Deus incipit habitare in eo.
Cum ergo supponatur corpus Christi non mutari et præsertim non
mutari qualibet consecratione, ut fiat præsens in diversis locis terræ,
insuper cum aliter sit nunc quam prius, necessario panis debet mutari
per conversionem in ipsum. Hoc videtur esse omnino apodicticum.
Ut magis appareat vis principii hujusce rationis sie formulari
potest in duabus partibus:
1° Aliquid præexistens, in se omnino immutatum, non potest aliter
et aliter se habere nisi per mutationem alterius; v. g. Deus immutabilis
prius non habitabat in hoc homine, nunc autem in eo habitat, quia hic
homo justificatur; item eadem columna immobilis non potest esse aliter
et aliter per respectum ad me, scii, prius ad dexteram et postea ad
sinistram, nisi post mutationem meam. Alioquin esset effectus sine causa.
2U Aliquid numerice idem præexistens et in se omnino immutatum,
non potest fieri realiter præsens alibi, ubi prius non erat, nisi per alterius
conversionem in ipsum.

Si quidem hoc non praeexisteret, posset fieri præsens per creatio­
nem ; sed si præexistit, non potest fieri præsens nisi per conversionem al­
terius in ipsum. Insuper si fiat præsens, non quantitative, sed per modum
substantiae, hoc non potest fieri nisi per conversionem alterius substan­
ti» in ipsum, manentibus accidentibus hujusce substantiæ conversæ.
Hoc videtur omnino apodicticum, quamvis satis difficile propter
complexitatem terminorum, et in hoc conveniunt omnes thomistæ, non
solum ad servandam litteram S. Thomæ, sed etiam quia hoc principium
apparet in se evidens, dum progressive explicantur termini ejus.
Brevius: Aliquid præexistens non potest aliter et aliter se habere
nisi aut per mutationem suam, aut per mutationem alterius in ipsum.
Alioquin innovatio prius asserta esset sine ratione essendi, sine causa.
I

* * *
Dubium. — Utrum abstrahendo a verbis consecrationis possit
de potentia Dei absoluta corpus Christi esse præsens in Eucharistia
absque conversione panis in ipsum? Non dicitur in enuntiatione dubii:
« corpus Christi omnino immutatum ». Ad dubium sic enuntiatum solsolvendum, non consentiunt omnino thomistæ.

1” Capreolus, Paludanus, Ferrariensis, Gonet negant propter
quædam testimonia S. Thomæ præsertim in IV, d. 11, q. 1, a. 1, qc. 1,
ubi videtur docere id implicare contradictionem x.
2“ E contrario Cajetanus, Soto, Billuart affirmant quod abstra­
hendo a verbis consecrationis, non videtur implicantia quod Deus
faciat cum quadam mutatione in corpore Christi, quod corpus Christi sit
præsens in Eucharistia et simul conservet substantiam panis aut eam
annihilet (cf. Cajetanum η. VII, XI, XII).
Ad textus S. Thomæ ab aliis thomistis invocatos, respondent:
S. Thomas loquitur ibi, in hypothesi quæ de facto est, quod corpus
Christi incipiat esse præsens absque sui mutatione. Dicit enim in loco
citato: «Impossibile est aliquid esse nunc, cum prius non fuerit, nisi,
ipso mutato vel aliquo in ipsum ».

Unde conveniunt thomistæ in hoc: corpus Christi in se immutatum
non potest fieri realiter præsens in Eucharistia nisi per conversionem
panis in ipsum. Et hoc videtur apodicticum.
Objiciunt denique Durandus et Scotus: Etiam admissa transsubstantiatione conversiva, non sequitur præsentia realis. Nam ex hoc quod
corpus Christi præxistit in cælo, sequitur quod id quod erat panis sit
nunc in cælo, ubi Christi corpus præexistebat, et non quod corpus
Christi sit in Eucharistia.

Respondetur: 1’ Non sequitur præsentia realis, si consideratur
transsubstantiatio independenter a verbis consecrationis, transeat;
dependenter ab illis, nego, ita Cajetanus.

2° Ut notat etiam Cajetanus (a. 2, n. VHI): Ratione quidem
præexitentiœ corporis Christi, sequitur quod id quod erat panis sit nunc
corpus Christi præexistens in cælo, et sit igitur in cælo, sed ratione con­
versionis, express® in formula consecrationis, remanentibus accidentibus
panis, corpus Christi, in quod panis conversus est, est sub accidentibus
panis; hæc accidentia remanentia habent relationem ad ipsum. Ambæ
propositiones sunt veræ quia est unica corporis Christi substantia, quæ
secundum suum esse naturale est in cælo, et sacramentaliter in Eucha­
ristia.
Sic remanet vera major primi argumenti S. Thomæ: « Aliquid non
potest esse alicubi, ubi prius non erat, nisi vel per loci mutationem vel
per alterius conversionem in ipsum ».
1 Dicit S. Thomas in IV Sent. dist. XI, q. 1, a. 1, qc. 1: « Quia impossibile
est aliquid esse nunc, cum prius non fuerit, nihil (nisi) ipso mutato, vel aliquo
in ipsum; nec posset, etiam per miraculum fleri sicut quod esset animal ratio­
mil· mortale et non esset homo: aliter enim se habere nunc et prius, est idem
quod moveri vel transmutari». Saltem est innovatio explicanda per mutationem
ulterius. Item ad 3um et IV Contra Gentes c. 63.

Recapitulatio et confirmatio eorum quæ pertinent ad primam ra­
tionem.
Post prædictas discussiones sic per modum recapitulationis enun­
tiari et probari potest thesis thomistica:

Corpus Christi in se immutatum non potest fieri realiter prœsens in
Eucharistia nisi per conversionem substantia; panis in ipsum.
S. Thomas hoc affirmat in art. 2. Scotus vero hoc negat et dicit:
non necessaria est conversio; injo est annihilatio substantiæ panis, et
adductio corporis Christi. Contra hoc communiter notant thomistæ:

1° Concilia præsentiam realem explicant per « conversionem » et
S. Thomas servat sensum obvium et plenum hujusce nominis « con­
versio », dum Scotus eum non retinet, non admittit enim nisi substitu­
tionem substantiarum, scii, annihilationem panis et adductionem cor­
poris Christi. Præsertim definitioni Concilii Tridentini de ipsa « transsubstantiatione » multo conformior est doctrina S. Thomæ, ut patet,
quam opinio Scoti.
2° Ratione theologica ostenditur necessitas conversionis per
exclusionem alterius causæ.
Prænotandum est quod agitur de conversione ut significata et pro­
ducta a verbis consecrationis, et non independenter ab eis, nec independenter a permanentia accidentium panis et vini, quæ, ut constat,
remanent.
Prænotandum est insuper quod impassibile corpus Christi gloriosi
non mutatur nec substantialiter, nec quantitative, nec qualitative (alte­
raretur) nec localiter, in hoc sensu quod non desinit esse in cælo, nec
potest moveri simul ad diversa loca.
Hæc duo prænotanda generaliter admittuntur a theologis ex prædictis in tractatu de Incarnatione et de Sacramentis.
Nunc autem his positis sic thomistæ probant necessitatem conver­
sionis ad præsentiam realem:
— Aliquid præexistens in se immutatum, ac non deserens suum pro­
prium locum, non potest fieri realiter præsens alibi nisi per alterius
conversionem in ipsum. Hoc est philosophice certum.
— Atqui corpus Christi in se immutatum, ac cælum non deserens,
consecratione fit realiter præsens alibi, scii, in Eucharistia sub speciebus
panis. Hoc est de fide.
— Ergo necesse est quod substantia panis convertatur in ipsum.
Probatur major: Hæc nova præsentia realis importat enim realem
relationem continentiœ, quæ fundamento indiget. Non enim potest esse

relatio realis sine fundamento reali, v. g. filiatio sine generatione, simi­
litudo sine qualitate simili, æqualitas sine quantitate æquali.
Atqui hoc fundamentum realis relationis continentiæ est conversio
de qua loquuntur Concilia (quod facile ostenditur) et non potest esse
niai conversio (quod difficilius probatur propter complexitatem rei et
prænotaminum).
1° Est conversio, vi cujus id quod erat panis nunc est corpus
Ghristi. scii, realis relatio continentiæ specierum panis terminatur nunc
ad substantiam corporis Christi. Hoc est satis clarum.
2° Difficilius probatur quod hoc fundamentum relationis prædictæ non potest esse nisi conversio.
Hoc tamen tripliciter constat:
A) indirecte prout aliæ sententiæ non possunt assignare funda­
mentum reale prædictæ relationis continentiæ. Præsertim hoc apparet in
sententia Scoti, qui, rejiciendo conversionem panis debet ponere miztalionem in Christo adducto. Corpus autem Christi gloriosi de facto non
mutatur, nec substantialiter, nec quantitative, nec qualitative, nec loca­
liter, nec proinde accipit relationem realem ad species panis, sed ter­
minat relationem realem specierum panis ad ipsum. Ergo mutatio debet
esse in ipso pane converso; alioquin esset effectus (præsentiæ realis)
sine causa.
B) Insuper, ut dicetur in 2" ratione corporis art. 2 S. Thomæ, sine
conversione non verificarentur verba consecrationis, quibus excluditur
et permanentia panis et ejus annihilatio, ac exigitur conversio, nam
quando dicitur « hoc » designatur id quod est sub speciebus panis in
manibus Christi et hoc fit ac postea posterioritate naturæ est corpus
Christi. Hoc argumentum magis explicite proponendum est postea in
explicatione secundæ rationis S. Thomæ.
C) Denique nec videtur possibile, quod Deus etiam in thesauris
uæ sapientiæ et omnipotentiæ habeat alium modum quam conversio­
nem ad hanc præsentiam realem producendam, saltem servata immu­
tatione corporis Christi et servata veritate verborum consecrationis.
In hoc conveniunt omnes thomistæ.
Alius enim modus, videtur impossibilis, nam hæc realis relatio specierum ad corpus Christi fundari debet non in corpore Christi (quod
lupponitur de facto immutatum), sed in ipsis speciebus panis, sublata
earum relatione ad substantiam panis. Hoc autem non concipitur per
annihilationem panis ex qua non sequeretur præsentia realis corporis
Christi; nec per adductionem ejus, quia de facto non mutatur, sed per
■lolam conversionem, qua species panis amittunt suam relationem ad
mbstantiam panis et accipiunt relationem ad corpus Christi.
Unde videtur quod etiam in thesauris suæ sapientiæ Deus non ha­
beat alium modum, saltem alium quo corpus Christi remaneat immu­
tatum et quo simul verificentur verba consecrationis.

Unde sicut ad consecutionem gloriæ ut objectura raeriti non est
alius modus quam status gratiæ et justificatio seu conversio impii x,
ita non est alius modus ad præsentiam realem nisi transsubstantiatio.
Item ut Deus infallibiliter cognoscat futura libera non est alius modus
nisi decretum voluntatis suæ positivum (si agitur de actibus bonis) vel
permissivum (si agitur de peccatis).
2“ Ratio S. Thomœ est ex verbis consecrationis, scii.: Hæc verba:
Hoc est corpus memum non essent vera, si substantia panis rema­
neret; nunquam enim substantia panis est Corpus Christi; sed potius
esset dicendum « hic (adverbialiter) est corpus meum » seu in hoc loco
est corpus meum.
Thomistæ optime explicant hanc rationem contra Scotum et Du­
randum, qui tenent quidem ex definitione Ecclesiæ substantiam panis
non remanere, id tamen ex præcisa significatione verborum consecra­
tionis non deduci.
Cf. de hac re Joannem a S. Thoma disp. 28, a. 1; Gonet, Billuart.
Ratio S. Thomæ sumitur ex sensu litterali et proprio verborum
consecrationis, id est: si, his verbis prolatis, remaneret substantia pa­
nis cum corpore Christi, hæc substantia panis demonstraretur per pro­
nomen « hoc » ; atqui falsum est substantiam panis esse corpus Christi.
Antecedens patet, nam quando duæ substantiæ sunt in eodem loco, una
sensibilis per propria accidentia, alia latens et insensibilis, ille qui de­
monstrat contentum sub istis accidentibus, non designat substantiam
latentem, sed visibilem per propria accidentia; v. g. si aliquis haberet
panem in quo lateret nummus aureus, non recte diceret demonstrando
panem: hoc est aurum. Deberet dicere: vel adverbialiter hic est aurum,
vel in hoc pane est aurum. Ergo si remaneret in Eucharistia substantia
panis verba consecrationis essent falsa, ut dicit S. Thomas.
Confirmatur per ipsum Concilium Tridentinum sess. 13, c. 4
(Denz. 877): « Quoniam Christus redemptor noster corpus suum id quod
sub specie panis offerebat vere esse dixit, ideo persuasum semper in
Ecclesia Dei fuit, idque nunc denuo sancta hæc Synodus deolarat, per
consecrationem panis et vini conversionem fieri totius substantiæ panis
in substantiam corporis Christi ».
Unde, ut notat Joannes a S. Thoma, loc. cit., Concilium non solum
definit substantiam panis et vini converti in corpus et sanguinem Chri­
sti, sed etiam ideo fieri hanc conversionem, qu/ia Christus vere dixit
illud esse corpus suum. Scotus autem et Durandus scripserunt ante
Concilium Tridentinum, sed post hoc Concilium non videtur posse tuto
sustineri eorum sententia. Ita etiam Billuart et multi alii.
Corollarium: Ex his autem excluditur non solum consubstantiatio,
sed etiam impanatio; si enim substantia panis non remanet, sed tota
l De potentia absoluta Deus potest dare gloriam sine gratia præcedenti.
sed tunc gloria non erit objectum meriti.

convertitur, manifestum est quod Verbum non assumit sibi hypostatice
panem. Insuper hæc impanatio est merum figmentum, absque ullo fun­
damento in Sacra Scriptura et in Traditione.
Sequitur etiam ex prædicta ratione, ut notant Thomistæ, v. g. Gonet et Billuart, non remanere materiam panis informatam anima ra­
tionali Christi, neque formam, sola materia conversa in corpus Christi,
neque subsistentiam et existentiam panis, quia Concilium Tridentinum
definit fieri « conversionem totius substantiæ panis in corpus, et totius
mibstantiæ vini in sanguinem, manentibus dumtaxat speciebus panis et
vini ». Hæc est non solum declaratio, sed et definitio, in canone 2"
(Denz. 884), sub pœna anathematis. Manifestum est autem quod subsi­
stentia et existentia substantialis panis pertinent ad ordinem substan­
tiæ, et igitur non remanent, si, ut ait Concilium, « manent dumtaxat
species panis et vini ».
Objicitur contra hanc secundam rationem S. Thomæ:
Etiamsi remaneret substantia panis, adhuc vera essent hæc verba :
Hoc est corpus meum, sicut vere dicitur, demonstrato dolio: Hoc est
vinum, quamvis sit simul vinum et lignum dolii.

Respondetur; Disparitas est, quia dolium ex usu destinatum est ad
illiquid liquidum continendum, unde dicere, demonstrato dolio, « hoc est
vinum », est dicere: liquidum in hoc dolio contentum est vinum. Per
metonymiam sumitur continens pro contento. E contra panis non est
ex natura sua nec ex usu hominum destinatus ad continendam aliam
substantiam. Proinde, si remaneret substantia panis, dicere: « hoc est
corpus meum » esset dicere: « hic panis est corpus meum ». Et hæc
propositio falsa est.
Instantia: Sed remanent accidentia panis, et tamen verificantur
verba: hoc est corpus meum.
Respondetur: Disparitas est, quia pronomen hoc, tam ex natura
sua, quam ex usu hominum, non demonstrat accidentia, sed substantiam
sub his latentem. Substantia prima est id quod est, accidens est id quo
aliquid est tale, v. g. album.
Instantia: Hæc propositio, demonstrato Christo, vera est: hic homo
' ,i D«us. Atqui humanitas Christi non convertitur in divinitatem. Ergo
puriter verum esset dicere: hoc est corpus meum, quamvis panis non
esset conversus in corpus Christi.
Respondetur: Disparitas est quod in prima propositione, hic homo
supponit pro supposito seu persona non pro natura humana, scii, hæc
persona habens humanitatem est Deus. E contrario in secunda propo­
sitione « hoc est corpus meum », hoc supponit non pro supposito ha­
bente duas naturas, sed pro substantia demonstrata. Ed ideo si rema­
neret substantia panis, sensus esset : « substantia panis est corpus
■itum », quod falsum est.
Sic remanent duæ primæ rationes S. Thomæ.

Aliœ rationes. — Duæ aliæ sunt relative minoris momenti.
Tertia est quod permanentia panis contrariatur venerationi Eucha­
ristiæ, nam quidquid in ea continetur, adoratur. Substantia autem pa­
nis adorari nequit.
Quarta ratio est quod permanentia panis contrariatur ritui Ecclesiæ secundum quem post corporalem cibum non licet sumere corpus
Christi, cum tamen post unam hostiam consecratam licet sumere aliam.
Ergo ex omnibus his quatuor rationibus concludit S. Thomas:
« Hæc positio (permanentiæ panis) vitanda est tanquam hæretica ». Si
hoc autem dicebat ante Concilium Tridentinum, a fortiori postea di­
cendum est.
Inter has quatuor rationes, principalis videtur esse secunda sub
aspectu positivo, nam sumitur ex ipsis verbis consecrationis; hæc con­
firmata est a Concilio Tridentino et enuntiatur ut principalis a Thomistis; sed prima ratio sub aspectu speculativo est fundamentalis.
Ad 2um: In aliis sacramentis remanet substantia materiæ, v. g.
aquæ, olei, quia in aliis sacramentis non est ipse Christus realiter. Non
datur transsubstantiatio nisi in Eucharistia.

Aliæ factæ sunt objectiones, ex permanentia accidentium, præsertim a Cartesianis. Dixerunt enim Cartesiani: accidentia non possunt
esse sine subjecto. Atqui accidentia panis et vini remanent in Eucha­
ristia. Ergo remanet substantia panis et vini.
Solutio autem hujusce objectionis pertinet ad qu. 77 de acciden­
tibus remanentibus in hoc sacramento. Responsio est ibidem a. 1, ad
lum et 2um: « accidentia non possunt esse naturaliter sine subjecto, con­
cedo; miraculose, nego ». Hoc non repugnat quia est distinctio realis
inter substantiam et accidens, v. g. inter substantiam panis et ejus
quantitatem seu extensionem, nam ante considerationem mentis nostræ,
vera est hæc propositio: extensio panis non est ejus substantia, sed
præsupponit ejus substantiam, quæ est tota in toto et tota in qualibet
parte. Quæ autem realiter sic distinguuntur, possunt miraculose a Deo
separari, proinde accidentia eucharistica non actualiter inhærent in
aliquo subjecto, sed conservant aptitudinem ad inhærendum, prout hæc
aptitudo est de eorum essentia cf. q. 77, a. 1, ad 2um.
q. 75, a. 3.
Art. III. — UTRUM SUBSTANTIA PANIS ET VINI
POST CONSECRATIONEM ANNIHILETUR

Status quœstionis: Primo aspectu videtur quod hic articulus sit inu­
tilis post præcedentem, ex quo jam apparet quod substantia panis con­
vertitur in corpus Christi et proinde non annihilatur.
Attamen hic articulus tertius utilis est ad clarius excludendam
substitutionem substantiarum, sicut præcedens ad excludendam earum
coexistentiam. Aliqui enim dicere possent et aliqui dixerant: non re­

manet quidem substantia panis, quia annihilata est, et loco ejus ad­
ductum est corpus Christi per transsubstantiationem non conversivam
sed adductivam.
Ita Scotistæ (cf. ipsum Scotum in IV Sent. dist. XI, q. 3, a. 1):
Pro Scoto panis annihilatur per accidens, ratione adductionis corporis
Christi. Cf. Cajetanum in nostrum articulum.
1“ difficultas, posita initio articuli, est quod, cum substantia panis
non existât amplius post consecrationem, videtur quod sit annihilata,
aut in præjacentem materiam resoluta. — 2’ difficultas: Terminus a
quo in qualibet mutatione non remanet, nisi forte in potentia materiæ;
atqui substantia panis fuit terminus a quo hujusce mutationis. —
3' difficultas : Post consecrationem substantia panis est aliquid aut nihil,
non datur medium; atqui non est aliquid; ergo est nihil, scii, annihi­
lata est.

Conclusio tamen est: Substantia panis non annihilatur. Cf. de hac
re Cajetanum, Gonet a. 3.
1° Probatur ex auctoritate Conciliorum, in quibus, ut dictum est,
clare affirmatur quod tota substantia panis convertitur in corpus Chri­
sti. Quod autem convertitur in aliquid positivum non annihilatur, seu
non cadit in nihilum, sed in istud aliud transit. « Insuper, ut ait S. Tho­
mas, in argumento « sed contra » juxta Augustinum : Deus, cujus vir­
tute perficitur hoc sacramentum, non est causa tendendi in nihilum ».
2" In corpore articuli, S. Thomas duo probat: a) quod substan­
tia panis non resolvitur in præjacentem materiam; b) quod non annihi­
latur, ut quidam posuerunt. Principale argumentum est secundum:
a) Prœjacens materia, in qua resolveretur substantia panis, non
esset materia prima quæ non potest esse sine forma, sed essent ele­
menta panis.
Atqui, cum post consecrationem nihil sit in Eucharistia nisi cor­
pus Christi, hæc elementa inde discedere deberent per motum localem,
quod sensu perciperetur. Imo non possent recedere nisi in ultimo instanti
prolationis formulæ, quæ antea non significat aliquid determinatum et
nihil proinde efficit; in hoc autem ultimo instanti jam est præsens cor­
pus Christi, nam primum esse corporis Christi est primum non esse
panis; ergo non erit aliquod instans in quo sit ibi præjacens materia.
Cf. litteram articuli.
b) Nec annihilata est substantia panis, quod sic probatur:
— Non datur aliquis modus quo corpus Christi sit præsens, nisi per
conversionem substantive panis in ipsum, ut dictum est articulo præcedenti et declaratur a Conciliis.
— Atqui id quod convertitur non annihilatur, nam annihilatio ter­
minatur ad purum nihilum, dum conversio terminatur ad aliquid posi­
tivum, in casu ad corpus Christi in quod panis convertitur. Videbimus
infra, cum Cajetano, quod formaliter terminus hujus conversionis est
gahkiuuü

Lagrange,

quod id quod erat panis nunc est corpus Christi præxistens. Non dicitur
quod terminus hujus conversionis sit simpliciter corpus Christi, quia
corpus Christi praeexistit et non producitur, sed est corpus Christi ut ex
pane. Si vero transsubstantiatio esset productiva, tunc terminus ejus
simpliciter esset corpus Christi ab ea productum. Sed ad excludendam
annihilationem panis sufficit quod positivus sit terminus conversionis
quæ fit in hoc sacramento.
Ad 1U1»: Substantia panis non annihilatur, sed convertitur, aliquomodo sicut aer ex quo generatur ignis non annihilatur, sed convertitur
in ignem, remanente tamen materia aeris sub forma ignis, dum in transsubstantiatione etiam materia panis convertitur.

Ad 2um: In mutatione substantiali'naturali, forma compositi cor­
rupti, quæ erat terminus a quo mutationis, remanet in potentia ma­
teriæ. Sed hic tota substantia panis convertitur, etiam ejus forma; ut
infra dicetur a. 6.
Ad 3um: Post consecrationem substantia panis non est aliquid, et
tamen non fuit annihilate, sed conversa, ita ut id quod erat panis jam
sit corpus Christi.
Objecerunt quidam: Si nunc reproducçretur de novo substantia pa­
nis eadem numero quæ per consecrationem desiit, esset vera creatio.
Atqui id quod opponitur creationi est annihilatio. Ergo desitio huius
substanti» panis fuit annihilatio.
Respondet Gonet a. 3: « Nego antecedens, nam divina omnipotentia
posset eundem numero panem restituere dupliciter, scii, per modum
creationis et per modum reconversionis, convertendo scii, corpus Christi
in ipsum, sicut ipse primo fuit conversus in corpus Christi, et tunc esset
mutatio opposita illi quæ modo fit in pane; secus vero si primo modo
panis restitueretur ».
Addit Gonet: « Non substantia panis desinit esse per solam su­
spensionem actionis conservativæ, sed per conversionem in corpus
Christi ».

Corollarium: Quia substantia panis non remanet, ejus accidentia se­
parantur a subjecto, et non e converso, scii, falsum esset dicere: hæc
substantia panis non remanet, quia accidentia ejus separantur a sub­
jecto. Hoc notatur a Gonet circa præsentem articulum: « Ex his, inquit,
intelliges falsam esse sententiam Suarezii existimantis (inclinando ad
opinionem Scoti) substantiam panis desinere per actionem qua acci­
dentia separantur a subjecto ’, quia hæc, spoliata accidentibus, postulat
connatural!ter non manere. Patet, ex dictis, hujus sententiæ falsitas:
Nam prius intelligitur substantia panis desinere esse, quam accidentia
ab illa separentur: separantur enim ab ea quia ea non amplius remanet.
i Ci. Suarez, tie Sacramentis, disp L., sect. VU.

De Trans sub stantiatione

99

Ergo talis substantia panis non desinit ex vi actionis separantis acci­
dentia a subjecto ».
Sed ut dixit S. Thomas in plena conformitate cum tota Traditione
et Conciliis, substantia panis desinit prout convertitur in corpus Christi,
quod præexistebat in cælo, et nunc est in Eucharistia; sic id quod erat
panis nunc est in Eucharistia et etiam in cælo, prout corpus Christi est
tum in cælo, tum in sacramento.
Animadversio: Conceptiones Scoti et Suarezii remanent valde com­
plex», in eis invertitur ordo a Traditione admissus, multiplicantur mi­
racula per adductionem corporis Christi, per separationem accidentium
panis a subjecto, ac deinde per annihilationem vel saltem cessationem
substantiæ panis. Hæc nimia complicatio non est signum veritatis.
E contrario secundum traditionalem sententiam explicatam a S. Tho­
ma, posita conversione substantiæ panis in corpus Christi, omnia alia
sequuntur, seu resultant, scii, præsentia realis corporis Christi et quod
accidentia panis remaneant sine subjecto. Sic modo simul simplici et
profundo hæc diversa per modum unius explicantur, et absque actione
in corpus Christi remanens in cælo, sed per solam conversionem sub­
stantiæ panis in ipsum.
Art. IV. — UTRUM PANIS POSSIT CONVERTI IN CORPUS CHRISTI

Status quœstionis: Magis directe nunc consideranda est ipsa transsubstantiatio. Ex prædictis apparet quod hæc conversio necessaria est
ad præsentiam realem, ut a Traditione admissum est, sed remanent dif­
ficultates circa intrinsecam possibilitatem hujusce conversionis in se
considerat».
1" difficultas enuntiata initio articuli sumitur ex principio muta­
tionis, scii, in omni mutatione oportet esse aliquod subjectum, quod
aliter et aliter se habeat. Atqui conversio panis in corpus Christi esset
mutatio sine subjecto transmutato, nam tota substantia panis converte­
retur, etiam ejus materia. Ergo hoc videtur repugnare.
Ratio hujusce difficultatis est quod principium mutationis : « omnis
mutatio supponit subjectum transmutatum » videtur habere eandem
necessitatem et universalitatem, ac principium causalitatis efficientis:
< nihil fit sine causa » et ac principium finalitatis: « omne agens agit
propter finem ». Miraculum autem potest esse præter leges physicas
naturæ, non vero præter principia metaphysica; nequidem miraculose
potest aliquid fieri sine causa, nec agens potest agere sine ulla finalilate, ergo pariter nequidem miraculose potest esse mutatio sine subjecto
transmutato, quod aliter se habeat prius et nunc.
Ad solutionem hujusce difficultatis, ut videbimus, considerandum
■ •st, quod causa in communi dicitur non univoce sed analogice de agente,
■ le fine, de forma et de materia, et quod Deus supremus agens et finis
nequit esse causa materialis nec formalis rerum. Ex his apparebit quod

necessitas non invenitur univoce, sed analogice, in prædictis principiis
causalitatis efficientis, finalitatis et mutationis. Sed S. Thomas optime
formulavit difficultatem, et eam, ut videbimus, clare solvit.
Aliæ duæ difficultates sunt quasi instantiæ:
2" difficultas: Nec potest dici quod forma corporis Christi de novo
incipiat esse in materia panis. Hæc enim non remanet. Ergo hæc con­
versio nullam similitudinem videtur habere cum conversione naturali;
et igitur non est intelligibilis.
3" difficultas: Nec materia panis potest converti in materiam cor­
poris Christi. Quæ enim secundum se diversa sunt, nunquam unum eo­
rum fit alterum, v. g. nunquam albedo fit nigredo, sed subjectum albedinis fit subjectum nigredinis. Atqui duæ materiæ signatæ sunt secun­
dum se divers», ut individuationis principia. Ergo hæc materia panis
non potest fieri hæc materia corporis Christi, absque subjecto rema­
nente.
Responsio tamen est: Tota substantia panis convertitur in totam
substantiam corporis Christi, et proinde hæc conversio dicitur proprie
transsubstantiatio.
1“ Probatur auctoritate Conciliorum quæ supra citavimus (cf.
Denz. 355, 416, 424, 430, 666, 698, 706, 877, 884. Præsertim citandum
est Concilium Tridentinum 884: « Si quis dixerit, in sacrosancto Eucha­
ristiæ sacramento remanere substantiam panis... negaveritque mira­
bilem illam et singularem conversionem totius substantiae panis in Cor­
pus et totius substantiae vini in sanguinem, manentibus dumtaxat spe­
ciebus panis et vini, quam quidem conversionem catholica Ecclesia aptis­
sime transsubstantiationem appellat, a. s. ».
Sunt quasi ipsa verba S. Thomæ, in fine nostri articuli, dum e
contra Concilium Tridentinum nihil dicit in favorem transsubstantiationis adductivæ cum annihilatione panis per accidens ei adjuncta, de
qua locutus est Scotus. Non dicendum est quod Concilium Tridentinum
doctrinam S. Thomæ suam fecit, sed quod S. Thomas optime servavit
traditionalem sensum conversionis et transsubstantiationis, qui sensus
adhuc magis explicite definitur in Concilio Tridentino, ita ut positio
Scoti satis clare appareat esse non secundum prædictum Traditionis
sensum.
2“ In corpore articuli S. Thomas manifestat quodammodo pos­
sibilitatem hujusce conversionis, saltem ostendit quod ejus possibilitas
improbari nequit.
Argumentum ad hoc reducitur:
— Omne agens agit in quantum est in actu, prout operari sequitur
esse et modus operandi modum essendi.
— Atqui Deus est actus infinitus.
— Ergo Deus potest agere non solum ad limitatum effectum, scii,
ad immutationem formæ in aliquo subjecto permanente, sed ad conver­

sionem totius entis, ut scii, tota substantia hujus convertatur in totam
substantiam illius.
Brevius: Deus et Deus solus habet potestatem immediatam in ens
in quantum est ens ad illud producendum per creationem (Γ, q. 45, a. 5)
et ad illud immediate immutandum per transsubstantiationem.
Cf. ad 3um: « Virtute agentis infiniti (quod habet aetionem in Ιο­
ί um ens) potest talis conversio fieri, quia utrique formæ et utrique ma­
teriæ est communis natura entis, et id quod est entitatis in una (scii,
essentia, subsistentia et existential potest Auctor entis convertere in id
quod est entitatis in altera, sublato eo per quod ab illa distinguebatur ».
Sic Auctor entis potest transsubstantiare lapidem in panem, lupum in
agnum, agnum in angelum, non vero, ut infra dicetur, angelum in Deum.
Plura remanent dubia circa hanc demonstrationem, et melius est
ca examinare ante solutionem objectionum :

1“ An sit certum et evidens quod Deus solus possit immediate
immutare ens in quantum ens. 2" Utrum S. Thomas proprie demonstret,
an solum suadeat Deum posse transsubstantiare. 3° An possibilitas
transsubstantiationis nequeat ex sola ratione positive demonstrari, sicut
v. g. possibilitas Trinitatis.
Dubium
Quare solus Deus possit immediate immutare ens in
quantum ens. Videtur quod difficilius sit creare aliquid ex nihilo, quam
convertere aliquod ens jam præexistens in aliud.
Respondetur : Immediata immutatio entis in quantum est ens sup­
ponit eandem universalitatem in causa ac immediata productio hujusce
effectus universalissimi. Nam, ut ait S. Thomas Ia, q. 45, a. 5: « Opor­
tet universaliores effectus in universaliores et priores causas reducere.
Inter autem effectus, universalissimus est esse (vel ens in quantum ens,
quod dicitur ab esse). Unde oportet quod esse in quantum hujusmodi,
et non in quantum est tale esse, vel hoc esse, sit proprius effectus primæ
et universalissimæ causæ quæ est Deus ». Sicut ignis potest ignire, lux
illuminare. Ipsum esse subsistens potest producere esse absolute, vel
ens in quantum ens quod dicitur ab esse.
Sic solus Deus habet potestatem immediatam circa ens in quantum
ens, id est: solus ille potest illud immediate producere, et immediate
immutare, scii, non mediante alio effectu limitato. Ad hoc requiritur
causa universalissima.
Agens naturale non potest immutare ens, nisi mediante mutatione
formæ in eadem materia. Ita imaginatio, quæ non potest producere
judicium intellectuale, non potest illud immediate immutare, sed tan­
tum mediate, scii, mediante suo effectu proprio, nempe phantasmate.
Ex hoc pariter sequitur aliquid magni momenti ad discernibilitalem miraculi, contra diffusam objectionem: non congnoscimus omnes
vires naturæ, et proinde effectus qui dicitur miraculosus forte produ­
citur a causis naturalibus ignotis (cf. opus nostrum de Revelatione, de
discernibilitate miraculi: 1. Π, c. XIX, a. 3, § TV).

102

De

PR.K3ENTIA REAL!

Quomodo respondendum est huic objectioni ex principiis hujusce
articuli ?
Ex principiis enuntiatis in nostro articulo, respondendum est : Non
cognoscimus positive quidquid potest natura creata, sed cognoscimus
quid non potest; scii, non potest producere effectus proprios Dei, scii,
effectus qui postulant causam universalissimam.
Sic solus Deus potest producere materiam, et animam spiritualem
cum facultatibus suis superioribus, quia hæ non possunt produci nisi
per modum creationis ex nihilo, et proinde solus Deus potest virtute
propria immediate immutare materiam primam, substantiam animæ
V. g. in miraculo resurrectionis, rursus uniendo animam cum corpore,
unione substantiali, non mediantibus dispositionibus accidentalibus
praeviis. Item solus Deus sua universalissima causalitate potest v. g.
per lumen propheticum et gratiam immediate immutare ab intus intel­
lectum nostrum et voluntatem, qui ordinantur ad universale verum et
ad universale bonum. Ordo agentium debet correspondere ordini finium.
In his omnibus, sicut in transsubstantiatione, requiritur causa uni­
versalissima, quia universalissimi effectus reducendi sunt in universa­
lissimam et primam causam.
Sic in omnibus rebus ens universale in praedicando postulat ens
universale in essendo et in causando, scii, postulat Deum, ut causam.
In hac igitur quaestione est aliquid omnino certum, scii, quod nulla
creatura potest transsubstantiationem producere; et quod, si transsubstantiatio sit possibils, a solo Deo produci potest. Hoc est evidentissimum. Aliis verbis: transsubstantiatio certo superat omnes leges naturæ
tum cognitas, tum ignotas.

Dubium
tiationis.

An proprie demonstretur possibilitas transsubst ini­

Respondetur: Hæc possibilitas saltem suadetur ab argumento S.
Thomæ, et simul ostenditur quod hæc possibilitas improbari nequit.
Cf. Cajetanum in a. 4, η. IX fine. Quare enim auctor entis non posset
convertere totam entitatem alicujus substantiæ creatæ in quamlibet
aliam substantiam creatam, etiam lapidem in angelum? Id quod re­
pugnat, est solum quod Deus convertat substantiam creatam in seipsum,
in Deitatem, quia non potest dici quod ipse Deus sit ex pane, vel ex
alia substantia in ipsum conversa, quia sic Deus quodammodo depen­
deret ab ista substantia.
Imo satis evidens est quod transsubstantiatio potest esse vel pro­
ductiva novæ substantiæ, vel non productiva si fiat in substantiam
præexistentem ut panis convertitur in corpus Christi præesistens.
Et propter difficultates infra considerandas, quæ remanent ratione
hujusce prœexistentiœ corporis Christi, argumentum S. Thomæ forte
potius suadet quam positive demonstrat possibilitatem transsubstantiationis.

Saltem ex hoc argumento habetur quod transsubstantiatio non po­
tes I dici impossibilis. Id est ejus possibilitas probatur saltem negative,
scii, supposita omnipotentia divina non potest probari impossibilitas
t ranssubstantiationis.

Dubium 3un>: An repugnet quod positive probetur transsubstantia­
tionis possibilitas.
Respondetur: Non videtur repugnare, quia transsubstantiatio est
solum miraculum primi ordinis, non est proprie mysterium essentia­
liter supernaturale, quia non pertinet immediate ad vitam Dei intimam,
nec ad participationem ejus, sic differt a mysteriis Trinitatis, Incarna­
tionis, vitæ gratiæ et gloriæ. Deus, ut auctor naturæ, sicut potest creare
seu producere ens in quantum ens, potest pariter transsubstantiare
substantiam ligni in substantiam auri. Ad hoc producendum non re­
quiritur quod Deus interveniat ut auctor gratiæ et gloriæ, sufficit quod
interveniat ut auctor et dominator naturæ. Unde non videtur repu­
gnare, quod positive probetur possibilitas transsubstantiationis ; sed
cum sit quæstio difficillima, sufficit dicere quod ejus possibilitas impro­
bari nequit, ut statim videndum est ex solutione difficultatum in fine
articuli et postea ex solutione objectionum Scoti (cf. Cajetanum; dei
Prado, De Veritate fundamentali, p. 575-585; Billot, et P. V. Cachia,
thesis pro doctoratu « De transsubstantiationis natura juxta sanctum
Thomam et Scotum », Roma, Angelicum 1929).
Notandum est quod S. Thomas dicit in IV Sent. dist. Π, q. 1, a. 3
quod Incarnatio est dignior transsubstantiatione, et etiam creatio U
* * *

Solvuntur objectiones:
la difficultas posita a S. Thoma initio articuli:
Nequidem miraculose potest esse mutatio sine subjecto transmutato,
sicut sine causa efficienti, sine specificatione, et sine finalitate. Atqui
transsubstantiatio esset mutatio sine subjecto transmutato. Ergo trans­
substantiatio est impossibilis.
Respondetur secundum verba S. Thomæ ad lum: «Transsubstan­
tiatio, ut conversio totius substantiæ panis, est sicut in subjecto in
utraque substantia, sicut ordo et numerus ». Unde in forma: Distinguo
1 « Assumptio enim, inquit, humanæ naturæ terminatur ad personam Filii
Dei, quæ est dignius quid quam corpus Christi, ad quod terminatur trans­
substantiatio ».
Insuper creatio est maioris virtutis indicative quam transsubstantiatio,
qui « magis distat non ens simpliciter ab ente, quam hoc ens ab hoc ente ».
Attamen dicit ΙΠ·, q. 75. a. 8. ad 3: «In hac conversione (transsubstantia­
tione) sunt plura difficiliora (pro cognitione nostra) quam in creatione...» scii,
non solum totalis conversio substantiæ panis, sed permanentia ejus acciden­
tium. et V. g. quod possint nutrire de quo q. 77, 3, 5, 6. Transsubstantiationis
quæstio est multo magis complexa quam quæstio de creatione.

majorem: nequidem miraculose potest esse mutatio sine subjecto aut
partialiter, aut totaliter transmutato, concedo; sine subjecto partialiter
solum transmutato, nego.
Contradistinguo minorem: Transsubstantiatio esset mutatio sine
subjecto partialiter tantum transmutato, concedo; sine subjecto tota­
liter transmutato seu converso, exceptis solis accidentibus, nego.
Explico: Mutatio supponit subjectum quod aliter se habet nunc et
prius, sic creatio ex nihilo non est mutatio, quia non præexistit subje­
ctum, et propterea non potest esse instrumentum ad aliquid creandum.
Sed subjectum mutationis in mutatione naturali, sive accidentali sive
etiam substantiali, nonnisi partialiter transmutatur, ad minus remanet
materia quæ communis est sub formis successivis.
Miraculose autem fleri potest mutatio in subjecto totaliter trans­
mutato, seu converso in aliam substantiam.
Tunc nequidem in uno instanti datur mutatio sine subjecto, nam
transsubstantiatio fit in instanti indivisibili, quod est primum instans
præsentiæ corporis Christi, seu primum esse corporis Christi, et primum
non esse substantiæ panis; statim antea erat tempus divisibile in infi­
nitum. Unde in hoc non apparet repugnantia. Hæc mutatio omnino instantanea est in subjecto totaliter transmutato in aliud subjectum.
Et in transsubstantiatione servantur principia causalitatis efficien­
tis et finalitatis et mutationis, quamvis totaliter convertatur et forma et
materia panis.
Instantia: Sed principium mutationis: «non datur mutatio sine
subjecto permanente » non est minus necessarium quam principium
causalitatis efficientis et principium finalitatis; ergo deberet remanere
quoddam subjectum quod aliter et aliter se haberet.
Respondetur : Notio causæ et necessitatis causalis non dicitur uni­
voce de quatuor causis, sed analogice, scii, proportionaliter ; insuper
Deus, qui est supremum agens et ultimus finis, et habet suam formam
propriam, scii. Deitatem, nullo modo potest esse causa materialis. Sic
causa per posterius dicitur de materia, seu de subjecto mutationis, et
pariter necessitas causalis. Proinde aliquid potest produci ex nihilo, seu
ex nullo præsupposito subjecto, sed tunc creatio non est mutatio, quia
non fuit subjectum præexistens.
Transsubstantiatio e contra est quædam mutatio, sed totalis; et
metaphysice loquendo non potest esse mutatio sine subjecto mutato,
attamen subjectum istud potest miraculose totaliter transmutari seu
converti. Saltem possibilitas hujusce totalis conversionis improbari ne­
quit. Unde in fine responsionis ad lum dictum est: « Conversio est, sicut
in subjecto, in utraque substantia, sicut ordo et numerus ».

Ad 2um dicitur: « In conversione totius substantiæ non est accipere
aliquod subjectum », scii, non est aliquod subjectum quod remaneat
saltem partialiter idem, sicut dum materia remanet sub formis succes­
sivis; sed est subjectum quod totaliter convertitur, nec annihilatur.

Ad 3um: Quid significant proprie hæc verba: « Id quod est entitatis
in una substantia potest auctor entis convertere in id quod est entitatis
in altera, sublato eo per quod ab illa distinguebatur »? Hoc significat,
ut bene explicat Cajetanus, quod id quod erat panis EST nunc corpus
Christi, id est non annihilatur, et nequidem partialiter remanet, quia
non remanet nec panis materia, nec ejus forma, nec ejus subsistentia,
nec ejus existentia, sed quidquid entitatis erat in substantia panis nunc
est corpus Christi præexistens.
Ut bene explicat Cajetanus a. 4, η. IX: Hoc est dicere: « Dum tota
res quæ est panis convertitur in corpus Christi, formalis ratio naturas
entis salvatur, formalis vero ratio proprii constitutivi et distinctivi pa­
nis non salvatur. Post conversionem enim panis in corpus Christi, panis
entitas conversa entitas quaedam est, panis vero conversus panis non
est. Sic enim verificatur quod sit conversio entitatis in entitatem,
sublato eo per quod distinguebantur... (Sic) tota res convertitur in to­
tam rem, ita quod nihil ejus secundum se remaneat, aut in nihilum de­
cidat ».
Dicit ibidem Cajetanus: « Res conversa sic secundum communia
quasi salvatur, quod iterum suscipit eorundem praedicationem, secun­
dum vero propria non subit eorundem prædicationem ».
Unde, ut notat Cajetanus, a. 4, η. IX, natura entis, in qua res quæ
convertitur communicat cum altera, remanet in illa altera, non in seipsa
(quia sic non converteretur in alteram rem), sed in sibi simili. E contra
constitutivum proprium panis non remanet nec in se, nec in suo simili,
et propterea dicitur auferri.
Objectio: Separatio entitatis panis ab ejus differentia specifica fieri
nequit, quia hæc differentia adhuc est ens.
Respondetur: Non fit hæc separatio, quia non remanet ipsa entitas
panis, tota ejus substantia convertitur, sed natura entis remanet in
altera substantia, scii, corporis Christi, dum differentia specifica panis
nullo modo remanet, nec in se, nec in altera simili.

* * *
Alia dubia per modum complementi solvenda sunt:

Dubium 4um: An veritas transsubstantiationis sit solum conclusio
theologica, communiter recepta, et auctoritate Ecclesiæ sancita.
Respondetur : Est plus quam conclusio theologica, est enim dogma
fidei, cujus negatio esset hæresis et non solum propositio erronea. Hoc
constat ex Concilio Tridentino (Denz. 877, et can. 2, 884): « Si quis
negaverit hanc mirabilem conversionem... an. sit », et ex declaratione
Pii VI, contra errores synodi Pistoriensis, cf. Denz. 1529 in qua dicitur :
Doctrina hujusce synodi prorsus omittit ullam mentionem facere transnibstantiationis... quam velut articulum fidei Tridentinum Concilium de­
finivit (877, 884) et quæ in solemni fidei professione continetur (997) ».

Ibidem damnatur hæc omissio « ut perniciosa, derogans expositioni ve­
ritatis catholicæ circa dogma transsubstantiationis ».
Unde tria sunt credenda: 1° præsentia realis corporis Christi;
2" nihil remanere de substantia panis; 3° transsubstantiatio.

Dubium Sum: An in theoria transsubstantiationis adductivæ et
non conversivæ proposita a Scoto, postea a S. R. Bellarmino, salvetur
proprietas verborum quibus Concilia dogma transsubstantiationis
enuntiant.
Respondetur negative (ci. Hugon, De Eucharistia, p. 361). Hæc
enim theoria admittit substitutionem substantiarum; multum autem
interest discrimen inter substitutionem et transsubstantiationem: nec
dici potest aliquam substantiam converti eo quod altera ipsi succedit.
Atqui adductio vel introductio corporis Christi secundum se nihil aliud
important nisi substitutionem vel successionem unius substantiæ loco
alterius. Ergo non servatur proprietas verborum Conciliorum.
Notandum tamen est quod in hoc est quædam differentia inter Scotum et S. R. Bellarminum. Scotus enim (IV Sent. disp. XI, q. 4) et pa­
riter Occam (TV Sent., q. 6, dub.VH), Gabriel Biel. (q. 1) dicunt: anni­
hilatur substantia panis et corpus Christi adducitur. S. R. Bellarminus
(De Eucharistia, 1. ΙΠ, c. ΧΙΠ), licet annihilationem panis excludat, do­
cet actionem adductivam, quia corpus Christi præexistens non potest
nisi adduci, sed tamen non localiter adducitur. Lugo fere eodem modo
loquitur de actione introductiva corporis Christi. Hæ omnes explica­
tiones conversionem reducunt ad actionem mere accidentalem; nam
adducere, introducere, motum quidem exprimunt, sed nullatenus actio­
nem conversivam substantiæ. Sic non servatur proprietas verborum
Conciliorum.
Denique, ut bene notat P. Billot (De Sacramentis, 4“ ed., p. 337, 360;,
multo melius loquendum est de transsubstantiatione conversiva, quam
de transsubstantiatione reproductiva, nam corpus Christi præexistens
non potest iterum produci, quin in seipso mutetur. Servanda sunt om­
nino verba S. Thomæ, in nostro articulo, ut optime ostendit Cajetanus,
et inter recentiores P. dei Prado, Cachia, Tanquerey, Van Noort. Hervé.
Sic vere servatur etiam proprietas verborum Concilii Tridentini.
Dubium 6"1": Utrum veritas definita transsubstantiationis fuerit
solum ex revelatis deducta discursu proprie et objective illativo an for­
maliter implicite revelata ’.
Respondetur communius: Hæc veritas, proposita ad Ecclesia ut
dogma credendum formaliter propter auctoritatem Dei revelantis, fuit
revelata formaliter implicite, simul cum præsentia reali, et manifestata
est per discursum explicativum, aut subjective illativum, non objective
illativum. Est sententia communior.
1 Scotus, Durandus. Occam contendunt transsubstantiationem ex Sacra
Scriptura probari non posse.

Id enim quod credendum est formaliter propter auctoritatem Dei
revelantis debet esse simpliciter revelatum, ad minus implicite, et non
solum simpliciter ex revelatis deductum ut nova veritas in se non re­
velata i.
Propterea S. Thomas dixit in q. nostra 75, a. 2: « Positio secun­
dum quam remanet substantia panis contrariatur formæ sacramenti
(expressæ in Sacra Scriptura), in qua dicitur: « Hoc est corpus meum »,
quod non esset verum, si substantia panis ibi remaneret: nunquam enim
substantia panis est corpus Christi ». Imo ad verificanda consecrationis
verba, oportet quod id quod erat panis sit corpus Christi, nam quando
dicitur « hoc », sic designatur id quod est sub speciebus et « annihilatio
panis non significatur per verba consecrationis », ut dictum est art. 3.
Bene dicit Gonet (disp. IV, n. 13): «Dum Christus dixit: ” Hoc est
corpus meum ”, id quod manibus tenebat in principio dictionis erat pa­
nis, in fine corpus suum. Ergo, ut sint vera consecrationis verba, opor­
tet ut panis sit conversus in corpus Christi » '(cf. infra q. 78, a. 2).
Insuper et præsertim Concilium Tridentinum (Denz. 877) decla­
rat : « Quoniam autem Christus redemptor noster corpus suum id
quod sub specie panis offerebat vere esse dixit, ideo persuasum semper
in Ecclesia Dei fuit idque nunc denuo sancta hæc Synodus declarat, per
consecrationem panis et vini conversionem fieri totius substantiæ panis
in totam substantiam corporis Christi... Quæ conversio convenienter et
proprie a sancta Catholica Ecclesia transsubstantiatio est appellata ».
Quod autem hæc sententia semper fuit Ecclesiæ sententia constat
ex documentis anterioribus a Denzinger citatis n. 355, 416, 424, 430,
465, 544. Hoc constat etiam ex textibus Patrum, quorum quidam
citantur a S. Thoma in nostro articulo 4.
Cf. alios textus Patrum in Enchir. Patrist. Rouet de Journel, ubi de
transsubstantiatione: index theol. n. 489, et Diet, theol. « Eucharistie »
c. 1140 ss„ 1287-1302.
Unde Cajet anus respondet Scoto in art. 3, n. VHI et 4, invocando
Traditionem (speciatim Ambrosium) secundum quam conversio neces­
saria est ut servetur veritas verborum consecrationis.
Cajetanus dicit quod secundum Traditionem transsubstantiatio est
causa per se præsentiæ realis 2.
1 Sed notandum est quod Christus hæc revelavit modo non abstracto sed
concreto, enuntiando verba consecrationis. In hoc speciatim considerandum est
quod, cum conversio fiat in instanti. Christus non poterat prius dicere: « hoc
fit corpus meum», et postea: «hoc est corpus meum». Sed enuntiavit expli­
cite conversionem in facto esse. ac præsentiam realem. et implicite conver
sionem in fieri.
Post autem errores negantium conversionem, Ecclesia debuit duas propo­
sitiones formulare scii. Imo circa conversionem in fleri. 2»m circa conversionem
In facto esse ac præsentiam realem.
Î IV Concilium Lateranense anno 1215 (Denz. 430) ait: «Corpus Christi sub
upeclebus panis veraciter continetur transsubstantiato pane in corpus ». Nec.
ut notat Cajetanus, Ecclesia imponeret fidem de transsubstantiatione si non
esset necessaria ad servandam veritatem verborum consecrationis.

Unde discursus quo manifestatur transsubstantiatio non est
objective illativus, sed explicativus, aut ad plus subjective illativus; sic
ostenditur quod negare conversionem est tollere veritatem verborum
consecrationis. Æquivalenter exprimitur hæc conversio in his verbis,
sicut infallibilitas summi Pontificis ex cathedra loquentis æquivalenter
exprimitur in verbis Domini : « Tu es Petrus et super hanc petram
ædificabo Ecclesiam meam et portæ inferi non prævalebunt ». Verbum
transsubstantiatio non apparet nisi sæculo XH 1, sed antea sæpe dicitur
conversio, ad veritatem verborum consecrationis servandam.

Dubium ultimum: Quænam est relatio doetrinæ S. Thomæ circa
transsubstantiationem cum principiis metaphysicæ ab eo formulatis
cf. dei Prado Ο. P. De veritate fundamentali, p. 575-585.
Ut apparebit ex solutione objectionum Scoti, connectitur doctrina
thomistica de transsubstantiatione, 1° cum doctrina de ente analogice
communi omnibus entibus; 2° cum doctrina de substantia prima creata,
quæ habet jus ad esse per se, quamvis non sit suum esse, sed realiter
ab eo distinguatur, 3° cum doctrina de accidentibus realiter a sub­
stantia distinctis, quæ per se habent aptitudinem ad esse in alio, ita
tamen ut earum essentia realiter distinguatur ab eorum esse, seu inesse
vel inhærere actualiter. 4" cum doctrina de relatione, quæ non potest
produci sine fundamento, quæque non est mutua, « si extrema non sunt
ejusdem ordinis » sic creatura refertur realiter ad Creatorem, non
Creator realiter refertur ad creaturas (I*, qu. 13, a. 7).
·» * ♦

Examen difficultatum Scoti et aliorum.
Hoc examen utile est ad pofundius intelligendum quid sit transsub­
stantiatio juxta S. Thomam (cf. Scotum in IV, dist. XI, q. 3, ed Vives,
t. XVII, 350 sq.).
1° Pro Scoto IV Sent. loc. cit. non necesse est affirmare conversio­
nem, sufficit quod corpus Christi, sine deperditione proprii loci in cælo,
acquirat quamdam præsentiam ad species panis, quæ est quidam re­
spectus quasi de genere ubi.
Respondetur: Non datur nova relatio sine fundamento; atqui fun­
damentum relationis præsentiæ realis est proprie conversio substantiæ
panis in corpus Christi, secundum Traditionem expressam in Patribus
et in Conciliis. Id est: conversio et præsentia realis se habent ut fieri et
factum esse. Sic ex ipsa conversione sequitur relatio quidem realis specierum panis ad corpus Christi, et relatio rationis corporis Christi ad
has species panis. Non enim est relatio realis mutua, quia « duo exI Primum apparet in operibus Stephani de Bauge Augustodunensis (f 1140)
et authentice a C. Lateranensi IV (1215) recognoscitur (Denz. 355).

t rema non sunt unius ordinis » ; imo dum species panis dependebant a
pane converso in corpus Christi, corpus Christi nullo modo dependet a
speciebus panis. Ita facultas visiva realiter refertur ad visibile a quo
specificatur, dum res visibilis non realiter refertur ad facultatem visivam; nam res ista secundum se est extra ordinem cognitionis, et nihil
acquirit ex hoc quod videtur, nec dependet a visu, sed visus ab ipsa.
Item est relatio realis creaturæ ad Deum creatorem, non vero Crea­
toris ad creaturam; cf. I*, q. 13, a. 7: «quia extrema non sunt unius
ordinis » : sicut res, in se consideratae, sunt extra ordinem cognitionis et
non referuntur ad scientiam, sed scientia ad eas; ita Deus non refertur
ad creaturas, sed creaturæ ad ipsum. Est aliquid simile pro corpore
Christi; sic juxta S. Thomam et Thomistas, ex transsubstantiatione,
corpus Christi præexistens in cælo non acquirit relationem realem ad
species panis, non perficitur, nec minuitur. Sed dicitur præsens in
Eucharistia, propter relationem realem accidentium panis ad ipsum;
hæc relatio non potest esse sine suo fundamento, quod est conversio.
Non enim produci potest realis relatio sine reali fundamento, v. g. fi­
liatio sine generatione passiva ejus qui dicitur filius alterius, nec pro­
duci potest relatio similitudinis sine productione similis qualitatis.
Ut corpus Christi haberet relationem realem ad species panis, sicut
pater ad filium, oporteret quod mutaretur, seu perficeretur, sicut v. g.
pater perficitur active generando. Transsubstantiatio autem secundum
Traditionem est actio divina, non in corpus Christi perficiendum aut
adducendum, sed in panem convertendum. Cf. S. Thomam (IV Sent.,
d. XI, q. 1, a. 3, q. 1* ad 3““) i.

* * ■»
2° Instat Scotus: Impossibilis est conversio substantiæ panis in
preeexistentem substantiam corporis Christi; quia non posset assignari
terminus productus ab ista conversione, si corpus Christi præexistens
nihil omnino ex ea acquirit. Nec verificatur in Eucharistia transsubstan­
tiatio productiva, quia corpus Christi præexistit. Ergo admittenda est
transsubstantiatio adductiva. Nam transsubstantiatio non potest esse
nisi productiva, vel adductiva. Ita plures theologi post Scotum.
Respondetur secundum Cajetanum in art. 4, η. V : Transsubstan­
tiatio adductiva non retinet nisi nomen transsubstantiationis, quæ prius
in Traditione dicitur conversio. Insuper terminus ad quem transsubstan1 Ibid. S. Thomas dicit « relationem istam ordinis hujus successionis esse
secundum rem quidem in ipso pane, qui mutatur, non autem ia corpore Christi
voro, nisi secundum rationem, quia ipsum immutatum manet ». Cf. P. Cachia.
thesis citata, p. 70. Idem auctor ait p. 69: « tota diversitas conceptionis de modo
quo Christus præsens est inter utrumque Doctorem, in hoc reponenda est: dum
:·: Thomas præsentiam Christi explicat per mutationem substantiæ panis in
coipus Christi, remanentibus dumtaxat speciebus panis, Scotus e contrario
Dium explicare vult per mutationem inductam in ipso corpore Christi ».

tiationis conversivæ certo non est corpus Christi de novo productum,
quia praeexistebat et nihil novi acquirit, unde terminus ejus non est
corpus Christi absolute, sed terminus iste sic exprimendum est : Id quod
erat panis nunc est corpus Christi. Hoc pulchre ostenditur a Cajetano
(loc. cit. η. V).
Dicit enim Ambrosiaster (De Sacramentis, 1. IV, c. 4): « Si tanta vis
est in sermone Domini Jesu ut inciperet esse quod non erat, quanto
magis operatorius est ut sint quæ erant et in aliud commutentur. Et
sic quod erat panis jam corpus Christi est, quia sermo Christi creaturam
mutat ».
Insuper instans conversionis est primum non esse panis, et primum
esse corporis Christi sub speciebus panis, ratione conversionis.
Unde, in hoc instanti, terminus ad quem actionis transsubstantiativæ quæ versatur, non circa corpus Christi, sed circa panem conver­
tendum, hic terminus ad quem non est corpus Christi absolute ( quia præexistebat), sed hoc quod erat panis esse corpus Christi, ut patet expo­
nendo pro illo instanti quod ista transsubstantiatio simul fit et facta est.
Pariter dici potest: terminus est corpus Christi, non absolute in se, sed
prout ex pane.
Brevius hoc sic probatur, ut ibidem η. V ait Cajetanus: « Ante con­
secrationem, corpus Christi quidem erat, sed non verum erat dicere:
id quod erat panis nunc est corpus Christi. In instanti vero consecra­
tionis verum est dicere : id quod erat panis fit et est corpus Christi, prout
transsubstantiatio instantanea simul fit et est. Unde terminus ejus ad
quem non est corpus Christi absolute, sed nunc id quod erat panis est
corpus Christi et immediate antea non erat ».
Cf. etiam Joannem a S. Thoma disp. XXVIH, a. 2.
Et hoc est quod dicitur a S. Thoma in nostro articulo 4 ad 3 : « Id
quod entitatis est in una substantia panis, potest auctor entis convertere
in id quod est entitatis in altera, sublato eo per quod ab illa distingue­
batur »; item a. 7: « Transsubstantiatio est instantanea », ita ut primum
non esse panis sit primum esse corporis Christi in Eucharistia.
Aliæ sunt instantiæ (cf. Joannem a S. Thoma disp. XXVni, a. 2:
solvuntur argumenta).
Instantia: Idem numero effectus dependere nequit a duabus causis
totalibus et adæquatis. Atqui idem corpus Christi dependeret a duabus
causis totalibus et adæquatis, id est a Beata Maria Virgine a qua natum
est, et a transsubstantiatione. Ergo hoc est impossibile, transsubstan­
tiatio nihil efficeret.

Respondetur : Distinguo majorem : idem numero effectus dependere
nequit a duabus causis totalibus adæquatis, si ambæ sunt creatæ, aut
si utraque producat de novo effectum suum, concedo; bene tamen, si una
est creata, altera vera increata et non producat hunc effectum de novo,
sed convertat aliquid in ipsum. Revera ita est, quia transsubstantiatio
non producit corpus Christi absolute in se, sed prout est ex pane, melius

convertit panem in ipsum (cf. thesim P. Cachia O. P. supra citata,
p. 56).

Corollaria articuli 4 apud Joannem a S. Thoma disp. XXVIII, a 3.

Ium Corollarium: Per transsubstantiationem corpus Christi non mu­
tatur physice. Cf. S. Thomam IV, d. XI, q. 1, a. 3, qla 1 : « Id in quod
terminatur conversio nullo modo transmutatur » ; et in nostro art. 3,
ad 1 et ad 2.
Per mutationem physicam enim intelligitur illa quæ sit in aliquo
subjecto communi utrique extremo. Atqui in transsubstantiatione constat
tale subjectum non dari, sed tota entitas substantiæ panis (tam materia
quam forma) convertitur in corpus Christi. Ergo.
Similiter constat quod corpus Christi physice non mutatur, quia non
est subjectum alicujus mutationis, nec substantialis, nec accidentalis;
est substantia panis quæ convertitur in ipsum, et igitur corpus Christi,
immotum in se permanens, terminat innumeras transsubstantiationes
quæ fiunt quotidie, sicut culmen pyramidis præexistens terminat novas
lineas ad ipsum protractas. Corpus Christi, ut est ex pane recipit solum
metaphysice novam dependentiam a Deo, prout incipit de novo esse, non
absolute, sed ex pane. In hoc, corpus Christi non est subjectum muta­
tionis physicæ, sed metaphysice dependet a Deo transsubstantiatore et
a pane converso ut terminus conversionis; et propter hoc impossibile
est quod res creata transsubstantietur in ipsam substantiam Dei, qui
non potest dependere ab alio.
Unde id quod in transsubstantiatione physice mutatur est solum
substantia panis et vini. In hoc profunde differunt sententia S. Thomæ
ct sententia Scoti, quia pro Scoto præsentia realis corporis Christi ex­
plicatur per mutationem inductam, non in pane, sed in ipso corpore
Christi. Propterea loquitur de transsubstantiatione adductiva, quæ non
videtur nisi transsubstantiationis nomen retinere. Juxta S. Thomam,
sunt accidentia panis quæ, remanendo, acquirunt relationem realem ad
corpus Christi, quod nunc habet relationem rationis ad ea, et dicitur
præsens sub illis 1.
2ura Corollarium: Transsubstantiatio prœsupponit subjectum con­
vertendum in aliud, sic differt a creatione, sed in ea non est subjectum
sub utroque extremo permanens. Id quod est commune duobus extremis
est soluti « natura entis » quæ illis duobus analogice convenit.
Id est: non necesse est quod maneat aliquid commune physice, sed
illiquid commune analogice, id est aliquid· simile.
Quia vero transsubstantiatio supponit subjectum transmutandum
potest fieri per instrumentum, per verba consecratoria, quod est imposv
1 Ita quodammodo Deus, in omnibus rebus quas in esse conservat, dicitui
i I est realiter præsens, secundum relationem realem rerum ad Deum, et rela­
tionem rationis Dei ad res creatas.

sibile pro creatione, quia non præsupponit subjectum disponendum ad
effectum principalis agentis (I·, q. 45, a. 5).
3um Corollarium: Quodlibet ens creatum converti potest in quod­
libet creatum, non vero in Deum, nec a fortiori Deus in creaturam.
Ratio primi est quod natura analogica entis invenitur in qualibet
creatura. Ratio vero secundi est quod Deus non potest esse terminus ad
quem dependens ex creatura, v. g. ex pane.
4um Corollarium: contra Vasquez et Suarez: Transsubstantiatio
posset esse sine accidentibus panis remanentibus; quia natura entis est
communis illis et accidentibus corporis Christi, unde ipsa accidentia
panis possent converti in accidentia corporis Christi.
Sed tunc non esset præsentia realis corporis Christi sub aliquibus
accidentibus visibilibus et præexistentibus ; verificaretur tamen quod id
quod erat panis sit nunc corpus Christi præexistens in cælo. Sed tunc
esset etiam transaccidentatio.
*

-X-

*

Dubium: An relatio corporis Christi ad substantiam panis, ex qua
fit, sit realis.
Respondetur: Est relatio realis sed transcendentalis, sicut conver­
sio passive sumpta in fieri et in facto esse est essentialiter relativa ad
substantiam panis conversi et ad omnipotentiam Dei convertentis. Sic
hæc relatio pertinet ad corpus Christi non absolute sumptum, sed ut
est ex pane, et fundatur in conversione panis absque mutatione physica
corporis Christi. Joannes a S. Thoma loc. cit. hoc æquivalenter affirmat,
notando quod non est solum denominatio extrinseca (ut murus visus,
Deus præsens in mundo), nec relatio rationis quæ sequitur considera­
tionem mentis nostræ. Alioquin enim esset periculum idealismi, seu
considerandi ut quid rationis id quod revera est reale.
Ante considerationem mentis, realiter ex pane fit corpus Christi.
Insuper: non potest esse transsubstantiatio in Deum, quia Deus realiter
dependeret ab actione transsubstantiativa, et quodammodo ex pane.
Corpus Christi potest sic dependere, attamen non ex hoc physice mu­
tatur, quia non est mutationis subjectum, sed terminus.

1“ Objectio: Sed relatio realis non potest existere, quin terminus
ejus existât. Atqui substantia panis non amplius existit.
Respondetur: Distinguo antecedens: relatio realis prædicamentalis, concedo; transcendentalis, nego. Unde requiritur relatio realis tran­
scendentalis in termino transsubstantiationis, sicut generatio passiva
dicit relationem transcendentalem ad activam et fundat relationem prædicamentalem filiationis. Ita hæc anima separata habet realem relationem
transcendentalem ad corpus suum non amplius existens.

2“ Objectio: Sed in generatione alicujus compositi non fit mentio
compositi praecedentis, nec relationis ad illud.
Respondetur: Non est paritas, nam in generatione forma compoiilti praecedentis totaliter relinquitur, et per accidens se habet ad gene­
ratum, dum substantia panis non relinquitur sed convertitur, ita ut
corpus Christi fiat præsens sub accidentibus panis.
Notandum est quod realis relatio corporis Christi ad substantias
panis in ipsum conversas, est non actualiter sed virtudliter multiplex,
aliquo modo sicut in homine paternitas ejus est virtualiter multiplex
prout respicit diversos filios suos.
* * *
Recapitulatio circa traassubstantlationem.
Optime igitur S. Thomas ordinavit primos articulos hujusce quæBtionis:
In a. 1° explicavit verba Revelationis circa præsentiam realem, et
dedit argumenta convenientiæ.
In a. 2° ostendit quod non remanet substantia panis post consecra­
tionem, tum quia non potest incipere præsentia realis corporis Christi
nisi per conversionem substanti» panis in ipsum, ut dicit Traditio; tum
quia falsa essent verba consecrationis.
In a. 3° probat ex prædictis quod substantia panis non annihilatur,
quia id quod convertitur in aliud non annihilatur, et rursus affirmat
quod, nonnisi per conversionem panis in ipsum, corpus Christi potest
fieri realiter præsens.
In a. 4° refert conclusionem præcedentium articulorum, et ostendit
quod possibilitas transsubstantiationis improbari nequit, imo suadetur
saltem, quia auctor entis habet potestatem immediatam in ens in quan­
tum ens cujuslibet creaturœ, et proinde potest illud convertere in sub­
stantiam alterius.
Sic corpus Christi præexistens in cælo est velut culmen ad quod
terminantur incessanter transsubstantiationes in celebratione Missa­
rum, est velut culmen pyramidis, immotum in se permanens, ad quod
terminarentur novæ line» e basi pyramidis protract», vel est sicut sol
permanens ad quem terminantur novi actus visionis hominum. Non enim
■ <>rpus Christi præexistens physice mutatur ex innumeris transsubstanI lationibus quæ multiplicantur in tempore et terminantur ad ipsum.

q. 75, a. 5.
Art. V. — UTRUM IN HOC SACRAMENTO REMANEANT PANIS
ET VINI ACCIDENTIA POST CONVERSIONEM

Status quœstionis: Non quæritur utrum remaneant sine subjecto;
de hoc agendum est infra q. 77 quæ tota est de accidentibus euchari­
sticis sine subjecto remanentibus (cf. ibidem a. 1). Nunc quæritur solum
mi remaneant.
gauhiuuu

Difficultas est, 1° quod, remoto priori, removetur posterius; ergo
remota substantia panis, removentur ejus accidentia. 2° Per accidentia
judicamus de substantia realiter præsente; esset ergo deceptio in sa­
cramento veritatis si remanerent accidentia panis sine ejus substantia.
3° Tunc fides esset contra sensum et quodammodo contra rationem quæ
habet ortum a sensu. Sensus enim judicaret esse panem, dum fides cre­
dit esse substantiam corporis Christi. 4° Id quod manet, conversione
facta, est subjectum mutationis. Accidentia autem panis non possunt
esse subjectum hujusce mutationis.
His difficultatibus adjungendæ sunt objectiones Cartesianorum l.

Besponsio est: Facta consecratione, omnia accidentia panis et vini
remanent, ut sensu apparet. Nec est solum, ut voluerunt Cartesiani, subjectiva apparentia accidentium, sed realitas extramentalis
eorum.
1“ Probatur auctoritate Sacræ Scripturæ et Traditionis, prout
narratur apud Matth. XXVI, 26; Mc. XIV, 22; Lc. ΧΧΠ, 9, quod, post
consecrationem, Jesus « dedit discipulis suis » corpus suum non sub
specie propria, sed sub speciebus panis. Ita pluries Summi Pontifices
et Concilia declaraverunt quod realiter manent panis accidentia (cf.
Denz. 416; 582): sub Martino V damnatur hæc propositio Joannis Wicleff : « Accidentia panis non manent sine subjecto in eodem sacramen­
to » ; in hac propositione dicitur non solum species panis, sed etiam ac­
cidentia panis. Item Denz. 884; Concilium Tridentinum : « manentibus
dumtaxat speciebus panis et vini ». Sic id quod jam est certum secun­
dum sensum, certius fit secundum infallibilem Ecclesiae declarationem.
In suo opusculo : « De mente Ecclesiae circa accidentia Eucharistiæ »
Billuart docet: est dogma in Ecclesia receptum, remanere in Eucha­
ristia accidentia solida sine proprio subjecto ». Insuper, ut infra dicetur,
erroneum esset negare quod remaneant absque ullo subjecto sub­
stantiali.
* * *

£x his Ecclesiœ declarationibus quid sit dicendum de cartesiana
explicatione?
1 Quoad positionem Cartesianorum, cf. Billuart, de Eucharistia, disp. I,
a. VI, § Π. Carteslani qui essentiam corporis reponunt in trina extensione locali,
in longum, latum et profundum, nullum agnoscunt accidens solidum et abso­
lutum a substantia corporis distinctum. Unde ut explicent Eucharistiæ myste­
rium, in quo fide certum est non manere substantiam panis et vini, manere
tamen eorum species, non parum desudant et in varios dicendi modos abeunt.
Quidam dicunt Deum in sensibus nostris et in anima easdem impressiones
per seipsum operari ad præsentiam Eucharistiæ quas operabatur panis et
quas operaretur si adesset Ita P. Magnan.
Alii dicunt remanere quidem accidentia panis non tamen sine subjecto sed
in corpore Christi subjectato. Ita Antonius Lengrand. Contra quem Billuart
scripsit opusculum speciale De mente Ecclesias circa accidentia Eucharistice, 1714. Cf. de hac re in Revue thomiste 1901, mars, mai, juillet, tres articulos
P. Lehu, Ο. Ρ„ contra P. Leray.

— Pro Cartesio substantia corporum non distiguitur ab exten­
sione, et igitur si non remanet substantia panis, nec remanet ejus
extensio, ejus resistentia, ejus color etc.
Quomodo igitur explicantur apparentiae?
Primus modus dicendi Cartesianorum, scii, species panis sunt solum
impressiones subjectives, non potest ullo modo sustineri. Nam Concilium
Tridentinum (sess. 13, can. 2) dicit: species panis et vini remanent.
Atqui per species panis non possunt intelligi nisi accidentia absoluta
panis, quia species illæ, quæ secundum fidem remanent, sunt aliquid
reale extramentale, non purum nihil; ipsum nihil enim non remanet,
nec dividitur, nec alicujus rei potest esse species, nec sacramentum seu
signum externum constituere.
Si nihil remanet ex parte objecti, sequitur quod Eucharistia non
sit signum sensibile, nec igitur sacramentum, præsertim dum hostia
consecrata clauditur in pyxide, tunc enim nihil est sensibile ex parte
sensuum. Sequeretur etiam quod cum sacerdos tangit, frangit, mandu­
cat, porrigit hostiam, nihil reale tangat, frangat, manducet, porrigat,
sed imaginarie tantum aut mere subjective, sicut somnians escis ima­
ginariis reficitur. Denique sequeretur quod sensus nostri rite dispositi
deciperentur circa proprium objectum debite propositum, quod negat
Ecclesia et repugnat rationi. Ita optime Billuart.
Contra vero secundum modum dicendi Cartesianorum, scii, ac­
cidentia panis remanere, sed in corpore Christi sujectata, cf. infra
q. 77, a. 1, ubi dicet S. Thomas: « Manifestum est quod hujus­
modi accidentia non sunt in substantia corporis Christi sicut in
subjecto, quia substantia humani corporis nullo modo potest his
accidentibus affici, nec etiam est possibile quod corpus Christi glo­
riosum et impassibile existens alteretur ad suscipiendas hujusmodi
qualitates ».
Sic enim corpus Christi fieret album, rotundum, sapidum etc., et
denique corpus Christi immediate tangeretur, frangeretur, manducare­
tur, nec posset esse totum in qualibet parte hostiæ. Sed de hoc conf.
infra q. 77.
* » *

2° In corpore nostri articuli S. Thomas ostendit convenientiam permanentiee accidentium panis tripliciter:
a) Rationabiliter per divinam providentiam hoc fit, quia non est
consuetum hominibus, sed horribile, carnem hominis (sub specie carnis)
comedere, et sanguinem bibere. Et ideo proponuntur nobis caro et san­
guis Christi sumenda sub speciebus panis et vini.
b) Ne hoc sacramentum ab infidelibus irrideretur.
c) Ut dum invisibiliter corpus et sanguinem Domini nostri su­
mimus, hoc proficiat ad meritum fidei, prout fides est de non visis.

Hæ tres rationes convenienti® non excludunt quod quidam eancti
ut S. Catharina Senensis, in extasi, accipiant sanguinem Christi sub
specie sanguinis fluentis ex latere ejus. Hoc est enim pro illis præmium
eorum magnæ fidei; sic sacramentum non irridetur ab infidelibus, quia
tunc est speciale privilegium; denique hoc non est horribile, sed dulcis­
simum in tali statu unionis cum Christo. Verum corpus Christi non est
circumscriptive præsens, est ejus vivida apparentia; nam realis bilocatio est impossibilis: corpus Christi esset divisum a seipso si esset
circumscriptive præsens in duobus locis distantibus, in cælo et in
terra.
Ad lum: Miraculose, virtute Dei, fieri potest ut remaneant poste­
riora, id est accidentia, prioribus sublatis, scii, sublata substantia, quia
effectus plus dependet a causa prima quam a causa secunda.
Ad 2um : « In hoc sacramento nulla est deceptio ; sunt enim ibi se­
cundum rei veritatem accidentia, quæ sensibus dijudicantur. Intellectus
autem, cujus est proprium objectum substantia, ut dicitur in ΙΠ de
Anima, c. 6 (lect. 11), per fidem a deceptione præservatur ».
·χ· ·χ· *

APPENDIX:

Responsio ad phœnomenismum.

Responsio ad 2um attente explicanda est, quia hic ponitur quæstio:
Quœnam est notio substantiæ omnino necessaria ad servandum dogma
transsubstantiationis et præsentiam realem. Quadruplex dubium hodie
proponi potest:

1" An sufficiat notio substantiæ, quæ habetur a sensu communi,
seu a ratione naturali et quæ respondet definitioni nominali, scii, quid
significat hoc nomen pro hominibus omnium populorum, prout æquivalenter invenitur in omnibus linguis.
2° An requiratur notio magis philosophica substantiæ?
3° An insufficiens sit notio substantiæ proposita a nominalistis
et empiristis, scii, collectio phænomenorum cum adjuncto nomine com­
muni « substantia » ? Imo utrum hæc notio repugnet dogmati.
4° An insufficiens sit notio substantiæ proposita a conceptualistis
subjectivistis, ut Kantius, juxta quos, substantia est categoria subjectiva
mentis nostræ sine valore reali.
Cf. Denz. 2026: damnatur hæc propositio modernistarum: « Dog­
mata fidei retinenda sunt tantum juxta sensum practicum, id est tanquam norma præceptiva agendi, non tanquam norma credendi ».
Respondetur: Ad servandum dogma transsubstantiationis et præ­
sentiam realem, sufficit notio sensus communis seu rationis naturalis
prout quid nominis confuse continet quid rei, seu prout definitio nomi-

nal is supposita in omnibus linguis et correlativa conceptui confuso,
confuse continet definitionem realem correlativam conceptui distincto.
Sed sæpe ad objectiones solvendas non sufficit hæc notio sensus
communis, oportet illam explicare, transeundo ad statum distinctum
ejusdem conceptus. Hæc est certo mens S. Thomæ, qui sicut Aristoteles,
semper transit a definitione nominali (etiamsi de ea non expresse
loquatur), seu a conceptu confuso, ad conceptum distinctum. Et propterea Aristoteles (in Met. 1. 1, c. 6) valde laudat Socratem ex hoc quod
in omnibus inquirebat definitiones (cf. Aristotelem, Post Analyt. 1. Π,
de venatione definitionum, et Met. Index ad verbum « definitio »).
Quænam est igitur communis notio substantiæ et quomodo fit tran­
situs ab ista notione confusa ad eandem ut distinctam ? In hoc est exem­
plum evolutionis dogmatis.
Communiter nomine substantiæ designatur quodlibet ens per se seu
in se subsistens, quod cognoscitur per suas varias proprietates. Sic
omnes homines dicunt quod lapis, ferrum, aurum, panis sunt substantiæ
et saltem in confuso sic distinguunt substantiam a qualitatibus suis
sensibilibus. Hæc notio ad modum definitionis nominalis invenitur in
quolibet vocabulario ordinario, nam in eo explicatio nominis est ejus
definitio nominalis, scii, quid communiter significant homines dum hoc
verbo vel nomine utuntur. Sensus communis seu ratio naturalis nondum
affirmaret, v. g. quod substantia panis est tota in toto pane et tota in
qualibet parte ejus: sed si hoc affirmatur ab aliquo philosopho, sensus
communis non negat, imo hoc quodammodo intelligit.
Transitus autem a definitione nominali seu a conceptu confuso ad
conceptum distinctum in definitione reali expressum fieri potest aut
recte et methodice, aut absque methodo et etiam quandoque ad falsam
definitionem perveniendo. Fit quidem methodice per rectam divisionem
entis in categorias seu genera, et per progressivam divisionem generis
supremi, necnon per comparationem rei definiendæ cum similibus et
dissimilibus. Aut iste transitus a definitione nominali ad aliam magis
explicitam fit absque methodo et pervenit quandoque ad falsam defini­
tionem, quæ non cohæret cum definitione nominali prius consideranda.
Quomodo S. Thomas transit a conceptu confuso substantiæ ad di­
stinctum? Dicit ad 2um nostri articuli, secundum Aristotelem ΓΠ de
Anima c. VI (lect. 11): Proprium objectum intellectus est substantia,
scii, ens substantiale rerum sensibilium. Etenim ens ut ens non est quid
per se sensibile, non est extensum, nec album, nec nigrum, nec calidum;
non igitur per se cognoscitur a sensibus, nec ut sensibile commune, sicut
magnitudo, nec ut sensibile, proprium, sicut color, sonus. Ens non est per
He sensibile, sed per se ir.telligibile, imo est id ratione cujus omnia fiunt
intelligibilia in rebus sensibilibus. Unde hoc ab omnibus intelligi potest,
il. omne ens, de quo dicitur proprie, non solum quo aliquid est, sed
piod est, est unum et idem sub suis variis et successivis phaenomenis,
v. g. sub suis qualitatibus permanentibus aut variabilibus, sub suis
ictionibus, passionibus, relationibus, etc. Et hoc ens unum et idem sub

suis variis phœnomenis communiter vocatur substantia, seu ens in se
existons, sic servatur et explicatur definitio nominalis substantias. Imo
ex hoc sequitur principium substantiae, scii. « omne quod proprie est, est
substantia », accidens est quo aliquid est, v. g. album aut calidum etc.
Proinde notio substantiae nihil aliud est quam quaedam nova deter­
minatio notionis entis, et principium substantiae pariter est nova deter­
minatio principii identitatis: « ens est ens, non ens est non ens ». Ex eo
enim sequitur quod omne ens est unum et idem sub suis phaenomenis,
si phoenomena habeat. Dicitur si phœnomena sensibilia habeat, quia po­
test esse substantia, quæ sit omnino supra ordinem sensibilem, id est
substantia mere spiritualis, ut Deus et angelus.
* * *

In quonam sensu substantia dicitur sensibilis per accidens?
Ex prædictis apparet quod substantia ut sic etiam rerum sensi­
bilium non est per se sensibilis, sic differt a qualitatibus sensibilibus,
ut sunt color, calor, sonus, et a sensibilibus communibus, ut sunt exten­
sio, figura. Attamen, ut optime explicat Aristoteles (De Anima, 1. Π,
c. VI, lect. 13), substantia est quid sensibile per accidens, sicut v. g. vita
animalis, sicut causalitas efiiciens rei resistentis, sicut finalitas v. g.
oculi vel pedis, vel pennarum avis.
Sensibile per accidens definitur ab Aristotele, loc. cit. : « Id quod
per se non cognoscitur a sensibus, sed quod statim ad occursum rei sen­
satae apprehenditur intellectu (sine discursu). Sicut statim cum video
aliquem loquentem vel movere seipsum, apprehendo per intellectum
vitam ejus, unde possum dicere quod video eum vivere ». Canis e contra
non percipit substantiam, nec vitam, nec ens, sed solum percipit exten­
sum, coloratum, sonorum etc. Substantia est quid intelligibile tantum,
ut idea rectrix quæ realiter dirigit evolutionem embryonis, est quasi lex
intelligibilis hujusce realis evolutionis.
Et sicut vita viventis, ita substantia rei sensibilis est quid sensi­
bile per accidens, et intelligibile per se, quod statim ad occursum rei
sensatæ apprehenditur ab intellectu, sine discursu. Attamen postea ad
defendendam realitatem substantiæ contra empiristas, aut contra
subjectivistas fiunt discursus, qui sunt potius explicativi, seu subjective
illativi quam objective illativi. Id est hi discursus ostendunt quod nominalismus et conceptualismus subjectivus non recte transeunt a defi­
nitione nominali ad realem, a conceptu confuso ad distinctum.
Unde tenet S. Thomas quod puer, dum incipit cognoscere per
intellectum, cognoscit in confuso substantiam v. g. lactis; scii, per gu­
stum sentit lac ut dulce, et per intellectum apprehendit lac ut ens, et
ut ens unum et idem sub suis phænomenis. Intellectus autem prius co­
gnoscit ens dulce ut ens, et postea ens duce ut dulce. Cognoscit 1’ ens

substantiale in confuso; 2° accidentia in confuso; 3’ substantiam di­
stincte; 4° accidens distincte.
Hæc est doctrina realismi moderati contra nominalismum empiristarum et contra conceptualismum subjectivum.

* * *
Secundum nominalismum empiristarum, substantia nihil aliud est
quam collectio phaenomenorum, secundum aliquam legem expérimen­
taient. Hoc est dicere quod objectum proprium intellectus non superat
objectum proprium sensuum tum externorum tum internorum, in quibus
coadunantur objecta diversorum sensuum externorum. Insuper tunc
falsum esset dicere: panis est sapidus, quia hoc significaret: collectio
horum phænomenorum est sapida, quod non est proprie verum; sicut
collectio plurium hominum non est sapiens, ex eo quod unus eorum
sapiens est. 'Sublato enim primo attributionis subjecto, id est substan­
tia, falsa fiunt omnia judicia affirmativa in quibus per verbum est affir­
matur realis identitas prædicati et subjecti.

» « «■
Secundum conceptualismum subjectivistarum, substantia nihil aliud
est quam quædam subjectiva forma a priori mentis nostræ sine valore
ontologico. Tunc negatur omnino valor realis rationis. Et ideo oporteret
etiam negare valorem realem ipsius principii contradictionis vel iden­
titatis, et dicere: circulus quadratus est quidem incogitabilis quoad nos,
sed forte non est realiter impossibilis quoad se extra mentem nostram.
Dubitare vero de valore reali principii contradictionis est contra
rationem naturalem (cf. IV Met. Aristotelis), quæ cum certitudine af­
firmat quod circulus quadratus non solum est quid incogitabile quoad
nos sed quid realiter impossibile quoad se extra mentem, ita ut nec Deus
omnipotens si existit, nec malum ingenium, de quo loquebatur Cartesius, possit facere circulum quadratum, vel montes sine vallibus, quid­
quid de hoc dubitaverit Cartesius. Unde plures quæsierunt a Kantio: an
Kant possit simul esse Kant et non Kant; id est: an vere dubites de va­
lore reali principii contradictionis k
I Idealist® responderent: est quidem pro nobis incogitabile quod circulus
quadratus sit realiter possibilis extra mentem. Sed ex hoc quod hoc est nobis
Incogitabile, non sequitur quod hoc vere sit realiter impossibile extra mentem.
Hoc nescimus.
E contrario realismus traditionalis dicit: certissimum est quod realisatio
circuli quadrati extra animam est non solum incogitabilis quoad nos, sed rea­
ltor impossibilis quoad se.
Cf. Denz. 570. damnatur conceptio mere subjectiva principii contradictionis
proposita a Nicolao de Ultricuria: < Si aliquid est, aliquid est», sed forte nihil
i it et omne fit.

* * *

Unde ad intelligentiam transsubstantiationis et prœsentiæ realis
sufficit notio substantiæ quæ habetur a sensu communi, dummodo hæc
notio non adulteretur in sensu nominalismi vel subjectivism!. Ad sol­
vendas autem objectiones requiritur quandoque notio magis explicita
secundum sensum realismi traditionalis.

Corollarium: Sic dogma non dependet ab aliquo systemate philo­
sophico, sed exprimitur prius in notionibus sensus communis seu ra­
tionis naturalis, quæ non raro adulterantur a pluribus systematibus phi­
losophicis et servantur imo explicantur et defenduntur a philosophia
traditional!, quæ non est philosophia phænomenorum tantum seu phænomenismus, nec philosophia ipsius fleri, id est evolutionismus absolu­
tus, sed est primario philosophia entis, seu ontologia, ita ut prima phi­
losophia sit metaphysica quæ est de ente in quantum est ens. Hoc
ostendimus longe in libro: « Le sens commun, la philosophie de l’être
et les formules dogmatiques ».
His suppositis bene intelligitur articulus noster.
Ex hoc enim quod substantia non sit per se sensibilis, sequitur quod
sensus non possunt cognoscere cessationem substantiæ panis per con­
versionem ejus in substantiam corporis Christi.
Ad intelligentiam responsionis ad 2um dicendum est : nec intellectus
noster potest hoc naturaliter cognoscere, quia ejus cognitio naturalis
oritur a sensibilibus, et transsubstantiatio est miraculum invisibile
(proinde non apologeticum) sed « intellectus noster per fidem a de­
ceptione præservatur » x.
Ad 3um: sic « fides non est contra sensum, sed est de eo quod
sensus non attingit ». Quoad responsionem ad 4um cf. infra q. 77.

q. 75, a. 6.
Ari. VI. — UTRUM, FACTA CONSECRATIONE, REMANEAT
IN HOC SACRAMENTO FORMA SUBSTANTIALIS PANIS

Status quaestionis: Primo aspectu, hæc quæstio videtur inutilis;
jam enim dictum est quod tota substantia panis convertitur, ergo etiam
ejus forma substantialis. Attamen S. Thomas hanc quæstionem ponit
propter quemdam errorem temporis sui; quidam enim dicebant: rema­
net forma panis, vel quia est forma accidentalis, prout panis est quid
l Utrum angelus possit naturaliter cognoscere quod sub speciebus panis est
corpus Christi, vel quod in Christo non erat personalitas humana? Non quia ejus
cognitio naturalis se extendit solum ad partes universi connexas ad invicem.
Sic non cognoscit naturaliter secreta cordium cf. I““>, q. 57, a. 1, 3, 4, 5.

artificiale, vel quia non potest converti in animam Christi quæ est quid
spirituale, vel quia accidentia panis quæ remanent nutriunt et corrum­
puntur, quod non potest explicari si non remanet forma panis.

Beiponsio tamen est: forma substantialis panis non remanet.
1° Probatur ex communibus in argumento « sed contra » quia for­
ma substantialis panis est pars ejus substantiæ, quæ tota convertitur
secundum Concilia.
2° In corpore articuli probatur indirecte ex triplici inconvenienti:
rationes principales sunt duæ sequentes:
a) Tunc enim sola materia panis converteretur non in corpus
Christi sed in ejus materiam, et sic non verificarentur verba: Hoc est
corpus meum.
b) Si forma substantialis panis remaneret, esset aut in materia,
aut a materia separata. Si in materia, aut in materia panis, qui nullo
modo converteretur, aut in alia materia, sed hoc est impossibile, quia
« propria forma non est nisi in propria materia » quia indiget disposi­
tione ultima quæ postea se habet ad modum proprietatis, sic anima ho­
minis nequit esse in corpore leonis aut equi. Nec forma panis potest
esse forma separata a materia, tunc esset de se actu intelligibilis et
intelligens. Idem argumentum valet ad ostendendum quod non remanet
existentia panis, quia non potest esse nisi in essentia panis, non in alia;
nec separata ad omni essentia creata, esset esse irreceptum, et identificaretur cum Deo. Actus enim non limitatur nisi per potentiam in qua
recipitur.
Ad lura: Difficile est dicere quid sit forma substantialis panis ex
farina et aqua per artem confecti. Videtur esse forma substantialis
frumenti decocti.
Ad 2unl: Quomodo forma panis possit converti in formam corporis
Christi quæ est ipsa anima spiritualis Christi? Anima dat etiam ho­
mini esse corporeum, unde forma panis convertitur in formam corporis
Christi, prout dat esse corporeum, non prout est quid spirituale.
Ad 3um: Quomodo accidentia Eucharistica possint nutrire et cor­
rumpi ita ut novum compositum generatum sit constitutum ex materia
et forma?
Respondet S. Thomas : « Tales operationes inveniuntur in hoc sa­
cramento non propter formam vel materiam, quæ remaneat, sed quia
miraculose conferuntur ipsis accidentibus, ut infra dicetur q. 77, a. 3,
5, 6 ». Est miraculum sequens conversionem, seu ex ea resultans.
Nullo modo remanet forma substantialis panis, sed applicantur
leges experimentaliter cognoscibiles quibus reguntur operationes acci­
dentium panis; et pro operationibus quæ consequuntur panem ratione
materiæ aut formæ substantialis, Deus miraculose supplet, rursus pro­
ducendo materiam novi compositi modo sibi placito; non est novum mi­
raculum proprie, sed quid sequens ex miraculo transsubstantiationis

Hoc remanebit obscurum, sed ex hoc non sequitur quod prædicta do­
ctrina sit falsa, sequitur solum quod non est adæquata seu perfecta.
Mille difficultates, ut aiebat Card. Newmann, non provocant dubium de
aliqua doctrina, si ejus principia remaneant firma.

q. 75, a. 7.
Art. VII. — UTRUM ISTA CONVERSIO FIAT IN INSTANTI

Status quœstionis: Videtur quod non 1° quia ad minus requiruntur
duo instantia, scii, ultimum esse panis, et primum esse corporis Christi.
Atqui inter duo instantia indivisibilia est tempus medium, divisibile in
infinitum ;
2° in omni conversione est fieri et factum esse, quæ non sunt
simul, quia quod fit nondum est;
3" quia conversio ista producitur a verbis consecrationis quæ
successive proferuntur.
Responsio tamen est: Hæc conversio est instantanea, et hoc qui­
dem triplici ratione probatur: ratione formæ, ratione subjecti, ratione
causæ efficientis:
1° ratione formæ ad quam terminatur, quia substantia corporis
Christi non suscipit magis neque minus; aliquid est aut non est substan­
tialiter corpus humanum.
2° ratione subjecti, quia in hac conversione non est aliquod sub­
jectum successive præparandum;
3° ratione agentis, quia agens infinitæ virtutis statim potest ma­
teriam ad formam disponere; quia Deus habet potestatem immediatam
in ens et in materiam et in substantiam, non mediantibus alterationibus
accidentalibus præviis, sic Christus in Cana immediate et in instanti
convertit aquam in vinum, quod natura non potest facere nisi succes­
sive, per maturationem uvæ.

Solvuntur objectiones :
Ad lum: Quid respondendum est huic difficultati: ad minus requi­
runtur duo instantia, scii, ultimum esse panis et primum esse corporis
Christi. Atqui inter duo instantia indivisibilia est tempus divisibile in
infinitum.

Respondetur: Non dantur duo instantia, sed unicum, quod est si­
mul primum esse corporis Christi sub speciebus et primum non esse
panis. Ante autem hoc unicum instans datur tempus divisibile in infi­
nitum in quo adhuc erat panis. Hoc unicum instans est ultimum in­
stans prolationis verborum, tunc enim solum aliquid determinate signi­
ficant et efficiunt.

Ratio est quia ut probatur in 1. VI Phys., c. I, lect. 1, continuum
< magnitudo, motus, tempus) non componitur solum ex indivisibilibus,
sed ex partibus divisibilibus in infinitum et ex indivisibilibus. Nam duo
indivisibilia aut se tangunt, et tunc sunt unum, non datur continuum,
aut non se tangunt, et tunc esset solutio continuitatis.

Ad 3um: In mutatione instantanea simul est fieri et factum esse.
Tunc fieri non dicitur eodem modo de mutatione instantanea, et de mu­
tatione non instantanea. Fieri stricte dictum non invenitur nisi in se­
cunda, ut via ad esse, scii, ut actus entis in potentia in quantum est
adhuc in potentia.

Ad 4um: Verba consecrationis non significant quid determinatum
nisi in ultimo prolationis instanti. Sic desinit prolatio verborum, per
primum sui non esse seu per instans extrinsecum. Oportet quod jam sit
finita ut sensum habeat, alioquin si adderetur novum verbum, muta­
retur ejus sensus, v. g. si diceretur: « Hoc est corpus meum figura­
tum ». Hæc est utilitas puncti in fine prolationis.
Unde communiter docetur quod entia successiva desinunt per ul­
timum instans extrinsecum, seu per primum sui non esse in quo verum
est dicere jam non sunt et immediate antea erant. Sic desinit motus
et tempus 1.
Ergo remanet quod transsubstantiatio fiat in instanti 2.
1 Instantia: sed tunc videtur quod formula sacramentalis operatur quando
r.on amplius existit, quod est impossibile. Respondetur: Dici potest quod statim
post prolationem ultimi verbi formulas remanet vibratio aeris deferens sonum
id audientes, et hæc vibratio, quæ est formula communicata, potest esse causa
instrumentalis physica sive gratiæ sive transsubstantiationis. Insuper, ut
dicunt plures thomistæ. v. g. Billuart, Cursus theol. de Sacramentis, diss. III,
a. 2: « Quamvis forma sacramentalis desierit in ratione motus et entis fluentis
(quando producit id quod tunc solum significat), remanet tamen ejus terminus
qui est ipsi complementum intrinsecum et in quo, vi motus immediate prcece■ Ientis, producitur gratia (vel transsubstantiatio) sicut... vi alterations imme­
diate praecedentis in instanti ejus extrinseco, producitur forma substantialis ».
Ibidem dicitur: « Entia successiva desinunt per instans extrinsecum, seu
per primum sui non esse... Attamen istud instans, quod dicitur ipsis extrinsecum, hoc sensu quod non sit pars fluens, ad ipsa pertinet ut terminus et com­
plementum intrinsecum sicut punctum in linea et superficies in corpore ».

2 Propter prædictam doctrinam de.termino continui Cajetanus putavit, ut
dicit in lam, q. 64, a. 2, η. XVIII: «quod anima obstinata redditur per primum
actum quem elicit in statu separationis a corpore, et quod anima tunc deme­
retur non ut in via, sed ut in termino ». Sic putat Cajetanus explicare obstina­
tionem in anima fere sicut in angelo lapso, propter luciditatem quasi angelicam,
In qua anima ponit ultimum suum actum meritorium vel demeritorium.
Sed alii thomistæ, ut ostendunt Ferrariensis in Contra Gentes IV, c. 95 et
ialmanticenses de Gratia, de merito, disp. I, dub. IV, n. 36, recesserunt in hoc
n Cajetano: «Hic dicendi modus communiter, ut aiunt Salmanticenses, non
admittitur, propter testimonia Scripturae, in quibus expresse dicitur homines
olurn posse mereri vel demereri ante mortem non vero in morte. Et præcipue
Id sonant illa verba Joannis c. 9: «oportet operari, donec dies est, veniet nox,
In qua nemo potest operari ». Revera S. Thomas alio modo explicat immobili-

Art. VIII. — UTRUM HÆC SIT FALSA: „ EX PANE FIT CORPUS
CHRISTI „

Status quaestionis: In hoc articulo S. Thomas recolligit ea quæ
dixit de transsubstantiatione,.et eam comparando cum creatione et cum
generatione magis præcise eam definit; sic terminatur venatio ejus de­
finitionis per inductionem comparativam.
Simul S. Thomas determinat quomodo loquendum est de trans­
substantiatione, scii, quommodo conficiendæ sunt de ea verce proposi­
tiones præsertim quoad particulas de, vel ex, vel post.
Scientia enim terminantur in exacta terminologia scientifica quæ
exprimit definitionem realem rei et proprietates ejus, sicut incœpit a
definitione nominali seu vulgari. Ratio hujus est quia, ut dicit Aristo­
teles in L 1. Perihermeneias, c. 1, « voces sunt signa intellectuum vel
conceptuum, conceptus autem sunt similitudines rerum ». Hoc princi­
pium sæpe citatur a S. Thoma quando agitur de terminologia, v. g. Γ,
q. 13, a. 1 de nominibus divinis. Hoc autem principium continet expres­
sionem realismi traditionalis per oppositionem ad nominalismum et ad
conceptualismum subjectivistarum. Dicitur contra nominalismum: < Vo­
ces sunt signa conce-ptuum » et nullam rationem essendi haberent sine
relatione ad conceptus exprimendos. Et contra conceptualismum subjectivistarum dicitur: « conceptus autem sunt similitudines rerum » et
per eos intellectus noster intentionaliter fit aliud a se, non solum fit
per similitudinem alius, sed per hanc similitudinem intentionaliter « fit
aliud a se », fit natura rei extramentalis.
Unde ad cognoscendum conceptum confusum alicujus rei, consi­
deranda est definitio nominalis, sine qua nomen hujusce rei nullam si­
gnificationem haberet. Et quando postea intellectus pervenit ad con­
ceptum distinctum, tunc determinanda est exacta terminologia ad hunc
conceptum distinctum recte exprimendum. Quandoque vero requiritur
tatem animæ separatæ in bono vel in malo (cf. Contra Gentes, 1. IV, c. 92, 93),
hoc explicat per separationem animae a corpore, quia corpus datum est natu­
raliter animæ, ut in eo existens anima perficiatur (ut infima intelligentia indi­
get enim sensibus), unde ad perfectionem movetur anima dum est in corpore
non post. In primo instanti separationis a corpore, « Homo non remanet ut
mereri possit » ait Ferrariensis, loc. cit.
Sic via seu vita hominis desinit per primum non esse sui, quod est primum
esse separationis a corpore, in quo non est amplius meritum.
Item in transsubstantiatione, de qua nunc loquimur, cum prolatione ver­
borum consecrationis desinit substantia panis per primum non esse sui, quod
est primum esse corporis Christi sub speciebus panis. Sic optime servatur quod
transsubstantiatio fiat in instanti.
Cajetanus non satis consideravit quod subjectum meriti debet esse homo
et non anima separata. Est quæstio complexa non modo nimis abstracto con­
sideranda.

labor plurium saeculorum ad transeundum a conceptu confuso ad di­
stinctum conceptum, qui in fine exprimitur in terminologia praecisa.
Plures hodie dicunt quod S. Thomas videtur ignorare evolutionem
dogmatis, quia dogma consideravit non historice, sed speculative. Re­
vera tamen S. Thomas admittit magnum progressum in intelligentia
dogmatum, scii, transitum a conceptu confuso in definitione nominali
expresso ad conceptum distinctum in definitione reali enuntiato. Ipse
optime exposuit in Post Analyt. 1. Π, c. XII, ΧΠΤ, XIV a lect. 13 ad 19
inclusive, quomodo fit legitime hic transitus dupliciter, per progressi­
vam divisionem generis supremi rei definiendae, et per philosophicam
inductionem in qua comparatur res definienda cum rebus similibus et
dissimilibus.
Sic a sæculo I usque ad sæculum XIII fuit magna evolutio per dis­
cursum explicativum quoad notionem naturæ, personæ, substantiæ, In­
carnationis, Eucharistiæ, conversionis, præsentiæ realis, item quoad
notionem sacramenti in genere, necnon quoad notionem gratiæ tum
habitualis, tum actualis, quoad notionem meriti, peccati, pœnæ etc. Si
S. Thomas hoc non vidisset, non cognovisset principalem partem theologiæ quæ est in explicatione progressiva veritatum fidei, ante dedu­
ctionem conclusionum theologicarum.
Quandoque requiritur labor plurium saeculorum ad perveniendum
ad præcisam terminologiam. Et si hæc explicita terminologia statim,
sine praevia praeparatione, exponitur junioribus studentibus, qui nonnisi
conceptum confusum habent, tunc est periculum psittacismi; recitant
scii, formulas exactas quarum signicationem non penetrant.
Sic definitio nominalis substantiæ continet elementarem ontologiam
quasi crystallisatam, dum definitio realis substantiæ exprimit onto­
logiam in statu scientiae. Pariter pro transsubstantiatione.
Quaeritur ergo an hæc propositio sit falsa: ex pane fit corpus
Christi. In difficultatibus initio articuli positis dicitur: videtur quod sit
falsa, nam 1° ex ea sequeretur ista: « panis fit corpus Christi ■» quod
videtur falsum, quia panis non est subjectum hujusce conversionis to­
talis, in qua non datur subjectum permanens sub duobus extremis. Di­
citur quidem puer fit paulatim homo adultus, sed panis non videtur
proprie fieri corpus Christi, quia ipsum fieri videtur supponere sub­
jectum permanens, ut materia.
2° Item sequeretur ista: panis factus est corpus Christi, quæ
lalsa est, quia non remanet panis, dum vera est hæc: Verbum caro
liictum est, quia remanet Verbum.
3° Item sequeretur ista : panis convertitur in corpus Christi, quæ
videtur falsa, sicut falsa est ista: in creatione, non ens convertitur
In ens.
4" Denique, sequeretur ista: panis potest esse corpus Christi,
m i· videtur falsa; panis enim remanendo panis, non potest esse corpus
Christi.

Responsio tamen est: Vera est hæc propositio: « ex pane fit cor­
pus Christi ».
lu Probatur auctoritate Ambrosii vel potius Ambrosiastri aucto­
ris libri De Sacramentis, 1. IV, c. 4, qui dixit: « Ubi accedit consecratio,
de pane fit corpus Christi*. Attamen in corpore articuli S. Thomas
ostendit quod melius dicitur ex pane quam de pane.
Insuper hæc propositio est communiter in usu inter theologos:
« ex parte fit corpus Christi ».
2° In corpore articuli, ad ostendendam veritatem hujusce pro­
positionis, et quarumdam aliarum, sicut ad falsas propositiones exclu­
dendas, S. Thomas enuntiat principia, comparando transsubstantiationem cum creatione et cum generatione. Sic per inductionem compara­
tivam terminatur venatio definitionis transsubstantiationis.
In corpore articuli sic exprimitur comparatio inter transsubstantiationem, creationem et mutationem naturalem.
a) In tribus verum est quod post hoc sit hoc et hæc duo non
sunt simul, sed est successio terminorum. Corpus Christi est post pa­
nem, in transsubstantiatione; ignis post aerem, in mutatione; esse post
non esse, in creatione;
b) In transsubstantiatione et in creatione non est aliquod com­
mune subjectum utrique extremorum; e contrario in transmutatione
naturali.
c) In transsubstantiatione et in mutatione naturali:
i) unum extremorum transit in aliud, dum e contrario in crea­
tione non ens non convertitur in ens;
ij) in transsubstantiatione et in mutatione naturali remanet
aliquid idem, sed in mutatione, hoc idem est materia; in transsubstan­
tiatione sunt accidentia.
·»■»■»

Corollaria: Ex his accipi potest qualiter differenter in talibus lo­
qui debeamus.
1° In nullo trium potest unum extremum de alio prædicari; sic
falsum est dicere: Panis est corpus Christi.
2° Propter ordinem extremorum, ratione cujus post hoc fit hoc,
possumus in tribus uti praepositione « ex », ut ordinem designat.
Sic verum est dicere: ex non ente fit ens in creatione;
ex pane fit corpus Christi in transsubstan­
tiatione;
ex alimento fit caro humana in assimilatione nutritiva.

3° Quia in transsubstantiatione non est subjectum commune utrique extremorum, ea quæ verificantur in mutatione naturali ratione
subjecti non sunt concedenda in transsubstantiatione. Potentia autem
ad oppositum sequitur subjectum.

Unde non potest proprie dici: panis potest esse corpus Christi.
Nec proprie vera est ista: de pane fit corpus Christi, quia de desi­
gnat proprie causam materialem consubstantialem, quæ remanet v. g.
statua de ligno.
Nec conceditur quod panis erit corpus Christi, vel quod fiat corpus
Christi, nam hæ propositiones in mutatione naturali verificantur ratione
subjecti, v. g. album fit nigrum, prout subjectum prius album fit ni­
grum; vel album erit nigrum.
Attamen concedi potest in sensu minus proprio hæc propositio: de
pane fit corpus Christi, ita ut nomine panis non intelligatur ipsa sub­
stantia panis, sed id quod sub speciebus panis continetur.
Plures thomistæ reducunt hanc secundum complexam partem arti­
culi ad has duas propositiones, quæ nunc facile intelliguntur.
1° Veros sunt et proprios propositiones, significantes TERMINO­
RUM SUCCESSIONEM vel TRANSITUM unius in alium, quia talis
successio et talis transitus in transsubstantiatione inveniuntur. Sic vere
et proprie dicitur « ex pane fit corpus Christi ». Hoc est verum ratione
ordinis et transitus, non ratione subjecti x.
2° Improprios sunt aut etiam falsos propositiones denotantes SUB­
JECTUM COMMUNE (ut causam materialem) utrique termino, quia
in transsubstantiatione non est hoc subjectum commune.
Sic impropriæ sunt hæ propositiones:
panis potest esse corpus Christi, de pane fit corpus Christi,
panis erit corpus Christi, panis fit corpus Christi.
Attamen in sensu improprio concedi possunt, scii, id quod est sub
speciebus panis potest esse corpus Christi, fit corpus Christi, erit corpus
Christi, nam id quod erat panis nunc est corpus Christi, prout entitas
unius totaliter conversa est in entitatem alterius, sublatis differentiis
panis.
* * *
Solvuntur objectiones:
Ad lum et ad 2um quandoque præpositio ex designat subjectum
permanens sub extremis, v. g. : ex ligno fit statua. Et in hoc sensu non
verum est dicere: ex pane fit corpus Christi. Sed verum est ratione suc­
cessionis et transitus unius in alium.
i Quandoque ex dicitur ratione subjecti permanentis, v. g. ex ligno fit statua
(, i ad l<im et ad 2»tn). Et non in hoc sensu sumitur quando est sermo de
transsubstantiatione.

2um Corollarium invenitur ad 3um: In transsubstantiatione suni
plura difficiliora pro intellectu nostro quam in creatione.
In creatione quidem difficile est intelligere quod aliquid fiat ex
nihilo, scii, ex nullo præsupposito subjecto.
Sed in transsubstantiatione difficile est concipere non solum totalem
conversionem substantiæ panis, verum etiam conversionem in substan­
tiam præexistentem non de novo productam, permanentiam accidentium,
et multa alia, v. g. quod ista accidentia nutriant et ex eis generetur com­
positum substantiale in quo rursus producitur materia.
3um Corollarium invenitur ad 4um: « Transsubstantiatio non fit per
potentiam passivam (naturalem) creaturae, sed per solam potentiam
activam Creatoris », quæ non limitatur nisi per contradictionem. Propterea ad potentiam obedientialem prærequisitam in pane nihil aliud re­
quiritur nisi non repugnantia in tali subjecto ad transsubstantiationem.
Ita in humanitate Christi nihil aliud requirebatur nisi non repu­
gnantia ad unionem hypostaticam. Et in sanctissima Christi Anima est
idhuc potentia obedientialis ad altiorem gradum luminis gloriæ, prout
de potentia absoluta Dei semper augeri potest intensitas luminis gloriæ,
nam est semper distantia infinita inter quamlibet Dei visionem non com­
prehensivam et visionem comprehensivam. Sic hæc potentia obedien­
tialis impleri nequit, sicut omnipotentia exhauriri non potest.

QUÆSTIO LXXVI

DE MODO QUO CHRISTUS EST
IN HOC SACRAMENTO
Hucusque S. Thomas, agendo de materia hujus sacramenti, tracta­
vit: 1° de specie materiae (q. 74); 2° de conversione panis et vini in corpus
Christi (q. 75); 3“ nunc agendum est de modo quo Christus existit in
hoc sacramento (q. 76), et denique 4° erit sermo in q. 77 de accidentibus
panis et vini remanentibus sine subjecto.
Hæc quaestio 761 explicat igitur ea quæ transsubstantiationem se­
quuntur ex parte ipsius corporis Christi, quod ponitur in hoc sacra­
mento.
Jamquidem S. Thomas q. 75 a. 1, ad 3UIU tangit hanc quæstionem,
dicendo « corpus Christi non est eo modo in hoc sacramento, sicut
corpus in loco » id est circumscriptive, quia idem corpus non potest esse
circumscriptive in duobus locis distantibus, v. g. in cælo et in terra;
sic hoc corpus esset divisum a se ipso, distans a seipso, et tunc non esset
amplius individuum, indivisum in se; non esset idem corpus, sed multi­
plicaretur. Non autem multiplicatur corpus Christi. Restat igitur expli­
care quo modo corpus Christi sit in hoc sacramento, si non circumscrip­
tive, nec solum definitive, scii, ut anima quæ est in corpore suo et non
alibi. Communiter dicitur corpus Christi est sacramentaliter in Eu­
charistia.
Quid vero significat hoc adverbium « sacramentaliter? ».
Videamus prius breviter quid sit de fide circa hoc. Cf. Denz. Enchi­
ridion, index systematicus, p. 33: De Fide est quod idem numero corpus
Christi quod formatum est in sinu Beatæ Virginis, quod passum est in
cruce, quod nunc est in cælo in suo statu naturali, est realiter praesens
in Eucharistia, et etiam præsentes sunt ejus anima ac divinitas per
concomitantiam (874, 876, 885), ita ut Christus sit totus sub utraque
specie (932, 936, 996) et, separatione facta, sub qualibet parte (698,
1921). Denique hic modus existendi sacramentalis est, non naturalis
(874).
Concilium Tridentinum (874) ait: « Ipse Salvator noster semper ad
dexteram Patris in cælis assidet juxta modum existendi naturalem et
multis nihilominus aliis in locis sacramentaliter præsens est ».
Definitur etiam quod hæc realis præsentia perdurat quamdiu ma­
nent species (578 sq.). E contrario Missa non durat quamdiu durat
realis præsentia in hostiis consecratis quæ conservantur in pyxide.
luwuuou-ΙΛοκΑΝακ,

Hæc varia autem puncta fidei explicantur in nostra quæstione q. 76.
Præ oculis initio habendum est quoad difficultatem hujusce explicationis,
id quod dicit Concilium Tridentinum (Denz. 874): «Corpus Christi in
Eucharistia sacramentaliter præsens est ea existendi ratione quam etsi
verbis exprimere vix possumus, possibilem tamen esse Deo, cogitatione
per fidem illustrata assequi possumus et constantissime credere de­
bemus ».
Jam ex hoc apparet quod discursus contenti in articulis hujusce
quæstionis sicut et præcedentium sunt generaliter explicativi aut su­
bjective illativi, potiusquam objective illativi; scii, volunt explicare
ipsas veritates fidei potiusquam ex eis alias veritates deducere.

Hæc quæstio 76 dividitur in octo articulos, qui reduci possunt ad
duas sectiones. In prima sectione, quæ continet tres priores articulos
agitur de integritate Christi prœsentis, ita ut totus sit sub hoc sacra­
mento (a. 1), totus sub utraque specie (a. 2), totus sub qualibet parte
specierum, saltem separatione facta (a. 3).
In secunda autem sectione agitur de modo hujusce præsentiæ: scii,
utrum dimensiones corporis Christi totæ sint in hoc sacramento (a. 4);
utrum corpus Christi sit localiter in Eucharistia (a. 5); utrum moveatur
ad motum hostiæ consecratæ (a. 6); utrum possit videri in hoc sacra­
mento ab aliquo oculo saltem glorificato (a. 7); utrum remaneat in hoc
sacramento quando miraculose apparet sub specie pueri vel camis (a. 8).
Cf. inter commentatores S. Tomæ, Cajetanum, Joannem a S. Thoma,
Gonet.

q. 76, a. 1.
Art. I. - UTRUM TOTUS CHRISTUS SIT SUB HOC SACRAMENTO

Status quæstionis: Notandum est quod S. Thomas nunquam dicit
sub pane qui non amplius existit, sed sub specie panis, aut utitur
expressione « sub hoc sacramento », nam, ut supra dictum est, sacra­
mentum in communi est signum sensibile externum, sic est in genere
signi, quamvis non sit solum significatio quæ sola mente concipitur;
signum præsertim sensibile differt a significatione ejus, ut materiale
a formali *. Et diximus etiam supra (q. 73, a. 6) quod sacramentum
Eucharistiæ constituitur per species consecratas ut continentes corpus
et sanguinem Christi.
Quæritur an totus Christus sit præsens sub hoc toto sacramento;
et totus Christus significat totam personam Verbi incarnati, totam ejus
1 Sic signum, sicut sacramentum, est concretum accidentale, supponens pro
substrato materiali, quod est ens reale. Falsum est dicere signum est signifi­
catio. quæ tamen significatio est relatio signi ad significatum ; et si agitur de
signo non naturali sed ad placitum est relatio rationis hujusce signi ad signi­
ficatum (cf. Billuart, De Sacram. in communi, diss. I, a. 1).

humanitatem, corpus et animam, et quidquid pertinet ad veritatem ejus
humanitatis, ut quantitas ejus, necnon agitur de præsentia ejus divi­
nitatis.
Initio articuli, S. Thomas enuntiat tres difficultates: 1° Cum Chri­
stus sit ibi præsens ratione conversionis quæ terminatur ad corpus
suum et non ad ejus animam et divinitatem, videtur quod solum corpus
Christi sit præsens.
2" Imo ipse Christus videtur dicere quod est præsens solum se­
cundum suam carnem et suum sanguinem: « caro mea vere est cibus,
et sanguis meus vere est potus ».
3“ Imo corpus majoris quantitatis, ut corpus Christi, non potest
contineri sub parva particula speciei panis. Unde quantitas dimensiva
corporis Christi non est realiter præsens in Eucharistia.
Responsio tamen est affirmativa et est de fide: « Omnino necesse
est, inquit S. Thomas, confiteri secundum fidem catholicam quod totus
Christus sit in hoc sacramento ».
Apud Joannem (VI, 58), Christus dicit: « Qui manducat me et
ipse vivet propter me », me designat totum Christum. Hoc constat etiam
ex definitionibus plurium Conciliorum Constantiensis, Florentini et præ­
sertim Concilii Tridentini (885): « Si quis negaverit, in venerabili sa­
cramento Eucharistiæ sub unaquaque specie et sub singulis cujusque
speciei partibus separatione facta totum Christum contineri, an. sit ».
Et in capite correlativo Concilii (n. 876) dicitur « corpus quidem esse
sub specie panis et sanguinem sub vini specie ex vi verborum, ipsum
autem corpus sub specie vini, et sanguinem sub specie panis, animam
sub utraque vi naturalis illius connexionis et concomitantice, qua partes
Christi Domini, qui jam ” ex mortuis resurrexit non amplius moritu­
rus ” (Rom. VI, 9) inter se copulantur, divinitatem porro (esse præsentem) propter admirabilem illam ejus cum corpore et anima hyposta­
ticam unionem ».

Hæc doctrina fidei sic explicatur in corpore articuli:
Aliquid Christi est in hoc sacramento, aut vi verborum, aut ex
reali concomitantia. Vi verborum consecrationis prout efficiunt id quod
significant, solus terminus transsubstantiationis, scii, solum corpus
Christi est sub specie panis, et solus ejus sanguis sub specie vini. Sed
ex reali concomitantia, in hoc sacramento sunt etiam ea quæ realiter
conjunguntur cum termino transsubstantiationis.
Hæc ultima assertio sic probatur: « Si aliqua duo sunt realiter
conjuncta, ubicumque est unum realiter, oportet et aliud esse ».
Hoc indiget explicatione, quia Lutherus et ubiquitarii hoc male
intellexerunt dicentes: ubicumque est Verbum, ut Deus, oportet esse
corpus Christi, scii, ubique. Hoc dicebant quia nolebant admittere transsubstantiationem, et tamen volebant quamdam præsentiam realem cor­
poris Christi explicare per communicationem idiomatum seu proprie-

tatura naturæ divinæ et naturæ humanæ. Sic dicebant: Christus est
ubique ut Deus, ergo pariter ut homo. Sed hoc nimis probabat, quia hoc
probaret præsentiam realem corporis Christi, non solum in Eucharistia,
sed ubique, in toto universo.
Quomodo igitur intelligenda est regula formulata a S. Thoma in
fine corporis articuli: « Si aliqua duo sunt realiter conjuncta, ubicum­
que est unum realiter, oportet et aliud esse » ?
Hæc propositio, ut possit dici « et e converso », ut volunt ubiquitarii, intelligenda esset de conjunctis adæquate cum mutua ad invicem
dependentia. Si autem, ut in præsenti, duo sint ea ratione conjuncta ut
unum excedatur ab altero et ab ipso dependeat, sed non e converso,
ubi est illud, quod exceditur et pendet ab altero, ibi est istud alterum,
sed non e converso. Sic ubi est caput corporis nostri, ibi est anima, at
anima potest esse ubi non est caput nostrum, sic anima est tota in toto
nostro corpore et tota in qualibet parte. Ratio est quia caput ab anima
exceditur, non anima a capite. Et similiter in præsenti: ubi est corpus
Christi, ibi est persona Christi et ejus divinitas, non autem ubicumque
est persona Verbi ejusque divinitas oportet esse corpus Christi.
Ad lura lex realis concomitantice bene explicatur: est duplex realis
coneomitantia,' una naturalis, ratione unionis naturalis animæ et cor­
poris, alia supernaturalis, ratione unionis hypostaticæ Verbi cum hu­
manitate.
Ut docent omnes theologi post Damascenum: Verbum corpus as­
sumptum nunquam deposuit (cf. ΠΙ, q. 50, a. 2, 3, 4), proinde ubicum­
que est corpus Christi, necesse est esse ejus divinitatem (sed non e con­
verso). Si visio beatifica est de se inamissibilis, a fortiori unio hypo­
statica indestructibilis est, cum omnis gloria electorum subordinetur
gloriæ Christi. Unde Concilium Ephesinum citatum hic a S. Thoma,
dicit quod in Eucharistia sumimus carnem Verbi incarnati. Sic Verbum
et ejus divinitas sunt præsentia per supematuralem concomitantiam.
Ex alia parte anima Christi gloriosi naturaliter unitur cum ejus
corpore, et sic etiam præsens est.
* * *

Dubium: Si consecratio facta fuisset m triduo mortis quid effe­
cisset?
Respondetur: Anima non fuisset realiter præsens, sed Verbum et
divinitas, quia, ut ostenditur ΠΡ, q. 50, a. 2, caro Christi, quamvis ab
ejus anima separata, remansit unita cum Verbo. Nam « quod per gra­
tiam Dei conceditur, nunquam absque culpa revocatur. Multo autem
major est gratia unionis hypostaticæ quam gratia adoptionis quæ ordi­
natur solum ad unionem affectivam. Et tamèn videmus quod gratia
adoptionis nunquam perditur sine culpa. Cum igitur in Christo nullum
fuerit peccatum, impossibile fuit, quod solveretur unio divinitatis a

carne ipsius... ut Damascenus dicit in 1. ΠΙ de fide orth. c. 27 ». Imo
cadaver Christi adhuc existebat per ipsum esse Verbi, prout est unum
esse in Christo (DI*, q. 17, a. 2). Unde etiam in triduo mortis verificata
fuissent verba consecrationis, scil.: « Hoc est corpus meum », quia ca­
daver Christi erat corpus ejus cadavericum (cf. Gonet). Vi verborum,
transsubstantiatio terminatur ad corpus Christi, non ad animam ejus,
nisi in quantum anima dat corpori esse corporeum; et verificarentur
hæc consecrationis verba, etiam si corpus, ut in triduo mortis, non esset
amplius vivum.
Imo si facta fuisset consecratio in triduo mortis, tunc sub specie
panis fuisset corpus sine sanguine, sicut sine anima, et sub specie vini
fuisset sanguis sine corpore et sine anima, quia tunc corpus Christi
physice separabatur a sanguine sparso. Post resurrectionem vero rursus
unita sunt corpus et sanguis sicut corpus et anima. Cf. DT q. 50, a. 4 :
Utrum Christus in triduo mortis fuerit homo. Respondetur: Non, quia
vere mortuus est. — a. 5 : Utrum corpus ejus fuerit idem numero mor­
tuum et vivum. Respondetur: affirmative, « quia corpus Christi vivum
et mortuum fuit supposito idem, quia non habuit aliam hypostasim
vivum et mortuum, præter hypostasim Verbi... Sed non fuit totaliter
idem, quia in hoc triduo non erat amplius vivum, et vita est aliquid de
essentia corporis viventis ».
Ad 3ura: Dimensiones corporis Christi non ex vi sacramenti sunt
sub hoc sacramento, sed concomitanter tantum, quia dimensiones panis
non conversæ sunt in dimensiones corporis Christi. Proinde corpus
Christi est in hoc sacramento per modum substantive, non per modum
quantitatis. Sic potest esse etiam totum sub parva particula hostiæ
consecratae, sicut tota substantia panis prius erat sub ea (cf. art. 3).
Art. 11. — UTRUM TOTUS CHRISTUS CONTINEATUR
SUB UTRAQUE SPECIE

HUJUS SACRAMENTI

Status quœstionis: Difficultates propositæ initio articuli rursus
postea formulatæ sunt ab his qui postulaverunt pro fidelibus, ut quid
necessarium, communionem sub utraque specie: 1° Si totus Christus
jam continetur sub specie panis, videtur quod secunda consecratio sit
superflua.
2° Ita est præsertim si sanguis, ut est pars corporis, jam debet
esse præsens sub specie panis sicut aliæ partes corporis.
3“ Si corpus Christi jam est præsens in Eucharistia post primam
consecrationem, quare de novo incipiat esse præsens per secundam. Vi­
detur quod Eucharistia non esset sacramentum numerice idem.
Responsio tamen est affirmativa et est de fide: cf. Concilium Tridcntinum (Denz. 936): « Si quis negaverit totum et integrum Christum,
omnium gratiarum fontem et auctorem, sub una panis specie sumi,

quia, ut quidam falso asserunt, non secundum ipsius Christi institutio­
nem sub utraque specie sumatur: an. sit ». Sic, ut dicitur n. 932: « nulla
gratia necessaria ad salutem eos defraudari, qui unam speciem solam
accipiunt ».
In corpore articuli datur ratio quæ eadem est ac in articulo præcedenti, scii.: Vi verborum sub specie panis est solum corpus Christi, sed
ex redii concomitantia est sanguis prout post resurrectionem rursus
unitur cum corpore. Et sub specie vini e converso. Sed si hoc sacramen­
tum celebratum fuisset in triduo mortis, sub specie panis fuisset corpus
sine sanguine, et sub specie vini sanguis sparsus sine corpore.
Ad lum: Secunda consecratio non est superflua, 1" quia « hoc valet
ad repraesentandam passionem Christi, in qua seorsum fuit sanguis a
corpore separatus; unde et in forma consecrationis sanguinis fit mentio
de ejus effusione ».
Hæc ratio est principalis, scii, duplex consecratio requiritur ad Eu­
charistiam ut est sacrificium a Christo institutum, ut scii, sit immo­
latio sacramentalis vel incruenta, quæ repræsentat cruentam Calvarii
immolationem, ut dicit Concilium Tridentinum (Denz. 940). Videbimus
infra quod sacrificium Missæ est verum sacrificium, quamvis in eo im­
molatio sit solum sacramentalis. Ratio est quia in sacrificio in genere,
dum sacrificium internum est in genere actionis moralis, sacrificium
externum seu id quod fit circa realem victimam oblatam, est in genere
signi, scii, ut signum oblationis internæ, ut signum etiam agnitionis
supremi dominii Dei in omnes res etiam externas, ut signum repara­
tionis debitæ pro peccato. Sic in sacrificio Missæ sanguis Christi effun­
ditur, non realiter et physice, sed sacramentaliter seu mystice. Atta­
men hæc immolatio sacramentalis ipsius Christi Salvatoris in ratione
signi multo magis exprimit oblationem reparatricem internam et su­
premum dominium Dei, domini vitæ et mortis, quam cruenta immolatio
omnium victimarum Veteris Testamenti.
S. Thomas ad lum addit secundam rationem, quare non superflua
est secunda consecratio: quia duplex symbolismus cibi et potus melius
exprimit effectus Eucharistiæ, etiam ut est sacramentum.
Addit etiam tertiam rationem quæ est minoris momenti, data est
a Pseudo Ambrosio: corpus Christi exhiberetur pro salute corporis, et
sanguis pro salute animæ. Hæc ratio supponit quod anima nostra est
præsertim in sanguine, prout separatur a corpore dum effunditur totus
sanguis noster. Hæc tertia ratio est solum quædam appropriatio, quia
manifestum est quod corpus Christi, sicut sanguis ejus, salvat non so­
lum corpus nostrum sed etiam animam nostram. Quodammodo salus
animæ appropriata est sanguini Christi, sicut omnipotentia Patri, sa­
pientia Filio, amor Spiritui Sancto. Sed appropriatio in Trinitate majus
fundamentum habet quam ea de qua nunc est sermo.
Ad 3um: Quamvis corpus Christi bis incipiat esse præsens in Eu­
charistia, scii, post utramque consecrationem, tamen non nisi semel præ-

sens est vi verborum, scii. Eucharistia in genere signi remanet sacra­
mentum numerice unum.
Cf. infra de sacrificio Missæ (q. 83, a. 1) et de Communione sub
una specie (q. 80, a. 12).

Art. III. - UTRUM SIT TOTUS CHRISTUS SUB QUALIBET
PARTE SPECIERUM PANIS ET VINI

Status quaestionis: Videtur quod non: 1° quia species possunt di­
vidi in infinitum, sic infinities corpus Christi esset in hoc sacramento.
2° Si totus Christus esset præsens sub qualibet parte hostiæ,
oculus ejus non posset esse distans ab aure; proinde corpus ejus non
esset amplius corpus organicum, nec magis esset corpus hominis, quam
v. g. corpus columbæ vel agni.
3° Imo si totus Christus esset in qualibet parte hostiæ, muta­
retur in spiritum, quia esset ut anima quæ est tota in toto corpore et
tota in qualibet parte ejus.
* * *
Responsio est quod totus Christus est sub qualibet parte specierum.
Imo definitum est in Concilio Florentino (Denz. 698) et in Concilio
Tridentino (Denz. 885), quod « totus Christus est sub qualibet parte
specierum, separatione facta ». Concilia dicunt « separatione facta »
quia hoc clarius est post separationem, seu fractionem hostiæ in plures
partes. Sed hæc conciliorum expressio non significat quod ante sepa­
rationem factam, corpus Christi non erat præsens sub qualibet parte.
Hoc ultimum affirmatur a theologis, et ipsum Concilium (sess. 13,
cap. 3) declarat, totum Christum contineri sub qualibet parte specierum,
nulla facta mentione separationis partium. Unde responsio est de fide
quantum ad partes separatas; et quantum ad partes continuas, quamvis
non sit de fide, est tamen certa.
Insuper damnata est hæc propositio Rosmini (Denz. 1921): «In
sacramento Eucharistiæ vi verborum corpus et sanguis Christi est tan­
tum ea mensura quæ respondet quantitati (a quel tanto) substantiæ
panis et vini quæ transsubstantiantur: reliquum corporis Christi ibi est
per concomitantium ».
Ut notatur in argumento « sed contra », jam apud S. Gregorium
hæc doctrina est clara.
In corpore articuli S. Thomas probat quod TOTUS Christus est
sub qualibet parte specierum, etiam ante earum separationem.

Argumentum ejus, in quo major, ut sæpe, post minorem enuntia- s
tur, sic in forma reducitur:
— Substantive natura est tota sub qualibet parte ejus dimensio­
num etiam non separatarum.

— Atqui corpus Christi est in Eucharistia præsens, non per mo­
dum quantitatis, sed per modum substantive, ratione transsubstantiationis, quæ vi verborum producitur, absque transaccidentatione.

— Ergo corpus Christi totum est sub qualibet parte specierum,
etiam ante separationem.

Major jam secundum rationem naturalem constat, v. g. tota na­
tura panis jam est sub qualibet ejus parte, etiam ante separationem.
Substantia enim, quæ non est quid per se sensibile, sed quid per se in­
telligibile, non est de se extensa, sed quid altius quam extensio de se
sensibilis. Nec substantia est solum punctum indivisibile, quia punctum
habet situm in continuo, ut terminus ejus. Substantia pertinet ad ordi­
nem altiorem. Dicitur etiam quid profundius seu magis internum, si
accidentia sensibilia considerantur ut quid externum, sicut dicitur quid
altius, si accidentia considerantur ut quid inferius, tanquam per se ad
ordinem sensibilem pertinentia. Sic substantia est id quo quodlibet ens
(de quo dicitur proprie quod est) est unum et idem sub suis variis phænomenis. Proinde natura substantiæ est tota in toto et tota in qualibet
parte, v. g. natura auri vel radii est in minima parte hujusce metalli
pretiosi, etiam ante separationem partium ejus.
Minor est certa ex prædictis, scii, corpus Christi est in Euchari­
stia, non per modum quantitatis, quia non fuit transaccidentatio acci­
dentium panis in accidentia corporis Christi, sed solum transsubstantiatio ratione cujus præsens est, ut dictum est.
Si igitur quantitas corporis Christi etiam præsens est, non est vi
verborum, sed solum concomitanter, et proinde, ut dicetur in articulo
sequenti, non ratione sui, sed ratione substantiæ, et secundum relatio­
nem ad substantiam, quæ sola ratione sui, vi Serborum, præsens est.
Ergo totum corpus Christi est sub qualibet parte hostiæ etiam ante
separationem.
In fine corporis articuli S. Thomas confutat opinionem dicentium
corpus Christi non esse totum sub qualibet parte, nisi post separatio­
nem, sicut imago quæ apparet in speculo non est tota in qualibet parte
speculi nisi post ejus fractionem.
Disparitas est, inquit S. Thomas, quia « multiplicatio imaginum
accidit in speculo fracto propter diversas reflexiones ad diversas partes
speculi; hic autem non est nisi una consecratio, propter quam corpus
Christi est in hoc sacramento » per modum substantiæ, quæ est tota in
toto et tota in qualibet parte totius.

* * *
In solutione objectionum S. Thomas jam tangit difficillimam quae­
stionem de qua erit sermo in articulo sequenti de modo præsentiæ quan­
titatis dimensivæ corporis Christi in Eucharistia:
Ad lnnl: Non sequitur quod Christus sit infinities sub dimensione
panis quæ est divisibilis in infinitum; nam hæc dimensio nunquam est
divisa in infinitum, sic reduceretur ad indivisibilia, quæ non possunt
constituere continuum, nam aut sese tangunt et sic identificantur, aut
non sese tangunt, et sic inter ea est solutio continuitatis. Unde ad plus
dici potest quod sub dimensione panis Christus est solum infinities in
■potentia.
Ad 2um: Sed quomodo corpus organicum humanum, distinctum a
corpore v. g. agni vel columbæ, et in quo debet esse quædam distantia
inter caput et pedes, possit esse totum sub qualibet minima particula
hostiæ consecratæ?

Respondet S. Thomas: « Illa determinata distantia partium in cor­
pore fundatur super quantitate dimensiva ipsius; ipsa autem natura
substantiæ præcedit etiam quantitatem dimensivam. Et ideo quia con­
versio substantiæ panis directe terminatur ad substantiam corporis
Christi secundum cujus modum proprie et directe est in hoc sacramento
corpus Christi; talis distantia partium est quidem in ipso corpore Chri­
sti vero, sed non secundam hanc distantiam comparatur ad hoc sacra­
mentum, sed secundum modum suœ substantiæ, ut dictum est in cor­
pore », id est: quantitas dimensiva corporis Christi est in Eucharistia
per modum substantiæ et secundum ejus relationem ad substantiam
(cf. art. séq.).
Item ad 3um: non sequitur quod corpus Christi convertitur in spi­
ritum, sed quod est sub -dimensione panis sicut erat substantia panis,
quæ erat tota in toto et tota in qualibet parte.
Hæ duæ ultimæ responsiones indigent explicatione, quæ in articulo
sequenti datur. Sensus earum est quod, cum corpus Christi sit præsens
in Eucharistia ratione transsubstantiationis et per modum substantiæ,
relatio realis præsentiæ est specierum consecratarum formaliter ad sub­
stantiam corporis Christi et non formatiter ad ejus quantitatem dimen­
sivam. Revera quidem in cælo est distantia determinata inter organa
corporis Christi, sed non secundum hanc distantiam determinatam com­
paratur corpus Christi ad hoc sacramentum.
S. Thomas videtur admittere quod substantia corporis Christi est
/ rminus duplicis relationis: 1° ^relationis quantitatis dimensivæ, quæ
ut talis est in cælo, ut accidens ejus naturale; 2° relationis specierum
consecratarum. Et hoc verum est et satis clarum, si bene intelligitur
quod substantia est supra ordinem spatii et non ut punctum in termino
lineæ. Attamen, ut videbimus in articulo sequenti, quantitas dimensiva

corporis Christi ipsa est præsens concoinitanter in sacramento; quod
difficile explicatur.

q. 76, a. 4.
Art. IV. — UTRUM TOTA QUANTITAS DIMENSIVA CORPORIS
CHRISTI SIT IN HOC SACRAMENTO

Status quœstionis: Videtur quod non: 1° quia tota quantitas cor­
poris Christi nequit esse sub minima particula hostiæ consecratæ;
2° quia remanet in hoc sacramento quantitas dimensiva panis,
et duæ quantitates dimensivæ non possunt esse simul in eodem loco;
identificarentur, non essent amplius duæ;
3° quia quantitas dimensiva corporis Christi est multo major
quam extensio hostiæ, sic magis extenderetur.
Responsio tamen est affirmativa, scii, tota quantitas corporis Chri­
sti est sub hoc sacramento; primo aspectu hoc videtur incredibile, sed
non repugnat si bene intelligitur quod in ea est concomitanter.
1° Probatur ex communibus, in argumento « sed contra » sic:
« quantitas dimensiva corporis alicujus non separatur secundum esse
a substantia ejus. Sed in hoc sacramento est tota substantia corporis
Christi, ut dictum est (scii, aut vi verborum, aut concomitanter). Ergo
tota quantitas dimensiva corporis Christi est in hoc sacramento », scii,
est ibi concomitanter.
Hoc argumentum fundatur in principio concomitantiæ jam expres­
so in articulo 1° et postea admisso a Concilio Tridentino (Denz. 876).
Imo ipsum Concilium (Denz. 885) docet « sub singulis cujusque speciei
partibus separatione facta totum Christum contineri ». Item n. 876. Si
autem totus Christus præsens est, ergo etiam ejus quantitas dimen­
siva i. Imo si non esset quantitas corporis Christi, Concilium non di­
ceret quod hic modus præsentiæ vix exprimi potest. Dicit etiam (n. 874)
ut notavimus: « præsens est (totus Christus) ea existendi ratione, quam
etsi verbis exprimere vix possumus, possibilem tamen esse Deo, cogita­
tione per fidem illustrata assequi possumus et constantissime credere
debemus ».
Hæc ultima formula in memoriam revocat definitionem augustinianam actus fidei, explicatam a S. Thoma IP-Hæ, q. 2, a. 1 : « credere
est cum assensione cogitare » et ibidem ad 3um: « intellectus credentis
determinatur ad unum, non per rationem (non enim habet intrinsecam
1 Durandus, Major et Gabriel dixerunt quod quantitas dimensiva corporis
Christi non est realiter præsens in Eucharistia. Contra eos afferri potest nunc
textus Concilii Tridentini: « totum Christum contineri». Insuper isti sub isto
aspectu potius tollunt hoc mysterium quam illud explicant.

De

modo pr.esentiæ:

Christi

139

evidentiam rei creditæ), sed per voluntatem (quia bonum est credere
Deo revelanti, etiam si revelata maneant valde obscura); ideo assensus
hic accipitur pro actu intellectus, secundum quod a voluntate determi­
natur ad unum ». Fides enim differt a scientia prout est de non visis,
de non scitis, et differt tamen a dubio et ab opinione: prout est firma.
Explicatio relativa mysterii non debet ipsum mysterium supprimere et
hoc quodammodo facit Durandus dicens: quantitas corporis Christi
non est in hoc sacramento.
Pro fidelibus generaliter sufficit id quod de hac re dicitur in Catechismo Concilii Tridentini, ubi est sermo de transsubstantiatione.

* * *
2° In corpore articuli S. Thomas in quantum possibile est ex
propriis probat quod præsens est in Eucharistia ipsa quantitas dimen­
siva corporis Christi et in responsionibus ad difficultates ostendit quo­
modo.
Argumentum corporis articuli, respondens ad quæstionem an sit,
evolvit id quod jam dictum est in argumento « sed contra ». Ad hoc
reducitur :
— Quidquid non realiter separatur a substantia corporis Christi
est concomitanter in Eucharistia (a. 1);
— Atqui quantitas dimensiva corporis Christi non realiter sepa­
ratur ab ejus substantia;
— Ergo est concomitanter in Eucharistia.
Hoc argumentum est firmum, propter principium concomitantiæ a
Concilio Tridentino admissum pro sanguine sub specie panis, pro cor­
pore Christi sub specie vini, necnon pro anima Christi ejusque divini­
tate. Unde non potest negari applicatio hujusce principii ad quantita­
tem dimensivam corporis Christi, quæ in cælo non separatur ab ejus
substantia. Et, sine ea, non totum corpus Christi præsens esset, contra
Concilium; cum quantitate autem pariter præsentia sunt alia accidentia
quæ in ea sunt sicut in subjecto immediato, ut color.
Proinde Joannes a S. Thoma (disp. 18, a. 4) dicit contra errorem
Durandi et Gabrielis, nunc post Concilium Tridentinum esse erroneum
vel temerarium negare præsentiam realem quantitatis dimensivæ cor­
poris Christi in Eucharistia. Ad hoc ostendendum notat Joannes a
S. Thoma, quod de fide est sub speciebus eucharisticis esse verum cor­
pus et verus sanguis. Si autem sola substantia (id est materia prima et
forma substantialis) corporis ejus esset præsens, tunc corpus Christi
non esset præsens ut corpus, ut corpus organicum, et præsertim ut cor­
pus distinctum a sanguine; insuper unio materiæ et formæ exigit dispo­
sitiones in materia. Deus quidem posset de potentia absoluta separare
substantiam corporis Christi a suis accidentibus, sed hoc esset novum
miraculum, quod non importat formula consecrationis, imo hoc ei oppo-

nitur; nam, in hac formula dicitur, non « Hæc est substantia corporis
mei », sed « hoc est corpus meum »; imo in ea corpus distinguitur a
sanguine.
Unde temerarium vel erroneum esset negare præsentiam realem
quantitatis dimensivæ corporis Christi in Eucharistia.
# * #

Quomodo autem possit in ea esse, hoc aliqualiter explicatur in
responsionibus ad difficultates.
1“ Objectio erat: Nulla quantitas dimensiva potest esse tota in
qualibet parte continentis; atqui ita esset in casu; ergo hoc est impos­
sibile.
Respondetur: Distinguo majorem: nulla quantitas dimensiva præ­
sens rationi sui et secundum proprium suum modum, concedo; præsens
ratione substantive et per modum substantiæ, nego et contradistinguo
minorem. Legenda est littera.
Hoc est dicere quod quantitas dimensiva corporis Christi est præ­
sens in Eucharistia, non ratione transaccidentationis, sed ratione trans­
substantiationis, et igitur concomitanter solum; id est secundum rela­
tionem quam ipsa habet ad substantiam, et non secundum relationem
quam habet ad locum.
Durandus diceret: sed tunc non vere præsens est hæc quantitas di­
mensiva, S. Thomas dicit: vere est, sed non ratione sui, sicut anima
Christi, ejusque divinitas.
Ad 2utn: Duæ quantitates dimensivæ non possunt naturaliter esse
simul in eodem loco, ita quod utraque sit ibi secundum proprium
modum quantitatis dimensivæ, concedo. Sed in hoc sacramento, non ita
est; insuper in eo praesentia corporis Christi non naturalis est, sed
miraculosa.
Ad 3ura: Nec sequitur quod corpus Christi in Eucharistia sit magis
extensum quam hostia, quia in ea non est « secundum modum commensurationis, qui est proprius quantitati ». In hoc erravit Rosmini, ut
supra dictum est.
Hæ duæ ultimæ responsiones rursus affirmant id quod dictum est
ad 1>“>.
« ·» *

Ad majorem explicationem oportet considerare modum secundum
quem quantitatis dimensiva unitur cum substantia.
Excludendæ sunt imprimis opiniones, quæ cum dogmate conciliari
nequeunt: Quatuor sunt sententiæ saltem principales circa quanti­
tatem;

Hæ sententiæ sic exprimi possunt:

Quantitas
corporum

non est eorum
substantia

sed 1° distinguit partes
inter se et 2° eas loca­
liter extendit

THOMISTÆ

sed est extensio spatialis j NOMINALES
ET SUAREZ
est eorum substantia: CARTESIUS.

1° Sententia Cartesii est quod extensio seu quantitas corporum est
eorum substantia; sic non remaneret quantitatis panis; et corpus Christi
in Eucharistia deberet esse localiter extensum. 2° Sententia nominalium
est quod quantitas consistit essentialiter in extensione actualiter repletiva spatii; ex hoc sequitur quantitatem dimensivam corporis Christi
non esse in Eucharistia. 3° Sententia Suarezii et quorumdam affinis
est sententiæ nominalistarum, nempe quod substantia corporea habet
ex se partes integrantes actualiter distinctas, et quantitas eas extendit
in ordine ad locum, sic in Eucharistia corpus Christi haberet extensionem
substantialem, sed non extensionem dimensivam. 4° Sententia thomistarum et plurium aliorum est quod quantitas habet duas functiones :
prima distinguit partes inter se et in ordine ad totum, secunda eas
extendit in ordine ad locum. Hic autem effectus secundarius quantitatis
potest ab illa separari.
Examinandæ sunt hae quatuor theoriæ:
1° Opinio Cartesii est quod substantia corporum est eorum extensio.
Ex hoc sequitur juxta theologos cartesianos, quoad Eucharistiam, quod
quantitas panis non remanet post consecrationem, sicut non remanet
panis substantia. Est solum apparentia panis, ut aiunt, et ad expli­
candum quomodo substantia corporis Christi reducitur ad limites
hujusce apparentiæ recurrunt ad quamdam condensationem corporis
Christi, secundum compenetrationem atomorum, ut quidam dixerunt.
Hæc autem opinio Cartesii admiti non potest philosophice, nec theo­
logice :
Philosophice, hæc opinio non transcendit imaginationem, Cartesius
agendo de substantia corporea, loquitur ut geometra, qui non transcen­
dit continuum, et quærit sub qualitatibus sensibilibus substratum ad­
huc accessibile sensibus, v. g., ut ait, dum fragmentum ceræ liquefit,
qualitates ejus sensibiles, ut ejus resistentia, figura variantur, sed aliquid
remanet idem, scii, extensio. Hæc est, inquit Cartesius, substantia cor­
porum. Ex hoc apparet quod habitus mathematicæ specificatur a quan­
titate et eam non superat.
Non animadvertit Cartesius quod extensio non potest esse nisi
extensio alicujus rei extensæ, alicujus subjecti, vel entis, v. g. panis aut
vini, aut ceræ. Extensio ipsa importat multitudinem partium, et multi­
tudo præsupponit unitatem, sicut compositio identitatem, sicut phæno-

mena transitoria supponunt subjectum permanens. Cartesius non videt
quod, vi principii identitatis, omne ens (quod proprie est) est unum et
idem sub suis variis phœnomenis, et quod inter hæc phænomena est ejus
extensio, quæ ei tribuitur ut subjecto.
Sic notio substantiæ est solum determinatio notionis entis unius seu
indivisi et proinde principium substantiæ (omne quod est est substantia)
est determinatio principii identitatis: (id quod est, est). Sic philoso­
phice loquendo opinio Cartesii non transcendit imaginationem.
Theologice autem opinio Cartesii pariter rejicienda est. Ex ea enim
sequitur quod post consecrationem quantitas panis sicut ejus substantia
non remanet. Hoc est contra definitiones Concilii Tridentini (Denz. 884)
dicentis: « manent species panis et vini » et Denz. 582 damnata est hæc
propositio Joannis Wicleff : « Accidentia panis non manent sine sub­
jecto in sacramento Eucharistiæ ».
Sequitur etiam quod deberet esse condensatio quantitatis corporis
Christi, imo qualibet fractione hosti» esset nova condensatio corporis
Christi per novum miraculum nullo modo significatum a formula con­
secrationis. Proinde corpus Christi, cujus substantia est juxta Cartesium extensio, non amplius esset corpus humanum.
Inutile est recurrere ad compenetrationem atomorum. Hoc gratuito
asseritur, et corpus Christi gloriosum omnino mutaretur, fieretque muti­
latum ac reductum velut ad punctum invisibile, quamvis localiter
extensum.
Hæ omnes explicationes in fine asserunt corpus Christi esse in sa­
cramento localiter et circumscriptive, quod est impossibile, ut supra
dictum est. Idem corpus, indivisum in se, non potest esse circumscriptive
in duobus locis distantibus, in cælo et in terra.
Cartesiani non intellexerunt id quod profunde explicaverat S. Tho­
mas, quantitatem corporis Christi esse in Eucharistia non ratione sui
et vi verborum, sed concomitanter tantum secundum suam relationem
ad substantiam et per modum substantiæ.
Proinde hæc cartesiana opinio relicta est quasi ab unanimitate
theologorum.
2” Secundum opinionem nominalistarum, Durandi et Gabrielis,
quantitas consistit essentialiter in extensione actualiter repletiva spatii.
Proinde tenent quantitatem corporis Christi nequidem concomitanter esse
in Eucharistia.
Hæc sententia ducit, ut diximus, ad negandum id quod affirmatur a
Concilio Tridentino, scii. « totum Christum contineri in Eucharistia ».
Et philosophice falsa est quia, ut melius infra patebit, extensio partium
in ordine ad locum præsupponit quamdam distinctionem earum inter
se, nam id quod est indivisibile non potest spatialiter extendi.
3" Secundum Suarezium (Disp. Met. disp. 40, sect. 2 et 4; de
Eucharistia disp. 48, sect. 2) substantia corporea debet habere ex se
non solum duas partes essentiales, scii, materiam et formam, sed etiam
partes integrantes distinctas et actuales. Essentia autem quantitatis

juxta ipsum est extensio partium ad replendum locum et resistendum
penetrationi.
Sic quoad definitionem quantitatis, Suarez retinet quasi opinionem
Durandi. Applicando autem hanc theoriam Eucharistiae, tenet Suarez
quod corpus Christi in ea habet suas partes integrantes, distinctas et
actuales, sed non habet extensionem localem. Sic caput et pedes Christi
distinguuntur, sed non localiter i.
In hac theoria sunt plures difficultates theologice et philosophice.

Theologice quidem, non satis explicatur quod quantitas corporis
Christi sit in Eucharistia concomitanter, quia in ea est solum prout par­
tibus integrantibus jam actu distinctis in ipsa substantia dat solum
aptitudinem ad extensionem localem. Hæc autem functio quantitatis
in hac theoria videtur inutilis, quia partes integrantes jam actu distin­
guuntur antequam adveniat quantitas. Unde hæc functio quantitatis
non videtur vere realis, et theoria ista non satis recedit a nominalismo,
qui aperte dicit quantitatem corporis Christi nequidem concomitanter
esse in Eucharistia.
Insuper philosophice falsum est, ut aiunt thomistæ, quod substantia
corporea habeat ex se partes intégrales distinctas et actuales. Eas
habet solum in potentia, seu radicaliter et exigitive. Partes enim inté­
grales actuales non sunt de ratione formæ substantialis, quæ est prin­
cipium unitatis et indivisibilitatis, nec sunt de ratione materiæ, quæ est
de se indeterminata et solum capax hujusce quantitatis, ita quod non
illius. Substantia in se indivisibilis est 2, non quidem ad modum puncti,
qui est terminus continui, sed quia transcendit totum genus quantitatis
et continui. Propterea S. Thomas dixit quod natura substantiæ est
tota in toto et tota in qualibet parte s.
1 Circa hanc opinionem Suarezii de quantitate, cf. Boyer, S. J., Cursus
philosophice, t. I, 1935, p. 391. Item Hervé, Manuale theologice dogmaticas, 1926,
t. IV, p. 69. Cf. Ciencia tomista, Mai 1917, theses ad mentem Eximii D. F. Sua­
rezii, comparate cum viginti quatuor thesibus S. Thomæ a sacra Congrega­
tione Studiorum propositis, vide thesim decimam.
Quidam, ut P. Hoenen, S. J., Cosmologia, p. 52, n. 8, censent hanc opinionem
coincidere quoad rem cum sententia S. Thomæ. E contrario P. Mattiussi, S. J.,
ostendit quod notabiliter ab ea differt (cf. Les points fondamentaux de la phi­
losophie thomiste, Turin-Rome, 1926, p. 112-113). Item C. Boyer, loc. cit. Item
Billot. De Eucharistia, 1915, p. 457-462.
Attamen Suarez recedit a Durando in hoc quod pro eo, quantitas 1° ordinat
partes inter seipsas et relate ad totum, ac simul dat eis aptitudinem ad exten­
sionem localem, 2“ dat ipsam extensionem localem.
Inter has duas functiones quantitatis, juxta thomistes, prima videtur inu­
tilis in hac theoria, quia, secundum Suarezium, substantia corporea habet jam
in actu suas partes intégrales entitative distinctas, Ita Billot, De Eucharistia,
1915, p. 456. Sic Suarez logice deberet dicere quod effectus formalis primarius
quantitatis est extensio localis.
2 S. Thomas dicit: «Remote quantitate, substantia omnis indivisibilis est»
(Contra Gentes, 1. IV, c. 65. Item 1“ q. 50, a. 2 et Quodlibet, IX, a. 4).
3 Contra Suarezium cf. L. Billot, De Eucharistia, 1915, p. 456 et seq.
G. Mattiussi, S. J., Les points fondamentaux de la philosophie thomiste,
Turin-Rome, 1926, p. 112-113, ubi explicatur 10» thesis ex viginti quatuor the-

4° Secundum thomïstas et plures alios, substantia corporea non
habet partes integrates distinctas et actuales, sed componitur solum ex
materia et forma, et exigit radicaliter, ratione formæ, qualitates et facul­
tates operativas, et ratione materiæ quantitatem et passivitates mate­
riales. Id est hæc accidentia sunt quidem accidentia compositi, sed se­
quuntur compositum vel ex parte formæ, vel ex parte materiæ, prout
habent similitudinem aut cum forma, ut qualitates, aut cum materia,
ut quantitas.
Proinde distinctio actualis partium integralium, v. g. capitis et cor­
dis, habetur non ex ipsa substantia, sed ex quantitate. Hæc est prima
ejus functio, scii, distinguere partes inter se, ita ut una non sit alia, et
in ordine ad totum. Ante quantitatem quidem jam adest tota entitas
substantialis partium; sed quantitas constituit partes intégrales in for­
mali ratione partium, faciendo eas esse inter se distinctas, ita ut una
non sit alia, et non sit ipsum totum.
Hæc est prima functio quantitatis, vi cujus partes corporis humani
sunt distinctæ. Et effectus secundarius quantitatis est quod hæ partes
sint extensæ in ordine ad locum.
Addunt thomistæ: extensio partium in ordine ad locum prœsupponit
quamdam distinctionem partium, nam localiter extendi nequit aliquid
indivisibile, in eo non est capacitas extensionis localis, et hæc realis
capacitas præcedere debet extensionem localem actualem. Non potest
localiter extendi angelus, nec forma substantialis alicujus corporis, nec
materia prima.
Insuper hoc saltem indirecte experientia constat, v. g. in evolutione
embryonis, in qua prius distinguuntur partes corporis, v. g. origo cordis
et origo cerebri, et postea extenduntur localiter. Item microscopium pro
oculis nostris extendit quasi localiter ea quæ sunt in quadam minima
parte corporis vix visibilis sine hoc instrumento; attamen microscopium
non posset sic extendere quasi localiter id quod esset proprie indivisibile
et non haberet partes distinctas. Hæ animadversiones sunt solum analo­
gi» remot», ad ostendendum quod extensio partium in ordine ad locum
præsupponit quamdam distinctionem partium; non potest localiter ex­
tendi aliquid indivisibile, ut forma substantialis alicujus corporis, quæ
superat ordinem continui et invisibilis est etiam cum microscopio, quia
nonnisi per intellectum apprehenditur ad occursum rei sensatæ, ut lex
genetica embryonis, quæ est velut idea rectrix in ipso embryone.
Unde hæc distinctio duarum functionum quantitatis non est arbi­
traria, non est sine fundamento.
sibus thomisticis a sacra Congregatione Studiorum propositis, scii.: «Etsi cor­
poream naturam extensio in partes intégrales consequitur, non tamen idem
est corpori esse substantiam et esse quantum. Substantia quippe ratione sui
indivisibilis est, non quidem ad modum puncti, sed ad modum ejus quod est
extra ordinem dimensionis. Quantitas vero quæ extensionem substanti» tribuit,
a substantia realiter differt et est veri nominis accidens ».

Hoc constat etiam ex variis quæstionibus quæ ponuntur circa quan­
titatem, v. g. si quæritur quare quantitas continua est divisibilis in
infinitum? Respondetur, quia habet partes extensas et non solum com­
ponitur ex indivisibilibus eam terminantibus. Si quæritur pariter: quare
quantitas continua sit impenetrabilis? Respondetur: quia habet partes
distinctas, quarum una est extra aliam. Si quæritur denique: quare
quantitas continua sit localiter extensa? Respondetur: quia habet partes
quarum una non est alia. Sed si quæritur: quare quantitas habet partes?
Tunc non est responsio, nisi quia hæc est essentia quantitatis. Extensio
localis non est nisi proprietas ejus, non ejus essentia.
Confirmatur: In ipsa anima distinguuntur facultates ejus inter se
et ab anima, et sunt velut partes animæ, absque extensione locali. Unde
non mirum est quod in ordine corporeo ex forma substantiali indivisi­
bili procedant partes intégrales quæ prius natura distinguuntur quam
localiter extendantur.
Uno verbo hæc doctrina reducitur ad hanc intuitionem, ipsum indi­
visibile non potest localiter extendi. Ergo extensio localis præsupponit
distinctionem quamdam partium inter se.
Hæc explicatio non est quidem sine obscuritate, sed non est magis
obscura quam theoria Suarezii, quæ immerito tribuit substantiæ id
quod est, juxta nos, prima functio quantitatis. Substantia de se indivi­
sibilis est, de se non habet nisi partes essentiales, scii, materiam capa­
cem hujusce quantitatis ita quod non illius, et formam substantialem
indivisibilem.

* * *
De applicatione hujusce doctrinas ad Eucharistiam.

Sic proponitur a thomistis hæc applicatio:

Quantitas corporis Christi est in hoc sacramento ut extensiva par­
tium inter se et in ordine ad totum, ita scii, quod cor distinguatur a ca­
pite, non vero præsens est hæc quantitas ut extensiva partium in ordine
ad locum. Quare? Quia est ibi, non vi verborum, sed solum concomitanter, id est non ratione sui, nec secundum suum proprium modum, sed
ratione substantiæ cui est conjuncta, et ad modum substantiæ, scii, ita
ut sit tota in toto et tota in qualibet parte, non pars in parte. Ratio
ultima est quia quantitas corporis Christi præsens est per transsubstan­
tiationem.
Neque hoc implicat contradictionem: quia extensio partium in or­
dine ad locum est effectus secundarius quantitatis, et, ut dixit S. Thomas
art. 3 ad 2um: «talis distantia partium est quidem in ipso corpore
Christi vero, sed non secundum hanc distantiam comparatur ad hoc
sacramentum, sed secundum modum suæ substantiæ ».
'0

Sic explicatur quod corpus Christi sit in Eucharistia, non circum­
scriptive, nec definitive ut anima quæ est in suo. corpore et non alibi,
sed sacramentaliter, ita ut possit esse simul numerice idem in cælo.
Hæc explicatio, ut videtur, sola potest servare veritatem verborum
S. Thomæ a. 4 ad lum: «Quantitas dimensiva corporis Christi est in
hoc sacramento non secundum proprium modum..., sed per modum sub­
stantiæ » ; id est secundum ejus relationem., non ad locum, sed ad
substantiam, ratione cujus ibi est.

«· * T
Ultima conclusio circa prœdictas sententias.

Præter prædictas explicationes non apparet alia possibilis. Opinio
vero cartesiana est inconciliabilis cum dogmate, et opinio Durandi ac
nominalistarum est ad minus temeraria. Opinio Suarezii philosophice
deficiens est prout ponit partes intégrales actualiter distinctas in ipsa
indivisibili substantia, et theologice pariter non satis affirmat quanti­
tatem Christi esse in hoc sacramento. Unde non restat nisi sententia
thomistarum, quæ philosophice servat indivisibilitatem substantiæ, et
theologice principium concomitantia quo illustratur tota hæc quæstio.
Dubium: Hæc distinctio duarum functionum quantitatis estne
omnino necessaria?
Respondetur: 1° ad servandam fidem sufficit dicere cum Concilio
Tridentino (Denz. 874): « Corpus Christi præsens est in hoc sacramento
ea existendi ratione, quam etsi verbis exprimere vix possumus, possibilem
tamen esse Deo, cogitatione per fidem illustrata assequi possumus, et
constantissime credere debemus ».
2° Ad scientiam theologicam sufficit etiam terminologia S. Thomæ
in nostro articulo adhibita; scii, quantitas dimensiva corporis Christi
est in hoc sacramento, non secundum proprium modum (id est non
circumscriptive, secundum ejus relationem ad locum, ut melius dicetur
articulo sequenti), sed per modum substantiæ (id est secundum ejus
relationem ad substantiam, cui realiter conjungitur).
Hæc terminologia sufficit, et in his rebus difficillimis oportet sapere ad sobrietatem, nam velle nimis explicare perducit ad falsam subti­
litatem, ad acribologiam, ut dixit Aristoteles, quæ elungat a contem­
platione mysteriorum.

In his quæstionibus servandum est id quod dicit Concilium Vatica­
num de theologia (Denz. 1796): « Ratio quidem fide illustrata, cum se­
dulo, pie et sobrie quœrit, aliquam Deo dante mysteriorum intelligentiam
eamque fructuosissimam assequitur tum ex eorum, quæ naturaliter
cognoscit, analogia, tum e mysteriorum ipsorum nexu inter se, et cum
fine ultimo hominis, nunquam tamen idonea redditur ad ea perspicienda
instar veritatum, quæ proprium ipsius objectum constituunt ».

S. Thomas qui generaliter sua manuscripta abbreviand-o non evol­
vendo corrigebat, hanc sobrietatem egregie servavit, magis quam plures
ejus commentatores, qui quandoque volunt ejus doctrinam nimis expli­
care per inferiora, non satis tendendo ad contemplationem altiorum.
Commentaria circa doctrinam S. Thomæ, etiamsi sint egregia,
se habent ut polygonum scriptum in circumferentia, quæ multo sim­
plicior et pulchrior est. Ipsa doctrina S. Thomæ est velut polygonum
scriptum in ipso circulo adhuc altiori et puchriori ipsius Evangelii seu
doctrinæ fidei.
Unde non oportet confundere vulgarisationem scientiae theologica
quæ est infra hanc scientiam, cujus substantiam sæpe non satis servat,
et contemplationem Christianam quæ ascendit supra theologiam ad
medullam Evangelii seu revelationis divinæ.
* * *

Quoad terminologiam quaœdam remanent dubia:

lum dubium: Quid intelligatur nomine corporis, quod vi verborum
ponitur in hoc sacramento.
Respondetur: Intelligitur compositum ex materia et forma, abstra­
hendo ab anima et a forma cadaverica, quia communiter tenetur quod,
si in triduo mortis Apostoli panem consecrassent, fuisset corpus Christi
in Eucharistia, sed sine anima dante esse corporeum, et idem corpus
ratione identitatis suppositi (ΙΠ· q. 50, a. 5).
Unde in formula consecrationis: « Hoc est enim corpus meum »,
corpus non significat materiam nudam ab omni forma substantiali, quia
materia nuda non est compositum quale est corpus.
Sed corpus, cum possit esse et cum anima humana et sine ea cum
forma cadaverica, neutram in suo conceptu formali includit. A parte rei
quidem non potest esse sine aliqua forma determinata, sed non quærimus quid sit aut non sit corpus a parte rei, sed quid sit vi significa­
tionis verborum.
2um Dubium: Utrum vi verborum ponatur tantum sub specie vini
sanguis Christi qui effusus est in passione, et de quo dicitur « qui pro
vobis effundetur ».
Respondetur: Ponitur vi verborum totus sanguis qui nunc est in
corpore Christi glorioso, licet supponatur quod totus non fuerit effusus
in passione; quia vi verborum ponitur sanguis ut de facto est. Verba
« qui pro vobis effundetur » non limitant præcedentia, sed significant
finem hujusce sacramenti, qui est repræsentare Christi passionem tunc
futuram, nunc præteritam.
3um Dubium: Utrum Pater et Spiritus Sanctus sint in hoc sac/
mento, per concomitantiam.

Respondetur: Ibi sunt per concomitantiam mediatam aut late
dictam; id est: non solum per immensitatem per quam sunt in omnibus
creatis, sed specialiter propter circumincessionem, seu mutuam inexistentiam personarum divinarum ad invicem, ratione unitatis naturæ
divinæ et mutuæ relationis earum. Insuper Pater et Spiritus Sanctus
operantur cum Filio in Eucharistia mirabiles effectus gratiæ.
Hæc tamen concomitantia late dicta et mediata, de qua non loqui­
tur Concilium Tridentinum, notabiliter differt a concomitantia proprie
dicta et immediata, secundum quam sola persona Filii præsens est in
Eucharistia, quia sola unitur hypostatice corpori et sanguini quæ di­
recte ponuntur vi verborum.
4um dubium: Utrum anima Christi sit præsens vi verborum, an
solum concomitanter.
Respondetur: In præsenti statu, ut rursus unita cum corpore, et
dans ei esse corporeum, præsens est vi verborum. Sed ut est anima ra­
tionalis emergens supra corpus, est præsens per concomitantiam. In hoc
ultimo sensu Concilium Tridentinum (Denz. 876) dicit « animam esse
sub utraque specie vi naturalis illius connexionis et concomitantiæ.
5um dubium: An corpus Christi in Eucharistia sit coloratum, figu­
ratum etc.

Respondetur: Non attribuenda sunt ei adjectiva quæ supponunt
quantitatem localiter extensam, ut esse magnum, localiter figuratum,
extensive coloratum. Ratio semper eadem est ac in articulo 3, ad 2',m :
« talis distantia partium est in ipso corpore Christi vero, sed non se­
cundum hanc distantiam comparatur ad hoc sacramentum ».
Hoc autem imaginatione repræsentari nequit, sed solo intellectu
concipi potest. Et cum non sit pro nobis intelligere sine conversione
ad phantasmata, etiam valde difficile est hoc pro nobis intelligere, et
hæc est proprie obscuritas mysterii superantis captum non solum ima­
ginationis, sed etiam intelligent!® nostræ.
q. 76, a. 5.
Art. V. — UTRUM CORPUS CHRISTI SIT IN HOC SACRAMENTO
SICUT IN LOCO

Status quasstionis: In hoc articulo et in sequentibus hujusce quæstionis enuntiantur corollaria præcedentis conclusionis.
In hoc titulo S. Thomas sumit esse in loco rigorose, scii, circum­
scriptive. Et videtur, ut dicitur in difficultatibus initio formulatis, quod
ita sit: 1° quia corpus Christi ita continetur superficie hostiæ conse­
cratae, quod non excedit, nec exceditur; 2° quia locus specierum ubi
non est amplius substantia panis non potest esse vacuus; 3° quia ipsa
quantitas corporis Christi præsens est.

De

modo præsentia:

Christi

149

Responsio tamen est: Corpus Christi non sicut in loco est vn ho»
sacramento.
1° Probatur ex communibus in argumento « sed contra », sic :
oportet locum et locatum esse æqualia. Atqui hostia consecrata est
multo minor quam corpus Christi in ea præsens. Ergo non sicut in loco
in ea est.
2° Probatur ex propriis, assignando scii, rationem propriam, sic.
— Illud solum quod est alicubi secundum modum quantitatis est
ibi sicut in loco.
- Atqui corpus Christi est in Eucharistia non secundum modum
quantitatis, sed secundum modum substantiæ.
— Ergo corpus Christi est in Eucharistia, non sicut in loco.
Major clara est. Minor sequitur ex prædictis, quia corpus Christi est
præsens ratione transsubstantiationis ; ante consecrationem autem sub­
stantia panis non sicut in loco erat sub speciebus panis, scii, non cir­
cumscriptive, sed tamen erat ibi definitive, scii, et non alibi.
Corpus autem Christi est ibi realiter, sed nequidem definitive, quia
simul est alibi, scii, in cælo, ubi est localiter. Et non potest esse simul
localiter in duobus locis distantibus, sic enim, ut supra dictum est, esset
divisum et distans a seipso. Cf. ad lum.
In fine corporis articuli S. Thomas notat quod substantia cor­
poris Christi non est subjectum dimensionum panis, sicut erat substan­
tia panis, quæ ratione suarum dimensionum (non ratione sui) erat ibi
localiter.
Notat etiam quod « dimensiones propriæ corporis Christi comparan­
tur ad locum hostiæ mediante substantia, quod est contra rationem
corporis locati ».
Ad 2um: Locus Eucharistiæ est ne igitur vacuus? Respondetur:
< Non est vacuus, sed non repletus est substantia corporis Christi, quæ
non est ibi localiter: repletus est speciebus, scii, quantitate panis et vini,
quæ miraculose subsistit sine subjecto. Hoc eo verius est quod ante con­
secrationem substantia panis non erat ibi localiter ratione sui, sic non
replebat locum, nec reliquit illum vacuum.
Ad 3um: Respondetur huic difficultati: esse in loco est accidens reale
corporis Christi, ergo deberet esse concomitanter præsens.
Respondetur: Esse in loco est accidens reale, non intrinsecum, sed
per comparationem ad extrinsecum continens, et non per comparationem
ad ipsam substantiam corporis Christi, quæ sola ratione sui est in
Eucharistia.
* * *
Corollarium: Non attribuenda sunt corpori Christi in Eucharistia
praesenti adjectiva quæ supponunt quantitatem localiter extensam, v. g.
esse magnum, parvum, stans, sedens etc. Hæc dicuntur relative ad alia
corpora. Unde S. Thomas dicit in Officio SS. Sacramenti: « Fracto

demum sacramento... signi tantum fit fractura, qua nec status nec sta­
tura signati minuitur ». Cartesiani dixerunt contrarium in eorum
theoria imaginativa condensationis corporis Christi et compenetrationis
atomorum.
Profunde S. Thomas dicit: signi tantum fit fractura, non signati,
quia contactus quantitativus est conditio naturalis necessaria talis
actionis transitivæ alicujus corporis in alterum. Manus autem sacerdotis,
dum frangunt hostiam, non habent contactum quantitativum cum cor­
pore Christi. Item corpus Christi ut præsens in Eucharistia, non videt
sensitive adoratores ad eum venientes, sed in cælo anima Christi eos
intellectualiter videt in Verbo, et hic actus visionis intellectualis horum
adoratorum est in Christo præsente in Eucharistia.

* * 4

Oculus Christi in Eucharistia non est localiter extensus, nec ideo
accipit influxum corporum externorum. Ad hoc requireretur novum
miraculum non supponendum quia non significatur a verbis consecra­
tionis i.
Denique non debemus loqui saltem in sensu proprio de bilocatione
aut de multilocatione corporis Christi. Bilocatio proprie dicta ut supra
dictum est, secundum S. Thomam, est impossibilis, 1° quia corpus esset
distans a seipso, non esset amplius individuum indivisum in se, et 2"
tota ejus quantitas quæ circumscriptive esset in duobus locis distan­
tibus simul circumscriberetur et non circumscriberetur ab aliquo loco.
Hoc implicat contradictionem. Miraculum nequit esse absurdum, potest
esse præter leges physicas, hypothetice necessarias, sed non præter
metaphysicum principium contradictionis, jam esset contra illud.
Unde casus bilocationis de quibus est sermo in vita quorumdam
sanctorum recte explicantur per apparitionem quamdam eorum in uno
loco, dum erant realiter præsentes in alio.

q. 76, a. 6.
Art. VI. — UTRUM CORPUS CHRISTI SIT MOBILITER
IN HOC SACRAMENTO

Post explicationem præcedentium articulorum, non immorandum
est in isto.
Respondetur: Per se loquendo corpus Christi non mobiliter est in hoc
sacramento, bene tamen per accidens, ut dicitur ad lum.
Ratio primi est quia per se moveri localiter jncludit esse in loco,
seu locum unum deserere et alium acquirere. Christus autem non sicut
in loco est in Eucharistia. Ergo.
1 Cf. Hervé, De Eucharistia, p. 73 sq.

Ratio secundi est quia per accidens moveri localiter, est moveri non
ratione sui, sed ad motum alterius, ut anima rationalis ad motum
corporis nostri. Sic per accidens movetur corpus Christi dum per se
movetur localiter hostia consecrata, v. g. dum elevatur, dum defertur
in processionibus et ad infirmos. Et adhuc magis per accidens movetur
quam homo sedens in navi durante navigatione, quia corpus Christi
caret extensione locali, quam habet navigator qui est in navi ut in loco.
In corpore articuli nec non in responsione ad 2um et 3um, S. Thomas
ostendit etiam quod non per se movetur corpus Christi, dum cessat ejus
præsentia per corruptionem specierum. Ratio est quia corpus Christi sic
præsens est corpus gloriosum incorruptibile, et cessatio ejus præsentia
supponit solum mutationem in ipsis speciebus panis et vini, quæ cor­
rumpuntur. Eo ipso quod non sunt amplius species panis et vini, desinit
eorum relatio ad substantiam corporis Christi, sicut cessasset earum
relatio ad substantiam panis, si remansisset hæc substantia. Ita aliquo
modo quando entia corrumpuntur, Deus non est amplius præsens in eis
præsentia immensitatis, absque ulla mutatione in ipso Deo. Unde corpus
Christi NON PER SE sed solum per accidens desinit esse sub speciebus,
scii, ad desitionem specierum.

Ad 3um S. Thomas dicit « cessantibus speciebus... tollitur habitudo
corporis Christi ad eas, per quem modum Deus desinit esse Dominus
creaturæ desinentis ». Hæc habitudo est relatio non realis, sed rationis
corporis Christi ad species, sicut Deus habet relationem non realem,
sed rationis ad creaturas quarum est Dominus. E contrario relatio specierum ad corpus Christi realis est, sicut relatio creaturarum ad Deum.
Objectio: Videtur quod neque per accidens moveatur corpus Christi
in Eucharistia, quia nec per accidens frigescit nec calefit ad frigefactionem vel calefactionem specierum.

Respondetur: Disparitas est, quod sit ibi incapax cujuslibet motus
alterationis, sive in se, sive ratione alterius; ut autem localiter mo­
veatur per accidens ad motum localem speeierum non debet in se mutari
vel alterari, quia tunc motus localis per accidens sumitur ab extrinseco. Item anima rationalis quamvis per accidens dicatur moveri loca­
liter, moto corpore suo, non tamen per accidens frigescit, nec calefit.
q. 76, a. 7.
Art. VII. — UTRUM CORPUS CHRISTI PROUT EST IN HOC SACRA­
MENTO POSSIT VIDERI A3 ALIQUO OCULO SALTEM GLORIFICATO

Respondetur: A nullo oculo corporali potest videri: 1° quia accidentia
corporis Christi, cum sint ibi per respectum ad ejus substantiam et non
in ordine ad locum, non possunt immutare medium, ut ab aliquo oculo
corporali videri possint (item ad lum);

2" quia corpus Christi est ibi per modum substantiæ, quæ ut sic
non est visibilis sensibus sed soZo intellectui. Sic melius apparet quod
substantia est sensibilis solum per accidens, per se est quid intelligibile,
ut jam dixerat Aristoteles, scii, est ens intelligibile unum et idem sub
suis phænomenis sensibilibus.
Ium

Dubium: An Christus pressens in Eucharistia ibi se videat

oculo corporali?

Respondetur ad 2um: Oculus corporalis Christi prout est præsens
in Eucharistia seipsum videt in ea, quia non privatur sua activitate
quam habet nunc in cælo. Joannes a S. Thoma videtur hoc melius expli­
care quam Billuart et quidam alii.
Ibidem, S. Thomas addit: « Oculus corporalis Christi non tamen
potest videre ipsum modum essendi quo est sub sacramento, quod per­
tinet ad solum intellectum. Non tamen est simile de alio oculo glorioso,
quia etiam ipse oculus Christi est sub hoc sacramento, in quo non con­
formatur ei alius oculus gloriosus ».
2um dubium: An corpus Christi pressens in Eucharistia percipi
, ossit ab intellectu glorificato?

Respondetur: Corpus Christi percipitur diversimode a diversis in­
tellectibus. Percipitur clare ab intellectu Dei et ab intellectu beatorum.
Ab intellectu hominis viatoris non potest cognosci nisi per fidem,
sicut supernaturalia non sensibilia. Dæmones non possunt illud videre,
sed fide acquisita non infusa, quæ innititur evidentia miraculorum « cre­
dunt et contremiscunt ». Id quod debetur cognitioni naturali Spirituum
est universus mundus cum partibus suis inter se connexis, corpus autem
Christi in Eucharistia non sic est pars universi, cum aliis naturaliter
connexa, de eo verificatur quod dicitur de secretis cordis Is, q. 57, a. 4.

q. 76, a. 8.
Art.

VIII -

UTRUM QUANDO IN HOC SACRAMENTO APPARET

MIRACULOSE CARO VEL PUER, SIT IBI VERE CORPUS CHRISTI

Status quaestionis: Sensus principalis est: an facta hujusmodi appa­
ritione. sub speciebus sic immutatis maneat adhuc corpus Christi sa­
cramentaliter præsens.

Respondetu: distinguendo: affirmative, si apparitio sit solum ex
parte videntium, subjective; vel etiam si sit externa ex parte specie­
rum consecratarum, dummodo remaneant adhuc dimensiones panis, cum
earum densitate, sapore, odore, quamvis fiat quædam earum immutatio,
præsertim quoad colorem. Ratio est quia tamdiu manet corpus Christi
sub speciebus, quandiu manent ipsæ species, ita ut adhuc sint species
panis.

Si vero taliter immutarentur species, ut sub eis non maneret sub­
stantia panis si adesset, non maneret etiam corpus Christi sacramenta­
liter. Sed hoc non debet evenire, quia non apparet ratio propter quam
hoc fieret. Talis apparitio est enim ad confirmandam præsentiam rea­
lem quæ sic tolleretur.
In explicatione hujusce rationis S. Thomas bene distinguit appa­
ritiones externas, seu visiones corporeas, ab his quæ dicuntur visiones
imaginariæ, seu subjectivæ, quamvis divinitus aut per angelos productæ. Dicit « quandoque apparitio est ex parte videntium quorum
oculi immutantur ac si expresse viderent exterius carnem ; et hoc quidem
videtur contingere, quando uni tantum videtur sub specie carnis et
pueri, et aliis sicut prius sub specie panis.
Contingit e contrario hujusmodi apparitio non per solam immuta­
tionem videntium, sed etiam per ipsam immutationem externarum
specierum, et hoc quidem videtur esse quando sub tali specie, v. g.
pueri vel carnis, ab omnibus videtur, et non ad horam, sed per longum
tempus ita permanet. Legenda est littera.
Secundum hoc critérium videtur quod apparitiones Beatæ Mariæ
Virginis in spelunca Lourdes nunc in sanctuario transformata, non
fuerunt externæ, quia a sola puella Bernadette Soubirous videbantur et
non ab aliis puellis. Absolute loquendo tamen Beata Maria Virgo potuit
esse realiter præsens, quamvis invisibilis pro aliis testibus. De hoc
difficile est judicare 1.
1 Quidam putaverunt ex hoc articulo, quod secundum S. Thomam possit
esse genuina seu proprie dicta sensatio a Deo subjective in nobis producta,
sine reali sensato externo. Et sic volunt respondere quibusdam objectionibus
Idealistarum modernorum.
Joannes a S. Thoma, Cursus Philosophicus: Logica, q. 23, a. 2 contrarium
docet: Revera S. Thomas dicit solum: «Quandoque hoc contingit ex parte
videntium, quorum oculi immutantur tali immutatione, AC SI expresse vide­
rent exterius carnem, vel sanguinem, vel puerum, nulla tamen immutatione
facta ex parte sacramenti ». Non dixit quod in hoc casu est genuina sensatio,
seu visio corporalis. Cf. S. Thomam 1“ q. 51, a. 2 et ubi de hallucinatione ac de
visionibus imaginariis, cf. Aristotelem (index, de hallucinatione).
Pro S. Thoma nunquam est genuina sensatio sine reali sensato externo
' cistente, quia genuina sensatio est essentialiter relativa ad illud, sicut verbum
mentis ad naturam rei Intellect®, quæ in eo repræsentatur; sed verbum mentis
abstrahit ab existentia hujusce naturæ intellect®, non vero genuina sensatio
abstrahit ab existentia realis sensati.
Et tenendum est contra idealismum quod non potest esse proprie dicta expe­
rientia sine existentia rei expert®, id est non est experientia externa sine reali
•nsato externo, et non est experientia Interna sine reali sensato interno.
Sed potest esse hallucinatio quæ est falsa sensatio orta ex præteritis sensa­
tionibus occasione perturbationis seu læsionis organismi; v. g. post amputa­
tionem pedis aliquis putat adhuc sentire resistentiam terr®. Hallucinatio, ut
dicit Aristoteles, se habet ad sensationem, sicut echo ad sonum. Et hallucinatio
differt a genuina sensatione prout est sine reali sensato. Pariter potest esse
i i.vio imaginaria (et non corporalis), cum quadam redundantia in sensibus,
unde est ac si homo videret, sed non proprie videt visione corporali (cf. 1° q. 51,
ii. 2; ΙΠ» q. 57, a. 6, 3«n>).

Alia quæstio secundaria ponitur in hoc articulo, scil. an in appari­
tionibus externis, caro vel puer quæ exterius videntur sint verum cor­
pus Christi in propria specie?
S. Thomas et cum eo communius theologi respondent negative,
propter rationes datas in tertia parte corporis articuli: ubi legitur « sed
hoc videtur inconveniens, quia corpus Christi non potest in propria
specie videri nisi in uno loco, in quo definitive (seu melius circum­
scriptive) continentur, scii, in coelo ». Atqui ut supra dictum est, idem
corpus non potest esse circumscriptive in duobus locis distantibus, esset
divisum a seipso. Bilocatio nec miraculose possibilis est secundum
■S. Thomam. Nec ulla est necessitas dicendi quod Christus ad tempus
deserat cælum post suam ascensionem 1.
Nec tamen est deceptio in his apparitionibus externis, ut ait S. Tho­
mas, in fine corporis articuli, quia « hoc fit in figuram cujusdam veri­
tatis, scii, ad ostendendum per hanc miraculosam apparitionem, quod in
sacramento est vere corpus et sanguis Christi ». Sic contingit Bolsenæ,
in dioecesi Urbevetana, sacerdotem quemdam, post consecrationem de
veritate corporis et sanguinis dubitasse; statimque supra hostiam ap­
paruit sanguis; quo miraculo attonitus, hic sacerdos omnia sua dubia
deposuit.
Dubium: Quomodo se gerere debeat sacerdos celebrans cui talis ap­
paritio contingeret?
Ex his quæ dicuntur infra q. 83, a. 4 ad 2um et a. 6 respondendum
est quod sacerdos non debet sumere corpus Christi sub specie carnis,
nec sanguinem sub specie sanguinis, aut sub aliqua extranea specie a
specie panis et vini ; sed reservata specie quæ est immutata, debet alte­
ram sumere; nec obstat præceptum de integrando sacrificio, quia quæ
miraculose fiunt, legibus non subduntur. Consultum tamen foret huic
sacerdoti iterum corpus et sanguinem Christi consecrare et sumere.

* * *
Sic terminatur quæstio de modo quo Christus existit in hoc sacra­
mento; scii, in eo est per modum substantiæ, et non sicut in loco; ita
ut Christi corpus et sanguis sint in Eucharistia vi verborum, anima
vero ejus et divinitas concomitanter. Imo Pater et Filius concomitantia
late dicta, per circumincessionem.
* * *

Observatio. In his omnibus quæstionibus apparet quomodo S. Tho­
mas egregie servat principium æconomiœ, scii, in scientia non sunt muli Exceptio tamen facta est pro S. Paulo (cf. III» q. 75, a. 6, ad 3um).

tiplicanda principia sine necessitate, sed quantum possibile est debemus
omnia facta explicare per pauciora principia, imo hæc pauciora principia
in perfecta scientia subordinantur uni supremo.
Ita in præsenti S. Thomas omnia explicavit per conversionem seu
transsubstantiationem proprie dictam, scii, conversivam, substantiæ
panis in corpus Christi et per principium concomitantia, cujus veritas
sequitur rectam notionem conversionis.
Sublata autem conversione, et admissis annihilatione substantiæ
panis et adductione corporis Christi, seu substitutione ejus substantiæ
ubi prius erat substantia panis, hoc ædificium doctrinale simplicissimum
ruit et loco ejus recurrunt plures theologi ad theorias valte complexas,
quæ fundamento carere videntur.

QUÆSTIO LXXVTT.

DE ACCIDENTIBUS REMANENTIBUS
IN HOC SACRAMENTO
Haec quaestio et ultima earum quae pertinent ad materiam hujus
sacramenti.
Jamquidem q. 75 a. 5 S. Thomas ostendit quod, facta consecra­
tione, omnia accidentia panis et vini remanent, ut sensu apparet, et ut
pluries declaratum est ab Ecclesia. Sic Concilium Tridentinum (Denz.
884) dicit « manentibus dumtaxat speciebus panis et vini » et inter pro­
positiones damnatas Joannis Wicleff ea est : « accidentia panis non
manent sine subjecto in hoc sacramento» (Denz. 582).
Supra, explicando doctrinam prædicti articuli 5, q. 75, confuta­
bimus duos modos dicendi Cartesianorum, quorum lus erat: cum sub­
stantia panis sit ejus extensio, hæc extensio panis post transsubstantiationem non manet, sed species panis sunt solum subjectivos appa­
rentias; sic externe nihil essent, nec Eucharistia esset signum externum
ac proinde sacramentum, præsertim dum clauditur in pyxide et nullo
modo videtur.
Nec species istæ possent dividi, frangi, distribui, non enim fran­
guntur repræsentationes subjectivæ. Denique nostri sensus deciperentur
circa proprium objectum debite propositum, quod negat Ecclesia.
2U8 modus Cartesianorum erat quod species panis apparentes sunt
accidentia externa corporis Christi pressentis. Hoc est, ut diximus,
inadmissibile, quia sic corpus Christi gloriosum alteraretur, fieret album,
rotundum, mutilatum, ipsum frangeretur, et denique esset circumscrip­
tive præsens in locis distantibus, scii, in cælo et in terra, sic esset
divisum a seipso, quod repugnat.
Supposito igitur quod remanent accidentia panis et vini, quæruntur
plura de eis, quoad eorum esse, et quoad eorum operari et pati. Sic
sunt duæ sectiones in hac quæstione:
1* sectio, quoad eorum esse, continet duos priores articulos, utrum
remaneant sine subjecto, et utrum quantitas dimensiva sit subjectum
aliorum accidentium.
2’ sectio, quoad operari et pati, continet alios articulos: utrum
possint nutrire, utrum possint corrumpi et ex eis aliquid possit genera­
ri. In hoc plura sunt mirabilia, quæ difficile explicantur, et quæ sunt
velut consequentia invisibilis miraculi transsubstantiationis. Notandum
est quod, si in hoc remanet obscuritas, pro intellectu nostro infimo,
non mirum est, et quod hæc obscuritas non destruit certitudinem de

præsentia reali et de transsubstantiatione aliunde fundatam in ipsamet
revelatione secundum sensum litteralem Scripturæ et explicatione infal­
libilis Ecclesiæ. In hoc Sacramento, sicut in diversis mysteriis, satis
claritatis est pro his qui credere volunt, et satis obscuritatis pro his qui
credere nolunt. Est clarum-obscurum in quo, si negatur id quod clarum
est propter id quod obscuram est, loco mysterii ponitur contradictio in
ipsis verbis Christi Eucharistiam instituentis.
In hoc sensu dicitur: Mille difficultates vel obscuritates non cau­
sant unum dubium saltem deliberatum, si difficultates istae non de­
struunt motivum formale certitudinis, quod est in præsenti auctoritas
Dei revelantis. Sic etiam in ordine naturali obscuritates circa modum
intimum quo producitur sensatio, vel abstractio idearum a sensibilibus,
non destruunt certitudinem de existentia corporum externorum et de
cognoscibilitate eorum. Et sicut naturaliter certi sumus de existentia
corporum externorum, ita de existentia accidentium panis post conse­
crationem remanentium. Imo de eis est certitudo naturalis per infalli­
bilem Ecclesiæ declarationem confirmata. Hoc firmiter tenendum est
contra Cartesianos.

q. 77, a. 1.
Art. 1. — UTRUM ACCIDENTIA PANIS ET VINI REMANEANT SINE
SUBJECTO IN HOC SACRAMENTO

Status quasstionis: Videtur quod non : 1° quia hoc est contra ordinem
rerum; 2° quia ad definitionem accidentis pertinet quod sit in subjecto,
et nec miraculose accidens potest suam definitionem amittere; 3° acci­
dens individuatur a subjecto, et sic sine subjecto esset quid universale
et non sensibile; 4° nec esset compositum ex materia et forma, esset
proinde quid simplicius quam angelus.
Besponsio tamen est: Accidentia in hoc sacramento manent sine
subjecto.
Probatur 1° auctoritate Traditionis, express» in textu S. Gregorii
citato in argumento « sed contra ». Concilium Tridentinum (Denz. 884)
dicit: « Si quis dixerit, in sacramento Eucharistiæ remanere substan­
tiam panis... negaveritque mirabilem illam et singularem conversionem
totius substantiæ panis in corpus et totius substantiæ vini in Sanguinem
manentibus dumtaxat speciebus panis et vini, a. s. ». Ex hoc habetur
saltem quod species panis non sunt in proprio subjecto. Sed ex dam­
natione 2' propositionis Joannis Wicleff (Denz. 582) habetur contra­
dictoria hujus propositionis infallibiliter damnatae ad minus ut erroneæ:
Accidentia panis non manent sine subjecto in hoc sacramento ». In
hae propositione legitur non solum species panis sed etiam « accidentia
panis ».

Unde est de fide quod accidentia eucharistica remanent sine proprio
subjecto, et est saltem theologice certum quod remanent sine ullo sub­
jecto, ut clarius statim patebit.

2° In corpore articuli sunt duæ partes:
In prima S. Thomas intentum probat inductive, per exclusionem
cujuslibet subjecti, sive substantiæ panis, sive substantiæ corporis
Christi, sive substantiæ aeris aut similis corporis.
Etenim substantia panis non remanet; insuper substantia corporis
Christi, sive ut humanum est, sive ut gloriosum et impassibile, non po­
test affici his accidentibus alienis, quidquid dixerint postea Cartesiani;
fieret album, rotundum, frangeretur, et esset circumscriptive in duobus
locis distantibus, ut dictum est.
Denique hæc accidentia panis non possunt esse in substantia aeris
aut similis corporis 1° quia aer non est susceptivus horum accidentium;
2° quia hæc accidentia non sunt ubi est aer qui depellitur ad motum
eorum; 3° quia accidentia non transeunt de subjecto in subjectum, individuantur enim a subjecto; 4" quia aer haberet simul accidentia propria
et aliena. Ergo hæc accidentia panis sunt in nullo subjecto.
In secunda parte articuli, S. Thomas probat hoc non esse impossi­
bile sic:
— Effectus magis dependet a causa prima quam a causa secunda.
— Atqui Deus est causa prima accidentium, dum substantia creata
est eorum causa secunda.
— Ergo Deus potest conservare in esse hæc accidentia, subtracta
substantia, sicut potuit formare humanum corpus Christi, sine virili
semine.
Ad lura: Hoc est quidem præter ordinem naturalem, sed est mira­
culum immediate consequens transsubstantiationem, et sic expressum
est per verba consecrationis, quæ efficiunt id quod significant.

Ad 2um respondetur huic objectioni: Quod est de essentia alicujus
nequidem miraculose potest ab eo separari. Atqui esse in subjecto est
de essentia accidentis. Ergo nequidem miraculose hoc potest ab eo se­
parari.
Respondetur: concedo majorem; distinguo minorem: esse in sub­
jecto aptitudinaliter, concedo; actualiter, nego; et pariter distinguitur,
conclusio.
Ratio est, ut dicit S. Thomas ad 2unl: quod, cum ens (quod dicitur
ab esse) non sit genus, hoc ipsum quod est esse non potest esse essentia
substantiæ vel accidentis. Non est ergo definitio substantiæ, ens per se
sine subjecto, nec definitio accidentis, ens in subjecto; sed essentiæ sub­
stantiæ competit habere esse non in subjecto; essentiæ autem accidentis
competit habere esse in subjecto. In hoc autem sacramento non datur
accidentibus quod ex vi suæ essentiæ non sint in subjecto, sed ex divina

virtute sustentante, et ideo non desinunt esse accidentia, quia nec sepa­
ratur ab eis definitio accidentis, quæ est aptitudo ad subjectum, quæ
semper manet in iis, non actualis inhaerentia, nec competit eis definitio
substantiæ ». Deus non potest gerere vices causæ materialis, hoc esset
imperfectio in eo, sed est causa efficiens conservans, accidentia eu­
charistica.
Ut ostendit P. dei Prado, De Veritate fundamentali philos. Chri­
stianas p. 585, hoc non potest admitti, nisi admittatur distinctio realis
inter essentiam creatam et esse, quæ negatur a Scoto et a Suarezio.
S. Thomas autem multis locis ostendit quod, ante considerationem
mentis nostrae, vera est hæc propositio: Petrus non est suum esse, item
panis non est suum esse, item accidentia panis non sunt suum esse;
solus Deus est suum esse, quia est ipsum Esse subsistens. In Deo
solo esse est prædicatum essentiale, in creaturis est prædicatum non
essentiale sed contingens. In hoc judicio autem negativo « creatura non
est suum esse », non est negat identitatem realem subjecti et prædicati.
Si autem prædictum judicium negativum est verum et ab omnibus theo­
logis admittitur, sequitur quod ante considerationem mentis nostræ
non est identitas realis inter creaturam et suum esse. Sed ubi non est
identitas realis, est distinctio realis; etiamsi sit minima, adhuc realis
est seu ontologica, dummodo existât ante considerationem mentis.
Distinctio enim logica seu rationis ea est quæ sequitur considerationem
mentis. Nec potest dari, ut vult Scotus, distinctio formalis-actualis a
parte rei, quæ esset media inter distinctionem realem et distinctionem ra­
tionis. Nam distinctio antecedit aut non antecedit considerationem men­
tis, nec datur medium inter ea quæ contradictorie opponuntur.
Instantia : Sed Petrus non est sua humanitas, et tamen non realiter
distinguitur ab ea. Ergo pariter non realiter distinguitur a suo esse.

Respondetur: Distinguo antecedens: Petrus non realiter distin­
guitur a sua humanitate ut res a re, concedo; ut totum a parte essen­
tiali, nego; et propterea non potest dici: Petrus est sua humanitas, quia
totum non est pars ejus. Ad consequens, nego paritatem, quia esse vel
cxistentia non est pars essentialis Petri, sed prædicatum contingens,
unde in Petro essentia et existentia distinguuntur non ut totum a parte
essentiali, sed ut res a re, vel ut realitas ab actualitate, ut participans
a participato. Est distinctio realis adæquata, dum inter totum reale et
partem ejus est distinctio realis inadæquata.
Insuper persona Petri, imo personalitas ejus, non est suum esse,
quod contingenter prædicatur de illo; esse enim non prædicatur essen­
tialiter nisi de Deo. Ergo remanet distinctio realis inter essentiam
creatam et esse.
S. Thomas jam clare applicavit hanc doctrinam distinctionis realis
ad accidentia eucharistica in IV Sent., d. 12, q. 1, a. 1, qa. 1, ad 2ura
ubi dicitur: «Esse seu existere in nulla quidditate creata est intrin­
secum (seu essentiale) prædicatum ». Hoc enim solius Dei est proprium.
Si ergo existentia ut sic non sit de essentia entis creati ut sic, sequitur

quod talis existentia, scii, in alio, non sit de essentia talis entis, scii,
accidentis, sed solum aptitudo ad talem existentiam.
Insuper præsens responsio fundatur in doctrina fundamentali expo­
sita la q. 104, a. 1: creaturæ indigent ut a Deo conserventur in esse,
quoniam Deus est causa non solum flendi, verum etiam essendi omnium
rerum.
Sic Deus conservando accidentia eucharistica, supplet causalitatem
substantiæ. Sed, ut recte animadvertit Card. Billot (De Sacra Eucha­
ristia in m° q. 77, a. 1), Deas supplet non materialem causalitatem subs­
tantiæ, sed ejus causalitatem quasi efficientem, in quantum scii, acci­
dentia ab ea dimanant per quamdam resultantiam. Id est Deus non gerit
vices subjecti, sed sublato substantiæ influxu, quicumque ille sit, con­
servat accidentis essentiam sub proprio esse.

Instantia: Sed existentia accidentis est inesse. Atqui hæc acciden­
tia non amplius habent in esse. Nec proinde amplius habent esse.

Respondetur: Distinguo majorem: existentia accidentis est in esse,
prout non habet esse proprium, nego; prout ejus esse proprium natura­
liter dependet ab esse substantiæ, concedo. Concedo minorem. Distinguo
conclusionem : non amplius habent esse : si non haberent antea e*se pro­
prium, concedo; secus, nego. Adhuc habent esse proprium, quod tamen
non amplius dependet ab esse substantiæ, sed sustentatur miraculose ab
omnipotentia divina.

Instantia: Suarezianorum. Inhaerentia actualis est de essentia acci­
dentis actu existentis. Etenim omne quod actu existit, essentialiter
existit aut in se, aut in alio. Atqui accidens actu existens non existit
essentialiter in se. Ergo existit essentialiter in alio.
Respondetur: Distinguo majorem: hæc divisio (aut in se, aut in
alio) potest quidem dici essentialis respectu actualis existentiœ, con­
cedo; non vero respectu entis creati, quod non est suum esse. Exi­
stentia actualis ut sic non est enim de essentia entis creati, quod
sic distinguitur a Deo.
Distantia : Ergo saltem in hoc casu, speciali Dei miraculo, accidens
fit substantia, quod est impossibile.
Respondetur: Si non retineret aptitudinem ad esse in subjecto, con­
cedo; secus nego.
Ultima instantia: Minus dependet substantia ab accidentibus, quam
accidentia a substantia. Atqui non potest esse substantia corporea sine
omni accidente, v. g. sine ubi et quando. Ergo nec accidens sine omni
substantia.
Respondetur: Concedo majorem. Nego minorem: substantia quidem
corporea non potest esse sine ubi et quando fundamentali et radicali,
sed potest esse sine ubi et quando formali et actuali; nam hæc accidentia
sunt modi resultantes m corpore localiter extenso ex mensuratione loci

et temporis. Et Deus potest impedire ne resultent isti modi, sicut im­
pedivit subsistentiam propriam humanitatis Christi, ut dicitur HI’
q. 4, a. 2.
Ad 3“™: S. Thomas solvit aliam difficultatem, scii, accidens individuatur a subjecto, ac proinde sine subjecto esset quid universale et non
sensibile.
Respondetur: Hæc accidentia virtute divina remanent in illo esse
individuato, quod prius habebant, quia retinent aptitudinem ad substan­
tiam, ita aliquomodo anima separata remanet individuata per relationem
ad corpus suum, quod clarius apparebit in articulo sequenti.

Ad 4um : Nec haec accidentia sunt quid simplicius angelo. Nam « ha­
bent esse » (non sunt suum esse), unde sunt composita ex esse et quod
est sicut angeli; et insuper habent compositionem partium quantitativarum.
Notandum est quod S. Thomas dicit, sicut S. Albertus, angelos
componi ex esse et quod est, unde in eis non solum est distinctio realis
inter essentiam et esse; sed inter suppositum et esse. Persona Michaelis,
imo personalitas ejus, non est suum esse, ac proinde personalitas ejus
realiter distinguitur ab existentia, quæ in eo est prædicatum contingens.
Notandum est insuper quod secundum S. Thomam in hac respon­
sione ad 4ura, quantitas panis prius erat solum id quo panis erat quantus
et habebat esse quantum, nunc est id quod est i; retinet tamen aptitu­
dinem ad esse in subjecto.
Cajetanus in hunc articulum notat quod proinde quantitas panis
fit vice-substantia, scii, accipit modum, vim, proprietatemque sub­
stantiæ. Id est, ut dictum est ad 4um, quantitas transit de quo est in
quod est et est compositum ex quod est et esse; cf. articulum sequentem.

q. 77 a. 2.
Art. 11.— UTRUM IN HOC SACRAMENTO QUANTITAS DIMENSIVA
PANIS SIT SUBJECTUM ALIORUM ACCIDENTIUM

Status quœstionis: Videtur quod non: 1“ quia accidens non est
subjectum accidentis; 2° quia accidentia indlviduantur non a quantitate
sed a substantia; 3° nec explicaretur rarum et densum in his acciden­
tibus quia rarum est quod habet parum de materia sub magnis dimen­
sionibus, densum e contrario; 4° quantitas separata a substantia est
quantitas mathematica et non sensibilis.
Responsio tamen est: Necesse est dicere alia accidentia esse in
quantitate dimensiva panis vel vini sicut in subjecto.
1Q Probatur ex experientia, in argumento « sed contra », nam
per sensum patet quod dividuntur qualitates remanentes in hoc sacrat Cf. de hac re Cajetanum et in « Revue Thomiste », nov. 1934, p. 319-343.
P. Gii.i.on, O. P., La condition des accidents eucharistiques selon Cajetan.
U * UAUHieuu Lauhanus,

mento per divisionem quantitatis dimensivæ. Item, initio corporis arti­
culi, dicitur: « ad sensum apparet aliquid quantum esse ibi coloratum
et aliis accidentibus affectum ».

2° Probatur ratione, quia quantitas est prima dispositio mate­
rice scii, pertinet ad substantiam corpoream ratione materiæ, quæ est
primum subjectum. Ergo omnia alia accidentia referuntur ad subjectum,
mediante quantitate dimensiva; sic subjectum immediatum coloris est
superficies substantiæ corporeæ, et substantia ipsa non recipit colorem,
nisi mediante superficie.
3° Probatur ex hoc quod accidentia individuantur a subjecto;
atqui quantitas est aliquo modo individuationis principium. Ergo quan­
titas est subjectum immediatum aliorum accidentium. (Legenda est integraliter hæc ratio).
Forsitam nullibi S. Thomas tam clare loquutus est de principio
individuationis.
Probatur minor: Nam principium individuationis est materia quan­
titate signata, seu materia capax hujusce quantitatis ita quod non illius.
Ratio est duplex:
a) Quia individuum, ut sit indivisum in se, oportet quod non sit
in pluribus ; materia autem, tanquam primum subjectum, non potest esse
in alio, et proinde forma jam recepta in materia non potest esse in alio
subjecto materiali.
Sic constituitur individuum, ut sit indivisum in se.
b) Sed ut individuum, sit divisum a quolibet alio ejusdem speciei,
oportet quod forma sit recepta in materia, ut est capax hujusce quan­
titatis ita quod non illius, v. g. ut est capax quantitatis hujusce em­
bryonis, ita quod non quantitatis alterius embryonis.
Sic diversæ formæ numero sunt in diversis partibus materiæ, v. g.
duae guttœ aquæ perfecte similes quoad naturam aquæ, quoad qualitates,
quoad volumen materiæ, sunt tamen duæ, una non est alia; quare? quia
forma specifica aquæ recipitur in materia apta ad hanc quantitatem ita
quod non ad illam, seu recipitur in hac materia. Proinde quælibet gutta,
vel etiam quælibet molecula aquæ est individuum, indivisum in se et
divisum a quolibet alio. Item duo gemelli perfectissime similes sunt
tamen duo, ratione materiæ quantitate signatæ. Et sic quantitas dimen­
siva est quoddam individuationis principium, et « ipsa secundum se
habet quamdam individuationem » prout habet partes extra partes,
quarum una non est alia. Sic possumus imaginari duas lineas perfecte
similes quæ tamen sunt duæ, prout differunt positione, et non constant
eisdem partibus. « Et ideo potius quantitas dimensiva potest esse sub­
jectum aliorum accidentium quam e converso ». Hic articulus est magni
momenti sub aspectu philosophico.
Brevius: Individuum est indivisum in se, ratione materiæ, quia
forma jam recepta in materia non potest amplius recipi in alio materiali

subjecto. Et individuum est divisum a quolibet alio, ratione ordinationis
tnateriæ ad talem quantitatem potiusquam ad aliam i.

Corollarium: Sic in Eucharistia salvatur modus connaturalis existendi aliorum accidentium, nec multiplicantur miracula; sed sufficit
quod quantitas existât separata a substantia. Unde nulla fit mutatio in
aliis accidentibus.
Ad lum: « Aliquod accidens recipitur in substantia, alio mediante,
sicut superficies dicitur esse subjectum coloris. Unde quando accidenti
datur divinitus ut per se sit (retinendo tamen aptitudinem ad esse in
subjecto), potest etiam per se alterius accidentis subjectum esse ».
Ad 3um: « Subtracta materia (per transsubstantiationem), divina
virtute conservantur qualitates materiam consequentes, v. g. rarum et
densum, sicut alia accidentia ». Hoc sequitur ex principio œconomiæ scii,
in scientiis non sunt multiplicanda principia sine necessitate.
Ad 4um: Quantitas dimensiva panis remanet sensibilis, et proinde
non est quantitas mathematica, quæ abstrahit a materia sensibili, seu
a qualitatibus sensibilibus.

q. 77 a. 3.
Art. III.— UTRUM SPECIES QUÆ REMANENT IN HOC SACRA­
MENTO POSSINT IMMUTARE ALIQUID EXTRINSECUM

Status quaestionis: Videtur quod non: 1° quia sunt formæ sine ma­
teria, ergo non possunt immutare materiam ; 2° quia formæ accidentales
non operantur nisi virtute formæ substantialis, quæ non amplius
existit in hoc sacramento; 3° quia effectus non potest esse potior causa.
Ergo accidentia eucharistica non possunt immutare materiam saltem
ad formam substantialem.
Responsio tamen est: Non est dubium quod accidentia eucharistica
possunt immutare exteriora corpora.
1° Probatur ex experientia, in argumento « sed contra », quia
possunt sentiri; sentitur autem aliquid per hoc quod immutatur sensus
a sensibili.
1 Cf. Joannem a S. Thoma, Cursus Phil., Phil. Natur, q. IX, a. 4, de prin­
cipio individuationis: Quid sit materia signata quantitate, quæ est principium
individuationis. « Signatio materiæ explicanda est per ordinem (ejus) ad quan­
titatem, ut dividentem et separantem ipsas partes materiæ ». Item Cajetanum
In Iiun q. 29, a. 1, et Comment, de Ente et essentia q. V. Principium individua­
tionis ipsius substantiæ debet enim ad ordinem substantiœ pertinere priusquam
(prloritate naturæ) adveniat accidens quantitatis; ergo hoc principium debet
esse materia ut ordinatur ad hanc quantitatem, potiusquam ad illam, v. g. ad
quantitatem hujusce embryonis potiusquam ad quantitatem alterius. Et deni­
que ipsa quantitas individuatur a subjecto. Nec in hoc est circulus vitiosus;
iied causæ ad invicem sunt causæ, in diverso genere (cf. Joannem a S. Thoma,
loc. cit.).

2° Probatur ratione theologica, in corpore articuli sic:
— Unumquodque agit in quantum est ens actu, et determinat
aliquid aliud secundum suam propriam determinationem, sic operari
sequitur esse.
— Atqui speciebus sacramentalibus datum est divinitus, ut re­
maneant in suo esse.
— Ergo consequens est quod etiam remaneant in suo agere.
Id est : omnem actionem quam poterant exercere, substantia panis
et vini existente, possunt etiam nunc exercere.
Hoc est quidem satis mysteriosum, sed valent major et minor
hujusce argumenti, nec destruuntur per objectiones.
Ad lum: « Species sacramentales retinent idem esse quod habebant
prius in materia, et ideo secundum suum esse assimilantur formis quæ
sunt in materia ». Totus hic articulus reducitur ad hoc principium :
Operari sequitur esse.
Ad 2um: Operari sequitur esse, « datur autem speciebus sacramen­
talibus ut possint esse sine substantia, ita datur eis ut possint agere
sine forma substantiali, virtute Dei ».

Ad 3um : « Qualitates activæ agunt (naturaliter) in virtute formæ
substantialis. Hæc autem virtus instrumentalis conservatur in speciebus
sacramentalibus divina virtute ». Id quod remanet absconditum est ipsa
virtus divina et modus ejus operandi. Non sequitur quod Deus possit
facere quod lapis videat, quia visio, ut actus vitalis, requirit principium
vitale.

q. 77 a. 4.
Art. IV. — UTRUM SPECIES SACRAMENTALES POSSINT CORRUMPI

Status quœstionis: Hæc quæstio difficilior est quam quæstio præcedentis articuli, quia Deus potest gerere vices causæ efficientis absentis,
sed non potest gerere vices materiæ, seu subjecti; hoc esset imperfectio
pro Deo, quia materia est potentia passiva, determinabilis, seu perfectibilis. Deus autem est Actus purus.
Proinde, ut dicunt objectiones enuntiatæ initio articuli, valde dif­
ficile est explicare quod species sacramentales corrumpi possint, 1° quia
sunt formæ sine materia, et corruptio fit per separationem formæ a ma­
teria; 2° videtur proinde quod sint incorruptibiles; 3° nequidem mira­
culose corrumpuntur, quia miracula, quæ fiunt in hoc sacramento, fiunt
virtute consecrationis, quæ species istas conservat et non destruit.
Responsio tamen est, quod species sacramentales possunt corrumpi
et corrumpuntur de facto. Non est proprie conclusio theologica, sed
potius explicatio ejus quod sensu constat.

1° Probatur ex experientia, nam sensu deprehenditur hos 'as conse­
cratas putrefieri et corrumpi.
2° Probatur ratione theologica possibilitas hujusce corruptionis, sic.
— Species sacramentales retinent idem esse quod prius habebant
cum aptitudine ad esse in subjecto (a. 2).
— Atqui hoc esse accidentium poterat corrumpi dupliciter: per
se, scii, per alterationem qualitatum, quæ adhuc possibilis est, et per
accidens, scii, per corruptionem subjecti a contrario agente, ita v. g. sa­
nitas perfecta oculi moribundi perit cum subjecto, cum morte ejus.
— Ergo etiam nunc hoc esse accidentium potest corrumpi, et
per se, scii, per alterationem qualitatum panis et vini, et etiam per
accidens « quia, quamvis subjectum non remaneat, remanet tamen esse
quod habebant hujusmodi accidentia in subjecto... et ideo hujusmodi esse
potest corrumpi a contrario agente, sicut corrumpebatur substantia
panis et vini ».
Id est quidquid potuisset corrumpere substantiam panis et sic con­
sequenter destruere ejus accidentia, potest nunc eodem modo hæc ac­
cidentia destruere.
Corollarium duplex enuntiatur in secunda parte corporis articuli:
cessat aut non cessat præsentia realis corporis Christi, prout fit aut non
fit tanta immutatio, quod fuisset corrupta substantia panis et vini ; v. g.
si qualitates vini non sint amplius vini, sed aceti, tunc cessat realis
præsentia.
De miraculosa conservatione specierum longo etiam tempore post
communionem et usque ad communionem sequentis diei cf. Schram,
Theologia mystica (ubi de communione). Hoc est rarum, proprie exeeptionale, et non faciliter admittendum.
Ad lum et ad 2ura: « Species sacramentales, licet sint formæ non in
materia habent tamen esse (corporale) quod prius in materia habebant ».
Sic possunt corrumpi, et differunt a formis separatis a materia, ut sunt
angeli.
Ad 3um: Corruptio illarum specierum non est miraculosa, sed na­
turalis. Præsupponit tamen quod hæ species miraculose retineant esse
sine subjecto.
Remanet vero difficultas, prout corruptio unius est generatio alte­
rius, quæ fieri nequit sine materia. Hæc difficultas examinatur in arti­
culo sequenti.
q. 77, a. 5.
■\rt. V. — UTRUM EX SPECIEBUS SACRAMENTALIBUS ALIQUID
POSSIT GENERARI

Status quaestionis: Videtur quod non: 1° quia nihil generatur nisi
ex materia, atqui species sacramentales sunt sine materia, nec Deus
potest gerere vices materiæ; 2° quia substantia non potest generari ex
accidente, quod est alterius generis.
Objectiones istæ facilius intelliguntur quam responsio, quia sunt
superficiales, dum responsio sumitur ex alto, scii, ex his quæ Deus
omnipotens facere potest modo extraordinario.

Responsio est: Ex speciebits sacramentalibus aliquid potest geiierari, et generatur de fâcto, imo necesse est quod aliquid generetur, dum
corrumpuntur.
1° Probatur factum ex experientia, in argumento « sed contra » :
« Ad sensum videri potest ex speciebus sacramentalibus aliquid generari,
vel cineres, si comburantur, vel vermes, si putrefiant, vel pulveres, si
conterantur ». Attamen vermes non generantur proprie ex iis (requiritur
quod fuerint prius germina viventia vermium) sed vermes nutriuntur
ex eis.
2° Probatur quod hoc necesse sit et quomodo fiat in corpore ar­
ticuli.
— In primis hoc necesse est. Etenim corruptio unius est gene­
ratio alterius; nam corruptio non est annihilatio.
— Atqui species sacramentales corrumpuntur (articulo praece­
denti).
— Ergo necesse est quod ex eis aliquid generetur.
« Quomodo autem ex eis aliquid generari possit, difficile est vi­
dere », ait S. Thomas. Facilius dicitur quomodo hoc fieri nequit.
Certo quidem novum compositum v. g. cineres, vel pulveres non
generantur ex incorruptibili corpore Christi, nec ex substantia panis
quæ non remanet (vermes non generantur ex non vivo, sed nutriuntur).
A) Quidam dixerunt quod novum compositum generatur ex aere.
Sed, inquit S. Thomas, hoc est impossibile: 1° quia in aere circumstante
nulla apparet alteratio, ut via ad hanc generationem, 2° quia natura
aeris non est apta ad similem generationem, 3" nec alteratio apparet in
aliis corporibus circumstantibus.
B) Alii dixerunt, quod redit substantia panis in ipsa corruptione
specierum. Sed, ait S. Thomas, hoc etiam est impossibile: 1“ quia non
posset redire nisi per inversam transsubstantiationem corporis Christi
in ipsam, et sic cessaret corpus Christi; nisi dicatur quod Deus creat
novam substantiam panis, et hoc gratis affirmatur. 2° Substantia panis
non potest redire cessantibus ejus accidentibus, quia sic esset sine
propriis accidentibus.
C) S. Thomas, in fine corporis articuli dat duas solutiones pro­
babiles, quarum prima, juxta eum, est minus probabilis.
1* solutio est: Quod in ultimo instanti corruptionis specierum,
redit, non quidem substantia panis, sed materia panis, quæ magis de
novo creata diceretur quam rediens. Et secundum hoc, inquit, posset
sustineri prædicta positio. Sed hoc esset novum miraculum, non
expressum in verbis consecrationis.
2’ solutio: « Melius videtur dicendum quod in ipsa consecratione
miraculose datur quantitati dimensivæ panis et vini, quod sit primum
subjectum subsequentium formarum...., seu datur ei omne illud quod
pertinet ad materiam. Hoc esset ex vi miraculi prius facti, non vero
novum miraculum ».

Item S. Thomas dicit ad I111»: « Quantitas dimensiva supplet
vicem materiæ ». Ad 2"™: « Sic quamvis sit accidens habet vim sub­
stantiæ » virtute divina.
Difficultas tamen remanet, scii.: Utrum novum compositum con­
stet solum quantitate et forma substantiali, an e contra Deus producat
materiam ex cujus potentia et in qua recipiatur forma substantialis
novi compositi?
Hoc disputatur inter thomistas. Ferrariensis cum quibusdam aliis
tenet quod novum compositum est sine materia, et quod in eo quan­
titas gerit vices materiæ; idem ita esset in compositis generatis ex illo,
et sic semper.
Sed communius thomistæ tenent, v. g. Joannes a S. Thoma,
Gonet, Billuart, quod probabilius producitur de novo materia, alioquin
sequeretur quod foret perpetuum miraculum etiam extra eucharistiam,
nam ex novo composito, v. g. ex cineribus, generatur aliud et sic
semper usque ad finem mundi. Et compositum generatum ex speciebus
eucharisticis non esset compositum naturale.
Hæc ultima sententia fundatur in responsione ad 3um præsentis
articuli, ubi dicitur in fine: « quantitas dimensiva panis potest tran­
sire in substantiam et dimensionem » novi compositi. Item S. Thomas
in IV Sent. d. 12, q. 1, a 2, qa 4“ ad 4un' dicit: « Secundum quamlibet
positionem, oportet ponere aliquid in hac generatione esse miraculum
et aliquid naturale: reditus substantiæ, vel creatio materiæ, vel con­
versio dimensionum in materiam est miraculum, sed quod materia jam
existens recipiat talem formam, cujus dispositiones præcesserant in
dimensionibus, hoc est naturale ».
Unde S. Thomas admittit saltem in hoc loco, et in nostra respon­
sione ad 3um quod dum generatur aliquid ex speciebus sacramentalibus,
Deus modo sibi placito materiam producit aut per creationem, aut per
conversionem quantitatis in ipsam, aut etiam forte per conversionem
aeris ambientis, sicut in Cana conversa est aqua in vinum.
Indecisum est pro S. Thoma utrum materia producatur per crea­
tionem an per conversionem quantitatis in ipsam. Videtur tamen
convenientius dicere per conversionem, quæ sic esset sequela miraculi
transsubstantiationis.
Scotus et Vasquez putant quod novum compositum, ut vermes,
cineres, de novo creatur. Hoc non admittunt thomistæ, quia tunc novum
compositum produceretur ex nihilo, corruptio autem specierum non
terminatur ad nihilum. Corruptio unius est generatio alterius, ut dixit
S. Thomas, initio corporis nostri articuli.
Fatemur in hoc esse difficultatem; sed hæc difficultas non minuit
certitudinem nostram de præsentia reali et de transsubstantiatione,
quæ fundatur in auctoritate divinæ revelationis ab Ecclesia propositæ.
Difficultates circa modum intimum rerum non tollunt certitudinem
de existentia harum rerum; v. g. factum sensationis est certum,

quamvis absconditus maneat modus intimus secundum quern corpora
mere materialia possint influere in organum vivum et sic in ipsam fa­
cultatem sensitivam et producere in sensibus nostris similitudinem
vitalem ordinis vitæ sensitivæ (cf. S. Thomam, de Potentia, q. 5, a. 8
et Joannem a S. Thoma, Cursus phil. de Anima, q. 8, a. 4). Videtur
quod effectus nobilior sit quam causa. Item factum abstractionis
idearum nostrarum a sensibilibus est certum quamvis modus intimus
secundum quem hoc evenit sub influxu intellectus agentis sit satis obscu­
rus, sicut ipsa natura intellectus agentis. Imo productio minimi motus
localis continet mysterium, prout non potest plene explicari nisi per in­
terventionem Primi motoris, et ita ut sit novitas effectus sine novitate
actionis in Primo motore; hoc est mysterium coexistentiae aeternitatis
cum tempore. Non tamen ex hoc minuitur certitudo nostra de existentia ipsius motus. Si autem sunt obscuritates in ordine naturæ, non
mirum est quod sint in ordine supernatural! v. g. in Eucharistia. Mille
obscuritates non causant dubium, si non destruunt nec minuunt ipsum
motivum formale certitudinis nostræ, sed ex alia parte proveniunt.
Item quando agitur de conciliatione intima attributorum Dei.
Imo quo certiores sumus de existentia in Deo inflnitæ misericor­
di» et inflnitæ Justitiæ, eo magis apparet obscuritas earum intimæ con­
ciliationis, quæ vocatur a mysticis magna tenebra. Non enim possunt
hæ duæ perfectiones inflnitæ conciliari nisi in eminentia Deitatis, quæ
nonnisi per visionem beatificam cognosci potest ut in se est.
In his omnibus, sicut in Eucharistia, oportet bene distinguere
obscuritatem superiorem quæ provenit ex nimia luce pro debilitate
nostri intellectus et obscuritatem inferiorem, quæ provenit ex incoherentia et etiam ex absurditate. Kantius rejicit mysteria supernatural ia
propter eorum obscuritatem, et in ejus doctrina alia est obscuritas,
totaliter diversa, quæ non ex nimia luce provenit. Non oportet nimium
momentum theoreticum tribuere Kantismo, posset esse magna deperditio temporis, ad salutem animarum magis fructuose consumendi.
Item dicendum est de Cartesianismo, cujus debilitas speciatim apparet
in elucubrationibus theologorum cartesianorum circa Eucharistiam,
propter confusionem substantiæ cum extensione.

q. 77 a. 6.
Art. VI,—UTRUM SPECIES SACRAMENTALES POSSINT NUTRIRE

Statue quœstionis: videtur quod non, quia sunt accidentia tan­
tum, et alimentum nutrit prout est substantia quædam, et prout assimilatur a viventi; assimilatio enim nutritiva est manifeste mutatio
substantialis in qua materia alicujus alimenti etiam non vivi fit ma­
teria viventis, materia hominis, per mutationem formæ substantialis.

Quoad

horum esse et operari

169

Rispcnsio tamen est: species sacramentales manifeste nutriunt.
1“ Probatur ex experientia in argumento « sed contra ».
2“ Probatur ratione theologica: est corollarium articuli praece­
dentis in quo dictum est quod species sacramentales possunt converti
in substantiam aliquam, ergo in substantiam corporis nostri.

Ad lum: E contrario corpus Christi, qui est panis mysticus, non
convertitur in corpus hominis, sed reficit mentem ejus.

Observatio.
Notandum est, quoad istas quæstiones, aliquid pertinens ad ascen­
sum materiæ; dicit pluries, post Aristotelem, sanctus Thomas quod
materia quæ naturaliter ordinatur ad formam, appetit formam, imo
progressive appetit formam superiorem, sic materia elementi appetit
formam plantæ, deinde formam animalis bruti, v. g. bovis, deinde for­
mam hominis, quæ est excellentissima omnium formarum quæ reci­
piuntur in materia. Sic est mirabilis ascensio materiæ ad superiora, ad
subserviendum intelligentiæ nostræ et amori Dei.
In ordine autem supernatural! quædam pars materiæ est unita
animæ Christi, quæ personaliter unitur Verbo, et materia ac forma panis
convertuntur in corpus Christi gloriosum; non potest esse altior ma­
teriæ ascensio. Hæc sunt certa, priora sunt certa secundum rationem,
posteriora sunt certa secundum fidem.
Hæ autem certitudines nullo modo minuuntur ex prædicta obscu­
ritate scii, quomodo ex corruptione specierum Eucharistiæ generatur
novum compositum? Deus modo sibi placito materiam novi compositi
producit aut per invisibilem creationem, aut potius per invisibilem con­
versionem quantitatis panis in substantiam novi compositi; hæc con­
versio esset sequela transsubstantiationis, et sequela quæ oritur secun­
dum hanc legem « corruptio unius est generatio alterius ». Deus enim
creator et conservator materiæ, habet potestatem immediatam in ipsam.

q. 77 a. 7.
Art. VII. - UTRUM SPECIES SACRAMENTALES FRANGANTUR IN
HOC SACRAMENTO

Status quaestionis: Hic articulus instituitur, ut apparet ex difficul­
tate tertia, quia posset male intelligi professio fidei, cui debuit subscri­
bere Berengarius, et in qua legitur « Post consecrationem verum corpus
et sanguinem Christi esse (sub hoc sacramento) et in veritate manibus
sacerdotum tractari, frangi, et fidelium dentibus atteri ». Denzinger in
suo Enchiridion n. 355, refert hanc professionem fidei, non vero hæc
ultima verba. Quidouid sit de authenticitate eorum, quidam possent
Intelligeie: id quod frangitur est corpus Christi.

Responsio est: Ipsæ species panis franguntur, non vero corpus
Christi.
1° Probatur ex communibus, in argumento « sed contra » quia
fractio fit per divisionem quanti. Sed nullum quantum ibi dividitur, nisi
species sacramentales; nam corpus Christi est incorruptibile et est ibi
per modum substantiæ et non per modum quantitatis. Unde S. Thomas
dicit in officio SS. Sacramenti: « A sumente non concisus (Christus),
non confractus, non divisus, integer accipitur. Nulla rei (contentæ)
fit scissura, signi tantum fit fractura, qua nec status nec statura signati
minuitur ».
2° Probatur magis ex propriis, ac simul excluduntur opiniones
erroneæ.
Quidam dixerunt: non est ibi vera accidentium fractio; sed hoc
contradicit sensui, qui non decipitur circa ea quæ sunt per se sensibilia,
ut est quantitas localiter extensa, quæ est sensibile commune pluribus
sensibus.
« Apparet enim in hoc sacramento aliquid quantum, prius unum
existens, et postea in multa partitum, quod quidem oportet esse subjec­
tum fractionis ». Atqui hoc quantum non est corpus Christi impassibile,
quod ibi est per modum substantiæ, scii, totum sub qualibet parte. Ergo
id quod frangitur est ipsa quantitas dimensiva panis.
Ad lum: In hac quantitate panis remanent porositas et frangibilitas sicut aliæ qualitates, vg. raritas et densitas, ut dictum est a. 2 ad 3.
Ad 2“™: Remanet etiam duritia, quæ sequitur densitatem.
Ad 3“™: Corpus Christi non manducatur in sua specie, sed in spe­
cie sacramentali ; ideo ipsum corpus Christi non frangitur, et hoc modo
intelligenda est confessio Berengarii. « Nulla rei fit scissura, signi tantum
fit fractura ».

, 77 a. 8.
Art. VIII. — UTRUM ALIQUIS LIQUOR POSSIT VINO CONSECRATO
COMMISCERI

Status quœstionis: Non agitur de gutta aquæ miscenda cum vino
ante consecrationem; agitur de admixtione post consecrationem. Estne
possibilis. Et ex hoc cessatne præsentia realis sanguinis Christi, ut
quaeritur in 4* difficultate.
Respondetur et hoc patet ad sensum, physice fieri potest additio
alicujus liquoris post consecrationem vini sicut antea, quamvis hoc sit
illicitum.
Ratio est quia species sacramentales retinent suum esse et suum
agere ac pati, ut scii, agere et pati possint quidquid ageret vel pate­
retur substantia vini, si ibi existeret.

Corollarium: Cessat aut non cessat præsentia realis sanguinis Christi
prout fit aut non fit tanta permixtio liquoris adjuncti quod species seu
qualitates vini non remaneant, tanta scii, quod cessasset substantia vini
si præsens fuisset cf. ad 4um. Quandonam vero cessat substantia vini
ex admixtione alterius liquidi, difficile est determinare in concreto, sed
scientia non est in istis rebus singularibus, quæ sunt contingentes; ita
si quæreretur quandonam incipit esse cumulus granorum arenæ; cumulus
est quid accidentale, non habet essentiam determinatam. Sophistæ mul­
tiplicabant similes quaestione, quæ sunt estra scientiam.
Recapitulatio quæstionis de accidentibus eucharisticis.
1° Hæc accidentia post transsubstantiatione™, remanent sine proprio
subjecto, hoc est de fide; imo sine ullo subjecto ut communiter admit­
titur.
2° Quantitas dimensiva panis est subjectum aliorum accidentium
vg. coloris, resistentia, saporis.
3° Quia haec accidentia virtute divina remanent in suo esse, rema­
nent etiam in suo agere, sic immutant exteriora corpora.
4° Haec accidentia possunt corrumpi per se, scii, ratione alterationis
accidentalis, et per accidens scii, per actionem quæ destruxisset ipsam
substantiam panis.
5° Ex his accidentibus potest aliquid generari, prout quantitas vices
gerit substantiæ, et rursus producitur a Deo materia in composito gene­
rato, per miraculum subsequens ex transsubstantiatione.

6° Sic species sacramentales possunt nutrire. Hæc sunt principalia
capita hujusce quæstionis.
Si comparantur hi articuli S. Thomæ de transsubstantiatione et de
accidentibus eucharisticis cum scriptis theologorum antecedentium vel
ejusdem temporis, apparet magnus progressus. Historici narrant quod
S. Thomas in oratione postulavit a Domino an vera esset hæc doctrina
de accidentibus eucharisticis; speciatim pro ea obtinuit hanc respon­
sionem: « Bene scripsisti de me, Thoma ».
* * *

Sic terminantur quæstiones ad materiam Eucharistiæ pertinentes;
quatuor scii, quæstiones: q. 74 de specie materiæ; q. 75 de conversione
panis et vini in corpus Christi; q. 76 de modo quo Christus existit in
hoc sacramento; q. 77; de accidentibus panis et vini quæ in hoc sacra­
mento remanent.
Transeundum est nunc ad quæstionem 78 de forma hujus sacra­
menti.

QUÆSTIO LXXVIII

DE FORMA SACRAMENTI EUCHARISTIA
In hac quæstione sunt sex articuli quorum ordinatio de se clara est :
1° de forma hujus sacramenti; 2J de convenientia formæ conse­
crationis panis; 3" de convenientia formæ consecrationis vini; 4° de vir­
tute utriusque formæ; 5° de veritate harum formularum ut efficiunt id
quod significant; 6° de comparatione unius formæ ad aliam.
Aliquis dicere posset: sanctus Thomas debuisset de forma hujus
sacramenti prius tractare, antequam de transsubstantiatione; quia for­
mula consecrationis, quæ est forma sacramenti, efficit id quod significat;
unde prius considerandum est quid proprie significat. Ad hoc respon­
dendum est, quod sanctus Thomas prius jam consideravit verba conse­
crationis ut necessarium erat ad explicationem præsentiæ realis et
transsubstantiationis q. 75; nunc autem magis illustratur ex ipsa
præsentia reali significatio profunda et exacta horum verborum nec non
particularitates hujusce consecrationis, prolatæ in persona Christi.
Sic, in ordine naturali, natura rerum prius cognoscitur ex suis
notis et postea ex ipsa natura rei cognitæ illustrantur notæ, quæ tunc
apparent ut rei proprietates intelligibiles. Ita pro notis et proprietati­
bus Ecclesiæ, ita etiam nunc pro sacramento Eucharistiæ.
Manifestum est quod quæstiones quæ ortæ sunt inter catholicos
et schismaticos circa formam consecrationis et circa epiclesim tractari
debent nunc, supposita quæstione de præsentia reali et de transsubstan­
tiatione.
Declarationes Ecclesiae.
Initio præ oculis habendæ sunt definitiones Ecclesiæ. Ecclesia
declaravit quod forma hujus sacramenti sunt verba Christi, non vero
epiclesis seu subsequens oratio sic a græcis vocata. Cf. Denz. 414, 698,
715, 876, 938, 3043, 3035.

Concilium Florentinum (n. 698) dicit: « Forma hujus sacramenti
sunt verba Salvatoris, quibus hoc confecit sacramentum: sacerdos enim
in persona Christi loquens hoc conficit sacramentum. Nam ipsorum ver­
borum virtute substantia panis in corpus Christi et substantia vini in
sanguinem convertuntur ». Item in eodem Concilio (n. 715) enunciatur
integraliter utraque formula. In Conciliis dicitur: « in persona Christi »
et non solum in persona Ecclesiæ.
Concilium Tridentinum (n. 876) dicit: « Vi verborum (consecra­
tionis) corpus Christi est sub specie panis et sanguis sub specie vini ».

Ibidem n. 938: « Christus corpus et sanguinem suum sub speciebus
panis et vini Deo Patri obtulit, ac sub earumdem rerum symbolis, Apo­
stolis (quos tunc Novi Testamenti sacerdotes constituebat), ut sume­
rent, tradidit et eisdem eorumque in sacerdotio successoribus, ut offer­
rent, præcepit per hæc verba: Hoc facite in meam commemorationem
etc. (Luc. ΧΧΠ, 19; I Cor. XI, 24) uti semper catholica Ecclesia intel­
lexit et docuit ». Item n. 949.
Innocentius IV anno 1254, circa ritus Græcorum (Denz. 3043) de­
clarat: « Græci in celebratione missarum, de hora celebrandi suam sequi
consuetudinem permittantur, dummodo in confectione vel consecratione,
formam verborum a Domino expressam et traditam observent ».
Denique Pius X anno 1910 (Denz. 3035), damnans doctrinam re­
center propugnatam, declarat contra quosdam Orientalium errores:
« Non intacta relinquitur catholica doctrina de Sanctissimo Eucharistiæ
sacramento, cum præfracte docetur, sententiam suscipi posse, quæ tenet,
apud Græcos verba consecratoria effectum non sortiri, nisi jam prolata
oratione illa quam epiclesim vocant, cum tamen compertum sit Ecclesiæ
minime competere jus circa ipsam sacramentorum substantiam quidpiam
innovandi ».
Ibidem Denzinger notat quod antea pluies pontifices declaraverunt
epiclesim ad consecrationem non requiri, scii. Benedictus XII (Denz.
532) Clemens VI, Benedictus ΧΓΠ, Benedictus XIV ac Pius VII. Græci
schismatici a sæculo XIV dicunt Eucharistiam confici precibus quas post
prolata hæc verba: Hoc est corpus meum, Hic est calix sanguinis mei,
fundunt, secundum suas liturgicas orationes in hunc modum : « Rogamus
Pater, ut mittas Spiritum tuum super nos et super hæc apposita munera:
et fac panem istum pretiosum corpus Filii tui et quod est in calice pre­
tiosum sanguinem Filii tui ».
Dicere hanc orationem esse necessariam ad consecrationem est
affirmare quod missæ celebratæ in Ecclesia Romana sunt invalidæ et
hoc est insuper contra Concilium Florentinum (Denz. 698 et 715).
Hujus erroris præcipui patroni fuerunt Cabasilas, Marcus Ephesinus et Simeon Thessalonicensis, quos confutarunt Cardinalis Bessarion, opusc. de Eucharistia, Allatius et Arcudius. Cf. Diet. Théol. Gath.
art. «Epiclèse» (P. Salaville). Juxta Dom Cabrol, in antiquissimis
liturgiis, epiclesis prœcedebat verba consecratoria, inde nulla difficultas L
De sensu vero epiclesis post verba consecrationis est duplex explicatio:
1 Falsitas opinionis Græcorum schismaticorum ostenditur ex S. Scriptura
et Traditione. Non enim possibile est quod Evangelistæ et S. Paulus, referendo
verba Christi instituentis Eucharistiam et dicentis Hoc facite in meam comme­
morationem, omiserint verba omnino necessaria ad validitatem consecrationis.
Insuper multi Patres etiam Græci assignant ut causam conversionis panis
in corpus Christi, verba relata a Synopticis et a S. Paulo sine aliis. Et nullus
inter Patres insinuat hæc verba non sufficere. Insuper etiam inter græcos
schismaticos hic error non cognoscitur nisi a sæculo XIV.

1* explicatio: Dum legitur ut nunc est post consecrationem, epiclesis invocat Spiritum Sanctum, non ad efficiendam transsubstantiationem, jam peractam, seu non ut panis fiat corpus Christi, sed ut nobis
fiat, scii, ut proficiat sacerdoti et fidelibus, præsertim communicantibus.
Ita loquuntur Vasquez, S. R. Bellarminus, Suarez, de Lugo, Billuart,
inter recentiores: Billot. Sed hæc explicatio non videtur satis litteralis.
2* explicatio, quæ communior est, proposita est a Card. Bessarion, scii. Epiclesis invocat Spiritum Sanctum, prout consecratio, ut opus
ad extra, est communis tribus personis divinis, et ideo invocatur Spi­
ritus Sanctus, ut, cum Patre et Filio jam invocatis, ipsam transsubstantiationem operetur. Hæc quidem transsubstantiatio facta est eo instanti,
quo verba consecrationis prolata sunt, sed quia, humano sermone, hæc
omnia non possunt eodem instanti exprimi, « successive declarantur ea
quæ in instanti peraguntur ». Ita Card. Bessarion, Bossuet, Ferraris,
D. Cagin, Franzelin, Salaville.
Notandum est insuper quoad protestantes quod diversimode erra­
verunt circa formam sacramenti Eucharistiæ. Lutherus contendit hæc
etiam verba qui pridie, etc. esse consecratoria ; Kemnitius totam Christi
institutionem pertinere ad integritatem formæ. E contrario Bucer vult
nulla verba esse proferenda. Calvinus autem vult esse proferenda reci­
tative tantum ad fidem excitandam. Est exemplum variationum eorum.
Nonnulli cum Scoto (IV d. 8, q. 2, a. 2) existimaverunt verba con­
secrationis non esse valida sine iis quæ praecedunt : « Qui pridie quam
pateretur... », « Simili modo... », quia alioquin sacerdos non loqueretur
in persona Christi, sicque verba corpus meum importarent corpus cele­
brantis, non Christi. Id revera videtur docere Scotus loc. cit., ab hac
tamen sententia illum vindicare conantur quidam ejus discipuli.

q.,78 a. 1.
Art. I.— UTRUM HÆC SIT FORMA HUJUS SACRAMENTI: «HOC
EST CORPUS MEUM » ET « HIC EST CALIX SANGUINIS MEI »

Status quœstionls: S. Thomas speciatim considerat formam hujus
sacramenti magis quam formam aliorum, quia Eucharistia perficitur
in consecratione vi verborum, alia vero sacramenta in usu, et insuper
Eucharistia perficitur a ministro ut immediate repræsentat Christi per­
sonam, alia vero perficiuntur ab eo ut a persona distincta quæ pote­
statem habet a Christo, et dicit v. g. Ego te baptizo...; Ego te absolvo...
la difficultas enuntiata initio articuli est quod Christus, ut videtur,
consecravit quando benedixit panem acceptum, nihil dicendo, et postea
dixit: « Accipite et comedite, hoc est corpus meum ». Propter hanc
difficultatem, inter catholicos, Innocentius ΙΠ 1. 4 Myst. Missae c. 6
opinative censuit ipsum Christum sine verbis, sed sola benedictione
consecrasse, postea tamen præscripsisse formam seu verba quibus
sacerdotes consecrant. Catharinus etiam sustinuit hanc sententiam,

quæ rejicitur a sancto Thoma, et post Tridentinum est saltem erronea
(cf. Billuart).
2* difficultas: quare ad formam non pertinerent hæc verba: « Acci­
pite et comedite ».
3° Insuper in forma debet exprimi actus ministri, ut: Ego te
baptizo, Ego te absolvo. Hoc autem non exprimitur praedictis verbis.
4° Si hæc verba separatim ab aliis dicerentur, intelligeretur : hoc
esse corpus ministri, non Christi. Ergo est inconveniens, quia verba
formæ debent habere sensum determinatum ex seipsis, sine aliis, ut:
Ego te baptizo.

Responsio tamen est affirmativa. Imo de fide est: consecrationem
his verbis perfici. Cf. Concilium Florentinum in decreto pro græcis
(Denz. 698 et 715). S. Thomas citat, in argumento « sed contra »
Pseudo-Ambrosium, seu auctorem libri de Sacramentis, in quo clare
enuntiatur hæc doctrina.
In corpore articuli ostenditur convenientia hujusce formæ, prout
Eucharistia differt ab aliis sacramentis. Hæc sunt attente consideranda,
ad cognoscendam doctrinam S. Thomæ de sacrificio Missæ, de quo bre­
viter tantum loquutus est postea q. 83.
In argumento S. Thomæ, major non subito apparet, quia quasi
subintelligitur; ad hoc reducitur argumentum:
— Forma sacramentorum debet exprimere id quod efficit.
— Atqui Eucharistia perficitur non in materiæ usu, sed in materiæ
consecratione, quæ transsubstantiationem efficit, in nomine, non mi­
nistri, sed immediate ipsius Christi.
— Ergo forma sacramenti Eucharistiæ sic debet exprimere, in
nomine Christi, transsubstantiationem efficiendam. « Hoc est corpus
meum ». « Hic est calix sanguinis mei ».
Hoc argumentum pulchrum est et profundum, nec semper satis
conservatum est a posterioribus theologis.
Major habetur ex tractatu de sacramentis in communi.
Minor sequitur ex prædictis in hoc præsenti tractatu : « Formæ
enim aliorum sacramentorum important usum materiæ, puta baptizationem vel consignationem, et exprimunt actum ministri, vel indicative:
Ego te baptizo... ego te confirmo; vel imperative: Accipe potestatem
(ordinis); vel deprecative: Per istam unctionem et nostram interces­
sionem (pro extrema unctione).
E contrario forma Eucharistiæ importat solam consecrationem
materiæ quæ transsubstantiationem efficit in nomine non ministri, sed
Christi; minister enim non facit actum personalem, non abluit, non con­
signat, sed solum profert verba consecrationis. « Ut detur intelligi quod
minister in perfectione hujus sacramenti nihil agit, nisi quod profert
verba Christi ». Cf. litteram articuli.
Ex hoc apparet quare S. Thomas tractat de convenientia hujusce
formæ, post quæstionem de transsubstantiatione et ante quæstionem de

sacrificio Missæ, q. 83. Sed jam satis clare apparet quod in essentia-sa­
crificii Missæ, quod est sacrificium sacramentale, « minister nihil agit
nisi quod profert verba Christi », quæ exprimunt internam oblationem
Christi semper viventis ad interpellandum pro nobis. Unde dicemus
postea quod hæc oblatio est quasi anima sacrificii Missæ, id est: oblatio
interna principalis offerentis, quæ est infiniti valoris, etiamsi Missa
celebretur ab indigno ministro. Sic jam patet quod Missa offertur magis
a Christo, quam ab Ecclesia, quia Christus ipse est principalis offerens
(Denz. 940).
Sic etiam explicatur quare in forma sacramenti Eucharistiæ, non di­
citur: « Ego consecro », nec: Ego transsubstantio, nec imperative: con­
secretur, nec deprecative: per nostram intercessionem fiat conversio...
Verba debent esse ipsa verba Christi, principalis offerentis, sicut
victima realiter præsens est corpus ejus. Sic est idem sacerdos princi­
palis et eadem hostia ac in sacrificio crucis.
Ad lum: S. Thomas non admittit id quod opinative dixit Innocen­
tius ΙΠ, scii, quod Christus benedixit panem sine verbis et sic conse­
cravit, ac postea verba protulit, sub quibus alii postmodum consecrarent.
Dicit S. Thomas: « Contra hoc expresse sunt verba Evangelii, in
quibus dicitur quod Christus benedixit, quæ quidem benedictio aliquibus
verbis facta est », et non fuit mere interna. Remanet tamen difficultas,
scii, verba: hoc est enim corpus meum in Evangelio videntur potius
declarativa consecrationis jam factæ quam consecratoria, nam legitur:
« Jesus aceepit panem et benedixit ac fregit, deditque discipulis suis
dicens: accipite et manducate: hoc est enim corpus meum». Respon­
det S. Thomas in fine responsionis ad lum : « Participium dicens concomitantiam quamdam importat respectu totius præcedentis (dictionis)»...
ut sit sensus quod Christus verba « Hoc est corpus meum », dixit, non
in fine, dum dedit panem consecratum discipulis, sed dum benediceret,
frangeret ed daret discipulis. Ita Traditio viva quæ melius declarat
sensum S. Scripturæ.
Ratio est quia narratio est successiva et enuntiat verba post
facta, dum realiter verba^ dicta sunt simul cum factis. Aliquid simile
dicet postea Cardinalis Bessarion ad explicandum sensum Epiclesis.
Ad 2um: «Accipite et comedite», exprimunt usum materiæ con­
secratæ, qui non est de necessitate hujus sacramenti, ut supra dictum
est. Ergo potest celebrari missa sine communione fidelium; unde hæc
verba non sunt de substantia formæ, sed exprimunt finem sacramenti.
Ad 3um: Non dicitur: «Ego consecro» sicut dicitur: Ego te
baptizo, quia in Eucharistia minister non exercet aliquem actum circa
usum materiæ, nisi postea dando communionem. Sed solum profert
Christi verba.
Ad 4"m: solvitur dubium: An prædicta verba « Hoc est corpus
meum » et « Hic est calix sanguinis mei », sufficiant ad validitatem sa­
cramenti et sacrificii. Quidam responderunt negative, et Scotus, ut
dictum est, videtur admittere quod dubia esset consecratio, si non

dicerentur hæc verba: « Qui pridie etc. quia tunc sacerdos videretur di­
cere: « Hoc est corpus meum et non corpus Christi ».
Sanctus Thomas respondet: Hoc esset quidem illicitum proferre
hæc sola verba, sed esset validum. Cajetanus pulchre respondet ad
Scotum in explicatione hujusce ad 4um: Juxta Cajetanum, si hæc verba
Hoc est corpus meum dicerentur recitative tantum, rationabilis esset
opinio Scoti, sed dicuntur significative et practice, quia loquendo tantum
recitative sacerdos non conficit in persona Christi, sed recitat Chri­
stum conficientem. In Concilio autem Florentino legimus hæc verba:
<■ Sacerdos in persona Christi loque ns hoc conficit sacramentum». Unde
sequitur quod intentio sacerdotis, ad gerendam personam Christi, in hoc
ipso quod intendit conficere sacramentum, sufficiat ad exprimendum vi
verborum : hoc esse corpus Christi, dicendo in persona Christi : « Hoc
est corpus meum ». Et hac ratione motus est sanctus Thomas, ut patet
in littera ». Ita Cajetanus.
Brevius: celebrans differt a prædicatore qui recitative tantum nar­
rat institutionem Eucharistiæ; non recitaretur quidem hoc esse corpus
Christi, nisi prærecitaretur Christum dixisse: « Hoc est corpus meum ».
Sed celebrans in persona Christi loquitur non recitative sed significa­
tive, scii, ad practice significandum id quod efficitur hic et nunc per
consecrationis verba. Id est celebrans adimplet id quod Christus dixerat,
scii. < Hoc facite in meam commemorationem ». Luc. ΧΧΠ, 19, I Cor.
XI, 24. Hoc clarius erit infra ex articulo sequenti.
Ex hoc apparet quod sacerdos principalis Novæ Legis est solus
Christus semper vivens ad interpellandum pro nobis (Hebr. VII 25) et
quod alii sunt solum ejus ministri, qui tamen dicuntur sacerdotes prout
ejus sacerdotium participant et sunt supra diaconos.

q. 78 a. 2.
Art. II. — UTRUM HÆC SIT CONVENIENS FORMA

CONSECRA­
TIONIS PANIS: «HOC EST CORPUS MEUM»

Status quæstionis: Agitur nunc magis explicite de convenientia
hujusce formulæ. Videtur quod non, 1° quia oporteret dicere: « Hoc
fit » ad exprimendam conversionem quæ fit in hoc instanti ; 2’ aut di­
cendum esset potius imperative « hoc sit corpus meum », ad signifi­
candam conversionem producendam; 3“ vel dicendum esset: Hic panis
est corpus meum », nam si prædicatum est determinatum ita subjectum
debet esse determinatum; 4° imo oporteret determinare personam, di­
cendo: « Hoc est corpus Christi; 5° denique mutile est dicere enim.
Responsio tamen est: Hæc forma est convenientissima.
1° Probatur, quia ea usus est Dominus. In memoriam revocandum
est quod secundum protestantes, ut supra dictum est, in his verbis, vox
I

cmrurwT.wrangiî.

De. Eucharistia.

178

De

forma sacramenti

Eucharistiæ

est, idem valet ac significat, et tune corpus figurate accipitur, sicut
diceretur ostendendo statuam Cæsaris: hic est Cæsar.
Ostendimus autem supra in q. 73 a. 5 de institutione Eucharistiæ
et q. 75, a. 2, 8, hanc interpretationem esse contra sensum litteralem et
proprium narrationis Evangelic®, in qua nil indicat quod hæc verba
sumi debent metaphorice, imo constat quod sumenda sunt in sensu lit­
terali et proprio, nam signum metaphoricum debet esse auditoribus
notum, vel ex natura rei, vel ex consuetudine hominum, vel ex prævia
aut subsequent! explicatione. Alioquin falsa et stulta esset locutio. Fa­
cile e contrario intelligitur sensus non proprius hujusce propositionis:
« Hic est Cæsar », si simul ostenditur statua Cæsaris, quia ex natura sua
eum repræsentat.
2° In præsenti articulo hoc præsupponitur et ostenditur conve­
nientia hujusce formæ, hoc syllogismo explicativo, non objective illa­
tivo:
— Forma sacramentalis debet significare id quod efficitur ab ipsa.
— Atqui in Eucharistia id quod efficitur est transsubstantiatio,
quæ exprimenda est in facto esse et non in fieri (quia est instantanea)
et quæ ordinatur ad hoc quod id quod erat panis sit determinate corpus
Christi.
— Ergo hæc forma est convenientissima : « Hoc est corpus
meum ». Hæc est optima metaphysica ; hic non sufficeret theologia
positiva.
Major habetur ex tractatu de sacramentis in communi.
Minor explicatur per partes scii.:
Hæc conversio exprimi debet non in fieri, sed in facto esse, quia
est instantanea, non successiva (q. 75 a. 7), sic in ea non distinguitur
ipsum fieri a facto esse, sicut in creatione sic expressa : « Dixit et facta
sunt ».
Insuper formula sacramentalis debet exprimere ultimum effectum
producendum, sicut ædificator exprimit domum ædificàndam in facto
esse, et non in fieri, dum dicit id quod vult facere.
Denique terminus ad quem conversionis debe esse determinatus,
scii, corpus Christi, non vero terminus a quo, quia hic non manet se­
cundum suam substantiam, sed solum secundum sua accidentia; proinde
designandum est per pronomen demonstrativum hoc relativum ad id
quod est sub accidentibus sensibilibus quæ manent. Est syllogismus
explicativus ex prædictis veritatibus fidei.
Sic hæc formula et ipsa transsubstantiatio se mutuo illustrant et
hoc explicat quare S. Thomas tractat ex professo de hac forma post
quam de transsubstantiatione.
Equidem formula recte intellecta in sensu litterali et proprio per­
ducit ad cognitionem transsubstantiationis, et postea transsubstantiatio
jam cognita, sine circulo vitioso, perducit ad profundiorem intelligentiam
formulæ.
Ita communiter definitio nominalis qua utitur sensus communis
perducit ad definitionem realem philosophicam, et hæc jam inventa mani­

festat divitias sensus communis seu ejus elementaria ontologiæ; « quid
nominis » confuse continet « quid rei ».
Item proprietates alicujus rei prius congoscuntur ab exteriori ut
« notae », sic perducunt ad cognitionem essentiae hujusce rei, et postea
deducuntur ab essentia. Ita notae Ecclesiae sunt etiam ejus proprietates.
Ad lum : Unde non dicendum est : « Hoc fit corpus meum » ; quia
fieri non est ultimus effectus hujus consecrationis.
Ad 2um: Quare non dicitur: «Hoc sit corpus meum», sicut pro
creatione dictum est : « Fiat lux et facta est lux » ?
Respondet S. Thomas: Quia in creatione sermo Dei operatus est
effective sed non sacramentaliter, in transsubstantiatione autem « sermo
Dei operatur et effective et sacramentaliter, id est secundum vim signi­
ficationis, et ideo oportet in hoc sermone significari ultimum effectum
consecrationis per verbum substantivum indicativi modi et praesentis
temporis » potiusquam imperative. Hæc explicatio bona quidem est, sed
non videtur omnino necessaria. Ut videtur, Dominus potuisset etiam
dicere: « Hoc sit corpus meum », sed melius dicitur: « Hoc est corpus
meum » ad significandum quod effectus instantaneus jam productus est,
quando terminatur verborum prolatio. Hoc melius explicabitur art. 5'
ubi dicetur quod hæ formula sunt veræ veritate practica, quæ nor
præsupponit rem significatam, sed eam facit.
Ad 4um: Non debet dici « corpus Christi », sed « corpus meum »,
quia hæc verba proferuntur in persona Christi.
Ad 5ura: « enim » non est de essentia formæ, nec ad validitatem
requiritur.
q. 78 a. 3.
Art. 111.— UTRUM HÆC SIT CONVENIENS FORMA CONSECRA­
TIONIS VINI: «HIC EST CALIX SANGUINIS MEI ETC.»

Status qucestionis: Quæritur an hæc sola verba: « Hic est calix
sanguinis mei », sine aliis verbis adjunctis sint de substantia hujusce
formæ. Sic existimaverunt Alexander Halensis, S. Bonaventura, Petrus
a Tarentasia.
S. Thomas autem cum pluribus aliis respondet: etiam sequentia
verba sunt de substantia formæ, tanquam ad ejus integritatem perti­
nentia, usque exclusive ad « Hæc quotiescumque feceritis... ».
Ratio est quia ultima verba sunt determinationes prædicati, scii,
sanguinis Christi, scii. « pertinent ad integritatem ejusdem locutionis »
et eodem ritu et modo proferuntur, dum sacerdos calicem in manibus
tenet. Sic omnia hæc verba in Missali scribuntur cum majusculis.
Sic enim designatur virtus sanguinis effusi, dicendo : « Hic est
enim calix sanguinis mei, novi et ceterni testamenti: mysterium fidei,
qui pro vobis et pro multis effundetur in remissionem peccatorum ».
Id est: effusus est sanguis Christi: 1° ad vitam æternam conse­
quendam; sic dicitur « novi et ceterni testamenti»; 2° ad justitiam

gratiæ quæ est per fidem, sic dicitur mysterium fidei; 3" ad remissionem
peccatorum.
Quoad variationes accidentales in diversis liturgiis orthodoxis, cf.
Corbelet, Histoire du Sacrement de VEucharistie, t. I, p. 263 sq.

Dubium: Quoad corpus hujusce articuli, ut notat Cajetanus (in arti­
culum lum hujusce quæstionis) est difficultas, scil. An S. Thomas velit
dicere quod hæc sola verba « Hic est calix sanguinis mei » non sufficiant
ad validitatem?
Disputatur etiam inter thomistas, nam in corpore articuli, sanctus
Thomas dicit quidem,(rejiciendo priorem opinionem)quod subsequentia
verba sunt de substantia formœ; sed paulo postea dicit: pertinent ad
integritatem (integritas autem distinguitur ab essentia) 1. Et in arti­
culo 1° in corpore et ad 4™, dicit simpliciter: « Hæc verba « Hic est
calix sanguinis mei », esse formam hujus sacramenti ».
Juxta Billuart et plures alios, probabilius ad validitatem sufficiunt
hæc sola verba Hic est calix sanguinis mei, vel Hic est sanguis meus.
Probatur 1° ex Patribus præsertim ex S. Justino, Apolog. 2 et
Damasceno 1. IV de fide orth., c. 14, qui dicunt consecrationem fieri his
verbis: Hoc est corpus meum et Hic est sanguis meus.
Item auctor de Cœna Domini apud S. Cyprianum, et Innocentius ΙΠ
in 1. 4 de Missa c. 6.

Probatur 2° ex liturgiis Grœcorum, Græci essentialem formam ser­
vant, valide enim consecrant, ut omnes fatentur. Non autem proferunt
verba: novi et aeterni testamenti, etc.
Probatur 3° ratione theologica: Illa sola verba sunt essentialia
quæ significant præsentiam realem sanguinis Christi. Atqui prædicta
verba independenter a sequentibus hanc præsentiam realem significant,
non minus quam « Hoc est corpus meum », independenter a sequentibus,
quod pro vobis tradetur. Ergo ultima verba consecrationis vini perti­
nent non ad ejus essentiam, sed ad ejus integritatem.
Gonet respondet: hoc sufficeret quidem ad Eucharistiam ut sacra­
mentum non vero ut sacrificium, in quo effusio sanguinis significari debet.
Sed hoc non videtur certum, nam eo ipso quod secunda consecratio pro­
ducit vi verborum præsentiam sanguinis tantum, ita ut corpus Christi
non sit ibi nisi concomitanter, sufficienter jam exprimitur sacramentalis '
effusio sanguinis, quia missa est sacrificium sacramentale et incruentum.
Denique ipse S. Thomas in nostra qu. a. 1 c. et ad 4 dicit: « Si
Sacerdos sola verba prædicta (scii. Hoc est corpus meum et Hic est calix
sanguinis mei) proferret, cum intentione conficiendi sacramentum, per­
ficeretur hoc sacramentum ».
i Verum est quidem quod aliqua integralis pars (ut caput et truncus in
homine) est necessaria.

Imo in nostro articulo 3° S. Thomas dicit « per prima verba ” Hic
est calix sanguinis mei ”, significatur ipsa conversio in sanguinem,
per verba autem sequentia designatur virtus sanguinis effusi in pas­
sione ». Ergo per hæc ultima verba non significatur ipsa conversio, quæ
jam effecta est a proribus verbis quæ eam significant.
Insuper, ut notavimus, paulo antea, dixit sanctus Thomas: hæc
subsequentia verba pertinent ad integritatem formœ, et ipse generaliter
distinguit integritatem rei ab ejus essentia; v. g. pes et manus pertinent
ad integritatem hominis, non ad ejus essentiam.
Ergo probabiliter sanctus Thomas non negaret, præsertim si consi­
dérasse! liturgias græcorum, sententiam quæ nunc ut probabilior
censetur. Tenet tamen quod sequentia verba non sunt mere accidentalia,
sed ad integritatem formulæ pertinent.
Objectio: S. Pius V jussit expungi ex Commentariis in Summam
S. Thomæ dissertationem in qua Cajetanus dicebat: « Etsi S. Thomæ
intentio contraria sit, non est curandum ».
Respondetur : Summus Pontifex jussit hanc dissertationem expungi
non tanquam falsam in hac parte, sed quia Cajetanus non satis reve­
renter de S. Thoma loquebatur. Cf. alia de hac re apud Billuart ibidem.

■» » *

Explicantur denique verba secundæ consecrationis in responsionibus
ad difficultates articuli 3.
Ad lum : « Hic est calix » ; Hic non est adverbium loci, alioquin non
significaretur transsubstantiatio, sed sicut in prima consecratione est
pronomen demonstrans immediate liquorem seu potum contentum sub
speciebus vini, seu id quod est in calice. Calix ponitur per metonymiam,
ut continens pro contento.
Ad 211™ : « Sanguis seorsum consecratus expresse passionem Christi
repræsentat », sic in missa sacramentaliter effunditur, non physice.
Item ad 7um: sic jam apparet quid sit immolatio sacramentalis de
qua agitur infra q. 83 a. 1 sed contra: « Christus quotidie immolatur in
sacramento » ut dicit sanctus Augustinus.
Ad 3um: explicantur verba «novi et æterni testamenti». Testa­
mentum est dispositio hereditatis. Hereditatem autem coelestem dispo­
suit Deus hominibus dandam per virtutem sanguinis Jesu Christi...
Sanguis autem Christi dupliciter est hominibus exhibitus: 1“ in figura
quod pertinet ad Vetus Testamentum... 2° in veritate quod pertinet ad
Novum Testamentum. Dicitur tamen in veritate dupliciter: 1° cruente in
cruce; 2a in veritate sacramentaliter seu incruente in Missa cf. litteram.
Ad 4um: Hoc Testamentum dicitur novum, quia novissimis tempo­
ribus est exhibitum et a veteri distinctum, et dicitur œtemum dupliciter
T’ ratione æternæ Dei præordinationis et 2° ratione æternæ hereditatis

Ad 5um et 6um: Quare dicitur mysterium fidei? Sunt verba addita
ab Ecclesia cum fundamento in Traditione ad ostendendum quod sanguis
Christi est occulto modo in hoc sacramento et quia est ipsum magnum
mysterium Passionis commemoratum ac velut continuatum, quod ab
omnibus sacrificiis Veteris Testamenti praefiguratum est.
Ipsa Passio dicitur mysterium fidei, prout justificat per fidem se­
cundum quam conjungimur cum illa.
Ad 8lltn: Quare dicitur pro vobis et pro multis? Pro vobis scii.
Judæis, et pro multis aliis, scii, pro gentibus.
Item significat: « pro vobis manducantibus, et pro multis pro quibus
offertur ».
Pro multis significat etiam pro omnibus sufficienter, ut explicatur
in tractatu de Deo uno, ubi agitur de voluntate salvifica universali cf. Γ
q. 19, a. 6 ad lum x, cf. I Tim. Π, 5: « Christus dedit redemptionem
seipsum pro omnibus ». Id est: pro omnibus sufficienter, pro multis ef­
ficaciter ut explicat S. Thomas in Comment, in Ep. ad Tim. ibidem. Item
S. Paulum Π Cor. V, 15. « pro omnibus mortuus est Christus » ; Rom. V,
18: « Sicut per unius delictum in omnes homines in condemnationem,
sic et per unius justitiam in omnes homines in justificationem vitæ »,
cf. Tabulam auream operum S. Thomæ ad verbum Satisfactio, n° 36.
Ad 9um: Dicitur quod verba « mysterium fidei », habentur ex tra­
ditione orali Domini. Sed non necessarium est quod Christus ipse hæc
verba pronuntiaverit.

q. 78 a. 4.
Art. IV. — UTRUM PRÆDICTIS VERBIS FORMARUM INSIT ALIQUA
VIS CREATA EFFECTIVA CONSECRATIONIS

Status quœstionis: Videtur quod non, quia Damascenus dicit « Sola
virtute Spiritus Sancti fit conversio panis in corpus Christi ». 2° Quia
transsubstantiatio non est quid minus miraculosum quam creatio quæ
fieri nequit per instrumentum; 3" quia verba consecrationis sunt suc­
cessiva dum transsubstantiatio est instantanea.
Responsio tamen est affirmativa:
1° Probatur auctoritate Pseudo Ambrosii in argumento « sed
contra ».
2° Probatur ratione theologica sic:
— In sacramentis novæ legis est virtus creata instrumentalis ad
producendum effectum significatum a formula sacramentali.
— Atqui Eucharistia est dignius omnium sacramentorum novæ
legis, prout continet ipsum Auctorem gratiæ.
i Hoc longe tractavimus in libro De Deu uno, Paris, Desclée, 1938, p. 415-434.

— Ergo in verbis consecrationis eucharisticæ est vis creata instru­
mentalis ad producendam transsubstantiationem quæ ab ei signifi­
catur.
Manifestum est quod hæc virtus non est solum intentionalis tanquam signum praticum, sed pluries dicitur intentionale id quod tendit
ad effectum efficienter producendum.

Ad lu,n: Virtus increata agentis principalis non excludit virtutem
creatam instrumentalem.
Ita tactus manus Christi sanavit leprosum.

Ad 2um: In creatione non potest esse instrumentum (I* q. 45, a. 5)
quia instrumentum debet dispositive operari ad effectum principalis
agentis; et ad hoc requiritur subjectum præxistens, quod non datur in
creatione ex nullo præsupposito subjecto, seu ex nihilo. Ut Deus ad ali­
quid producendum utatur instrumento, debet præxistere subjectum ex
quo aliquid fiat. Actio enim instrumentalis est accidens procedens a causa
instrumental! et debet esse saltem terminative in passo. Hic est sensus
hujusce responsionis ad 2um : « In creatione non fuit aliquod extremum,
in quod instrumentalis actio creaturæ posset terminari ». Actio creatrix
autem in Deo non est accidens, et est formaliter immanens ac solum
virtualiter transiens. In transsubstantiatione e contrario præexistit
subjectum, scii, substantia panis convertenda.

Instantia: Instrumentum debet dispositionem operari ad effectum
principalis agentis. Atqui non potest dari dispositio prævia ad transsub­
stantiationem. Ergo transsubstantiatio nequit fieri per instrumentum.

Respondetur: Distinguo majorem: instrumentum debet semper
dispositionem operari, nego; sufficit quod dispositive operetur.
Quædam instrumenta, ut penna quæ de se relinquit atramentum
supra chartam, habent effeotum proprium productum in ipso subjecto,
simul cum effectu instrumentali (in casu cum scriptura intelligibili) ;
alia instrumenta solum dispositive operantur ad effectum principalis
agentis, ut tuba ad emissionem vocis impedit ejus dispersionem, sed non
producit effectum proprium in aures audientium. Ita generaliter Dei
instrumenta.
Servatur etiam in hoc actio propria instrumenti, prout prolatio
verborum consecrationis dirigitur ad substantiam panis potiusquam ad
aliam, et ad hanc hostiam numerice consecrandam potiusquam ad aliam
non consecrandam, quæ est v. g. extra corporale.
Denique notandum est: etiamsi instrumentum non dispositionem,
sed solum dispositive operatur, prærequiritur subjectum, quia actio
instrumentalis, quæ sic dispositive operatur, est in instrumento ut ac­
cidens procedens ab illo, et debet esse terminative in passo. In hoc dif­
fert ab actione creatrice quæ non est in Deo accidens et quæ est solum
virtualiter transiens.

Instantia: Sed quomodo actio instrumentalis, quæ est accidens
ipsius instrumenti, posit convertere totum ens substantiæ panis, ad hoc
requiritur influxus causæ universalissimæ.
Respondetur: Hoc non potest facere ex se, sed dependenter a causa
principali infinite potentiæ. Hæc actio instrumentalis educitur a Deo
ex potentia obedientiali instrumenti; Deus sic utitur instrumento ut
ens est, potiusquam ut corpus est. Deus auctor entis habet potestatem
immediatam circa ipsum ens rerum, et utitur ut vult omnibus entibus
ut sunt entia.
Sic per alia sacramenta potest producere gratiam sanctificantem
quæ est participatio divinæ naturæ; quare non posset eodem modo con­
vertere totum ens alicujus substantiæ in aliam? Modus hujusce produc­
tionis remanet absconditus, sed quis potest dicere: hoc superat Dei vir­
tutem? Ita Deus, et ille solus, potest actualizare nostrum liberum
arbitrium suo contactu virginali sine ulla læsione libertatis quæ remanet
incorrupta.
Ad 3um: In ultimo instanti prolationis verborum praedicta verba
significant et consequuntur hanc virtutem instrumentalem.
Instantia: Sed tunc sacramentalis formula producit suum effectum
quando non amplius existit. Quod est impossibile.
Respondetur: Quando non amplius existit in ratione motus, con­
cedo; in ratione termini, nego. Terminus autem continui sive perma­
nentis sive successivi est complementum ejus intrinsecum; unde sicut
terminatur linea per punctum, quod intrinsece ad eam pertinet, ita motus
et tempus terminantur per ultimum instans quod ad ea pertinet x.
Instantia: Sed ultimum instans dicitur extrinsecum, est enim pri­
mum non esse formulæ. Ergo remanet difficultas.
Respondetur: Ultimum instans dicitur extrinsecum prout non est
pars fulens, concedo; sed est terminus intrinsecus continui. Sic punctum
terminans lineam non est pars divisibilis in infinitum, sed intrinsece
pertinet ad lineam ut indivisibile.
Cajetanus, in Iam q. 64 a. 2, putavit propterea quod homo potest
mereri et demereri in primo non esse viæ, seu in primo instanti sepa­
rationis a corpore. Hæc opinio rejicitur ab aliis thomistis, quia in hoc
instanti non est amplius homo, sed est anima separata, et ipse homo
debet mereri ante mortem. Unde Cajetanus, ut videtur, nimis abstracte
tempus conspexit, et non satis consideravit ipsum subjectum meriti et
conditiones ejus; subjectum meriti debet esse homo viator, et non
anima separata.
i Cf. Billuart, Cursus theol. de Sacramentis in communi, diss. Ill, a. II:
« Quamvis sacramentum (quando producit gratiam) desierit in ratione motus
et entis fluentis, remanet tamen ejus mutatum esse seu terminus, qui est ipsi
complementum intrinsecum, et in quo vi motus immediate prœcedentis produ­
citur gratia; ... ita vi alterationis immediate prœcedentis, in instanti ejus extrin
seco, producitur forma substantialis in generatione ».

q. 78 a. 5.
Art. V. — UTRUM PRÆDICTÆ FORMULÆ SINT VERÆ
Status quœstionis: Hic articulus est velut recapitulatio præcedentium et determinat in quo sensu exacto prædictæ formulæ sunt veræ,
solvendo plures difficultates.
1* difficultas: In formula hoc est corpus meum, pronomen hoc,
quando profertur, designat substantiam panis, atqui panis non est
corpus Christi.
2’ difficultas: Si respondetur hoc designat species sensibiles, re­
manet difficultas, quia hæc species sensibiles panis non sunt corpus
Christi.
3’ difficultas: Hæc verba, ad efficiendum id quod significant, debent
suam significationem habere ante conversionem. Atqui nonnisi post
conversionem verum est dicere: Hoc est corpus meum. Hæc ultima dif­
ficultas est principalis.

Responsio tamen est quod duæ prædictæ formulæ, quibus usus est
Christus ipse, sunt veræ et veritas earum non præsupponit rem signi­
ficatam, sed facit eam.
In prima parte corporis articuli santus Thomas prius excludit tres
opiniones :
1“ opinio est: Hæc verba dicuntur solum recitative, non signi­
ficative.
Respondetur: Sic non perficeretur sacramentum nunc, sed recita­
retur solum conversio facta a Christo, sicut in prædicatione de institu­
tione Eucharistiæ.
Insuper hæc opinio non solvit difficultates propositas.
Ergo hæc verba nunc dicta a sacerdote dicuntur non solum recita­
tive, agendo solum de præterito, sed significative, significant enim
aliquid hic et mine efficiendum.
2“ opinio, quæ est Alevandri Halensis, est: Hoc vult dicere: « id
quod significatur per hoc est corpus meum » ; aliis verbis, pronomen
hoc faceret demonstrationem, non ad sensum, sed ad intellectum.
Respondetur: Sed tunc hæc formula esset æquivoca et posset signi­
ficare: « corpus meum est id quod significatur per hoc ». Et proinde
corpus Christi esset solum ibi ut in signo, non realiter, ut dixit Berengarius.
3° opinio est: Hoc non significat aliquid nisi pro instanti immediate
sequenti locutionem, sicut dum dicitur: « nunc taceo ».
Respondetur: Sed si ita esset, sensus verborum esset: corpus meum
est corpus meum, quod prædicta locutio non facit; quia hoc fuit etiam
ante prolationem verborum.

Has implicatas opiniones solvit S. Thomas uno verbo simplicissimo:
efficit formula id quod significat ».
In secunda parte corporis articuli, S. Thomas probat suam conclu­
sionem, scii.: Veritas harum locutionum non prœsupponit rem signifi­
catam, sed fdcit eam; quod sic probatur:
— Conceptio intellectus practici non præsupponit rem conceptam,
sed eam facit.
— Atqui prædictæ formulæ, quæ habent virtutem factivam con­
versionis (art. præced.), exprimunt conceptionem intellectus pratici.
— Ergo veritas earum non prœsupponit rem significatam, sed eam
facit.
Hoc non consideraverunt prædictæ opiniones quæ nonnisi superficietenus has formulas inspexerunt.
Quid autem hœ formulæ faciunt? Transsubstantiationem.
Unde, cum transsubstantiatio significata et effecta sit instantanea
prædictæ formulæ intelligendæ sunt secundum ultimum instans prola­
tionis, et sic recte significant et efficiunt quod CONTENTUM SUB HIS
SPECIEBUS, quod prius erat panis, SIT CORPUS CHRISTI.
Propterea Christus non dixit: « Hic panis est corpus meum », nec
«Hoc corpus meum est corpus meum», sed in generali: «Hoc est
corpus meum », scii.: id quod in manibus teneo et continetur sub his
speciebus est corpus meum. Hæc formula non speculativa, sed practica,
in ultimo instanti prolationis, efficit id quod significat, et ideo non
prœsupponit rem significatam, sed facit eam.
E contrario in aliis opinionibus rejectis, pronomen hoc præsupponebat rem significatam, præsertim in 1* quæ intelligebat : Hic panis est
corpus meum.
Ad lum: Hoc demonstrat substantiam absque determinatione propriæ naturæ.
Ad 2um: Hoc non demonstrat accidentia panis, sed indeterminate
substantiam sub his accidentibus contentam.
Ad 3um: Significatio hujus locutionis præintelligitur rei signifi­
cata prioritate non temporis, sed causalitatis tantum.

q. 78, a. 6.
Art. VI. - UTRUM FORMA CONSECRATIONIS PANIS CONSEQUATUR
SUUM EFFECTUM ANTEQUAM PERFICIATUR FORMA CONSECRA­
TIONIS VINI
Respondetur affirmative. Hoc requiritur quia in hac formula est
verbum praesentis temporis et non futuri. Non dicitur: Hoc erit corpus
meum, sed « hoc est corpus meum », unde, ut hæc propositio sit vera,
oportet rem significatam statim adesse.
Insuper secundum ritum Ecclesiæ, statim post prolationem ver­
borum corpus Christi adoratur.

Ad lun’: Per secundam consecrationem, rursus corpus Christi fit
præsens, non vi verborum, sed concomitanter.
Ad 2un>: Eucharistia remanet sacramentum perfectione unum, ra­
tione finis, sicut cibus et potus faciunt unam refectionem corporalem,
ut supra dictum q. 73, a. 2.

Sic terminantur quæstiones de ipso Eucharistiæ sacramento, necnon
de ejus materia et forma. In his quæstionibus a prima scii. a. q. 73 ince­
pimus a consideratione velut confusa formæ et materiæ hujus sacra­
menti, sicut a definitione ejus nominali, et paulatim transivimus ad con­
ceptionem distinctam et explicitam tum materiæ consecratæ et conversæ in corpus Christi, turn formæ quæ significat et efficit transsubstantiationem, ita ut forma ista et transsubstantiatio sine circulo vitioso
sese mutuo illustrent, sicut notæ Ecclesiæ perducunt ad cognitionem ejus
constitutionis intimæ et proprietatum. Unde in his quæstionibus a q. 73
ad 78 paucae sunt conclusiones theologicæ proprie dictæ, scii, per
discursum objective illativum obtentæ; generaliter responsiones articuli
sunt solum explicatio veritatum fidei quæ revelatæ sunt in concreto per
Institutionem Eucharistiæ, scii, in aliquo facto concreto valde complexo,
quod postea exprimitur in multis propositionibus quoad hoc sacra­
mentum, quoad materiam, quoad formam, quoad ministrum, et etiam
quoad effectus de quibus nunc agendum est.
Aliquando etiam in his quæstionibus est discursus proprie illativus,
sed cujus duæ præmissæ sunt revelatæ, ut q. 78, a. 2. Quandoque est
discursus proprie illativus, cum una præmissa non revelata, sed cujus
conclusio est aliunde revelata in aliquo textu S. Scripturæ. Raro
hucusque in hoc tractatu vidimus discursus proprie illativos perducentes
ad conclusionem theologicam proprie dictam, seu non aliunde revelatam.
Ex his apparet quod principalis pars thbologiæ est in profunda intelligentia ipsarum veritatum fidei.

QUÆSTIO LXXIX

DE EFFECTIBUS HUJUS SACRAMENTI
Post considerationem hujusce sacramenti in se et ejus partium,
agitur de ejus effectibus, et postea q. 80 de ejus usu, seu de communione
et de conditionibus ad eam prærequisitis.
Sunt quæstiones maxime vitales, ad vitam interiorem pertinentes et
summi momenti pro omnibus.
In hac quæstione sunt octo articuli, qui reduci possunt ad quatuor
sectiones :
1* sectio (a. 1 et 2) tractat de ejus effectibus positivis, scii, de aug­
mento gratiæ et de adeptione gloriæ ad quam Eucharistia, præsertim ut
viaticum, magis disponit quam alia sacramenta.
2* sectio (a. 3 ad 6 inch) est de effectibus quasi negativis, qui sunt
remissio peccati et pœnæ ac præservatio a peccatis futuris.
3* sectio a. 7 : utrum hoc sacramentum prosit aliis quam sumen­
tibus.
4“ sectio Ά. 8 de impedimento effectus hujus sacramenti. Hæc est
transitio ad quæstionem sequentem, quæ est de sancta communione.
Hæc quæstio 79’ attente consideranda est non solum pro Eucha­
ristia ut est sacramentum, sed etiam prout est sacrificium, nam in arti­
culo 7 ostenditur Eucharistiam prodesse sumentibus per modum sacra­
menti et sacrificii, non sumentibus autem, per modum sacrificii. Hic in
commentariis quandoque citatur opusculum de Sacramento altaris
S. Thomæ attributum, sed non est authenticum.
Diversos effectus Eucharistiæ cum magna pietate exposuit S. Tho­
mas in Officio S. Sacramenti. (Cf. etiam 1. IV de Imitatione Christi).
q. 79, a. 1.
Art. 1. - UTRUM PER HOC SACRAMENTUM CONFERATUR GRATIA
Status quœstionis: Agitur de gratia sanctificante quæ a caritate
non separatur.
Videtur quod non: 1° quia non confert primam gratiam datam a
baptismo, vel restitutam a poenitentia, nec secundam gratiam seu
augmentum ejus, datam a confirmatione. 2“ Videtur quod Eucharistia
datur ad bonum usum gratiæ, scii, ad refectionem spiritualem, potius
quam ad gratiæ collationem.

Responsio tamen est: Eucharistia principaliter nos unit Christo
auctori gratiæ, et confert augmentum gratiæ sanctificantis ac virtutum
infusarum et donorum Spiritus Sancti.
Hoc est de fide. Exprimitur ab ipso Domino apud Joannem, VI, 52 :
« Panis quem ego dabo, caro mea est pro mundi vita », ubi manifeste
agitur, non de vita naturali, sed de vita gratiæ.
Insuper hoc definitum est ab Ecclesia, præsertim in Concilio Flo­
rentino (Denz. 698): «Hujus sacramenti effectus, quem in anima ope­
ratur digne sumentis, est adunatio hominis ad Christum. Et quia per
gratiam homo Christo incorporatur et membris ejus unitur, consequens
est, quod per hoc sacramentum in sumentibus digne gratia augeatur:
omnemque effectum, quem materialis cibus et potus quoad vitam agunt
corporalem, sustentando, augendo, reparando, et delectando, sacramen­
tum hoc, quoad vitam operatur spiritualem, in quo, inquit Urbanus
Papa, gratam Salvatoris nostri recensemus memoriam, a malo retra­
himur, confortamur in bono, et ad virtutum et gratiarum proficimus
incrementum ».
Item Concilium Tridentinum (887): «Si quis dixerit, vel præcipuum fructum sanctissimæ Eucharistiæ esse remissionem peccatorum
vel ex ea non alios effectus provenire, a. s. » cf. ibidem n. 875: « Sumi
voluit (Christus) sacramentum hoc tanquam spiritualem animarum
cibum, quo alantur et confortentur viventes vita illius, qui dixit : « Qui
manducat me et ipse vivet propter me » Joan. VI, 58 et tanquam anti­
dotum, quo liberemur a culpis quotidianis et a peccatis mortalibus præservemur... ». Item Concilium Tridentinum 882.
Notandum est quod inter effectus Eucharistiæ Concilium Floren­
tinum prius ponit tanquam effectum principalem adunationem hominis
ad Christum ad quam, tanquam ad finem, ordinatur augmentum gratiæ.

·Λ· X- X

In corpore articuli, S. Thomas ostendit veritatem responsionis
fidei, quadruplici argumento explicativo, scii. Eucharistia in nobis auget
gratiam sanctificantem, quadruplici ratione: 1° quia continet ipsum
auctorem gratiæ, et cum eo nos unit; 2’ quia est memorabile Passionis
quæ est fons gratiæ; 3° quia datur per modum cibi, sic producit gra­
tiam cibantem; 4° quia datur sub specie panis ex multis granis con­
stituti et sub specie vini ex multis acinis confluentis; sic nos unit aliis
membris corporis mystici.
Ante explicationem harum rationum, aliquid generalius notan­
dum est.
Propter istas rationes Eucharistia apparet velut extensio Incarna­
tionis, nam ut dicitur initio corporis articuli « sicut Christus, in mun­
dum visibiliter veniens contulit mundo vitam gratiæ, ita in hominem

(individualem) sacramentaliter veniens, vitam gratiæ operatur». Item
dicemus postea: sacrificium Missæ est extensio sacrificii crucis seu
mysterii Redemptionis ad fructus ejus applicandos diversis generatio­
nibus usque ad finem mundi.
Quoad primam rationem enuntiatam in corpore articuli, notandum
est sicut postea in textu citato Concilii Florentini (Denz. 698), quod
adunatio hominis ad Christum per communionem, ad quam ordinatur
gratia cibans, est quid altius quam hæc gratia, quæ est velut medium
hujusce unionis cum ipso auctore gratiæ. Sic manifestissime Eucharistia
superat alia sacramenta. Sicut enim Deus, auctor gratiæ, voluit suam
vitam intimam esse non solum in seipso per essentiam, sed in nobis
per participationem (cf. supra q. 63 a. 6; q. 65 a. 3); ita Christus,
Salvator noster, voluit suam vitam intimam esse non solum in seipso
secundum plenitudinem gratiæ, sed in nobis secundum unionem et incor­
porationem ad seipsum.

Communio eucharistica sub isto aspectu eodem principio illu­
stratur ac mysteria SS. Trinitatis, Incarnationis et Redemptionis, scii.
Bonum est suipsius diffusivum et eo intimius· et abundantius, quo
altius est.
Sic in mysterio SS. Trinitatis, Pater communicat naturam suam
Filio et per Filium Spiritui Sancto, ex hac diffusione ad intra oritur
intima communio trium Personarum quæ vivunt ex eadem intellectione
essentiali ejusdem veritatis divinæ et ex eodem amore essentiali ejusdem
bonitatis infinitæ. Eodem principio diffusionis boni illustratur myste­
rium Incarnationis (IHa, q. 1, a. 1) prout Verbum communicat suam
propriam personalitatem et suum esse humanitati Christi, quæ peren­
niter communionem etiam substantialem habet cum Verbo, per ipsam
gratiam unionis hypostaticæ. Deinde Christus Redemptor communicat
nobis fructus meritorum suorum et satisfactionis suæ. Denique unus­
quisque Christianorum per communionem eucharisticam unitur cum
Christo et eo magis intime quo majorem habet caritatem, quæ hac com­
munione valde augetur. In his omnibus mysteriis, verificatur idem prin­
cipium: bonum est essentialiter diffusivum sui, primo ut finis alliciens
et consequenter ut agens, quia agens agit propter finem, et Deus ope­
ratur ad sua bonitatem manifestandam. Sic sunt tres communiones,
prima in ipsa Trinitate, secunda est ipsa unio hypostatica, tertia est
communio eucharistica.
Hæc unio intima cum Christo, de qua agitur in la ratione corporis
articuli, pluries exprimitur in orationibus Missæ, et in IV libro Imi­
tationis c. 13: « Quis mihi det, Domine, ut inveniam te solum (Cant.
Vili, 1) et aperiam tibi totum cor meum et fruar te sicut desiderat
anima mea... Vere tu es dilectus meus, electus ex millibus (Cant. V,
10) Vere tu es Deus absconditus (Is. XLV, 15) « 0 quam suavis est,

Domine, spiritus tuus, qui ut dulcedinem tuam in filios demonstrares,
pane suavissimo de coelo descendente illos reficere dignaris »,

* * *
Quoad secundam rationem corporis articuli, scii, prout Eucharistia
repraesentat Passionem notandum est quod fidelis in communione debet
speciatim uniri cum actu permanenti caritatis Christi, quo olim seipsum
obtulit pro nobis in cruce. Sic quædam animæ perfect® in communione
Christo crucifixo uniuntur, sec. illud I Petri, IV, 13: « communicantes
Christi passionibus gaudete ».
Aliquid simile dicitur in 1. IV Imitationis v. g. c. 4, in quo anima
elevatur ad infusam contemplationem hujusce mysterii: « O quam
magna multitudo dulcedinis tuce, Domine, quam abscondisti timentibus
te? (Ps. XXX, 20) Esto mihi propitius, Jesu bone, dulcis et benigne, et
concede pauperi mendico tuo vel interdum modicum de cordiali affectu
amoris tui in sacra communione sentire, ut fides mea magis convalescat,
spes in bonitate tua proficiat, et caritas semel perfecte accensa et
coeleste manna experta nunquam deficiat ».
Hoc est quod dicitur ad Ephes. H, 4 : « Deus qui dives est in miseri­
cordia, propter nimiam caritatem suam, qua dilexit nos,... convivificavit
nos in Christo et conressuscitavit et consedere fecit in coelestibus
in Christo Jesu, ut ostenderet in saeculis supervenientibus abundantes
divitias gratiæ suæ in bonitate super nos in Christo Jesu ».
In hoc apparet quasi vehementia fluminis revelationis et contem­
plationis.
Hoc præsertim verificatur in Communione eucharistica sanctorum,
vel in eorum gratiarum actione, sicut legitur v. g. in vita sanctæ Catharinæ Senensis scripta a suo directore spirituali B° Raymundo a Capua
II* Pars c. VI: vere in hac sancta et in pluribus aliis, verificatum est
id quod dicitur in textu sancti Chrysostomi citato in hoc articulo:
accedendo nempe ad communionem, hæc sancta abundanter ac summo
gaudio bibit ab ipso vulnere sacratissimi Cordis Jesu. Hæc gratia pluries
renovata est in vita sanctorum, ad ostendendum quinam sunt fructus
cujuslibet communionis vere ferventis, quando anima sitit et esurit
justitiam, et tunc quasi plene satiatur in hac vita, quamvis magis desi­
deret vitam æternam.
Cf. S. Thomam IV, dist. 8, q. 1, a. 2, sol. 2tt ad lum : « Hoc sacra­
mentum habet omnem suavitatem, in quantum continet fontem omnis
gratiæ, quamvis non ordinetur ejus usus ad omnes effectus sacramentalis gratiæ ». Id est: est perfectissimum omnium sacramentorum, sed
non reddit alia superflua; quodlibet enim ordinatur ad effectum spe­
cialem.

Quoad tertiam rationem: In praedicatione ad salutem animarum
evolvendum est tertium argumentum nostri articuli, ubi enuntiatur
analogia inter cibum ordinarium et cibum eucharisticum. (Cf. Catechismum Concilii Tridentini). Ad explicationem hujusce analogiae notandæ sunt non solum similitudines, sed etiam dissimilitudines. Princi­
palis differentia, pluries notata a Patribus et a Thoma, q. 73, a. 3,
ad 2, est quod nobis assimilamus panem ordinarium qui nobis est infe­
rior, et qui fit caro nostra, dum e contrario assimilamur a Pane Eucha­
ristico, seu a Christo qui nobis est superior, et non potest nobis assimilari, sed nos sibi magis ac magis incorporat. Hoc egregie exprimitur
præsertim a S. Augustino, seu potius a Domino ad Augustinum loquente: Confession. 1. VII, c. 10: « Cibus sum grandium, cresce et man­
ducabis me, nec tu me in te mutabis, sicut cibum camis tuae, sed tu
mutaberis in me ».
Sed hac differentia notata, sunt pulchræ similitudines express® in
nostro argumento tertio et postea in Concilio Florentino (Denz. 698)
scii. Eucharistia sicut cibus ordinarius 1° sustentat, 2° auget, 3° reparat,
4° delectat. Quoad hos varios effectus principales textus sacræ Scriptu­
ræ et S. Thomæ notandi sunt breviter.
1° Sustentat, id est conservat vitam gratiæ, impediendo deperditionem virium animæ, quæ oritur ex peccato veniali, quo minuitur fervor
caritatis, spiritus fidei, confidentiæ et zeli gloriæ Dei ac salutis ani­
marum. Cf. Matth. IV, 4: « Non in solo pane vivit homo, sed in omni
verbo quod procedit ex ore Dei », et a fortiori ex Eucharistia quæ ipsum
Verbum incarnatum continet.
2° Auget: Sicut augmentum corporale in puero usque ad ætatem
adultam provenit a nutritione seu ab assimilatione alimenti, ita aug­
mentum gratiæ provenit a communione ; sed est notabilis differentia scii,
adolescens circa vigesimum annum pervenit ad ætatem adultam et non
amplius crescit, dum Christianus viator semper debet spiritualiter cre­
scere, see. illud ad Ephes. IV, 13 : « donec occurramus omnes in unitatem
fidei, et agnitionis Filii Dei, in virum perfectum, in mensuram ætatis
plenitudinis Christi; ut jam non simus parvuli fluctuantes et circumfe­
ramur omni vento doctrinæ... Veritatem autem facientes in caritate,
crescamus in illo per omnia qui est caput Christus ». Item Col. I, 10:
« In omni opere bono fructificantes et crescentes in scientia » et in
caritate.
Sic Eucharistia, non solum debet sustentare, sed augere vitam
gratiæ in nobis usque ad mortem, usque ad ultimam communionem. (Cf.
S. Thomam in Ep. ad Ephes, et ad Coi. loc. cit.).
Corollarium lum /mo /l0C augmentum gratiæ et caritatis non solum
deberet esse uniforme, sed acceleratum, quia quo magis anima appro-

pinquat ad Deum, eo magis trahitur ab eo. Hoc clare dicit S. Thomas
in Epist. ad Hœbr. X, 25, circa hæc verba: « Consideremus invicem in pro­
vocatione caritatis et bonorum operum... tanto magis quanto videritis
appropinquantem diem ». Circa hoc dicit ibidem S. Thomas: « Posset
aliquis dicere, quare debemus nos in fide (et in caritate) proficere? Quia
motus naturalis (et non violentus) quanto plus accedit ad terminum,
magis intenditur (motus naturalis in fine est intensior et velocior) 1.
Contrarium est de motu violento. Gratia autem inclinat in modum na­
turæ, ergo qui sunt in gratia, quanto plus accedunt ad finem PLUS
DEBENT CRESCERE (non solum aequaliter crescere debent quasi motu
uniformi, sed plus crescere debent, quasi motu accelerato). Unde dicitur
ibidem « tanto magis quanto videritis appropinquantem diem ». Et in 1.
Prov. legitur IV, 18: «Justorum semita, quasi lux splendens procedit,
et crescit usque ad perfectum diem ».
Hoc evolvimus alibi 2: sicut est acceleratio in motu naturali cor­
porum, seu gravium, secundum legem attractionis universalis, ita debet
esse acceleratio in motu connatural! caritatis ad Deum. Id est, lapis
trahitur a terra, secundum motum non uniformem, sed uniformiter acce­
leratum, ita anima justa trahitur normaliter a Deo secundum motum
non uniformem, sed quasi uniformiter acceleratum, ut apparet in ultimis
annis vitæ sanctorum, vg. vitæ S. Thomæ quando in contemplatione
absorptus non poterat amplius tractatum de Poenitentia dictare. Tunc
multo citius ad Deum procedebat quam in primis annis vitæ suæ. Sic
senectus Christiana accedit ad vitam perfectam.
Deberet esse aliquid simile in vita cujuslibet boni Christiani, prae­
sertim per communionem quotidianam.
Corollarium
Quaelibet communio, si non esset negligentia, esset
substantialiter ferventior et fructuosior quam praecedens.
Cum quaelibet communio debeat non solum conservare, sed augere
caritatem in nobis, ut dicitur in nostro articulo et ut est de fide, ita
quaelibet communio deberet disponere ad accipiendum corpus Domini in
crastina die, non solum cum aequali fervore substantiali seu voluntatis,
sed cum majori fervore substantiali, seu majori devotione, id est:
promptitudine voluntatis ad Dei servitium, etiamsi sit minor fervor
sensibilis, qui accidentalis est; (cf. II-H, q. 82, definitionem devotionis).
Sed, ut infra dicetur a. 8, adveniente peccato veniali, potest fieri
quod crastina die communio fiet cum minori devotione substantiali ; imo
si esset affectus progressivus ad peccatum veniale, communio fieret
semper cum minori fervore, et tunc ascensio animæ non similis esset
motui uniformiter accelerato lapidis cadentis, sed motui uniformiter
retardato lapidis sursum projecti.

I Cf. I-II, q. 36, a. 6, quia finis propinquior magis allicit.
9 L’amour de Dieu et la Croix de Jésus, t. I, p. 150-163, 433-446.
11.

Hæc sunt magni momenti. Quidam videntur in praxi existimare ut
quid sufficiens quod communio sustentet, conservet vitam spiritualem,
absque augmento ejus. Hoc autem non est verum. Si non datur augmen­
tum, nec datur conveniens sustentatio, quia in via Dei non progredi est
regredi, nam lex spiritualis viatoris, sicut vitæ corporalis adolescentis,
est quod crescat, seu augeatur, alioquin adolescens non remanet adole­
scens nec fit vir adultus, sed fit difformis homunculus. Ita pariter in­
cipiens in ordine spirituali, si non proficit, non remanet incipiens, sed
est anima retardata et tepida.
Quoad augmentum gratiæ per Eucharistiam cf. S. Thomam in Of­
ficio SS. Sacramenti, lect. sexta in fine: « Nullum sacramentum est isto
salubrius, quo purgantur peccata, virtutes augentur et mens omnium
spiritualium charismatum abundantius impinguatur ». Simul enim cum
caritate augentur virtutes infusæ et septem dona.

3° Reparat. Quomodo intelligendum est hoc verbum. An in hoc sensu
quod reparanda esset caritas quæ intrinsece minueretur per peccatum ve­
niale? Non, nam, ut ostendit sanctus Thomas, Π-Π, q. 24, a. 10, caritas,
cum sit virtus non acquisita per repetitionem actuum, sed infusa, non
minuitur intrinsece per cessationem ab actu, sed solum tollitur totaliter
per peccatum mortale. Attamen per peccatum veniale caritas minuitur
extrinsece scii, minuitur ejus fervor, ejus irradiatio, et applicatio,
ejus libertas actionis, nam per peccatum veniale præsertim reiteratum
oriuntur inordinate inclinationes, quæ partialiter impediunt influxum
caritatis et ad peccatum mortale disponunt. Sic, ait alicubi S. Thomas,
in aliqua lucerna lux interior quandoque non intrinsece minuitur et
tamen minus illuminat, quia vitrum lucernæ obscuratur, sordescit
propter pulverem et pluviam.
Item fons aquæ salientis prius dabat aquam fortiter et abundanter,
et postea multo minus quia egressus aquæ impeditur a malis herbis, et
in parte perditur aqua, quamvis fons in se non intrinsece minuatur. Item
vas auri solidum, quamvis semper sit pretiosum, inquinatur quandoque
et pulvere operitur.
Unde agitur de reparatione hujusce diminutions extrinsecce cari­
tatis seu fervoris ejus; ex hac diminutione extrinseca provenit quod
sæpe justus nonnisi actus remissos caritatis facit per aliquod tempus,
scii, habens caritatem forte ut duo talenta, operatur ac si haberet solum
unum talentum. Eucharistia autem restituit caritatis fervorem, et sic
reparat. Cf. S. Bonaventuram IV, dist. 8, q. 1, dub. 2: « Hic est carbo
ignitus, scii, caro Christi, quæ inflammat et beatificat, non tantum gra­
tificat, sed multipliciter adjuvat ». Sic p.er communionem quotidianam
homo disponitur ad perseverantiam finalem. Attamen Ecclesia damnavit
hanc laxistarum (Denz. 1206): «frequens communio etiam in his
qui gentiliter vivunt est nota prædestinationis » cf. a. 6. Consideranda

est relatio hujusce quæstionis cum perseverantia finali, seu cum conti­
nuatione status gratiae in ipso articulo mortis; hæc gratia non potest
esse objectum meriti, quia principium meriti (status gratiæ) non cadit
sub merito, sed ad eam disponimur per frequentem et ferventem com­
munionem.
* * *

4° Delectat: Cf. litteram ad 2um: « Per hoc sacramentum... caritas
excitatur in actum...; (sic) anima reficitur..., spiritualité)· delectatur,
et quodammodo inebriatur dulcedine bonitatis divinæ sec. illud Canticum
V, 1: Comedite, amici et bibite et inebriamini carissimi ». Hic effectus
suavis delectationis cum fortitudine conjunct® figurative exprimitur jam
in Vet. Testamento cf. articulum 2, ad 1 ubi S. Thomas in memoriam
revocat, quod Elias, fugiens Jesabel in deserto, a somno excitatus,
panem divinitus missum comedit, « et ambulavit in fortitudine cibi
illius quadraginta diebus et quadraginta noctibus, usque ad montem Dei
Horeb » ΠΙ, Reg. XIX, 8. Item in Officio SS. Sacramenti dicitur : « Bella
præmunt hostilia, da robur, fer auxilium » ex quo sequitur delectatio.
Quoad delectationem spiritualem notandum est quod procedit ex
exercitio amoris Dei; cf. II-Π, q. 23, a. 2 et 3: « gaudium amorem conse­
quitur... nulla virtus habet tantam inclinationem ad suum actum sicut
caritas nec aliqua ita delectabiliter operatur ». Hoc provenit ex defini­
tione delectationis, quæ, ut aiebat Aristoteles, sequitur actum perfectum
sicut flos juventutem; caritas autem est altissima omnium virtutum.
Unde non mirum est sacramento amoris ita cor nostrum urgeri, see.
illud Pauli: caritas Christi urget nos, ut ad Deum majori generositate
accedamus.
Hunc effectum Eucharistia longius explicat S. Albertus Magnus
de Eucharistia dist. I, cap. I 1 ubi dicitur quod justus in ferventi commu­
nione quandoque experimentaliter cognoscit « dulcedinis divinæ in nos
fluentis in hoc sacramento, abundans et inundans delectamentum ».
Advertendum tamen est, ut notant omnes theologi, hanc delecta­
tionem non semper contingere, sive propter indispositionem hominis
temporalibus curis etiam legitime occupati et quodammodo distracti, aut
rerum temporalium nimio affectu præpediti, aut adversa corporis vale­
tudine gravati; sive propter providentialem et salutarem exercitationem
ad hominem castigandum et in ariditate purificandum.
Sed normaliter summa delectatio spiritualis sequitur altissimum
actum amoris Christi.
» * »
Quoad quartam rationem: Eucharistia, ut sacramentum unitatis et
vinculum caritatis unit inter se diversa membra corporis mystici Christi.
i Opera amnia, ed. Borgnet, t. XXXVIII.

A) Unit intelligent ia s omnium Christianorum in eadem professione
fidei, quia illi qui communionem accipiunt, eo ipso fide viva profitentur
se credere præsentiæ reali; et hæc fides præsupponit fidem de omnibus
aliis mysteriis, scii. Redemptionis, Incarnationis Filii Dei, SS. Trini­
tatis, peccati originalis, primæ elevationis hominis ad ordinem gratiæ
quæ est semen vitæ æternæ. Item fides de præsentia reali præsupponit
fidem de aliis sacramentis, speciatim de baptismo, de pœnitentia seu
absolutione sacramentali, de ordine quo constituitur sacerdos conse­
crator, et proinde de validitate ordinationum in praeterito usque ad
institutionem sacerdotii a Christo. Propterea dicitur quod unum mira­
culum eucharisticum^seu confirmans veritatem Eucharistiæ eo ipso con­
firmat totam fidem Christianam. In hoc apparet unitas doctrinæ et vitæ
Ecclesiæ, et per oppositum disgregatio protestantismi, qui incepit negare
veritatem sacrificii Missæ, deinde præsentiam realem, et progressive
alia mysteria supernaturalia, ita ut protestantismus liberalis fere identificetur cum rationalismo. Eucharistia igitur profundissime unit omnes
intelligentias catholicorum in eadem fide his omnibus mysteriis firmis­
sime creditis.
B) Eucharistia unit corda omnium fidelium in Christo, cum cari­
tatis augmento. Hoc illustratur pulchro principio pluries a S. Augustino
et a S. Thoma formulate, scii, dum eadem bona materialia v. g. eadem
domus, idem ager, non possunt simul et integraliter a pluribus possideri,
e contrario eadem bona spiritualia possunt simul et plene a pluribus
possideri (I-H, q. 28, a. 4, ad 2; ΠΙ, q. 23, a. 1, ad 3um). Sic eadem veri­
tas, eadem virtus, idem Deus, idem Christus a pluribus simul possidetur,
etiam idem corpus Christi quia ad modum spiritus per fidem et carita­
tem accipitur. Insuper per communionem eucharisticam non solum fit
unio cordium secundum caritatem affectivam, sed effectivam, quia
augmentum caritatis datur ad melius adimplenda Dei præcepta.
C) Per communionem eucharisticam uniuntur omnia membra
ejusdem families christianæ, præsertim quibusdam diebus, die dominica,
aut in festis; et si fuerint divisiones, cessare debent hoc momento, in
quo unusquique quasi moraliter certus est quod alii, sic accedentes ad
sacram mensam, sunt in statu gratiæ, et proficiunt in caritate.

D) Per communionem eucharisticam uniuntur diversos classes so­
cietatis prout ad eamdem sacram mensam accedunt illi qui nunquam
ad eamdem mensam terrestrem coadunarentur, scii, pauperes et divites,
inculti et sapientes. Sic valde commendatur institutio die dominica
Missae pauperum post quam accipiunt eleemosynam pro necessitatibus
vitæ.
E) Sacrificio eucharistico denique sic participare debent omnes
animæ christianæ diversarum gentium; et si gentes ad invicem oppo­
nuntur terrestri conflictu aut etiam bello, animæ credentes et ferventes
horum populorum uniri debent in eadem oratione, sub intercessione

Christi semper viventis ad interpellandum pro nobis », id est sub in­
tercessione principalis sacerdotis sacrificii Missæ, ad veram concordiam
obtinendam. Sic vere per communionem Eucharistia adimplet orationem
Christi: «Pater... ut sint unum sicut et nos unum sumus» Joan.,
XVII, 22.
Sic Eucharistia confert proprie augmentum fratemœ caritatis,
prout est sacramentum unitatis et vinculum caritatis inter Christianos,
qui ex eodem pane coelesti nutriuntur, et ad unum corpus mysticum
rediguntur sicut panis ex multis granis in unum constat (cf. Augustinum
tr. 26 in Joannem).
S. Albertus Magnus eamdem considerationem pulchre evolvit in
suo tractatu de Eucharistia 1 in quo ostendit (1* dist.) Eucharistiam cu­
mulum gratiarum continere (4“ dist.) quomodo hoc sacramentum facit
communicare passionibus mystici corporis, prout tristitiæ et gaudia
unius membri per communionem redundant in alia membra, sicut in
corpore nostro naturali, quodlibet organum beneficium accipit ex bona
functione aliorum, et quodammodo dolet ex dolore aliorum. Ita est com­
munio eucharistica sancti Pastoris animarum, qui intime cognoscit
earum difficultates et dolores, earumque gaudia.
In hoc sensu dicit sanctus Paulus: « Quis infirmatur et ego non in­
firmor? ». Π Cor., XI, 29. Item dicebat ad Romanos ΧΠ, 15: « Gaudere
cum gaudentibus, et flere cum flentibus ». Hoc quodammodo verificiatur
in ferventi communione prout Eucharistia est sacramentum unitatis,
seu vinculum fraternæ caritatis. Sic melius intelligitur dogma de com­
munione sanctorum.
Ad lum: Hoc sacramentum confert augmentum gratiæ, sed ex
seipso habet virtutem conferendi etiam primam gratiam quam susce­
pimus ex aliquo voto (implicito) ipsius, sive agatur de voto adulti, sive
de voto Ecclesiæ pro parvulis, ut supra explicatum est, q. 75, a. 3. Ef­
fectus enim Eucharistiæ desideratur implicite dum homo accipit initium
vitæ spiritualis, cujus consummatio habetur per communionem euchari­
sticam. Sic Eucharistia est de necessitate salutis in voto implicito, prout
est finis omnium sacramentorum.
q. 79, a. 2.

Art. 11. - UTRUM EFFECTUS EUCHARISTIÆ SIT ADEPTIO GLORÏÆ
Status quaestionis: Videtur quod non, 1° quia competit viatoribus,
2' quia multi accipiunt Eucharistiam qui nunquam perveniunt ad glo­
riam ; 3° quia majus non efficitur a minori, adeptio autem gloriæ est quid
majus quam communio eucharistica.

i Cf. Omnia ejus opera, editio Borgnet, t. XXXVUI. Ibidem, p. 280-305 inve
nltur quasi Integer tractatus de pretiosissimo sanguine.

Rosponslo tamen est: Hoc sacramentum causal adeptionem gloriæ:
1° Probatur auctoritate Domini apud Joannem, VI, 52: « Si quis
manducaverit ex hoc pane, vivet in æternum ». Concilium Tridentinum
dicit (Denz. 875) : « Pignus praeterea id esse voluit futuræ nostræ gloriæ
et perpetuæ felicitatis ».
Unde Ecclesia cantat in officio SS. Sacramenti : « O sacrum convi­
vium... mens impletur gratia et futuræ gloriæ nobis pignus datur».

2° Probatur ratione theologica:
Hoc sacramentum causât adeptionem gloriæ, in quo continetur
Christus, gloriæ largitor, ut cibus nutriens et confortans animam ad
perseverandum usque ad adeptionem gloriæ.
Atqui talis est Eucharistia. Ergo.
Sic sacerdos dicit his qui communionem accipiunt : « Corpus Do­
mini nostri Jesu Christi custodiat te in vitam ætemam », vel « custodiat
animam tuam in vitam æternam ».
Ad lllm: Eucharistia sicut Passio Domini est causa sufficiens gloriæ,
non statim quidem nos introducit in gloriam (oportet ut prius cum
Christo compatiamur), sed dat nobis virtutem perveniendi ad gloriam;
sic dicitur viaticum, ut panis subcinericius a Deo missus quem Elias
comedit ad ambulandum usque ad montem Dei Horeb. Vide litteram.
Ad 2um respondetur difficultati: sed non omnes qui Eucharistiam
accipiunt, ad gloriam perveniunt. Respondet S. Thomas : « Per hoc sacra­
mentum, non adipiscuntur gloriam, qui indecenter ipsum suscipiunt »,
vel qui ejus effectum amittunt. Item Concilium Tridentinum (Denz. 809
et 842) dicit quod «justus potest mereri vitam æternam èt ipsius vitee
œternæ (si tamen in gratia decesserit) consecutionem »; id est: justus
potest mereri ipsam consecutionem gloriæ, si sua merita non amiserit
per peccatum mortale. Non autem justus potest mereri perseverantiam
finalem, seu quod sit in statu gratiæ in ipso mortis articulo, quia princi­
pium meriti (scii, status gratiæ) non cadit sub merito (I-Π, q. 114 a. 9).
Sed Eucharistia disponit ad gratiam preservantiæ finalis susci­
piendam, dupliciter: 1" prout nutrit et confortat animam, producendo
augmentum gratiæ, et 2° prout præservat a peccatis futuris; non tamen
infallibiliter ab eis præservat una communio, nec duæ, nec tres, etc.
In hoc invenitur prædestinationis mysterium, nam gratia perseverantiæ
finalis non datur nisi electis.
Ad 3um: Respondetur huic objectioni: adeptio gloriæ est quid
majus quam communio eucharistica.
«Nihil prohibet causam instrumentalem producere effectum potiorem » quia agit in virtute agentis principalis, et Eucharistia operatur
virtute Christi auctoris gratiæ et gloriæ. Quidam thornistæ tenent quod
Eucharistia producit in electis, non solum moraliter, sed physice, adep­
tionem gloriæ, mediante gratia.

q. 79 a. 3.
Anr. 111. - UTRUM EFFECTUS HUJUS SACRAMENTI SIT REMISSIO
PECCATI MORTALIS
Status quæstionis: Videtur quod ita est: 1° quia dicitur: «sit hoc
sacramentum ablutio scelerum » ; 2° Item dicitur, de pretiosissimo san­
guine : « qui pro multis effundetur in remissionem peccatorum » ; 3°
Eucharistia dat gratiam, per gratiam autem fit remissio peccati mortalis.
Notandum est quod Lutherus posuit remissionem peccatorum mor­
talium pro effectu principali et primario Eucharistiæ, per imputationem
externam meritorum Christi.
Responsio est : Eucharistia non causât per se primario primam gra­
tiam remissivam peccati mortalis (nisi prout accipitur in voto) ; attamen
per accidens producit eam, dum accipitur ab eo qui est inconsciente!'
in peccato mortali.
1° Probatur 1* pars auctoritate S. Pauli, I Cor., XI, 29: «Qui
manducat et bibit indigne, judicium sibi manducat et bibit » : manducare
autem indigne est accipere Eucharistiam in peccato mortali. Ergo...
Imo mala communio « accumulat peccatum », ut dicet ibidem S. Tho­
mas, scii, producit cæcitatem mentis, obdurationem cordis, augmentum
concupiscentiæ, odium Dei et impoenitentiam finalem.
Concilium Tridentinum (Denz. 887) definit contra Lutherum: « Si
quis dixerit, vel præcipuum fructum sanctissimæ Eucharistiæ esse remis­
sionem peccatorum, vel ex ea non alios effectus provenire, a. s. ».
Item n. 893 : « Si quis dixerit, solam fidem esse sufficientem præparationem ad sumendum sanctissimæ Eucharistiæ sacramentum a. s. ».
Ibidem Concilium Tridentinum declarat « illis, quos conscientia peccati
mortalis gravat, quantumcumque etiam se contritos existiment, habita
copia confessoris, necessario præmittendam esse confessionem sacramentalem » ne tantum sacramentum indigne sumatur.

Notandum est cum Prümmer, Theol. Moral. 1915, t. ΙΠ p. 141:
a) Non adest gravis obbligatio confessionis præmittendæ nisi
peccatum est certo commissum et certo mortale. Ratio est, quia secus
homo non est stricto sensu conscius sibi de peccato mortali, quoniam
conscientia est certa notitia. Nihilominus nisi agatur de homine valde
scrupuloso, etiam in casu peccati dubie mortalis et dubie commissi con­
fessio valde suadenda est, ne Eucharistia suo effectu privetur.
b) Quando peccatum fuit certo mortale et certo commissum,
confessio communioni præmitti necesse est, quoties quis confiteri
potest absque gravi incommodo, quod est ipsi confessioni extrinsecum. Sic explicantur verba « habita copia confessoris ». Hæc copia
confessarii non censetur deficere, si solus desit confessarius consuetus
aliusve cui facilius confessio fieri possit. Sed prædictum incommodum

adest v. g. si quis deberet facere iter duarum horarum ad confessionem
instituendam; si ex confessione oriretur scandalum pro populo, ut si
parochus jam paratus ad Missam deberet coram aliis confiteri, qui inde
sinistras suspiciones caperent; si confessarius ex confessione cogno­
sceret nomen complicis; si parochus deberet confiteri peccatum valde
probrosum juveni suo vicario, et exinde merito timeret ne vicarius
acciperet graves tentationes.
c) Attamen per exceptionem, in tali casu, si non est copia confessarii, aliquis potest celebrare si adest necessitas communicandi.
Est hæc necessitas: 1° quando consecranda est hostia pro mori­
bundo; 2° quando communio non potest omitti sine scandalo v. g. si
laicus jam sacræ mensæ accesserit, et sacerdos jam altare ascenderit,
aut a fortiori jam inchoaverit sacrificium; 3U quando parochus, aut ejus
vicarius debet celebrare ex officio in die festo, aut cantare Missam pro
defunctis, præsente cadavere. Sed sacerdos, qui, urgente necessitate,
absque prævia confessione celebravit, debet confiteri quamprimum, id
est, intra triduum, juxta communem interpretationem. (Cf. Denz. 1138
sq. propositiones damnatas laxistarum).

2° In corpore articuli S. Thomas dat rationem theologicam, pro
utraque parte conclusionis, scii, quia Eucharistia est sacramentum
viventium: 1° quicumçjie habet conscientiam peccati mortalis habet in
se impedimentum percipiendi effectum hujus sacramenti, dupliciter: tum
quia non vivit spiritualiter, sic non debet suscipere spirituale nutri­
mentum, quod non est nisi viventis; tum quia non potest uniri Christo,
dum est in affectu peccandi mortaliter. Alimentum non competit mortuo,
cf. I Cor., XI, 29.
Hæc elementaris veritas vitæ christianæ negata est a Luthero in
suo prædicto errore. Sic adulteravit radicaliter doctrinam Christianam
de Eucharistia sive ut sacramentum, sive ut sacrificium, sicut adulte­
raverat doctrinam de justificatione, recurrendo ad solam imputationem
externam meritorum Christi, et dicendo quod sola fides fiducialis etiam
sine caritate justificat.
2°-2a pars conclusionis, scii, per accidens Eucharistia remittit pec­
catum mortale, facile probatur, quia non impeditur effectus sacramenti,
si aliquis est inconscienter in peccato mortali, et cum bona fide ad
sacram mensam accedit.
Quomodo vero aliquis possit esse inconscienter in statu peccati
mortalis, S. Thomas in fine corporis articuli explicat dicens : « forte
enim primo non fuit sufficienter contritus, sed devote et reverenter
accedens consequetur per hoc sacramentum gratiam caritatis, quæ con­
tritionem perficiet, et remissionem peccati »,

Præsertim propter voluntarium indirectum, negligentiæ seu omis­
sionis, aliquis potest esse « in peccato mortali, cujus conscientiam et
affectum non habet ». Sic S. Paulus dicit I Cor. IV, 4 : « Nihil enim mihi
conscius sum, sed non in hoc justificatus sum ». In commentario in hanc
Epistolam S. Thomas dicit: « Id est: non habeo alicujus peccati mor­
talis conscientiam... Sed non in hoc justificatus sum; id est, non suf­
ficit ad hoc quod me justum pronunciem, quia possunt aliqua peccata in
me latere, quæ ignoro, see. illud: Ps. Delicta quis intelligit? et in libro
Job, IX, dicitur: « Et si simplex fuero, hoc ipsum ignorabit anima
mea ». Unde S. Paulus concludit ibidem: « Qui autem judicat me, Do­
minus est » \
Ad lum: Petimus ut hoc sacramentum sit « ablutio scelerum », scii,
aut remissio peccatorum occultorum, aut augmentum contritionis et
robur ad vitanda peccata. Insuper hoc est effectus sacrificii Missæ
(Denz. 940).
Ad 2um: rursus dicitur quod alimentum spirituale non competit
mortuo.

q. 79 a. 4.
Art. IV. - UTRUM PER HOC SACRAMENTUM REMITTANTUR
PECCATA VENIALIA
Responsio est affirmativa, est de fide cf. Denz. 546, Concilium Tri­
dentinum Denz. 875 : « Hoc sacramentum datur ut antidotum quo libe­
remur a culpis quotidianis et a peccatis mortalibus præservemur » et
n. 940 de effectibus sacrificii missae, et n. 950.

Probatur ratione theologica duplici:
1° Eucharistia, ut cibus spiritualis, remittit peccata venialia,
quæ diminuunt, non intrinsece ipsam caritatem, sed fervorem caritatis,
ejus irradiationem et libertatem actionis (Π-Π, q. 24, a. 10). Remittun­
tur directe hæc peccata per gratiam cibantem, quæ auget caritatem. Cf.
litteram et ad lum : sensus ipsius textus S. Thomæ videtur esse : Eucha1 Hæc doctrina speclatim de voluntario indirecto notanda est hodie contra
eoe qui dicunt cum multis medicis et psychiatrie: in vita hominum actus per­
fecte liber est valde rarus quia sæpe homines operantur secundum dalormintsmum consuetudinum et passionum. Ad hoc respondendum est: si homo
operatur ex sola sensibilitate, non ex voluntate, et absque indifferentia judicii,
concedo propter aliquid Impediens deliberationem; secus nego. Cf. I-Π, q. 10,
a. 3: utrum voluntas de necessitate moveatur ab inferiori appetitu: «Si tota­
liter ratio ligatur, ita quod homo usum rationis non habet,... tunc non est
rationis motus et per consequens nec voluntatis. Si autem ratio non totaliter
absorbetur a passione, sed remanet quantum ad aliquid judicium rationis libe­
rum, secundum hoc remanet aliquid de motu voluntatis. In quantum ergo ratio
manet libera, et passioni non subjecta, in tantum voluntatis motus, qui manet,
non ex necessitate tendit ad hoc ad quod passio Inclinat ».

ristiam remittere etiam directe et immediate peccata venialia, prout est
cibus spiritualis.

2’ Eucharistia (mediate) peccata venialia remittit, prout non so­
lum auget caritatem, sed excitat ejus actum, quo immediate remittuntur
peccata venialia; ut dicitur etiam ad 3um: Peccatum veniale habituale
est privatio habitualis fervoris caritatis seu promptitudinis, generosi­
tatis ejus, et hæc privatio tollitur per actum contrarium k
Ibidem dicitur ad 3,lrn major est virtus caritatis, quam venialium
peccatorum, « quia caritatis actus tollit venialia peccata et non tota­
liter ab eis impeditur ».
q. 79 a. 5.
Λ ht. V. - UTRUM PER HOC SACRAMENTUM TOTA POENA PECCATI

REMITTATUR
Status quœstionis: Videtur quod ita est: quia hoc facit baptismus
et Eucharistia nos magis conjungit Christo quam baptismus.

Besponsio est: Eucharistia remittit poenam peccati secundum quan­
titatem devotionis, et ordinarie non totam poenam.
1" Probatur ex aliqua declaratione Ecclesiæ, contra Armenos
(Denz. 546). Et Concilium Tridentinum quoad effectus sacrificii Missæ
n. 940 et 950, dicit: « Sacrificium Missæ esse propitiarum, nec soli
prodesse sumenti, sed pro vivis et defunctis, pro peccati?, poenis, sati­
sfactionibus et aliis necessitatibus offerri debere ». Sed Concilium intelligit secundum dispositionem recipientium. Hoc patet ex contextu.

2° Probatur ratione theologica duplici:
A) Eucharistia ut sacramentum, scii, prout sumitur, non directe
remittit poenam, quia non est instituta ad satisfaciendum, sed ad nu­
triendum per unionem ad Christum, attamen indirecte remittit poenam
peccati prout excitat caritatis fervorem, et sic proportionaliter ad hunc
fervorem. Unde ordinarie non tota paena remittitur.
B) Eucharistia ut sacrificium, scii, prout offertur, habet vim
satisfaciendi. Sed communiter « in satisfactione magis attenditur affectus
offerentis, quam quantitas oblationis, ut constat ex verbo Domini circa
oblationem viduæ... Ergo quamvis hæc oblatio sacrificii Missæ ex sui
quantitate sufficiat (ut Passio Domini) ad satisfaciendum pro omni
poena, tamen fit satisfactoria illis pro quibus offertur vel etiam offerenI Quidam theologi dicunt Eucharistiam nonnisi indirecte remittere peccata
venialia, scii, ex opere operantis, mediantibus actibus caritatis, quos elicimus
ope gratiæ actualis vi sacramenti concessæ.
Sed thomistæ, v. g. Billuart. dicunt Eucharistiam peccata venialia remit­
tere etiam directe seu er opere operato, et hic videtur esse sensus primæ
rationis S. Thomæ In corpore articuli.

tibus secundum quantitatem suæ devotionis ». Sic ordinarie non tota
pœna remittitur. Notandum est: quando agitur de sacrificio Christi,
prout distinguitur ab oblatione viduæ, dicendum est potius « attenditur
non solum quantitas oblationis, sed etiam affectus offerentis » ; pro
oblatione viduæ autem dicitur: « magis in ea attenditur affectus offe­
rentis ». Hoc aliquomodo exprimitur in littera S. Thomæ.
Ad lum respondetur huic objectioni: Eucharistia est perfectior
baptismo quo remittitur tota poena; ergo pariter Eucharistia deberet
totam poenam remittere.
Respondet S. Thomas: « sacramentum baptismi directe ordinatur
ad remissionem pœnæ et culpæ, non autem Eucharistia, quia baptismus
datur homini quasi commorienti Christo, Eucharistia quasi nutriendo
per Christum ». Hoc melius explicatur supra in tractatu de Baptismo
q. 69, a. 2 et 3. Baptismus aperit baptizato januam regni coelestis in
quantum incorporat eum passioni Christi; et baptizatus a Christo
accipit hanc totalem remissionem pœnæ, ut donum felicis adventus
Christi in ejus anima.
Aliquis objicere posset dicendo: Eucharistia ut sacrificium potest
totam poenam remittere, non solum propter quantitatem oblationis scii,
propter dignitatem victimæ, sed etiam propter affectum principalis of­
ferentis, scii. Christi sacerdotis; ergo ad Missam non possunt applicari
citata verba Domini dicta de oblatione viduæ. Plus valet Missa a Christo
oblata, quam dispositio nostra.
Ad hoc respondendum est: Equidem sacrificium Missæ habet ad
satisfaciendum valorem infinitum, tum propter victimam oblatam, tum
propter dignitatem principalis offerentis, sed nos non accipimus fructum
hujusce sacrificii, nisi prout unimur vera devotione cum oblatione
Christi principalis offerentis. Et igitur conveniens est quod aliquis
sanctus sacerdos qui valde intime unitur oblationi Christi plus accipiat
quoad remissionem pœnæ, quam ille qui celebrat sine magna devotione
cf. ad 3um: « Hoc contingit non ex defectu virtutis Christi; sed ex de­
fectu devotionis humanæ ». Sic pro S. Thoma, effectus sacrificii Missæ
in nobis limitatur solum ex imperfectione devotionis nostræ.
q. 79, a. 6.
Art. VI. - UTRUM PER HOC SACRAMENTUM HOMO PRÆSERVETUR
A PECCATIS FUTURIS
Status quœstionis: Videtur quod non 1υ quia multi digne sumentes
hoc sacramentum, postea in peccatum cadunt; 2° quia caritas potest
amitti per peccatum; 3° quia remanet in nobis fomes peccati.

tamen est affirmativa.
1" Probatur ex verbo Domini Joann. VI, 50: « Hic panis de cælo de­
scendit, ut si quis ex hoc pane manducaverit, non moriatur », id est
morte spirituali.
Responsio

Concilium Tridentinum Denz. 875 declarat quod per Eucharistiam
« a peccatis mortalibus præservamur ».
2° Probatur ratione theologica duplici:
Quia Eucharistia, ut cibus, roborat spiritualem vitam, quæ resistit
tentationibus, et quia Eucharistia, ut signum Passionis, repellit impu­
gnationem dæmonum, qui victi sunt a Passione Christi. S. Thomas citat
pulchrum textum Chrysostomi, circa sumentes corpus Christi, qui fiunt
terribiles dæmoni, prout Christum victorem in se portant.
Usus frequentis communionis fundatur in hac doctrina: scii,
oportet frequenter Eucharistiam accipere, ut nutriatur mens et ut
habeat vim resistendi tentationibus; sed ex alia parte requiruntur suf­
ficientes dispositiones, ut infra dicetur.
Ad lum solvitur hæc objectio : multi tamen digne sumunt hoc sacra­
mentum et postea in peccatum cadunt.
Respondet S. Thomas: quidquid recipitur ad modum recipientis
recipitur. Atqui in viatore, liberum arbitrium potest flecti in bonum et
in malum. Unde licet hoc sacramentum de se habeat virtutem præservativam a peccato, non tamen aufert homini possibilitatem peccandi.
Hæc possibilitas peccandi plene tollitur per visionem beatificam,
quando scii, voluntas humana non potest averti a Summo Bono clare
viso, sed jam in purgatorio animæ sunt confirmatæ in gratia.
Confirmatio autem in bono in terra, ut fuit præsertim in Beata
Maria Virgine, explicatur per altum gradum caritatis, cum gratia actuali
semper efficaci; sic Providentia specialis erga Beatam Mariam Virginem
in ea nullum peccatum permisit.
Ad 2uin. Pariter « caritas quantum est in se præservat hominem a
peccato », sed amitti potest ratione subjecti, scii. « ex mutabilitate liberi
arbitrii ». Hoc est dicere quod caritas, quantum est in se, est, ut gratia
sanctificans, semen gloriæ, inchoatio vitæ æternœ, sic ex se semper du­
rare debet, imo ex se magis incorruptibilis est quam ipsa anima spiri­
tualis, quia est participatio divinæ naturæ, et modus ejus immaterialitatis est altior quam modus immaterialitatis animæ. Attamen ratione
subjecti defectibilis, amitti potest. Sic caritas est sicut aqua purissima,
quæ semper pura conservaretur, si vas in quo est non frangeretur.
« Habemus thesaurum istum in vasis fictilibus ». Item bona demon­
stratio existentiæ Dei de se præbet certitudinem, sed intelligentia
quædam male disposita, veneno kantiano infecta, et ad scepticismum
inclinata, hanc certitudinem non accipit, aut non retinet.
Ad 3um: Eucharistia diminuit fomiten peccati prout auget cari­
tatem. Directe confirmat cor hominis in bono, per quod præservatur
homo a peccato. Id est: dum vita hominis viatoris ascendit ad Deum,
non descendit ad infima bona commutabilia.

Dubium: Quomodo explicandum est quod multi sacerdotes qui, a
multis annis, hoc sacramentum quotidie et, ut videtur, non indigne
sumunt, non videntur tamen multum proficere in virtutibus.
Respondetur: Ad minus non peccant graviter, remanent in statu
gratiæ, præservantur per Eucharistiam a peccatis mortalibus, et saltem
aliquantulum quotidie augetur in eis caritas. Sed normaliter plus augeri
deberet; quia, ut notavimus, quælibet communio, eo ipso quod producit
non solum conservationem, sed augmentum caritatis, disponit ad ferventiorem communionem pro die sequenti, et de facto fieret hæc com­
munio substantialiter ferventior, si non esset notabilis negligentia ve­
nialis cf. infra art. 8.

q. 79 a. 7.
Art. VII. - UTRUM HOC SACRAMENTUM PROSIT ALIIS QUAM
SUMENTIBUS
Status questionis: Videtur quod non, 1° quia alia sacramenta, ut
baptismus, confirmatio, non prosunt nisi sumentibus; 2° nec apparet
effectus quem produceret in aliis.
Responsio tamen est: 1° Eucharistia pro sumentibus prodest ut sa­
cramentum et ut sacrificium, 2° pro aliis prodest ut sacrificium, in quan­
tum pro salute eorum offertur.

Hoc est de fide ; Trid. 950 : « Si quis dixerit, Missæ sacrificium
tantum esse laudis et gratiarum actionis, aut nudam commemorationem
sacrificii in cruce peracti, non autem propitiatorium; vel soli prodesse
sumenti, neque pro vivis et defunctis, pro peccatis, pœnis, satisfactio­
nibus et aliis necessitatibus, offerri debere, an. sit. ».
Declaratur etiam in eodem Concilio, 940: « Hujus sacrificii oblatione
placatus, Dominus gratiam et donum pœnitentiæ concedens, crimina et
peccata etiam ingentia dimittit ». Sic Missa est sacrificium non solum
làtreuticum et eucharisticum, sed impetratorium et propitiatorium. Hoc
sacrificio peccata (etiam gravia) remittuntur indirecte (scii, non dispen­
sando, a confessione sacramentali) ; pœnæ temporales pœnitentibus
contritis etiam directe remittuntur (940, 950); offerri potest pro fide­
libus defunctis et sic prodest non soli sumenti, sed specialiter illi, cui
fructus applicatur, cf. Denz. 1530 : errorem synodi Pistoriensis de appli­
catione fructus sacrificii; hic error erat negatio specialis fructus pro­
venientis ex speciali applicatione.
In corpore articuli datur ratio theologica pro utraque parte con­
clusionis :
1" pars est: Eucharistia pro sumentibus prodest ut sacramentum
et ut sacrificium, quia pro omnibus sumentibus offertur.
Unde non approbanda est consuetudo quorumdam fidelium qui,
quamvis possent ad missam venire, ad Ecclesiam accedunt solum ad

communionem recipiendam, et missam non audiunt. Per communionem
participamus sacrificio, cui convenit assistere, nisi sit aliquod impedi­
mentum.
Certo certius nullum exercitium spirituale, nulla meditatio vel
oratio, superat assistentiam sacrificio Missæ, cujus valor est infinitus,
et in quo unimur Christo « semper viventi ad interpellandum pro nobis >.
2’ pars conclusionis est: Eucharistia prodest pro non sumentibus
in quantum est sacrificium pro eis oblatum. Ratio est præcise quia pro
salute eorum offertur hoc sacrificium, ut constat ex Canone Missæ, hic
citato. Et utrumque modum proficiendi Dominus expressit, dicens
(Matth. XXVI, Luc. XXII): « Qui pro vobis (scii, sumentibus) et pro
multis, scii, pro aliis, effundetur in remissionem peccatorum »; cf.
litteram.
Ad lum: Hoc non verificatur in aliis sacramentis, quia nc‘a sunt
sacrificium.
Ad 2um datur æquivalenter distinctio inter gratiam sufficientem et
gratiam efficacem, dum dicitur: « Passio Christi prodest quidem omni­
bus quoad sufficientiam, ad remissionem culpce et adeptionem gratiæ
et gloriæ, sed effectum non habet nisi in illis qui passioni Christi
conjunguntur per fidem et caritatem, ita et hoc sacrificium... Unde in
canone Missæ non oratur pro his qui sunt extra Ecclesiam: illis tamen
prodest plus vel minus, secundum modum devotionis eorum ». Id est:
prodest illis qui sunt extra corpus Ecclesiæ, et etiam illis qui sunt extra
animam Ecclesiæ, scii, qui non conjunguntur Christo per fidem et cari­
tatem, sed qui accipiunt tamen gratias actuales quibus excitantur ad
faciendum quod in se est. Facienti autem quod in se est cum auxilio
gratiæ actualis, Deus non denegat gratiam habitualem.
Hæc distintio inter gratiam sufficientem et gratiam efficacem, in
hac responsione ad 2um æquivalenter^expressa, fundatur in distinctione
inter divinam voluntatem antecedentem, et divinam voluntatem conse­
quentem seu efficacem, quæ sola fertur circa bonum hic et nunc infallibiliter producendum, ut exponitur P, q. 19, a. 6, ad lnm.
Bonum enim non efficitur nisi hic et nunc. Sed per gratiam suffi­
cientem adimpletio mandatorum est realiter possibilis, quamvis non sit
actualis.
Ad 3u,n (cf. litteram) : Notanda sunt hæec verba quoad sacrificium
Missæ: « Ex hoc quod sacerdos plures hostia consecrat in una Missa, non
multiplicatur effectus hujus sacramenti, quia non est nisi unum sacrifi­
cium; nihil enim plus est virtutis in multis hostiis consecratis quam in
una, cum sub omnibus et sub una non sit nisi totus Christus. Unde nec si
aliquis simul in una Missa multas hostias consecratas sumat, participabit
majorem effectum sacramenti. In pluribus vero missis multiplicatur sa­
crificii oblatio, et ideo multiplicatur effectus sacrificii et sacramenti ».
Multiplicatur sacrificii oblatio, quamvis semper sit eadem hostia oblata et

idem principalis offerens, sed multiplicatur immolatio incruenta, seu
sacramentatis, sine qua non esset sacrificium proprie dictum.
Initio hujusce responsionis ad 3um, S. Th. dicit quoad sacramentum
prout differt a sacrificio: « Sumptio pertinet ad rationem sacramenti...
Et ideo ex hoc quod aliquis sumit corpus Christi, vel etiam plures, non
accrescit aliis aliquod juvamentum ».
S. Thomas vult dicere quod effectus proprius communionis produ­
citur ex opere operato solum in eo qui sacramentum sumit. Sed non
excludit quod in corpore mystico progressus unius membri in caritate
redundat quodammodo in alia membra, sicut analogice in corpore phy­
sico sanitas unius organi redundat quodammodo in alia organa k Imo
S. Thomas non negaret quod aliquis possit offerre communionem suam
pro aliis; hoc potest fieri et fit, sicut unusquisque nostrum potest pro
aliis offerre Deo aliquam orationem, satisfactionem, aliquem actum
meritorium pro aliis et sic potest pro aliis mereri de congruo (Ι-Π,
q. 114, a. 6). Sic communio oblata pro aliis, potest prodesse eis, non
ex opere operato, sed ex opere operantis, id est propter caritatem offe­
rentis, cujus actus est ferventior in communione quam extra commu­
nionem.
Hoc bene notant Billuart et Faucher in sua editione, et dicunt:
« merito itaque ex auctoritate apostolica, damnatus fuit liber Theophili
Raynaud, qui communionem pro mortuis tanquam errorem popularem,
piam fraudem et sordem non ferendam impugnabat ».
S. Thomas non impugnat hanc consuetudinem piarum animarum
nunc ab Ecclesia approbatam. Imo dicit obiter in art. V, in corp, aliquid
pulchrum ad hanc rem pertinens, scii. : « sacramentum Eucharistiæ
institutam est ad spiritualiter nutriendum per unionem ad Christum et
ad membra ejus ». Eucharistia enim est sacramentum unitatis et vincu­
lum caritatis, et nos unit non solum Christo, sed corpori ejus mystico,
ut dictum est art. 1° hujusce quæstionis. Hoc evolvitur a S. Alberto,
de Eucharistia, dist. IV, 4: imo,- inquit «passionibus mystici corporis
communicamus per Eucharistiam ». Hoc præsertim considerandum est
in praxi, si quamdam antipathiam velut naturalem habemus pro aliquo,
convenit, præsertim momento communionis, actum contrarium caritatis
pro ista persona elicere ut tollatur hæc naturalis aversio, quæ inclinat
ad injustitiam et discordiam. Imo plures sancti dixerunt : « non volumus
quandoque affectum nostrum quibusdam dare, dum e contrario Christus
eis seipsum dat et forte abundantius quam nobis ». Imo quando Christus
nobis semetipsum dat in communione, quodammodo unimur diversis
membris ejus corporis mystici, etiam animabus pro quibus nullam natu­
ralem sympathiam experimur. Hoc consideraverunt sancti, contemplando
mysterium communionis sanctorum. Secundum hoc mysterium, sunt
quædam animæ quæ plures alias portant, ita fundatores Ordinum simul
1 CI. I Cor., XII, 4-6; Ephes, IV, 4-6.

cum Christo spiritualité!’ portant filios suos ad majorem generositatem
et ad vitam aeternam.
Scribendo vel praedicando de communione Eucharistica semper prae
oculis habendum est mysterium communionis sanctorum ut S. Albertus,
loc. cit. Hoc apparet praesertim legendo vitam Sanctorum qui magnam
devotionem habuerunt erga Eucharistiam. Oportet igitur servare con­
suetudinem legendi quasi quotidie vitam sanctorum, in ea inveniuntur
facta concreta, in quibus realiter verificatur et egregie doctrina fidei
et theologiae.

q. 79 a. 8.
Art. VIII. - UTRUM PER VENIALE PECCATUM IMPEDIATUR
EFFECTUS HUJUS SACRAMENTI
Status quæstionis: Hæc quæstio est difficilis, longe tractatur a plu­
ribus commentatoribus, etiam a Billuart, sed in Tr. de Sacramentis in
genere, dist. 3, a. 4, § 2, quia est casus particularis hujusce quæstionis
generalioris: utrum sacramenta in suspicientibus adultis æqualem cau­
sent gratiam, et quænam dispositio requiritur ex parte suscipientis ad
ejus consecutionem? Parvuli æqualem gratiam baptismalem recipiunt,
quia non inæqualiter disponuntur.
In statu quæstionis S. Thomas ponit tres difficultates: 1°) videtur
quod peccata venialia non impediunt effectum Eucharistiæ, quia ut ait
Augustinus, hæc peccata sunt quotidiana et non mortifera; 2°) quia
peccatum veniale distinguitur a fictione quæ impedit principalem effectum
baptismi, fictio enim impediens principalem effectum sacramenti, scii,
gratiam, est quando quis simulat aut credit se habere dispositionem
sufficientem ad sacramentum et ejus effectum et tamen eam non habet;
3°) Eucharistia removet peccata venialia, ergo non impeditur ab illis.
Sed ex alia parte Damascenus dicit quod debemus ad Eucharistiam
accedere cum vivo desiderio, id est cum fervore caritatis; hic fervor
autem impeditur a peccato veniali, v.g. negligentiæ in ipso momento
communionis.
Solutio S. Thomæ, quæ communior est, sic exprimitur, cum di­
stinctione :
1° Peccata venialia prœterita, seu habitu tantum remanentia,
nullo modo impediunt effectum hujus sacramenti, imo per ipsum tol­
luntur.
2° Peccata venialia actu exercita, seu actu placentia, impediunt
effectum secundarium, scii, refectionem dulcedinis spiritualis, prout
minuunt fervorem caritatis, non vero impediunt effectum primarium,
qui est augmentum habitualis gratiæ et caritatis. Cf. litteram.
Item ad lum. — Ad 2um notatur quod baptismus non ordinatur ad
fervorem caritatis producendum, sicut Eucharistia.
Unde ut notatur ad 3um, tres objectiones initii articuli loquebantur
de peccatis venialibus præteritis, quæ non impediunt effectum Eucha­
ristiæ.

* * *
lum Dubium: Utrum ad recipiendum augmentum habitualis gratiæ
per communionem requiratur necessario pia dispositio actualis vel sal­
tem virtualis, an sufficiat habitualis scii, status gratiæ absque ullo inte­
riori actu caritatis aut devotionis?
In hoc dissentiunt thomistæ. Cajetanus (Comm. primi articuli
η. ΠΙ) et Contenson ac quidam alii dicunt: non sufficit status gratiæ. E
contrario Soto, Joannes a sancto Thoma, Serra, Gonet, Billuart et com­
munius Thomistæ, dicunt sufficit status gratiæ. Unde pro his ultimis,
etiam si aliquis in actuali susceptione Eucharistiæ peccet venaliter, puta
culpabili distractione vel aliter, nihilominus hunc effectum saltem in
gradu infimo recipit, quia est in statu gratiæ.
Videamus breviter rationes pro utraque sententia:

Cajetanus, loc. cit., dicit circa responsionem ad l'lm præsentis ar­
ticuli, « Hæc verba Auctoris... ut sonant secundum superficiem, possunt
intelligi ut augeatur intensive habitualis gratia tunc cum sumitur, etiam
si nullus interior caritatis actus, ob mentis distractionem, interveniat...
Et hic sensus favorabilis est et demulcens aures multitudinis innumera­
bilium sacerdotum, quasi quotidie aut frequentissime celebrantium,
qui tamen seipsis meliores non quotidie fiunt.
« Mihi autem, hinc ordiendo, sensus iste verus non apparet. Si enim
qualibet sumptione Eucharistiæ augeretur gratia infinitorum pene sa­
cerdotum, quos credimus vere in gratia celebrare, caritas jam esset
major intensive quam credi rationabile est: cum tanta magnitudo cari­
tatis in tanta multitudine otiosa appareat et tamen certum est quod
amor Dei non est otiosus, sed operatur magna, si est, ut ait S. Grego­
rius ». Et Cajetanus concludit: potest esse tam parva devotio, momento
communionis, « ut non sufficiat disponere ad augmentum gratiæ ». (Cf.
ibidem η. V. Id est juxta ipsum, tunc non augetur gratia habitualis nec
virtus infusa caritatis).
Contenson similiter loquitur. Et etiam Schram O. S. B. Institu­
tiones theol. mysticœ, t. H, § CDXXX, p. 125 scripsit: « Celebrans non
proficiens, de malo statu suo timere potest... Hoc timendum vel maxime
est in recidivis in gravia, quibus dolor et propositum suum merito su­
specta esse possunt. Deinde idem timendum est non modice de tepidis,
qui ob venialium contemptum, facile in mortalia labuntur, dum minus
putant ». Et hoc propter voluntarium indirectum, et negligentiam.
Unde Schram videtur ad sententiam Cajetani inclinare, scii, si ali­
quis in communione peccet venialiter per distractionem, quamvis sit ir
statu gratiæ, non recipit augmentum gratiæ.
Alii vero thomistæ, ut Soto, Joannes a S. Thoma, Serra, Gonet,
Bilhiart et plures theologi extranei, tenent quod etiam in hoc casu,
H - Oarriooü-T.aoranor, De BucharMta.

recipitur augmentum habitualis gratiæ, saltem tenuissimum, ad' hoc
suffit status gratiæ etiam cum veniali distractione.
Hoc probant 1" auctoritate S. Thomæ, ex ejus responsione in præsenti articulo 8, c. In corpore dicit: « peccata venialia actu exercita...
impediunt refectionem spiritualis dulcedinis... non autem augmentum
habitualis gratiæ vel caritatis ». Item ad lum. Sanctus Thomas dicit
etiam in fine corporis articuli quod « refectio spiritualis dulcedinis im­
peditur si aliquis accedat ad hoc sacramentum per peccata venialia
mente distractus; non autem tollitur augmentum habitualis gratiæ et
caritatis ».
Difficile est dicere cum certitudine an sanctus Thomas intelligendus
sit non solum de veniali distractione indirecte voluntaria ex negligentia
aut tepiditate, sed etiam de ea quæ est directe voluntaria, scii, quæsita
aut admissa.
Ipse non facit hic hanc distinctionem; unde loqui videtur de qua­
libet distractione veniali, dummodo non sit ita plene deliberata, ut
forte fieret mortalis, non ex objecto, sed ob reverentiam Eucharistiæ
debitam.
Concedendum est Cajetano et Contenson, quod est debitum morale
imo legale, sub peccato veniali, adhibendi actualem devotionem. Sed hoc
peccatum veniale non videtur secundum S. Thomam, -impedire aug­
mentum saltem minimum habitualis gratiæ.

2° Sententia communior Thomistarum probatur duplici ratione
theologica, directa et indirecta.
a) Sacramenta novæ legis conferunt gratiam non ponentibus
obicem. Atqui solum peccatum mortale est obex, non vero veniale, com­
patitur enim cum gratia. Ergo illi qui est in gratia quamvis sit venialiter mente distractus, momento communionis, confertur gratia sacra­
mentalis, scii, augmentum habitualis gratiæ et caritatis saltem tenuis­
simum.
b) Indirecte: si venialiter distractus momento communionis,
nullum augmentum habitualis caritatis acciperet, redderet commu­
nionem omnino infructuosam, seu nullam. Atqui hoc esset ponere obi­
cem gratiæ, quod est peccare mortaliter secundum communem senten­
tiam. Communio sic fieret sacrilega. Consequens autem istud rejicitur
etiam a Cajetano et a Contenson. Unde antecedens ab eis admissum
non valet.

Confirmatur: Eucharistia quandoque confertur mente ægrotis, in
articulo mortis, in quibus non est devotio actualis. Et tamen in eis
causatur augmentum gratiæ; alioquin frustra hoc sacramentum con­
fertur, imo nec liceret conferre, utique certo et scienter informe, scii,
sine effectu. Item extrema-unctio sæpe confertur moribundis usu ratio­
nis privatis et confirmatio infantibus, in quibus non est dispositio actua­
lis nec virtualis.

* * *

Objicitur: S. Th., in IV, d. 12, q. 2, a. 1, qu. 3 dicit: « Cum hoc
sacramentum perficiat conjungendo fini, ad hoc quod effectum suum
plene habeat in sumente, oportet quod adsit actualis devotio. Absque
peccato mortali potest effectus hujus sacromenti impediri; ita quod
aliquis augmentum gratiæ non consequatur, nec tamen reatum peccati
mortalis incurrat ».
Respondet Soto, S. Thomam seniorem et doctorem in Summa mu­
tasse sententiam. — Serra dicit: non mutavit, sed magis explicite tra­
didit, id quod brevius dixerat sub adverbio plene, per respectum ad quod
intelligenda sunt subsequentia verba citata.
Instantia: S. Thomas, infra q. 80, a. 8, ad 6, dicit: « Maxima de­
votio requiritur in sumptione hujus sacramenti (Eucharistiæ) quia tunc
percipitur sacramenti effectus ». Si autem maxima, ergo actualis.
Responsio: Maxima devotio requiritur quidem secundum debitum
decentiæ, aut etiam secundum debitum legale sub levi; vel ad effectum
adaequatum hujus sacramenti.
Instantia: S. Thomas dicit infra, q. 87, a. 2: « Habentibus usum
liberi arbitrii non contingit esse infusionem gratiæ sine actuali motu
liberi arbitrii in Deum, et contra peccatum ».
Responsio: S. Thomas loquitur ibi de infusione gratiæ extra sacra­
mentum, scii, ex opere operantis, non vero de infusione augmenti gra­
tiæ βχ opere operato, de quo nunc loquimur. Et Cajetanus, ut videtur,
non satis animadvertit hanc distinctionem. Insuper ille qui est venialiter distractus momento communionis, voluit tamen, ut supponitur, ex
bona intentione ad sacram mensam accedere.

Instantia: Actus remissus caritatis sic est dispositio sufficiens ad
augmentum caritatis in communicante; hoc autem videtur contrarium
sententiæ S. Thomæ de dispositione requisita ad caritatis augmentum,
cf. II» Hæ, q. 24, a. 6 ad lum, et I» Hæ, q. 114, a. 8, ad 3.
Responsio: Non est oppositio, nam in casu præsenti, in commu­
nione, gratia producitur, non ex opere operantis, sed ex opere operato.
Unde Deus supplet partem dispositionis in adultis, sicut supplet totam
in infantibus qui baptizantur. - Imo remanet doctrina de dispositione
requisita, in hoc sensu quod sacramenta causant gratiam in adultis,
juxta cujusque dispositionem proportionaliter non vero œqualiter. Hoc
constat ex C. Trident, sess. 6, c. 7. Eodem modo verificatur doctrina de
dispositione requisita quoad reviviscentiam ipsius gradus caritatis per
poenitentiam. (Cf. III, q. 89, a. 2).

212

D:·.

Effectibus Eucharistiæ.

* * *

Quid igitur respondendum est ad argumentum Cajetani, sci!.: non
verisimile est quod gratia habitualis quotidie augeatur in multis sacer­
dotibus sic celebrantibus, quia non apparent meliores; et amor Dei
tamen non est otiosus; manifestaretur si augeretur.
Respondent alii Thomistæ dupliciter:

1° Ipse Cajetanus admittit quod cum exigua devotione actuali
habetur parvum.augmentum caritatis habitualis; atqui multi sacerdotes
quotidie celebrant cum hac exigua devotione actuali, et tamen non ap­
parent multo meliores etiam post plures annos. Hoc est signum quod
augmentum quotidianum gratiæ non magnum est in eis sed tenuissi­
mum, ut ait Billuart. Et sic una sola fervens communio fructuosior est
quam multæ communiones stricte sufficientes, ut non sint malæ. Dicit
S. Magdalena de Pazzi (Vita, c. 94): « una communio, facta cum vero
spiritu et sensu, apta est ut faciat animam in magnam vitæ perfectio­
nem devenire, unde ergo miseri nos in tanta frequentia tam parum aut
nihil proficimus! ».

2° In prædictis sacerdotibus celebrantibus absque devotione ac­
tuali, augmentum quotidianum gratiæ non est absolute sine fructu, et hic
fructus in hoc apparet quod hi sacerdotes, ut supponitur, sese conservant
in statu gratiæ contra continuo insurgentes tentationes. Quod autem
actus ferventiores non faciant, hoc provenit ex quotidianis peccatis
venialibus, quæ fervorem caritatis impediunt. Cf. I. Lallemant, S. J.
La Doctrine spirituelle, IVe Principe, ch. HI, a. 3, (hic liber est aureus).
3“ Alii vero per peccata mortalia amittunt gratiam, quæ postea
difficile ad eumdem gradum recuperatur, secundum doctrinam antiquo­
rum theologorum et præsertim S. Thomæ (cf. infra q. 89, a. 2, C) se­
cundum quem, gradus caritatis per absolutionem conceditur secundum
gradum dispositionis actualis. Sic junior sacerdos fervens potest habere
gratiam ut tria talenta, postea cadit in peccato mortali reiterato, et
forte per absolutionem cum attritione valde remissa receptam resurgit
cum gradu caritatis æquivalenti uno talento. Unde non mirum est quod
non appareant magni caritatis fructus.
4° Denique notandum est cum Billuart, loc. cit., quod multi sunt
sacerdotes quorum magna caritas, licet non se prodat exterius per in­
signia opera, quæ non semper occurrunt, se prodit tamen in officiis
solito occurentibus ; ita ut non solum sese conservent in gratia, sed vere
in ea proficiant. Unde ille qui per unum annum vitavit semper peccatum
mortale, progressus est hoc anno.
Ideoque commune effatum: in via Dei non progredi est regredi,
potest recte considerari sub duplici aspectu : scii. 1" si anima non regre­

ditur, tunc progreditur; 2" si non progreditur, regreditur. Cajetanus
et Contenson considerant potius secundum aspectum, ut convenit quando
agitur de tendentia ad perfectionem; alii considerant primum aspectum,
ut convenit quando agitur de minima requisita dispositione ad tenuis­
simum augmentum. Item dicit Dominus: « Qui non est mecum, contra
me est», sed dicit Apostolis: «Qui non est adversus vos, pro vobis
est » Marc., IX, 39.
Ibi igitur est aliquod mysterium in vita cujuslibet sacerdotis quo­
tidie celebrantis. Videtur certum quod augmentum caritatis in eo de­
beret esse non solum uniforme, sed acceleratum, prout quaelibet com­
munio, augens caritatem, deberet disponere pro die sequenti ad com­
munionem non solum aeque sed magis ferventem, devotione substan­
tiali, si non accidentali seu sensibili. Aliis verbis: animae deberent eo
citius ad Deum accedere, quo magis ad Deum appropinquant, quia magis
ab eo trahuntur. Sic motus naturalis in fine est intensior, et gratia nos
perficit ad modum naturae, ut notat S. Thomas in Ep. ad Hebr., X, 25.
Est lex gravitationis spiritualis, cujus gravitatio corporum est sym­
bolum.
Specialis opinio. P. L. Billot admittit communem opinionem
thomistarum pro sacerdote etiam tepido, qui tamen non peccat morta­
liter, sed particularem opinionem sustinuit, scii., pro sacerdote quotidie
celebrante qui quandoque peccaret mortaliter; dicit: in eo non revivi­
scit augmentum caritatis ab Eucharistia productum, quia reviviscentia
gratiæ saeramentalis explicatur pro quibusdam sacramentis per cha­
racterem, pro aliis per ornatum, qui se haberet ad modum characteris
et esset res et sacramentum; sed Eucharistia non producit nec characte­
rem nec ornatum, quia in ea res et sacramentum est corpus Christi
significatum a speciebus sacramentalibus.

Hæc opinio singularis est: non fundatur in textu S. Thomae, nam
S. Thomas quamvis junior in Commentario in Sententias adhuc loqua­
tur de antiqua theoria « ornatus », de ea non amplius loquitur in Summa
Theologica. Et insuper mirum esset quod Eucharistia, quæ est per­
fectissimum omnium sacramentorum, produceret gratiam minus per­
fectam in quantum scii, non posset reviviscere. Insuper supponitur sa­
cerdotem hunc jam recipisse per Eucharistiam tenuissimum gratiæ
augmentum, sufficit ergo dicere: si hic sacerdos celebrans est in statu
gratiæ recipit saltem tenuissimum augmentum caritatis secundum gra­
dum devotionis suæ proportionaliter; postea si peccat mortaliter et
recipit absolutionem cum attritione remissa sed adhuc sufficienti, revi­
viscit in eo gratia habitualis amissa, sed proportionaliter ad gradum
contritionis suæ seu attritionis.

Unde remanet opinio communior thomistarum.

Momentum piacticum hujusce quœstionis

Plura sunt notanda:
Unusquisque sacerdos a multis annis celebrans potest igitur et
debet seipsum examinare circa hunc punctum, sibi dicendo: « Certo
bonum et malum facio, quæstio est: an plus bonum quam malum fa­
ciam? Vita mea estne magis bona quam mala? Quando ex officio loquor,
docendo, prædicando, exhortando, veritatem salutarem dico et aliquod
bonum facio. Sed quando libere loquor extra officium meum, utrum
loquar et agam ad ædificationem, an potius ad destructionem. Vita mea
estne adhuc vera vita sacerdotalis, an sterilis propter pigritiam spiri­
tualem, superbiam et alia vitia?».
Hæc quæstio practica ea est quæ ponitur in Evangelio dum agitur
de ficu sterili, cf. Math. XXI, 19: «Jésus videns fici arborem unam
secus viam, venit ad eam, et nihil invenit in ea nisi folia tantum, et
ait illi: « Nunquam ex te fructus nascatur in sempiternum. Et are­
facta est continuo ficulnea ». Circa hoc S. Thomas dicit in Matth. « Ita
Christus visitavit Judæam (Jerusalem) quæ habebat folia, scii, obser­
vantias legales, sed non fructum. Sic aliqui quamdem speciem honesta­
tis habent, licet interius mali et perversi sint... Tunc Christus exercuit
ibi potestatem, ut ostenderet quod Judæa sterilis futura esset. Sic ali­
quando contingit quod aliqui mali interius, exterius autem virentes,
siccantur a Domino ne alios corrumpant ».
E contrario sacerdos quotidie celebrans, per communionem, deberet
non solum æqualiter quotidie, sed magis ac magis crescere in caritate,
et igitur in eo verificari deberet id quod legitur apud Marcum IV, 8,
in parabola seminantis: « Aliud cecidit in terram bonam et dabat
fructum ascendentem, et crescentem, et afferebat unum triginta, unum
sexaginta, et unum centum. Et dicebat Dominus: qui habet aures au­
diendi, audiat ».
Item apud Matth. XIII, 8.
Hæc quæstio practice ac per modum interrogationis tangenda est
quando prœdicantur clero exercitia spiritualia. Cf. de hac re apud san­
ctam Catharinam Senensem in suo Dialogo c. 121, c. 162, de anima
tepidi sacerdotis, qui ignorat tepiditatem suam et est quasi consopitus,
obdormiens, absque ullo vivo desiderio perfectionis. Quandoque peccat
mortaliter et tunc videre potest statum suum, et ex eo egredi per veram
contritionem.
Si vero non peccat mortaliter, quotidie accipitur per communionem
tenuissimum caritatis augmentum, stricte sufficiens pro ipso, sed non
satis ad pascendas animas quæ ei confiduntur, et sic sua tepiditate
culpabilis est, quia non dat animabus id quod eis secundum suam voca­
tionem dare deberet, et animæ propter suam culpam seu spiritualem
pigritiam non salvantur. E contrario sacerdos qui quotidie accipit per
communionem majus ac majus caritatis augmentum, non solum nutri-

lur ipse, sed potest suo apostolatu alias nutrire animas, et sic in eo
vocatio sacerdotalis fructificat, et affert non solum triginta, sed quan­
doque sexaginta, imo quandoque centum, ut in parabola seminantis
dicitur.
In hoc multum insistendum est prædicando exercitia spiritualia
sacerdotibus et religiosis.
Denique notandum est, quando agitur de peccato veniali, quod
plures theologi moderni hoc peccatum etiam quando est deliberatum
vocant peccatum leve, ita ut peccatum non sit grave nisi sit mortale;
unde satis frequens est apud theologos modernos hæc expressio: hoc
obligat sub levi, non sub gravi.
Ut notat autem P. Hurtaud (Dialogue de Sainte Catherine de
Sienne, trad. fr. t. Π, p. 312) Hic modus loquendi non adhibetur a
sanctis, quia peccatum veniale deliberatum habet suam relativam gra­
vitatem ut est Dei offensa (quamvis non univoce sicut peccatum mor­
tale). Revera in hoc capite 164 hujusce Dialogi est sermo de aliqua
culpa relative gravi contra obedientiam, quæ tamen non est mortalis.
Ut notat P. Hurtaud, in medio ævo theologi sicut sancti non vocabant
peccatum veniale deliberatum peccatum leve, ut faciunt multi theologi
moderni, et hæc terminologia videtur denotare debilitatem sensus Chri­
stiani et ad tepiditatem forte inclinat. Specialiter quædam peccata ve­
nialia deliberata contra virtutes theologicas, quamvis remaneant venia­
lia, possunt satis proxime disponere ad quid gravius, v. g. quædam
temeritas in interpretatione S. Scripturæ, quamvis nondum sit in se
mortalis.

Quandonam Eucharistia causet gratiam?
Respondent thomistæ: Eucharistia causât gratiam per modum
manducationis et ideo quando verum est primo dicere: jam comestum
est et applicatum, id est: in instanti extrinseco manducationis scii, in
primo non esse comestionis.
Et quandonam manducatio censeatur completa? Non quando cibus
masticatur in ore, sed quando trajicitur per guttur. Quidam addunt
non improbabiliter: « et stomachum attingit », sic completur mandu­
catio corporalis, nam cibus non nutrit, nisi in stomacho.
2mu Dubium:

Corollarium: Hostia in ore consumpta, aut sumpta in ore et ejecta,
non causât gratiam. Secus si jam deglutita et in stomachum recepta
evomeretur.

Objectio·. Cibus materialis non nutrit nisi sit corruptus; ergo pa­
riter Eucharistia nisi species sacramentales sint corruptæ.

Respondetur: Disparitas est. quod cibus materialis nutrit prout
a sumente assimilatur, dum cibus spiritualis convertit sumentem in se,
et eum sibi assimilât.'Unde sufficit quod manducetur.

3um Dubium: Utrum Eucharistia causet gratiam ex opere operato
etiam post manducationem completam, scii, toto tempore quo species
manent in stomacho?
Disputatur: Cajetanus et plures alii, ut Suares et Uugo, respon­
dent affirmative; Soto et alii negative. Utraque sententia probabilis est.
Sed secunda videtur probabilior, quia effectus Eucharistiæ promittitur
manducanti: « Qui manducat me, vivet propter me », ergo cessante
manducatione non amplius producitur.
Insuper ex prima sententia sequeretur quod ampliorem gratiam
consequeretur, ille qui lente digerit aut qui grandiorem hostiam vel
plures sumeret. Inde daretur locus superstitioni sumendi grandiores et
plures hostias, quod prohibuit Innocentius XI.
Denique ex prima sententia sequeretur, quod qui peccatum mor­
tale committeret antequam species sint corruptæ, sacrilegium commit­
teret; quod videtur falsum. Quidquid sit de oppositione harum senten­
tiarum, maximi interest intra tempus gratiarum actionis ferventer
orare.
Imo ex ferventi gratiarum actione producitur saltem ex opere ope­
rantis, et sic indirecte per communionem quæ suscitavit hunc fervorem,
novum et notabile augmentum caritatis. Propterea sancti semper valde
commendaverunt gratiarum actionem post communionem eucharisticam. Imo, ut narratur, S. Philippus videns mulierem subito post com­
munionem ex ecclesia egredientem, misit post illam duos acolythos cum
cereis accensis, ut ipsa intelligeret quod sanctissimum sacramentum
adhuc in ea præsens erat.

Recapitulatio: Sic terminatur quæstio 79 de effectibus Eucha­
ristiæ. Hæc quæstio sic resumi potest, considerando solum effectus ejus
ut est sacramentum ut indicantur in Concilio Tridentino:
1° De fide est Eucharistiam non conferre per se primam gratiam
seu remissionem peccatorum mortalium (Trid. Denz. 887); unde ut
dicit S. Paulus ante Eucharistiæ susceptionem « probet seipsum homo »,
1 Cor. XI, 29.
2" Eucharistia confert gratiam secundam, id est augmentum
ejus, per modum cibi spiritualis (Trid. Denz. 875) et unionem cum
Christo ejusque corpore mystico.
3“ Hoc gratiœ augmentum consistit principaliter in majori gradu
caritatis erga Christum et proximum. Et hoc diversimode secundum
devotionem sumentis; sequitur augmentum proportionatum omnium
virtutum infusarum et septem donorum.
41' Eucharistia confert etiam ex opere operato gratiam actualem
devotionis seu fervoris; st hic effectus impeditur si accedamus ad com­
munionem cum veniali distractione.
5" Eucharistia peccata venialia remittit, probabiliter directe et
saltem indirecte mediante actu caritatis, quem elicimus ope gratiæ
actualis vi sacramenti concessæ.

6° Eucharistia ut sacramentum remittit pœnam peccato debitam
indirecte, mediantibus actibus caritatis quos sacramentum excitat,
et ut sacrificium remittit etiam directe pœnas temporales pœnitentibus contritis.
7 Eucharistia confert ex opere operato gratias actuales quibus
a futuris peccatis praeservamur.
8° Eucharistia aliquam efficaciam habet etiam in corpore et
appetitu sensitivo, moderando scii, concupiscentiam, augetur enim cum
caritate temperantia infusa.
9' Eucharistia est pignus futurae gloriae, et jus confert ad glo­
riosam corporis resurrectionem, secundum hæc verba Christi: « Qui
manducat meam carnem et bibit meum sanguinem, habet vitam æternam; et ego resuscitabo eum in novissimo die ». Joann. VI, 55.
* K »
Nunc tractandum est de ipsa communione, ex parte nostra, nam
post considerationem effectum Eucharistiæ agendum est de conditio­
nibus requisitis ad ejus sumptionem ex parte sumentis.

QUÆSTIO LXXX

DE USU, SEU SUMPTIONE
HUJUS SACRAMENTI IN COMMUNI
In hoc titulo dicitur « in communi », nam in quæstione sequenti
quæritur quomodo Christus ipse usus est hoc sacramento: an ipse
sumpserit corpus suum; an dederit illud Judæ; an fuisset in hoc sacra­
mento, si fuisset in triduo mortis reservatum aut consecratum.
Nunc agitur de communione fidelium, seu de conditionibus requi­
sitis ex parte sumentis ad sumptionem Eucharistiæ.
In hac quæstione, sunt duodecim articuli, qui reduci possunt ad
duas sectiones:
1“ sectio considerat usum Eucharistiæ secundum se, quoad dispo­
sitiones de necessitate requisitas ex ipsa natura sacramenti, usque ad
art. 5 incl.
2' sectio considerat usum Eucharistiæ in ordine ad præceptum
divinum et ad præcepta Ecclesiæ ubi est sermo de jejunio eucharistico,
de communione sub utraque specie vel sub una tantum.

# * «

Revocandum est in memoria id quod S. Thomas dixit supra q. 73,
a. 3: Eucharistiam esse de necessitate salutis in voto implicito, prout
de necessitate salutis est inchoatio vitæ spiritualis data per baptismum,
et hæc inchoatio vitæ spiritualis de se tendit ad ejus consummationem,
quæ confertur per Eucharistiam.
Hoc semper præ oculis habendum est initio, quando est sermo de
communione. Unde plures commentatores, ut Billuart, tractant de hac
necessitate salutis immediate ante quæstiones de communione.

q. 80, a. 1.
Art. 1. — UTRUM DISTINGUI DEBEANT DUO MODI MANDUCANDI
CORPUS CHRISTI
Status quaestionis: In hoc articulo agitur de ipsa definitione
communionis. Quæstio ponitur sub ista forma, quia, in traditione con­
servata in Glossa ordinaria, citata in argumento « sed contra », distin­

guuntur duo modi manducandi: unus sacramentalis et alter spiritualis.
Hæc distinctio fit occasione communionis indignæ.
An debeant distingui hi duo modi, et quare?
Videtur quod non debeant distingui: 1° quia non fit similis distin­
ctio pro baptismo; 2° quia sacramentalis manducatio non debet sepa­
rari a spirituali manducatione ad quam ordinatur; 3“ nec etiam videtur
quod communio spiritualis possit esse sine communione sacramentali,
quia hæc secunda esset frustra, si sine ea communio spiritualis esse
posset.
Responsio tamen est: Sacramentalis manducatio sine effectu
recte dividitur contra spiritualem manducationem per quam quis per­
cipit effectum hujus sacramenti.
Ad intelligentiam hujusce responsionis notandum est id quod
dicitur ad 2um : « sacramentalis manducatio, quæ pertingit ad spiritua­
lem, non dividitur contra spiritualem, sed includitur ab ea ».

In corpore articuli, S. Thomas dicit: distinguuntur manifeste duo
modi manducandi corpus Christi, prout in uno recipitur sacramentum
cum effectu ejus, et in alio recipitur sacramentum absque ejus effectu.
(Cf. litteram r).
His omnibus igitur consideratis communiter distinguitur triplex
communio, cf. Concilium Tridentinum Denz. 881 et Catechismum Con­
cilii Tridentini, ubi de communione.
1° Communio sacramentalis tantum, id est sine statu gratiæ seu
absque communione spirituali, etiam habituali et hoc est sacrilegium.
2° Communio spiritualis tantum, quæ est, ut dicitur ad 3um, desi­
derium ipsius effectus Eucharistiæ.
3’ Communio sacramentalis simul et spiritualis, qua sumitur Eu­
charistia cum debitis dispositionibus.
Quoad lam manifeste distinguitur a duabus aliis, quia est sine
effectu.

Quoad communionem spiritualem tantum, S. Thomas notat, ad 3um,
quod fit per desiderium Eucharistiæ jam institut», sed etiam potuit fieri
in figura in Veteri Testamento.
1 In corpore articuli S. Thomas dicit: «Contingit quandoque, sicut supra
dictum est, qu. præced. a. 3 et 8, quod aliquis impeditur a percipiendo effectu
hujus sacramenti; et talis sumptio hujus sacramenti est imperfecta ».
Cajetanus posset dicere ad defensionem suse interpretationis articuli 8
quæst. præced.: S. Thomas dicit nunc «imperfecta» non sacrilega; ergo com­
munio sacramentalis potest privari totaliter suo effectu (si recipitur cum pec­
cato veniali actuali) et tamen non esse sacrilega.
Ad hoc dici potest, quod communio potest privari suo effectu aut partia­
liter, aut totaliter; si totaliter, hoc videtur esse ex articulo 8 quæst. præced.
propter obicem, seu impedimentum totale, quod est peccatum mortale. Si par­
tialiter, est communio imperfecta absque sacrilegio quando v. g. recipitur
tenuissimum caritatis augmentum.

22Π

De

sancta communione

De communione mere spirituali dicitur in fine responsionis ad 3u,n
et in Catechismo Concilii Tridentini quod quamvis non tantum fructum
producit ac si realiter sumeretur sacramentum, potest tamen uberrimos
fructus producere, sit fiat cum magna devotione. Sic potest uberiores
fructus producere quam tepida communio sacramentalis, quæ fit cum
devotione stricte sufficienti.
Quoad communionem sacramentalem simul et spiritualem, Catechismus Concilii Tridentini notat quod illi qui faciunt communionem
spiritualem tantum, quando etiam sacramentalem facere possent, pri­
vantur pluribus bonis cœlestibus. Sic apparet quod communio sacra­
mentalis non est superflua. Unde sancti vivide desiderant communio­
nem etiam sacramentalem, cf. Vitam sanctæ Catherin» Senensis.
Ad 1UI" notatur quod prædicta distinctio inter sumptionem sacra­
mentalem et sumptionem spiritualem magis fit pro Eucharistia quam
pro aliis sacramentis, quia alia sacramenta consistunt in usu materiæ,
Eucharistia vero in consecratione materiæ et jam constitutum est sacra­
mentum ante usum ejus. Insuper plura alia sacramenta producunt non
solum gratiam, sed characterem, dum Eucharistia non producit cha­
racterem. sic communio mere sacramentalis sine spirituali est nulla.

q. 80, a. 2.
Art. 11. — UTRUM SOLIUS HOMINIS SIT HOC SACRAMENTUM
SPIRITUALITER SUMERE

Id est: an angeli possint communionem spiritualem facere? Videtur
quod sic, 1° quia in Glossa ordinaria corpus Christi vocatur cibus ange­
lorum, panis angelicus; 2" quia ad corpus mysticum Christi pertinent
etiam angeli ; Christus est caput angelorum ; 3° manducare spiritualiter
convenit sanctis angelis.

Respondet S. Thomas: Angeli uniuntur Christo per visionem et
fruitionem caritatis perfect», sic spiritualiter manducant Christum in
sua specie, et non sub speciebus hujus sacramenti.
Unde licet angeli spiritualiter manducent Christum, non tamen
convenit eis spiritualiter manducare hoc sacramentum, et non amplius
in illis augetur caritas.
Ad lun’ Eucharistia dicitur panis angelorum, prout in via man­
ducatio sacramentalis simul et spiritualis derivatur a manducatione spi­
rituali patri», sicut media ad finem derivantur a fine.
Ad 2um: Angeli pertinent ad societatem corporis mystici, non per
fidem, sed per visionem. Sacramentum Eucharistiæ non remanebit in
patria, in qua videbimus Christum immediate et non sub speciebus
panis.

q. 80, a. 3.
Art. III. — UTRUM SOLUS HOMO JUSTUS POSSIT CHRISTUM
SACRAMENTALITER MANDUCARE

Hic articulus scribitur ad excludendos plures errores. Quidam dixe­
runt: Corpus Christi non est præsens in hostia quæ sumitur a pecca­
tore, aut ab infideli, aut ab animali bruto, aut quæ projicitur in locum
immundum.
Ad hæc omnia S. Thomas respondet uno et eodem principio:
« Christum manere sub speciebus panis, quamdiu species consecratæ
durant ». Ergo peccator sacramentaliter corpus Christi manducare po­
test.
Gregorius IX, an. 1371 damnavit similem errorem Joannis de Latone (Denz. 578-580): « Quod si hostia consecrata cadat vel projiciatur
in cloacam..., sub speciebus remanentibus esse desinit corpus Christi et
redit substantia panis... Item si hostia consecrata a bruto sumatur...
aut dentibus teritur a peccatore »...
Responsio negativa fundatur in textu sancti Pauli I Cor. XI, 29:
« Qui enim manducat et bibit indigne, reus erit corporis et sanguinis
Domini... non dijudicans corpus Domini ».
Ad 3um: « Nec hoc vergit in detrimentum dignitatis corporis Chri­
sti, qui voluit a peccatoribus crucifigi, absque diminutione suæ digni­
tatis, præsertim cum mus aut canis (sumens sacramentum) non tangat
ipsum corpus Christi secundum propriam speciem, sed solum secundum
species sacramentales. Nec tamen dicendum est quod animal brutum
sacramentaliter corpus Christi manducet, quia non est natum uti eo
ut sacramento ».

q. 80, a. 4.
Art. IV. — UTRUM PECCATOR, SUMENS CORPUS CHRISTI
SACRAMENTALITER, PECCET

Status quæstionis: Videtur quod non 1° quia peccatores tangentes
corpus Christi sub specie propria non peccabant, imo salvabantur; 2‘
quia hoc sacramentum est medicina, quæ datur infirmis ad salutem;
3" quia hoc sacramentum est de maximis bonis, quibus nemo male
utitur; 4° peccator videndo et adorando Eucharistiam non peccat, quare
peccaret eam manducando? 5° Insuper possumus esse in peccato mor­
tali et hoc non scire, secundum illud Pauli: « Nihil mihi conscius sum,
sed non in hoc justificatus sum ». Unde nemo vellet sese exponere peri­
culo peccandi, sumendo Eucharistiam, si omnino ad communionem re­
quireretur status gratiæ.

Responsio tamen est affirmativa et est de fide: Qui, cum conscientia
peccati mortalis, Eucharistiam recipit, grave peccatum sacrilegii com­
mittit.

1° Probatur hoc esse de fide ex testimonio S. Pauli, I Cor., XI, 29:
« Qui manducat et bibit indigne, judicium sibi manducat et bibit » ; id
est condemnationem; scii, fit reus corporis Domini, ut ibidem dicitur,
quasi ipsum rursus crucifigeret; unde addit S. Paulus: « Probet autem
seipsum homo ».
Cf. Concilium Tridentinum Denz. 893: « Si quis dixerit solam fidem
esse sufficientem præparationem ad sumendum sanctissimas Eucharistiæ
sacramentum, a. s. Et, ne tantum sacramentum indigne atque ideo in
mortem et condemnationem sumatur, statuit atque declarat ipsa sancta
Synodus, illis, quos conscientia peccati mortalis gravat, quantumcumque
etiam se contritos existiment, habita copia confessoris necessario præmittendam esse confessionem sacramentalem ».
« Si vero, urgente necessitate, sacerdos absque prævia confessione
celebraverit, quamprimum confiteatur ». Denz. 880.
In capitulo correlative, concilium Tridentinum Denz. 880, citat
verba S. Pauli: «Probet autem seipsum homo», et addit: «Ecclesia­
stica autem consuetudo declarat, eam probationem necessariam esse, ut
nullus sibi conscius mortalis peccati, quantumvis sibi contritus videatur,
absque præmissa sacramentali confessione, ad sanctam Eucharistiam
accedere debeat ».
2° Probatur ratione theologica: Hæc ratio evolvit id quod dictum
est supra q. 79, a. 3: « spiritualem cibum non debet sumere nisi vivens ».
— Quicumque hoc sacramentum sumit, ex hoc ipso significat se
esse unitum et incorporatum Christo.
— Atqui hæc incorporatio fit per fidem vivam, quam nullus habet
cum peccato mortali.
— Ergo qui cum conscientia peccati mortalis hoc sacramentum
sumit, falsitatem committit in re maxima et sacrilegium.
Id est: non habens caritatem non potest recipere caritatis augmen­
tum, et falsitatem committit, quia sese præbet ac si esset in statu gratiæ augendæ et est in statu mortis. (Cf. supra q. 79, a. 1 et 3).
Hoc argumentum ostendit quod contritio exigitur per præceptum
non solum ecclesiasticum, sed per præceptum divinum.
Insuper jus saltem ecclesiasticum expressum in Concilio Tridentino
prescribit confessionem sacramentalem, ut servetur id quod exigitur a
jure divino, scii, quia per absolutionem sacramentalem attritus fit con­
tritus.
Aliquis tamen posset objicere contra prædictum argumentum: Ad
alia sacramenta vivorum suscipienda sufficit contritio sine confessione
sacramentali, quare requiratur pro sumptione Eucharistiæ?

Respondetur: quia Eucharistia est perfectissimum omnium sacramen­
torum continens non solum gratiam, sed gratiæ auctorem; ideo requirit
digniorem dispositionem et majorem reverentiam.

Dubium: Quare prædictum peccatum mortale, sic commissum, sit
proprie sacrilegium.
Respondetur: Quia sacrilegium est profanatio seu violatio rei sacræ
(ΙΙ-Π, q. 99, a. 1). Atqui finis communionis eucharistie» est major unio
cum Christo per caritatis augmentum, quod non obtinetur nisi jam ha­
beatur status gratiæ. Ergo ille qui conscius est peccati mortalis nequit
obtinere effectum et finem communionis, eamque avertendo a suo fine,
sacrilegium facit.
Hic est sensus majoris argumenti S. Thomæ: « Quicumque hoc sa­
cramentum sumit, ex hoc ipso significat se esse Christo (jam) unitum »
per caritatem nempe, et sacramentum sumit ad caritatis augmentum
accipiendum.
Ad lum: E contrario peccatores tangentes Christum in propria
specie, durante ejus vita terrestri, non ex hoc ipso significabant se
esse Christo jam unitos. Sed eum tangebant ad sanationem accipiendam.
Ad 2um; Eucharistia est medicina confortativa danda convalescen­
tibus, sic differt a baptismo et poenitentia quæ dantur ægrotis, imo
mortuis.
Ad 3um: Explicatur quomodo possumus male uti maximis bonis,
scii, non quasi principiis mali usus, sed quasi objectis mali usus, sic
nemo male utitur virtute tanquam principio mali usus, sed potest super­
bire de virtute, tanquam de objecto.

Ad 4um: A visione corporis Christi non prohibentur peccatores,
quia per visum non accipitur ipsum corpus Christi, sed solum per man­
ducationem.
Ad 5um: Solvitur difficultas quæ oritur ex hoc quod non possumus
habere certitudinem absolutam quod sumus in statu gratiæ, sec. illud
S. Pauli : « Nihil enim conscius sum, sed non in hoc justif icatus sum ».
S. Thomas respondet quod fidelis non sit sibi conscius peccati mor­
talis potest dupliciter contingere: scii, aut culpabiliter saltem indirecte,
sic est sacrilegium saltem indirectum, sicut est voluntarium saltem in­
directum, aut inculpabiliter, et tunc non est sacrilegium. Cf. litteram.
Sacrilegium indirectum potest provenire vel ex culpabili et gravi
ignorantia legis quam homo deberet et posset cognoscere, vel ex gravi
negligentia in examine conscientiae suce. Si vero negligentia ista est
venialis, non est sacrilegium, nec impeditur saltem tenuissimum carita­
tis augmentum, q. 79, a. 8. - Imo aliquis attritus potest inculpabiliter
sese æstimare contritum. Unde, ut tutius accedat ad sacram mensam,
Ecclesia exigit absolutionem sacramentalem. Sic per absolutionem sa­
cramentalem attritus fit contritus.

Dubium: Utrum obligatio confessionis sacramentalis in casu sit juris
ecclesiastici, an juris divini.
Respondetur: see. plures auctores, ut S. Alphonsum item Billuart et
multos alios, hæc obligatio est probabilius juris divini, prout quodam­
modo exprimitur in verbis S. Pauli: « Probet autem seipsum homo»,
et magis explicite proponitur ab Ecclesia in C. Trid.

* * *

Notandum est quod commentarium Cajetani in nostrum articulum
non integraliter servatum est in editione S. Pii V, quia Cajetanus, qui
scripsit ante C. Trid., non inclinabat ad opinionem eorum qui dicebant
conscium peccati mortalis teneri sub gravi ad confessionem sacramentalem ante communionem, quando adest copia confessoris. Cajetanus
dicebat tunc confessio est de consilio, non de præcepto sub gravi.
q. 80, a. 5.
Art. V. — UTRUM ACCEDERE AD HOC SACRAMENTUM CUM
CONSCIENTIA PECCATI (MORTALIS) SIT GRAVISSIMUM OMNIUM
PECCATORUM
Status quœstionis: Videtur quod sic, 1° quia homo sic fit « reus cor­
poris et sanguinis Domini »; 2° quia communio sacrilega est quasi oscu­
lum Judæ traditoris, sec. S. Hieronymum; 3° quia non est quid minus
grave quam projicere Eucharistiam in lutum.

Responsio tamen est: hoc peccatum secundum suam speciem est
gravius multis aliis, sed non est gravissimum omnium.
Probatur:
— Peccatum aliquod est alio gravius per se seu see. suam speciem,
ratione objecti.
— Atqui ratione objecti, graviora sunt peccata quæ sunt directe con­
tra divinitatem, ut infidelitas, blasphemia; postea ea quæ sunt
directe contra humanitatem Christi in propria specie, ut pecca­
tum occisorum Christi, et deinde peccata contra sacramentum con­
tinens humanitatem Christi. - Ergo.
Sed per accidens, vg. ratione contemptus, communio sacrilega est
gravior quam blasphemia commissa ex infirmitate, absque certa malitia.
Ad lum: Unde peccatum occidentium Christum fuit multo gravius,
sed communio sacrilega quamdam similitudinem habet cum eo.
Ad 2um: Item quamdam similitudinem habet cum peccato Judæ
traditoris sed quantum ad criminis quantitatem est quid minus grave,
et quam infidelitas, « quæ funditus separat hominem ab Ecclesia ».
Ad 3um: Projicere eucharistiam in lutum est peccatum multo gra­

vius quam communio sacrilega, quia hoc fit ex intentione injuriam fa­
ciendi huic sacramento, quod non intendit peccator indigne corpus Chri­
sti accipiens.

q. 80, a. 6.
Art.

VI. — UTRUM SACERDOS DEBEAT DENEGARE
CHRISTI PECCATORI PETENTI

CORPUS

Status quœstionis: Videtur quod sic: 1° quia Dominus praecepit: « No­
lite sanctum dare canibus », et non est transgrediendum Christi prae­
ceptum ad vitandum scandalum vel diffamationem alicujus. - 2“ Minus
malum quam sacrilega communio videtur esse haec infamatio peccatoris,
aut etiam minus malum est dare huic peccatori petenti hostiam non
consecratam. - 3° Quid putandum est de antiqua quadam consuetudine
dandi corpus Christi suspectis de crimine ad criminis manifestationem?

Responsio communis distinguit inter peccatores publicos et pecca­
tores occultos.
Sunt igitur tres conclusiones:
1“ Peccatoribus publicis evidentia facti vel juris (sive publice,
sive occulte petant) deneganda est communio sacramentalis extra mor­
tis articulum. Supponitur quod tunc in articulo mortis pæniteant ut
dicitur in fine corp. art.
Hoc explicatione indiget: peccatores dicuntur publici aut evi­
dentia facti, v. g. publici usurarii, vel. publici raptores; aut evidentia
juris, per aliquod judicium ecclesiasticum, vel saeculare. Ratio est data
a S. Cypriano citato in corp, art.: esset profanatio sanctissimi sacra­
menti see. illud Domini citatum in 1“ diff. : « Nolite sanctum dare cani­
bus » (cf. ad lu,n).
In Codice Juris Canonici, n° 855 legitur: « Arcendi sunt ab Eu­
charistia publice indigni, quales sunt excommunicati, interdicti, manifestoque infames, nisi de eorum poenitentia et emendatione constet et
publico scandalo prius satisfacerint ».
Sed attente considerandum est quid sit proprie peccator publicus
cui deneganda est communio; sic dicitur, non is praecise cujus pec­
catum est aut fuit publicum, sed alio duplici sensu, ut constat ex Co­
dice Juris canonici et etiam ex textu S. Thomæ: 1° est is cujus status
peccaminosus est publicus, ut publici usurarii, publici raptores, ut
dicit S. Thomas, excommunicati, interdicti, manifesto infames, ut dicit
Codex Juris; id est, ut ait Billuart, est peccator de quo moraliter no­
torium est quod sit in statu peccati, puta, quia pergit in crimine, vel
nulla apparet aut præsumitur poenitentia. - 2° modo dicitur peccator
publicus, in ordine ad privationem communionis, is qui. licet legitime
confessus et justificatus, nondum tamen sic vitam emendavit, ut scan15

dalum publicum, ex enormitate et infamia criminum secutum, repa­
raverit. Hi sunt qui referuntur in rituali romano: « Exeommunicati,
interdicti, manifeste infames, ut meretrices, concubinarii, fœneratores,
magi, sortelegi, blasphemi et alii ejus generis peccatores ».
Propter alia igitur peccata communia, etsi publica, non deneganda
est communio, saltem inconsulto episcopo; quia per confessionem et
per ipsam communionem reparatur scandalum ex his peccatis com­
munibus sequi natum.
2* conci.: Peccatoribus occultis publice petentibus danda est
Eucharistia.
Ratio est quia quilibet baptizatus jus habet ad accedendum ad
dominicam mensam, et non potest ei jus suum tolli, nisi pro aliqua
causa manifesta. Sic Christus non denegavit communionem Judæ. (Sec.
traditionalem opinionem Judas corpus Christi accepit sacramentaliter)
cf. infra, q. 81, a. 2.
Aliis verbis, ut dicit S. Thomas ad lum: « occulta non possunt
publice puniri, sed sunt judicio divino reservanda ».
Insuper hoc convenit propter tranquillitatem Ecclesiæ et socie­
tatis civilis, ex impotentia probandi crimen occultum. - Codex Juris,
can. 855, dicit: « Occultos peccatores minister non repellat, si publice
petant et sine scandalo ipsos prœterire nequeat ».

3“ Potest tamen sacerdos qui crimen cognoscit, occulte monere
peccatorem occultum, vel etiam in publico generaliter omnes, ne ad
mensam Domini accedant, antequam de peccatis pœniteant et Ecclesiæ
reconcilientur.
Ad 2um: respondetur huic difficultati: minus malum quam sacri­
lega communio est diffamatio peccatoris occulti; ergo melius est eum
diffamare denegando ei communionem; vel dari potest ei hostia non
consecrata.

Respondet S. Th.: « nullus debet peccatum mortale committere,
ut alium liberet a peccato ». Et in casu sacerdos denegans commu­
nionem peccatori occulto, publice petenti, peccaret mortaliter.
Insuper « hostia non consecrata nullo modo debet dari loco con­
secratae, quia sacerdos hoc faciens, quantum in se est, facit idololatrare illos qui credunt esse hostiam consecratam, sive alios præsentes,
sive etiam ipsum sumentem ». Ita Augustinus et decreta Ecclesiæ, speciatim decretum Innocentii ΙΠ, lib. HI, tit. 47, cap. 7 citatum a Faucher.
Ad 3llm in fine, S. Thomas notat contra quamdam antiquam con­
suetudinem:
« Nullo modo corpus Christi debet dari alicui suspecto de crimine.
quasi ad examinationem » scii, ut manifestet crimen suum occultum,
potiusquam faciat communionem sacrilegam. Ratio ibidem datur im­
mediate antea, scii.: «Gravius videretur (quam occultatio criminis),
si in hoc sacramento, quod est institutum ad remedium salutis, aliquis

incurreret judicium mortis ». Unde ut dicit Stephanus papa, ibid, ci­
tatus: « Occulta et incognita illi sunt relinquenda qui solus novit corda
tiliorum hominum ».
* * *
Dubium: An communio sit deneganda peccatoribus occultis, non
publice sed occulte petentibus.
Respondetur affirmative in Codicem Juris can., n" 855, § 2: « Oc­
cultos peccatores, si occulte petant et eos non emendatos agnoverit,
minister repellat ».

q. 80, a. 7.
Art.

VII. — UTR. NOCTURNA POLLUTIO ALIQUEM IMPEDIAT
A SUMPTIONE HUJUS SACRAMENTI

Status quœstionis: Nocturna pollutio nihil aliud est quam pollutio
in se involuntaria in somno. Et ponitur quæstio quia hæc pollutio in
se involuntaria, potest esse voluntaria in causa, aut saltem indirecte
culpabilis venialiter, imo etiam quandoque mortaliter \ His positis,
duplex est conclusio: '
1“ Pollutio nocturna quæ est sine peccato, aut cum peccato ve­
niali, non ex necessitate impedit sumptionem Eucharistiæ. Quia ex prædictis constat, quod solum peccatum mortale eam sic impedit. Est cum
peccato veniali, vg. si provenit ex lectione curiosa libri leviter turpis,
aut ex immoderatione veniali in cibo. Tunc eliciendus est actus doloris
ante communionem.
2“ Pollutio nocturna quae est cum peccato mortali impedit ex
necessitate communionem, propter rationem datam. Et potest esse pec­
catum mortale vg. si provenit ex lectione vel auditione voluntaria rerum
valde turpium, quæ fuit illicita causa proxima et directa pollutionis.
E contrario si provenisset ex lectione necessaria vel utili alicujus ca­
pitis theologiæ de sexto præcepto.
Ad 2am : usus legitimus matrimonii non impedit communionem. Nec
etiam si sit cum peccato veniali ; impedit autem si sit cum peccato mor­
tali, scii, contra generationem prolis.

i Supponitur quod pollutio directe aut indirecte voluntaria est peccatum,
quia nunquam licitum est provocare ejectionem seminis præter usum matri­
monii, quia see. ordinem naturæ semen est propter generationem prolis, non
propter conservationem nec delectationem individui. Sic pollutio voluntaria
habet repugnantiam cum natura. Et insuper si pollutio directe voluntaria non
esset graviter prohibita, propter proclivitatem in venerea ordo naturæ mox
subverteretur.
Hæc sunt jura speciei conservanda!, cui per se subserviunt functiones
generationis et amor ac delectatio concomitantes. Hoc firmissime tenendum
est contra onanismum, et culpam pollutionis directe voluntariæ.

q. 80, a. 8.
Art. VIII. — DE JEJUNIO EUCHARISTICO

Cf. Codex n° 858. « Qui a media nocte jejunium naturale non
servaverit nequit ad sanctissimam Eucharistiam admitti, nisi mortis
urgeat periculum, aut necessitas impediendi irreverentiam in sacra­
mentum ».
« Infirmi tamen qui jam a mense decumbunt sine certa spe ut
cito convalescant, de prudenti confessarii consilio sanctissimam Eu­
charistiam sumere possunt semel aut bis in hebdomada, etsi aliquam
medicinam vel aliquid per modum potus antea sumpserint ».
Jejunium eucharisticum est igitur jejunium naturale quod con­
sistit in abstinentia a quacumque re quæ sumitur per modum cibi aut
potus, aut medicinœ, in quantumvis minima parte, post mediam noctem.
Et hoc jejunium naturale requiritur ex praecepto ecclesiastico ad com­
munionem.
Sic statuunt antiqua Concilia: C. Cartaginense 3°, can. 3; C. Trullanum, can. 27; C. Toletanum 7, can. 2; C. Trid. sess. 13, cf. Denz. 626.
S. Thomas in corpore articuli dat tres rationes convenientiæ hu­
jusce præcepti ecclesiastici:
1° propter reverentiam, tanti sacramenti, ut scii, in os hominis
intret nondum aliquo cibo vel potu infectum.

2° propter significationem; ut supremum caritatis convivium
antecedat omne aliud convivium materiale.

3° propter periculum vomitus et ebrietatis, quæ quandoque con­
tingerent, ut notat S. Paulus, I Cor., XI, 21: « Alius quidem esurit,
alius ebrius est ».
Quidam objiciunt: Christus instituit et distribuit Eucharistiam
post cænam. Ergo non convenit hoc jejunium.
Resp. : Christus habuit speciales rationes instituendi et distri­
buendi Eucharistiam post cænam: 1) hoc ultimum faciendo, voluit ar­
ctius, infigere cordibus et memoriæ discipulorum altitudinem hujusce
mysterii; 2) voluit ut desineret vetus pascha, incipiente nova; 3) hoc
fecit, ut memoriale passionis cum ipsa passione conjungeretur.
Ad 4um: Reliquia cibi remanentes in ore, seu in dentibus, si ca­
sualiter deglutiantur, non impediunt communionem.

Ad 6um: Debet etiam esse aliqua mora inter sumptionem hujus
sacramenti ed alios cibos.

q. 80, a. 9.
Art. IX. — UTRUM NON HABENTES USUM RATIONIS DEBEANT
SUSCIPERE HOC SACRAMENTUM

Status quæstionis: Ut dicitur in tribus difficultatibus initio articuli
positis, dubium est: utrum conveniat non dare Eucharistiam parvulis
ante usum rationis, et etiam amentibus et energumenis in intervallo
lucido. Imo quaeritur non solum an sit conveniens, sed an sit neces­
sarium illis dare Eucharistiam, propter praeceptum Domini: « Nisi man­
ducaveritis carnem Filii hominis non habebitis vitam in vobis ». Joann.
VI, 54.
Fuit olim quarumdam Ecclesianim consuetudo quæ viget adhuc
tn pluribus ecclesiis orientalibus, præsertim schismaticis, pueris san­
ctam communionem præbendi, ut confortarentur contra persecutionem,
et ut abstraherentur ab idolorum sacrificiis. Parvuli sic accipiebant
augmentum gratiæ habitualis, non devotionis actualis. Sed Ecclesia romana propter reverentiam sacramenti et ob defectum probationis, pro­
hibet communicare infantes; sic in Ecclesia occidentali cessavit hæc
consuetudo. Unde IV Cone. Lateranense (Denz. 437) præcepit pueros
communicare cum ad annos discretionis pervenerint. Item S. Trid.:
Denz. 891. - Ibidem Denz. 933, dicitur: « Parvulos non obligari ad
communionem sacramentalem ». Denz. 937 : « Si quis dixerit, parvulis,
antequam ad annos discretionis pervenerint, necessariam esse Eucha­
ristiæ communionem, an. sit ».
Nunc in Codice, n° 854, legitur: « 1" Pueri, qui propter ætatis
imbecillitatem nondum hujus sacramenti cognitionem et gustum ha­
bent, Eucharistia ne ministretur. - 2° In periculo mortis, ut sanctis­
sima Eucharistia pueris ministrari possit ac debeat, satis est ut sciant
corpus Christi a communi cibo discernere illudque reverenter adorare.
- 3° Extra mortis periculum plenior cognitio doctrinæ christianæ et
accuratior præparatio merito exigitur, ea scii, qua ipsi fidei saltem
mysteria necessaria necessitate medii ad salutem pro captu suo per­
cipiant, et devote pro suæ ætatis modulo ad sanctissimam Eucharistiam
accedant ».
In corpore articuli S. Thomas respondet :

1’ Communio non deneganda est iis qui debilem usum rationis
habent quia possunt aliquam devotionem hujus sacramenti concipere.
2° Communio deneganda est iis qui nunquam habuerunt usum
rationis, quia in eis nullo modo præcessit hujus sacramenti devotio. (Cf.
ad 3’"n. Codex nü 88, 3. Vix enim infantes possunt Eucharistiam su­
scipere sine periculo irreverentia, et perpetuo amentes assimilantur
parvulis).
»

3° In articulo mortis non deneganda est his qui carent nunc usu
rationis, sed. non semper caruerunt et habuerunt devotionem hujus sa­
cramenti, nisi timeatur periculum evomitus vel expulsionis. Saltem hoc
est probabilius. (Cf. IV Cone. Carthaginense, can. 7 et catechismum romanum).
Item ad lum: præsertim illis danda est communio si habent in arti­
culo mortis intervallum lucidum. Ita semifatuis, ita surdis et mutis a
nativitate si per signa ostendant discretionem inter hunc cibum et pro­
fanum.
Ad 3uni in fine : « Quando jam pueri incipiunt aliqualem usum ratio­
nis habere, ut possint devotionem concipere hujus sacramenti, tunc
potest eis hoc sacramentum conferri ».
Ad 2um: Energumenis, vexatis a dæmone, dum sunt sui compotes,
exhibenda est communio, non solum in articulo mortis et in Paschate,
sed etiam in aliis temporibus, juxta judicium prudentis confessarii.
(Cf. ea quæ de hac re dicuntur in Rituali romano).
Ut refert Soto, olim viguit in Hispania et in Gallia praxis dene­
gandi Eucharistiam damnatis ad extremum supplicium; sed talis usus
reprobatus fuit a Summis Pontificibus, et hodie nihil prohibet quin
capite damnati communicent per modum viatici etiam ipso die exeeutionis, dummodo tamen communio per horam exeeutionem præcedat, ita
ut periculum irreverentiæ absit.
Cf. de his rebus: Hervé, Manuale theologiœ dogmalicæ, vol. IV,
p. 255.
q. 80, a. 10.
Art. X. - UTRUM LICEAT QUOTIDIE HOC SACRAMENTUM SUMERE
Status quœstionis· Quæstio de communione quotidiana aut saltem
frequenti id est pluries in hebdomada, sæpe agitata est, præsertim tem­
pore Jansenismi. (Cf. de hac re: Diet. Theol. Cath. art. E. Dublanchy,
Communion eucharistique [fréquente']. — P. Dudon S. J., Pour la com­
munion fréquente, Paris, 1921. — Ferrerès, La communion fréquente et
quotidienne, Paris, 1907).
Cf. præsertim decreta S. Sedis, Denzinger, 881, sq. 944, 955, 1147,
1978, 1981, sq. 2137 sq., 2141, 2142.

Codex Juris can. 595. S 2, et 863.
Ad modum status quæstionis videamus prius difficultates positas
initio articuli; quasdam renovaverunt Jansenistæ in sua propria sen­
tentia. Videtur quod non liceat quotidie sumere Eucharistiam, 1" quia
repræsentat Passionem sicut baptismus, qui semel tantum recipitur;
2" quia Eucharistia figurabatur per agnum paschalem, qui non mandu­
cabatur nisi semel in anno, et semel in anno Ecclesia celebrat Passionem
hebdomada sancta; 3° quia maxima reverentia debetur Eucharistiæ, et

assueta vilescunt; hæc objectio speciatim renovata est a Jansenistis;
4" si quotidie sumenda esset, quare non pluries in eadem die; 5° denique
ex statutis Ecclesiæ fideles tenentur solum semel in anno communicare.
Schola Janseniana ad communionem frequentem ita eximias dispo­
sitiones exigebat, ut hæc vix possibilis evaderet fidelibus (cf. Antoine
Arnauld in libro : De la fréquente communion, 1643).
Verum est quod fuit etiam excessus contrarius; sic quidam, ut
P. Pichon, S. J., L’esprit de Jésus Christ et de l’Eglise sur la commu­
nion fréquente, 1745, quotidianam communionem indiscriminatim com­
mendabant omnibus, qui in statu gratiæ versabantur, etsi nulla adhi­
beretur præparatio aut gratiarum actio.
Imo Pinto et Vega dixerunt communionem quotidianam jure divino
esse praescriptam. (Cf. Ferrerès, op. cit., n. 99 et 250).
Doctrina Ecclesiæ est: (Denz., Index, p. 34): Communio frequens
etiam quotidiana omnibus qui cum recta mente accedunt, commendatur.
In Concilio Tridentino: Denz. 882 dicitur pro « omnibus et singulis
qui Christiano nomine censentur » : « Hæc sacra mysteria corporis et
sanguinis Christi ea fidei constantia et firmitate, ea animi devotione, ea
pietate et cultu credant et venerentur, ut panem illum supersubstan­
tialem (Mt., VI, 11) frequenter suscipere possint, et is vere eis sit
animæ vita et perpetua sanitas mentis». Ibidem: Denz. 944: «Optaret
quidem sancta Synodus, ut in singulis Missis fideles adst antes non solum
spirituali affectu, sed sacramentali etiam Eucharistiæ perceptione com­
municarent, quo ad eos sanctissimi hujus sacrificii fructus uberior pro­
veniret ».
Item Catechismus Concilii Tridentini.
Innocentius XI, Denz. 1147, declarat quod ad judicium confessariorum pertinet decernere quid singulis permittendum est, et hoc docu­
mentum insistit in bona dispositione ac pietate requisita ad quotidianam
communionem et redarguit asserentes quotidianam comunionem esse
de jure divino.

Alexander VIII damnat de hac re duas propositiones Jansenistarum. Denz. 1312-1313.
Leo XIII, Denz. 1978, commendat communionem frequentem.

Pius X, Denz. 1981-1990, adhuc magis exhortât ad communionem
frequentem, imo quotidianam, populum Christianum, id est omnes
fideles cujuslibet conditionis, « ita ut nemo, qui in statu gratiæ sit
et cum recta piaque mente ad sacram mensam accedat, impediri ab ea
possit» (1985).
Item 1986: « Recta autem mens in eo est, ut qui ad sacram men­
sam accedit, non usui aut vanitati aut humanis rationibus indulgeat,
sed Dei placito satisfacere velit, ei arctius caritate conjungi ac divino
illo pharmaco suis infirmitatibus ac defectibus occurrere ».

Item 1987: «Maxime expedit ut frequenti communione utentes
venialibus peccatis, saltem plene deliberatis, eorumque affectu sint
expertes; sufficit nihilominus, ut culpis mortalibus vacent, cum propo­
sito, se nunquam in posterum peccaturos ». Commendatur præparatio
ad sacram communionem et gratiarum actio.
Item Pius X (Denz. 2137-2144) declarat quod « ætas discretionis
tum ad confessionem tum ad sacram communionem ea est, in qua puer
incipit ratiocinari, hoc est circa septimum annum»; et n. 2142 dicit:
« Post primam communionem iidem pueri ad sacram mensam sæpius
accedant, et si fieri possit, etiam quotidie, prout Christus Jesus et mater
Ecclesia desiderant ».
Item Codex juris, n. 863.

* * «
S. Thomas in corpore nostri articuli dat rationes theologicas con­
suetudinis Ecclesiæ, et inclinat ad communionem quotidianam commen­
dandam omnibus qui sunt in statu gratiæ et accedunt ad sacram men­
sam cum « recta et pia intentione » ut dicet Pius X.
In hoc articulo sunt duæ conclusiones, ut vitetur omnis deviatio
per excessum aut per defectum:

I» conclusio: Ex parte ipsius sacramenti, utile est quotidie ipsum
sumere, ut homo quotidie ejus fructum percipiat. Hoc corroboratur
auctoritate Augustini (sed contra) qui dixit in libro de Verbis Domini
serm. 28: «Iste panis quotidianus est, accipe quotidie, ut quotidie tibi
prosit ». Item Pseudo-Ambrosius seu auctor libri de sacramentis citatus
in corpore articuli : « qui semper pecco, debeo semper habere medici­
nam ». In hoc insistit Pius X.

2» conclusio: Ex parte sumentium, si aliquis se quotidie ad hoc
paratum inveniat (judicio confessarii), laudabile est quod quotidie su­
mat. Ita Augustinus: « Sic vive, ut quotidie merearis accipere ». Sed
pr® multis, propter indispositionem corporis vel animæ, hoc non est
utile.
Hæc ultima verba explicantur in responsionibus ad difficultates:
Ad llun: Dum baptismus semel tantum recipitur, prout ab eo acci­
pitur character et nativitas spiritualis, quæ est janua omnium sacra­
mentorum, Eucharistia, quæ characterem non imprimit, laudabibiliter
sumitur quotidie, quia « quotidie homo indiget salutifera Christi vir­
tute »; et quia « est cibus spiritualis, unde, sicut cibus corporalis quo­
tidie sumitur, ita et hoc sacramentum quotidie sumere laudabile est ».
Ita dicet Pius X.
Ad 2um: Agnus paschalis offerebatur semel in anno, quia præfigurabat cruentam passionem Christi, quæ semel evenit; «sed in hoc
sacramento traditur nobis memoriale passionis Christi per modum cibi,
qui quotidie sumitur ».

Ejusque

conditionibus

233

Ad 3uin respondetur objectioni renovatæ postea a Jansenistis, scii.
■ propter reverentiam Eucharistiæ, non est quotidie sumenda » quia as­
sueta vilescunt.
Respondet sanctus Thomas: « Ex amore provocatur desiderium
sumendi, ex timore filiali autem consurgit humilitas reverendi. Et ideo
utrumque pertinet ad reverentiam hujus sacramenti, et quod quotidie
sumatur et quod aliquando abstineatur... Amor tamen et spes praefe­
runtur timori ·».
Ad 5““ : S. Thomas notat quod « in primitiva Ecclesia, quando
magna vigebat devotio fidei christianæ, statutum fuit ut quotidie fideles
communicarent, ut dicit papa Anacletus. Postmodum vero, diminuto
fidei fervore, Fabianus papa præscripsit saltem ter in anno; et post­
modum Innocentius ΠΙ, saltem semel in anno... Consulitur tamen
omnibus diebus dominicis esse communicandum ».
Unde doctrina exposita a S. Thoma inclinat ad id quod statutum
est a Pio X. S. Bonaventura videtur magis exigere quoad dispositiones
requisitas ad communionem frequentem.
Aliquis posset dicere, sed nunc non est major devotio, quam in
præcedentibus sæculis: ergo non convenit tam commendare quotidianam
communionem.
Ad hoc respondetur: non est major devotio in massa hominum
et etiam Christianorum, qui sæpe nequidem missam die dominica
audiunt.. Sed, in cœtu fidelium qui quotidie ad missam veniunt, est suf­
ficiens devotio ut quotidie communionem accipiant. Et hic pusillus grex
debet compensare iniquitatem multorum.
Forsitan ita erit in fine temporum, quando, ut legitur apud Matth.
XXIV, 12: «abundavit iniquitas, refrigescet caritas multorum». Tunc
forte multi non amplius venient ad sacram mensam, sed illi qui ad
eam venient, quotidie venient et cum magno fervore.

■

* * ·»

Notandum est quod sancti generaliter commendaverunt commu­
nionem quotidianam, exhortando fideles ut sese digne præparent ad
eam see. verbum Augustini citatum : « Sic vive ut quotidie merearis
accipere ». Ita auctor Imit. Christi 1. IV, c. 3: Quod utile est sæpe com­
municare, c. 10 quod sacra communio de facili non est reliquenda, et c.
11 Legere c. 3, n. 2.
Ita S. Vincentius a Paulo multum impugnavit doctrinam Jansenistarum de hac re; dum plures theologi venenum superbiæ hujusce
doctrinæ non videbant, ipse S. Vincentius hoc vidit præsertim ex hoc
signo quod Jansenistæ avertebant fideles a pane eucharistico susci­
piendo.
Citari possunt ut testimonium traditionis contra Jansenismum,
sæculo XVIII regulæ formulatæ a S. Alphonso: Communio semel i»

hebdomada consulitur his qui habitualiter vitant peccatum mortale. —
Communio frequens consulitur iis qui vitant habitualiter peccata ve­
nialia plene deliberata. — Communio quotidiana consulitur iis qui solum
ex fragilitate peccant venialiter sine deliberatione.
Quoad commentarium Cajetani in nostro articulo aliquid notandum
est. Cajetanus sic explicat verba Augustini: « Sic vive, ut quotidie me­
rearis accipere », id est, inquit, ut quotidiana communione vita spiri­
tualis nostra semper augeatur... per augmentum gratiæ : « quoniam,
inquit Cajetanus, per totum tempus pressentis vitœ, sumus in statu
augmenti » ; sumus enim viatores, velut pueri vel adolescentes qui non­
dum pervenerunt ad staturam vel ætatem perfectam, et qui proinde ali­
mento specialiter indigent, non solum ad conservationem vitæ, sicut
adulti, sed ad augmentum vitæ.
Unde addit Cajetanus: « Propter quod crebro aut quotidie cele­
brantes discutiant in seipsis fructum præteritæ celebrationis ». Ex se­
quentibus verbis apparet quod Cajetanus retinet suam specialem opi­
nionem enuntiatam q. 79 a. 1. Sed abstrahendo ab hac speciali opinione,
verum est quod quælibet communio deberet augere in nobis caritatem.
Imo quælibet communio deberet esse substantialiter ferventior quam
præcedens.
De conditionibus ferventis communionis. ( Cf. Imitatio J. Christi,
1. IV. c. 13, 14, 17).
Conditiones istæ reduci possunt ad unam, nempe ad famem Eucha­
ristias scii, ad vivum ejus desiderium, procedens simul a firma fide de
præsentia reali, a spe viva et ab ardente caritate, necnon a vera et so­
lida pietate. Sic anima convenienter accedit ad sacrum convivium,
« mens impletur gratia, et futures gloriae nobis pignus datur ». Etiam
in hoc sensu dicitur: « Beati qui esuriunt et sitiunt justitiam, quoniam
ipsi saturabuntur ».
Sicut enim alimentum ordinarium eo magis suum effectum produci;
quo magis esurimus, ita alimentum spirituale. Item, sicut fornax ignis
eo magis nos calefacit, quo magis ad eam appropinquamus, ita Christus
præsens in Eucharistia est velut fornax ardens caritatis, et eo magis
auget amorem Dei in animabus, quo magis generose ad eum accedunt.

q. 80, a. 11.
Art. XI.— UTRUM LICEAT CESSARE OMNINO A COMMUNIONE

Respondetur negative: quia ut vidimus hoc sacramentum est de
necessitate salutis, in quantum sine voto saltem implicito percipiendi
hoc sacramentum, non potest homini esse salus.
— Atqui frustra esset votum nisi impleretur quando opportunitas
adest. Ergo etiam ex mandato Domini non licet cessare omnino a com­
munione.

Ex præcepto autem Ecclesiæ debemus recipere Eucharistiam saltem
semel in anno, scii, in Pascha.
Responsio ad lu“ potest afferri contra Jansenistas: « non potest
esse laudabilis humilitas si contra praeceptum Domini et Ecclesiæ ali­
quis abstineat ».

q. 80, a. 12.
Art. XII.— UTRUM LICEAT SUMERE CORPUS DOMINI SINE
SANGUINE
Status quæstionis: Circa communionem sub utraque specie de qua
agitur in hoc articulo, cf. opusculum Cajetani quod invenitur in edit,
leonina post suum Commentarium; cf. etiam Billuart et Diet. Théol.:
Communion eucharistiq. sous le deux espèces, c. 552-572.
Initio S. Thomas ponit difficultates quæ renovatæ sunt a Wicleff,
a Joanne Hus, a Luthero et Carlostadio.
Mirum est quod multi protestantes negent præsentiam realem, sed
volunt quod omnes etiam laïci communicent sub utraque specie.
Doctrina Ecclesias Concilium Constantiense
damnavit errorem
J. Wicleff, Denz. 626 et errorem Joannis Hus, Denz. 668. Leo X dam­
navit errorem Martini Luther, Denz. 756.
C. Trid. (Denz. 934) definivit: «Si quis dixerit ex Dei præcepto
vel necessitate salutis omnes et singulos Christi fideles utramque spe­
ciem Sanctissimi Eucharistiæ sacramenti sumere debere, an. sit », quod
explicatur in correspondent! capitulo n. 930.

Labente sæculo decimo quarto, Joannes Hus et discipuli ejus, sicut
paulo antea Wicleff, usum communionis sub utraque specie jam anti­
quatum, ut necessarium resuscitaverunt.
Carlostadius eundem errorem propugnavit. Lutherus vero incon­
stans fuit circa hanc materiam; primo usum calicis indifferentem dixit,
postea sustinuit quemlibet sacerdotem teneri utramque speciem fidelibus
offerre, fidelibus autem liberum esse utramque vel unam sumere. Tan­
dem damnavit communionem sub una specie, tanquam Christi institu­
tioni contrariam.
Calvinus et Calvinistæ, quamvis præsentiam realem negent, con­
tendunt Eucharistiam non posse suscipi nisi sub utraque specie.
Ergo contra hæreticos dicendum est cum Concilio Trid.: fideles
laïci aut sacerdotes non consecrantes nullo præcepto divino tenentur
communicando, sumere utramque speciem.
Hoc probatur quia tale praeceptum erui non potest ex Scriptura,
neque ex antiqua praxi Ecclesiæ, neque ex sanctis Patribus, neque ex
natura sacramenti.

1° quidem tale prœceptum erui non potest ex Scriptura; et hoc
asseritur in Cap. I, sess. XXI, Cone. Trid., Denz. 930: « Etsi Christus
Deus in ultima cœna venerabile hoc sacramentum in panis et vini spe­
ciebus instituit et Apostolis tradidit, non tamen illa institutio et. traditio
eo tendunt, ut omnes Christi fideles statuto Domini ad utramque spe­
ciem accipiendam astringantur ».
Objiciunt hæretici: Christus suis discipulis dedit communionem sub
utraque specie, « comedite... et bibite ex eo omnes *; et non solum
sunt verba invitantis sed praecipientis, nam postea dixit: «.Hoc facite
in meam commemorationem ». Hæc ultima verba non tantum Apostolos
sed omnes respiciunt.
Respondendum est quod hæc ultima verba « Hoc facite... » leguntur
quidem apud Lucam, ΧΧΠ, 19 et in I Cor., XI, 25, et apud eos tantum:
ac in his duobus textibus inveniuntur immediate post consecrationem,
panis, ante consecrationem vini. Post consecrationem vini reiterantur
conditionate tantum; scii, «hoc facite, quotiescumque bibetis, in meam
commemorationem ». I Cor., XI, 25.
Non ergo Dominus præcepit ut absolute bibatur, sed si bibatur, in
ejus commemorationem hoc fit. Et hæc responsio confirmatur ex hoc
quod addit S. Paulus versiculo sequenti: « quicumque manducaverit
panem hunc, vel biberit calicem Domini indigne, reus erit corporis et
sanguinis Domini ». Dum dicit vel manifestat corpus et sanguinem posse
seorsim sumi.
Tandem dicendum est quod Christus non præcepit OMNIBUS omnia
quee ipse fecit in institutione hujus sacramenti, alioquin laid et mulieres
possent et deberent consecrare.
2° Objiciunt hæretici ex celebri loco Joannis, VI, 54 : « Nisi man­
ducaveritis carnem Filii hominis et biberitis ejus sanguinem non habe­
bitis vitam in vobis ».
Respondetur ex Trid. : hæc verba præcipiunt sumptionem corporis
et sanguinis, sed non modum sumendi. Atqui etiam sub ima specie, re­
cipitur caro et sanguis Christi. Unde ut ostendit concilium Tridentinum
Denz. 930: ipse Christus soli sumptioni unius tantum speciei totum
effectum adseribit; (cf. Joannem, VI, 52, 59: « si quis manducaverit ex
hoc pane, vivet in œtemum ». Et qui dixit « Qui manducat meam carnem
et bibit meum sanguinem habet vitam æternam » dixit etiam « Panis
quem ego dabo, caro mea est pro mundi vita » Et denique qui dixit:
« Qui manducat meam carnem et bibit meum sanguinem, in me manet
et ego in illo » dicit nihilominus : « Qui manducat hunc panem vivet in
œtemum ». Ita Concilium Tridentinum loc. cit. Imo Christus in hoc ca­
pitulo undecies mentionem fedt de hoc sacramento sub specie panis,
quater autem tantum sub nomine camis et sanguinis. Ex quibus liquido
patet ipsum intendisse non tam modum sumendi, quam rem sumendam et
sub sola spede panis sufficere ad salutem. Ibi Christus præscribit me­
dium vitæ conservandæ, atqui medium conservanda vitœ spiritualis non

consistit in modo sumendi sub una vel sub utraque specie, sed in re con­
tenta sub istis; continetur autem sub una specie sicut sub utraque. De­
nique non constat num particula ET in his verbis debeat sumi copula­
tive an disjunctive, forsitan sumitur disjunctive sicut in S. Paulo
disjunctive dicitur: « qui manducaverit panem hunc vel biberit ».

2“ Nec ex antiqua praxi Ecclesiæ erui potest hoc præceptum divi­
num de communione sub utraque specie. Fateri quidem oportet, primis
saeculis usque ad duodecimum, non infrequentem fuisse communionem
sub utraque specie; at negandum est hanc consuetudinem fuisse usur­
patam tanquam necessariam ad salutem aut ex præcepto divino. Nam
in multibus casibus omittebatur et fiebat sub alterutra specie. 1° quidem
tempore Apostolorum, primi fideles dicuntur in Actibus Apostolorum
c. 2 « perseverantes in communicatione fractionis panis », ubi nulla
mentio calicis. 2° in communione infirmorum historice constat speciem
panis tantum porrectam fuisse; 3° ita etiam in communione infantium.
4° in communione domestica, fideles tempore persecutionis et omnes
qui eremiticam vitam agebant, asportabant secum eucharistiam, sub
specie panis, ut tempore opportuno communionem sumerent. 5° tandem
in communione publica aliquando porrectam fuisse solam speciem panis.
Et si fuisset de hoc præceptum divinum nunquam ab hoc usu Ecclesia
recessisset. Ad finem sæculi ΧΓΠ usus calicis fere ubique abrogatus fuit
nullo reclamante. (Cf. argumentum « sed contra » in articulo Divi
Thomæ).
3° Neque ex sanctis Patribus hoc præceptum erui potest. Dum
de communione sub utraque specie sermonem habent, sancti Patres at­
tendunt ad usum communem suis temporibus ex disciplina Ecclesiæ
receptum. Nunquam dixerunt id esse juris divini. Fuit tantum lex eccle­
siastica de ejus modi communione, tempore S. Leonis et Gelasii occasione
manichæorum, quia manichæi non communicabant sub specie vini, eo
quod vinum esse fel draconis et a patre diabolo dicebant. Conse­
quenter contra hunc errorem S. Leo præcepit omnibus utramque speciem
sumere. Contra eumdem errorem loquitur Gelasius papa apud Gratianum
(cf. lam objectionem Divi Thomæ et 2“-m objectionem) dum jubet ut
omnes « integra sacramenta percipiant, aut ab integris arceantur, quia
divisio unius ejusdem mysterii, sine grandi sacrilegio, non potest pro­
venire ».
Equidem manichæi cum sacrilegio hoc mysterium dividebant, qua­
tenus non admittebant utramque speciem esse sacramentum; non sic
autem dividunt fideles, qui sub una specie communicant, ut dicit S. Tho­
mas ad 2um.
Amplius juxta plures, inter quos divum Thomam, in responsione
ad lum et 2um, istud decretum Gelasii damnat dumtaxat quosdam sa­
cerdotes qui, ex quadam superstitione, post consecrationem sumebant
tantum corpus non sanguinem. Idque videtur aperte colligi ex tituln

hujusce canonis « corpus Christi sine ejus sanguine sacerdos non debet
accipere ».
4" Demum non ex natura sacramenti erui potest hoc praeceptum,
quia totus Christus corpus ejus et sanguis est sub qualibet specie, si
non vi verborum, saltem per concoinitantiam. Et hoc probatur a Concilio
Tridentino dum dicit in 3° canone circa hanc materiam (Denz. 936):
« si quis negaverit totum et integrum Christum, omnium gratiarum
fontem et auctorem, sub una panis specie sumi: A. S. » et in capite 3
(Denz. 932): « Quamvis Dominus noster... hoc sacramentum in duabus
speciebus instituerit, tamen fatendum esse, etiam sub altera tantum
specie totum atque integrum Christum verumque sacramentum sumi,
ac propterea, quod ad fructum attinet, nulla gratia necessaria ad salutem
eos defraudari, qui unam speciem solam accipiunt ».
Theologi autem plures evolvunt hoc argumentum, dicendo quod
tota ratio non sacrificii sed sacramenti, saltem ex parte rei contentes
salvatur in una specie. Species enim panis totum Christum continet,
quodammodo significat passionem ejus, quia corpus solum « vi verbo­
rum » ponitur sub specie panis; significat refectionem spiritualem, quia
proponitur ut cibus et in refectione spirituali non distinguitur inter
cibum et potum, loquimur de gratia cibante tantum. Tandem species
panis significat unionem fidelium inter se et in Christo, quatenus ex
multis granis unus panis efficitur.
Item quoad efficientiam tota ratio sacramenti salvatur in specie
panis, quia signa sensibilia in sacramentis non causant gratiam ex
seipsis, sed ex virtute sibi impressa; in hoc autem sacramento, loco
virtutis impressæ, est ipse Christus totius gratiæ fons et origo, qui
totus sub una specie continetur.
S. Thomas in corpore articuli ostendit duo : 1" quidem quod sacerdos
consecrans debet communicare sub utraque specie; et 2U quod Ecclesia
justis de causis prohibuit laicis usum calicis.
1° Ostendit quod sacerdos consecrans debet communicare sub
utraque specie, quia ex parte ipsius sacramenti convenit quod utrumque
sumatur, scii, corpus et sanguis, quia in utroque consistit perfectio sa­
cramenti. Et hoc clarum est, sanguis Christi enim nobis datur in hoc
sacramento per modum potus, sicut corpus Christi per modum cibi;
unde ex parte ipsius sacramenti convenit quod utrumque sumatur; aliis
verbis, sanguis sub specie vini non tantum est adorandus, sed sumendus.
2° Justis de causis Ecclesia prohibuit laicis usum calicis, ut pe­
riculum effusionis vitaretur. Catechismus romanus addit alias rationes
1° ne species vini acesceret, si diutius conservaretur; 2° quia multi a
vino abhorrent aut repugnant ex eodem calice bibere post sordidos et
foetidos. 3° quia in pluribus provinciis est penuria vini; 4° quia denique
convellenda erat hæresis protestant! um quæ damnabat sacrilegii eos qui
unam tantum speciem sumebant, et alia quæ negabat totum Christum
contineri sub qualibet specie.

Objectio: Passio Christi magis exprimitur in sanguine quam in
corpore. Ergo potius esset abstinendum a sumptione corporis quam
a sumptione calicis.
Cf. ad 3um : respondetur « représentât™ passionis agitur in conse­
cratione » quæ est immolatio mystica seu sacramentalis dum vi verbo­
rum corpus Christi præsens redditur sub una specie et sanguis sub altera.
Ideo « corpus non debet sine sanguine consecrari » quia non esset sacri­
ficium (seu immolatio incruenta) ut institutum est a Christo.
Amplius « sacerdos in persona omnium sanguinem offert et sumit ».
Sed fideles communicare possunt sub una specie tantum, quia
totus Christus continetur sub utraque; et, ut dicit Billuart, in utraque
salvatur ratio sacramenti quoad significationem et efficaciam; quamvis
signicatio passionis non sit perfecta in una tantum specie, adest tamen,
quia vi verborum sub specie panis corpus Christi tantum redditur præ­
sens sine sanguine.
Remanet tria dubia.

Dubium 1“'"
Usus calicis est ne aliquando licitus laicis? Utique,
quandoque hoc Ecclesia permittit: 1° si sit periculum profanationis;
2° si sacerdote post sumptionem corporis defuncto, non adsit alter
sacerdos; 3" si sanguinem effusum sacerdos lambere recuset; 4° ex pri­
vilegio imperatores et reges Galliæ dum inaugurabantur; similiter dia­
conus et subdiaconus summo Pontifici solemniter celebranti assistentes.
Dubium 2u'»: An major gratia conferatur communicanti sub utraque
species, quam communicanti sub una? De hac quæstione notanda est
quædam opinio Melchioris Cano, Antonii Uglio et quorumdam aliorum,
quam intactam reliquit Concilium Tridentinum. Hi theologi concedunt
id quod definivit Concilium Tridentinum, scii, omnem gratiam ad salu­
tem necessariam conferri per unam speciem sicut per duas, conten­
dunt tamen aliquam majorem gratiam conferri per utramque speciem
quam per unam.
Contra hos theologos communiter asseritur per se loquendo major
gratia non confertur communicanti sub utraque specie quam sub una.
Dicitur per se, quia per accidens, scii, ratione majoris dispositionis
id est majoris fervoris, confertur major gratia.
— Probatur: Per se non confertur major gratia, si non est major
causa gratiæ sub utraque specie quam sub una.
— Atqui species ex se non habet vim causativam gratiæ, sed causa
gratiæ est Christus qui totus et integer est sub una specie.
— Ergo per se non major confertur gratia communicanti sub bina
specie quam sub una.

Potest objici quod effectus sacramentalis attenditur secundum signi­
ficationem, et expressior est significatio passionis quando utraque spe­
cies sumitur.
Respondetur: quælibet species significat concomitanter totum
Christum quamvis non secundum eumdem modum significandi. Sed
effectus sacramentalis attenditur secundum rem significatam et non
secundum modum significanti. Alioquin majorem gratiam conferret
trina immersio baptismalis quam simplex ablutio.
Remanet tamen quædam difficultas: si non major gratia in sump­
tione utriusque speciei conferatur, communio sacerdotis sub specie vini
superfluit, scii, nihil producit; si e contra gratia conferatur per hanc
secundam communionem, prima erat similiter superflua et nihil produxit.
Ad hoc respondent theologi: probabilius in communione sacerdotis
celebrantis, gratia confertur ad sumptionem primæ speciei; non videtur
ratio cur differatur effectus in subjecto bene disposito. Neque tamen
inutiliter sumitur secunda species, quia id exigit perfectio seu integritas
sacrificii, et duæ sumptiones constituunt unum sacramentum, quod ad
instar causæ naturalis operatur per aliquid sui cum primum potest. —
Aliunde per accidens communio sub utraque specie potest majorem
gratiam causare, si subjectum sit melius dispositum. Ita illi qui magis
appropinquant ad ignem, majorem calorem accipiunt.
Remanet tamen difficultas, scii, videtur quod secunda communio
celebrantis debeat aliquam gratiam producere, quam significat. Hoc con­
ceditur a Salmanticensibus (disp. X, 52) et a Lugone, sed tenent quod
privatio hujusce gratiæ compensatur per gratias similes quæ frequenter
conferuntur per communionem sub altera specie; sic simplices fideles
non notabili gratia privantur per communionem sub una specie quam
Ecclesia propter graves rationes ordinavit (cf. Diet. Theol. art. cit.,
c. 572).

Sic terminatur quæstio de usu Eucharistiæ in communi, quoad copditiones requisitas corporis et animæ.

QUÆSTIO LXXXI

DE MODO QUO CHRISTUS USUS EST
HOC SACRAMENTO
1° An Christus sumpserit corpus suum et sanguinem; 2“ An Judæ
dederit; 3“ Quale corpus sumpserit aut dederit, scii, passibile an impas­
sibile; 4° quomodo Christus se habuisset sub hoc sacramento in triduo
mortis.

q. 81, a. 1.
Aitr. I. — UTRUM CHRISTUS SUMPSERIT CORPUS SUUM
Status qucestionis: Videtur quod non: quia nihil potest esse in
seipso et Christus non potest accipere gratiam.
S. Thomas post S. Hieronymum, S. Chrysostomum et glossam ord.
putat Christum sumpsisse corpus et sanguinem suum, « quia Christus
ea quæ ab aliis observanda instituit, ipse primitus observavit, unde et
ipse prius baptizari voluit quam aliis baptismum imponeret. Sic dicitur
in Actibus Apos., 1,1. « Cœpit Jesus facere et docere ».
Est argumentum probabile.
Afferri etiam potest textus Ev. see. Lucam, XXII, 15, qui citatur
ad 3um : « Desiderio desideravi manducare hoc pascha vobiscum » ; se­
cundum Tertullianum, Chrysostomum, Eusebium, « hoc pascha » in his
verbis designat pascha novum quod in sacramento corporis Christi con­
sistit. — Est argumentum adhuc probabile.
In responsione ad 3ura dicit S. Thomas quod sacramentum Eucha­
ristiae non poterat producere augmentum habitualis gratiæ in Christo
sed produit actualem delectationem spiritualis dulcedinis, scii, effectum
secundarium. Unde ipse dicebat: « Desiderio desideravi manducare hoc
pascha vobiscum ». Hæc delectatio spiritualis erat gaudium de insti­
tutione communionis Christi cum membris sui corporis mystici, et emi­
nenter continebat gaudium producendum a communione eucharistica in
fidelibus, nam melius est amare quam amari et dare quam accipere ’.

1 Hæ quæstiones pulchre tractantur modo spirituali in libro piissimo R.mi
Mons. Pn Alberti Del Corona, O. P., Arcivescovo di Sardica: Elevazioni sui
Mistero deli’Eucaristia. 5® ed., Milano 1927. ~Cf. Terza Settimana. elevazione I, la comunione di Gesù: la comunione
di Pietro, di Giovanni, di Giuda, ia comunione di Maria.
Cf. etiam Visite al SS. Sacramento, S Alrons! de Ligoort.
Cf. etiam Bossuet, Méditations sur l’Evangile- la Cène, 1ère Partie: la com­
munion Indigne 44® jour; les effets de la communion: le sacrifice 57·· jour.
U

q. 81, a. 2.
Art. 11. - UTRUM CHRISTUS JUDAE DÉDERIT CORPUS SUUM
Status quæstionis.· Videtur quod non, quia Jesus cognoscebat
Judam esse peccatorem.
Attamen respondetur affirmative, et hæc responsio communis est
apud scholasticos et apud Patres, excepto sancto Hilario. Affirmant
quidem S. Chrysostomus (sed contra), sanctus Hieronymus, sanctus
Augustinus (ad 3um), sanctus Cyrillus, sanctus Leo, Dionysius et alii.
Cf. Vostè qui defendit exegetice hanc sententiam traditionalem 1 Colli­
gitur ex sacra Scriptura (quamvis aliqui exegetæ dicant Judam egres­
sum esse ante institutionem Eucharistiæ). Etenim juxta Matthaeum
XXVI, 27, Jesus dixit discipulis: « accipite et bibite ex eo omnes », et
sanctus Marcus addit (XIV, 23) « et biberunt ex eo omnes ». Apud
Lucam, ΧΧΠ, 21, post consecrationem calicis dicitur: « Verumtamen
ecce manus tradentis me mecum est in mensa ». Ergo tunc aderat Judas.
Aliqui dixerunt quod agitur de Eucharistia quando dicitur apud
Joannem XTTI, 26: « Et cum Jesus intinxisset panem, dedit Judæ Si­
monis Iscariotæ. Et post buccelam, introivit in eum Satanas... et Judas
continuo exivit ». Sed S. Thomas ad 3um post Augustinum dicit: « sine
dubio Judas sub pane intincto corpus Christi non sumpsit sed sim­
plicem panem ». Jam antea Dominus distribuerat omnibus discipulis suis
sacramentum corporis et sanguinis sui, sicut Lucas narrat; ita S. Au­
gustinus in Joannem, ΧΙΠ, 26 (tract. 62).

In corpore articuli S. Thomas ostendit quod conveniens fuit Chri­
stum Judæ dedisse suum corpus.
S. Hilarius credidit hoc esse inconveniens propter malitiam Judæ
quam Jesus non ignorabat. Ipse enim Jesus antea præcepit: Nolite
sanctum dare canibus.
S. Thomas hanc conclusionem sancti Hilarii negat, quia Judas erat
adhuc peccator occultus. Conveniebat ergo quod Christus dederit Judæ
corpus suum; Christus ut Deus potuisset quidem ei denegare sacra­
mentum, sed tunc Christus agebat ut homo.
Unde dicit S. Thomas: « sed quia Christus debuit nobis esse exem­
plum justitiæ, non conveniebat ejus magisterio ut Judam occultum pec­
catorem, sine accusatore et evidenti probatione, ab aliorum communione
separaret; ne per hoc daretur exemplum prælatis Ecclesiæ similia fa­
ciendi ». Ad lunl, ad 2UTn.
> J. M. Voste , Studia Joannea, p. 329-250, ed. 2·, Romæ 1930 et De Passions
et morte Jesu, 1937; App. p. 65-68.

q. 81 art. 3.
Art. 111. — UTRUM CHRISTUS SUMPSERIT ET DEDERIT DISCIPULIS
CORPUS SUUM IMPASSIBILE

Ut dicitur initio corporis articuli affirmative respondet Hugo a
sancto Victore, dicens quod Christus ante passionem diversis tempo­
ribus quatuor dotes corporis gloriosi assumpsit: subtilitatem quando
exivit de clauso utero Virginis, agilitatem quando super aquas ambu­
lavit, claritatem in transfiguratione, et impassibilitatem in Cœna quando
corpus suum dedit discipulis suis ad manducandum; ideo per come­
stionem corpus Christi non fuit alteratum.
S. Thomas rejicit hanc interpretationem et ostendit 1° quod Corpus
Christi quod in specie sacramenti dabatur passibile erat. Quia idem
erat corpus sub speciebus sacramentalibus, quod existebat in propria
specie; erat autem passibile in propria specie. Si in transfiguratione
habuit claritatem gloriosam, hoc fuit ut explicatum est III, q. 45, a. 2,
per modum transeuntis et non permanentis, sicut in corpore glorioso.
2°) ostendit quod erat sub specie impassibili modo, sicut invisibili modo.
Ut vidimus enim, corpus Christi est in hoc sacramento per modum sub­
stantiæ, dimensiones ejus non ibi sunt secundum proprium modum
extensionis ad locum, unde non possunt pati a corporibus exterioribus.
Id quod patitur in manducatione et comestione non est, nec erat corpus
Christi, sed tantum species pani seu vini.
Art. IV. — UTRUM SI HOC SACRAMENTUM TEMPORE MORTIS
CHRISTI FUISSET SERVATUM AUT CONSECRATUM, CHRISTUS IBI
MORERETUR

Respondetur affirmative quia mori sicut et vivere pertinet ad sub­
stantiam corporis Christi. Corpus Christi quod est in sacramento per
modum substantiæ poterat ergo mori, seu fieri inanimatum, et postea
tempore resurrectionis animatum fieri. Sed non poterat flagellari, cru­
cifigi, occid,i, quia hæc non pertinent ad substantiam secundum se, sed
ad substantiam prout est sub quantitate extensa in ordine ad locum,
ut dictum est articulo praecedenti.
Responsio ad 2um legenda est ad distinguendam immolationem sacra­
mentalem a cruenta. Si triduo mortis « fuisset hoc sacramentum conse­
cratum, sub specie panis fuisset solum corpus et sub specie vini fuisset
solus sanguis ». Nunc concomitanter sanguis est sub specie panis et
corpus sub specie vini.

QUÆSTIO LXXXH

DE MINISTRO HUJUS SACRAMENTI
In hac quæstione S. Thomas indirecte incipit tractare de sacrificio
Missæ, sed de hoc sacrificio directe tractat in q. 83 de ritu seu de cele­
bratione hujus sacramenti: a. 1 utrum in hac celebratione Christus
immoletur.
Hic incipit tractare de sacrificio Missæ, non secundum se, sed per
respectum ad ministrum in decem articulis, sive quoad validitatem sive
quoad liceitatem, tum in consecratione Eucharistiæ, tum in ejus dispen­
satione.
!
Agitur: 1° de ministro consecrationis, art. 1 et 2;
2° de ministro dispensationis, art. 3.
3° de relatione communionis ipsius sacerdotis cum conse­
cratione. a. 4.
4° de obligatione celebrandi pro quolibet sacerdote, a. 5.
5" de conditionibus requisitis in sacerdote ad liceitatem
consecrationis: status gratiæ, fides, carentia excom­
municationis, art. 6-9.
6° quæritur utrum peccent a ministris indignis commu­
nionem recipientes.
7° Denique utrum liceat sacerdoti omnino a celebratione
abstinere.
q. 82, a. 1.
Art. i. — UTRUM CONSECRATIO HUJUS SACRAMENTI PROPRIE
SIT SACERDOTIS
Status quœstionis: Quare laïcus præsertim sanctus non posset
valide proferre verba consecrationis in persona Christi, sicut potest
baptizare ?
In sæculo Π et etiam IU fuerunt hæretici qui, ut referunt Ter­
tullianus et S. Ireneus, laïcis et etiam mulieribus potestatem conficiendi
Eucharistiam tribuebant.
Sæculo ΧΠ1, Waldenses eamdem potestatem agnoscebant in quo­
libet laîco, modo esset vir probus.
Sæculo XV, Lutherus cuivis laico eamdem facultatem concedebat,
non tamen usum nisi ex delegatione Ecclesiæ, ita etiam Hugo Grotius.

Item a fortiori Calvinistæ, quia non admittunt præsentiam realem, sed
tantum figuratam; et dignitatem consecrationis totaliter auferunt, ideo
consecratio ab omnibus fieri potest.
Contra hos errores Concilia definierunt quod soli sacerdotes rite
ordinati et habentes debitam intentionem conficiendi valide consecrant.
Concilium Arelatense (can. 15, Denz. 53) sancivit contra diaconos
qui præsumebant Eucharistiam dare sacerdotibus: « neque regula, neque
consuetudo tradidit ut hi qui offerendi sacrificium non habent pote­
statem, his qui offerunt corpus Christi porrigant ». Item Concilium Lao­
dicense.
Contra Waldenses IVum Concilium Lateranense sub Innocentio ΠΙ
sic definivit (Denz. 430): «.Hoc Eucharistiæ sacramentum nemo potest
conficere, nisi sacerdos, qui rite fuerit ordinatus, secundum claves
Ecclesiæ, quas ipse concessit Apostolis eorumque successoribus Jesus
Christus ».
Item dixerat paulo antea Innocentius ΙΠ in professione fidei Waldensibus præscripta (Denz. 424): « Quantumcumque quilibet honestus,
religiosus, sanctus et prudens sit, non potest nec debet Eucharistiam
consecrare nec altaris sacrificium conficere, nisi sit presbyter, a visibili
et tangibili episcopo regulariter ordinatus... Ideoque firmiter credimus
et fatemur, quod quicumque sine præcedenti ordinatione episcopali,
credit et contendit se posse sacrificium Eucharistiæ facere, hæreticus
est et perditionis Chore et suorum complicum est particeps atque con­
sors et ab omni sancta Romana Ecclesia segregandus ».
Concilium Florentinum in Decreto unionis (Denz. 715) dicit quod
verba consecrationis proferri debent « a sacerdote cum intentione con­
ficiendi». Item declaratio Clementis VI contra Armenos (Denz. 3024).
Tandem Concilium Tridentinum (Denz. 949) definivit: «Si quis
dixerit illis verbis : « Hoc facite in meam commemorationem » ( Luc.
XXII, 19; I Cor., XI, 24) Christum non instituisse Apostolos sacerdotes,
aut non ordinasse ut ipsi aliique sacerdotes offerrent corpus et sangui­
nem suum, a. s. ».
In capitulo correspondente (938) Concilium explicat hunc textum
per ea quæ dicta sunt in Epist. ad Hebræos de sacerdotio Christi. Dixit:
« Christus, qui est sacerdos in ceternum see. ordinem Melchisedech, ut
dicitur ad Hebræos, etsi semel se ipsum in ara crucis, morte interce­
dente, Deo Patri oblaturus erat, ... quia tamen per mortem sacerdotium
ejus extinguendum non erat (Hebr., VII, 24) in cæna novissima qua
nocte tradebatur, ut dilectæ sponsæ suæ Ecclesiæ visibile {sicut homi­
num natura exigit) relinqueret sacrificium, ... corpus et sanguinem
suum sub speciebus panis et vini Deo Patri obtulit, ac tradidit Apostolis
quos tunc Novi Testamenti sacerdotes constituebat ut sumerent, et
eisdem eorumque in sacerdotio successoribus, ut offerrent, præcepit per
hæc verba : « Hoc facite in meam commemorationem » uti semper Ec­
clesia catholica intellexit et docuit ».

Insuper declaratur quod ad liceitatem consecrationis requiritur
status gratiæ, cf. Denz. 418 et 880. (Cf. etiam Codicem Juris can. n. 802,
807).
Hæc doctrina probari potest ex Scriptura et Traditione expressa
in praxi Ecclesiæ et in Patrum operibus.
Ex Scriptura: Dicitur apud Lucam, ΧΧΠ, 19, et I ad Cor. XI, 24 :
« Hoc facite in meam commemorationem ».
Hæc verba prout referuntur ad sumptionem corporis et sanguinis
Domini possunt intelligi de omnibus fidelibus, sed prout referuntur ad
consecrationem, non nisi de Apostolis et eorum in sacerdotio successo­
ribus possunt intelligi; alioquin sequeretur quod laïci et mulieres non
solum possent, sed etiam præcepto tenerentur consecrare, quod nor,
admittunt hæretici.
Unde non mirandum est si Cone. Trid. dicit quod « semper Ecclesia
catholica intellexit et docuit » in his verbis institutionem sacerdotii.

Objiciunt hæretici: Hæc verba: « Hoc facite in meam comme­
morationem » dicta sunt omnibus, ideoque ex his probatur præceptum
communionis.
Ad hoc rursus dicendum est quod dicta sunt omnibus quoad sum­
ptionem, non vero secundum totam suam amplitudinem, scii, quoad
sumptionem et consecrationem. Alioquin omnes fideles tenerentur con­
secrare; et tunc non esset sacrificium publicum pro populo, sed tantum
privata sacrificia quod est certo certius contra Scripturam et Traditio­
nem. Hæc igitur verba Scripturæ interpretari debent secundum fidei ana­
logiam ut fecit C. Tridentinum. Probatur enim in tractatibus Hermeneuticæ catholicæ 1 et affirmatur a Leone ΧΙΠ in Encyc. Providentissimus, quod duplex est influxus analogice fidei in interpretationem
Scripturæ :
1“ influxus negativus, scii.: sensus Scripturæ non potest esse
contrarius Traditioni divinæ seu doctrinæ fidei quam docet Ecclesia;

2° influxus positivus, scii.: obscurum e clariori interpretandum
est, et pars illustratur toto; sic quod obscurum est in imo loco Scrip­
turæ illustratur per id quod clarum est in alio.
Ita intelligimus hunc textum juxta analogiam fidei: 1° sensus esset
contrarius doctrinæ fidei si intelligeretur pro omnibus, secundum totam
suam amplitudinem, quia omnes tenerentur consecrare; 2° hic sensus
explicatur positive per doctrinam de sacrificio publico et de Christo
sacerdote, quæ invenitur in Ep. ad Hebr. et sic obscurum e clariori
interpretamur, et pars illustratur toto.
Amplius hæc interpretatio roboratur auctoritate Patrum et docto­
rum.
1 Cf. Zaflktal, O. P., Uermencutica bibHca, 1908, p. 121.

Objiciunt hæretici: In Scriptura, omnes fideles dicuntur sacer­
dotes: I Petri, Π, 5: « Accedendum est ad Christum lapidem vivum, et
ipsi tanquam lapides vivi superædificamini, domus spiritualis, sacerdo­
tium sanctum, offerre spirituales hostias, acceptabiles Deo per Jesum
Christum ». Ita etiam in Apoc., V, 10: « Christus fecit nos Deo nostro
regnum, et sacerdotes, et regnabimus super terram ». Item Apoc. I, 6.
Resp. cum S. Thoma ad 2um, quod fideles in S. Scriptura vocantur
sacerdotes eo modo quo ibidem vocantur reges. Sunt autem reges non
proprie, non enim habent dominium publicum super gentes, sed im­
proprie prout habent dominium privatum et spirituale super passiones
carnis, super mundum et diabolum per gratiam Christi; ideo dicitur:
« Servire Deo regnare est ». - Ita etiam dicuntur sacerdotes improprie
et late, quatenus offerunt Deo sacrificium laudis, orationum et bonorum
operum per Christum. Unde dicit Petrus: « Sacerdotium sanctum, of­
ferre spirituales hostias, acceptabiles Deo per Jesum Christum ». Sic
omnes fideles per characterem baptismi et confirmationis habent quam­
dam participationem sacerdotii Domini nostri Jesu Christi: et sic pos­
sunt ordinare ad cultum Christianum suas orationes et bona opera, quæ
ideo sunt sacrificium laudis Deo acceptabile per Jesum Christum. Non
tamen possunt offerre sacrificium publicum pro populo, scii, sacrificium
altaris incruentum. Unde Ecclesia non approbavit pro B. Maria Vir­
gine titulum « Virgo sacerdos », ad vitandam confusionem inter sacer­
dotium proprie dictum et sacerdotium late dictum. B. Maria Virgo non
accepit characterem sacerdotalem, sic non poterat consecrare, sed
habuit sub Christo plenitudinem spiritus sacerdotii, spiritus Christi
sacerdotis, et est regina cleri (cf. Dominum Olier). Insuper eminens
dignitas Matemitatis divinæ superat sacerdotium nostrum, quia per­
fectius est dare Verbo naturam humanam, quam præsentiam realem in
altare, et perfectius est offerre cum eo ejus immolationem cruentam in
Calvario, quam ejus incruentam immolationem in Missa.
2° Hæc doctrina probatur ex Traditione expressa in Patribus et i)
praxi Ecclesiæ.
Tertullianus de Præscriptione c. 41 et in libro de Corona militis
exprobrat hæreticis quod munia sacerdotalia laicis injungerent. S. Ju­
stinus, sanctus Epiphanius, sanctus Hieronymus eodem modo loquun­
tur. lidem patres asserunt Eucharistiam olim missam fuisse ad absen­
tes, peregrinos, anachoretas; ergo anachoretæ laici non poterant con­
secrare. In persecutionibus presbyteri, etiam cum magno vitæ periculo,
in carceribus martyrum celebrabant, ergo hi martyres non poterant
consecrare. Cf. R. de Journel, Enchir. patrist. Index theol. n. 499.
Tandem hoc confirmatur ex Veteri Testamento: In veteri Testa­
mento, Deus elegit solos filios Levi ad officium sacerdotii, ita ut Ozam,
qui ministeria Levitarum usurpaverat, percusserit. (Cf. Π Reg. VI, 6:
« Extendit Oza manum ad arcam Dei... Iratusque est indignatione Do­
minus contra Ozam et percussit eum super temeritate »). Unde similiter

et a fortiori Deus debuit sacrificium præstantissimum Novi Testamenti
solis præsbyteris ad hoc specialiter electis committere.
Hæc omnia magis evolvuntur in tractatu de Ordine.
* * »
S. Thomas dat rationem theologicam ex natura hujusce sacra­
menti. Ut sæpe S. Thomas prius enuntiat minorem, sic:
— Hoc sacramentum tantæ est dignitatis quod non conficitur nisi
in persona Christi.
— Atqui quicumque agit in persona alterius oportet, hoc fieri per
potestatem ab illo concessam.
— Ergo consecrare hoc sacramentum non potest pertinere nisi
ad sacerdotem qui specialiter ad hoc recipit potestatem.
Minor, quæ prius enuntiatur, probatur ex prædictis, q. 78 in quætione de forma hujusce sacramenti quæ proferri debet in persona Chriti, quia corpus de quo agitur in hac forma non est nisi corpus Christi,
et dicitur: « Hoc est corpus meum ».
Major probata est in quæst. de charactere q. 63 ubi ostensum est
1° quod quicumque ad aliquid certum deputatur, consuevit ad illud con­
signari, sicut milites. 2° quod signum deputans ad spiritualia debet esse
spirituale, et ad supernaturalia debet esse potestas, quia homo non
habet in se potestatem ad supernaturalia. Ex quo deductum est quod
character est spiritualis potestas. Denique dictum est quod character,
sicut et cultus ad quem ordinatur, derivatur a sacerdotio Christi et
est quædam participatio hujusce ceterni sacerdotii. Et hoc maxime ap­
paret in charactere sacerdotali, ratione cujus sacerdos potest conse­
crare in persona Christi dicens: « hoc est enim corpus meum ».
Ergo soli sacerdotes possunt conficere hoc sacramentum. Addi
etiam deben 2’ et 3“ ratio articuli tertii quæ dantur pro dispensa­
tione seu distributione hujusce sacramenti et a fortiori valent pro ejus
consecratione.
Ad lum notat S. Thomas in ordinatione dicitur ab episcopo: « Acci­
pite potestatem offerendi in Ecclesia sacrificium tam pro vivis quam pro
mortuis ». Et secundum S. Thomam est ipsa forma ordinationis cujus
materia secundum ipsum est porrectio calicis; probabile est etiam ma­
teriam esse impositionem manuum; sed quoad præsentem quæstionem
parum refert.
Ad 3um: perceptio hujus sacramenti Eucharistiæ non est tanta
necessitatis, sicut perceptio baptismi et ideo licet, in necessitatis arti­
culo, laicus possit baptizare, non tamen potest hoc sacramentum conficere.
Ad 4um: S. Thomas ostendit qua ratione Episcopus solus potest
consecrare chrisma, et oleum sanctum quæ sunt minoris dignitatis quam

Eucharistia. Ratio est quia episcopus accipit potestatem supra corpus
mysticum; sacerdotes supra corpus physicum relate ad sacramentum
Eucharistiæ, et non habent potestatem in corpus mysticum in sacra­
mento pœnitentiæ nisi accepta jurisdictione ab episcopo; sine hac juris­
dictione absolutio est invalida. Ideo cum episcopus habeat potestatem
supra corpus mysticum, pertinet ad eum non solum tradere populo, sed
etiam sacerdotibus, ea quibus sacerdotes in propriis officiis utuntur.
Unde sicut episcopus solus potest ordinare sacerdotes, ita etiam solus
potest consecrare altaria, ecclesias, chrisma, oleum sanctum, quibus
utuntur sacerdotes in suis officiis. Hæ consecrationes ei reservantur
sicut principi totius ecclesiastici ordinis.
q. 82, a. 2.
Art. II. — UTRUM PLURES SACERDOTES POSSINT UNAM EANDEMQUE HOSTIAM CONSECRARE

Ut notatur in argumento « sed contra », hæc est praxis recepta in
Ecclesia die ordinationis.
In corpore articuli S. Thomas dat rationem hujusce praxis: 1° novi
ordinati habent potestatem consecrandi, et ideo possunt concelebrare
episcopo, sicut apostoli Christo concenaverunt. 2° non iteratur conse­
cratio supra eandem hostiam, quia omnium intentio fertur ad idem
instans consecrationis, ut dicit Innocent. IU, et dicitur in pontificali
romano : « monetur episcopus ut bene advertat quod secretas morose
dicat, et aliquantulum alte, ita ut ordinati sacerdotes possint secum
omnia dicere, et præsertim verba consecrationis, quæ dici debent eodem
momento per ordinatos quo dicuntur per pontificem ».
Ad 2um ostenditur quod non superfluunt alii celebrantes, quia
omnes non consecrant nisi in persona Christi, multi autem sunt unum
in Christo. Et in hoc casu est unum sacrificium, una numerice immo­
latio incruenta.
Pro praxi notandum est quod novi ordinati debent habere inten­
tionem consecrandi meliori modo quo facere debent. Unde si formam
finiant ante vel post episcopum nihil efficiunt defectu intentionis; nam
ut dictum est omnium intentio fertur ad idem instans.

q. 82, a. 3.
Art. 111. — UTRUM PERTINEAT SOLUM AD SACERDOTEM
DISPENSATIO HUJUS SACRAMENTI

Agitur tantum de liceitate, quia, cum Eucharistia consistat in re
permanenti a quocumque etiam laico valide potest dispensari, et ita
quandoque fit ex necessitate, vg. tempore persecutionis.
S. Thomas respondet in corpore articuli quod dispensatio Eucha­
ristiæ pertinet ad solum sacerdotem sicut ad ministrum ordinarium et
ox officio, quod declaratum est ab Ecclesia.

Cf. Concilium Tridentinum, sess. 13, c. 8 (Denz. 881) «In sacra­
mental) autem sumptione semper in Ecclesia Dei mos fuit, ut laid a
sacerdotibus communionem acciperent, sacerdotes autem seipsos com­
municarent, qui mos tanquam ex traditione apostolica descendens jure
ac merito retineri debet ».
Et hoc debet fieri proptei· tria ut dicit S. Thomas:
1° quia sacerdos consecrat in persona Christi, qui ipse dedit
corpus suum discipulis. 2° quia sacerdos constituitur medius inter Deum
et populum, duplici mediatione, mediatione ascendenti prout offert Deo
sacrificium et orationes populi, et mediatione descendenti, sic est sacra
dans. 3° hoc convenit in reverentia hujus sacramenti.
Ad lum: S. Thomas loquitur de potestate diaconi, et dicit: « Dia­
coni possunt dispensare sanguinem Christi, non vero corpus nisi ex
necessitate jubente episcopo vel presbytero ».
Hoc correspondet ad praxim quamdam antiquam quæ remanebat
tempore S. Thomæ.
Nunc in Codice n. 845 dicitur quod Diaconus est sacrae commu­
nionis minister extraordinarius de Ordinarii loci vel parochi licentia,
gravi de causa concedenda, quæ in casu necessitatis legitime praesu­
mitur ».
Et hoc constat 1" ex praxi priorum sæculorum, in quibus diaconi
universe Eucharistiam (præsertim divinum sanguinem) ministrabant,
2° ex variis conciliis v. g. Concilio Nicæno Γ generali: et Concilio Carthaginensi TV“.
Quando dicitur ex gravi causa non significatur extrema necessitas
tantum, et licentia concedi potest pro casibus qui aliquod commodum præ
se ferunt, ut si parochus esset occupatus in die magnæ festivitatis, aut
numerus communicantium esset magnus. In extrema necessitate,
absente sacerdote, non solum diaconus potest sed tenetur viaticum mi­
nistrare, etiam sine commissione expressa, unde sanctus Thomas videtur
nimis restringere hanc potestatem, non sufficienter distinguendo inter
varios necessitatis gradus. In aliis autem casibus præter extremam
necessitatem, non potest absque commissione Episcopi vel parochi legi­
time concessa, Eucharistiam dispensare. (Cf. Mare. Theol. moralis.
ed. 18», 1928, n. 1535.

q. 82, a. 4.
Aut. IV. — UTRUM SACERDOS CONSECRANS TENEATUR SUMERE
HOC SACRAMENTUM
Status quæstionis' Videtur quod non, ex tribus difficultatibus, præser­
tim ex ista quod in aliis sacramentis minister non præbeat sacramentum
sibi ipsi.
Hic articulus pertinet ad quæstionem de sacrificio de qua agitur pro­
prie in quæstione sequenti.

Notantum est quod sæcundum S. Thomam sacrificium Missæ, ut
videbimus, perficitur per consecrationem separatam panis et vini; alii
dicunt quod sacrificium perficitur per consecrationem et communionem
sacerdotis et secundum hanc opinionem, sine communione sacerdotis,
ncii esset sacrificium.
Secundum S. Thomam adhuc esset sacrificium sine communione
celebrantis, sed tamen communio omitti non potest sicut dicit Conci­
lium Toletanum cit. in argum. « sed contra ». Item in Officio SS. Sacra­
menti dicitur: « Cujus officium (consecrandi) committi voluit solis pre­
sbyteris, quibus sic congruit ut sumant et dent cæteris ».
Lutherus dixit e contra consecrantem non debere communicare,
sed aliis solum communionem dare.
Legendum est corpus articuli: sunt duæ rationes breviter evolvendæ: 1“ pertinet ad mediationem ascendentem; 2“ pertinet ad medianionem descendentem.
Is ratio enim sumitur ex nexu sacrificii exterioris et sacrificii
interioris.
Sacrificium exterius est signum sensibile sacrificii interioris quo
nosmetipsos Deo subjicimus et offerimus. Ut videbimus, sacrificium ex­
terius Missæ commemorando sacrificium crucis directe significat sacri­
ficium interius Christi quo Christus interius se obtulit, et nunc, semper
vivens ad interpellandum pro nobis, semetipsum adhuc pro nobis offert
Deo, oblatione adorationis.
Et ideo missa mali sacerdotis est adhuc sacrificium validum, quia
agit in persona Christi, principalis offerentis. Sed tamen minister ani­
matus et liber debet quoad liceitatem actus libere semetipsum unire
principali offerenti et proinde cum eo interius offerre sacrificium. Et
hæc oblatio interior ministri debet exterius manifestari et manifestatur
quidem per hoc quod minister sacrificio participat per communionem.
Sic, ut ait S. Thomas « ostendit ad se sacrificium interius pertinere ».
Et hæc ratio pertinet ad sacerdotem per respectum ad Deum ad quem
offert sacrificium, secundum mediationem ascendentem. Cf. Imit. Chri­
sti, 1. IV, c. 9: sacerdos debet seipsum offerre, ut victimam, portando
crucem suam quotidie; hoc jam debent facere fideles, a fortiori sacerdos.

2» ratio sumitur ex officio sacerdotis per respectum ad populum,
cui debet divina dispensare, see. mediationem descendentem:
— Ipse sacerdos dispensator divinorum primo debet esse particeps
sacrificii,
- - Atqui per hoc fit particeps quod de sacrificio sumit.
— Ergo necesse est quod sacerdos quotiescumque consecrat,
sumat hoc sacramentum integre.
Pro ipso sacerdote S. Thomas dicit: « Panis angelicus fit panis
hominum... O res mirabilis! manducat Dominum, pauper servus et hu­
milis ».

Imo qualibet die communio sacerdotis celebrantis deberet esse sub­
stantialiter ferventior. Dispositio autem ad ferventem communionem est
fames Eucharistiæ, scii, vivum ejus desiderium procedens a majori spi­
ritu fidei, confidentia et amoris Dei, necnon religionis seu pietatis. Cf.
Imit. J. Christi, L. IV, c. 13, 14, 17. Sic melius ac melius intelligitur
oratio: « O sacrum convivium... mens impletur gratia et futuræ gloria'
nobis pignus datur ».
Ex hoc articulo jam apparet quod communio sacerdotis secundum
S. Thomam non ert de essentia sacrificii, ut aliqui volunt, sed est tantum
ejus complementum; hoc magis explicite videbimus quæst. seq. Per
communionem enim, secundum S. Thomam, sacerdos participat sacri­
ficio, prius essentialiter constituto. Sed quia altera opinio non caret
probabilitate, in praxi oportet eligere tutiorem partem in sacramentis
et sacrificium sine communione celebrantis debet considerari ut dubium.
Quare sacerdos non tendatur sibi administrare alia sacramenta ?
Ad lum notat S. Thomas, consecrans chrisma aut quamcunque
alteram materiam non tenetur postea ea materia consecrata uti; quia
confirmatio et alia sacramenta prceter Eucharistiam non habent ratio­
nem sacrificii ex qua sumitur pro sacerdote obligatio communicandi.
Ad 2um: Pro aliis sacramentis non solum ministrans non tenetur
sibimetipsi ministrare sacramentum, sed etiam non potest, quia alia
sacramenta non existunt nisi quando adminisirantur, vg. baptismus
dum baptizatus abluitur, et in sacramentis idem non potest esse agens
et patiens. Eucharistia e contrario existit independenter ab usu seu
independenter a communione: unde idem scii, ipse sacerdos potest
1° consecrare et 2° sibimetipsi Eucharistiam ministrare, non est simul
patiens et agens quia sunt duo actus. Id quod patitur in la actione est
nanis, in 2“ est ipse sacerdos, sed jam non operatur ut causa instru­
mentalis.
Ad 3u,n : Exceptionaliter tamen sacerdos non tenetur sumere sacra­
mentum et etiam non debet, scii, quando miraculose corpus Christi sub
specie carnis aut sanguinis apparet. Quia ea quæ miraculose fiunt, legi­
bus non subduntur. Consulendum tamen esset sacerdoti quod iterato
corpus et sanguinem Domini consecraret et sumeret, sed non tenetur
tamen ad hoc, ut notat Caj. quoniam Auctor miraculi sacerdotem a lege
sumendi absolvit.

q. 82, a. 5.
Art. V. - UTRUM MALUS SACERDOS EUCHARISTIAM CONSECRARE
POSSIT
Status quœstionis: Malus sacerdos hic est sacerdos in statu peccati
mortalis.
Ad liceitatem consecrationis requiritur status gratiæ, Denz. 418,
880, et etiam, ut vidimus, post peccatum mortale, absolutio, nam con­
tritio non sufficit ut sancivit Concilium Tridentinum 880.

Sed nunc agitur de validitate consecrationis, et circa hoc, ut dictum
est in tractatu de sacramentis in communi, q. 64, a. 5 erraverunt Wicleff, Joannes Hus, Hieronymus de Praga, dicentes quod malus sacerdos
etiam cum debita materia et forma et cum intentione faciendi quod
facit Ecclesia, non vere conficit, non vere absolvit, non vere baptizat,
non vere confert alia sacramenta. Concilium Constantiense hunc errorem
damnavit, Denz. 672 (cf. etiam n. 169, 297, 424, 488, 545, 584).
Et Concilium Tridentinum (Denz. 855) definivit: « Si quis dixerit,
ministrum in peccato mortali existentem, modo omnia essentialia, quæ
ad sacramentum conficiendum aut conferendum pertinent servaverit,
non conficere aut conferre sacramentum, an. s. » Ergo responsio affir­
mativa est de fide.
Exponitur in tractatu de Sacramentis in communi argumentum
Traditionis, sufficit pro nunc textus Paschasii, olim S. Augustino attri­
butus. in arg. « sed contra », in hoc textu non tantum asseritur factum,
sed datur ratio facti, scii, quia adhuc malus sacerdos est minister Chri­
sti. Et hanc rationem exponit S. Thomas in corpore art. ad hoc redu­
citur:
— Sacerdos consecrat hoc sacramentum non -in virtute propria,
sed sicut minister Christi, in virtute et in persona Christi.
— Atqui minister Christi non desinit esse minister ejus ex hoc
quod fit malus.
— Ergo malus sacerdos potest valide consecrare Eucharistiam.

Major probatur quia effectus penitus supernaturalis omnino superexcedit virtutem propriam sacerdotis.
Minor probata est supra, HI", q. 64, a. 5: « accidit instrumento, in
quantum est instrumentum, qualemcumque formam, vel virtutem ha­
beat, prœter id quod exigitur ad rationem instrumenti, sicut quod corpus
medici, quod est instrumentum animae habentis artem, sit sanum vel
infirmum ». Et dictum est Π1, q. 64, a. 8, c. et ad lum: « in ministro,
ut in instrumento libero requiritur et sufficit quod habeat intentionem
faciendi quod facit Ecclesia ». Secus fideles multoties dubitarent de va­
liditate sacramentorum, et etiam ministrantes quia, ut hic dicit S. Tho­
mas, minister Christi certus est se esse ministrum Christi, non tamen
certus est se esse justum. - Unde S. Paulus affirmat se esse ministrum
Christi (I Cor. IV, 4) et postea subdit: « Nihil mihi conscius sum, sed
non in hoc justificatus sum ». Ergo see. auctoritatem S. Pauli minister
Christi non desinit esse minister ex hoc quod est malus.
Hæc doctrina connectitur cum distinctione inter characterem et
gratiam sacramentalem (cf. supra IU, q. 63, a. 2, 3 et 5). Character non
est habitus, sed potentia spiritualis, quia nemo male utitur bono habitu.
Potentia autem bene vel male utimur. Malus sacerdos male utitur suo
charactere, non sancte consecrat, sed consecrat valide et ea quæ conse­
crantur sunt sancta. Imo quivis sacerdos, quantumvis peccator, hære-

ticus, excommunicatus, suspensus, depositus aut degradatus, non amit­
tit characterem et potestatem ordinis.
In fine corporis articuli, animadvertit S. Thomas quod « hoc per­
tinet ad excellentiam Christi, cui, sicut vero Deo, serviunt non solum
bona, sed etiam mala, quœ per ipsius providentiam in ejus gloriam ordi­
nantur ».

Speciatim notandum est quod in hoc art., c. initio, S. Thomas dicit:
« minister Christi in persona Christi consecrat ». Thomas non dicit « in
persona Ecclesiæ », e contra dicet in art. seq. quod in Missa sunt ora­
tiones quas dicit sacerdos in persona totius Ecclesiæ. Ex hoc clare ap­
paret quod pro S. Thoma principalis offerens in sacrificio Christi non
est Ecclesia, sed est Christus ipse. Inter eos qui recenter scripserunt
de S. Missa quidam hoc non satis servaverunt. Propterea melius vocatur
Missa sacrificium Eucharisticum Christi, quam sacrificium eccle­
siasticum.
Altissimæ quæstiones de essentia sacrificii Missæ quandoque po­
nuntur pro nobis hominibus occasione peccati mali sacerdotis.
Prædicatio verbi divini plus producit quando procedit ex majori
fide et caritate.
q. 82, a. 6.
Art. VI. — UTRUM MISSA SACERDOTIS MALI MINUS VALEAT
QUAM MISSA SACERDOTIS BONI

Status quœstionis: Videtur quod non, sicut non melior Baptismus
datur a meliori ministro. Attamen in Decreto Gratiani cit. in arg. « sed
contra » dicitur contrarium.
Sunt tres conclusiones:

Conclusio lv Missa mali sacerdotis idem valet quantum ad sacra­
mentum quod est simul sacrificium. Hoc est corollarium articuli prae­
cedentis. - Idem est enim sacrificium quia eadem victima, et idem prin­
cipalis offerens, scii. Christus; atqui effectus instrumenti assimilatur
causae principali. Id est etiam malus sacerdos, volens consecrare, con­
secrat in persona Christi.
Conclusio 2·': Missa mali sacerdotis idem valet quantum ad oratio­
nes prout proferuntur in persona totius Ecclesiæ, cujus Sacerdos est
minister. Et eadem est ratio sicut de ministerio Christi: quia sicut
peccatum mali sacerdotis non impedit actionem instrumentalem quæ
derivatur a Christo, ita etiam nec impedit quod hic sacerdos remaneat
minister Ecclesiæ.
Addit S. Thomas quod omnes aliæ orationes quas facit malus sa­
cerdos in ecclesiasticis officiis, vg. dicendo breviarium, similiter sunt
fructuosæ, quia fiunt in persona Ecclesiæ, et omnium sanctorum cœli
et terræ.

Conclusio 3»: Missa mali sacerdotis minus valet quantum ad oratio­
nes quas profert ut persona privata.
Dicit S. Thomas in fine c. « orationes ejus privatœ non sunt fru­
ctuosae ». Hoc explicatione indiget:
Oratio non requirit gratiam habitualem; in hoc differt a merito;
sic oratio peccatoris potest habere vim impetratoriam, sed de facto
nullam efficaciam habet oratio si fiat in ipso actu peccandi; atqui ita
est in praesenti casu; quia malus sacerdos sacrilege peccat celebrando,
et igitur ejus oratio privata non solum non est meritoria, sed non habet
vim impetratoriam, imo dicitur: « execrabilis » (Prov. XXVIII, 9), prout
execratio contrarie opponitur consecrationi (cf. Π-Π, q. 83, a. 16,
ad lu·» et 2»“').
Concludit in fine S. Thomas quod missa mali sacerdotis minus
valet, quia res considerari solent secundum omnes suas circumstantias.
Id est omnibus consideratis minus valet.
Notandum est quod inter hæc tria 1“ sacrificium, 2° orationem ut
est in persona Ecclesiæ et 3° orationem ut ex devotione personali, id quod
est minimum est tertium. Sacerdos enim quantumvis sit sanctus, parum
est si comparetur cum Christo principali offerenti et etiam dum com­
paratur cum tota Ecclesia quæ omnes sanctos comprehendit.
Ad 3um notatur quomodo bonum privatum boni sacerdotis cum
devotione celebrantis fructuosum est aliis; hoc est propter « virtutem
Spiritus Sancti qui per unitatem caritatis communicat invicem bona
membrorum Christi ». « Malum autem privatum unius hominis non po­
test alteri nocere, nisi per aliqualem consensum ».

q. 82, a. 7.
Art. VII.— UTRUM HÆRETICI ET SCHISMATICI ET EXCOMMUNICATI CONSECRARE POSSINT
Status quaestionis: Videtur quod non, quia sunt ab Ecclesia separati
non solum ab anima Ecclesiæ ut malus sacerdos, sed etiam a corpore
Ecclesiæ. Ergo videtur quod non possunt agere in persona Ecclesiæ ut
dicitur in difficultatibus initio articuli positis. In 1* citatur verbum
sancti Prosperi: « Extra Ecclesiam catholicam non est locus veri sacri­
ficii ». Sed Augustinus citatus in argumento « sed contra » dicit quod
in hæreticis « ordinatio manet integra ».
Hugo a sancto Victore et quidam alii dixerunt quod hæretici non
possunt conficere hoc sacramentum.
Sed, ut dicitur in corpore articuli hoc est contra praxim Ecclesiae,
quia haeretici ordinati non reordinantur quando redeunt ad unitatem
Ecclesiae, habent enim characterem.
Ut dicit Augustinus citatus in corpore articuli aliud est aliquid
omnino non habere, aliud autem non recte habere; seu aliud non dare
et aliud non recte dare.

Unde tota responsio fundatur in doctrina de charactere.
Hic articulus reduci potest gratia claritatis ad duas conclusiones:
Conclusio 1*: Quia character non amittitur cum gratia, sed inde­
lebilis est, sacerdos ordinatus in Ecclesia qui postmodum separatur ab
Ecclesia per hæresim, schisma, vel excommunicationem, conservat pote­
statem consecrandi, sed non recte consecrat et peccat consecrando.

Conclusio 2. Quia character recipi potest sine gratia, potest esse
ordinatio valida extra Ecclesiam, et tunc sacerdos sic ordinatus extra
Ecclesiam habet sed non recte potestatem consecrandi et consecrando
peccat, nisi sit in bona fide. Vide Denz. Index p. (38) n. 169, 249, 358,
1087 ordinationes ab episcopis haereticis vel schismaticis rite collatæ
servata debita forma validæ sunt. Anglicanæ autem invalida ob de­
fectum forma n. 1963 sqq.

Ad lum notat S. Thomas quod tunc est verum sacrificium veritate
sacramenti, non autem est spirituale sacrificium, sicut quando peccator
recipit communionem manducat sacramentaliter, quia sacramentum
existit independenter ab usu seu a communione, sed non manducat spiritualitei.
'ίρ·· remanet difficultas quia videtur quod in hoc casu est tantum
sacrificium exterius; atqui sacrificium exterius non est nisi interioris
sacrificii signum, et valorem non habet nisi dependenter ab hoc inte­
riori sacrificio. Ad hanc objectionem oportet respondere quod sacrifi­
cium exterius semper est signum interioris sacrificii ipsius Christi qui
est semper principalis offerens. Id ergo quod deficit, est tantum spiri­
tuale sacrificium privatum quod refertur ad virtutem propriam mini­
stri. Insuper adhuc hic minister vult sacrificare et in ministro schisma­
tico potest esse bona fides seu invincibilis ignorantia.
Ad 2um: nunquam licite possunt haeretici Eucharistiam conficere;
possunt tantum licite baptizare in articulo necessitatis.
Ad 3um responsio legenda est cum attentione: S. Thomas ponit
differentiam inter valorem sacrificii et valorem orationum quæ fiunt
in persona Ecclesiæ.
Valor sacrificii idem est ratione characteris indelebilis; excotamunicatus, sicut sacerdos non excommunicatus, loquitur in persona Christi
consecrando.

Orationes vero quæ fiunt in persona Ecclesiæ, in Missa sacerdotis
excommunicati, nullam efficaciam habent, quia hic sacerdos separatus
est ab Ecclesia, Ecclesia non potest orare per eum; remanet tamen,
ratione characteris, minister Christi, et remanebit in æternum, etiam
in inferno.
Hæc responsio ad 3"rn est magni momenti ad distinguendum in
Missa id quod fit in persona Christi et id quod fit in persona Ecclesiæ.

q. 82, a. 8.
Art.

VIII. -

UTRUM SACERDOS DEGRADATUS POSSIT HOC SA­
CRAMENTUM CONFICERE

Cf. Codicem juris canonici n. 2305: Degradatio est poena vindica­
tive continet in se depositionem et perpetuam privationem omnium titu­
lorum, habitus ecclesiastici, privilegiorum et honorum ecclesiasti­
corum: ita ut degradatus, solo remanente indelebili charactere,
ad conditionem laicalem reducatur et curiæ sæculari subdatur. Unde,
si quis in talem manus violentas injiceret non incurreret excommuni­
cationem. Degradatio fieri potest a solo Episcopo pro criminibus gra­
vissimis, qualia sunt hæresis manifesta, falsificatio litterarum apostolicarum, sodomia frequentata etc. Tenetur degradatus ad votum casti­
tatis et ad horas canonicas eo quod Ordinem retinet.
Ad quæstionem hujus articuli respondetur:
Degradatus potest valide consecrare, quia character seu potestas
spiritualis consecrandi indelebilis est. Ita S. Augustinus hoc æquivalenter jam dixerat in 1. Π contra Parmenianum c. 13.
Objoctio 2»; Episcopus ordinando dat potestatem consecrandi, ergo
potest eam auferre degradando.
Responsio: Non, quia ordinando dedit eam non propria virtute, sed
ut minister Dei, cujus effectus per hominem tolli non potest; remanet
character sacerdotalis sicut baptismalis indelebiliter.
Ad 3um: excommunicatio est poena medicinalis et ideo ad tempus
usque ad emendationem; degradatio est etiam pœna vindicativa et ideo
in perpetuum ita codex 2298, n. 12. Solus Papa in hac gravissima poena
dispensat et hæc dispensatio non est absolutio, absolutio datur excom­
municato post emendationem; degradatus vero non absolvitur sed in
gratia recipitur quandoque, sicut damnatis ad mortem aut in perpetuum
quandoque remittitur poena. Et tunc ut dicitur in argumento sed con­
tra: « degradatus, si reconcilietur, non est iterum ordinandus » ut no­
taverat Augustinus contra Parmenianum Π, c. 13.

q. 82, a. 9.
Art. IX. - UTRUM ALIQUIS LICITE POSSIT COMMUNIONEM
RECIPERE A SACERDOTIBUS HÆRETICIS, VEL EXCOMMUNICATIS.
VEL ETIAM PECCATORIBUS, ET AB EIS MISSAM AUDIRE
Esi quœstlo disciplinaria et leges particulares magis explicite formulantur in Codice (cf. Codicem: communicatio in divinis cum acatholicis: 1258, cum excommunicatis, 2259, § 2).
“■
17 - GAmiinou-lAGRANOK. De Eucharistia.

S. Thomas in argumento « sed contra » ostendit per auctoritatem
Decreti Gratiani (Gratianus est monachus ΧΠ sæculi qui decretales
pontificales collegit; postea opus Gratiani perfecit S. Raymundus de
Pennafort) quod « nullus debet audire Missam sacerdotis quem indubi­
tanter concubinam novit habere ».
Et ex auctoritate S. Gregorii habetur quod non debemus audire
Missam haereticorum; filius patris perfidi de quo loquitur Gregorius
papa in hoc Dialogo est S. Hermenegildus, martyr, ad quem pater per­
fidus misit episcopum hæreticum. In secundo nocturno hujus festi, XV
Aprilis, legitur: Hermenegildus episcopo ariano venienti exprobravit
ut debuit et propterea pater iratus statim misit suos apparitores ut eum
occiderent, quod et factum est. Sed statim post mortem martyris,
« cœpit in nocturno silentio psalmodiæ cantus ad corpus ejusdem regis
et martyris audiri, atque ideo veraciter regis quia et martyris ».

In corpore articuli 1" ponitur principium generale: non licet a
praedictis sacerdotibus communionem accipere aut Missam audire; quia
hoc esset communicare eis in peccato et particeps peccati effici. Unde
in Π" Joannis, v. 11, dicitur: « qui dixerit Ave ei (scii, hæretico) com­
municat operibus illius malignis ».
2° ponitur distinctio inter haereticos, schismaticos et excommuni­
cates ex una parte, et sacerdotes qui sunt solum peccatores occulti ex
altera parte. Quantum ad priores, quicumque eorum Missam audit vel
ab eis sacramenta recipit peccat, quia prædicti sacerdotes sunt per sen­
tentiam Ecclesiæ executione consecrationis privati. Quantum ad alios,
scii, sacerdotes qui sunt solum peccatores occulti, usque ad sententiam
Ecclesiæ, licet ab eis communionem accipere et eorum Missam audire
quia minister præsumitur dignus, nisi constet de opposito cf. ad 3um.
Hæc conclusio S. Thomæ adhuc nunc vera est quoad notarié haere­
ticos, et quoad malos sacerdotes occultos. Sed nunc quoad excommunicatos oportet distinguere inter vitandos et toleratos.
Nunc sunt tres animadversiones faciendæ 1" quoad excommuni­
cates; 2° quoad haereticos; 3° quoad, malos sacerdotes: sufficit legere
codicem 1258, 2259, S 2, 2251, S 2 et 3.

1° Notantum est cum Cajetano et Billuart quod tempore sancti
Thomæ, omnes excommunicati, suspensi, degradati, erant vitandi, sed
nunc a tempore Concilii Constantiensis in bulla Martini V « Ad evitanda
scandala » permissum fuit fidelibus communicare (etiam in divinis, ut
communius docetur) cum reis quacumque censura innodatis, nisi fuis­
sent vel nominatim excommunicati suspensi, interdicti, vel notorii
percussores clericorum cf. Mare. Theol. mor. 1290, 1295, 1296, 1297, et
quantum ad notorios percussores clericorum oportet quod « crimen non
possit aliqua tergiversatione celari, nec aliquo suffragio excusari » ;
secundum Const. Martini V.

Concilium Basileense (Bâle; 1435, sess. 20, declarat esse etiam vi­
tandos omnes notorie excommunicates, quacumque de causa sint excom­
municati, et hoc decretum refertur in V Concilium Lateranensi sess. 11.
His tamen non obstantibus, « more et usu Ecclesiæ receptissimum est;
inquit Soto, ut non vitemus nisi illas duas excommunicationum species,
quas prædictum concilium (Constan tien se) jussit. Et ita absque ullo metu
tenendum est ». Et revera omnes notorie hæretici, quales sunt Lutheran!
Calvinistæ etc. sunt notorie excommunicati, nemo tamen censet illos
esse vitandos. Ita Billuart. Ergo non omnes excommunicati sunt vitandi.
2° omnes et singuli hæretici et schismatici excommunicati sunt,
excommunicatione latæ sententiæ (Marc. 1314); sed non omnes sunt
vitandi saltem civiliter; id est non omnibus tenemur negare colloquium,
salutationem, societatem negotii aut habitationis, aut in mensa. Commu­
nicatio civilis cum hæreticis non est illicita per se, vetatur tamen lege
naturali et divina, si sit periculosa (Mare. 447, 449).
Sed nunquam debemus cum hæreticis in sacris communicare (Mare.
432, 433) et hæc communicatio in sacris prohibetur jure divino et eccle­
siastico quatenus est cooperatio ad peccatum infidelitatis et hæc com­
municatio in sacris (vg. recipiendo communionem, contrahendo matri­
monium coram sacerdote hæretico) est peccatum mortale contra fidem.
Etiam disputatio publica cum hæreticis fieri nequit absque licentia
S. Pontificis, aut si periculum, sit in mora absque licentia Ordinarii loci.

3° quoad indignos sacerdotes (Mare. 1438, 1439) distinguendum est:
a) si sit indignus ob aliquam censuram vel inhabilitatem, licet
ab eo petere sacramenta, etiam sine gravi causa, si sit toleratus, non
licet vero si sit vitandus, vel hæreticus aut schismaticus.

b) si sit certe indignus ob peccatum mortale, non licet sine gravi
causa, petere ab eo sacramenta; quia ex lege caritatis tenemur impe­
dire peccatum proximi, cum illud sine gravi incommodo impedire pos­
sumus.
Sed minister præsumitur dignus, nisi constet de opposito.

* * *

Hæc omnia quoad excommunicatos vitandos, hæreticos et indignos
sunt vera præter articulum mortis si toleratus absit. In hac extrema
necessitate licitum est petere et recipere saltem quædam sacramenta.
Certe licet ab eis (scii, non toleratis) recipere Poenitentiam et baptismum
(cf. Tridentinum sess. 14, c. 7): probabiliter etiam eucharistiam et
extremam unctionem, casu nempe quo infirmus alia sacramenta recipere
non possit, modo vitetur scandalum aut suspicio communicationis cum
hæreticis. (Cf. Codicem Juris Can. 2259, 2261, 2267, 1258).

q. 82, a. 10.

,

Art. X. — UTRUM LICEAT SACERDOTI OMNINO
A CONSECRATIONE CESSARE
Status qucBstionis: Ut dicitur in la difficultate enuntiata initio
articuli. Videtur quod non tenetur Missam celebrare, si curam non
habeat animarum ; sicut non tenetur baptismum et alia sacra ministrare.
Ut notat S. Thomas in principio articuli quidam dixerunt quod
sacerdos potest omnino licite a consecratione abstinere, nisi teneatur ex
cura animarum; addunt tamen secluso scandalo, quod facile haberi
dicunt si sacerdos per diuturnum tempus, puta per sex vel octo menses
a celebrando abstineat. Ideo, saltem ratione hujus periculi, ea sententia
vix practice probabilis dicenda est ut ait Mare. n. 1603.
Sententia longe communior et probabilior affirmat singulos sacer­
dotes, ratione sacerdotii teneri sub gravi aliquando celebrare; tum jure
divino, tum jure ecclesiastico.
Præceptum divinum colligitur ex verbis Christi: « hoc facite in
meam commemorationem ■»; hæc verba non tantum respiciunt commu­
nionem et communicantes, sed et maxime consecrationem et consecran­
tes; Christus enim, ut ait Concilium Tridentinum sess. 22, cap. 1 « eis ut
consecrarent præcepit per hæc verba: « hoc facite.... », uti semper Ec­
clesia catholica intellexit et docuit ». Item in Epistola ad Hebraeos, c. 5,
dicitur: « omnis pontifex constituitur ut offerat dona et sacrificia pro
peccatis ».
Praeceptum autem ecclesiasticum probatur ex decreto Innocentii III
de celebratione Missae (Mare. 1603) ubi vehementer reprehendit sacer­
dotes « qui missarum solemnia vix celebrant quater in anno ».
Cf. Mare. op. cit. obligatio celebrandi, ratione sacerdotii, n. 1602;
an simpli sacerdotes obligentur 1603, q. 1, quoties in anno, q. 2; ratione
officii 1604 quinam pastores obligentur 1605, 1606, q. 2. 3; ratione sti­
pendii 1607.
Hæc sunt argumenta auctoritatis in favorem communioris sen­
tentiae. Addi etiam possunt testes traditionis ut vg. S. Ambrosius cujus
testimonium affertur in argumento sed contra.
In corpore articuli S. Thomas dat rationem hujusce sententiae: et
hæc ratio ad hoc reducitur:
— Unusquisque tenetur uti gratia sibi data cum fuerit opportunum.
— Atqui opportunitas sacrificium offerendi non solum attenditur
per comparationem ad fideles Christi, quibus oportet sacramenta mini­
strari. sed principaliter per comparationem ad Deum cui offertur sacri­
ficium.
— Ergo sacerdoti, etiamsi non habeat curam animarum, non licet
omnino a celebratione cessare.

Major probatur ex auctoritate S. Pauli II Cor., VI, 1. « Hortamur
vos ne in vacuum gratiam Dei recipiatis » ; probari etiam posset ex pa­
rabola talentorum, Matth. XXV, 14 : « Inutilem servum ejicite in tene­
bras exteriores, illic erit fletus et stridor dentium ».
Minor probatur ex ipsa definitione sacrificii; dum sacramenta sunt
propter homines, scii, dona Dei hominibus, sacrificium e contra Deo
offertur ab hominibus; unde opportunitas offerendi sacrificium atten­
ditur principaliter per comparationem ad Deum, non vero per compara­
tionem ad fideles.
Et ut dicit Billuart unusquisque etiam laurus tenetur jure naturæ
offerre Deo sacrificium; laici offerunt quidem per sacerdotes, ergo
sacerdotes debent offerre et pro seipsis et pro populo, quia vi ordina­
tionis ex officio sunt deputati, ut pro populo intercedant ac sacrificia
offerent (Hebr. c. V).
Per hanc rationem respondetur ad argumentum læ sententiæ ut
facit. S. Thomas ad lum: sacerdos non habens curam animarum non
tenetur quidem baptizare et alia sacramenta ministrare, quia alia sacra­
menta præter Eucharistiam sunt sacramenta tantum et non sunt sacri­
ficium. Sacramenta enim sunt propter homines et ea ministrare non
tenetur nisi ille qui super fideles suscipit curam.

Quoties in anno quisque sacerdos celebrare tenetur?
Respondet S. Thomas in fine articuli « si non habeat curam ani­
marum, saltem videtur quod celebrare tenetur in praecipuis festis et
maxime in illis quibus fideles communicare consueverunt ». Sententia
longe communior (Mare. 1603) affirmat, unumquemque sacerdotem sub
gravi celebrare teneri ter vel quater in anno; in Festis nempe solemnioribus. Decretum e S. Congregatione Concilii editum nov. 1696 dicit, « qui,
sine justa causa, ter vel quater in anno non celebravit peccat mortaliter
et potest ab Episcopo puniri ». Alii, minus probabiliter, dicunt omnes
sacerdotes celebrare teneri singulis Dominicis et Festis.
Sub levi tenentur sacerdotes celebrare saltem diebus Dominicis et
festis solemnioribus, prout in Cod. 805 dicitur: « curent episcopi ut
sacerdotes saltem diebus Dominicis et festis de præcepto divinis
operentur ».
Cf. Mare. n. 1604-1606: de obligatione celebrandi ratione officii:

1° omnes pastores animarum tenentur et sub gravi celebrare Mis­
sam singulis diebus Dominicis et festis de præcepto (Concilium Triden­
tinum.
2" omnes pastores animarum tenentur et sub gravi applicare Mis­
sam pro populo singulis diebus Dominicis et festis de præcepto. Legi­
time impediti tenentur per alios celebrare.

262

De

ministro

Eucharistiæ:

Pastores sunt: episcopi, abbates, parochi, vice-parochi curati —non vero capellani. Cf. Prummer, Manuale theol. moralis, t. TTT,
n. 258 ss.
Mare. n. 1607 : De obligatione celebrandi ratione stipendii.
Ex stipendii acceptatione oritur obligatio stricta justitia tot cele­
brandi Missas, quot, pro ratione acceptæ eleemosynae, promissæ fuerint;
et hoc est sub gravi *.
Hæc obligatio potest per alium sacerdotem impleri, ea tamen lege
ut huic integrum stipendium tradatur, nisi majus stipendium detur, non
tam intuitu Missæ quam amicitiæ, paupertatis, gratitudinis etc.
N. 1613: Quæstum facere ex missarum stipendiis, quæ ad alios
transmittuntur, prohibetur sub gravibus poenis cf. Can. 2324.
Quoad celebrationem Missæ est gradatio ascendens, quam pluries
notaverunt auctores spirituales, absque mentione Missæ sacrilegæ, sci­
licet: 1° Missa celerrime expedita cum scandalo fidelium, circa quam
S. Alphonsus optimum scripsit opusculum, 2” Missa correcta quoad
rubricas, sed quasi sine devotione actuali; 3° Missa digne celebrata,
cum spiritu fidei, 4" Missa Sanctorum, ut celebrabatur v.g. a S, Dominico,
a S. Philippo, a Sancto parocho d’Ars; cf. Imitationem Jesu Christi,
1. TV, c. 8. 9, 13. 14, 17.
1 Videbimus in quæstione sequenti quando agemus de valore sacrificii
Missæ quod non licet per unam Missam satisfacere pluribus stipendiis, etiamsi
Missa valorem Infinitum habeat, stipendium enim non datur ut pretium fructus
Missæ, sed pro sustentatione ministri; unde cum sacerdos ex uno stipendio
sustentationem jam habeat, deficit titulus, cur aliud recipiat (cf. Mare. 1595).
Cf. Corbblet, Histoire dogmatique, liturgique, achéologique du Sacrement
de Γ Eucharistie (1886), L. 417, de la Fréquente communion des prêtres: hæc
notat: « Il y a toujours eu des messes privées en dehors de la messe solemnelle que célébrait l’évêque dès les premiers siècles et à laquelle communiaient
les prêtres présents, mais dans la plupart des monastères d'Orient et d'Occident
la messe ne se disait jadis que les dimanches et fêtes. Les Chartreux ont long­
temps conservé cet usage, de même au XIHe s. dans l'ordre de Saint François
une seule messe était dite dans chaque monastère, les autres prêtres se conten­
taient d’y assister. Les historiens du XVIe s. signalent comme une marque de
piété, l’habitude qu’avait tel ou tel prêtre de dire la messe tous les jours; mais
s’il y eut des prêtres, qui par humilité ou tiédeur, ne célébraient que le
dimanche. 11 y en eut d'autres qui par dévotion, à certains jours du moins
disaient plusieurs messes.

CAPUT I

DE SACRIFICIO IN GENERE
ET DE FINIBUS EJUS
Art. I. De notione sacrificii in genere. - Art. 2. De diversis formis
ejus ac de quatuor ejus finibus. - Art. 3. Quare oblatio sit principalis
pars sacrificii, quamvis non specifica, ex: sacrificium Abel, sacrificium
Caini sine valore, sacrificium Abrahæ, in quo oblatio interior tam per­
fecta est et heroica, ut dispensetur patriarcha, ab immolatione filii sui
Isaac.

Art. 1. — DE NOTIONE SACRIFICII IN GENERE

Cfr. S. Thomam Π»-Π“ q. 85; Ι«-Π“«, q. 101, 102; C. G., 1. ΙΠ, c. 119,
Lepin, op. cit., Grimai, op. cit., 3-25. Dicet. Theol. Cathol. art. Sa­
crifice (Gaudel).

Communiter theologi distinguunt sacrificium in sensu lato et sacri­
ficium in sensu proprio. In sensu lato sacrificium est omne opus bonum
propter reverentiam divinam factum, et potest esse actus mere interior,
sic dicitur in Ps. 50: «sacrificium Deo spiritus contribulatus», vel
etiam exterior, sic dicitur. in Ps. 140, 2 : « elevatio manuum mearum
sacrificium vespertinum», et Eccli, 35, 4: «qui facit misericordiam,
offert sacrificium ». Item quilibet fidelis est in sensu lato sacerdos, see.
illud I Petri II, 5 : « Domus spiritualis, sacerdotium sanctum offerre spi­
rituales hostias, acceptabiies Deo per Jesum Christum ».
Lutherani confuderunt sacerdotium proprie dictum cum sacerdotio
late dicto, dicendo: omnes fideles sunt sacerdotes; et ex alia parte di­
xerunt missam non esse sacrificium proprie dictum.
Sacrificium proprie dictum definitur a S. Thoma H-II, q. 85, a.
1-2-3-4: oblatio rei sensibilis (art. 1) soli Deo facta ad testandum ejus
supremum dominium nostramque subjectionem (art. 2) per quamdam
immutationem circa rem- oblatam (art. 3 ad 3um) et facta a legitimo
ministro qui est proprie sacerdos (art. 4). Explicantur termini per ipsa
verba S. Thomæ loc. cit.
Facile sic discernuntur quatuor causæ sacrificii in genere.

1) Dicitur oblatio. Hoc est genus commune sacrificio et aliis acti­
bus quibus offertur Deo vel aliquid interius ut bona voluntas, vel aliquid

exterius. Sic non omnis oblatio est sacrificium, ut dicit S. Thomas, a. 3,
ad 3, sed videbimus tamen infra quod oblatio interior est quid princi­
palius in sacrificio quam id quod fit exterius, nam hoc signum exterius
esset sine valore religioso si fieret sine oblatione interna.

2) Dicitur rei sensibilis, nam ut ait S. Thomas, a. 1, « est modus
conveniens homini, ut sensibilibus signis utatur ad aliqua exprimenda,
quia ex sensibilibus cognitionem accipit. Et ideo ex naturali ratione
procedit, quod homo quibusdam sensibilibus rebus utatur offerens eas
Deo in signum debitæ subjectionis et honoris, see. similitudinem eorum
qui dominis suis aliqua offerunt in recognitionem dominii ». Hæc est
fundamentalis significatio in qua invenitur adoratio et gratiarum actio.
Imo in hoc art. I, S. Thomas dicit : « oblatio sacrificii pertinet ad jus
naturale », nam « ratio naturalis dictat homini quod alicui superiori
subdatur propter defectus quos in seipso sentit, in quibus ab aliquo
superiore indiget adjuvari et dirigi, et quidquid illud sit, hoc est quod
apud omnes vocatur Deus ». Hic indicatur ut finis, postulatio auxilii.
Sic sacrificium invenitur in omnibus religionibus. (Cfr. 11-11, q. 81, a. 7
de cultu externo in genere).
Ex hoc apparet, et est magni momenti, quod sacrif icium externum,
ut externum, est in genere signi, dum sacrificium internum est in ge­
nere actionis moralis, procedentis a virtute religionis, ut bene ostendit
Joannes a S. Thoma, De Euch., disp. 32, a. 1. Notanda sunt verba
S. Augustini, De Civit. Dei. c. 5, pluries citata a S. Thoma, v. g. 111",
q. 22, a. 2: « Omne sacrificium visibile invisibilis sacrificii sacramentum,
id est sacrum signum est ».
Unde signum externum non valet, nisi ad actum internum signi­
ficandum; et si defectu spiritus fidei et orationis sistimus in his signis
externis est formalismus pharisaicus, id est sola apparentia externa
religionis sine realitate, unde dicitur in Evangelio « cavete a fermento
pharisæorum » Matth. XVI, 6. et in I Cor., V, 8: < Itaque epulemur non
in fermento veteri, neque in fermento malitiæ et nequitiæ, sed in azimis
sinceritatis et veritatis ».
3) Dicitur: soli Deo facta (art. 2) quia sacrificium est actus, non
duliæ aut hyperduliæ, sed latriœ seu adorationis soli Deo debitæ. Dicit
enim S. Thomas 1. c. : « Significat autem sacrificium quod offertur exte­
rius interius spirituale sacrificium, quo anima seipsam offert Deo, see.
illud Ps. 50, « sacrificium Deo spiritus contribulatus » quia sicut supra
dictum est, q. 81, a. 7 et q. 84, a. 2, exteriores actus religionis ordinantur
ad interiores (qui sunt igitur principaliores). Anima autem se offert
Deo in sacrificium, sicut principio suæ creationis et sicut fini suæ beatificationis. Secundum autem veram fidem solus Deus est creator ani­
marum nostrarum. In solo etiam Deo animæ nostræ beatitudo consistit.
Et ideo sicut soli Deo summo debemus sacrificium spirituale offerre, ita
etiam ei soli debemus offerre exteriora sacrificia ». Ibid, ad 2um:
« in oblatione sacrificii non pensatur pretium occisi pecoris, sed signifi-

catio, quia hoc fit in honore summi rectoris totius universi ». Honor enim
proportionari debet excellentiæ agnoscendæ, et igitur supremæ excellentiæ Dei debetur specialis honor adorationis, qui manifestatur per
sacrificium.
Propterea Apostoli et Angeli noluerunt adorari, Act. Ap. X, 25;
XIV, 14; Apoc., XIX, 10; XXII, 8, dum e contrario daemon dixit Christo
(Mt. IV, 9): « Hæc omnia tibi dabo, si cadens adoraveris me ». Ad quod
Christus respondit : « Dominum Deum tuum adorabis et illi soli servies ».
Sacrificium est ergo actus religionis seu latriæ, ut dicitur art.
3 corp.

4) Dicitur: per quamdam immutationem circa rem oblatam.
Quidam auctores dixerunt: per destructionem realem rei oblatae, et hoc
non possunt invenire in sacrificio Missæ, quia corpus Christi est incor­
ruptibile. Alii auctores, ut Suarez, Lugo, Lessius, dixerunt per realem
immutationem rei oblatae, sed pariter eam invenire nequeunt in sacrificio
Missæ, nam in eo corpus Christi non realiter immutatur, sed solum
substantia panis et vini, quæ non est proprie res oblata.

Cum magna attentione definiendum est genus, ut in hac definitione,
non ponatur jam species hujusce generis, v. g. ut non ponatur in defi­
nitione vitæ id quod pertinet ad sensitivum et non est in plantis. S. Tho­
mas attente usus est verbis voluntarie indeterminatis et generalioribus,
ut applicari possint omni sacrificio etiam incruento. Etenim a. 3, ad 3um,
ad ostendendum quod sacrificium est specialis actus religionis, distinctus
a devotione, ab oratione, a simplici oblatione, dicit: « sacrificia proprie
dicuntur, quando circa res Deo oblatas aliquid fit, sicut quod animalia
occidebantur et comburebantur, quod panis frangitur et comeditur, et
benedicitur. Et hoc ipsum nomen sonat, nam sacrificium dicitur ex hoc
quod homo facit aliquid sacrum. Oblatio autem directe dicitur, cum
Deo aliquid offertur, etiamsi nihil circa ipsum fiat, sicut dicuntur offerri
denarii et panes in altari, circa quos nihil fit. Unde omne sacrificium
est oblatio, sed non convertitur » scii, non omnis oblatio est sacrificium,
v. g. primitiæ erant oblationes tantum. Item Π-Π, q. 86. a. 1.
Notandum est quod S. Thomas agendo de sacrificio in genere et
nondum de speciebus ejus, ut sunt sacrificium cruentum et incruentum
ex intentione utitur terminis omnino communibus scii. « circa res Deo
oblatas aliquid fit » et aliquid quod sit expressio adorationis, repara­
tionis et aliorum finium sacrificii. Non dicit quod ad sacrificium requi­
ritur destructio rei oblatæ, nequidem realis ejus immutatio.
Revera ad sacrificium in genere suflicit quœ.dam immutatio circa
rem oblatam, etiamsi non sit realis et physica immolatio victimæ, re­
quisita ad sacrificium cruentum ut cruentum est. Et de facto in Missa
erit solum sacramentalis immolatio corporis Christi, id est immolatio
in genere signi, non vero realis et physica, sed sacramentalis quæ fiet
per realem et duplicem transsbstantiationem quæ terminatur ad corpus

et ad sanguinem Christi. Sic aliquid fit circa rem oblatam, scii, per con­
secrationem fit duplex transsubstantiatio panis et vini quæ realiter ter­
minatur ad corpus et ad sanguinem Christi, prout solum corpus ejus
est realiter ex pane, et solus sanguis ejus est realiter ex vino. Vere
aliquid fit circa rem oblatam. Et sufficit immolatio non physica, sed sa­
cramentalis, scii, in genere signi, nam pro sacrificio in genere, id quod
fit exterius circa rem oblatam est proprie in genere signi, ut dixit
S. Thomas 1. c. a. 2: « Oblatio sacrificii fit ad aliquid significandum. Si­
gnificat autem sacrificium quod offertur exterius, interius spirituale
sacrificium, quo anima seipsam offert Deo ». Propterea sacrificium Caini
non fuit acceptatum a Deo, quia erat solum externum.
Sic explicatur definitio traditionalis sacrificii in genere scii.: sacri­
ficium proprie dictum est oblatio rei sensibilis soli Deo facta ad testan­
dum supremum ejus dominium nostramque subjectionem, per quandam
immutationem circa rem oblatam, et facta a legitimo ministro qui pro­
prie est sacerdos. Non requiritur realis destructio rei oblatæ, quamvis
pluries inveniatur, nec requiritur realis immutatio hujus rei, sufficit
quod aliquid fiat circa rem oblatam et aliquid expressivum adorationis,
reparationis, postulationis aut gratiarum actionis. Sic in Missa dicemus
aliquid fit circa rem oblatam, scii, duplex consecratio et transsubstan­
tiatio, quæ terminatur ad corpus et sanguinem Christi, ut sit in altari
in statu mortis, sed sub speciebus panis et vini.
Dubium: Quando est destructio rei oblatæ, ut occisio victimæ, aut
totalis ejus combustio, quid significatur per eam?
Hoc explicatur a S. Thoma I-II, q. 102, a. 3, ad 5u,n. Assignat
triplicem symbolismum, scii. : « animalia in sacrificio oblata occide­
bantur, quia veniunt in usum hominis occisa, secundum quod dantur
homini ad esum (in hoc est gratiarum actio pro beneficiis a Deo acceptis,
et speciatim offerebantur animalia munda, ut columba, agnus)... Simi­
liter etiam per occisionem animalium significatur destructio peccato­
rum, et quod homines erant digni occisione pro peccatis suis, ac si illa
animalia loco eorum occiderentur, ad significandam expiationem pec­
catorum. Per occisionem etiam hujusmodi animalium significabatur
occisio Christi ».
Circa hoc dicendum est quod Deus vult quidem destructionem pec­
cati sed non peccatoris, imo vult vitam ejus. Ut dicitur in Sap., I, 13:
« Deus mortem non fecit, nec lætatur in perditione viventium ». Unde id
quod principaliter postulat Deus, etiam in sacrificio expiationis, non
tam est mors victimæ oblatæ, quam contritio cordis humiliati et pœnitentis. Sic etiam communiter dicitur quod passio Domini habet suum
valorem ex ipso heroico amore Salvatoris pro Deo et animabus; summus
dolor et mors nullum valorem haberent sine amore Dei l.
i Cfr. de hac re: Lepin, op. cit., p. 720; M.
1831, p. 1-17, Esquisse, p. 7-65.

de

Là Taille, Myst. fidei, 3" ed.

Pariter S. Thomas I-Il, 102, a. 3, ad 8ura ostendit symbolismum
holocausti dicendo: « In holocausto totum comburebatur, ut sicut
totum animal resolutum in vaporem sursum ascendebat, ita etiam signi­
ficaretur totum hominem et omnia quæ ipsius sunt. Dei dominio esse
subjecta et ei esse offerenda ».
Unde immutatio externa facta circa rem oblatam significat obla­
tionem internam animæ Deo creatori, oblationem nempe adorationis,
nec non gratiarum actionis, sæpe etiam supplicationis et reparationis
pro peccato commisso. Sed semper prævalet idea conversionis animæ
ad Deum supra ideam destructionis, non enim destruitur peccator, sed
peccatum: ut homo ad Deum conversus, propter Deum vivat.
5) Denique in definitione sacrificii dicitur a legitimo Dei ministro
(Π-Il, q. 85, a. 4), quia sacrificium est specialis actus religionis non
solum simul externus et internus, sed publicus, id est offertur, non pro
solo offerente sed pro populo, ergo debet offerri per publicum et depu­
tatum ministrum, qui nomine omnium agat. Unde dicitur ad Hebr. V,
1: « Omnis pontifex ex hominibus assumptus pro hominibus consti­
tuitur in his quæ sunt ad Deum, ut offerat dona et sacrificia pro pec­
catis ». Sed omnes fideles tenentur ad offerendum sacrificium internum,
et fideles tenentur etiam ad offerendum sacrificium externum cum sa­
cerdote.
Sic sufficienter explicatur traditionalis definitio sacrificii proprie
dicti, ut formulata est ad S. Thoma.
Corollarium. Sacrificium est altissimus actus virtutis religionis,
quia simul est internus, externus et publicus, sic est actus totius populi
et fines ejus sunt altissimi, scii, adorationis, petitionis, reparationis,
gratiarum actionis. Proinde culmen vitæ interioris manifestatur in illo.
Et quasi omnes alii actus virtutis religionis ad illud concurrunt, ut
devotio, simplex oratio, oblatio interna sacrificii improprie dicti etc...

Animadversio. Sacrificium proprie dictum sæpe est rituale, ut Cœna,
Missa, sed potest esse eminenter rituale ut sacrificium Crucis, quamvis
in eo nullus ritus liturgicus appareat.
Hoc est contra P. de la Taille (Esquisse p. 8) et Myst. fidei, 2* ed.,
p. 29 et etiam contra M. Lepin. Prior tenet quod sacrificium crucis non
fuisset verum et perfectum sacrificium si antea non fuisset oblatio ejus
ritualis in Cœna; tunc videtur quod sacrificium crucis sit solum pars
sacrificii et non sacrificium perfectissimum omnium, ut dicit tota tra­
ditio.
M. Lepin op. cit„ p. 740 dicit sacrificium Crucis fuisse sacrificium
personale non rituale, quod dici posset de quolibet martyrio.
Dicendum est: sacrificium crucis est eminenter rituale; 1) quia est
maximum sacrificium figuratum ab omnibus sacrificiis ritualibus V. T.
nec non a Cœna, et commemoratum a Missa; 2) quia victima oblata in
sacrificio Crucis fuit ab œtemo electa a Deo; 3) quia fuit oblata a su-

premo sacerdote, et igitur est plus quam simplex martyrium, quod de
se non est sacrificium proprie dictum, sicut non ommis martyr est sa­
cerdos proprie dictus >.
Art.

11. —

DE DIVISIONE SACRIFICII

Hæc divisio proponi potest secundum quatuor causae, sic magis
apparebit valor definitionis sacrificii in communi et quare debeat fieri
terminis voluntarie indeterminatis, sicut non debet poni in definitione
vitæ id quod est proprium vitæ sensitivæ et non invenitur in vegetativa.

1) Ratione agentis instituentis habetur: a) sacrificium legis naturae
sine positiva determinatione Dei, ut sacrificium Abel, Melchisedech ;
b) sacrificia Veteris Legis seu legis mosaicæ quæ erant figura sacrificii
Crucis; c) sacrificium Novæ Legis, quod offertur modo cruento in Cruce,
modo incruento ante mortem Christi, in Cœna, et in Missa post mortem
Christi.
2) Quoad finem, sacrificium dividitur see. quatuoi· fines ejus, scii. :
a) sacrificium adorationis, in V. T. præsertim holocaustum quo expri­
mebatur elevatio totius mentis ad Deum et unio cum Deo, sic convenit
perfectis; b) sacrificium impetrationis postulat gratias necessarias ad
salutem; c) sacrificium propitiationis, seu expiationis vel reparationis,
offertur ad remissionem culpæ et pœnæ; d) sacrificium gratiarum actio­
nis, ut hostia pacifica in V. T. est signum gratitudinis pro Dei beneficiis.
S. Thomas notat IIP, q. 22, a. 2, quod sacrificium Crucis, ut per­
fectissimum omnium et ab aliis figuratum, ordinatur ad hos quatuor
fines, et pariter Missa, prout est idem sacrificium quoad substantiam ac
sacrificium Crucis.
Hæc divisio quatuor finium sacrificii est maximi momenti in ordine
spirituali et ideo B. P. Eymard sæpe, durante hora sancta, considerabat
per modum meditationis hos quatuor fines.

5) Ex parte formœ sacrificii seu actionis sacrificii in V. T. di­
stinguebantur ut explicat S. Thomas I-Π, q. 102, a. 3: oblatio pro
peccato cujus una pars comburebatur, alia dabatur in usum sacer­
dotum: hostia pacifica ad conservationem animæ, dividebatur in tres
partes, una incendebatur in honorem Dei, secunda dabatur sacerdotibus,
tertia fidelibus; holocaustum, ad elevationem mentis ad Deum, tota
victima comburebatur.
Item ex parte formæ sacrificium dividitur in cruentum scii., cum
immolatione reali seu physica victimæ, et incruentum scii., sine reali
effusione sanguinis, ut sacrificium Melchisedech, Cœna et Missa.
i Cf. Diet, théol. cath.: art. « Messe », col. 1244 ss.

Notandum est etiam quod sacrificium cruentum potest esse active
cruentum, ut occisio et oblatio agni paschalis, aut solum est passive
cruentum ut sacrificium Crucis, in quo Christus sese obtulit morte in­
tercedente, sed occisio ejus fuit magnum sacrilegium, non quidem re­
novandum in Missa. Cfr. S. Thomas III, q. 48, a. 3, ad 3u,n: « Passio
Christi ex parte occidentium ipsum fuit maleficium, sed ex parte ipsius ex
caritate patientis fuit sacrificium. Unde hoc sacrificium ipse Christus
obtulisse dicitur, non autem illi qui eum occiderunt ». Cf. ma, q. 22,
a. 2, ad 1 : « Christus non se occidit, sed seipsum voluntarie morti
exposuit ».
4) Quoad materiam oblatam sacrificia proprie dicta in V. T. divide­
bantur prout offerebantur animalia, aut fructus terræ, frumentum,
panis, sal, thus ardens, aut libamina, scii, vinum aut oleum. Cf. S. Th.
I-Π, q. 102, a. 3, ad 13m, 14>".

Animadversio. Definitio logica sacrificii est quid logice univocum;
sed si consideratur causalitas seu valor realis sacrificiorum, tunc causalitas omnium sacrificiorum V. T. et etiam valor Cœnæ ac Missæ de­
pendet ex valore sacrificii Crucis, quod in hoc ordine causalitatis est,
ut aiunt Scholastici, primum analogatum, a quo omnia sacrificia alia
dependent.
Ita pariter quamvis definitio virtutis moralis sit quid logice univo­
cum, tamen quoad causalitatem omnes virtutes morales dependent a
suprema earum, quæ est prudentia, auriga virtutum. Ita generaliter
Thomistæ et specialiter Joannes a S. Thema ubi de virtutibus moralibus.
Sic sufficienter constat de diversis finibus sacrificii etiam in omnibus
religionibus '.
Coroll.· Altissimum omnium sacrificiorum est igitur sacrificium
crucis, cuius omnia sacrificia antecedentia erant figura et cujus Missa
est commemoratio, velut continuatio modo sacramentali et applicatio
usque ad finem mundi.
1 Cf. J. Grimai., Le Sacerdoce et le sacrifice de N. S. Jésus Christ, 4» ed.
1926, I. P. ch. I, « Universalité du sacrifice »:
« Dans toute l'antiquité païenne ou juive, au centre de la vie religieuse
apparait le sacrifice, l’acte suprême du culte, consistant dans l’offrande et la
destruction d’une victime en l’honneur de la divinité». — Ch. Π: «L’idée de
la substitution »: «Le trait le plus saillant du sacrifice antique parait être la
substitution d’une victime, offerte et immolée au nom de l’homme, soit parfois
pour racheter savie. soit du moins pour exprimer ses sentiments d’adoration
et d'expiation ». — Ch. III, L’idée d’alliance: « L’effet principal du sacrifice
antique paraît avoir été de créer ou d’entretenir une sorte d’alliance, par la
quelle la divinité s'unissait, par une espèce de lien de famille aux membres de
la société religieuse et les admettait en participation à ses biens ». — Ch. IV,
La communion: « Elle terminait ordinairement le sacrifice antique; en man­
geant l’hostie, qui lui est substituée, l'homme s’identifie, s'offre et s’immole
davantage avec elle; en mangeant l’hostie devenue chose divine et sacrée,
l'homme, assis comme un ami à la table de Dieu, se sanctifice et se divinise
en quelque sorte ».

Communiter tenetur sacrificium Crucis etiam independenter a
Cœna esse perfectissimum sacrificium, in quo, quamvis dissentiat P.
de la Taille, est non solum cruenta immolatio, sed etiam oblatio clare
expressa sensibiliter in actibus externis Christi patientis et in ultimis
verbis ejus, speciatim in his: « Pater, in manus tuas commendo spi­
ritum meum (Luc. ΧΧΙΠ, 46) et « Consummatum est » (Jo. XIX, 30),
cf. m, q. 48, a. 3. Finis ejus est reconciliatio nostra cum Deo ut quadam
spirituali societate inhaereamus illi in aeternum x.

Art. 111. — QUARE OBLATIO SIT ID QUOD PRINCIPALE EST IN
SACRIFICIO, VELUT ANIMA SACRIFICII

Responsio satis facilis est, quia id quod fit exterius scii, immolatio
externa, aut immutatio circa rem oblatam, est solum signum internae
oblationis qua anima se offert Deo; et manifestum est quod sacrificium
spirituale et internum altius est quam sacrificium externum. Dicit enim
Aug. (Civ. Dei, 1. 10, c. 5) pluries citatus a S. Thoma: « Sacrificium
exterius est signum interioris sacrificii, quo quis seipsum offert Deo »
cf. ma, q. 48. a. 3, et q. 82, a. 4 c.
Sine oblatione interna sacrificium externum nullum valorem reli­
giosum haberet; nequidem dolorissima passio Christi valorem moralem
et religiosum haberet si Christus eam non obtulisset ex amore Dei et
animarum. Unde in sacrificio Crucis et Missæ valor magis sumitur ex
oblatione interna Christi quam ex dignitate victimæ 2.
Attamen oblatio est solum genus sacrificii et immolatio vel immu­
tatio facta circa rem oblatam est ejus differentia specifica, plusquam
conditio ritualis, quidquid dicant quidam auctores, qui non quærunt
differentiam specificam. Dicit enim S. Thomas ΙΙ-Π, q. 85, a. 3, ad 3um
« Omne sacrificium est oblatio, sed non omnis oblatio est sacrificium;
nam sacrificium significat quod homo aliquid sacrum facit circa rem
oblatam ».

Dubium. Quomodo vero genus alicuius rei possit esse quid princi­
palius quam ejus differentia specifica, dum in homine differentia speci­
fica est perfectior quam genus animalitatis?
Respondetur: genus est quid minus perfectum quando sumitur ex
materia, ut animalitas, dum rationalitas sumitur in homine ex spiritu.
Sed quandoque genus sumitur ex.alto; ita in sacrificio, oblatio spi­
ritualis et interna est quid altius quam immolatio externa victimæ.
Genus intellectus humani, scii, ipsa intellectualitas creata est quid altius
t Cf. Dici, théol. cath., art. « Messe », .coi. 1245; et Lbpin, op. cit., p. 689-697.
2 Quando B. Maria Virgo obtulit Filium suum in Calvario. oblatio ejus erat
valoris liniti ex parte personæ offerentis, et valoris infiniti ex parte victimæ
oblatæ. Sed ipsa oblatio personalis Christi erat actus theandricus.

quam rationalitas, nam intellectualitas est perfectio simpliciter simplex,
non vero rationalitas; intellectualitas restringitur in rationalitate. Pari­
ter vita est perfectio simpliciter simplex et est perfectior in se quam
vegetativum et sensitivum, quia coarctatur, limitatur in illis. Item vita
Christiana consistens præsertim in adimpletione duorum præceptorum
amoris et in exercitio virtutum theologicarum, est quid altius quam vita
religiosa consistens in adimpletione trium consiliorum, quæ subordinantur supremis præceptis; item tres virtutes paupertatis, castitatis et
obedientiæ subordinantur virtutibus theologicis. Vita religiosa denique
propter eamdem rationem est de se quid magis principale quam species
ejus, v. g. vita benedictina, dominicana, carmelitana, see. talem vel
talem regulam determinata. Unde quandoque genus, si sumitur ex alto,
ex spiritu, ex relatione ad finem ultimum, est quid magis elevatum quam
differentia specifica.
Sic in sacrificio oblatio spiritualis interna est quid altius quam im­
molatio externa victimæ.
Ex hoc apparet quod realimus sacrificii magis sumendus est ex
parte oblationis internes, quæ est res significata, quam ex parte signi
externi. Ita generaliter realismus alicuius significationis magis sumitur
ex parte rei significatce quam ex parte signi significantis.
Unde realismus Missa: magis inquirendus est ex parte oblationis
intemœ perdurantis in mente Christi principalis sacerdotis quam in im­
molatione sacramentali quæ est in genere signi.
Hoc clarius constat in exemplis sacrificiorum Caini, Abel et Abrahæ
(cf. Gen. TV, 3, 5; XXII, 13, 16, 17; Ps. L, 18, 19).
In Gen. IV legitur: «Factum est ut Cain offerret de fructibus
terræ munera Domino. Abel quoque obtulit de primogenitis gregis sui et
de adipibus eorum; et respexit Dominus ad Abel et ad munera ejus. Ad
Cain vero et ad munera illius non respexit, iratusque est Cain vehe­
menter, et concidit vultus eius... Dixit Dominus ad eum: Quare iratus
es? Nonne si bene egeris, recipies... ». Et statim postea narratur quod
impius Cain Abel fratrem suum occidit, et a Deo punitur. Est prima
manifestatio mysterii prædestinationis (cf. Grimai, op. cit., p. 68).
In Ep. ad Hebr. XI, 4, dicitur: « Fide plurimam (pretiosiorem) ho­
stiam Abel quam Cain Deo obtulit, per quam testimonium consecutus
est esse iustum... et per illam (fidem) defunctus Abel adhuc loquitur ».
Ibid. XH, 24 dicitur de Jesu: « est testamenti novi mediator » et sanguis
ejus melius loquitur quam sanguis Abel. Unde Patres dixerunt quod
iustus Abel, occisus ab impio Cain fratre suo, erat iam figura Christi
innocentis occisi a Judæis. Inde dicitur in Apoc. ΧΙΠ, 8: « Dignus est
Agnus qui occisus est (in figura) ab origine mundi ».
Abel occisus est a Cain quia sacrificium suum fuit acceptatum, scii,
quia obtulerat cum fide et pietate sacrificium quod acceptatum est a
Deo, qui non respexit ad munera Caini sine vera pietate oblata. Sed
mors Abelis est ejus gloria, quia per eam figurat Salvatorem, qui erit
sacerdos et victima.

In hoc clarissime apparet quod pia oblatio interna est velut anima
sacrificii et quod sine ea non habetur nisi cadaver sacrificii, ut sacri­
ficium Cain a Deo non acceptatum.
Eadem veritas apparet in sacrificio Abrahæ de quo agitur in Ge­
nesi, XXII, ubi narratur quod fides et obedientia Abrahæ probatur a Deo
per præceptum immolandi filium suum Isaac, sed ab ipsius immolatione
externa prohibetur Abraham ab Angelo, promissionesque ei denuo ob
hanc insignem obedientiam confirmantur. Id est oblatio interna Abrahæ,
et etiam filii sui mortem heroice acceptantis, fuit ita generosa, ut suffi­
ceret sine immolatione externa, unde v. 12 Angelus dicit Abrahæ in
nomine Dei : « Aon extendas manum tuam super puerum, neque facias
UU quidquam; nunc cognovi quod times Deum et non pepercisti uni­
genito tuo propter me. Levavit Abraham oculos suos et vidit post tergum
arietem inter vepres hærentem cornibus, quem assumens obtulit holo­
caustum pro filio ». Id est : in substitutione pro filio. Isaac autem ligatus
in altare erat figura Christi crucifigendi.
Unde in Canone Missæ revocantur in memoriam hæc duo sacrificia
Abel et Abrahæ ad significandum quod sacrificium valet secundum spi­
ritum fidei et pietatis quocum offertur Deo.
S. Thomas dicit I-Π, q. 20, a. 1 et sq., agendo de bonitate actuum
exteriorum : « Cum finis sit proprium objectum voluntatis, manifestum
est quod ratio boni vel mali quam habet actus exterior ex ordine ad
finem, per prius invenitur in actu voluntatis, et ex eo derivatur ad actum
exteriorem ». Ibid. a. 2 : Attamen actus exterior aliquid addit, nam
« non est perfecta voluntas nisi sit talis, quæ opportunitate data ope­
retur ». Ergo, ut notat Billuart, actus exterior addit actui interiori boni­
tatem, vel malitiam non simpliciter, seu distinctam a bonitate vel ma­
litia interiori, sed sec. quid, id est eamdem extensam et consummatam.
Confirmatur: De communi sensu Theologorum post S. Thomam, illi qui
voluntate tantum sunt martyres, licet æquale præmium essentiale me­
reantur, non tamen merentur præmium accidentale, quod dicitur aureola
quam obtinent illi qui reipsa pro Christo sanguinem fuderunt.

ιβ

De

CAPUT Π

DE MISSA UT EST VERUM SACRIFICIUM
Art. I. — In quonam sensu Missa est verum Sacrificium sed in­
cruentum, secundum Cone. Trid.
Art. Π. — Classificatio approximativa sententiarum de essentia
.sacrificii Missæ.
Art. ΠΙ. — Quomodo theologice probatur Missam esse verum sa­
crificium.
Art. IV. — An Christus ut principalis Sacerdos non solum virtua­
liter sed actualiter offerat Missas quæ quotidie celebrantur.

Art 1. — IN QUONAM SENSU MISSA EST VERUM SACRIFICIUM
SED INCRUENTUM SECUNDUM CONCILIUM TRIDENTINUM
Status quœstîonis: — Non eodem modo ponebatur hæc quæstio
ante apparitionem protestantissimi. Tempore enim S. Thomæ et antea
usque ad sæc. XV, sic ponebatur problema ut in ΠΓ, q. 83, a. 1: Utrum
in hoc Sacramento Christus immoletur. Et respondebatur cum S. August,
citato in arg. « Sed contra » : « Semel immolatus est in seipso Christus,
et tamen quotidie immolatur in sacramento» 1. Quod sic explicabatur:
Immolatur sacramentaliter et incruente, prout per duplicem consecra­
tionem et duplicem transsubstantiationem Christus ponitur in altari
quasi in statu mortis, et hæc sacramentalis immolatio est repræsentatio
cruentæ immolationis Calvarii et applicatio meritorum Passionis.
Legendus est corpus art. S. Thomæ 2.

Protestantes autem dixerunt: Tunc Missa est solum memoriale
præteriti Sacrificii Crucis et non est verum Sacrificium. Unde ab isto
tempore sic ponitur quæstio: An Missa sit vere et proprie dictum Sa­
crificium.
1 Bpist. 98 ad Bonifacium.
2 Quoad necessitatem utriusque speciei, cf. S. Thomam IU, q. 74, a. 1,
q. 76, a. 2, q. 80, a. 12, ad 3.
Et sæpe affirmat S. Doctor quod celebrans offert Missam in persona Christi
ΙΠ, q. 22, a. 3, ad 2; q. 78, a. 3, 4; q. 82, a. 4, 5, c. 2“, 3®. a. 6, a. 7. ad 3, a. 8.
Item quod Eucharistia continet Christum passum ΙΠ, q. 73, a. 4, ad 3: a. 5,
ad 2; q. 75, a. 1; q. 78, a. 6, ad 1“.

Principalis obiectio Protestantium quæ præsertim a Zwinglio 1 et
Calvino proponitur, est ista:
Omne verum sacrificium exigit realem destructionem seu immola­
tionem victimæ oblatæ. Atqui in Missa non invenitur hæc realis destruc­
tio seu immolatio victimæ oblatæ, sc. corporis Christi gloriosi. Ergo
Missa non est verum et proprie dictum Sacrificium 2.
Hæc difficultas non nova erat, sæpe formulata est a scholasticis,
v. g. a S. Alberto Magno in IV Sent. dist. 13, a. 23, et a S. Thoma HI,
83, a. 1: 2α obiectio, scii. « Immolatio Christi facta est in cruce, in qua
tradidit semetipsum oblationem et hostiam Deo in odorem suavitatis
(Eph., V, 2). Sed in celebratione hujus mysterii Christus non crucifi­
gitur: Ergo nec immolatur ». — Respondebat S. Thomas ad 2um: « Sicut
celebratio hujus sacramenti est imago representative passionis Christi,
ita altare est representativum crucis ipsius, in qua Christus in propria
specie immolatus est », i. e. : Quotidie Christus immolatur non realiter
seu physice, sed sacramentaliter, in genere signi, sub speciebus panis et
vini et non in seipso 3. Hæc sufficiunt quoad statum quæstionis.
1. _

Quid

definivit Concilium Tridentinum contra

protestante·?

Principalis responsio C. Trid. ad protestantes est quod Missa est
verum sacrificium, sed incruentum, ad quod non requiritur immolatio
realis seu physica victimæ.
Definivit sess. ΧΧΠ, can. 1 (Denz. 948) : « Si quis dixerit in Missa
non offerri Deo verum et proprium Sacrificium, aut quod offerri non sit
aliud quam nobis Christum ad manducandum dari : A. S. »
Hoc quidem sic explicatur in capitulo correlativo (Denz. 938):
1) Explicatur Sacrificium Christi per ejus Sacerdotium: declaratur
sec. S. Paulum quod Christus constitutus est ut Sacerdos see. ordinem
Melchisedech, qui obtulit vero Deo panem et vinum: «Quoniam sub
1 Opera Zwinglii, t. H, fol. 200.
2 Dicit Zwingllua. 1. c., « Christus illic tantum offertur ubi patitur, sangui­
nem fundit, moritur... Christus autem non potest ultra mori, pati, sanguinem
fundere. Ergo Christus ultra offerri non potest». Item Calvin, Institutions. 1. IV.
c. 18, n. 5: « Si Jésus Christ à chaque Messe est sacrifié, il faut qu’en chacun
moment, en mille lieux, il soit cruellement tué et occis. Il y a effusion de sang
requise en tout sacrifice ». Differentia inter Lutherum ex una parte et Zwinglium
et Calvinum ex altera, est quod hi duo ultimi contra Lutherum negabant etiam
præsentiam realem. Cf. Diet, théol. cath., art. « Sacramentalre » (Controverse),
col. 451 et Enders. Luthersbriefwechsel, V, p. 262, 267, 294.
3 Objectiones protestantium contra sacrificium Missæ, sunt iam quasi ad
litteram apud S. Albertum Magnum ad modum diffic. solvendæ in IV Sent,
dist. ΧΙΠ, a. 23 : « Si Christus dicitur immolari, quia fit reprœsentatio immo­
lationis factæ, dicetur crucifigi et tradi, quia fit reprœsentatio crucifixionis et
occisionis factæ (scii, in pictura), quod falsum est»: i. e.: Missa non est sacri­
ficium, sed solum reprœsentatio sacrificii præterlti.
Ibidem S. Albertus sibi objicit: «In Sacramento nulli facienda est iniuria:
sed Christus, semel oblatus, hominum peccata tulit sufficienter ».
Resp. S. Albertus. In Missa non renovanda est occisio Christi, quæ fuit actus
iniquus Judæorum; sed in Missa fit oblatio victimæ ollm occlsæ. Nec fit iniuria
sacrificio crucis, quia est eadem victima quæ semper offertur et non quæritur
alia ad redemptionem nostram
1 Cf. Diet, thàol. oath., art. « Messe : La Messe dans l’Eglise latine à la
veille de la Réforme, col 1081-1085. — La Messe durant la période de la Réforme
et du Concile de Trente, col. 1085-1142.

priori Testamento (teste Apost. Paulo) propter Levitici sacerdotii imbe­
cillitatem consummatio non erat, oportuit (Deo Patre misericordiarum
ita ordinante), sacerdotem alium secundum ordinem Melchisedech
(Gen. 14,18; Ps. 109, 4; Hebr. 7, 11) surgere, Dominum nostrum, lesum
Christum, qui posset omnes, quotquot sanctificandi essent consummare
(Hebr. 10, 14) et ad perfectum adducere ».
Non potest magis ex alto considerari sacrificium Christi, scii, ex
altitudine sui Summi Sacerdotii, quod revelatum est simul ut Sacer­
dotium aeternum et ut sacerdotium secundum ordinem Melchisedech, qui
olim vero Deo obtulit panem et vinum. Concilium prius considerat finem
ultimum redemptionis generis humani primo intentum a Providentia
divina, et ex consideratione summi sacerdotii Redemptoris pervenit ad
duas formas ejus sacrificii, scii, ad formam cruentam et ad incruentam.
Hoc illustrat declarationes sequentes Concilii Tridentini: prius qui­
dem quoad Cœnam, quia Sacrificium incruentum illustratur per Sacer­
dotium correlativum et deinde illustratur Missa per Cœnam, ad colli­
genda omnia testimonia S. Scripturae.
2) Declaratur ergo quod Christus, sacerdos see. ordinem Melchi­
sedech in Caena, instituit incruentum Sacrificium Missae offerendum sub
speciebus panis et vini, ad commemorandum cruentum Sacrificium crucis
et ad ejus fructus usque ad finem mundi applicandos. Dicitur enim:
« Is igitur (Christus), Deus et Dominus noster, etsi semel seipsum in ara
Crucis, morte intercedente, Deo Patri oblaturus erat, ut æternam illis
redemptionem operaretur 1: quia tamen per mortem, sacerdotium ejus
exstinguendum non erat (Hebr. 7. 24), in cœna novissima, qua nocte
tradebatur, ut dilectæ sponsæ suæ Ecclesiae visibile (sicut hominum natura exigit) relinqueret sacrificium (can. 1), quo cruentum illud semel in
cruce peragendum repraesentaretur ejusque memoria in finem usque
saeculi permaneret (I Cor. 11, 24 sq., hoc facite in meam commemora­
tionem), atque illius salutaris virtus in remissionem eorum, quæ a nobis
quotidie committuntur, peccatorum applicaretur : Sacerdotem see. or­
dinem Melchisedech se in æternum (Ps. 109, 4) constitutum declarans,
corpus et sanguinem suum sub speciebus panis et vini Deo Patri obtulit,
ac sub earundem rerum symbolis Apostolis (quos tunc Novi Testamenti
sacerdotes constituebat), ut sumerent, tradidit, et eisdem eorumque in
sacerdotio successoribus ut offerrent, prœcepit per hæc verba: Hoc facite
in meam commemorationem (Luc. 22, 19; I ad Cor. 11, 24) uti semper
catholica Ecclesia intellexit et docuit (Can. 2) ».
3) Præcedens declaratio confirmatur ibidem per comparationem
Missæ cum sacrificio Agni Paschalis: « Nam celebrato veteri Pascha,
quod in memoriam exitus de Ægypto multitudo filiorum Israel immola­
bat (Ex. 12, 1) novum instituit Pascha, se ipsum ab Ecclesia per saI Sic de Sacrificio Crucis interpretantur verba Hebr. 9, 28: «Christus semel
oblatus est ad multorum exhaurienda peccata ».

cerdotes sub signis visibilibus immolandum (immolatione sacramental!)
in memoriam transitus sui ex hoc mundo ad Patrem, quando per sui
sanguinis effusionem nos redemit eripuitque de potestate tenebrarum
et in regnum suum transtulit (Col. 1, 13) ».
Rursus in hoc affirmatur sacramentalis et incruenta immolatio sub
speciebus panis et vini, ad commemorandam cruentam crucis immola­
tionem.
4) Secunda confirmatio sumitur ex prophetia Malachiæ qui « in
omni loco mundam oblationem offerendam » prædixit (Mal. 1, 11), et
dicit Concilium: « hæc quidem illa munda oblatio est, quæ nulla indi­
gnate aut malitia offerentium inquinari potest ».
5) Tertia confirmatio datur ex I Cor. 10, 21, ubi S. Paulus dicit
non posse eos qui participatione mensœ dœmoniorum polluti sunt, mensœ
Domini participes fieri, per mensam altare utrobique intelligens.
6) (In Cap. 2 et can. 3). Declaratur Missam non solum esse Sa­
crificium laudis et gratiarum actionis, sed propitiatorium pro vivis ac
defunctis, pro peccatis, poenis, satisfactionibus et aliis necessitatibus
offerendum. Ad hoc manifestandum in Cap. 2, declaratur quod in Missa
est eadem victima incruente immolata, et idem sacerdos principalis ac
in sacrificio Crucis. Dicitur enim: « Et quoniam in divino hoc sacrificio,
quod in Missa peragitur, idem ille Christus continetur et incruente
immolatur, qui in ara crucis semel sevpsum cruente obtulit (Hebr. 9, 28),
docet Sancta Synodus, sacrificium istud vere propitiatorium esse
(can. 3), per ipsumque fieri, ut, si cum vero corde et recta fide, cum
metu ac reverentia, contriti ac pœnitentes ad Deum accedamus miseri­
cordiam consequamur, et gratiam inveniamus in auxilio opportuno
(Hebr. 4, 16) Hujus quippe oblatione placatus Dominus, gratiam et
donum pænitentiæ concedens, crimina et peccata etiam ingentia dimit­
tit. Una enim eademque est hostia, idem nunc offerens sacerdotum mini­
sterio qui seipsum tunc in cruce obtulit, sola offerendi ratione diversa ».
Id est nunc offertur non cruente et dolorose, nec ad nova merita acqui­
renda, sed ad applicanda præterita Passionis merita. Hæc applicatio sic
explicatur ibid.: « Cujus quidem oblationis (cruentæ inquam) fructus
per hanc incruentam uberrime percipiuntur: Tantum abest, ut illi per
hanc quovis modo derogetur. (Can. 4) ».
I). — De testimoniis Sacrae Scriptures.

Conc. Tridentinum attulit omnia principalia S. Scripturæ testi­
monia ad ostendendum quod Missa est verum Sacrificium i.
1) Verba institutionis Eucharistiæ ostendunt Christum in cœna
fecisse aliquid sacrum, et post duplicem consecrationem nobis dixisse:
1 Cf. Diet, thiol. cath., art. «Messe»: La Messe d’après la S.te Ecriture,
c. 79C-863 (Mgr. C. Ruch).

« Hoc facite in meam commemorationem » Luc. XX, 19; I Cor. XI, 25.
Insuper Christus iam se tradidit in statu victimae, dicendo: « Hoc est
corpus meum, quod pro vobis datur ». « Hic est calix sanguinis mei,
qui pro vobis effundetur... ».
Denique circumstanti» indicant Eucharistiam institutam esse ut
substitueretur sacrificio agni paschalis.
2> Ex Verbis S.' Pauli constat quod mensa Domini de qua loqui­
tur est altare in quo offertur sacrificium, sicut mensa daemoniorum est
altare idololatriae. Dicit enim I Cor. X, 16, 22: « Calix benedictionis cui
benedicimus, nonne communicatio sanguinis Christi est? et panis quem
frangimus, nonne participatio corporis Domini est?... Non potestis ca­
licem Domini bibere et calicem dcemoniorum. Non potestis mensae Do­
mini participes esse et mensae daemoniorum, (nam ut ibid. v.20 dicitur,
« quae immolant gentes, daemoniis immolant et nam Deo ». Unde mensa
Domini est altare. Huic textui similis est id quod legitur ad Hebr. ΧΙΠ,
10: « Habemus altare de quo edere non habent potestatem qui taber­
naculo (levitico seu legali) deserviunt ».
Si autem habemus altare, ita et sacrificium, scii, commemorationem
cruenti sacrificii Crucis, sic est « communicatio sanguinis Christi ».
3) Cone. Tridentinum citavit textus S. Scripturae ex quibus con­
stat Christum esse sacerdotem see. ordinem Melchisedech qui obtulit
vero Deo panem et vinum. (Cf. Gen. XIV, 18; Ps. CIX, 4; Hebr. VII, 14).
Insuper ut dicitur ad Hebr. VII, Christus habet sacerdotium perpetuum,
quod non remanet otiosum, sed manifestatur in terris in sacrificio
eucharistico, in quo sub speciebus panis et vini offertur a suis ministris.
Cf. Hebr. XIII, 10 i.

4) Concilium citavit prophetiam Malachite (I, 11): « Non est
mihi voluntas in vobis, dicit Dominus exercituum: et munus non susci­
piam de manu vestra. Ab ortu enim solis usque ad occasum magnum est
nomen meum in gentibus, et in omni loco sacrificatur et offertur ttomini meo oblatio munda ».
Hic annuntiatur sacrificium proprie dictum, ut constat ex verbo
« sacrificatur ».
Insuper hoc sacrificium erit :
1) Novum, cum sit iudaicis sacrificiis subrogandum, et inter
Gentes offerendum;
2) Universale, ab ortu sohs usque ad occasum... in omni loco ».
3) Mundum seu Deo gratum.
4) et ut videtur incruentum, nam vox hebraica minchah, quæ
latine sic vertitur « oblatio munda », designat sacrificium constans
I Cf. J. M. VostÉ, Studia paulina, 1928, Romæ. p. 104-134; 176-179. — p. 134:
Variæ prærogativæ Christi sacerdotii « secundum ordinem Melchisedech ». —
ZEterna virtus Christi sacrifleii. p. 176-178.

farina et polenta. Hi autem characteres simul sumpti non conveniunt
sacrificiis iudaicis, neque sacrificio crucis (quod oblatum est in uno loco,
non in omni loco), sed solum sacrificio Missæ, quod vere est novum,
universale, mundum et incruentum.
Sic sufficienter sacrificium Missæ exprimitur in S. Scriptura, expli­
cite in N. T. et annuntiatur in V. T.
III. — Testimonium traditionis.

Hoc testimonium de Missa, ut est verum sacrificium, ita clarum est
ut ipsi Protestantes concedant Patres admisisse sacrificium euchari­
sticum; sed pseudoreformatores reiiciunt Traditionem et ad solam
Scripturam instinctu privato et libero recurrunt.
Quoad progressum intelligentiæ dogmatis notandum est quod per
tria priora sæcula Missa habetur ut sacrificium verum, a sacrificiis
antiquæ legis distinctum, eaque complens ac perficiens k Ita auctor
doctrinæ duodecim Apostolorum (Didache), S. lustinus, S. Irenæus,
qui Missæ applicant vaticinium Malachiæ, et S. Cyprianus in Epist. ad
Cæcilium. Cf. Journel. Enchirid. Patrist. (index Theologicus, p. 866,
n. 512, 517, 520.
S. Cyprianus, Ep. 63, 14 (Journel, 584) dicit: « Si Christus Jesus
Dominus et Deus noster ipse est summus sacerdos Dei Patris, et sacri­
ficium Patri seipsum obtulit, et hoc fieri in sui commemorationem præoepit, utique ille sacerdos vice Christi vere fungitur, qui id quod
Christus fecit imitatur et sacrificium verum et plenum tunc offert in
Ecclesia Deo Patri, si sic incipiat offerre secundum quod ipsum Christum
videat obtulisse ».
S. Gregorius Nyss. In Christi resurr., or. 1. Journel, 1063, ait:
« Christus seipsum pro nobis hostiam offert et victimam immolat, sacer­
dos simul existens et agnus Dei, ille qui mundi peccatum tollit ».
S. J. Chysost.: « mutato sacrificio, pro brutorum mactatione, seip­
sum (Christus) jussit offerri ». In 1 ad Cor., hom. 24, 2; Journel, 1193.
— « Hoc quod in calice est, illud ipsum est quod ex latere fluxit, et illius
sumus participes » ibid., Journel, 1192. — « Oblatio eadem est, quisquis
offerat, sive Paulus, sive Petrus; eadem est quam Christus dedit disci­
pulis, et quam nunc sacerdotes faciunt ». In II ad Timoth., hom. 2, 4,
Journel, 1207.
S. Augustinus: Quamvis « semel immolatus fuerit Christus in
seipso, tamen in sacramento non solum per omnes Paschæ solemnitates,
1 Cf. Diet, théol. cath., art. «Mesae»: La Messe dans les Pères anténicéens,
La Didaché, St. Clément, St. Ignace, S. Polycarpe, St. Justin, St. Irénée, Clé­
ment d'Alex.. Orlgène, St. Hyppolyte, Tertullien, St. Cyprien, col. 864-947 (Mgr.
C. Ruch). — La Messe dans l'Eglise latine jusqu'à la veille de la Réforme,
ool. 965-1085 (A. Gauuec).

sed omni die populis immolatur ». Ep. 98, c. 9. Journel 1424. Item
S. Fulgentius (Journel, 2270).
S. Gregor. M.: « Hinc ergo pensemus quale sit pro nobis hoc sacri­
ficium, quod pro absolutione nostra, passionem Unigeniti Filii imitatur ».
Dialog., 1. IV, c. 38; Journel, 2323.
A sæc. TV ad VI, Patres ostendunt intimam esse connexionem inter
Sacrificium Eucharisticum et Sacrificium Crucis, cuius Missa est conti­
nuatio prout in utroque idem est principalis offerens et eadem victima.
Ita S. Cyr. Hierosolimitanus, cateches., 23, S. Joannes Chysost.,
qui scribit in homil. in Epist. ad Hebr. XVII, 3: « Offerimus quidem
(Christum), sed ejus mortem revocamus in memoriam » Hic textus cita­
tus est a S. Thoma ΠΙ, 83, a. 1, sub nomine Ambrosii.
Apud S. August, invenitur apparens paradoxum, prout tenet: 1)
Missam esse verum sacrificium; 2) In ea immolationem esse solum re­
presentative. Hæc difficultas solvitur ex ejus definitione sacrificii in ge­
nere, scii, de Civitate Dei 1. 10, c. 5 : « Sacrificium visibile est invisibilis
sacrificii sacramentum, id est sacrum signum » Si autem ita est, scii, si
sacrificium externum sit in genere signi, potest dari verum sacrificium
sacramentale, in quo scii, immolatio sacramentalis et incruenta sit si­
gnum tum oblationis internæ Christi, tum præteritæ immolationis cruentæ crucis. Unde dicit Aug. contra Faustum 1. XX, c. 21 (Journel 1604)
« Hujus sacrificii caro et sanguis ante adventum Christi per victimas
similitudinum promittebatur, in passione Christi per ipsam veritatem
reddebatur, post ascensum Christi per sacramentum memoriæ cele­
bratur ». Semper est eadem doctrina ac in Epistola S. Augustini ad
Bonifacium, citata a S. Thoma in arg. « sed contra: « Semel immolatus
est in semetipso Christus, et tamen quotidie immolatur in sacramento »
seu sacramentaliter immolatur. Hic textus communiter citatur a theo­
logis, a Petro Lombardo et ab ejus commentatoribus.
Item a sæculo IV ad VI liturgi» omnes, licet in multis ritibus discre­
pantes, disertis vocibus testantur Missam esse plenum et verum sacri­
ficium, oblationem, et immolationem (scii, sacramentalem).
A sæculo VI ad XIII non solum natura, sed et effectus sacrificii
Missæ describuntur, qui iidem esse dicuntur ac sacrificium crucis. Ita
S. Gregorius Magnus (Dial. 1. TV, 55) narrat quomodo Justus monachus
a purgatorio liberatus fuerit post triginta Missas pro eo celebratas. Paschasius Radbertus in suo libro « De Corpore et Sanguine Christi » te­
statur Redemptorem quotidie in altari peragere quod tempore pas­
sionis gesserat, ideoque fideles a peccatis quotidianis vi Eucharistiæ
liberari, cf. P. L. 1.120, c. 1294, 1328. Item S. Thomas in nostro articulo.
Denique Patres et theologi sæpe notaverunt quod religio non potest
esse sine sacerdotio et sacrificio, nam ipsa ratio dictat supremum Dei
dominium agnoscendum esse aliquo exteriori actu soli Deo exhibendo.
Sublato autem sacrificio missæ nullum esset nunc sacrificium in religione
Christiana, nam sacrificium crucis, consistens, ut cruentum, in actu

transitorio, non amplius existit ut cruentum, imo Christus nunc est
impassibilis et gloriosus. Si igitur non existeret sacrificium incruentum
Missæ, nullum esset nunc sacrificium in Ecclesia. Deesset perfectissimus
actus religionis.
Recenter Dom A. Vonier O. S. B. optime evolvit traditionalem
doctrinam Patrum et theologorum de sacrificio sacramentdli Missæ,
ostendendo plenam significationem hujusce adjectivi « sacramentalis »
prout distinguitur a sacrificio physico ac cruento crucis, et prout simul
refertur ad illud. Ad hoc plene intelligendum oportet perlegere opus
hujusce auctoris A Key to the Doctrine of the Eucharist., La clef de
la doctrine eucharistique, trad. Roguet. Lyon, 1942, cf. p. 113, 118,
124-130. 142-143; speciatim: cap. X, Le sacrifice de la Messe n’est
pas un sacrifice naturel (par immolation physique ou sanglante) —
cap. XI: Le sacrifice de la Messe est un sacrifice sacramentel. — Cap.
XU: L’essence du sacrifice de la Messe; — cap. XIII: Le Christ mort est
rendu présent, appliqué et immolé (sacramentellement) dans le sacri­
fice eucharistique; — Cap. XIV: L’unité du sacrifice chrétien». Sic
optime intelliguntur traditionis documenta.
Art.

11.

—

CLASSIFICATIO

APPROXIMATIVA

SENTENTIARUM

DE ESSENTIA SACRIFICII MISSÆ

Hæ variæ sententiæ longe exponuntur modo historico in opere M.
Lepin, L’idée du Sacrifice de la Messe 1926, in quo facile inveniuntur
referentiæ ad opera auctorum quos statim citabimus.
Sunt præsertim duæ categoriæ sententiarum; prima categoria
admittit immutationem realem rei oblatæ in essentia sacrificii Missæ,
altera autem eam negat, et admittit immolationem non proprie realem
seu physicam, sed sacramentalem seu mysticam.
1» Categoric sententiarum. Secundum hos auctores in sacrificio
Missæ est realis aut saltem virtualis immutatio corporis Christi. Sic sub­
dividuntur hæ sententiæ:

A - Est immutatio realis corporis Christi in ipsa consecratione
prout corpus Christi ponitur in statu decliviori, privatur naturali exer­
citio sensuum, non videt, non audit; est quasi exinanitio, æquivalens de­
structioni (Ita Card, de Lugo, Hessel etc.).
Respondetur: Christus vere vivens est in Eucharistia, et elicit
actus vitales naturales et supernaturales ; imo ibi est ut immortalis et
gloriosus; non in se physice immutatur, nequidem realem relationem ad
species sacramentales accipit, sed sunt species quæ realiter referuntur
ad ipsum. Christus non patitur a corporibus circumstantibus, quia in
Eucharistia est per modum substantiae, sed conservat visionem intel­
lectualem personarum circumstantium quam habet in cælo, prout om­
nia videt in Verbo.
B - Est immutatio realis corporis Christi in communione sacerdotis,
qua destruitur victima (Bellarminus et plures alii).

Respondetur: Communio sacerdotis non destruit realiter corpus
Christi, sed solum species sacramentales, et hæc destructio non fit in
altari, ut fieri debet sacrificium, sed in stomacho. Insuper communio
sacerdotis est participatio sacrificio et præsupponit sacrificium jam
constitutum.
Nec invenitur destructio realis Corporis Christi simul in conse­
cratione et in communione; destruuntur solum species sacramentales.
C - Est immolatio saltem virtualis corporis Christi in consecratione
prout vi verborum deberet esse realis seu physica separatio corporis
Christi a sanguine, si non esset lex concomitantia. Ita Lessius, Gonet,
Billuart, Hugon, Lamiroy.
Respondetur: Hæc separatio nequidem virtualiter renovanda est,
quia fuit actus occisorum Christi, et ut dicit S. Thomas IIP, q. 48,
a. 3, ad 3um: « Passio Christi ex parte occidentium fuit maleficium,
sed ex parte ipsius ex caritate patientis fuit sacrificium. Unde hoc
sacrificium ipse Christus obtulisse dicitur, non autem illi qui eum occi­
derunt ». Hoc maleficium nequidem virtualiter renovandum est. Ita
pariter S. Albertus magnus in IV Sent. d. 13, a. 23. Insuper immolatio
virtualis non est realis, est velut vanum tentamen immolationis realis,
ut ait Card. Billot. Denique verba consecrationis immutant substantiam
panis, non corpus Christi, et de se non tendunt ad realem separationem;
in triduo mortis fuisset quidem hæc separatio, non tamen vi ver­
borum, sed ratione status in quo tunc erat corpus Christi, ut bene
notat Hervé.

D - Est immutatio realis saltem substantiæ panis, quæ destruitur
ut producatur corpus Christi; hæc realis transformatio in melius est
verum sacrificium. Ita Suarez.
Respondetur: 1° - Panis non est ipsa materia oblata in sacrificio
Missæ; 2° Transsubstantiatio non producit corpus Christi, sed con­
vertit panem in ipsum ; 3° - Res non sacrificatur ex hoc quod producitur.
Prædicti auctores non potuerunt igitur probare quod in Missa est
immutatio realis victimæ oblatæ.

* * *
II» Categoria sententiarum: Secundam hos auctores in sacrificio
Missæ non est realis immutatio corporis Christi, sed solum immolatio
ejus sacramentalis cum oblatione.
Hoc tamen diversimode concipitur.

A - Secundum Vasquez (in niam. p. d. 222, c. 7 et sqq.) Missa est
sacrificium mere relativum et crucis reprœsentativum seu commemorativum, in quo non verificatur, inquit Vasquez, definitio generalis
sacrificii absoluti, quæ importat, juxta ipsum, realem immutationem
victimæ.

Respondetur : repræsentatio alterius sacrificii, quatenus prœcise est
repraesentatio, ut fieri potest in pictura, non sufficit ad peragendum
actuale sacrificium. In Missa autem « aliquid reale fit circa rem obla­
tam » scii, transsubstantiatio quæ terminatur ad ipsam. Insuper in hac
sententia definitio sacrificii in communi importat, juxta Vasquez,
realem immutationem victimæ, ergo deberet dicere: hæc definitio non
verificatur in Missa. Notandum e contra quod in sacrificio in communi
immolatio victimæ est « in genere signi », requiritur ut signum exter­
num internæ adorationis et reparationis. Cf. Diet. Theol. art. « Messe »,
c. 1149, ss. et Lepin, op. cit. p. 405-410. cf. infra art. seq.

B - Secundum M. de la Taille \ in Missa Christus neque denuo
physice immolatur, neque seipsum actualiter offert; sed ministerio
sacerdotum, ab Ecclesia per immolationem mysticam (sacramentalem)
offertur Christus proprietate vietimali in aeternum indutus. Hæc sen­
tentia supponit quod sacrificium est oblatio hostiæ aut nunc, aut olim
immolatæ, aut posterius immolandæ. In cœna Christus se obtulit ad
crucis immolationem, in cruce physice immolatus est, et in æternum
servat suum statum victimalem; unde Missa est oblatio ritualis facta
ab Ecclesia victimæ olim physice immolatæ.
Responsum est a pluribus: 1° - Secundum hanc sententiam mors
voluntaria Christi in cruce non fuisset verum sacrificium, sed solum pars
sacrificii, nam oblatio ad sacrificium necessaria facta fuisset antea,
scii, in Cœna; et hoc dissonare videtur a tota traditione, secundum
quam mors voluntaria Christi in Cruce est perfectum sacrificium etiam
independenter a Cœna, prout perduravit ejus oblatio in Cruce et diversi­
mode expressa est verbis et factis . - 2° - Christus, ut infra dicemus,
actualiter semetipsum offert in qualibet Missa, ut principalis offerens,
non caret enim actu sacerdotali, « semper est vivens ad interpellandum
pro nobis » Hebr. VU, 25. - 3° - Videtur quod in hac ultima theoria M.
de la Taille, « immolatio incruenta » de qua loquitur Cone. Trid. sit inu­
tilis, nam secundum præsupposita hujusce sententiæ sufficit « immolatio
cruenta » olim facta in cruce; sufficit, si sacrificium est simplex oblatio
victimæ olim immolatæ s.

C - Ultima sententia scii, antiqua ad quam multi hodierni redeunt:
Missae sacrificium non importat realem immutationem corporis Christi,
sed solum immolationem ejus sacramentalem in genere signi, prout
Christus immolatur « sub signis visibilibus » (c. Trid., Denz. 938) sub
aliena specie; et simul est oblatio actualiter facta a Christo, sacerdote
principali, ministerio sacerdotum.
I Mysterium Fidei, ed 2*. 1924, p. 35. 101. 103. 132. 151. 295. 303 sqq.
S Cf. S. Thomam III" q. 48. a 3.
8 Cf. Hugun, Revue Thomiste juil. sept. 1922. - Barroîs, Revue des sciences
philosophiques et théologiques, avril 1925.
du Clergé. 1923. p. 65 sq —
Diet. thiol., ait. « Messe», c. 1237-1246, 1282, 1283. - Ci. Lepin, op. cil., p. 675-721.

Hæc sententia plus minusve explicite admittitur, ut ostendit M.
Lepin, <, ab Alex. Halensi, a S. Alberto Magno, a S. Bonaventura, a
S. Thoma (III’, q. 83, a. 1), Capreolo, Cajetano, S. Antonino, Joanne
a S. Thoma, Contenson, Cano, Soto, Natalis Alexandro, Card. Gotti,
etiam a Salmeron, Maldonat, a pluribus Patribus et theologis Cone.
Tridentini, a Bossuet, ab Oratorianis sæculi XVII ut P. de Condren,
a Sulpicianis, recenter ab A. Tanquerey, nec non a Card. Billot, Card.
Lepicier, a Scheeben, Grimai, Don Vonier, Van Noort, Héris etc.
Hæc sententia nobis videtur traditionalis et servat optime ut statim
videbimus, ea omnia quæ dicuntur a Concilio Tridenfino; imo sufficiunt
verba ipsius Concilii, ut sunt vera expressio totius traditionis, ac doctrinæ priorum Conciliorum, Patrum et theologorum qui ante apparitionem
Protestantismi scripserunt.
Aut ili.— QUOMODO THEOLOGICE PROBATUR MISSAM ESSE
VERUM SACRIFICIUM
1° Respondetur:

Quia in ea verificatur notio sacrificii in genere. Missa enim est sa­
crificium novæ legis, in quo Christus offertur et sacramentaliter seu in­
cruente et mystice immolatur, non sub specie propria, sed sub speciebus
panis et vini, per Sacerdotem principalem Christum ipsum, et per mini­
strum eius, ad agnoscendum Dei dominium supremum, nobisque appli­
canda satisfactiones et merita suæ passionis. Brevius: Missa est verum
sacrificium incruentum, in quo Christus sacramentaliter immolatur ad
commemorationem sacrificii crucis et ad applicationem fructuum ejus.
Objectio protestantium non vera est nisi de sacrificio cruento, ad
illud solum requiritur immolatio physica victimæ. Missa autem est sa­
crificium incruentum et sacramentale. Ita tota traditio. Unde objectio
protestantium ruit omnino, quia in falsa suppositione fundatur.
2° In quonam actione consistat saciiGcium missæ.

Sententia longe communior docet : essentiam sacrificii eucharistici
consistere in sola consecratione duplici, ita ut communio sacerdotis
pertineat solum ad integritatem sacrificii, prout victima quæ est sub
speciebus panis et vini dicit ordinem ad sumptionem.
Hoc est contra Bellarminum et Lugonem, qui essentiam Missæ
reponunt tum in consecratione tum in communione celebrantis.

Ratio est quia essentia sacrificii Missæ invenitur in eo quo repreesentat cruentum Crucis sacrificium, see. doctrinam Cone. Trid. cap. I.
In duplici autem consecratione eucharistica invenitur memoriale et
i Up. cit. ubi refert textus horum auctorum.

imago passionis Christi, prout repræsentatur in altari in statu mortis,
non vero in communione sacerdotis; hæc enim sumptio non est apta
ad repræsentandum sacrificium crucis, sed est participatio celebrantis
sacrificio Missæ iam essentialiter constituto.
Unde communior sententia est: essentia sacrificii Missæ consistit
in consecratione corporis et sanguinis Christi, cum ordine ad sumptio­
nem tamquam ad partem integrantem.
Non consistit igitur in offertorio ante consecrationem, nec in eleva­
tione hostiæ, nec in fractione et mixtione specierum, neque in distribu­
tione.
lum Coroll. : Et iam apparet ex hoc ex parte victimæ oblatæ quod
sacrificium Missæ est idem quoad substantiam ac sacrificium Crucis,
quia eadem est numerice victima, quamvis nunc offeratur modo in­
cruento. Ita humanitas Christi est eadem quoad substantiam, sed nunc
existit modo impassibili, et non passibili sicut olim.
Attamen, quamvis hoc sacrificium eucharisticum sit idem quoad
substantiam ac sacrificium Crucis, non est idem quoad modum, quia
Christus immolatur nunc modo .sacramentali et non modo cruento, im­
molatur etiam absque novo merito et nova satisfactione dolorosa, sed
cum applicatione præteritorum Passionis meritorum.
2um Coroll.: Multiplicantur insuper sacrificia Missæ sicut mul­
tiplicatur duplex consecratio utriusque speciei, scilicet sicut multipli­
cantur ipsæ species sacramentales in diversis Missis.
3° Sub quonam formali respectu In consecratione adsit ratio sacrificii.

Secundum communem sententiam theologorum usque ad appari­
tionem Protestantismi, ut merito dicit Card. Billot, duplex consecratio
est formaliter sacrificium, quatenus sacramentaliter separat (in genere
signi) corpus a sanguine Christi, ponendo seorsum sacramentum cor­
poris et sacramentum sanguinis. Sic per sacramentalem separationem
vivide repræsentatur realis seu physica separatio olim in cruce per ef­
fusionem sanguinis peracta. (Cf. S. Thomam, HIS, q. 74, a. 1; q. 83,
a. 1, 5, 6).
Hoc constat directe ex positivis rationibus, et indirecte ex insuffi­
cientia aliarum sententiarum.
Directe ex verbis Cone. Trident., cap. I, et H. Concilium ter loqui­
tur de incruenta immolatione sub speciebus panis et vini (i. e. sub spe­
ciebus sacramentalibus), qua commemoratur cruenta crucis immolatio
et applicantur fructus eius. Hæc autem commemorativa immolatio sacra­
mentalis fit per duplicem consecrationem et transsubstantiationem, se­
cundum quam soluih corpus Christi est terminus realis conversionis
panis, et solus sanguis est terminus realis conversionis vini, quamvis
concomitanter utrumque sit sub utraque specie. Sic Christus est in

externo habitu mortis, prout offertur non in propria specie, sed in
aliena specie, scii, sub speciebus panis et vini.

Cf. S. Thomam, III, q. 74, a. 1; q. 76, a. 2; q. 80, a. 12. ad 3.
Est ipsa sententia P. Lombardi, Halensis, S. Bonaventuræ,
S. Thomæ, S. Alberti Magni, Capreoli, Cajetani, S. Antonini, Soto, Joannis a S. Thoma, Gotti, Bossuet. Est communis sententia theologorum
antiquorum qui referunt verba S. Augustini Epist. 98 (alias 23) ad Bonifacium coepiscopum, citata in argumento « sed contra » ΙΠ, q. 83,
a. 1 : « Quotidie Christus immolatur in sacramento ■» seu sacramentaliter; (cf. Lepin, op. cit., p. 315 ss., cf. inter recentiores Card. Billot).
Legendus est articulus primus S. Thomæ.
Ex alia parte sufficienter sic verificatur in Missa definitio sacrificii
in genere, et solvitur obiectio protestantium, dummodo duo notentur:
1) quod sacrificium externum est in genere signi; sufficit ergo immolatio
sacramentalis quæ est in genere signi. Et est quidem signum rei altissimæ, scii, oblationis interioris Christi principalis sacerdotis, et simul
memoriale cruenti sacrificii crucis, valoris infiniti. Sic hæc immolatio
sacramentalis plus valet quam physica immolatio omnium victimarum
Veteris Testamenti.
Contra protestantes, quamvis sacrificium cruentum requirat immo­
lationem realem victimæ, hoc non requiritur a sacrificio incruento, quo
commemoratur sacrificii” Crucis et quo applicantur fructus eius. Hæc
est responsio ipsius concilii Tridentini ad protestantes l.
2) Nec potest dici quod Missa sic concepta est simplex oblatio, nam
aliquid fit circa rem oblatam ut postulat S. Thomas Π-II, q. 85, a. 3,
a. 3, scii, fit consecratio et duplex transsubstantiatio quæ non est quidem
immutatio realis corporis Christi, sed est relativa ad illud et realiter
terminatur ad illud; aliquid fit circa corpus Christi et sanguinem eius,
ita ut solum corpus Christi sit realis terminus conversionis panis et
solus sanguis sit realis terminus conversionis vini.
Non tamen dici debet, cum Vasquez 2 quod Missa est sacrificium
solum relativum, sacrificii absoluti crucis commemorativum, in quo
non verificaretur definitio sacrificii absoluti, quæ exigit, iuxta Vasquez,
immutationem realem victimæ. Sic Vasquez minuit valorem responsio­
nis traditionalis, postulando cum multis modernis pro sacrificio absoluto
realem immutationem imo destructionem victimæ. Hoc requiritur solum
a sacrificio cruento.
Revera in sacrificio etiam absoluto sufficit quod aliquid fiat circa
rem oblatam, aliquid terminatum ad eam, et in Missa, absque reali
immutatione corporis Christi, aliquid reale fit circa rem oblatam·, scii,
transsubstantiatio quæ est fundamentum reale immolationis sacramen­
talis, prout solum corpus Christi est realiter terminus conversionis panis
1 Cf. Lepin op. cit., p. 315. ss.
9 In Ill«ui a 222. c. 7 sq Cf. Lepin. op. cit.. p. 403 410.

ct solus sanguis est realis terminus conversionis vini. Card. Billot videtur
nimis inclinare ad sententiam Vasquez de sacrificio relativo.
Sic Missa non est solum oblatio, sed verum sacrificium, non tamen
cruentum, sed incruentum et sacramentale sub speciebus pani et vini
see. ordinem et ritum Melchisedech ut dicit Cone. Tridentinum.
Indirecte probatur hæc sententia communis antiquorum per insuffi­
cientiam sententiarum theologorum modernorum, qui ad respondendum
protestantibus voluerunt invenire in Missa quamdam destructionem
realem corporis Christi.
A. Ratio sacrificii non consistit ut vult Suarez 1 in destructione
substantiæ panis et vini ut producatur Christi corpus. Etenim panis non
est res proprie oblata in Missa; victima quæ offertur est ipsum corpus
Christi, quod non destruitur, sed solum sacramentaliter immolatur.
Insuper transsubstantiatio panis non est ejus destructio, sed conversio.
B. Nec ratio sacrificii est in eo quod corpus et sanguis Christi sub
speciebus panis et vini ponuntur in statu decliviori prout reducuntur ad
statum cibi et potus, ut volunt Lugo 2, et Franzelin 3 et prout per com­
munionem et digestionem celebrantis destruuntur. Etenim corpus Christi
in sacramento non mutatur, id quod per communionem et digestionem
destruitur non est corpus Christi, sed solum species sacramentales, et
non quidem in altare, sed in stomacho. Insuper in hac explicatione nulla
apparet similitudo cum sacrificio crucis; commemoratio crucis non est
per hoc quod Christus nobis præsentatur ut cibus et potus, sed in hoc
quod corpus et sanguis ejus sacramentaliter separantur in genere signi.
C. Nec ratio sacrificii est in immolatione virtuali Christi, quæ ten­
deret ad veram et realem ejus occisionem impeditam per legem conco­
mitantis, ut excogitaverunt Lessius, Gonet, Billuart, Hugon. Quia hæc
occisio fuit actus non Christi sed occisorum ejus. Fuit non sacrificium
sed maleficium, dicit S. Thomas 4 et igitur non renovandum est nequidem virtualiter.
Unde dicit Card. Billot: « Lessius et sequaces posuerunt essentiam
sacrificii Missæ in irrito conatu ad occidendum Dominum ».
D. Nec dicere sufficeret quod immolatio sacramentalis est solum­
modo conditio sacrificii Missæ, ut dicunt diversimode M. Lepin et M. de
la Taille, conditio scii, ut Missa sit sacrificium rituale. Revera immolatio
sacramentalis est differentia specifica hujusce sacrificii incruenti et sa­
cramentalis.
Pro M. de la Taille, Missa est oblatio ritualis facta per Ecclesiam
victimæ olim immolatæ in Calvario, et sic videtur quod sacrificium præteritum crucis et sacrificium actuale Missæ sint duæ partes alicuius

1
2
3
4

Ue Euch., disp.
De Eueh. disp.
De Euch. Thes.
ΙΠ», q. 47, a. I;

75. sect. 5.
19, sect. 5. n. 65 ss.
16
48, a. 3 ad 3.

sacrificii, potiusquam duo sacrificia quorum unum est commemoratio
alterius. Pro M. Lepin, Missa est sacrificium oblatum a Christo, semper
vivente tanquam a Sacerdote principali, sed non videtur satis agnoscere
necessitatem immolationis sacramentalis, quæ tam expresse notatur ut
incruenta a C. Tridentino. Ut notavimus supra, immolatio victimæ
(sive cruenta sive incruenta) potest esse differentia specifica sacrificii,
quin sit elementum ejus principale. Revera est externum signum rei
principalioris, scii, internæ oblationis sacerdotis et fidelium, et præsertim sacerdotis principalis.
Corollarium lum·. Consecratio utriusque speciei requiritur ad essen­
tiam sacrificii Missæ, ut institutum est a Christo.
Quia hoc sacrificium est essentialiter repræsentativum passionis
Christi et est secundum ordinem Melchisedech ; atqui neutrum potest
esse sine consecratione utriusque speciei. In consecratione enim unius
speciei tantum, non repræsentaretur cruenta corporis a sanguine sepa­
ratio, quæ facta est in cruce.

Corollarium 2'<m; in Missa immolatio dicitur proprie « sacramen­
talis » quia non est realis, scii, quoad rem, sic deberet esse physica. Agitur
enim de separatione duorum elementorum physicorum, scii, corporis et
sanguinis Christi, et hæc elementa physica non possunt realiter separari
quin physice separentur ut in Calvario. E contra Corpus mysticum
Christi quamvis mysticum est reale, quia constituitur præsertim, non
ex corporibus nostris, sed ex animabus iustorum coniunctis cum Christo.
Remanet igitur communis sententia theologorum qui scripserunt
ante apparitionem protestantismi; remanet doctrina corporis articuli
S. Thomæ, scii, ratio sacrificii externi invenitur in sacramentali immo­
latione, quæ vivide repræsentat realem separationem olim in cruce per­
actam per physicam sanguinis Christi effusionem. Nunc in Missa sanguis
solum « sacramentaliter » effunditur, et non physice x.
Recapitulatio. Ad terminandam quæstionem de Sacrificio Missæ in
se considerato insistendum est in tribus veritatibus quæ post discus­
siones recentiores circa opus P. M. de la Taille « Mysterium fidei » magis
ac magis elucent.

1) Sacrificium Crucis est per se Sacrificium completum et per­
fectissimum etiam independenter a Cœna. Non est solum pars sacrificii
(scii, immolatio) cuius alia pars (oblatio) prius facta fuisset in Cœna.
Continet simul et immolationem cruentam et oblationem sufficienter
manifestatam per actus et verba Salvatoris, per eius passionem et mor­
tem summo amore acceptatam et oblatam, ut constat ex suis ultimis
1 Cf. circa hanc quæstionem E. Masure, Le sacrifice du Chef, 1938 4' éd.
Paris, p. 283-287, 330-333; et V. Heris, O. P„ Le Mystère du Christ, 1927,
p. 332-368.

verbis Hoc Sacrificium Crucis, secundum. P. M. de la Taille, non esset
completum sine Cœna, quia non est liturgicum. Revera est eminenter
liturgicum sicut anima spiritualis est eminenter ac formaliter sensitiva.
Sacrificium Crucis est enim magna realitas figurata a sacrificiis rituali­
bus præcedentibns et commemoratur in celebratione Missæ. Unde hoc
altissimum Sacrificium Calvarii valet ex se solo. E contrario alia, scii.
Sacrificium Cœnæ et Sacrificium Missæ non valent nisi per ipsum, et
sunt cum ipso idem Sacrificium quoad substantiam, quamvis ab eo
distinguantur quoad modum oblationis extemæ; est idem sacerdos sal­
tem principalis et eadem hostia oblata, sed oblatio in eis non fit cruente,
sed incruente, et in Missa oblatio non est amplius meritoria, nec do­
lorosa, sed nobis applicat Passionis merita.
2) Verba Concilii Tridentini, sess. ΧΧΠ, cap. 2: « in divino hoc
sacrificio quod in Missa peragitur, idem ille Christus continetur et in­
cruente immolatur, qui in ara Crucis semel seipsum cruente obtulit
(Hebr. IX, 28) », Denz. 940 et etiam 938), hæc verba manifeste ostendunt
ad Missam requiri immolationem incruentam et sacramentalem 2. Non
videtur sufficiens dicere: Ecclesia nunc liturgice offert cruentam immo­
lationem Calvarii; oportet admittere praesentem immolationem in­
cruentam, quæ est signum externum et præteritæ immolationis cruentæ
et oblationis interioris quæ perdurat in mente Christi, sacerdotis prin­
cipalis sacrificii eucharistici. Insuper vox « immolatio victimæ » non
omnino idem significat ac « occisio victimæ », quæ quandoque antea
fiebat a ministris inferioribus sacerdotis levitici: immolatio de se postu­
lat solum quod victima ponatur in altari in statu mortis 5. Et occisio
Christi non renovanda est nequidem mystice, quia, ut occisio active
sumpta, non fuit sacrificium, sed maleficium, ut notavit S. Thomas.
3) Christus, sacerdos principalis sacrificii Missæ, offert illud etiam
actualiter, scii, non solum virtualiter prout olim Missam instituit, sed
oblatione actuali, quæ perdurat in eius sanctissima anima, quæque non
indiget renovari, quia non est interrupta, sed permanet, sicut visio
beatifica Christi et amor ejus erga Patrem suum et animas salvan­
das 4. Ideoque hæc oblatio in corde Christi semper viventis ad interpel­
landum pro nobis, mensuratur, sicut ejus visio beatifica, non tempore
fluenti, sed unico instanti immobilis æternitatis participatæ. (Cfr. I, q. 10,
a. 3. Hoc clarius patebit ex articulo sequenti).
Sic remanet quod anima sacrificii Missæ sicut sacrificii Cœnæ et
Crucis est oblatio interior semper vivens in Corde Christi, inspirata
ab ejus immenso amore pro Patre suo et pro salvandis animabus. Sic
celebrando Missam aut ei assistendo, debemus huic oblationi Sacerdotis
principalis nostram personalem oblationem unire, in spiritu adora­
tionis, reparationis, humilis et fiducialis petitionis ac gratiarum actioI Cf. Oict. théol. oath., art. « Messe », coi 1245, ss. et Lepin, op. cit.. p. 689-697.
S Cf. Diet. tMol oath. ibid, col 1130-1138. 1245.
’ Immolatio dicitur non univoce sed analogice de immolatione cruenta e»
ln< luenta.
4 Cf. Diet. tMol oath., art. * Messe », col. 1283.
IV

nis; itaque a Christo Salvatore accipiemus auxilia quotidie ad sancti­
ficationem et salutem necessaria. Sed hoc speciali consideratione indiget.
A nr. IV - AN CHRISTUS NON SOLUM VIRTU ALITER SED ACTUALITER OFFERAT MISSAS QUÆ QUOTIDIE CELEBRANTUR

Status quœstionistHis autem ultimis annis rursus posita est
quæstio olim a scholasticis examinata, scii, an et quomodo Christus of­
ferat missas quæ quotidie celebrantur.
Hæc quæstio quoad sacrificium Missæ est maximi momenti, nam
in sacrificio in genere oblatio interior, quæ exprimitur ab immolatione
externa victimæ, est pars principalis sacrificii, scii, id unde sumitur eius
valor religiosus et eius realismus. Sacrificium enim exterius est in genere
signi, dum oblatio interior cum adoratione réparatrice et oratione, est
res significata, et, sine ea, id quod fit exterius esset actus sine valore ut
sacrificium Caini aut velut ritus pharisaicus.
Insuper quando agitur de sacrificio Missæ, plus valet, ut patet
oblatio interior principalis offerentis, sensibiliter expressa in verbis con­
secrationis et in sacramentali immolatione corporis Christi, quam inte­
rior oblatio ministri celebrantis et ipsius populi assistentis. Unde in
nostra quæstione agitur de interiori Christi hominis actu, qui est velut
anima sacrificii Missæ. Ex hoc eius momentum est manifestissimum.
Omnes quidem theologi catholici semper tenuerunt et tenent Chri­
stum esse principalem offerentem, ad minus quia instituit sacrificium
Missæ et iussit quod illud in suo nomine conficeretur et offerretur. Hoc
est quidem de Fide, imo ut explicite affirmatum in S. Scriptura et in
Traditione ac expressum in Conciliis, speciatim in Concilio Tridentino,
ubi comparatur Missa cum sacrificio Crucis: « Una enim eademque est
hostia, idem nunc offerens sacerdotum ministerio, qui se ipsum tunc
in cruce obtulit, sola offerendi ratione diversa ». (Denz. 940).
Unde ad minus Christus est principalis sacerdos huiusce sacrificii
Missæ, prout illud instituit et moraliter in nomine eius Missa nunc a
celebrante offertur. Sic Christus saltem virtualiter offert Missas quæ
quotidie celebrantur. Hoc absque ulla discussione ab omnibus theologicis
admittitur.
Quando vero posita est quæstio: An Christus offerat non solum
virtualiter, sed actualiter quotidianas Missas, Scotus
Gabriel Biel 123,
plures nominalistæ, deinde Vasquez 5 responderunt negative, et re­
center eorum argumenta rursus et pluries proposita sunt 4.
luxta hos auctores, Christus est principalis offerens prout ipse insti­
tuit hoc sacrificium et iussit illud offerri in nomine suo, sed negant
1 Quodlib 20, n. 22 (ed. Vivés. XXVI. 321).
2 In Can. Missis. lect 26 27.
3 Disp. 225 cap. 3.
ι M. ou la Taille, Mysterium fidei, 1921. I. 11, c. I, III, p. 196. 299, et
Esquisse du mystère de la Foi, 1924, p. 22, 68. Item P W. Lampen. O. F. M.. in

Christum illud nunc actualiter offerre. luxta hanc sententiam, est ipsa
Ecclesia, non Christus, quæ nunc offert Missam, quæ proinde videtur
esse sacrificium ecclesiasticum potiusquam sacrificium Christi.
Quænam sunt principales horum theologorum rationes?
1° Dicunt: Christus nunc in cælo non actualiter nec proprie orat
Patrem, sed solum virtualiter et interpretative, manifestando Patri sua
vulnera et repræsentando præterita Passionis suæ merita et præteritas
orationes suas. In hoc insistit Vasquez et concludit: ergo similiter
Christus non actualiter offert Missæ sacrificium, nec rogat ut sit ac­
ceptum Patri.

2° Addunt hi theologi: Non sunt multiplicandi actus oblationis
in mente Christi gloriosi, qui semel tantum se obtulit 1. Ad quoad iam
pluries responsum est: Christus potest actualiter Missas quotidianas
offerre, absque multiplicatione actuum, sufficit quod perduret in mente
ejus oblatio interior, sicut perdurant in eo visio beatificata, amor subsequens, adoratio et gratiarum actio.
3° Denique recenter dictum est: si Christus actualiter Missas
quotidianas offerret, hic actus oblationis sic perdurans non subordinaretur, sed coordinaretur oblationi sacrificii Crucis, in quo igitur non
consummatum fuisset opus redemptionis nostræ, contra ipsa verba
Christi morientis: «consummatum est» 2.
Ita quidem esset, si daretur nunc in Christo novum meritum ; secus
autem, si perdurat ejus oblatio ad applicationem præteritorum Passionis
meritorum.
4° Imo his ultimis annis scriptum est: Christus, ut homo, nunc
sedens ad dexteram Patris, non actualiter et proprie adorat Patrem, sed
solum adoratur s.
Si ita esset, tunc Christus nec adoraret in Eucharistia in qua vivit
sicut in cælo.
periodico " Antonianum " Oct. 1942, p. 253 ss. defendit probabilitatem opi­
nionis Scoti.
De opinione Scoti ut renovatur a P. de La Taille, cf. M. Lepin, L'idée du
sacrifice de la Messe, 1926, p. 238 sq.. 713-721, cf. ibid, textus Patrum, prsesertim S. Ambrosii, p. 714
1 Cf. M. de la Taille, Esquisse, p. 69 «Ne nous étonnons pas... que cette
opinion qui multiplie les offrandes personnelles du Christ de Messe en Messe,
ait à peine paru tolérable: au point d’être taxée durement». — p. 68: «Le
Sacerdoce du Christ est si parfait qu'il n'a pas à s’y reprendre à deux fois pour
assurer les fruits que s'étaient proposés son activité médiatrice ».
2 Cf. M. de la Taille, Esquisse, p. 68.
3 Ibidem, p. 72, note: «La personne du Verbe put jadis adorer en raison
de sa nature créée, parce que dans cette nature créée elle n’était pas encore
en possession de la gloire propre et héréditaire du Fils unique de Dieu... mais
maintenant les temps sont changés... maintenant... (dans la gloire) il n'y a plus
de place dans le Christ à la condition ni à l’attitude d'un serviteur, ni donc
d’un adorateur n.
Ad quod respondet optime J. Grimai., S. M., Le Sacerdoce et le sacrifice
de N. 8, Jésus-Christ, 1926, p. 192 ss,: «Alors l’humanité du Christ au ciel ne

Notandum est denique quod hi theologi negant valorem infinitum
Missæ ex parte offerentis; hunc valorem admittunt solum ex parte victi­
mæ oblatæ.
Responsio: His non obstantibus, longe certiorem et communiorem
censemus sententiam contrariam iuxta quam Christus ut homo est
etiam actualiter principalis sacerdos sacrificii Missæ, prout cognoscit
actualiter omnia et singula sacrificia eucharistica, eaque actualiter vult
et offert, ac instrumentalitei ad omnes et singulas transsubstantiationes
concurrit. Imo iam in terris Christus per visionem beatificam, et etiam
alio modo per scientiam infusam prævidit omnia et singula Missæ sa­
crificia, quæ per suos ministros offerenda erant usque ad finem mundi;
eaque iam in terris voluit et Patri suo obtulit. Hæc autem volitio ac
oblatio, sicut visio beatifica et amor beatificus, perdurat in eo absque
interruptione, ideo absque multiplicatione actuum, et nunc absque ullo
dolore et ullo merito, quia Christus non est amplius viator, sed solum
conprehensor.
Hæc communior sententia docetur a multis ut certa, defenditur a
pluribus thomistis speciatim a Cajetano, a Joanne a S. Thoma, a Salmanticensibus a Gonet, a Carmelitanis Gabriele et Francisco, a Suarezio
Rellarmino, Coninck, Castro Palao, Tannero, Miranda, Molina
carthusiano ', necnon a schola quæ dicitur gallica, scii. Bérulle ’, Condren ■ ’, Olier, Thomassin, Bossuet 6, recenter a M. Lepin 7, Grimai 8,
Hervé 9. Michel l0, G. Petazzi S, J. 11 et multis aliis. Hanc sententiam
certissimam vocavit Leander (t. 8, disp. 1, q. 28).
Minus explicite, sed vere quoad rem, invenitur hæc doctrina apud
S. Thomam ut mox patebit, imo ea sola videtur servare plenum sensum
Concilii Tridentini: «idem, nunc offerens ministerio sacerdotum, qui
seipsum tunc in cruce obtulit », scii, idem nunc actualitei se offerens;
ita intellexit magna majoritas Patrum Concilii Tridentini 12. Recenter
serait plus ni créée ni dépendante par nature? Alors il n'adorerait plus dans
l’Eucharistie où il est et vit comme au ciel? Même après les explications de
V Esquisse 1924, p. 72, je ne comprends pas le ciel sans cette vie de religion
adoratrice présidée par Jésus ».
t De Eucharistia disp. XIII dub. Ill, § 1.
2 Disp. 77, sect. 1.
8 Istrueione dei Sacerdoti tradotta dallo spagnuolo, 1727, tr. III, p. 208-225.
’( Discours de l'état et des grandeurs de Jésus dise. XIe. n. 4 et Vie de
Jésus c. 26.
5 L’Idée du Sacerdoce et du Sacrifice de Jésus Christ, 1677, Π* P., n. 17.
p. 86 ss.
e Lxplic. de quelques difficultés sur les prières de la Messe, Œuvres, Ver­
sailles 1816, t. XXIV p. 513, et Médit, sur l’Evang., La Cène, Ie P.. 59'' jour.
7 L’Idée du Sacrifice de la Messe 1926, p. 675 ss. 713, 745-749
8 Le Sacerdoce et le Sacrifice de N. Seigneur Jésus Christ. 4e ed., 1926, p. 206.
9 Manuale. De Eucharistia, n 147.
to Diet, théol. cath. art. « Messe», col. 1245, 1279 ss., 1282 ss.
11 L’essenzo del Sacricifio della Messa 10, 11 et sgg.
12 Lupin, op. cit., p. 317-326.

Pius XI in Encyclica Quas primas de Christe rege scripsit: « Christus
sacerdos se pro peccatis hostiam obtulit perpetuoque offert » (Denz.
12U6),
* * *
Ad probationem autem hujusce communioris et longe certioris sen­
tentia afferam duo principalia argumenta quæ sunt fere explicite apud
S. Thomam; postea examinabimus breviter adversariorum rationes et
denique videbimus consequentias hujusce communioris sententiæ quoad
valorem infinitum cujuslibet Missæ, quoad vitam spiritualem et unionem
celebrantis ac fidelium cum Christo principali sacerdote actualiter
offerente.
Primum argumentum fundamentale quod invenitur partira in
S. Scriptura, partira in tota traditione ad hoc reducitur:
Christus est semper vivens ad interpellandum pro nobis (ut dicitur
ad Hebr., VT1. 25, et ad Rom., VIII, 34) et, ut communiter docetur
a Patribus, est sacerdos principalis sacrificii Missæ et cujuslibet Missæ.
Ho/ autem sacerdotium principale non solum olim exercuit, quando
Missam instituit, sed ut est « sacerdos tn æternum secundum ordinem
Melchisedech » ac « sempei vivens ad interpellandum pro nobis » actualiter illud exercet, quod non potest esse nisi actualiter velit et offerat
quamlibet Missam; non potest enim in perpetuum a munere præcipui
offerentis vacare.
Ergo Christus ut principalis sacerdos sacrificii Missæ, quamlibet
Missam actualiter vult et offert, et in hoc præsertim apparet eminentissima dignitas sacrificii nostri, non solum ex parte victimæ oblatæ, sed
ex parte principalis offerentis et actionis ejus theandricæ.
Hoc argumentum, ut patet, fundatur, tn traditional) interpretatione
verborum Epist. ad Hebr., VII, 25, « Christus sempei vivens ad inter­
pellandum pro nobis » et ad Rom., VIII, 34: « Christus mortuus... resur­
rexit; qui etiam interpellat pro nobis».
Sub luce horum verborum Sacræ Scripturæ S. Irenæus dicit: «Per
lesum Christum, offert Ecclesia»
S. Cyprianus: «Sacerdos in altari
vice Christi fungitur et sacrificium verum ac plenum Deo Patri offert » l2;
S. 1. Chrysostomus : « Qui tunc in illa caena confecit, ipse nunc
quoque operatur » 3 et alibi: « Cum videris sacerdotem prœbentem, ne
ipsum consideres hoc facientem, sed Christi manum invisibiliter exten­
sam 4;
Pro. Chrysost., si Christus actualiter se praebet nobis in commu­
nione, ita actualiter se offert Patri in consecratione. Dicit: « Cum videris
l Contra haeres. 1. ÏV, c. 32 et 34.
ΐ Epist. 63.
3 Bomil 82 in Mattii, n. 5.
« Bomil. L. 3 in Matth. Item Bomil. 2 in II ad Tim. c. I, Hom.il. XIII in
Ep. ad Hebi. Vn, 26.

Dominum immolatum et jacentem, et summum sacerdotem sacrificio
incumbentem ac precantem, omnesque pretioso illo sanguine rubentes,
an putas te adhuc cum hominibus in terra esse, an non potius in cœlos
translatum » (De Sacerdotio III, 4, cf. Journel, 1118). — « Oblatio
eadem est, quisquis offerat, sive Paulus, sive Petrus; eadem est quam
Christus dedit discipulis et quam nunc sacerdotes faciunt... Sicut enim
verba quae Deus locutus est eadem sunt quae nunc sacerdos dicit, sic
oblatio eadem ipsa est... Qui vero putat hoc minus illo esse, is nescit
Christum etiam nunc adesse et operari ». (In Ep. 11 ad Timoth., hom.
2, n. !f, Journel, 1207).
S. Gregor. Nyss. : « Christus seipsum pro nobis hostiam offert, et
victimam immolat, sacerdos simul existens et agnus Dei, ille qui mundi
peccatum tollit ».. (In Christi resurr., or. 1, Journel, 1063).
S. Ambrosius: « Ipse offerre manifestatur in nobis, cujus sermo
sanctificat sacrificium, quod offertur. Et ipse quidem nobis apud Patrem
advocatus assistit; sed nunc eum non videmus; tunc videbimus, cum
imago transierit, veritas venerit. Ascende ergo in cœlum... videbis aeter­
num atque perpetuum sacerdotem 1 ». Item « Christus offert se ipse quasi
sacerdos, ut peccata nostra dimittat: hic in imagine, ibi in veritate, ubi
apud Patrem pro nobis quasi advocatus intervenit » 2; et alibi: « Christus
resurgens, semper causas nostras agit apud Patrem, cujus postulatio
contemni non potest: quia in dextera Dei est » 3.
S. Augustinus: « Christus ipse offerens, ipse est oblatio, cujus rei
sacramentum, quotidianum esse voluit Ecclesiæ sacrificium » 4.
Adhuc magis explicite Augustinus ait in Enarratione in Ps. 85:
« Unus et ipse Salvato·' noster orat pro nobis, et orat in nobis, et oratur
a nobis. Orat pro nobis, ut sacerdos noster; orat in nobis, ut caput no­
strum; oratur a nobis, ut Deus noster ».
Item S. Gregorius Magnus: « Quotidie Christus orat pro Ecclesia,
de quo testatur Apostolus Paulus Hebr. VII, 25 » 5.
Item inter Scholasticos S. Albertus Magnus 6; S. Thomas ipse
dicit in Summa Theol. ΙΠ, 83, a. 1, ad 3) : « (In Missa) sacerdos gerit
imaginem Christi, in cujus persona et virtute verba pronuntiat ad con­
secrandum (q. 82, a. 1, et 3). Et ita quodammodo (etiam in Missa)
idem est sacerdos et victima » scii, idem est sacerdos principalis et
victima.
Quod autem Christus nunc actualiter intercedat ut sacerdos prin­
cipalis, S. Thomas hoc explicite dicit in suo Commentario in Ep. ad
Hebr., VII, 25: « Christus semper vivens interpellat pro nobis, primo
humanitatem suam, quam pro nobis assumpsit, repræsentando. Item
1 In Ps. 38, n. 25-26, cf. Lepin, op. cit., p. 714.
2 De Offic., 1. I, c. 48.
3 In Ep. ad Rom VIII, 34 (comm. qui attributus est S. Ambrosio).
4 De Civit. Dei. 1. X, c. 20. item de Trinit. 1. IV, c. 7 et 14.
s In 5·» Ps pœnit.
fl De Eucharistia, 1. Ill, c. 5.

sanctissimæ animæ suæ desiderium, quod de salute nostra habuit, expri­
mendo, cum quo, interpellat pro nobis ». Pariter in suo Commentario
in Ep. ad Rom. VIII, 34; sanctus Doctor ait: «Qui etiam interpellat
pro nobis, quasi advocatus noster existens, ut dicitur I Ioan, Π, 1,
« Advocatum habemus apud Patrem lesum Christum.. Dicitur interpel­
lare pro nobis dupliciter: Uno modo pro nobis orando... Nunc autem
ejus interpellatio pro nobis est voluntas ipsius de nostra salute (Ioan.
XVII, 24) : Volo ut ubi sum ego, et illi sint mecum. Alio modo interpellat
pro nobis, humanitatem pro nobis assumptam et mysteria in ea cele­
brata conspectui paterno repræsentando ». Item in Ep. ad Hebr., IX, 11,
circa haec verba: Christus assistens pontifex futurorum bonorum:
« Ipse, ut Mediator, assistit Patri ad interpellandum pro nobis... Item
assistens nobis ad auxiliandum ».
Item in Π-ΙΙ, q. 83, a. 11, Utrum sancti, qui sunt in patria, orent
pro nobis, dicit: « Cum oratio pro aliis facta, ex caritate proveniat,
quanto sancti, qui sunt in patria, sunt perfectionis caritatis, tanto magis
orant pro viatoribus, qui orationibus iuvari possunt, et quanto sunt
Deo conjunctiores, tanto eorum orationes sunt magis efficaces; habet
enim hoc divinus ordo, ut ex superiorum excellentia in inferiora refun­
datur, sicut ex claritate solis in aerem. Unde et de Christo, dicitur ad
Hebr. VH, 25: Semper vivens ad interpellandum pro nobis».
Si vero in litaniis non dicitur: « Christe, ora pro nobis », sed Christe
exaudi nos, vel miserere nobis, hoc est « quia Christus supponit suppo­
situm æternum, cujus non est orare sed adjuvare, et in hoc etiam evi­
tamus hæresim Arii et Nestorii » ita S. Thomas in IV Sent., d. 15, q. 4,
a. 6, q. 2", ad lm. Idest: Christus, ut Deus, nos exaudit; sed ut homo,
intercedit pro nobis.
Remanet, ut notant Gonet, Salmanticenses, Suarez, Tolet, Estius l,
J. Vosté 2, quod secundum S. Thomam, Christus etiam nunc in cælo
existens, vere et proprie orat, nobis beneficia divina postulando, et actua­
liter exercet virtutem religionis ut supremus sacerdos in æternum 3.
Verum quidem est quod Christus non amplius supplicat cum lacri­
mis et dolore, nec amplius meretur, sed orat, oratione intercessionis, ut
præterita sua satisfactio et præterita sua merita nobis applicentur
tempore opportuno, v. g. in articulo mortis. Imo ejus intercessio habet
aliquid specialissimum quoad efficaciam, quia jam meruit et quidem de
condigno quidquid absolute et non solum conditionaliter pro nobis po­
stulat, et quidquid per ipsum obtinemus et obtinebimus 4.
I tn Hebr., VII, 17: « Ex seterno Christi sacerdotio recte sequitur eum in
perpetuum salvare posse; quia non otiosum gerit sacerdotium. Est enim sa­
cerdos semper vivens, ut semper agat sacerdotis officium, id est, semper pro
nobis apud Deum interpellet »
? Studia paulina 1928. p. 130. in Hebr., VII. 2&.
3 Cf. Diet, thénl. cath. art «Messe» (A. Michel), col. 1283.
4 Cf. S. Thomam, 111», q. 21, a. 4.

Sic juxta S. Thomam et plerosque theologos, Christus exercet
actualiter suum sacerdotium principale in Missa. Imo sanctus Doctor
optime distinguit in Summa Theologica, orationes quas celebrans dicit
in proprio nomine, ut Confiteor, orationes quas dicit in nomine Eccle­
siæ: Oremus, et verba consecrationis quæ profert proprie in nomine
Christi (ΠΓ* p. 82, a. 1 et 3). Immo sacerdos non dicit: « ego consecro
in nomine Christi », sicut dicit: « Ego te baptizo », « Ego te absolvo »,
sed celebraris profert ipsa Christi verba: « Hoc est enim Corpus
meum »; eaque profert non solum recitative, sed practice, ad produ­
cendam hic et nunc transsubstantiationem propriissime in nomine
Christi l.
Unde non est solum Ecclesia quæ actualiter offert Missam, sed ipse
Christus ut sacerdos principalis. Proinde dicitur in Conc. Trid.: « idem
nunc offerens sacerdotum ministerio, qui se ipsum tunc in cruce obtu­
lit »; id est: idem nunc actualiter se offerens, nam non solum olim
exercuit suum sacerdotium principale instituendo Missam, sed illud nunc
actualiter exercet. Hoc est primum et fundamentale argumentum pro
hac sententia.
* * *
Secundum argumentum sumitur pariter ex his quæ explicite dicta
sunt a S. Thoma.
Certum est enim iuxta ipsum 2 et plerosque theologos quod huma­
nitas Christi est instrumentum conjunctum divinitati et quasi præcipuum divinitatis organum concurrens ad omnes effectus supernaturales
et miraculosos, qui per alia subordinata instrumenta fiunt. Ideoque
Christus, ut homo, instrumentaliter etiam concurrit ad omnes et sin­
gulas transsubstantiationes quæ in quotidiana celebratione Missæ con­
tingunt, sunt enim opus supernaturale et miraculum absconditum.
Christus autem ad eas concurrit certo ut instrumentum sui con­
scium ac per intellectum et voluntatem. Ergo actualiter vult concurrere
ad omnes prædictas transsubstantiationes et ad quamlibet in singulari.
Sic actualiter vult offerre omnia et singula sacrificia in quibus illæ fiunt.
Fundamentum hujusce argumenti est explicite apud Sanctum
Thomam HT‘, p. 62, a. 5: « principalis causa efficiens gratiæ (et ef­
fectuum supernaturalium) est Deus, ad quem comparatur humanitas
Christi, sicut instrumentum coniunctum, sacramentum autem sicut in­
strumentum separatum ». Hæc doctrina admittitur non solum a thomistis omnibus, sed a multis aliis theologis ut Salmeron, Vega, Valencia,
1 Cf. S. Thom., HI·1, q. 78. a. 1 et 4; q. 82. a. 1 a. 5 et 7, ad 3; q. 81 a. 1, ad 3.
2 Cf. IIIs, q. 43 a. 2; q. 48. a. 6; q. 62. a. 5. Ita omnes thomistæ. — Cf. de hac
re Salmanticenses. De potentia Christi tr. XXI. de Incarnatione, disp. 23. dub IV.
— Cf. ibid., n. 31. solutionem objectionum Durandi. Scoti, Vasquez. — Cf.
Huoon La causant' instrumentale en théologie, Téqui. c. 3. p. 73 sq.; Heris,
Le Mystère du Christ, p. .140 sq.

Suarez, Tannerus, et suo modo a Billot, Hervé, Michel etc., quamvis
negetur a Scoto et a Vasquez i.
Et certum est quod Christus est instrumentum sui conscium et vult
concurrere ad effectus quos instrumentaliter producit. Si autem non
interveniret actualiter in consecratione eucharistica, celebrans esset
immediatum Dei instrumentum, et Christus non actualiter exerceret
suam mediationem universalem, in Missa, id est in altis&imo actu cultus
Christiani.
Hæc duo argumenta sunt non solum valde probabilia, sed certa,
saltem ex se, vi principiorum in quibus fundantur, quamvis quidam de
eorum certitudine dubitaverint.
Ergo Christus ut sacerdos principalis sacrificii Missæ non solum
illud virtualiter offert, prout olim illud instituit, sed nunc actualiter
offert omnes et singulas Missas; nec solum moraliter influit, sed physice
instrumentaliter, ut instrumentum intelligens et liberum , ac multo
melius quam celebrans, Christus actualiter vult quamlibet Missam,
absque ulla distractione, actu quidem non remisso, sed perfectissimo,
jugiter perverante absque interruptione.
Rex quandoque non actualiter vult in quod exprimitur a legato
suo: sed non ita est in Christo glorioso, ejus intentio non interrumpitur
per somnum, distractionem aut ex alia causa. Celebrans quandoque,
momento consecrationis, propter aliquam distractionem, habet solum
intentionem virtualem consecrandi; si ita esset in Christo sacerdote
principali, tunc nulla esset actualis oblatio interior. E contrario in
Christo oblatio interior semper durat actualiter, ut visio ejus beatifica,
ut ejus amor Dei et animarum, ut ejus adoratio et gratiarum actio.
Sic etiam ipse Christus, ut homo, videt in Verbo et vult omnes
effectus cujuslibet Missæ, qui de facto producuntur sive in celebrante,
sive in fidelibus assistentibus, sive in fidelibus distantibus, sive in animabus purgatorii. Pariter optime, clare cognoscit et vult omnes missæ
effectus per respectum ad Deum adorandum et glorificandum. Sic aetualiter plene cognoscit et vult valorem, irradiationem et fecunditatem
cujuslibet Missæ, ut convenit principali et supremo sacerdoti.
Bationes adversariorum facile solvuntur.

1. Non ex hoc sequitur quod Christi intercessio et interior oblatio
sit nunc meritoria. Certum est quod sancti pro nobis orant in cælo,
sed non amplius merentur, quia non sunt amplius viatores, sed in ternino viæ. Impetratio non limitatur ad statum viatoris, et sicut potest
esse in peccatore infra meritum, potest esse in beato supra meritum.
Christus intercedit ut nobis applicentur præterita sua merita tempore
opportuno.
I Cf. Salmant., De Incarnatione, tr. XXI, disp. 23, dub. IV.

2. Neque sequitur ullo modo quod interni actus oblationis debeant
in Christo glorioso multiplicari, sed perdurat unicus actus oblationis
absque interruptione et reiteratione; et hic actus, sicut visio beatifica
Christi et ejus amor beatificus, mensuratur non tempore continuo solis,
nec tempore discreto quo mensurantur successivæ cogitationes ange­
lorum, sed aeternitate participata; nam in hoc actu interno perma­
nentis oblationis non est innovatio nec successio; Christus enim, absque
mutatione in seipso, videt in Verbo, ea quæ successive fiunt in tempore >.
3. Nec etiam dicendum est quod hæc actualis oblatio sic perdurans
non subordinaretur, sed coordinaretur oblationi sacrificii Crucis. Ei subordinatur prout in hac actuali oblatione non est novum meritum, nec
nova satisfactio, sed per eam nobis applicantur praeterita crucis satis­
factio, et praeterita passionis merita i2*S
.
4. Denique non potest dici quod Christus, ut homo, nunc ex hoc
quod sedet ad dexteram Patris, non amplius adoret. Certo exercetur in
eo virtus infusa religionis et donum pietatis, per adorationem et gra­
tiarum actionem, sicut per intercessionem; item adorat in Eucharistia,
ut communiter dicitur. S. Thomas in Epistolam ad Hebr. VII, 25 ait,
de Christo sedente ad dexteram Patris: « licet sit ita potens, ita altus;
tamen cum hoc est pius, quia interpellat pro nobis ».
Hæc igitur communior doctrina videtur non solum probabilissima,
scii, quamlibet Missam habere valorem infinitum non solum ex parte
victimæ oblatæ, sed etiam ex parte principalis offerentis; et proinde
Missam oblatam pro mille personis æqualiter proficere singulis secun­
dum earum devotionem, ac si pro una tantum celebraretur. Hoc autem
negatur ab aliis qui tenent Missam offerri solum virtualiter a Christo,
prout eam olim instituit s.
Consectaria spiritualia.

Consequentiæ prædictæ doctrinæ in ordine spirituali sunt plurimæ
et magni momenti. Indicandæ sunt solum principales pro celebrante
et pro fidelibus.
i Id quod mensuratur æternitate participata inccepit, ut visio beatifica, et
posset absolute loquendo cessare, ut visio beata per modum transeuntis; sed
quamdiu durat est absque intrinseca successione. Sic in mente Christi gloriosi
permanet ejus intercessio usque ad diem iudicii; tunc cessabit quidem, quia
nihil erit amplius postulandum sed semper manebit in eo et in omnibus beatis
adoratio et gratiarum actio.
· ’ imo probabilius oblatio interior quæ nunc perseverat est eadem ac oblatio
interior sacrificii crucis, absque modalitate meriti. Sed hoc non est omnino
certum nam oblatio interior sacrificii crucis pertinebat ad Christum ut viatorum et quamvis fuerit sub luce visionis beatiticæ.regulabatur forte imme­
diate a scientia infusa Nunc abstrahimus ab hac difficili quæst.ione. quæ est
minoris momenti et dicimus solum quod oblatio nunc perseverans « nubor (it
natur » oblationi sacrificii crucis saltem quoad effectum prout, absque novo
merito, nobis applicat præterita Passionis merita.
S Cf. Sai.manticbnsks, Oc Eucharistia disp. XIII, dub VI.

Pro celebrante. Sequitur quod celebrans aspirare debet ad unionem
magis ac magis actualem et intimam cum Christo, prout Christus non
solum olim Missam instituit, sed nunc quamlibet actualiter offert et
modo perfectissimo, summa sua contemplatione, ardentissima caritate,
perfectissima religione et pietate.
Celebrans sic magis intime participat supremo sacerdotio Christi.
Debet animadvertere quod, si Christus non amplius dolet, nec meretur,
semper actualiter adorat Patrem, actu theandrico valoris infiniti, semper
intercedit pro nobis ut advocatus noster, semper gratias agit, ac offert
actualiter nostras adorationes, supplicationes, reparationes, gratiarum
actiones, easque omnium fidelium. Celebrans inclinatur etiam ex hoc ad
cogitandum quod Christus est non solum sacerdos, sed victima, quod
olim maxime doluit, et nunc offert Patri dolores nostros, ut magis va­
leant ad salutem animarum.
Si, momento consecrationis, celebrans est aliquantulum distractus
propter quædam cultus particularia quæ deesse possunt, certo certius
sacerdos principalis, Christus ipse, non est distractus, sed in Verbo videt
et vult hanc consecrationem, ejus valorem et efficaciam. Immo hoc
totum iam in terris videbat in Verbo. Dicit enim S. Thomas in tractatu
de Incarnatione IIP, q. 10, a 2: « Nulli intellectui beato deest, quin
cognoscat in Verbo omnia quæ ad ipsum spectant. Ad Christum autem
et ad ejus dignitatem spectant quodammodo omnia, in quantum èi
subjecta sunt omnia. Ipse etiam est omnium iudex. Et ideo anima
Christi in Verbo cognoscit omnia existentia », etiam secreta cordium,
prout est « iudex vivorum et mortuorum ». Hoc iam quidem verum erat
de Christo durante ejus vita terrestri. A fortiori nunc in cælo, in ipso
« nunc stanti » immobilis æternitatis. Christus, ut homo clarissime videt
in Verbo totum mysterium missæ, cujuslibet missæ, et omnes ejus ef­
fectus actualiter vult et producit. Hoc considerare debet celebrans.
Pro fidelibus consectaria prædictæ doctrinæ sunt pariter evidentia.
Ex ea sequitur quod fideles considerare debent celebrantem esse solum
Christi ministrum, et maiorem attentionem habere debent ad Sacer­
dotem principalem actualiter offerentem. Sic melius ac melius cogno­
scent valorem infinitum Missæ, non solum ex parte victimæ oblatæ, sed
præsertim ex parte offerentis principalis. Quando B. Maria Virgo, offe­
rebat Filium suum in cruce, hæc oblatio erat infiniti valoris objective ex
parte victimæ oblatæ, non autem subjective ex parte Beatæ Mariæ offe­
rentis; e contrario si agitur de ipsa oblatione Christi quæ est actus
theandricus.
Sic melius fideles intelligunt quod sacrificium Missæ et sacrificium
crucis sunt idem quoad substantiam, quamvis differant quoad modum
oblationis, quæ olim fuit cruenta, dolorosa ac meritoria, quæque nunc
est incruenta, sacramentalis, non amplius dolorosa nec meritoria, sed
nobis applicat ex opere operato satisfactionem et merita Passionis, et
uberrimos fructus producit in animabus nostris secundum mensuram
dispositionis nostræ.

Unde non mirum est quod plures sancti, assistendo sacrificio Missæ,
momento consecrationis et elevationis non amplius viderunt celebran­
tem, sed ipsum Christum principalem sacerdotem, actualiter semetipsum
offerentem.
Speciatim hodie, tempore belli, consideranda est hæc doctrina per
respectum ad Missas quæ quotidie celebrantur pro pacificatione mundi,
præsertim quando celebratur ad hanc intentionem a Summo Pontifice.
Tunc, si, in diversis populis ad invicem oppositis in bello, multi fideles
firmiter credentes ferventer uniuntur his Missis, non possunt magis
intime et magis efficaciter uniri cum oblatione perpetua quæ perdurat
in Corde Christi semper viventis; non possunt igitur melius orare se­
cundum ipsas intentiones Providentiæ divinæ; nam Christus supremus
sacerdos eas optime ac plene cognoscit, et evidentissime videt maius
bonum propter quod Deus permittit omnia mala hujusce belli mundialis.
Magnam igitur fiduciam habere debemus, dum celebramus Missam
ad altiores et universaliores intentiones Ecclesiæ, quæ certo sunt con­
formes cum intentionibus divinis, scii, ut ex gravi malo præsenti Deus
majus bonum eliciat, ut etiam mereamur hoc superius bonum aliqua­
tenus prospicere et ad illud cooperari.
Confidentia maxima habenda est in Christo supremo sacerdote, qui
dixit Apostolis: « Confidite ego vici mundum » (Ioan. XVI, 33). Retulit
victoriam ex demone, ex peccato et ex morte. Missa autem hujusce
victoriæ uberrimos fructus nobis quotidie applicat. Dicendum est ergo
semper cum majori fiducia, id quod legitur ad Hebr. IV, 14: « Habemus
pontificem magnum qui penetravit coelos, lesum, Filium Dei... Adeamus
ergo cum fiducia ad thronum gratiae ut misericordiam consequamur, et
gratiam inveniamus in auxilio opportuno ». « Sempiternum Christus
habet sacerdotium, unde et salvare in perpetuum potest accedentes per
semetipsum ad Deum, semper vivens ad interpellandum pro nobis »
(Hebr., VII, 25).

caput τη

DE EFFECTIBUS ET DE VALORE
SACRIFICII MISSÆ
In hoc capite sunt tres sectiones: 1) Quinam sint effectus sacrificii.
2) Quomodo producantur; 3) An valor sacrificii Missæ sit infinitus.
Art. 1,— QUINAM SINT EFFECTUS SACRIFICII MISSÆ
Status quæstionis: Protestantes non directe negaverunt Euchari­
stiam esse sacrificium adorationis et gratiarum actionis, sed negaverunt
eam esse sacrificium propitiatorium ad Deum placandum et ad expianda
peccata, et sacrificium impetratorium ad obtinenda bona ad salutem
spectantia.
De pluribus effectibus Missæ relate ad nos locutus est S. Thomas in
q. 79 de effectibus Eucharistiæ, v. g. a. 7 : utrum prosit aliis quam su­
mentibus, et q. 82.

Responsio de fide habetur in C. Trid. (Denz. 950): « Si quis dixe­
rit Missæ sacrificium tantum esse laudis et gratiarum actionis aut
nudam commemorationem sacrificii in cruce peracti, non autem propi­
tiatorium; vel soli prodesse sumenti, nec pro vivis et defunctis, pro pec­
catis, poenis, satisfactionibus et aliis necessitatibus offerri debere,
an sit ».

Unde responsio est : sacrificium Missæ non solum esse sacrificium
adorationis et gratiarum actionis, sed sacrificium impetratorium et pro­
pitiatorium pro vivis et defunctis. Dicitur impetratorium, prout offertur
ad nova beneficia obtinenda, quæ tamen iam olim meruit Christus, et
dicitur propitiatorium, prout offertur pro peccatis remittendis, aut pro
solvenda poena peccato debita, non quidem per novam Christi satisfactio­
nem, sed per applicationem præteritorum meritorum et satisfactionum
Christi in cruce immolati.
Ratio hujus assertionis indicatur in ipso Cone. Trid. (Denz. 940):
« quoniam in divino hoc sacrificio, quod in Missa peragitur, idem ille
Christus continetur et incruente immolatur, qui in ara crucis semel
seipsum cruente obtulit, docet Sancta Synodus sacrificium istud vere

propitiatorium esse (can. 3), per ipsumque fieri, ut, si cum vero corde
et recta fide, cum metu ac reverentia, contriti ac pænitentes ad Deum
« accedamus, misericordiam consequamur et gratiam inveniamus in
auxilio opportuno» (Hebr. IV, 16). Hujus quippe oblatione placatus
Dominus, gratiam et donum pænitentiæ concedens, crimina et peccata
etiam ingentia dimittit ». Ita fecit Christus in cruce pro bono latrone.
Brevius, ratio est quia sacrificium Missæ est quoad substantiam numerice idem (ex parte victimæ et principalis offerentis) ac sacrificium
Crucis. Atqui sacrificium Crucis habuit quadruplicem effectum: latreuticum seu adorationis, eucharisticum seu gratiarum actionis, propitia­
torium et impetratorium. Ergo pariter sacrificium Missæ non quidem
quoad acquisitionem novi meriti et novæ satisfactionis, sed quoad appli­
cationem meritorum et satisfactionum Passionis.
Non requiritur nova satisfactio, quia satisfactio Calvarii fuit superabundans, et nunc sufficit quod Missa sit quoad substantiam idem numerice sacrificium ac sacrificium Crucis, sed modo incruento.
Brevius: Christus non potest sic offerri in Eucharistia quin Deus
inclinetur ad donum pænitentiæ aliaque beneficia ad salutem spectantia
concedenda.
1’ Confirmatio: Sacrificium Missæ est longe præstantius sacrificiis
Veteris Testamenti. Hæc autem hunc quadruplicem effectum obtinue­
runt, prout quædam erant sacrificia adorationis et gratiarum actionis,
alia impetratoria, alia satisfactoria seu propitiatoria.

2* Confirmatio: Ex diversis liturgiis apparet Missam offerri pro
omnibus beneficiis spiritualibus et temporalibus. Cf. S. Cyrillum Hieros.,
Catechesi 5, n. 8 (R. de Journel, n. 851). Item S. August. Enchiridon,
c. 110.
Inter effectus sacrificii Missæ, numeratur gratia habitualis remis­
siva peccatorum mortalium, augmentum hujusce gratiæ, remissio pecca­
torum venialium, relaxatio poenarum peccatis quoad culpam remissis
debitarum, ac tandem alia bona tam spiritualia quam temporalia ad
salutem spectantia.

Art. II - QUOMODO PRODUCANTUR EFFECTUS MISSÆ
Status quæstionis: quæstio est 1 ) utrum sacrificium Missæ producat
effectus suos ex opere operato, seu ex dignitate rei oblatæ et principalis
offerentis, an ex opere operantis Ecclesiæ, scii, ex precibus universalis
Ecclesiæ, an ex opere operantis simpliciter, scii, ex merito et oratione
sacerdotis et fidelium. — 2) quæritur utrum sacrificium Missæ producat
effectus suos infallibiliter, scii, semper et in omni casu, an sub quibus­
dam conditionibus quæ deficere possunt. — 3) quæritur utrum sacri­

ficium Missæ producat effectus suos immediate, scii, per ipsam oblatio­
nem, an mediate, seu mediante alio effectu.
Responsio: Plures sunt conclusiones quasi communiter receptæ a
tempore Cone. Tridentini quæ sic exprimi possunt synoptice, distin­
guendo effectus per respectum ad Deum qui sunt infallibiles, et effectus
per respectum ad nos, qui supponunt conditiones quæ deficere possunt.

infallibiliter

remissionem p o en œ pro
peccatis iam remissis, sed
non semper ex integro.

immediate
fallibiliter

ex opere
operato

Sacrifi­
cium
Missæ
producit

adorationem et gratiarum
actionem valoris infiniti
per respectum ad Deum.

mediate et fallibiliter

bona spiritualia et tempo­
ralia sub quibusdam con­
ditionibus.

remissionem peccatorum
mortalium et venialium,
prout impetrat gratiam
contritionis.

ex opere operantis: omnes effectus prædictos, scii, ex precibus
tam universalis Ecclesiæ, quam ipsius celebrantis et adstantium.

Explicatur per partes:
1) Certum est sacrificium Missæ offerre Deo, ex opere operato
immediate et infallibiliter adorationem reparatricem et gratiarum
actionem valoris infiniti. Hoc enim immediate et infallibiliter sequitur
ex dignitate rei oblatæ et principalis offerentis, independenter a preci­
bus Ecclesiæ universalis et celebrantis. Impossibile est enim melius
agnoscere supremum Dei dominium super omnia et jus Dei imprescriptibile ut super omnia diligatur. Unde quoad adorationem dicitur in
Gloria in excelsis : « Tu solus Sanctus, tu solus Dominus, tu solus Altissimus ». Hæc adoratio valoris infiniti de se reparatrix est, nec potest
applicari maior virtus « in remissionem peccatorum quæ a nobis quo­
tidie committuntur » ut dicit Cone. Trid. (Denz. 938).
Notandum est quod gloria Dei seu manifestatio bonitatis suæ est
finis universi; unde ex hoc maxime apparet altitudo hujusce sacrificii.
Valor infinitus hujus adorationis reparatricis et gratiarum actionis
provenit ex actibus theandricis Christi; sic perdurat reparatio valoris

infiniti oblata in sacrificio Crucis, quamvis non sit nunc novum meritum
in Christo glorioso.
Huic oblationi, quæ semper vivens est in Corde Christi, sacerdos
minister et fideles sese unire debent secundum quatuor fines sacrificii.
Sic dicitur: «Quid retribuam Domino pro omnibus quæ retribuit mihi"
Calicem salutaris accipiam, et nomen Domini invocabo ».
Auctor Imitationis Christi hoc pulchre exponit i. IV. c. 8, ubi Do­
minus. ait: <■ Sicut ego me ipsum... in cruce pro peccatis tuis Deo Patri
sponte obtuli,... ita debes et tu temetipsum mihi voluntarie in obla­
tionem puram et sanctam, quotidie in Missa,... quanto intimius vales,
offerre... Quidquid præter te ipsum das, nihil curo, quia non quæro
datum tuum, sed te. Offer te mihi et da te totum pro Deo et erit accepta
oblatio ». Hoc pulchre evolvitur in capitulo sequenti, scii, in respon­
sione discipuli: « Offero tibi omnia peccata mea, ut ea deleas, et omnia
bona mea et desideria mea, ut ea perficias ».
Notandum est quod reparatio iniuriæ facta Deo non omnino idem
est ac peccatorum remissio ex parte nostra : hæc enim remissio est appli­
catio ad nos sacrificii Christi, sed ipsum sacrificium substantialiter per­
durans in Missa, offerendo Deo infallibiliter adorationem, simul ex se
reparat, sicui sacrificium crucis, antequam fiat applicatio per remis­
sionem peccatorum in tali ve) tali individuo

2) Peccata sive mortalia, sive venialia, remittuntur quidem ex
opere operato (scii, ex meritis Christi non intuitu meriti operantis), sed
solum mediate (scii, impetrando auxilium ad actum pænitentiæ). et
non infallibiliter, quia non constat de promissione Dei et potest esse
obex; ait Cone. Trid. (Denz. 940): « Hujus oblatione placatus Dominus
gratiam et donum pænitentiæ concedens, peccata etiam ingentia di­
mittit ».
S. Thomas IV Sent. dist. 12, q. 2, a 2 ait : Sacrificium Missæ « gra­
tiam contritionis impetrat, et mediante hac gratia reatus culpæ dele­
tur », ut in Calvario evenit pro bono latrone.
Hæc gratia contritionis quandoque est efficax, tunc sequitur contri­
tio; quandoque est solum sufficiens et peccator ei resistit, sed ad minus
confertur gratia sufficiens.
Ut notat Billuart, disp. VIII, a. 2: « Infallibiliter conferuntur pei
sacrificium Missæ gratias sufficientes ad remissionem peccatorum tam
mortalium quam venialium, ad augmentum gratiæ habitualis, ad donum
perseverantiæ et ad virtutes; quia cum Deus nemini deneget gratias
sufficientes, non est dubium quin maxime intuitu hujus sacrificii, in
quo dilectissimi Filii passio repræsentatur, eas conferat. At vero ipsa
remissio peccatorum, gratiæ augmentum, donum perseverantiæ et vir­
tutes non causantur infallibiliter proptei obicem ex parte subiecti ».
(Cf. Catechismum Cone. Trid.).

Ex hac conclusione sequitur corollarium pro non ponentibus
obicem, scii, infallibiliter confertur a sacrificio Missæ gratia pænitentiæ
peccatoribus qui ei assistunt cum sincero desiderio conversionis, et
tunc simul accipiunt, si prius illam non habuerunt, inspirationem ac­
cedendi ad sacramentum pænitentiæ. Sic verificantur verba dicta in
Missa : « Agnus Dei qui tollis peccata mundi, miserere nobis .
Confirmatur: Ita sacrificium crucis sanctificavit peccatores mediate,
efficaciter pro quibusdam, sufficienter pro aliis ; scii, impetravit donum
pænitentiæ efficax pro multis, sufficiens pro omnibus.
Ex hoc sequitur quod hos effectus sacrificium Missæ producit ex
opere operato non physice ut sacramenta, sed moraliter per modum
impetrationis. Attamen adhuc ex opere operato, scii., ut aiunt Salmanticenses, non intuitu meriti operantis, sed ex meritis Christi qui insti­
tuit hoc sacrificium.
Ex hoc sequitur etiam quod quamvis Eucharistia ut sacramentum
non possit dari nisi iis qui iam sunt in statu gratiæ, sacrificium Missæ
potest offerri pro peccatoribus etiam obduratis et impænitentibus et
eis obtinere saltem gratias sufficientes. Imo potest offerri, ut sacrificium
crucis, pro omnibus hominibus viventibus, etiam infidelibus, hæreticis,
schismaticis et excommunicatis, modo pro his non offeratur tanquam
pro membris Ecclesiæ, ut recte ait Billuart loc. cit. Sicut enim licet
pro omnibus orare, ita et sacrificium offerre. Ita plures missionarii in
Africa celebrant Missam pro conversione mahometanorum, quos nondum
possunt evangelizare, ut paulatim mens eorum aperiatur verbo divino
et ut removeantur falsa Islamismi præjudicia. Item sæpe celebrantur
Missæ ad obtinendam conversionem, saltem in articulo mortis, pecca­
torum etiam obduratorum, speciatim eorum qui, regnum Dei impe­
diendo, ad perditionem animarum laborant.

3) Pæna temporalis pro peccatis jam remissis, per sacrificium
missæ ex opere operato immediate et infallibiliter remittitur.
Hoc constat ex Trid. a quo definitur Missam offerri « pro vivis
atque defunctis, pro poenis et satisfactionibus ». Atqui pœnæ nequeunt
nisi ex opere operato remitti defunctis qui jam sunt incapaces meriti et
satisfactionis activæ i. Item applicatur missa vivis, quos nulla ratio
prohibet his defunctis saltem æquiparare. Insuper vivis ac defunctis
poena temporalis remittitur immediate, scii, per meram condonationem
extrinsecaon propter Christi merita et satisfactiones, quia agitur de
poena pro peccatis jam remissis. Denique eis remittitur infallibiliter,
cum nulla alia conditio prærequiratur præter remissionem culpæ. At­
tamen non remittitur semper ex integro, sed juxta divmæ Providentiæ

I In purgatorio animæ non sunt capaces satisfactionis activæ. Alioquin pos
sent seipsas a purgati rlo Uberare; in purgatorio sunt solum capaces satispassionls seu satisfactionis passlvæ.
tK)

dispositionem: Sic verificantur verba: «Agnus Dei, qui tollis peccata
mundi, dona nobis pacem ».
Billuart recte notat ibidem per respectum ad defunctos: « Non
tamen sequitur quod ditiores pro quibus offeruntur plura sacrificia ci­
tius liberentur a purgatorio quam pauperes; quia pauperes vel forte
habent minores poenas luendas, vel forte fuerunt sanctiores in vita
sicque plus participant de sacrificiis oblatis generaliter pro omnibus
defunctis, vel de portione Ecclesiæ in quolibet sacrificio. Participant
enim de hoc sacrificio defuncti « qui, ut ait Aug. Enchir. c. 110, cum
viverent meruerunt ut hæc sibi postea prodesse possent ». Probabiliter
igitur defuncti accipiunt hos fructos secundum dispositionem plus
minusve perfectam quam habuerunt in morte et quæ perseverat in illis.
4" Bona spiritualia et temporalia obtinentur quidem ex opere ope­
rato, sed per modum impetrationis et non infallibiliter.
Agitur de bonis temporalibus ad salutem spectantibus.

Quod obtineantur ex opere operato satis clare constat ex C. Trid.
dum declarat Missam offerri non solum pro peccatis, poenis et sati­
sfactionibus, sed etiam pro « aliis necessitatibus ». Ratio est quia
Christus, seipsum offerendo, rogat Patrem, ut propter merita sua, gratiæ
nobis tribuantur, et preces ejus non possunt non exaudiri.
Attamen hæ gratiæ de facto non recipiuntur nisi adsint requisitæ
conditiones. Saltem requiritur ex parte objecti quod bonum postulatum
expediat ad salutem vel sit secundum dispositiones Providentiæ. Et
insuper propter obicem deest effectus, si peccator assistens vult rema­
nere in peccato, ut pharisæi quibus non profuit sacrificium Crucis. Cf.
Card. Bona: De Sacrificio Missæ tractatus asceticus, c. I, 3.

Art. III. — DE VALORE MISSÆ
Status quœstionis: Valor sacrificii distinguendus est ab effectibus
seu fructibus ejus. Valor enim est dignitas quam habet sacrificium tam
ex parte rei oblatæ, quam ex parte offerentis principalis. Fructus autem
seu effectus est id quod de facto confertur intuitu hujus dignitatis.
Unde sunt duæ conclusiones communiter receptæ et theologice
certæ.

1“ Conclusio: Sacrificium missæ quantum est ex se et quoad sufficentiam habet valorem infinitum intensive et extensive, id est producere
potest effectus semper magis extensos et magis intensos.
2“ Conclusio: Attamen effectus impetratorius et propitiatorius ex
parte nostra est semper finitus.

Modo magis explicite enuntiantur sic hæ conclusiones:

Intensive: propter infinitam dignita­
tem victimæ oblatæ et
principalis offerentis.

Valor cuiuslibet Missæ

In se in actu primo est in­
finitus quoad sufficientiam

Extensive: scii, sufficiens ad expianda
omnia peccata et impe­
tranda omnia bona ad sa­
lutem spectantia.

Adorationem reparatricem.
Infinitus quoad

Gratiarum actio­
nem.

Quoad efficaciam in actu
secundo et effectum est

Impetrationem: non
nisi bona finita im­
petrantur.
Finitus quoad

Satisfactionem: Re­
mittitur poena non
infinita, iuxta men­
suram devotionis et
dispositionis Provi­
dentia.

Ratio primas conclusionis clara est:
Nam sacrificium Missæ est numerice idem quoad substantiam ac
sacrificium Crucis, quod in se fuit valoris infiniti intensive et extensive
ratione inflnitæ dignitatis victimæ et offerentis. Et ideo sicut sacrifi­
cium Crucis fuit valoris infiniti quoad acquisitionem meriti et satisfac­
tionis, ita sacrificium Missæ est valoris infiniti quoad eorum a/pplicationem diversis generationibus hominum et in diversis locis. Sic sacri­
ficium Crucis superat sacrificium Missæ in quo applicatur.
Ratio secundce conclusionis est quia Missa semper habet effectum
finitum ex parte nostra, pro limitatione creaturæ rationalis et pro limi­
tibus dispositionum nostrarum. Insuper hoc congruit ordini Providen­
ti», juxta quam gratiæ successive et non simul tribuuntur, sic convenit
quod Missæ multiplicentur et ideo sacerdotes tot celebrant Missas, quot
personis se obligaverunt.

de hac re est ista: sunt duæ quæstiones:
Dubium I. — Utrum hæc limitatio effectus sacrificii in nobis pro­
veniat unice ex dispositionibus nostris, an etiam aliunde scii, a volun­
tate Christi.
Controversia

308

De

sacrificio

Missæ

Dubium II. — Utrum fructus generalis cujus omnes fideles partecipes sunt et fructus specialis quem sacerdos determinatis personis
applicat, minuantur ex hoc quod Missa offertur pro numerosioribus
personis; an æquales remaneant ac si Missa offerretur pro una persona
tantum. Non ponitur quæstio de fructu specialissimo, qui proprius es>'
sacerdoti digne celebranti.
Controversia est præsertim de fructu speciali, sed indirecte est
etiam de fructu generali, nam si fructus Missæ esset limitatus a volun­
tate Christi, etiam per generalem oblationem aliquid tolleretur ei pro
quo specialiter offertur.
Pro prima quæstione, quidam dicunt quod hæc limitatio provenit
ex voluntate Christi, ac proinde solvunt secundam quæstionem dicendo:
Sacrificium oblatum pro decem personis minus singulis prodest quam
si pro una sola offerretur. Ita Scotus, Paludanus, Soto, ac multi recentiores.
Alii vero theologi inter quos S. Thomas (satis clare IH“, q. 79, a. 5),
multi thomistæ ut Cajetanus, Ioann, a S. Thoma, Gonet, Salmanti·
censes, ad quos inclinat Billuart, et firmius Hugon, docent: Hæc limi­
tatio non est ex voluntate Christi, sed pendet solum ex devotione eorum
pro quibus offertur.
Unde ad secundam quæstionem respondent: Sacrificium oblatum
pro pluribus etiam numerosissimis æque prodest singulis, cœteris pa­
ribus, ac si pro uno solo offerretur. Infinitum enim est inexhauribile. Cfr.
Hugon, Tract. Dogmatici III, 495 et etiam Hervé, Manuale theol. dog­
maticae, de valore Missæ, n. 136-143).
Rationes prioris sententiae, scii. Scoti, sunt sequentes: Si limitatio
fructus Missæ non proveniret ex voluntate Christi, superflua esset ite­
ratio sacrificii pro eadem persona et pro eodem obiecto.
Resp.: Non, quia persona ista potest carere dispositionibus requi­
sitis ut subito totum fructum ab ea desideratum accipiat. Insuper hæc
persona debet præsertim desiderare vitam æternam quam non potest
nimis postulare.
Addunt secundam rationem, scii, alioquin sacerdos posset uno sacri­
ficio pro pluribus stipendiis satisfacere, quod non licet.
Resp.: Hoc non probat, quia stipendium non est Missæ pretium, sed
ad sustentationem ministrorum ab Ecclesia permittitur. Unde quamvis
una Missa æqualiter omnibus prosit, potest Ecclesia prohibere ne sa­
cerdos plura stipendia recipiat. Unde rationes pro ista opinione non
sunt fortes.
* * ·*Validiores et multo altiores sunt rationes pro opposita sententia
quæ est communior inter thomistas.
Prima ratio: scii, influxus causæ universalis, v. g. solis illuminantis,
non limitatur nisi a capacitate recipientium. Atqui sacrificium Missæ,

prout est numerice idem quoad substantiam ac sacrificium Crucis, est
causa universalis quoad propitiationem et impetrationem. Ergo ejus
influxus non limitatur nisi a capacitate recipientium, et ideo, sicut sa­
crificium Crucis, tam prodest unicuique ac si fuisset pro eo solo oblatum,
sicut sol tam illuminat et calefacit mille personas in aliquo loco ac unam
tantum. Cfr. Billuart, loc. cit.
Generaliter dicunt thomistæ, v. g. Billuart ibid.: « Sacrificium
spectat ad genus moris; est enim actio qua Christus ut principalis offe­
rens se offert Patri, se illi ut superiori subiicendo; et ideo hæc actio est
theandrica et valoris intrinsece infiniti... Sicut ergo sacrificium Crucis
fuit intrinsece valoris infiniti ad merendum et satisfaciendum, nunc, cum
Christus non possit amplius mereri nec satisfacere, sacrificium altaris,
quod est idem quoad substantiam, est infiniti valoris ad applicanda ista
merita et istas satisfactiones ».

Confirmatur: ut ostendit Caietanus, ex praxi Ecclesiæ quæ offert
Missas pro salute totius mundi, pro omnibus fidelibus vivis et defunctis,
pro summo Pontifice, rege, episcopo etc. Ergo intelligit nihil per hoc
tolli ab eo cui Missa specialiter applicatur. Item Missa parochialis die
dominica non minus proficit fidelibus numerosissimis immensæ parœciæ quam paucis fidelibus parvissimæ parœciæ.
Hæc secunda sententia est probabilior; est corollarium definitionis
Missæ ut est idem quoad substantiam sacrificium ac sacrificium Crucis.
Satis communiter admittitur fructum specialem, quatenus impe­
tratorium, non minui in singulis, sive ad unum tantum, sive ad plures
referatur. Vis enim impetrationis fundatur, non in speciali promissione,
sed in intrinseca sacrificii dignitate. Ita Hervé 1. cit. n. 142. Sic redu­
citur controversia ad fructum specialem propitiatorium.
In praxi celebrans offerat specialiter pro quibus tenetur ex iustitia,
et deinde offerat quantum potest pro omnibus quibus vult ex caritate,
amicitia, pietate, aut alio titulo gratuito. Ita communiter theologi.

Comparatio motivorum harum duarum sententiarum.
Hæc motiva referuntur a Billuart, Disp. VHI, art. 5. Et ut notat
Gonet, valde prævalent motiva quibus defenditur valor infinitus Missæ.
Imo hæc propositio est iam certa et communiter docetur, scilicet:
« Sacrificium Missæ quantum est ex se et quoad sufficientiam est valoris
infiniti intensive et extensive », quia quoad substantiam est idem cum
sacrificio Crucis, est enim eadem victima et idem principalis offerens,
unde, sicut sacrificium Crucis, habet valorem infinitum extensive pro
quibus offertur sine limitatione, et intensive scii, ad fructus in illis
semper maiores iuxta eorum dispositiones sine limitatione. Missa hoc
producere potest quoad applicationem, sicut sacrificium Crucis quoad
acquisitionem meriti et satisfactionis.

Item certa est hæc propositio: Attamen effectus Missæ in his pro
quibus offertur est semper finitus, proportionatus nempe dispositioni
subiecti quæ semper est limitata. Hoc ab omnibus admittitur.
Sic plura sacrificia merito celebrantur pro uno et eodem. Hæc sun'
principia communiter admissa ab omnibus retinenda.
Sed quæstio agitata est, ut notavimus, præcise ista: Utrum limitatio
effectus Missæ proveniat unice ex dispositione subtectorum, an etiam
aliunde, scii, ex quadam voluntate Christi.
Manifestum est quod hæc limitatio non potest provenire ab inten­
tione sacerdotis offerentis, quia licet ab eo pendeat ut illi vel isti sacri­
ficium applicetur, applicatione tamen semel facta, non pendet ab ipso
determinatio quantitatis fructus, quia causa semel applicata agit secun­
dum virtutem sibi inditam. Alioquin celebrans foret sicut Summus
pontifex determinans certam quantitatem indulgentiarum, modo plena­
riam, modo quadraginta annorum aut dierum; et hoc a nullo theologo
admittitur pro sacrificio Missæ.
Sed quoad primam sententiam cf. Caietan. in ΠΓ*. q. 79, a. 5 et
Opusc. III, tr. 3, q. 2, Ioan, a S. Thoma: ΠΙ·, Disp. 32, a. 3, Gonet:
Clypeus, Disp. XI, a. 5, n. 99, Manuale tr. IV, De Euch., c. 12, 2. — Salmanticenses, Disp. XIII, Dub. 6, longe hanc quæstionem tractant,
integraliter legendi sunt; Hugon: La Sainte Eucharistie, p. 340 et ss.
bene hanc doctrinam defendit, firmius quam Billuart, qui dicit: utraque
sententia est probabilis. In Diet. Theol. Cath. art. « Messe » coi. 1927,
A. Michel non satis vidit valorem fundamentorum thesis thomisticæ et
loquitur ac si utraque sententia esset æque probabilis. E contra Gonet
dicit: obiectiones adversariorum sunt levissimæ. Ostendit quod limitatio
effectus Missæ pendet unice ex devotione eorum pro quibus offertur aut
offerentium; quia causa universalis quale est sacrificium Missæ, agit
secundum dispositionem subiecti; unde sacrificium Missæ quod est ex
se valoris infiniti, si pro pluribus offertur, æque prodest singulis, cœteris
paribus, ac si pro uno tantum offerretur. Cfr. S. Thom. III1, q. 79, a. 5.
ita sol æque illuminat mille personas, sicut quamlibet in aliquo loco.

Unde fundamentum hujusce sententiœ est dogmaticum et sumitur ex
infinita dignitate, non solum rei oblatæ, sed maxime principalis offe­
rentis Christi, quæ limitari non potest ex oblatione finita celebrantis.
Hoc fundamentum dogmaticum est ex se certum. Manifestum est enim
quod valor sacrificii non attenditur secundum conditiones ministri,
sed secundum dignitatem principalis agentis, sicut donum regis non
secundum conditionem legati. Et sicut sacrificium Missæ oblatum a
malo sacerdote non inquinatur ex ejus malitia, ergo nec limitatur ab
ejus finitate. Actio autem Christi sacerdotis est theandrica et valoris
infiniti olim in Cruce ad merendum et satisfaciendum, nunc ad appli­
canda Passionis merita.
Ecclesia favet huic sententiæ prout offert Missas pro salute totius

mundi, pro omnibus fidelibus vivis et defunctis, et intelligit nihil per
hoc tolli ab eo pro quo specialiter offertur.
Si autem fructus Missæ esset limitatus a voluntate Christi, etiam
per generalem oblationem aliquid tolleretur ei pro quo specialiter of­
fertur. Hæc fundamenta sunt igitur ordinis dogmatici et sunt ex se certa.
E contrario fundamenta oppositae sententiœ non sunt dogmatica, nec su­
muntur ex natura sacrificii Missæ, nec ex parte victimæ, nec ex parte
sacerdotis principalis, sed ex parte celebrantis et arguunt ex inconve­
nientibus practicis quæ orirentur ex priori sententia male intellecta.
Dicunt enim hi theologi: limitatio effectuum Missæ provenit non solum
ex dispositionibus nostris, sed ex voluntate Christi. Hoc autem nullo
modo probant, sed hoc volunt inferre ex sequentibus:
I. — Quia Christus instituit hoc sacrificium ut reiteraretur, ergo
effectum ejus limitavit.
Resp.: Christus voluit quod reiteraretur ad applicandos fructus
Passionis diversis generationibus et diversis locis, et ut in quolibet loco
Christiani haberent jugiter sacrificium offerendum et etiam quia hoc
sacrificium habet semper effectum limitatum secundum devotionem
recipientis.
Π. — Dicunt: Licet res oblata et principalis offerens sint valoris
infiniti, oblatio tamen ipsius sacerdotis celebrantis est finita.
Resp.: Hoc nullo modo limitat effectum productum ex opere ope­
rato ; nam sicut Missa a malo sacerdote celebrata non inquinatur ab ejus
malitia, nec limitatur ab ejus finitate.
HI. — Dicunt: Alias per unum sacrificium posset satisfieri plu­
ribus stipendiis, quod est damnatum ab Alexandro VH.
Resp.: Per unum sacrificium non potest satisfieri pluribus stipendiis,
quia stipendium non est pretium Missæ, sed eleemosyna ad sustenta­
tionem vitæ celebrantis, et secundum hunc titulum celebrans non jus
habet pro una Missa nisi ad unum stipendium. Hæc ratio igitur nullo
modo est dogmatica, sed mere disciplinaris, practica, et prohibitio disci­
plinaris male intelligitur ac si stipendium esset Missæ pretium. Insuper
in Ecclesia græca quilibet ex concelebrantibus, v.g. ex 16 aut 20, accipit
stipendium et tamen est unica Missa, nam est una sola hostia conse­
crata et unus calix.
Remanet etiam quod Missa parœcialis celebrata pro immensa pa­
roecia non minus prodest singulis fidelibus, quam si paroecia parva esset
et contineret paucos fideles.
Dicunt adversarii : Non minus prodest pro multis audientibus quam
pro paucis, quia isti audientes offerunt cum sacerdote et time unusqui­
sque illorum offert ac si esset solus. Ita Suarez.
Resp.: Transeat, ita est quoad fructus ex opere operantis, non ex
opere operato. Insuper hæc Missa parœcialis dicitur non solum pro
audientibus, sed etiam pro fidelibus parœciæ qui non sunt præsentes,

nee offerunt; et tamen non minus prodest illis si sunt valde numerosi ac
si essent pauci. Quoad solutionem aliarum objectionum, cf. Cajetanum,
opusc. cit. In ejus sententia remanet quod conveniens est applicare
fructum specialem uni vel quibusdam determinate, sic in eis suscitatur
specialis devotio et proportionaliter ad eam accipiunt diversos effectus
Missæ.
Unde fundamenta sententiæ affirmantis valorem infinitum Missæ
et quod Missa oblata pro multis, æque prodest unoquoque eorum ac si
pro illo solo offerretur, hæc fundamenta valde prœvdlent supra rationes
sententiæ negativæ. Sunt enim ordinis dogmatici, derivantur ex ipsa
natura Missæ, ex dignitate principalis offerentis, ex dignitate victimæ
oblatæ. E contra sententia negativa arguit solum ex inconvenientibus
practicis, quæ revera non existunt. Mirum est quod Billuart non firmius
defendat sententiam Caietani, loannis a S. Thoma, Salmanticensium,
Gonet et plurium aliorum thomistarum. Hugon bene eam defendit.

Aliud dubium: Utrum sit magis proficuum pro vivo ut postulet
Missam pro seipso celebrandam, ante mortem suam, an post mortem.
Respondetur: Magis proficuum est ut Missa celebretur pro vivo ante
mortem ejus : 1“ quia si vivus sit in bona dispositione, participat omnibus
fructibus Missæ et sic se disponit ad accipiendam pretiosissimam
omnium gratiarum scilicet perseverantia finalis, quæ non potest esse
obiectum meriti, sed obiectum impetrationis et supremæ impetrationis
quæ ad sacrificium Missæ pertinet. Melius est autem obtinere gratiam
bonæ mortis, quam, remanendo in incertitudine salutis, sperare citius
liberari a purgatorio. Illi qui intrant in purgatorium, certo ex eo exeunt;
sed ad ingrediendum in purgatorium prærequitur gratia bonæ mortis.
Unde dictum est: « En un sens, le principal n'est pas d’en sortir, mais
d’y entrer ». Π0 Celebratio Missæ pro vivis est certior quam pro mortuis,
sive propter iniustas dispositiones legis civilis, sive propter incuriam
heredum. (Cf. Diet, théol., art. Messe, col. 1297).

Consectaria spiritualia.
Hæc consectaria bene exprimuntur in libro IV De Imitat. Christi,
c. 9: « Quod nos et omnia nostra Deo debemus offerre et pro omnibus
orare » (speciatim celebrando Missam aut ei assistendo): ibi dicitur:
« Domine omnia tua sunt quæ in coelo sunt et quæ in terra. Desidero
me ipsum tibi offerre, et tuus perpetuo permanere. Domine, in simplici­
tate cordis mei offero me ipsum tibi hodie in servum sempiternum, in
obsequium et in sacrificium laudis perpetuæ. Suscipe me cum hac sancta
oblatione tui pretiosi corporis, quam tibi hodie in praesentia Angelorum
invisibiliter assistentium offero, ut sit pro me et pro cuncto populo tuo
in salutem ».
« Domine offero tibi omnia peccata mea... ut tu omnia incendas et
comburas igne caritatis tuæ, et deleas universas maculas peccatorum
meorum, et conscientiam meam ab omni delicto emundes... ».

« Offerro etiam tibi omnia bona mea, quamvis valde pauca et imper­
fecta, ut tu ea emendes et sanctifices; ut ea grata habeas et accepta
tibi facias et semper ad meliora trahas... ».
« Offerro quoque tibi omnia pia desideria devotorum, necessitates
parentum, amicorum, fratrum, sororum, omnium carorum meorum...
Offero etiam tibi preces et hostias placationis pro illis specialiter qui
me in aliquo læserunt, contristaverunt aut vituperaverunt; ... pro his
quoque omnibus quos aliquando contristavi, conturbavi, gravavi, et
scandalizavi verbis, factis, scienter vel ignoranter: ut nobis omnibus
pariter indulgeas peccata nostra et mutuas offensiones... Aufer, Do­
mine, a cordibus nostris... quidquid potest caritatem lædere et frater­
nam dilectionem minuere... et fac nos tales existere ut simus digni
gratia perfrui et ad vitam proficiamus æternam. Amen ».
Ille qui sic quotidie magis ac magis se uniret Christo principali
Sacerdoti et Victimæ sacrificii Missæ, semper intimius participaret vitæ
Christi ut est simul sacerdos et hostia, et multum laboraret ad anima­
rum salutem.

DIVISIO MATERIÆ
PRÆNOTAMINA DE VIRTUTE PÆNITENTIÆ
Caput I: DE EXISTENTIA SACRAMENTI PÆNITENTIÆ.

Art. 1: De ipsa potestate clavium Ecclesiæ a Christo concessa ut
constat ex Sacra Scriptura et Traditione - q. 84 et Suppl, q. 17-20.
Art. 2: De existentia et denominatione sacramenti pænitentiæ, de
ejus necessitate et iterabilitate.
Art. 3: De ministro potestatis clavium, de potestate ordinis et de
potestate jurisdictionis. Suppl. 19, 20.
Caput II: DE ESSENTIA SACRAMENTI PÆNITENTIÆ.

Art. 1: An essentia sacramenti vere salvetur in poenitentia, q. 84.
Art. 2: De ejus materia.
Art. 3: De forma hujusce sacramenti.
Caput III: DE CONTRITIONE. Suppl, q. 1-5.

qu. 1: quid sit.
qu. 2: de ejus objecto.
qu. 3: de ejus quantitate.
Caput IV: DE CONFESSIONE. Suppi, q. 6, 11.
Caput V: DE SATISFACTIONE. Suppi, q. 12, 15.
Caput VI: DE EFFECTIBUS HUJUS SACRAMENTI: ΠΊ*, q. 86-89.

Art. 1: De remissione peccatorum mortalium: q. 86; venialium:
q. 87.
Art. 2: De remissione pænœ peccato debitæ: q. 86, a. 4 et 5.
Art. 3: De meritorum reviviscentia, q. 89.
Notandum est quod S. Thomas, procedendo secundum id quod jam
declaraverat Ecclesia suo tempore, incepit agere de pænitentia ut est
sacramentum antequam de polestate clavium de qua volebat tractare
agendo de ministro (Suppi. 19). E contrario plerique theologi moderni
contra protestantes merito incipiunt tractare de potestate clavium, quia
ex ipso Evangelio constat quod Christus contulit Ecclesiæ potestatem
clavium ad remissionem peccatorum, dum pænitentia non generaliter
nominatur sacramentum nisi sæculo XI, quamvis pluries S. Augustinus

et S. Gregorius Magnus vocent eam sacramentum *. Ipsa definitio sacra­
menti per genus et differentiam nondum erat praecise determinata in
duobus prioribus saeculis; erant res sine titulo praecise determinato.
Sic apparet evolutio theologiae, sicut pro quaestione de sacrificio
Missae.
Duo attente notanda sunt in his quaestionibus :
1° Aliquod sacramentum potest etiam longo tempore existere ut
ritus externus productivus gratiæ a Christo institutus, antequam com­
muniter vocetur sacramentum in universali Ecclesia, sed potest aliis
nominibus vocari, ut vg. nomine confessionis. Sic est res sine dubio
existens. sed sine titulo praeciso universaliter recepto.
2° Ut aliquod sacramentum instituatur ab ipso Christo, sufficit quod
Christus dixerit se velle effectum proprium hujusce sacramenti, etiamsi
non determinaverit explicite nec formulam sacramentalem, nec materiam
propriam. Ratio est quia actus specificantur ab objecto formali et
actio practica ab effectu producendo, ut ars constructionis ab aedificio
construendo.
In sacramento autem id quod est principale est ipsa actio sacramentalis, quæ exprimitur his verbis; «ego te baptizo; te absolvo; signo
te, et confirmo te » ; hæc actio sacramentalis fuit volita et instituta a
Christo, si dixit se velle effectum proprium hujusce actionis.
DIVISIO TRACTATUS S. THOMÆ DE PÆNITENTIA

Tractatus S. Thomæ de pænitentia dividitur in sex partes:
1" Pars est: De ipsa pænitentia ut est sacramentum et ut est virtus.
Sic q. 84 agitur de institutione hujusce sacramenti, de ejus
materia et forma.
q. 85 agitur de virtute pœnitentiæ quæ est pars potentialis justitiæ, ut religio, sed infra religionem prout pænitentia supponit peccatum.
2" Pars est: De effectu pœnitentiæ, ubi sunt quatuor quæstiones.
q. 86: de remissione peccatorum mortalium; q. 87: venialium.
q. 88: de peccatorum dimissorum reditu per sequens peccatum,
ubi S. Thomas ostendit quod non redeunt formaliter et in se, sed virtualiter quia tunc est aggravatio per ingratitudinem contra beneficium
remissionis.
q. 89: de recuperatione gratiæ virtutum et meritorum, ubi
ostendit quod quandoque homo tepidius resurgit per pænitentiam, quam
fuerat antea dispositus. Ibid, ostenditur quod hona opera per peccatum
mortificata reviviscunt, non vero opera mortua, scii, opera ethice bona
facta extra statum gratiæ, et ad vitam æternam non ordinata.
1 Patres etiam antiquiores agnoverunt ritum pœnitentiæ esse productivum
gratiæ a baptismo distinctum.

3" Pars est: De partibus pœnitentiæ, quæ sunt contritio, confessio
et satisfactio; scii, actus pænitentis qui sunt materia vel quasi materia
hujus sacramenti. S. Thomas non potuit dictare nisi primam quæstionem
hujusce sectionis, morte felicissima præventus opus suum non termi­
navit. Sed Supplementum Summæ compositum est secundum ordinem
ab eo praepositum, et ex suo libro IV Sententiarum ad litteram ex­
cerptum est.
q. 90 est de partibus pœnitentiæ in genere, est ultima quæstio
dictata a S. Thoma.
Supplementum agit: 1° de contritione per quinque quaestiones.
2° de confessione per sex quaestiones.
3° de satisfactione per quatuor quaestiones.
4* Pars est: de suscipientibus sacramentum pœnitentiæ, q. 16 Suppi.
5* Pars est: de potestate clavium, seu de ministro, per quatuor
quaestiones et de annexis potestati clavium, scii, de excommunicatione
et de indulgentiis, q. 17-27.
6a Pars est: de pænitentia publica, q. 28 propter peccatum publicum
gravissimum, per modum exempli. Hæc scripta sunt juxta disciplinam
quæ adhuc tempore S. Thomæ vigebat, sed hodie non amplius sunt
in usu.
Sic in isto tractatu de pænitentia sunt 36 quaestiones. Sola princi­
palia explicari possunt et non considerando articulum per articulum.
DE PRINCIPALIBUS DEFINITIONIBUS ET DECLARATIONIBUS
ECCLESIÆ CIRCA SACRAMENTUM PÆNITENTIÆ

Principales definitiones sunt in Concilio Tridentino, contra Prote­
stantes, Denz. 911-925. Sunt sequentes:
1° Pænitentia est verum Novæ Legis sacramentum, a baptismo
diversum et iterabile, a Christo institutum secundum illud Joan. XX, 23
dictum Apostolis a Domino post resurrectionem : « Accipite Spiritum
Sanctum, quorum remiseritis peccata, remittuntur eis; et quorum
retinueritis, retenta sunt ». Cf. Concilium Tridentinum, 913 et 894.
Secundum Concilium Tridentinum tunc concessa est potestas non tantum
declarandi peccata esse remissa, ut volunt Protestantes, sed vere re­
mittendi peccata, et hoc per modum judicii, ut infra explicabitur.
Trid. 902.
2“ Definitum est in C. Tridentino, 896 : « formam sacramenti
pœnitentiæ, in qua præcipue ipsius vis sita est, in illis ministri verbis
positam esse : Dgo te absolvo etc. ».
3° C. Flor, et Trid., 896, 914, declarant: quasi materiam esse
actus pænitentis, scii, contritionem, confessionem, satisfactionem, quæ
etiam partes pœnitentiæ appellantur.

Et plura definita vel declarata sunt de his actibus pænitentis in
particulari.
4° In C. Trid. 897-898 definiuntur contritio et attritio: « Contritio
est animi dolor ac detestatio de peccato commisso, cum proposito non
peccandi de coetero ». Debet esse supernaturalis. Alia est perfecta (seu
contritio proprie dicta) quæ procedit ex caritate, quæque cum voto
(saltem implicito) sacramenti semper justificat, sed non reddit confes­
sionem superfluam (587).
Alia est imperfecta (scii, attritio) procedens « ex consideratione
turpitudinis peccati vel ex gehennæ et pænarum metu » 898, 1305; hæc
etiam debet esse supernaturalis Denz. 699, 751, sq. 897, 1536.
In Deer. S. Off. 1667, n. 1146, dicitur quod Ecclesia noluit judicare
utrum attritio includat necessario aliqualem dilectionem Dei; sententia
negans est communior inter theologos ut refert hoc documentum.
Id quod est definitum est quod attritio sine sacramento non justi­
ficat, sed cum sacramento disponit ad justificationem Denz. Trid. 838.

5° Circa confessionem definitum est quod complecti debet peccata
gravia post baptismum commissa, quæ manifestari debent integre, se­
cundum speciem infimam et circumstantias speciem mutantes. Cf. Trid.
900, 917. Requiritur integritas saltem formalis, sed non semper mate­
rialis, scii, necessarium est confiteri omnia et singula peccata mortalia
post baptismum commissa, quorum memoria, post diligens examen,
habetur; «alia inclusa esse in confessione intelliguntur » Trid. 900
et 1111.
6“ Circa satisfactionem definitum est quod satisfactio salutaris
et conveniens imponenda est (Denz. Trid. 904, 925). Consistit in bonis
operibus, quibus Deus vere colitur, quæque vim sacramentalem habent
ex meritis Christi (904, 1535).
7° Quoad effectus sacramenti, sunt plures definitiones et decla­
rationes. Hi effectus sunt: 1° remissio peccatorum post baptismum
commissorum (896); 2" remissio pœnæ imprimis æternæ (806, 840); non
vero semper totius pænæ temporalis (535); 3° reviviscentia gratiæ
amissæ et meritorum mortificatorum (2193); 4“ liberatio a censuris
1144. Codex 2247.

8° De ministro pœnitentïœ definitum est quod est, non homo
laïcus, sed solus sacerdos, qui debet habere jurisdictionem (902, 903,
921). Sigillum sacramentale stricte servandum esse, et nomen complicis
minime exquirendum. (Cf. Codicem 888 sq.).
9° Denique quoad subjectum definitum est quod est homo baptizatus lapsus (807), qui præsens esse debet, non deneganda est pænitentibus etiam relapsis et recidivis; sed consuetudinariis et occasionariis indispositis est neganda vel differenda quia nullo modo apparet
quod sint vere attriti (cf. Denz. 1210 sq.; 1538).

Tandem confessio facienda est saltem semel in anno (cf. IV Con­
cilium Lateranense 437 et Tridentinum 900, 918).
Item de Indulgentis plura declarata sunt, præsertim in Concilio
Tridentino 989; scii, indulgentiæ non sunt piæ fraudes fidelium, sed
applicatio thesauri meritorum Christi et Sanctorum, vivis per modum
absolutionis, defunctis per modum suffragii, facta per Romanum Pon­
tificem, præsertim tempore jubilæi, vel per episcopos pro suis subditis,
ex causis rationalibus. Per ipsas delentur pœnæ temporales etiam pro
peccatis occultis debitæ. Effectus pendet a recta dispositione, a statu
gratiæ et ab impletione operis præscripti (cf. Codicem 925).
Quænam sunt sub aspectu dogmatico, principales quæstiones considerandæ ?
Distinguenda est pars dogmatica et pars practica tractatus.
Doctrina practica de pænitentia respicit præsentim dispositiones
subjecti seu officia pænitentis quoad attritionem, confessionem et sati­
sfactionem et officia confessarii erga vanas classes pænitentium ut sunt
occasionarii, consuetudinarii, recidivi, necnon rationem agendi erga
moribundos.
In parte dogmatica tractatus de Pænitentia, post quædam prænotanda de pænitentia ut virtute (q. 85 s. Th.), principales quæstiones
sunt sequentes:
1° de existentia sacramenti Pænitentiæ, 2° de ejus essentia, quoad
formam et materiam, 3° de actibus pænitentis: contritio, confessio, sa­
tisfactio, 4° de effectibus hujusce sacramenti.

PRÆNOTAMINA

DE VIRTUTE PÆNITENTIÆ
Cf. ΠΓ, q. 85.

Recolligenda sunt principalia ex articulis S. Thomæ, simul osten­
dendo eorum fundamentum in sacra Scriptura. Virtus infusa pænitentiæ existebat in justis Veteris Testamenti antequam institueretur
sacramentum pænitentiæ.
Sæpe in Sacra Scriptura commendatur pænitentia; præsertim prædicatio S. Joannis Baptistæ est prædicatio pænitentiæ \ et post ipsum
Jesus ait, Marc., I., 15: «Impletum est tempus et appropinquavit
regnum Dei, pænitemini et credite evangelio » - Sæpius Christus locutus
est de pænitentia, v. g. « Non veni vocare justos sed peccatores ad
pænitentiam » Luc., V, 32. - « Si pænitentiam non egeritis, omnes
similiter peribitis » Luc., ΧΙΠ, 5. - « Væ tibi Corozaïn, væ tibi Betsaida,
quia si in Tyro et Sidone factæ fuissent virtutes quæ factæ sunt in vobis,
olim in cilicio et cinere sedentes pæniterent » Luc. X, 13.
Art. 1. — PÆNITENTIA EST VIRTUS

Ex prædictis textibus constat, ut dicit S. Thomas, q. 85, a. 1, quod
pænitentia est virtus vel actus ejus, non est passio, importat enim in suo
actu dolorem voluntatis de peccato commisso et rectam electionem emen­
dationis. Est igitur habitus electivus secundum rectam rationem. Ut
omnis virtus, cognoscitur ex suis actibus.

De actibus hujusce virtutis. Inductive constat quod sunt plures
actus pænitentiæ, nam secundum Evangelium, homo vere pænitens
propria peccata commissa detestatur, retractat, ad ea per satisfactionem
expianda paratus est, et insuper quælibet peccata in futurum devitare
proponit. Jam ex hoc apparet quod sunt tres præcipui actus pænitentiæ,
scii. 1° contntio cordis; prius cor erat plus minusve obduratum in mala
intentione, nunc frangitur hæc mala intentio quæ avertebat a Deo, cor
attritum et contritum venit ad detestationem peccati et sese convertit
ad Deum (metanoia est conversio ejus qui prius erat aversus); 2° se1 Matth. ΠΙ 2 « Pænitentiam agite: appropinquavit enim regnum cœlorum ».
Pænitentia, metanoia. est conversio cordis, quod prius erat aversus a Deo.

eundus actus est firmum propositum pro futuro, et 3° tertius actus est
satisfactio pro præterito.
Ut autem hi actus sint salutares, pænitentia debet respicere pec­
catum in ordine ad Deum et ex supernatural! gratia ac motivo illud
retractare. Alioquin pænitentia esset solum quid ethice bonum sicut in
ordine humano aliquis pænitet de malo quod dixit de suo amico. Ut
pænitentia sit salutaris debet esse apta ad reconciliandam animam cum
Deo auctore gratiæ et salutis, sic debet esse ex motivo supernatural!.
Art. II. — PÆNITENTIA EST VIRTUS SPECIALIS

Ut ostendit S. Thomas pænitentia est virtus specialis, nam species
habituum distinguuntur secundum species actuum; et ideo ubi occurrit
specialis actus laudabilis, ibi necesse est ponere specialem habitum vir­
tutis. Sic « pænitentia est virtus specialis quæ operatur ad destructio­
nem peccati prœteriti, in quantum est Dei offensa, quod non pertinet
ad rationem alterius virtutis ». Ad 3unl « quælibet virtus specialis for­
maliter expellit habitum vitii oppositi (ut temperantia intemperantiam)
sed pænitentia expellit omne peccatum effective, in quantum operatur
ad destructionem peccati prout est remissibile ex divina gratia, homine
coopérante ».
Sic pænitentia est virtus speu alis, nam habet materiam generalem,
sub ratione speciali, scii, omnia peccata, ut emundabilia per actus ho­
minis. Agitur de virtute infusa quia respicit Deum auctorem gratiæ et
salutis.
Hæc virtus non est theologica (art. 3 ad lum) quia objectum ejus
non est Deus, sed est peccatum destruendum ad Deum placandum; sic
Deus est finis hujusce virtutis, non vero ejus objectum nec materiale
nec formale.
Unde pænitentia est virtus moralis, cujus objectum materiale est
peccatum, objectum formale quod est peccatum ut reparandum, offensa
Dei expiabilis, seu ipsa reparatio, et objectum formale quo seu motivum
est honestas hujus reparationis.
Ad intelligentiam hujusce reparationis, dicendum est quod importat
detestationem propriorum peccatorum commissorum, ut clarius infra
dicetur, et non solum ut contendit Lutherus et plerique Protestantes
propositum novæ vitæ (cf. Billuart).
Ad lum. — Quomodo pænitentia distinguitur a caritate.
Difficultas est quia eadem virtute gaudemus de bonis et dolemus
de malis perpetratis; atqui caritas gaudet de bono propter Deum facto
ergo dolet de peccatis.
Respondetur ad lum in fine: « Si in actu pænitentis consideratur
sola displicentia peccati præteriti, hoc immediate ad caritatem pertinet,
sicut et gaudere de bonis præteritis; sed intentio operandi ad deletionem
XI ■ GAKKiauu Laoiumik,

peccati praeteriti requirit specialem virtutem sub caritate ». Et in justo
actus pænitentiæ imperatur a caritate.
Objectio. Actus contritionis est præcipuus pænitentiæ actus. Atqui
contritio est a caritate. Ergo pænitentia non est virtus distincta a
caritate.

Responsio. Distinguo minorem. Actus contritionis est a caritate
imperative, concedo; elicitive, nego. Nam contritio formaliter est, non
solum displicentia peccati quæ remanet in Christo etiam glorioso, sed
est de peccato proprio propter jus divinum læsum, ac reparabili per sa­
tisfactionem. Unde contritio importat propositum reparationis faciendæ.
Instantia: Sed contritio differt ab attritione, prout procedit a cari­
tate, ergo remanet difficultas.
Responsio: Contritio differt ab attritione prout procedit impera­
tive a caritate, seu ab amore efficaci Dei super omnia, concedo; prout
procedit elicitive ab ea, nego.
Revera objectum pænitentiæ non est Deus, sed satisfactio deter­
minanda secundum regulas prudentiæ christianæ. Sic pænitentia non
est virtus theologica, sed est infra eas, ut religio.

An virtus pænitentiæ specie distinguatur a religione.
Respondetur communiter affirmative, quia habent distincta objecta
formalia, Religio enim respicit cultum debitum Deo tanquam excellenti
Domino et benefactori. Pænitentia respicit id quod est reddendum Deo
ut offenso. Sic, ut docet'S. Thomas, religio fuit in Christo, non vero
pænitentia, quia nunquam peccavit. Cajetanus autem vult reducere
pænitentiam ad religionem.
Dubium.

Art. 111.

AD QUAMNAM VIRTUTEM CARDINALEM ANNECTITUR
PÆNITENTIA

Ut ostendit S. Thomas, q. 85, art. 3, annectitur ad justitiam
commutativam, quia pænitentia est ad alterum per reparationem pro
peccato, quæ in justitia debetur Deo offenso. Sed quia pænitentia, ut
religio, non potest reddere Deo ad æqualitatem, est imperfecta justitia,
quamvis sit perfectior quam justitia perfecta quæ reddit hominibus
ad æqualitatem id quod eis debetur. Ita filius prodigus fecit actum
justitiæ erga Patrem suum dicens ei, revertendo ad ipsum « Pater, pec­
cavi in cælum et coram te. Jam non sum dignus vocari filius tuus ».
Luc. XV, 19-21. Pænitentia venit infra religionem, quæ non præsupponit
proprium peccatum, sic religio fuit in Christo non pænitentia. Sic pæni­
tentia definitur: virtus moralis inclinans ad reparandam injuriam Deo
illatam per peccatum.

Ad 4um: Actus pænitentiæ ad cæteras virtutes refertur prout sup­
ponit fidem de valore Passionis Domini, spem beatitudinis credentibus
repromissæ, saltem tendit ad caritatem recuperandam aut in justo ab
ea imperatur. Est etiam sub directione prudentiæ Christians, sub in­
fluxu religionis et potest ipsa imperare actus fortitudinis, patientiæ vel
temperantiae in mortificationibus ordinatis ad reparationem peccati et
ad tollendas peccati reliquias.
Ad 2um: Pænitentia ponit medium, in quantum infert debitam
pænam proportionatam pro qualibet culpa, secundum acceptationem
Dei. - Videbimus quod quamvis virtus pænitentiæ esset necessaria etiamsi
non esset sacramentum, tamen pro hoc statu novæ legis non est virtus
nisi includat votum sacramenti.
Art. IV. — QUODNAM EST PROPRIUM SUBJECTUM PÆNITENTIÆ?

Ut ostendit S. Thomas, art. 4, est voluntas, nam proprius ejus
actus est voluntatis propositum emendandi; sed est redundantia in
sensibilitate, quæ quandoque manifestatur lacrimis, minus tamen in iis
qui sunt duri sensus, aut temperamenti hilaris.
Quodnam est subjectum remotum pænitentiæ? Est quilibet homo
peccati reus aut saltem peccati capax; nam etiam ille qui non commisit
peccatum sed potest committere, potest esse promptus ad dolendum de
peccato, casu quo committat illud.
Proinde pænitentia quoad habitum fuit in Adamo innocenti, est
in parvulis baptizatis, infunditur simul cum gratia, remanet in beatis,
non solum quoad ornatum, sed etiam quoad actum, non quidem doloris,
sed displicenti® de peccato et gaudii de satisfactione olim peracta. Ita
Billuart. Non fuit vero pænitentia in Christo impeccabili, nec proba­
bilius in Beata Maria Virgine.
Art. V. — QUÆNAM EST RELATIO ACTUS PÆNITENTIÆ
CUM TIMORE DEI

Quæstio est tum de timore servili seu pænæ, tum de timore filiali
seu peccati, et timor filialis est donum Spiritus Sancti. Insuper agitur
non de virtute infusa pænitentiæ quæ infunditur cum gratia habituali
et caritate, sed de actu pænitentiæ.
S. Thomas respondet: actus pænitentiæ procedit a timore servili
sicut a principio remoto, saltem communius, et a timore filiali sicut a
principio proximo.
Hoc potest male intelligi, Contenson putavit ex hoc quod pro
S. Thoma virtus infusa pænitentiæ non distinguitur a dono timoris.
Hoc autem non verum est, quia in tota hac quæstione loquitur de
pænitentia ut est virtus specialis, ut religio, et S. Thomas distinguit
virtutes a donis, v. g. religionem a dono pietatis.

Insuper pænitentia et donum timoris distinguuntur secundum
objectum formale, nam objectum timoris etiam filialis est Deus, ut potens
infligere privationem sui, seu saltem est peccatum imminens propter
Dei reverentiam evitandum, dum objectum pænitentiæ est reparatio
pro peccato commisso. Sic actus doni timoris potest esse ante quodlibet
peccatum, ut in Christo, non vero actus pænitentiæ.
Unde Thomistæ generaliter tenent quod S. Thomas in præsenti
articulo, non vult dicere quod donum timoris sit principium elicitivum
actus pænitentiæ. Sed vult dicere quod ut in pluribus peccatores mo­
ventur ad pænitentiam ex metu pænarum, tanquam a principio remoto;
et justus, ex hoc quod revereatur Deum ut Patrem et timeat ipsum
offendere, movetur ut pro peccatis commissis ipsi offerat aliquam sa­
tisfactionem. Sic inspiratio doni timoris adjuvat inter tentationes, vir­
tutem pænitentiæ, secundum illud : « Confige timore tuo, Domine,
carnes meas », sicut inspiratio doni pietatis adjuvat, inter ariditates,
virtutem religionis.
Imo in ipso instanti justificationis sunt, saltem virtualiter, plures
actus enumerati in hoc art. 5, scii, sub influxu Dei convertentis cor
peccatoris sunt actus fidei in Salvatorem, actus timoris pœnæ a Deo
infligendæ, actus spei veniæ consequendæ, actus caritatis (initialis), seu
displicentiæ peccati, prout displicet Deo summe dilecto, denique actus
timoris filialis, quo propter reverentiam Dei aliquis satisfactionem Deo
vult offerre. Et hic actus timoris filialis movet ad actum pænitentiæ, qui
elicitur a virtute infusa pænitentiæ. Sic magnæ mortificationes sancto­
rum, quæ medium, prudentiæ superant,'inspirantur a dono timoris.
Hoc explicaverat S. Thomas supra in Tractatu de gratia, Ι-Π,
q. 113, a. 8, ubi dicitur, in ipso instanti justificationis, secundum ordinem
naturæ, primum est gratiæ infusio, secundum est motus liberi arbitrii
in Deum (actus caritatis initialis); tertium vero est motus liberi arbitrii
in peccatum; propter hoc enim ille, qui justificatur, detestatur peccatum,
quia est contra Deum; quartum est; remissio culpæ. Hoc est secundum
ordinem causæ efficientis et etiam causæ formalis.
Sed ut ibidem dicitur ad lum ex parte hominis justificati, in hoc
eodem instanti est e converso secundum ordinem causæ materialis, scii,
prius est liberatio a culpa quam consecutio gratiæ justificantis quamvis
ex parte agentis prior sit gratiæ infusio, quam culpæ remissio.
Causæ enim ad invicem sunt causæ sed in diverso genere, sic est
mutua prioritas absque circulo vitioso. Ita S. Thomas nunc loquitur,
art. 6 ad 2u“>.
Notandum est quod Concilium Tridentinum sess. 6, cap. 6 (Denz.
798) pariter enumeravit actus qui concurrunt ad justificationem adulti;
scii, actus fidei, spei, caritatis (initialis), timoris filialis et pænitentiæ.
Licet hi actus non semper producantur explicite, saltem implicite
habentur, ita ut nulla sit vera pænitentia quæ non procedat saltem vir­
tualiter a fide, timore, spe, et Dei dilectione. Difficultates quæ fieri

possunt de timore servili discutientur infra agendo de attritione, ut est
actus pænitentiæ antecedens infusionem virtutis pænitentiæ quæ datur
simul cum caritate. Manifestum est quod in his omnibus articulis agitur
de virtute infusa pænitentiæ ut clare dicitur initio corporis art. 5. Ratio
est quia hæc virtus, de qua est sermo, respicit ut finem Deum non solum
ut auctorem naturæ, sed ut auctorem gratiæ et salutis.
Attamen aliqua pænitentia de peccato potest ex naturæ viribus
elici, et ex pluribus hujusmodi actibus potest generari habitus, sed hæc
pænitentia acquisita non est ea de qua nos Christiani loquimur.
Art VI. - UTRUM PÆNITENTIA SIT PRIMA VIRTUTUM

Respondet S. Thomas per plures conclusiones; principales sunt
duæ priores.
1“ — Secundum ordinem naturæ simpliciter praecedunt ipsam
virtutes theologicae, quia immediate respiciunt Deum.
2° — Sed quantum ad aliquid pænitentia ordine temporis est
prima inter cœteras virtutes, quantum ad ejus actum, qui primo occurrit
in justificatione impii.
Hic actus est contritio perfecta nam attritio, ut infra dicetur, Suppi.,
q. 1, art. 2 ad 2um et a. 3, non est actus virtutis pænitentiæ quæ nondum
infunditur. Sic continentia non est actus virtutis castitatis.
3" — Etiam aliæ virtutes, ut prudentia, religio, humilitas, quæ
fuerunt in Christo, sunt altiores quam pænitentia quæ non fuit in eo.
4° — Virtus infusa pænitentiæ simul infunditur cum caritate
in instanti justificationis, et in justificatione adulti actus et habitus
caritatis simul sunt tempore cum actu et habitu pænitentiæ. Ratio est
quia virtutes sunt connexæ (1-11, q. 65, art. 1 et 3) et sic omnes simul
incipiunt esse in anima.
5° — Secundum prioritatem temporis quidam actus laudabiles
possunt præcedere actum pænitentiæ, scii, actus fidei et spei informium
et actus timoris servilis. Legendus est hic pulcher articulus, difficile
erat eum tam clare et exacte scribere (cf. ad 3u,n).
Billuart instituit digressionem historicam de pænitentia Salo­
monis: Utrum Salomon egerit pænitentiam. Respondet: Incertum est,
inter Patres quidam negant ut Augustinus, alii affirmant, ut Hiero­
nymus.
DE NECESSITATE PÆNITENTIÆ aliquid addendum est, ex
q. 86, a. 2, per modum introductionis ad quæstionem de insti­
tutione sacramenti pænitentiæ. ut fecit Concilium Tridentinum sess. 14,
c. 1: de necessitate et institutione sacramenti pænitentiæ. (Denz. 894).
Dicit ibi Concilium: « Fuit quidem pænitentia universis hominibus,
qui se mortali aliquo peccato inquinassent, quovis tempore ad gratiam

et justitiam assequendam necessaria » illis etiam qui post baptismum
peccatum mortale commiserunt.
Comuniter tenetur hunc actum pænitentiæ, supposito peccato mor­
tali, necessarium esse tum necessitate medii, tum necessitate præcepti.
(Cf. S. Th., q. 86, art. 2: Utrum sine pænitentia peccatum remitti
possit?).
Necessitas medii constat ex locis Sacræ Scripturæ, ibidem a Con­
cilio Tridentino citatis scii.: Ezech. XVIII, 30: «Convertimini et agite
pænitentiam ab omnibus iniquitatibus vestris, et non erit vobis in
ruinam iniquitas». Item Luc. XIII, 3: «Nisi pænitentiam egeretis,
omnes similiter peribitis ». (cf. infra, p. 341 sq.).
Ratione theologica etiam constat hæc necessitas medii; nam sine
pænitentia Deus peccata remittere nequit; Hoc esset contra diversa Dei
attributa: 1° justitia enim prohibet ne offensa remittatur sine aliqua
reparatione, saltem imperfecta; unde etiam si non fuisset Incarnatio ad
peccatum adæquate reparandum, Deus postulasset saltem imperfectam
reparationem, cujus homo capax est cum gratiæ auxilio, id est pæni­
tentiam. 2° Hoc esset contra efficaciam amoris Dei erga nos, nam ut
ostendit S. Thomas IIP, q. 86, art. 2, Deus remittit offensam peccatori
prout efficaciter diligit eum, et hæc dilectio Dei non præsupponit sed
ponit amabilitatem in homine, et eum gratum facit per gratiam qua
homo convertitur ad Deum, cum aversione a peccato et detestatione
peccati. 3° Contra Dei sapientiam esset remittere offensam impænitenti.
4° Contra'Dei sanctitatem esset sibi unire peccatorem pertinacem.
OBJICITUR: Major est misericordia Dei quam miseria hominis.
Sed homo interdum remittit offensam homini etiam non pænitenti, se­
cundum illud: « Diligite inimicos vestros, benefacite his qui oderunt
vos. » Matth. V, 44. Ergo multo magis Deus dimittit offensam homini­
bus non pænitentibus.
Respondet profunde S. Thomas (q. 86, art. 2, ad 3llm) : « Miseri­
cordia Dei est majoris virtutis quam misericordia hominis in hoc quod
immutat voluntatem hominis ad poenitendum, quod misericordia ho­
minis facere non potest ». Et ibidem in corp. art. S. Thomas dicit:
« Potest contingere quod homo remittat offensam, qua offensus est,
alicui, absque aliqua immutatione voluntatis ejus; non autem contin­
gere potest quod Deus remittat offensam alicui absque immutatione
voluntatis ejus. (Nam) requiritur ad remissionem divinæ offensæ quod
voluntas hominis ( a Deo aversa) immutetur xit convertatur ad Deum
cum detestationem peccati et proposito emendandi; quod pertinet ad
rationem pænitentiæ, secundum quod est virtus ». Hoc jam verum erat
in Veteri Testamento ante institutionem sacramenti pænitentiæ. EI
communiter admittitur a catholis contra protestantes Cf. infra, p. 341.

CONTROVERSIA tamen est inter theologos catholicos de aliquo
.puncto secundario, scii, utrum ad peccati remissionem requiratur for­

malis actus pænitentiæ an sufficiat virtualis, qualis continetur in actu
caritatis seu dilectionis efficacis Dei super omnia.
Scotistœ tenent virtualem actum pænitentiæ sufficere. Multi thomistœ dicunt requiri actum formalem pænitentiæ, saltem per se loquen­
do. Billuart videtur recte concludere dicendo: Per se requiritur formalis
actus pænitentiæ; sed per accidens sufficit actus virtualis contentus in
actu caritatis, quando scii, aliquis, ex oblivione, de peccatis suis non
cogitat.
Denique necessitas præcepti pænitentiæ apparet ex ipsis primis
verbis Domini, secundum Matth. IV, 17 : « Coepit Jesus prædicare et
dicere: Pænitentiam agite». Insuper pænitentia est specialis virtus,
ergo sub præcepto cadit; item quisque tenetur, vi justitiæ, reparare
injuriam alteri illatam; et tandem cuique præcipitur, vi caritatis erga
seipsum, suam salutem per pænitentiam curare. Unde incuria salutis
est via quæ perducit ad damnationem. Unde communiter dicunt prædicatores præsertim tempore Quadragesimæ : Pænitentia quæ ad mortem
differtur est rarissima et difficilissima, propter longam resistentiam
gratiæ sufficienti.
Complementum: De errore protestantium circa virtutem et actum
pænitentiæ.
Secundum priores Protestantes, natura hominis nunc est essentia­
liter corrupta et mala, et justificatio impii fit per imputationem extrinsecam meritorum Christi, sine infusione gratiæ. Proinde, juxta eos, pæni­
tentia nequit esse detestatio de peccato, quod semper et necessario com­
mittitur. Quid sit igitur pro illis? Pro Luthero pænitentia est « mutatio
mentis et consilii » qua aliquis, agnito peccato, fidit in Deo. (Sermo de
pœnit. 1518). Pro Calvino pænitentia est vita nova ex fiducia in Deum
orta. (Institutiones L. III, c. 3, n. 4). Quidam moderni protestantes ut
Bovon (Morale chrétienne, Lausanne, 1917, t. I, p. 224) concedunt
pænitentiam amplecti confessionem delicti coram Deo cum vitæ emen­
datione, sed nulla satisfactio Deo debetur, quia jam abundantius sa­
tisfecit Christus.

E contrario Concilium Tridentinum (Denz. 897) definit: « Contrifio, quæ primum locum inter dictos pænitentiæ actus habet, animi dolor
ac detestatio est de peccato commisso, cum proposito non peccandi de
cœtero » scii, cum gratiæ Dei auxilio, quod non denegatur nisi propter
obicem. Item Concilium Tridentinum (807) definit necessitatem sa­
tisfactionis ab ipso pænitente implendæ pro pœna temporali peccato
debitæ, ut nobis fiat applicatio satisfactionis Christi et cooperemur ad
nostram salutem, et non mere passive eam recipiamus, secundum illud
Domini: « Pænitentiam agite », « Facite fructus dignos pænitentiæ ».
Mt. m, 2. 8, IV. 17.
Ex his omnibus pertinentibus ad virtutem pænitentiæ et ad actus
ejus, qui necessarii fuerunt ante institutionem sacramenti, paratur

via ad intelligentiam hujusce institutionis. Jamquidem S. Thomas osten­
dit convenientiam hujus sacramenti HT, q. 65, a. 1. Utrum debeant
esse septem sacramenta Ecclesiæ: « Sacramenta Ecclesiæ ordinantur ad
duo, scii, ad perficiendum hominem in his quæ pertinent ad cultum Dei
secundum religionem Christian» vitæ, et etiam in remedium contra de­
fectum peccati ».

Sic habetur spiritualis regeneratio per baptismum, augmentum et
robur per confirmationem, nutritio per Eucharistiam. « Sed quia homo
incurrit interdum et corporalem infirmitatem et spiritualem scii, pec­
catum, ideo necessaria est homini curatio ab infirmitate, quæ quidem
est duplex. Una quidem sanatio, quæ sanitatem restituit, et loco ejus
in spirituali vita et poenitentia. Alia est ad removendas peccati reli­
quas, scii. Extrema unctio ».
Ln ordine vero ad totam communitatem habetur Ordo et Matri­
monium.
Et sicut fuit matrimonium ante sacramentum matrimonii, ita fuit
pænitentia ante sacramentum pænitentiæ. Sed sicut valde convenit
sacramentum matrimonii ad conferendam gratiam pro actibus matri­
monii christiane implendis, ita sacramentum pænitentiæ ad conferendam
gratiam pænitentiæ ut homo ex attrito fiat contritus. Brevius ad dele­
tionem peccati mortalis requiritur infusio gratiae, et maxime conve­
niens est quod existât signum practicum hujus infusionis, valide suseipiendæ, cum debita conditione attritionis. Cf. EU11, q. 65, a. 1, 2, 3, 4. IIT, q. 84, a. 5 utrum hoc sacramentum sit de necessitate salutis; art. 6,
utrum sit secunda tabula nost naufragium; art. 7 alioquin homo dubi­
taret an esset non solum attritus, sed contritus, et cum Deo reconcilia­
tus. E contra, dicendum est protestantibus, magna fiducia habetur si
peccator audiat sacerdotem in nomini Christi dicentem « Ego te absolvo
ab omnibus peccatis tuis », et si credat hæc absolutionis verba producere
id quod significant, scii, gratiam contritionis qua homo attritus fiat
contritus.

CAPUT I

DE EXISTENTIA SACRAMENTI PÆNITENTIÆ
Art. I. De ipsa potestate clavium. Art. II. De existentia hujusce
sacramenti. Art. HI. De ejus ministro.

Art. 1. — DE IPSA POTESTATE CLAVIUM ECCLESIÆ
A CHRISTO CONCESSA

Cf. S. Thomam, ΠΓ q. 84, a. 7, et Suppi., q. 17-20.
1° Status quaestionis: Quid intelligitur per potestatem clavium?
Intelligitur potestas aperiendi et claudendi regnum cœlorum. Ut
explicatur in Suppi., q. 17, a. 1, clausio enim cælorum duplex est, quoad
totam naturam per peccatum originale et quoad personam per peccatum
actuale (cf. 111“, q. 49, a. 5, c. ; q. 52, a. 5). Ipse autem Christus habuit
certo claves regni cælorum, scii, potestatem aperiendi et claudendi
regnum cælorum; et ut dicit S. Thomas ΠΙ“, q. 49, a. 5, Christus sua
passione aperuit nobis januam coeli, sufficienter pro omnibus, efficaciter
pro his quibus applicatur Passio, v. g. per baptismum et alia sacra­
menta. Pro adultis autem cælum aperitur aut clauditur, juxta eorum
dignitatem vel indignitatem, et sic clavis dicitur potestas ligandi (seu
claudendi) et solvendi (seu aperiendi) cf. Suppi., q. 17, a. 2. Sic Christus
aperuit regnum cælorum bono latroni, non alteri. Quæstio est igitur an
Christus, qui certo claves regni cœlorum habuerit, dederit eas Ecclesiæ,
et quomodo.

Hæc potestas clavium, si sumitur in sua plenitudine, significat
igitur potestatem a Christo concessam ad regendos fideles in ordine ad
vitam æternam. Et est triplex:
1° potestas ferendi leges, 2° potestas judicandi ad normam legum,
3’ potestas exsequendi judicia per coactionem seu coercitionem.
Ita in rebus humanis distinguitur triplex potestas: legislativa,
judiciaria, et exsecutiva.
Denique potestas judicandi exerceri potest tum in foro externo seu
directe ad utilitatem societatis fidelium, tum in foro interno, seu di­
recte ad utilitatem singulorum fidelium, et hæc ultima est proprie po­
testas remittendi et retinendi peccata.

leges ferendi
judicandi secundum leges
in foro et interno et externo
exequendi per coercitionem.

2° Quinam negaverunt hanc potestatem clavium Ecclesiae a Christo
concessam fuisse?

Omnes qui negant hierarchiam Ecclesiæ a Christo institutam
esse. Ita olim aliqualiter saltem Montanistœ, qui saltem restringebant
hanc potestatem ad certa peccata, dicendo alia graviora non ab Ecclesia
sed solum a Deo remitti posse in altera vita, ita quodammodo Tertul­
lianus. Item Novatiani volebant « lapsos » tempore persecutionis,
excludi pro semper ab omni communione ecclesiastica, nec veniam spe­
rare posse nisi a Deo post mortem. Ita adhuc loquuntur plures hodierni
acatholici, dicentes potestatem, si qua fuerit Ecclesiæ concessa, ad pec­
cata pauca, et leviora omnino restringi.
Waldenses et præsertim Protestantes, secundum eorum placita de
justificatione per solam fidem seu fiduciam, contenderunt Ecclesiam non
habere potestatim judicandi nec ligandi ac solvendi, sed solum pote­
statem declarandi peccata fuisse remissa per fidem fiducialem, ita
Lutherus. - Juxta Calvinum; pænitentia non vere a baptismo vel baptismi
memoria distinguitur, qua renovatur peccati displicentia, novæque vitæ
propositum. Anglicani admittunt utilitatem potestatis clavium, non vero
ejus necessitatem. Ritualistœ agnoscunt Pænitentiam esse unum e mi­
noribus sacramentis.
Plures acatholici hodierni dicunt: initio spirituales seu charis­
matic! omnia regebant in Ecclesia, et si opus erat, nomine Dei sub
impulsu Spiritus Sancti, non remittebant sed declarabant peccata esse
a Deo remissa. Postea vero, crescente numero peccatorum, et crescente
auctoritate episcoporum, paulatim episcopi disciplinam ecclesiasticam
instituerunt, qua peccata a solis sacerdotibus absolverentur.
3·' Quid definitum est ab Ecclesia circa potestatem remittendi et re­
tinendi peccata.

In concilium Tridentinum quatuor principalia de hac re definiuntur,
scii.:

1“ Poenitentiam esse vere et proprie sacramentum a Christo insti­
tutum, a baptismo distinctum.
Denz. 911. — « Si quis dixerit, in catholica Ecclesia pænitentiam
non esse vere et proprie sacramentum pro fidelibus, quoties post bap­
tismum in peccata labuntur, ipsi Deo reconciliandis, a Christo Domino
nostro institutum: anathema sit».
Denz. 912. — « Si quis sacramenta confundens, ipsum baptismum
pænitentiæ sacramentum esse dixerit, quasi hæc duo sacramenta
distincta non sint, atque ideo pænitentiam non recte secundam post
naufragium tabulam appellari: A. S. ».

De

existentia sacramenti

Pænitentle

331

2“ Verba Domini apud. Jo. XX, 22, esse intelligenda de potestate
remittendi et retinendi peccata:
Denz. 913. — « Si quis dixerit, verba illa Domini Salvatoris: « Ac­
cipite Spiritum Sanctum; quorum remiseritis peccata, remittuntur eis;
et quorum retinueritis, retenta sunt » (Jo. XX, 22) non esse intelligenda
de potestate remittendi et retinendi peccata in sacramento pænitentiæ,
sicut Ecclesia catholica ab initio semper intellexit; detorserit autem,
contra institutionem hujus sacramenti, ad auctoritatem praedicandi
Evangelium: A. S. » (cf. caput correlativum n. 894).

3° Hæc potestas clavium se extendit ad omnia peccata.
Denz. 911. — « Si quis dixerit in catholica Ecclesia pænitentiam
non esse vere et proprie sacramentum pro fidelibus, quoties post Bap­
tismum in peccatum labuntur, ipsi Deo reconciliandis, a Christo Domino
nostro institutum, A. S. ».
4° Haec potestas exercetur per actum judicialem.

Denz. 919. — « Si quis dixerit, absolutionem sacramentalem sacer­
dotis non esse actum judicialem, sed nudum ministerium pronuntiandi et
declarandi, remissa esse peccata confitenti, modo tantum credat se esse
absolutum, aut (etiamsi) sacerdos non serio sed joco absolvat; aut
dixerit non requiri confessiohem pænitentis, ut sacerdos ipsum absolvere
possit. A. S. ».
Hoc autem sic explicatur in capite correlativo. Denz. 899: « Do­
minus noster Jesus Christus, e terris ascensurus ad cælos, sacerdotes
sui ipsius vicarios reliquit (Mt. XVI, 19, XVIII, 18; Jo. XX, 23) tanquam
præsides et judices, ad quos omnia mortalia crimina deferantur, in quæ
Christi fideles ceciderint, qui pro potestate clavium remissionis aut re­
tentionis peccatorum sentenntiam pronuntient. Constat enim, sacerdotes
judicium hoc incognita causa exercere non posse... Ex his colligitur,
oportere a pænitentibus omnia peccata mortalia quorum post diligentem
sui discussionem conscientiam habent, in confessione recenseri »
(cf. 902).
Concilium igitur docet potestatem remittendi et retinendi peccata
actu judiciali fuisse collatam Apostolis eorumque successoribus et nullum
peccatum esse irremissibile.

Inquirendum est an hoc dogma inveniatur saltem implicite in
deposito Revelationis scii, in Sacra Scriptura et Traditione.
Jam certum est secundum fidem ex ipso Concilio Tridentino quod
in eo continetur. Videamus an hoc etiam constet secundum regulas
theologiæ positivæ, quæ utitur historia, sed altior est quam historia
nam i· edit non solum secundum methodum hermeneuticæ rationalis,
sed hermeneuticæ christianæ et catholicæ quæ considerat Scripturam non

solum ut librum historicum, sed ut librum inspiratum et Ecclesiæ tra­
ditum secundum Traditionem interpretandum.
Quid de potestate clavium doceat Sacra Scriptura.

Progressive procedendum est exponendo testimonium Christi se­
cundum ordinem chronologicum.
1* — In primis notandum est quod Christus, dum in terris viveret
exercuit potestatem remittendi peccata, v. g. paralytico, mulieri adul­
tera et Magdalenæ. Insuper certum est quod contulit Apostolis omnem
potestatem necessariam et convenientem ad salutem animarum promo­
vendam. Improbabile est autem ab hac generali delegatione exceptam
fuisse potestatem remittendi peccata, quæ maxime obstant saluti.
2° — De facto secundum Sacram Scripturam, Christus prius pro­
misit Petro claves regni coelorum cf. Matth. XVI, 18-19: « Et ego dico
tibi quia tu es Petrus et super hanc petram aedificabo ecclesiam meam,
et tibi dabo claves regni cælorum, et quodcumque ligaveris super terram
erit ligatum et in cælis, et quodcumque solveris super terram erit solu­
tum et in cælis ». Sic Christus nondum dat Sed promittit soli Petro et
successoribus ejus claves regni cælorum, seu supremam auctoritatem
in Ecclesia, scii, primatum jurisdictionis ita ut omnia facere possit quæ
requiruntur ad salutem animarum promovendam in Ecclesia, sive uni­
verse, sive in singulis fidelibus spectata.
Et simul Christus explicat sensum metaphoræ clavium per verba
« quodcumque ligaveris etc, et quodcumque solveris etc. ». Principale
autem obstaculum ad salutem est peccatum, quod satis jam clare desi­
gnatur per verbum solvere, scii, vinculum peccati k
3° — Aliis Apostolis Christus promisit aliquid simile, cum sub­
ordination tamen supremæ auctoritati vicarii sui, cf. Matth. XVIII, 18 :
« Arnen dico vobis, quæcumque alligaveritis super terram erunt ligata
et in cælo, et quæcumque solveritis super terram erunt soluta et in
cælo ». In hoc textu non amplius agitur de suprema auctoritate in Ec­
clesia, sed sub ea proprie adhuc est sermo de potestate clavium; sunt
enim eadem verba « alligaveritis » « solveritis ».
Hæc potestas manifeste ordinatur ad finem vitæ Ecclesiæ obti­
nendum, scii, ad salutem animarum, cujus præcipuum obstaculum est
peccatum, quo animæ a Deo avertuntur. Ergo Apostolis, sub Petro, inter
alia munia, promissa est potestas solvendi vincula quæ salutem seu in­
gressum in regnum cælorum impediunt, præsertim peccata.
Imo in hoc utroque textu agitur de potestate in ipsam Ecclesiam
exercenda, non autem in eos qui foris sunt: « Ædificabo Ecclesiam et
l Cf. Eccli. III, 17 : « Sicut glacies solventur peccata tua ». Ibid. XXVIII, 2 :
« Relinque proximo tuo nocenti te: et tunc, deprecanti tibi, peccata solventur ».
— II Mac. XII, 46: «Sancta... salubris est cogitatio pro defunctis exorare, ut
a peccatis solvantur » seu a reatu pænæ, qui ex peccato sequitur.

De existentia sacramenti Pacnitentl®

333

tibi dabo claves ». Unde hæc potestas non improbabiliter distinguitur a
potestate baptizandi, quæ exercetur in eos qui foris sunt, ut in Ecclesiam
introducantur. De fidelibus peccatoribus qui nolunt Ecclesiam audire
dicitur Matth. XVIII, 17, statim ante promissionem factam Apo­
stolis: « Si autem ecclesiam non audierit, sit tibi sicut ethnicus et pu­
blicanus ».
4° — Deinde, scii, post resurrectionem, Christus contulit Apo­
stolis hanc potestatem quam prius promiserat. Cf. Jo, XX, 21-23, est
textus citatus a Concilio Tridentino, sess. XTV, can. 3, Denz. 913 et
894. « Dixit ergo eis iterum (Christus redivivus): Pax vobis. Sicut misit
me Pater et ego mitto vos. Hæc cum dixisset, insufflavit: et dixit eis:
Accipite Spiritum Sanctum: Quorum remiseritis peccata, remittuntur
eis: et quorum retinueritis, retenta sunt ».
Hæc verba non sunt solum promissio sed communicant actualiter
Apostolis potestatem clavium, quæ nunc adhuc clarius exprimitur ut
potestas remittendi peccata, quæ impediunt ingressum in regnum
cælorum.
Potestas hic concessa non est solum potestas declarandi peccata
esse remissa, ut volunt Protestantes, sed vere remittendi peccata. Hoc
tripliciter constat: 1° Verbum remiseritis (άφήτε) est activum et talem
remissionem significat, quæ fiat per actionem positivam, et efficacem,
sine qua peccatum non remitteretur, nam dicitur statim postea « quorum,
retinueritis (κρατήτε) retenta sunt»; non agitur ergo de simplici decla­
ratione remissionis jam factæ L
2° — Protestantes concedunt quod in hoc textu, verba « remit­
tuntur eis » significant vere remittuntur, item verba « retenta sunt »
scii, vere retenta sunt. Ergo pariter, vi parallelism!, priora verba « re­
miseritis et retinueritis » significant vere remiseritis, vere retinueritis,
scii, plus quam simplicem declarationem remissionis jam adimplete.
3° — Christus statim antea dixit: « Sicut misit me Pater, et ego
mitto vos », scii, sicut me misit Pater ad remissionem peccatorum et
non solum ad declarationem hujusce remissionis jam facte, et ego mitto
vos ad veram remissionem peccatorum, quæ salutem impediunt et clau­
dunt januam regni cælorum. Venerat enim Christus in mundum ut pec­
catum destrueret (Matth. ΓΧ, 2-8, Luc. V, 20, VII, 47, Apoc. 1, 5) 12.
1 Sic Christus dixit paralytico: « Remittuntur tibi peccata tua » Mt. IX, 23;
et mulieri peccatrici : « Remittuntur ei peccata multa » Luc. VII, 47. — « Di­
mitte άφες nobis debita nostra sicut et nos dimittimus(αφήκαμεν) debitoribus
nostris ».
2 Christus aperte affirmavit curando paralyticum (Luc. V, 20) se vere ha­
bere potestatem remittendi peccata, Deo propriam. Nam ut ibidem dicitur
dum pharissei dixerunt: Quis est hic, qui loquitur blasphemias? Quis potest
dimittere peccata, nisi solus Deus? Respondit Jesus: «Ut autem sciatis quia
filius hominis habet potestatem in terra dimittendi peccata, ait paralytico:
Tibi dico surge, tolle lectum tuum et vade in domum tuam. Et confestim con­
surgens coram illis, tulit lectum in quo jacebat et abiit in domum suam,
magnificans Deum ».

Nec solum agitur de remissione pœnæ, nam Christus dicit « quorum
remiseritis peccata » άφήτε τάς αμαρτίας ; his verbis antea usus erat ad
significandam remissionem peccatorum quoad culpam. (Mc. II, 17, Mt.
XVIII, 11, Luc. XIX, 10. cf. Rom. V, 10, 18, 19) i.
Deinde in hoc textu hæc potestas se extendit ad omnia peccata,
nam nulla limitatio apponitur « quorum remiseritis peccata, remittuntur
eis »; sicut in promissione dictum fuerat: « qucecumque solveritis super
terram, erunt soluta et in cælis ».
Denique hæc potestas exerceri debet actu judiciali, quia est duplex
potestas, scii, tam peccata remittendi quam retinendi; judicandum est
igitur secundum dispositiones pænitentis, an ejus peccata sint remit­
tenda aut retinenda. Sic solum exerceri potest aut potestas ligandi, aut
potestas solvendi. Nec potest dici hæc verba intelligenda esse de pec­
catis per baptismum remittendis quia alibi Christus contulit Apostolis
potestatem baptizandi Mt. XXVIII, 19. Insuper tunc sola peccata præcedentia baptismum essent remissibilia.

Confirmatur. ex ratione agendi Apostolorum. Videmus enim Apo­
stolos exercuisse potestatem ligandi seu pænas imponendi ad correp­
tionem et emendationem peccatorum, v. g. in casu incestuosi Corinthii,
cf. I Cor. V. 3-5, et in casibus similibus de quibus agitur in Π Thess.
ΠΙ, 14-15, Tit. III, 10.
Si autem Apostoli exercuerunt potestatem ligandi seu pænas medi­
cinales imponendi, ita etiam potestatem solvendi, nam ut dicitur pro
incestuoso Corinthii « Spiritus (ejus) salvus sit in die Domini nostri
Jesu Christi », I Cor. V, 5.
Unde Concilium Tridentinum (Denz. 894) potuit definire: « Domi­
nus sacramentum pænitentiæ tunc præcipue instituit, cum a mortuis
excitatus insufflavit in discipulos suos dicens: «Accipite Spiritum
Sanctum : quorum remiseritis peccata, remittuntur eis, et quorum reti­
nueritis retenta sunt ». Jo. XX, 22. seq. Quo tam insigni facto et
verbis tam perspicuis potestatem remittendi et retinendi peccata, ad
reconciliandos fideles post baptismum lapsos, Apostolis et eorum legi­
timis successoribus fuisse communicatam, universorum Patrum con­
sensus semper intellexit ».
Item in decreto « Lamentabili » damnatæ sunt hæ modernistarum
propositiones, 46“ (Denz. 2046). « Non adfuit in primitiva Ecclesia
conceptus .de Christiano peccatore auctoritate Ecclesiæ reconciliato sed
Ecclesia nonnisi admodum lente hujusmodi conceptui assuevit. Immo
,
1 Hæc expressio remissio peccati significat non solum quod Deus condonat
offensam, sed ipsam peccati maculam tollit per infusionem gratiæ. Nam aliunde
revelatum est quod non datur, in prœsenti ordine medium inter statum peccati
et statum gratiæ. « De plenitudine ejus omnes nos accepimus et gratiam pro
gratia » Jo. I. 16. — «Unicuique nostrum data est gratia secundum mensuram
donationis Christi» Eph. IV. 7. — «Caritas Dei diffusa est in cordibus nostris
per Spiritum Sanctum, qui datus est nobis» Rom. V, 5.

etiam postquam pænitentia tanquam Ecclesiæ institutio agnita fuit,
non appellabatur sacramenti nomine, eo quod haberetur uti sacra­
mentum probrosum ». Item damnata est propositio 47 (Denz. 2047):
« Verba Domini : Accipite Spiritum Sanctum, quorum remiseritis pec­
cata, remittuntur eis, et quorum retinueritis, retenta sunt ». Jo. XX,
23, minime referuntur ad sacramentum pænitentiæ, quidquid Patribus
Tridentinis asserere placuit ».

In hoc igitur modernist® fuerunt hæretici, scii, loquendo contra
canonem 3 Trid. de sacramento Pænitentiæ. Olim damnata est hæc
propositio Abælardi : « Potestas ligandi et solvendi Apostolis tantum
data est, non successoribus ». Denz. 379.
Principalis objectio facta a Montanistis et a Novatianis est ea quæ
sumitur ex hoc loco. Mt. XII, 31: « Omne peccatum et blasphemia re­
mittetur hominibus; Spiritus autem blasphemia non remittetur». Ergo,
ut aiunt, non omnia peccata sunt remissibilia.
S. Thomas examinavit hanc objectionem agendo de peccato contra
Spiritum Sanctum Π-ΙΙ, q. 14, a. 3 fine. Respondet: « Peccatum in Spi­
ritum Sanctum dicitur irremissibile see. suam naturam, in quantum
excludit ea per quæ fit remissio peccatorum. Per hoc tamen non præcluditur via remittendi et sanandi omnipotentiæ et misericordiæ Dei, per
quam aliquando tales quasi miraculose spiritualiter sanantur ».
Est sicut morbus qui dicitur de se incurabilis prout v. g. inducit
fastidium cibi et medicinæ, licet talem morbum Deus possit curare.
Unde peccatum contra Spiritum Sanctum, ut impugnatio veritatis
agnitæ, ut fuit in pharisæis, dicitur irremissibile non quia nunquam di­
mittitur nec dimitti potest, sed quia ex se nullam excusationem habet,
et quia manente voluntate sic obstinata contra veritatem et gratiam,
nulla datur via ad remissionem obtinendam.
Eodem modo solvuntur similes objectiones dessumptæ ex Ep. ad
Hebr. VI, 4-6, X, 26-27, I Jo. V, 16, ubi agitur de peccatis quæ diffi­
cillime remittuntur, quia sunt velut directe contra gratiam remissionis.
(Cf. Billuart).
De Sacramento pænitentiæ secundum Traditionem.

De hac re recenter scripserunt P. Galtier s. j. de Pænitentia
(Tractatus dogmatico-historicus, Paris, Beauchesne, 1923) et ejusdem
auctoris art. Pénitence, Dictionnaire Apologétique. Item A. D’Alès, « De
sacramento Pænitentiæ, 1926, nec non « La Théologie de Tertullien »,
« L’édit de Calliste », « Novatien ». - Cf. etiam Rouet de Journel, « En­
chiridion patristicum », Index theol. p. 867. Tixeront, « Le sacrement de
la pénitence dans l’antiquité chrétienne », Paris, Bloud, 1914 et Histoire
des dogmes. - Vacandard. « La confession sacramentelle dans la primi­
tive Eglise », Paris, Bloud, 1903 et Diet, de Théol. cath. art. Confession

et Absolution, Pénitence. - Rauschen, « L’Eucharistie et la Pénitence
durant les six premiers siècles », 1910.
Status et difiicultas quœstionis. Hæc quæstio, cum pertineat proprie
ad historiam dogmatum seu ad Theologiam positivam, non potest hic
exponi nisi quoad capitalia nunc considerata ut certa.
Difficultas est triplex: 1° An Ecclesia semper sibi attribuerit hanc
potestatem remittendi peccata? — 2° An semper hac potestate usa
fuerit et circa omnia peccata etiam graviora. — 3° An haec potestas
etiam in primis sæculis actu judiciali (et non solum declarativo) exer­
cita fuerit, cum confessione peccatorum sine qua non potest esse.
Ex recentioribus laboribus, quibus corroborate sunt positiones
theologiæ positivæ S. R. Bellarmini et aliorum, habentur sequentes con­
clusiones.

* * *
1° Ex testimoniis finis sœculi piimi et Patrum secundi sœculi satis
clare apparet Ecclesiam habere potestatem imponendi pænitentiam et
peccatores coram Deo reconciliandi remittendo omnia peccata.
Hoc in quibusdam textibus dixerunt Patres Apostolici, contra
quosdam rigoristas, docendo peccata posi baptismum commissa per
pænitentiam deleri posse. — In Didaché seu Doctrina Duodecim Apo­
stolorum 90-100 (R. de Journel, n. 3) legitur: «In eccelsia confiteberis
peccata tua, neque accedes ad orationem tuam in conscientia mala ». —
Ibid. (Journel, n. 8): «Die dominica autem convenientes frangite
panem et gratias agite, postquam peccata vestra confessi estis, ut sit
mundum sacrificium vestrum ». In his textibus confessio peccatorum
seu exomologesis exhibetur ut medium quo peccata tolluntur.
Item Epistola Barnabæ, 96-8 (Journel, n. 37) : « Non facies dissi­
dium, sed pacem conciliabis contendentes associans. Confiteberis pec­
cata tua. Non accedes ad orationem in conscientia mala ».
Ita S. Ignatius martyr ad Philadelphios n. 3, ante an. 107, Journel
n. 59 scribit: « Omnibus pænitentibus remittit Deus, si se convertant
ad unionem cum Deo et ad communionem cum episcopo ».
Ita S. Polycarpus Ep. ad Philippenses, an. 107 (Journel, n. 73):
« Presbyteri sint ad commiserationem proni, misericordes erga cunctos,...
non severi nimium in judicio, scientes nos omnes debitores esse pec­
cati ». Ex hoc apparet jam quod minister sacramenti pænitentiæ est
sacerdos.
Item Hermas in suo libro Pastoris, 140-155 (Journel, n. 90):
« Quotquot ex toto corde suo, pænitentiam egerint et se purificaverint
ab iniquitatibus suis prædictis neque amplius quidquam adjecerint pec­
catis suis, remedium peccatorum priorum a Domino accipient, si non

dubitaverint de mandatis istis, et vivent Deo ». Sic Hermas agnoscit
post baptismus pænitentiam esse qua omnia peccata, etiam apostasia
et adulterium, remittuntur, hanc autem pænitentiam fieri duce et auspice
Ecclesia, et per eam vitam haberi. In quibusdam tamen textibus Hermas
videtur dicere quod hæc pænitentia semel tantum in vita concedebatur
(cf. Journel, n. 87), sed etiam in his textibus videtur loqui solum de
difficultate conversionis post primam pænitentiam, nam dicit ibid. : « sin
autem subinde peccat et pænitentiam agit, non prodest homini ejus­
modi ; difficile enim vivet ».

Unde ex his testimoniis finis sæculi primi et sæculi secundi satis
apparet quod Ecclesia jam sibi attribuebat potestatem remittendi pec­
cata omnia, et sic reconciliandi peccatores cum Deo; imo jam apparet
quod hæc potestas exercebatur actu judiciali, præsertim ex hoc quod
S. Polycarpus paulo post annum 107 dicit: «Presbyteri sint ad com­
miserationem proni... etc. ».
2° Ex testimoniis Patrum sœculi tertii, hoc clarius apparet. Præ­
sertim citatur Tertullianus, tractatus De pænitentia, quem adhuc
catholicus composuit (an. 202-206), commendat secundam pænitentiam,
et eam expresse dicit constare tum confessione qua determinatur satis­
factio (unde per modum judicii) tum satisfactione quæ tunc valde rigorosa erat. Confessio autem peccatorum supponit dolorem, detestationem
de illis et propositum emendationis. Pariter in hoc libro Tertullianus
longanimem indulgentiam ostendit erga quoslibet pænitentes (cf. A.
d’Alès, La théologie de Tertullien, p. 345 et Journel, n. 312, 313, 314
initio).
Postea vero Tertullianus jam factus Montanista scripsit tractatus
de Pudicitia (an. 217-222) in quo quædam peccata dicit esse irremis­
sibilia; sed simul agnoscit, cum Montanistis, Ecclesiam habere potesta­
tem remittendi omnia peccata, hujus tamen potestatis exercitium non
expedire. Nunquam vero in Ecclesia universali invaluit usus denegandi
absolutionem pro peccatis capitalibus, unde in hoc Tertullianus tradi­
tionem ecclesiasticam pervertebat.
S. Callistus I (217-222) cf. Denz. 43, contra Tertullianum declarat
« Ego et mæçhiæ et fornicationis delicta pænitentia functis dimitto ».
(Cf. d’Alès, VEdit de Calliste, 1914, p. 137-171).
Confirmatur: Origenes, De Oratione n. 28 P. G. t. IX, 527, clare
agnoscit episcopis et sacerdotibus inesse potestatem dimittendi peccata
etiam graviora, et quidem coram Deo; sed exercitium hujus potestatis
videtur limitare quoad graviora iterum commissa post primam poeni­
tentiam, scribit enim in Levitic. XV, 2 (Journel, n. 497): «In gravio­
ribus criminibus semel tantum pœnitentiæ conceditur locus; ista vero
communia, quæ frequenter incurrimus, semper pænitentiam recipiunt,
et sine intermissione redimuntur ».
24 — GmiGov-LAotUNot, ne KuchaHittii.

Alia confirmatio habetur ex liturgicis libris hujus temporis, ex qui­
bus constat potestatem dimittendi peccata episcopis in ipsa ordinatione
fuisse concessam (cf. Dom Cabrol, Monumenta Ecclesiæ liturgica I, p.
XXXI).
Item confirmatur ex damnatione Novatianorum cf. Denz. 55, 88,
94, 97, scii, declaratur quod etiam lapsi in apostasiam tempore perse­
cutionis Decianæ absolvi possunt. Cf. Concilium Carthaginense an. 251.
Hoc clarius apparet postea apud S. Ambrosium, in lib. de Poeni­
tentia ubi probat Christum contulisse Ecclesiæ potestatem dimittendi
omnia peccata et quidem coram Deo; nulla autem peccata esse irremis­
sibilia (Journel 1292-1300). Item S. Pacianus, Epist. I et ΙΠ, Journel,
1244).
Denique multi alii Patres saeculi quarti hanc absolvendi potestatem
tanquam veritatem inconcussam tradunt, ut S. Ghrysostomus, S. Gre­
gorius Naz., S. Ephrem, S. Hilarius. Et protestantes agnoscunt quod
jam a sæculo quinto potestas clavium ab Ecclesia exercita fuerit.
Cf. S. Ghrysostomus de Sacerdotio, L. III, c. 5 (Journel, 1119):
« Sacerdotes... ad ea quæ in cælis sunt dispensanda commissi sunt, pote­
statem acceperunt quam neque angelis neque archangelis dedit Deus.
Neque enim illis dictum est: Quaecumque ligaveritis in terra erunt ligata
et in cælo, et quaecumque solveritis in terra erunt soluta.... Servorum
sententiam ipse Dominus ratam facit ».
S. Hieronymus, Ep. 14, c. 8 (Journel, 1345): Sacerdotes « claves
regni caelorum habentes quodammodo ante diem judicii judicant ».
S. Augustinus, Sermo 351, 4, 9 (Journel, 1530): « Nec eos audiamus
qui negant Ecclesiam Dei omnia peccata posse dimittere. Itaque miseri,
dum in Petro petram non intelligunt, et nolunt credere datas Ecclesiæ
claves regni caelorum, ipsi eas de manibus amiserunt ».
Conclusio: Ex factis et testimoniis allatis historice constat contra
Protestantes, Ecclesiam per priora saecula non solum in foro ecclesia­
stico reconciliasse peccatores, sed coram Deo (cum infusione gratiæ).
Hoc explicite affirmatur in textibus Patrum quarti et tertii saeculi.
Insuper hoc implicite constat ex modo quo progressive nata est
hæresis contraria: primum enim Tertullianus cum Montanistis negat
solum opportunitatem exercendi praedictam potestatem; postea Novatiani eam coarctant ad peccata quæ non sunt ad mortem, denique Pro­
testantes sæculi XVI primi sunt qui potestatem clavium penitus reji­
ciunt. Ideoque doctrina catholica non est nova, sed id quod novum est
est negatio Protestantium, antiquis Patribus penitus ignota.
Sic sufficienter apparet quod potestas clavium ad remissionem
omnium peccatorum post baptismum commissorum concessa est Eccle­
siæ a Christo.
Restat quæstio de existentia ipsius sacramenti, ut sacramentum est.

Art. 11. — DE EXISTENTIA ET DENOMINATIONE SACRAMENTI
PÆNITENTIÆ. UT SACRAMENTUM EST
1° An ritus quo in Ecclesia remittuntur peccata post baptismum com­
missa sit verum Novœ Legis sacramentum, a baptismo realiter distinctum.

Cf. S. Thomam HP, q. 84, art. 1 Gonet, Gotti, Billuart.
Responsio affirmativa est de fide, secundum Concilium Tridentinum
911, 912, contra priores protestantes, qui dicebant hunc ritum non esse
sacramentum sed baptismi memoriam.
Explicatur autem hæc doctrina fidei, prout in hoc ritu invenitur
quidquid requiritur ad sacramentum proprie dictum.
Revera nihil deest huic ritui ut sit sacramentum, ut ostendit S. Tho­
mas ΠΓ, q. 84, art. 1. Etenim sacramentum novæ legis est signum sensi­
bile a Christo institutum ad productionem gratiæ.
Atqui potestas clavium Ecclesiæ tradita debet sensibiliter exerceri,
ut exigit natura hominum, per externam judicis sententiam remissivam
peccati, quæ supponit confessionem peccatorum. Quod autem hoc fuit a
Christo institutum constat, ut dicit Concilium Tridentinum, ex verbis
Domini ad Apostolos supra explicatis (Jo. XX, 21).
Insuper peccata mortalia remitti nequeunt sine infusione gratiæ
ut exponitur in tractatu de Gratia, c. de Justificatione. Pænitens deni­
que non posset scire se esse solutum, si sacerdos id exterius non signi­
ficaret; sicut judex non posset ferre sententiam nisi pænitens accusaret
sua peccata.
Ergo nihil deest absolutioni peccatorum ut sit sacramentum.
* * *
Constat etiam quod est sacramentum a baptismo distinctum.
Nam ritus, minister, subjectum et significatio manifeste sunt di­
versa. Etenim in baptismo, ritus non habet fonnam judicii; minister
baptismi non est judex, imo potest esse quilibet de populo, etiam infi­
delis; subjectum baptismi nondum ad Ecclesiam pertinet; baptismus
significat et producit gratiam regenerativam, non autem remissivam
peccati post baptismum commissi.
1· Confirmatio: Baptismus fit per ablutionem aquæ, non per verba
absolutionis, et insuper semel tantum confertur, dum pænitentia pluries
repeti potest et debet.
2“ Confirmatio: Ecclesia certo habet potestatem remittendi peccata
fidelibus, ut supra ostensum est ; si autem pænitentia non est vere sacra­
mentum et sacramentum gratiæ productivum, hæc potestas vere deest
in Ecclesia, cum fideles rursus baptizari non possint. Hæc inadmissibilis
consequentia admittitur a protestantibus, qui simul duas theses negant,
prout connectuntur.

Dubium:

An Patres etiam antiquiores admiserint Pænitentiam esse

sacramentum?
Respondetur: Vox « sacramentum » de Pænitentia apud Augustinum
sæpe legitur, cf. Galtier de Pænitentia, n. 321, quamvis Pourrat « La
Théologie sacramentaire », p. 239, 3, dicat quod S. Gregorius Magnus
(t 604) primus applicavit Pænitentiæ nomen sacramenti, sed hæc appel­
latio non fit generalis nisi tempore Sancti Petri Damiani, sæc. XI; in
primis enim sæculis nondum erat præcise determinata definitio sacra­
menti. Erat res sine titulo præcise determinato.
Attamen certum est quod Patres etiam antiquiores agnoverunt
ritum pænitentiæ esse productivum gratiæ et a baptismo distinctum. Hoc
apparet ex textibus Tertulliani supra citatis, de Pænitentia, c. 8 et 9
(Journel, 325) ubi loquitur de peccatorum confessione (exomologesi)
facienda præsbyteris, et de absolutione pænitentis. Item in suo Tractatu
de Pudicitia, c. 2 et c. 18. Item Origenes in Levit, hom. 2, n. 4 (Journel,
493) et clara sunt testimonia S. Cypriani, S. Athanasii, S. Hilarii, S. Am­
brosii, S. Chrysostomi et S. Augustini (Journel, 1295, 1864). Item lo­
quitur S. Aphraates (Journel, 685). Hi Patres sæpe æquiparant Pænitentiam Baptismo, quoad remissionem peccatorum et infusionem gratiæ.
Ex his satis clare constat Ecclesiam considerasse sæculo ΙΠ pænitentiam ut verum sacramentum novæ legis. Atqui consensus totius Ec­
clesiæ in re dogmatica tanti momenti est argumentum seu signum certum
divinæ veritatis (trac, de locis theol,); ergo hoc erat in deposito fidei.
Denique si talis innovatio facta fuisset initio sæculi ΠΙ, non deessent
signa novitatis in vivis controversiis hujusce temporis.
Antequam nomen sacramentum pænitentiæ esset generaliter in usu,
pænitentia variis nominibus vocabatur ut refert S. Hieronymus in Isaiam
c. 13, et Trid. sess. 6, can. 29, sess. 14, c. 2; item S. Thomas ΙΠ', 84, a.
6. Vocabatur enim secunda post naufragium tabula, respectu baptismi,
qui habetur ut integra navis, prout remittit integre omnia peccata quoad
culpam et pœnam. Vocabatur manus impositio a quadam exteriori cæremonia quæ olim observabatur et quæ nunc etiam aliquatenus observa­
tur, dum sacerdos dando absolutionem manum extendit versus pœnitentem. Vocabatur baptimus laboriosus, propter dolorem et rigorem satis­
factionis, mysterium reconciliationis propter remissionem peccatorum
quam confert. Apud Græcos vocatur exomologesis id est latine confessio
et metanoia, id est latine Resipiscentia.

Ex omnibus ritualibus novis et antiquis omnium ecclesiarum tam
orientalium quam occidentalium, constat pænitentiam quæ in Ecclesia
agitur esse verum sacramentum, etiamsi sub alio nomine designetur.
Nec potest assignari primus qui hoc sacramentum in Ecclesia invexerit.
Ipse Lutherus in 1. de Civit. Babylonica et in Parvo Catechismo recenset
pænitentiam inter sacramenta.

Confirmatur ex rationibus convenientiæ. Cf. S. Thomam III, 84,
a. 1, 6, 7. Principalis ratio convenientiæ sumitur ex misericordia divina,
scii.: Decebat divinam misericordiam instituere sacramentum in reme­
dium non tantum peccati originalis, sed etiam peccati actualis post bapti­
smum commissi; nam homo etiam regeneratus remanet multis tentationibus obnoxius et facile labitur.
Addenda est ratio ex utilitate tribunalis pro foro interno.
Christus enim concessit Ecclesiæ potestatem judicandi in foro ex­
terno; atqui ad salutem immediatius et efficacius utilis est potestas
judicandi in foro interno, ut pænitens attritus audiat etiam sensibiliter
hanc absolutionem, gratiæ productivam. Hanc magnam consolationem
animæ pœnitentis abstulerunt Protestantes, negando Pænitentiam esse
sacramentum, ac si verba absolutionis essent solum declarativa conver­
sionis jam factæ per fidem fiducialem, et non essent gratiæ sanctifican*is
productiva.
Codex Juris, can. 870, continet pulchram et brevem definitionem
hujusce sacramenti: scii.: «In pænitentiæ sacramento, per judicialem
absolutionem a legitimo ministro impertitam, fideli rite disposito remit­
tuntur peccata post baptismum commissa ».
Hæ rationes convenientiæ adhuc valde confirmantur agendo de ne­
cessitate hujus sacramenti.
2" De necessitate sacramenti pænitentiæ.

Jam supra locuti sumus de necessitate pænitentiæ ut est actus vir­
tutis, nunc agendo de necessitate hujus sacramenti, quæritur: estne ne­
cessarium necessitate medii (cf. S. Th. ΤΙΡ. 84, a. 5).

Videtur quod non, quia sufficit ad salutem habere contritionem ex
caritate. - Insuper hoc sacramentum non existebat in V. T. in quo tamen
salus possibilis erat.
Responsio de fide enuntiatur in Trid. (Denz. 895) «Est autem hoc
sacramentum Pænitentiæ lapsis post baptismum, ad salutem necessarium,
ut nondum regeneratis ipse baptimus ». Secundum hæc verba, agitur non
solum de necessitate præcepti, sed etiam de necessitate medii, præsertim
propter comparationem cum Baptismo.
Sed paulo postea Cone. Trid. (Dens. 897) explicat quod agitur de
necessitate medii in voto saltem implicito si non in re: « Reconciliatio
(peccatoris cum Deo) ipsi contritioni, sine sacramenti voto, quod in illa
includitur, non est adseribenda ».
Unde ipsum sacramentum Pænitentiæ est medium in re vel in voto
necessarium pro fidelibus lapsis, sicut baptismus pro nondum regene­
ratis. Sufficit votum implicitum, dum aliquis elicit actum perfectæ con­
tritionis, absque eo quod cogitet de confessione, sive ex inadvertentia,
aut oblivione aut ex invincibili ignorantia.

Hoc confirmatur ex praxi Ecclesiæ, sec. quam post contritionem
perfectam obligatur fidelis graviter lapsus ad se subjiciendum clavibus
Ecclesiæ, sicut post baptismum flaminis (contritionem) manet obligatio
suscipiendi baptismum aquæ.
Ratio theologica:
— Salus haberi nequit sine remissione peccatorum.
— Atqui peccata remitti non possunt nisi medio a Christo instituto,
quod est sacramentum pænitentiæ.
— Ergo.
S. Thomas dicit IIIa, 84, a. 5 c. (Pro fidelibus post baptismum lapsis)
« necessarium est ad salutem quod peccatum removeatur ab eis, quod
quidem non potest fieri sine pænitentiæ sacramento, in quo operatur
virtus passionis Christi per absolutionem sacerdotis, cum opere pæni­
tentis, qui cooperatur gratiæ ad destructionem peccati ».
Confirmatur: Alia sacramenta, ut Eucharistia, quamvis per acci­
dens remittant peccata post baptismum commissa, ad id tamen non sunt
per se instituta.
Objectio: Sed in V. T. non existebat hoc sacramentum, et tamen
salus possibilis erat, ergo non videtur necessarium ad salutem necessi­
tate medii, sed solum præcepti.
Resp. Sacramentum pænitentiæ non est necessarium necessitate
medii ex ipsa natura rei, ut gratia sanctificans, ut contritio post pecca­
tum, sed ex libera institutione Dei auctoris novce legis, sicut baptimus
accipiendus vel in re vel in voto.
Et ut explicat S. Thomas, IIT, q. 84, art. 7 ad 2um, in Veteri Testa­
mento erat signum imperfectum pænitentiæ. Pluries prophetæ dixerunt
quod pænitentia magis debet esse in corde quam in exterioribus signis:
« Scindite corda vestra et non vestimenta vestra » (Joel, Π, 13). Sed ali­
quando fideles peccata sua saltem in generali confitebantur ministris
Dei, offerendo oblationem pro peccato (cf. Levit. V, 17, Prov. XXVIII,
13). Nondum vero erat instituta potestas clavium, quæ a passione Chri­
sti derivatur. Ad 4uin Ipse Christus in vita sua præbebat effectum hujus
sacramenti sine sacramento (vg. paralytico).

Corollarium. Pro statu novæ legis, pænitentia non est virtus nisi
includat votum sacramenti. Et ideo S. Thomas de ea tractavit in tractatu
de sacramento pænitentiæ.
3° Utrum sacramentum pænitentiæ sit pluries iterabile?

S. Thomas q. 84, a. 10.
Fuerunt hæretici qui dixerunt post baptismum esse utilem pænitentiam; sed semel tantum, ac si peccatum post veniam reiteratum esset
irremissibile !
E contrario Concilium Tridentinum (Denz. 911) definit quod « quo­
ties post baptismum in peccata labuntur fideles, ipsi Deo reconciliari pos­
sunt ».

1° (argum. sed contra) Hoc fundatur in verbis Domini: Luc. VI,
31 « Estote misericordes, sicut et Pater vester misericors est » - et
Matth. XVm, 22: « Non dico tibi usque septies (dimittere fratri tuo)
sed usque septuagies septies ». Ergo etiam Deus sæpius per pænitentiam
veniam peccantibus præbet, præsertim cum doceat nos petere : « Dimitte
nobis debita nostra, sicut et nos dimittimus debitoribus nostris ».
2“ (in corpore articuli). Hoc probatur, evertendo fundamentum hae­
reticorum; falsum est quod peccatum post veniam reiteratum sit irre­
missibile. Peccatum quidem est gravius in relapso ratione ingratitudinis,
sed potest ante impetratam veniam alia ratione esse gravius, sic primum
peccatum homicidii est gravius quam secundum peccatum furti. Insuper
et præsertim infinita Dei misericordia superat omnem numerum et ma­
gnitudinem peccatorum, secundum illud Ps. 50 « Miserere mei, Deus, se­
cundum magnam misericordiam tuam et secundum multitudinem mise­
rationum tuarum, dele iniquitatem meam ». Rex David, qui sic veniam
postulabat, post magnas gratias commiserat duplex grave peccatum
adulterii et homicidii, quia ordinaverat occisionem Uriae cujus uxor erat
Betsabe. Item reprobatur verbum Caïn dicentis. (Gen. IV, 13) « Major
est iniquitas mea, quam ut veniam merear ».
Passio Domini ratione amoris Christi patientis plus placet Deo quam
ei displicent omnia peccata simul sumpta.
Sunt quidam textus obscuri S. Ambrosii qui videntur dicere pæni­
tentiam non posse iterari, sed ex contextu apparet, ut dicitur ad 2um
quod hic agitur de pænitentia publica et solemni quæ non iterabatur.
Ad 4ura : Quod homo postquam pœnituit relabatur, non excludit quin
pænitentia præterita fuit vera. Potest vere pœnituisse qui postea peccat,
veritas prioris actus non excluditur per sequentem contrarium.
Attamen frequens. relapsus est quoddam indicium propositum non
fuisse verum et firmum.
Ad terminandam quæstionem de potestate clavium convenit tractare
de ministro hujus potestatis.
Art. Ill — DE MINISTRO POTESTATIS CLAVIUM
Cf. Suppl, q. XIX-XX.

In q. 19 Supplementi, quæritur progressive de sacerdote legali ve­
teris Testamenti, de Christo, de sacerdote novæ legis sive sit bonus, sive
sit malus. Q. 20 agitur de potestate jurisdictionis.

Art. 1. - Sacerdotes Veteris Testamenti non habebant claves, sed In
eis figura clavium praecessit.
Ratio est qui sacramenta veteris legis gratiam non conferebant ex
opere operato active, et potestas hujus sacerdotii non se extendebat ad
cæleslia, sed ad figuras cælestium. Christus post Passionem descendendo

in inferos aperuit januam regni cælestis. Attamen figura clavium erat
in sacerdotio levitico prout imponebat poenam pro delictis et praebebat
purificationes legales.
Art. 2. - Christus habuit claves eminentissime, per auctoritatem ut
Deus, et per meritum ut homo.

Art. 3. - Utrum soli sacerdotes claves habeant?
Montanistæ potestatem clavium tribuebant solis pneumaticis seu
spiritualibus, id est iis qui Spiritui Sancto inspirabantur (hunc errorem
quasi renoverunt Protestantes liberales). Waldenses et Wicleffitce bonis
sive laicis sive sacerdotibus potestatem clavium concedebant.
Contra hos de fide est definita in Concilio Tridentino (Denz. 920;
quod soZi sacerdotes (id est episcopi et presbyteri), sunt ministri cla­
vium, seu valide possunt a peccatis absolvere. Dicit Concilium Tridentinum, loc. cit. : « Si quis dixerit, sacerdotes, qui in peccato mortali sunt,
potestatem ligandi et solvendi non habere ; aut non solos sacerdotes esse
ministros absolutionis, sed omnibus et singulis Christifidelibus esse
dictum: « quæcumque... solveritis super terram erunt soluta et in cælis... ». An. sit.
Hæc veritas fidei enuntiatur saltem implicite in verbis Domini (Jo.
XX, 21-23) citatis a Concilio ibid. n. 920.
Ratio est quia hæc potestas clavium, seu ligandi ac solvendi, est
modo judiciali exercenda. Atqui auctoritate judiciali non gaudent omnes
fideles, sed solum ii qui Ecclesiæ præsunt; ut Christi instrumenta (cf.
Suppi, q. 19, art. 3 et 4).

Confirmatur. Alioquin confunderetur sacerdotium proprie dictum
cum sacerdotio late dicto, et proinde sacrificium proprie dictum cum
sacrificio late dicto.
Hæc fidei doctrina satis clare exprimitur in Traditione. Cf. S. Ignatium martyrem (Journel 56); scripsit ad Philadelphios 3, 2, quod pec­
catores non recipiunt remissionem peccatorum nisi redeant ad episco­
pum. Item Tertullianus (Journel, 315) adhuc catholicus exomologesim
describens, dicit peccatores « presbyteris absolvi » de Pænitentia, n. 9.
Item 8. Cyprianus (Journel, 553) « de lapsis » c. 28, peccatores ad
pænitentiam hortatur « dum satisfactio et remissio facta per sacerdotes
apud Dominum grata est ».
Item S. Ambrosius (Journel, 1297) dicit apostolis et sacerdotibus
in esse potestatem remittendi peccata.
Notandum est quod per quatuor priora sæcula potestas clavium fere
exclusive ab episcopis exercebatur; quarto autem sæculo, potestas cla­
vium a presbyteris quibusdam, nempe pænitentiariis exercebatur, a
V sæculo ad VIII exercitium hujusce facultatis extensum est ad plures
alios, et a sæculo VIH communiter ad omnes.

De potestate jurisdictionis.

In Suppl., q. 19, in corpore art. 3 distinguitur duplex clavis seu
potestas scii. ; ordinis et jurisdictionis.
Potestas ordinis immediate se extendit ad remissionem peccati, et
hanc soli sacerdotes et omnes sacerdotes habent.
Potestas jurisdictionis immediate se extendit non ad remissionem
peccati sed ad admittendum vel excludendum ad consortium Ecclesiœ
militantis.
Et hanc potestatem habent episcopi et eam habere possunt archidiaconi qui non sunt sacerdotes. Imo, ut dicitur in art. 4, et q. 20, art. 1,
sacerdos non potest exercere potestatem ordinis per absolutionem nisi
in subditum ex commissione superioris hujusce subditi, scii. Episcopi, aut
Ordinarii 1 (cf. art. 4, a. 5, a. 6 conclusiones et q. 20, art. 1, 2, 3).
Ergo omnis sacerdos habet potestatem ordinis, sed non habet pote­
statem jurisdictionis vi solius ordinationis, sed superiorum ecclesiasti­
corum concessione, (cf. Concilium Tridentinum 903 et Decretum ad Armenos Den. 699 et 1537).
Quid sit potestas jurisdictionis.

Prius delinenda est jurisdictio ecclesiastica in genere. Est potestas
regendi subditos ad finem supernaturalem. Est triplex
legislativa
ad leges ferendas

jurisdictio
seu
potestas
regendi

judiciaria
ad sententias
auctoritative
ferendas

pœnitentialis: solum in
in foro interno confessione sacramentali
ad utilitatem
extrapœnitentialis, quæ
cujuslibet
extra confessionem sacrafidelis
mentalem exerceri potest,
v. g. dispensando in voto,
tollendo censuram
in foro externo: ad utilitatem societatis
ecclesiastica

coactiva: ad pænas infligendas

Unde juridictio confessarii definiri potest, secundum Concilium Tri­
dentinum 903, explicando ejus verba: potestas supernaturalis, externo
i Cod. 873, 2: Superiores religiosi exempti jurisdictione ordinaria gaudent
pro suis subditis.

superioris actu collata, qua sacerdos judicium exercere potest erga sub­
ditos in foro interno ac pœnitentiali.
Cf. Cone. Flor. Decr. ad Armenos, Denz. 699 : « Minister hujus sa­
cramenti est sacerdos habens auctoritatem absolvendi, vel ordinariam,
vel ex commissione superioris » id est jurisdictionem ordinariam aut
delegatam. Item C. Trid. Denz. 903; et errores Synodi Pistoriensis,
Denz. 1537.
Ratio theologica hujus assertionis datur in Supplemento, q. 19,
a. 6 : « Usus potestatis clavium impeditur ex defectu materiæ, et propria
materia in quam exercetur est homo subditus ». Sic potestas clavium
quoad essentiam remanet in sacerdote malo, etiam in sacerdote hæretico
vel schismatico, et Ecclesia secundum suam hierarchiam potest sub­
trahere subditos his sacerdotibus, ita ut eorum absolutio sit invalida.
Unde absolutio non est valida sine jurisdictione aut ordinaria aut dele­
gata. Ita Trid. Denz. 903. Brevius: Potestas remittendi vel retinendi
peccata est potestas judicialis. Atqui potestas judicialis valida exerceri
nequit nisi in subditum, qui scii, subjicitur jurisdictioni legitimi supe­
rioris.

lum Corollarium: Jurisdictio ad confessiones audiendas confertur
non vi solius ordinationis, sed superiorium concessione. Alioquim C. Trid.
903 non declararet absolutionem sacerdotis jurisdictione carentis esse
invalidam, seu nullis valoris. Si jurisdictio vi solium ordinationis habe­
retur, amitti non posset.
2um Corollarium : Jurisdictio variis modis limitari potest a superio­
ribus præsertim a R. Pontifice. Qui enim concedere possunt jurisdictio­
nem, possunt pariter eam limitare quoad homines, quoad locum, tempus,
et quoad peccata. Sic sunt peccata reservata, cf. Trid. 903: « Magnopere
ad Christiani populi disciplinam pertinere sanctissimis Patribus nostris
visum est, ut atrociora quædam et graviora crimina non a quibusvis,
sed a summis dumtaxat sacerdotibus absolverentur » (cf. Codicem juris
n. 872, 873).
lum Dubium: An jurisdictio requiratur etiam ad absolutionem pecca­
torum venialum. Respondetur nunc affirmative. Hoc negaverunt multi
antiqui theologi, etiam S. Thomas in IV, dist. 18, q. 2, a. 3, sol. I ad 3
et Scotus, quia venialia remittuntur etiam ab aliis sacramentis, in quibus
non requiritur jurisdictio. Sed Innocentus XI (Denz. 1150) injunxit
episcopis non permittere « ut venialium confessio fiat simplici sacerdoti
non approbato ab episcopo aut ordinario ». Hæc sufficiunt quoad pote­
statem jurisdictionis; nam sub aspectu practico hoc traditur sive in
theol. morali practica sive in jure canonico.
Quoad jurisdictionem delegatam dicitur in Codice juris can. n. 874
n. 1: «Jurisdictionem delegatam ad recipiendas confessiones quorumli­
bet sive sæcularium sive religiosorum confert sacerdotibus tum sæcula-

ribus tum religiosis etiam exemptis Ordinarius loci in quo confessiones
excipiuntur: sacerdotes autem religiosi eadem ne utantur sine licentia
saltem præsumpta sui Superioris, firmo tamen præscripto can. 519 ».
Ibidem can. 875: « In religione clericali exempta ad recipiendas con­
fessiones professorum, novitiorum aliorumve de quibus in can. 514 n. 1,
jurisdictionem delegatam confert quoque proprius eorumdem Superior,
ad normam constitutionum; cui fas est eam concedere etiam sacerdo­
tibus e clero sæculari aut alius religionis ».

CAPUT Π

DE ESSENTIA SACRAMENTI PÆNITENTIÆ
Post considerationem existentiæ hujusce sacramenti seu potestatis
clavium, cum jurisdictione necessaria ad ejus validum exercitium, agen­
dum est de essentia hujus sacramenti, scii, de ejus materia et forma
(cf. S. Thomam, ΙΠ", q. 84, art. 1, 2, 3).
Art. 1. — ESSENTIA SACRAMENTI VERE SALVATUR
IN PÆNITENTIA

S. Thomas in hac q. 84 art. 1 ostendit prius quod pænitentia vere
est sacramentum, quia in ea aliquid sanctum significatur tam ex parte
peccatoris pænitentis, quam ex parte sacerdotis absolventis : « nam pec.
cator pænitens per ea quæ facit et dicit, ostendit cor suum a peccato
recessisse; similiter etiam sacerdos per ea quæ agit et dicit circa pænitentem, significat opus Dei remittentis peccata. Unde manifestum est
quod pænitentia quæ in Ecclesia agitur, est sacramentum ».
Objectio: Sed in pænitentia non est materia, ut est aqua in bapti­
smo, chrisma in confirmatione, species sacramentales in eucharistia.
Respondet S. Thomas ad lum quod in pænitentia et in matrimonio
actus humani qui tunc eliciuntur et manifestantur, non solum disposi­
tive se habent ad hæc duo sacramenta, sicut in aliis sacramentis, sed
sunt de essentia horum duorum sacramentorum. Ratio est quia hæc sacra­
menta habent effectum correspondentem humanis actibus hoc momento
exercendis. Legere ad lum. Ita in ordine naturali ad sanitatem corpora­
lem medici præscribunt quandoque remedia^ ut potiones, et quandoque
exercitium quodam, ut ambulationem.

Instantia: Sed interna pænitentia inspiratur a Deo et non adhi­
betur a ministris Christi, ut alia sacramenta.
Responsio ad 2uin Hi actus humani, qui sunt materia pænitentiæ,
proveniunt ex inspiratione divina, sed complementum sacramenti exhibet
minister, dum pænitentem absolvit.

• 3“ difficultas: In pænitentia non invenitur sicut in aliis sacra­
mentis: 1° id quod est sacramentum tantum, 2° id quod est res tantum,
et 3° id quod est res et sacramentum.

Ad 3um respondetur: In pænitentia id quod est signum tantum, sunt
actus exteriores tum pænitentis, tum absolventis; res et sacramentum
est interior pænitentia peccatoris; res tantum est remissio peccati.
Insuper prædicta distinctio inter hæc tria non videtur esse ita neces­
saria, ut salvari debeat in omnibus sacramentis, scii, etiam in iis qui
characterem non imprimunt. Est præsertim character qui vocatur res
et sacramentum.
Art. II. — DE MATERIA SACRAMENTI PÆNITENTIÆ

S. Thomas q. 84, a. 2 respondet : peccata sunt remota materia hujus
sacramenti, ut materia non acceptanda, sed detestanda et destruenda.
Materia autem proxima sunt actus pænitentis quorum materia sunt
peccata de quibus dolet, quæ confitetur, et pro quibus satisfacit.
Hæc terminologia sumitur analogice ex rebus physicis in quibus
v. g. dicitur materia proxima statuæ est metallum, et materia remota est
elementum ex quo componitur metallum.
Ad lum materia remota principalis et necessaria sunt peccata mor­
talia post baptismum commissa et nondum accusata et absoluta; secun­
dario peccatum veniale ad materiam remotam pænitentiæ pertinet. - Sic
venialia et mortalia jam accusata sunt materia sufficiens et libera, id
est quæ potest, sed non necessario debet potestati clavium subjici.

Conclusio principalis hujusce articuli S. Thomæ est igitur: Tres
pænitentis actus, contritio, confessio et satisfactio sunt materia proxima
sacramenti pænitentiæ. Est sententia communius admissa, quæ corro­
borata est declaratione Concilii Tridentini (Denz. 896) dicentis: «Sunt
autem quasi materia hujus sacramenti ipsius pænitentis actus, nempe
contritio, confessio et satisfactio. Qui (actus) quatenus in pænitente ad
integritatem sacramenti, ad plenamque et perfectam peccatorum remis­
sionem ex Dei institutione requiruntur, hac ratione Pænitentiæ partes
dicuntur ». Item antea Concilium Florentinum in Decreto ad Armenos,
Denz. 699.
Ratio theologica est quod Christus hoc sacramentum instituit per
modum judicii (necessarii ad solvendum vel ligandum). Judicium autem
judicis, ut recte feratur sententia, necessario supponit materiam de qua
judicetur.
Insuper judicium quod fertur in hoc sacramento est judicium tum
misericordi® erga peccatorem, tum justitiæ quoad reparationem Deo
debitam pro peccatis commissis. Ergo hoc judicium supponit peccatorum
confessionem, quam sincera contritio comitatur et satisfactio sequatur.
Proinde hujusmodi actus sunt vera proxima materia sacramenti. Confir­
matur ex q. 90, art. 1. Ad pænitentiam ut est pars justitiæ requiritur
quod offendens recompense! secundum voluntatem ejus quem offendit.
Et hoc fit per tres actus prædictos (cf. de hac re Billuart).

Olim nonnulli antiquiores aliam opinionem proposuerunt, cf. art. 4.
Alexander Halensis putavit cum Gullielmo Antissiodor. materiam proxi­
mam sitam esse in impositione manus a sacerdote facta, dum pænitentem absolvit. Sed hæc opinio communiter a theologis rejicitur.
Scotistæ quibus assentiunt Ballerini et Berardi, dicunt totam essen­
tiam sacramenti consistere in sola absolutione, quæ, quatenus est cæremonia externa, est materia, quoad autem significationem, est forma.
Juxta Scotum et veteres ejus discipulos tres actus pænitentis sunt dispo­
sitiones prærequisitæ ad validam receptionem sacramenti, et conditio
sine qua non judicii a confessario ferendi. Juxta recentiores Scotistas,
hi tres actus pænitentis sunt tantum dispositiones, quas non necesse est
ad validitatem manifestare.
Ad hanc sententiam probandam, Scotistæ tres afferunt rationes:

1“ Ratio Scotistarum: In textu Concilii Tridentini, actus pæni­
tentis vocantur quasi materia et dicuntur requiri ad integritatem sacra­
menti. Ergo, ut aiunt, non ad essentiam.
Responsio: Concilium Tridentinum sicut Concilium Florentinum,
quæ distincte commemoraverunt materiam et formam aliorum sacra­
mentorum, nullam aliam materiam pænitentiæ designarunt nisi tres
actus pænitentis. Ergo illi actus sunt materia proxima hujus sacramenti.
Insuper Catechismus Concilii Tridentini, de pænitentia, n. 12, explicat
quare hæc Concilia dixerint « quasi materia » ; dicit : « Neque vero hi
actus quasi materia a Sancta Synodo appellantur, quia veræ materiæ
rationem non habeant, sed quia ejus generis materiæ non sunt, quæ
extrinsecus adhibeatur, ut aqua in baptismo, et chrisma in confirma­
tione ».
2“ Ratio Scotistarum est quod sola absolutio sacerdotis significat
gratiam, et ideo sola eam producit.
Respondetur: In hoc sacramento, sicut in aliis, forma est quidem
principalis causa gratiæ, sed non unica. Materia enim vi formæ est etiam
efficax. Sic pænitens aliquo modo cooperatur ad suam justificationem.

3* Ratio Scotistarum est quod in Ecclesia absolutio datur iis etiam
qui in articulo mortis nullum exterius signum contritionis præbent.

Respondetur: Tunc quidem, in casu extremæ necessitatis, etiamsi
externa attritionis signa desint, absolutio danda est, sed sub conditione.
Et tunc supponitur ad validitatem absolutionis confessio virtualis et im­
plicita. Ita Billuart.
Instantia: Saltem satisfactio non potest esse materia hujus sacra­
menti, nam materia præsupponitur formæ et satisfactio non præsupponitur formæ, scii, absolutioni, sed eam sequitur.
Respondetur: Satisfactio actualis est materia pænitentiæ, non ut
pars essentialis quæ præsupponitur formæ, sed ut pars integrantis, vir-

tualiter tamen contenta in confessione et contritione. Suoque modo enim
informatur ab absolutione, prout ex ea recipit, ut infra dicetur, vim
remittendi pænas ex opere operato. Ita analogia in ordine physico v. g.
in nutritione, partes integrantes corporis humani, ut dentes, capilli, cre­
scunt et informantur eadem anima quæ illis præsupponitur.
Ultima objectio: Omnes partes totius constitutivæ debent esse
simul. Atqui contritio aliquando præcedit confessionem, confessio abso­
lutionem et satisfactio aliquando diu postea adimpletur. Ergo non sunt
partes constitutivæ alicujus totius.

Resp.: Non sunt partes constitutivæ alicujus totius permanentis
et physici, concedo ; sed alicujus totius successivi et moralis, ut est pro­
cessus judicialis ad quem requiruntur successive accusatio rei, ejus de­
fensio, sententia judicis et sententiæ executio, ex quibus integratur
actus moraliter unus.
De his tribus partibus pænitentiæ tractabimus seorsim infra quæstionem de forma.
Art. Ill. — DE FORMA SACRAMENTI PÆNITENTIÆ

Cf. S. Thomas, q. 84, a. 3.
Status quœstionis. Hæc forma est « Ego te absolvo, etc... ». Diffi­
cultas est quod non legitur Christum hanc formam instituisse. Imo in
Ecclesia orientali et etiam in Ecclesia latina, per decem priora sæcula,
forma absolutionis fuit deprecativa, nempe : « Deus ei condona, eum ab­
solve », non autem indicativa: «Ego te absolvo». Nunc etiam apud
quasdam ecclesias orientales remanet forma deprecativa. Vestigium ejus
remanet etiam in officio secundum ritum romanum, dum in Prima et in
Completorio, sacerdos dicit: «Absolutionem et remissionem tribuat vo­
bis omnipotens Deus », ut notat S. Thomas ibid, in prima difficultate.
Dicit etiam in 3’ difficultate: videretur magis conveniens forma depre­
cativa, quia solus Deus peccatum remittit, non minister ejus. Imo Apo­
stoli sanando infirmos in nomine Domini, non dicebant: « Ego te sano »,
sed « sanet te Dominus Jesus Christus » sicut Petrus dixit paralytico.
(Act. Apost. IX, 34). Attamen, ut dicitur ad 4um Petrus dicit claudo: « In
nomine Jesu Christi Nazareni surge et ambula» (Act. Apost. ΙΠ, 6).
Denique sacerdos deberet habere revelationem specialem ad cognoscen-.
dum quod peccatum est vere pænitenti remissum, ut cum veritate et cer­
titudine dicat « Ego te absolvo ». Hæc est quinta difficultas posita a
S. Thomas initio art. 3.

Besponsio data est a Concilio Tridentino (Denz. 896): «Sacra­
menti pænitentiæ formam, in qua præcipue ipsius vis sita est, in illis
ministri verbis positam esse: Ego te absolvo etc. quibus quidem de Ec­
clesiæ sanctæ more preces quædam laudabiliter adjunguntur, ad ipsius

tamen formæ essentiam nequaquam spectant, neque ad ipsius sacramenti
administrationem sunt necessariæ ».
Item in Cone. Flor. (Denz. 699), cf. Denz. 807, 914, 1088 sq.
Revera hæc forma indicativa adhibetur in Ecclesia latina a sæculo
ΧΠ". Et Sanctus Thomas in argumento « sed contra » ostendit quod fun­
datur in verbis Domini ad Petrum: « Quodcumque solveris super terram,
etc. ». Sacerdos enim, auctoritate illorum verborum Christi fretus, dicit:
Ego te absolvo; sicut dicit: Ego te baptizo, secundum alia verba Do­
mini: « Euntes, docete omnes gentes, baptizantes eos, etc. ».
Historice tamen certum est quod in Ecclesia latina et græca per
decem priora sæcula, forma absolutionis fuit deprecativa: « Deus, eum
absolve, etc ». Hoc constat ex sacramentariis et Pænitentialibus, v. g. ex
Sacramentario Gelasiano (Migüe, P. L. t. 74, p. 1097) et ex Pænitentiali Halitgari (P. L. t. 105, p. 697, 704) ubi nonnisi formulæ deprecativæ inveniuntur. Attamen sæculis octavo et nono, inveniuntur etiam
formulæ imperatives deprecativis conjunct» : v. g. « Sis absolutus a Deo,
etc. ». A sæculo XI in Ecclesia latina incipit transitus a formulis depre­
cativis ad indicativas. Et sæculo ΧΠ forma indicativa communiter in
Ecclesia latina recepta est. Attamen, antequam pronuntietur, recitantur
preces « Misereatur, Indulgentiam, Dominus noster Jesus Christus te
absolvat » quæ sunt quasi vestigium antiquæ disciplinæ. In Ecclesia
orientali forma deprecativa apud quosdam manet.

Dubium. An forma deprecativa fuerit olim valida, et esset nunc
valida in Ecclesia latina. Cf. Billuart.

Respondetur affirmative ad primam partem 1 ; hæc forma depre­
cativa fuit valida saltem ubicumque modo generali prævaluit ; non enim
putandum est absolutiones datas per plura sæcula fuisse invalidas. In­
super hæc forma deprecativa, cum intentione absolvçndi et attentis circumstanstiis, ostendit sacerdotem esse Dei ministrum et absolvere, quam­
vis minus clare ostendatur sacerdotem esse judicem ministerialiter absol­
ventem.
Ad secundam partem dubii, respondendum est quod hodie si quis
in Ecclesia latina uteretur hac formula deprecativa, merito dubitaretur
de validitate absolutionis, nam a pluribus sæculis Ecclesia latina usum
formulæ indicativæ præscripsit 2. Cf. ad lum. Billuart dicit: « Proba­
bilius est formam simpliciter deprecatoriam in sacramento pænitentiæ
1 Ita Hurter, Tanquerey, alii.
2 Attamen, ut videtur, fieri potest distinctio. Etenim sl quis uteretur hac
formula deprecativa cum bona fide, aliam obliviscens, et præsertim per respec­
tum ad moribundum, tunc ut videtur absolutio esset valida, ut olim, tanquam
œquivalens formulæ indicativæ. Si vero aliquis scienter contra præceptum
Ecclesiæ hodie uteretur formula deprecativa. nolens indicativa uti, tunc, ut
diximus, valor absolutionis esset dubius, nam non clare constat an forma deprocativa satis œquivaleat formæ indicativæ, imo ille qui sic scienter et voluit-

non posse esse validam ». Sed Billuart non satis agnoscit hanc formam
olim fuisse sufficientem ad absolutionem, quamvis minus clare ostendat
sacerdotem esse judicem ministerialiter absolventem. Non necesse est
quod forma sacramenti, quæ non fuerit data explicite a Christo, semper
omnino invariabilis maneat. Sufficit quod eadem maneat quoad sensum;
Ecclesia potest ad majorem claritatem adjungere aliquod verbum, sic
in ipsa consecratione calicis adjunxit : « Mysterium fidei ». Cf. S. Thomam
opusc. 22 de forma absolutionis, et Dictionnaire de Théol. cath. art. Abso­
lution, col. 224 sq. ; Galtier « de Poenitentia », th. 35. Hervé, p. 377.
In corpore nostri articuli 3, S. Thomas ostendit convenientiam for­
mulæ indicativæ, sic:
Forma sacramenti debet significare id quod per illud efficitur proportionaliter ad materiam.
Atqui hæc forma: Absolvo te etc. significat id quod efficitur per
hoc sacramentum, proportionaliter ad materiam: nam tunc removentur
peccata quæ sunt materia remota et destruenda hujus sacramenti, seu
vincula solvenda.
Ergo convenit hæc forma « ad instar actus judicialis, quo pronun­
tiatur sententia » ut dicitur in Concilio Tridentino 902. 919.

Major constat ex hoc quod sacramenta novæ legis efficiunt id quod
significant; et manifestum est quod forma debet habere significationem
determinatam proportionaliter ad materiam. Sic forma baptismi est Ego
te baptizo et forma confirmationis est: Consigno te signo crucis et con­
firmo te chrismate salutis, eo quod hujusmodi sacramenta perficiuntur
in usu materiæ. In sacramento Eucharistiæ, quod consistit in consecra­
tione materiæ, exprimitur veritas consecrationis, cum dicitur: Hoc est
corpus meum.
Sacramentum autem pænitentiæ non consistit in consecratione ali­
cujus materiæ, nec in usu alicujus materiæ sanctificatæ, sed magis in
remotione cujusdam materiæ, scii, peccati, seu vinculi (cf. S. Thomam
ibidem).
v
Ad 3um. Solus Deus auctoritative absolvit a peccato, sed hoc facit
etiam sacerdos ministerialiter, « in quantum verba sacerdotis in hoc
sacramento instrumentaliter operantur in virtute divina, sicut etiam in
aliis sacramentis».
tarie ea utitur potius quam alia, videtur aliter judicare quam Ecclesia de vero
sensu formulæ adhibendæ et videtur non admittere quod absolutio fleri debeat
per modum judicii. Hervé dicit, n. -118 ss.: «Est theologice certum quod abso­
lutio debet esse quoad sensum indicativa, ut sit in forma judicii, sed potest
esse materialiter deprecativa ut in vetustissimis Ritualibus. Hinc, niai obstet
Ecclesiæ præceptum, forma deprecativa potest aliquando æquipollere sententiæ indicativæ. At in praxi omnino sequenda est forma ab Ecclesia prae­
scripta, quæ apud Latinos est sola forma indicativa ».
Cf. Hkrvb , p. 374-379, de forma Indicativa et de forma materialiter de­
precativa.
VU - C.AIIIHUUV-LAORAJtOE, Dr bucharUtla

S. Thomas dicit in fine hujusce responsionis ad 3"m et in hoc com­
muniter conveniunt theologi, quod verba in nomine Patris et Filii et Spi­
ritus Sancti, amen, non sunt necessaria, quia hoc non eruitur nec ex
Sacra Scriptura, nec ex Traditione, nec ex sensu communi Ecclesiæ. A
fortiori pronomen ego non est essentiale, sufficienter enim exprimitur in
voce absolvo.
Dubium l«ra. An hæc sola verba Absolvo te, omissis a peccatis, sint
essentialia.
Respondetur affirmative (cf. Billuart) quia significant effectum
principalem sacramenti, scii, absolutionem a peccatis; et hoc ipso quod
proferuntur super pænitentem qui peccata sua confessus est, satis con­
stat quod agitur de absolutione a peccatis et non a censuris. Attamen
esset graviter illicitum omittere a peccatis tuis.
Valida sed illicita esset forma æquivalens: « Remitto, condono
tibi peccata tua, vel absolvatur talis a peccatis ». - Debet forma exprimi
verbis, non solum nutu aut alio signo, secundum unanimem sensum Ec­
clesiæ. Nec absolutio dari potest scripto et a sacerdote absente. Cle­
mens VIII declaravit non licere absolutionem absenti dare (cf. Denz.
1088) '.

Ad 5un>: Quisnam est sensu exactus verborum: Ego te absolvo.
Respondetur: Sacerdos per hæc verba non solum declarat seu
ostendit peccata esse remissa, sed ea vere remittit. Ad quod non requi­
ritur revelatio specialis, sed revelatio communis efficaciæ hujus sacra­
menti pro sufficienter dispositis.
Dubium 2“">. An impositio manus sit materia sacramenti pænitentiæ.
S. Thomas respondet negative ΠΓ, q. 84, a. 4. Nunquam reputata
est ut materia hujus sacramenti, sed ut mera cæremonia. Et Concilium
Tridentinum post acuratum examen partium pænitentiæ, de manus im­
positione silet.

i Ut dicit Hervé, p. 379: «Nisi aliud judicaverit Ecclesia, absolutio per
telephonium data videtur illicita simul et invalida ».

caput m

DE CONTRITIONE ET ATTRITIONE
Nunc agitur de actibus pænitentis, scilicet.
1. — De contritione imperfecta et de perfecta, Suppl., q. 1 ad 5am.
2. — De confessione, Suppi., q. 6 ad 11.
3. — De satisfactione, Suppi., q. 12 ad 15.
S. Thomas in ultima q. 90 quam dictavit, art. 3 ostendit quod sunt
partes integrates pænitentiæ, quia totum est in omnibus simul et non
singulis.
Quinque priores quæstiones Supplementi, quæ sunt de contritione
sic dividuntur:

1. q. — Quid sit contritio tum imperfecta seu attritio, tum
perfecta.

2“ q. — De ejus objecto: an debeat esse de omni peccato et de
singulis mortalibus.
3’ q. — De quantitate contritionis, utrum sit major dolor qui
possit esse in natura; utrum possit .esse nimis magnus, et debeat esse
major de uno peccato quam de alio.
4° q. — De tempore seu duratione contritionis, utrum tota ista
vita sit tempus contritionis, et expediat continue conteri de peccato, ac
utrum animæ separatæ contristentur de peccatis.

5’ q. — De effectu contritionis, utrum remissio peccatorum sit
effectus contritionis, utrum possit totaliter auferre reatum pænæ;
utrum parva contritio sufficiat ad deletionem magnorum pecca­
torum, et respondetur affirmative, dummodo ad rationem contri­
tionis perfectæ pertingat id est ex caritate procedat; sed attritio sine
sacramento non sufficeret.

Quæstio I. — QUID SIT CONTRITIO
Præsertim explicanda est prima quæstio, scii. Quid sit contritio.
Hæc prima quæstio continet tres articulos: 1° Utrum convenienter de­
finiatur: dolor de peccatis cum proposito confitendi et satisfaciendi;
2“ Utrum contritio sit actus virtutis; 3° Utrum attritio possit fieri con­
tritio, et responsio erit negativa, sed attritus potest fieri contritus.

Ordo procedendi: In hac quæstione melius est procedere secundum
ordinem chronologicum ipsius progressus dogmatici: considerando:
1° doctrinam S. Thomæ; 2° distinctionem Concilii Tridentini inter contri­
tionem perfectam et attritionem; 3° controversiam de hac re ortam
post Concilium Tridentinum.
Art. I - UTRUM CONTRITIO SIT DOLOR PRO PECCATIS
CUM PROPOSITO CONFITENDI ET SATISFACIENDI
Status quœstionis: Hæc definitio proposita erat a pluribus theo­
logis ante S. Thomam et ab eo admissa est et explicata. In hac expli­
catione secundum suam consuetam methodum S. Thomas transit a defi­
nitione nominali ex etymologia manifestata ad definitionem realem, et,
ut statim videbimus, omnino eadem requirit ad definitionem contritionis
quæ requisita sunt postea a Concilio Tridentino (Denz. 897), a quo con­
tritio definitur: « Animi dolor ac detestatio de peccato commisso cum
proposito non peccandi de cetero ». Agitur de contritione ut ubstrahit
a perfecta et ab imperfecta contritione, quæ est attritio.
Cf. Suppl., q. 1, a. 1.
In corpore articuli, 1’ explicatur origo nominis contritio.
« Initium omnis peccati est superbia » Eccli. X, 15 per quam homo
sensui suo inhærens a mandatis divinis recedit... Ille autem qui in suo
sensu perseverat, rigidus et durus per similitudinem vocatur...; undg et
frangi dicitur aliquis quando a suo sensu divellitur;.... et aliquid non
solum frangitur sed conteritur quando non solum dividitur in magnas
partes, sed reducitur ad minimas ». Sic in Sacra Scriptura dicitur quod
cor peccatoris, quod prius erat durum, postea contritum est: v. g. Ps. L,
19. « Cor contritum et humiliatum, Deus non despicies ». Isai., LXI, 1:
« Misit me, ut mederer contritis corde ». Ps. CXLVI, 3: « Qui sanat
contritos corde et alligat contritiones eorum ». (Seu vulnera eorum).
Luc. IV, 18: « Spiritus Domini... misit me, sanare contritos corde ».

2° Post originem nominis S. Thomas considerat substantiam actus,
modum agendi, principium et effectum, nam secundum hæc quatuor in­
veniuntur diversæ definitiones traditæ.
Quoad substantiam actus dicitur: « Dolor pro peccatis assumptus,
cum proposito confitendi et satisfaciendi ». Sic enim contritio apparet
ut actus virtutis pænitentiæ, et simul ut pars sacramenti, prout ordi­
natur ad alias partes.
Aliæ datæ sunt definitiones, prout contritio procedit ex humilitate,
ex timore et ex spe, et prout destruit peccatum. Sic Augustinus, super
psalmos 46 dicit: « Contritio est dolor remittens peccatum » et Gre­
gorius Magnus, Hom. 22 in Ezech. « Contritio est humilitas spiritus,
annihilans peccatum, inter spem et timorem ».

Ad 2um notatur quod contritio est a Deo inspirante, sed etiam a
libero arbitrio coopérante.

Melius apparet quod S. Thomas eadem omnino requirit ad contri­
tionem quæ requiruntur a Concilio Tridentino, breviter recoligendo ea
quæ dixit de dolore et detestatione peccati in IU11, q. 85 et 90; - q. 85,
a. 3 dicit: « Pænitentia est virtus specialis ex eo quod pænitens dolet
de peccato commisso, in quantum est offensa Dei, cum emendationis
proposito ». Ibid. art. 4: « proprius pænitentiæ virtutis actus est pro­
positum emendandi illud quod contra Deum commissum est ». q. 90,
a. 4: « Pertinet ad pænitentiam ut detestentur peccata præterita, cum
proposito mutandi vitam in melius ». Item in opusc. 5.

Ex his manifestum est S. Thomam omnino eadem requirere ac Con­
cilium Tridentinum a quo definita est contritio « Animi dolor ac dete­
statio de peccato commisso cum proposito non peccandi de cetero ». Sic
definitur contritio ut abstrahit a statu veteris et novæ legis, nec non a
perfecta et imperfecta contritione.
1° Dicitur animi dolor, prout peccator, sincere ad Deum revertens,
non potest non tristari de delictis quibus aversus fuit a Deo. Agitur de
dolore voluntatis non partis sensitivæ.
·
2° Dicitur detestatio, seu odium peccati, procedens ex cognitione
ejus malitiæ, malorumque effectuum, et hoc odium conjungitur cum re­
tractatione pravæ voluntatis, ita ut peccator sincere dicat: Si res non
esset peracta, non facerem, vellem non peccasse. Detestatio peccati non
est omnimo idem ac dolor, prius enuntiatus, sic in Deo est detestatio
peccati quod ei displicet, sed in Deo non est dolor. Dolor nascitur ex
odio in subjecto doloris capaci.

3° Dicitur de peccato non de pæna peccati et de peccato ut offensa
Dei.

4° Dicitur: Cum proposito non peccandi de cetero, subintelligitur
cum Dei auxilio; nemo enim vere peccata commissa detestatur quin eo
ipso velit hæc peccata saltem mortalia vitare in futurum. Hæc omnia
requiruntur ad contritionem prout importat conversionem voluntatis.
Notandum est quod Concilium Tridentinum sic voluit definire con­
tritionem prout fuit omni tempore necessaria etiam ante institutionem
hujusce sacramenti, dum S. Thomas in nostro art. 1 explicat defini­
tionem contritionis in ordine ad confessionem sacramentalem, propterea
dicit: « cum proposito confitendi ».
Et hoc æquivalenter dicitur in Concilio Tridentino (Denz. 897)
subito post prædictam definitionem dum dicit : « Fuit autem quovis
tempore ad impetrandam veniam peccatorum hic contritionis motus
necessarius, et in homine (nunc) post baptismum lapso ita demum
præparat ad remissionem peccatorum, si cum fiducia divinæ misericordiæ et voto praestandi reliqua conjunctus sit, quæ ad rite suscipien­
dum hoc sacramentum requiruntur ».

Dubium: Utrum contritio consistat essentialiter in tribus prædictis,
scii, dolore, detestatione et proposito, an in aliquo tantum.
Respondet Billuart cum pluribus aliis: Essentia contritionis est
formaliter in solo dolore (voluntatis) de peccato, sed præsuppositive in
odio seu detestatione peccati, et consecutive in proposito. Hoc videtur
verum, prout actus primarius virtutis specialis debet esse unus et non
aggregatum ex pluribus actibus. Contritio sic est formaliter dolor de
peccatis commissis, ut dicit S. Thomas art. 1. Si e contra formaliter
esset in odio peccati, inveniretur etiam in beatis. Et ad dolorem de pec­
cato sequitur, ut proprietas, propositum non peccandi in futurum saltem
mortaliter.
Addendum est quod contritio debet esse supernaturalis. Cf. Conci­
lium Tridentinum N. 813 et antea Concilium Arausicanum (Denz. 177)
Concilium Tridentinum definit: « Si quis dixerit, sine praeveniente Spi­
ritus Sancti inspiratione atque adjutorio, hominem credere, sperare, et
diligere aut pænitere posse, sicut oportet, ut ei justificationis gratia con­
feratur, an. sit. ». Item n. 797.
Unde Innocentius XI (Denz. 1207) damnavit hanc: « Probabile est
sufficere attritionem naturalem modo honestam » scii, ethice bonam.
Item Denz. 699, 751, seq. 897, 1536. Ratio est quia nulla est relatio seu
connexio ordinis naturalis cum supernaturali, ad quem spectat justi­
ficatio.
Corollarium. Insufficienter attritus est qui dolet de peccato quia
repugnat rationi, vel convictui humano, vel quia ex eo sequitur dispen­
dium famæ aut bonorum temporalium.

E contra jam vere attritus est qui dolet de peccato ut est contra
legem divinam, vel ut est inductivum pænarum purgatorii, inferni, amis­
sionis gratiæ, gloriæ, etc. hæc enim pertinent ad ordinem supernaturalem
nec nisi fide supernaturali cognosci possunt. Attamen plures ut Billuart
tenent quod talis attritio quæ disponit ad justificationem, non sufficit
ad justificationem etiam cum sacramento nisi interveniat aliquis amor
Dei benevolus (cf. de hoc infra).
Necessitas contritionis sic enuntiatæ a Concilio Tridentino pluries
expressa est in Sacra Scriptura v. g. Act. Apost. Π1, 19: « Pænitemini
igitur et convertimini, ut deleantui peccata vestra » ait S. Petrus ad
Judæos. Cf. III", q. 84, a. 7 ad lum. Ratio est: quia homo etiam jure na­
turali tenetur compensare injuriam Deo illatam, et hoc nequit esse sine
contritione.
Subito post prædictam definitionem contritionis explicari posset
divisio contritionis in perfectam et imperfectam, ut datur in Concilio
Tridentino cf. Denz. n. 897. Sed melius est hoc dicere in explicatione
art. 2 et 3 ubi S. Thomas ex professe distinguit attritionem a contri­
tione. Melius est, ut diximus, sequi ordinem chronologicum scii, pro­

gressus dogmatici. Unde primo videamus textum S. Thomæ, postea
distinctionem Concilii Tridentini inter contritionem et attritionem, et
denique controversias de hac re ortas post Concilium Tridentinum.

Art 11. - UTRUM CONTRITIO SIT ACTUS VIRTUTIS
Status quœstionis. Hæc quæstio ponitur ad majorem explicationem
prædictæ definitionis et etiam ad recte distinguendum inter contritionem
et attritionem. Hoc constat ex duabus difficultatibus initio articuli po­
sitis. 1’ est: videtur quod contritio non sit actus virtutis, quia definita
est dolor; dolor autem est passio, non actus virtutis. 2“: attritio quæ
antecedit justificationem non est actus virtutis, virtus enim infusa pænitentiæ non infunditur nisi cum caritate; imo sine caritate virtutes
morales acquisitæ non sunt in statu virtutis, scii, difficile mobilis.
Attamen S. Thomas (Suppl, q. 1, a. 2) respondet: contritio est actus
virtutis pænitentiæ. Agitur hic de contritione perfecta, quæ procedit ex
caritate et ex pænitentia; est actus non solum salutaris, sed meritorius,
ut dicitur in arg. « sed contra ».
Ratio propter quam contritio est actus virtutis pænitentiæ, est quia
importat aliquam rectitudinem voluntatis, cum detestatione et de­
structione peccati.
Ad lum: Dum contritio definitur dolor de peccato, agitur de dolore
voluntatis; non raro tamen ex vera contritione oritur in appetitu sensi­
tivo ea passio, quæ dicitur dolor, et est laudabilis, quatenus imperatur
a voluntate. Non est tamen quid necessarium ad veram contritionem,
nec est proprie in potestate hominis.

Restat 2" difficultas posita initio articuli, scii. « attritio non est
actus virtutis, ut ab omnibus dicitur. Ergo neque contritio ».
Ad 2um: S. Thomas respondet in fine: « Significat attritio in spi­
ritualibus quandam displicentiam de peccatis commissis, sed non
perfectam; contritio autem perfectam». Hæc omnia sunt ad litteram
in Comm. S. Thomæ in TV Sent., dist. 17, q. 2, a. 1. Unde S. Thomas
concedit quod attritio non est actus virtutis, non enim procedit a vir­
tute infusa pænitentiæ quæ infunditur simul cum caritate; attritio pro­
ducitur ante justificationem etiam secundum prioritatem temporis, id
est dum homo adhuc est in statu peccati mortalis. Et non omnis attri­
tus fit contritus. Attritus quandoque habet virtutem acquisitam pæni­
tentiæ in statu dispositionis et quandoque non habet eam. Unde attritio
non est secundum se actus virtutis, sed disponit ad justificationem
et est actus salutaris quamvis non meritorius, pariter actus fidei
informis et spei informis sunt salutares quamvis non meritorii.
Hæc sunt certa pro S. Thoma, et generaliter admissa etiam ante Con­
cilium Tridentinum.

Dubium: Utrum contritio differat essentialiter ab attritione, an accidentaliter tantum et ex principio extrinseco.
Responsio: Cf. Gonet, De Pænit., disp. VII, a. 2, Billuart. De Pænit.,
diss. Π, a. 1. Quidem negant differentiam essentialem, ita Contenson.
Alii et communius thomistæ eam affirmant ut Joannes a S. Thomas, et
merito ut magis apparet ex his quæ dicuntur in art. seq.
Sed alia quæstio poni potest scii.: utrum contritio in communi
dicatur de attritione et de contritione univoce ut genus, an analogice.
Certo per prius dicitur de contritione perfecta, quæ retinet nomen
contritionis, prout est contritio proprie dicta. Ex hac parte satis clare
constat quod potius analogice dicitur.
In memoriam revocandum est quod peccatum dicitur analogice
de mortali et de veniali.

Art. 111. - UTRUM ATTRITIO POSSIT FIERI CONTRITIO
Cf. Suppl., q. 1, a. 3.
status quæstionis: Communiter dicitur quod pænitens, virtute sa­
cramenti pænitentiæ, fit ex attrito contritus. Sed quomodo hoc est intelligendum? Quæritur an ipsa attritio possit fieri contritio, ita scii, ut
idem actus perficiatur, ac si dolor qui prius erat informis fiat formata,
Hoc quidam dixerunt, in edit, leonina citantur in margine S. Albertus,
Halens, S. Bonaventura, B. Innocentius V. Sanctus Thomas respondet:
Nullo modo attritio potest fieri contritio. Dupliciter probatur, Hæc duo
argumenta ad litteram sumuntur ex IV Sent., dist. 17, q. 2, a. 1, sed ibi
argumentum « sed contra » scribitur ante solutionem primæ quæstionis
et non clare constat quod sit proprie argumentum, potiusquam objectio
opposita.

1" in arg. « sed contra » ex diverso principio; quia principium attri­
tionis est timor servilis, seu pænæ, dum principium contritionis est
timor filialis seu peccati. S. Thomas non dicit quod principium attri­
tionis sit timor serviliter servilis, qui est malus, prout retinet affectum
peccandi ut explicatur II-II, q. 19, art. 4; timor serviliter servilis est
malus prout poena timetur tanquam principale malum, majus quam
culpa. E contra timor servilis, prout de eo nunc loquimur, est timor
pænæ a Deo infligendæ, ob quam evitandam homo ad Deum convertitur
et non retinet affectum peccandi. Attamen hic timor servilis seu pænæ
realiter distinguitur a timore filiali seu culpæ (cf. Π-Π, q. 19, a. 5).
Si ergo aliquis convertatur ad Deum propter timorem pænæ, erit timor
servilis ; si autem propter timorem culpæ, erit timor filialis, nam filiorum
est timere offensam Patris. Sunt duo principia distincta, et timor filialis
est donum Spiritus Sancti cum caritate connexum, non vero timor ser­
vilis (Π-Π, q. 19, a. 9).
Propterea sanctus Thomas ostendit supra H-Π. q. 19, a. 10, quod
crescente caritate, crescit timor filialis, et minuitur timor servilis. Ibi­

dem a. 8: Timor autem initialis non differt secundum substantiam a
timore filiali, sed habet timorem servilem adjunctum.
2° Probatur conclusio in corpore articuli, magis directe; sic:
Quamvis idem habitus prius informis fiat formatus, nunquam actus
informis fit formatus, nam ille actus informis transit et non manet,
veniente caritate. Atqui attritio et contritio non dicunt habitum, sed
actum tantum. Ergo.
Imo virtutes morales infusæ inter quas est pænitentia, non possunt
esse informes, ut fides et spes, quia non antecedunt caritatem, sed eam
consequuntur (III Sent., d. 27, q. 2, art. ult. qca 3“), prout rectificatio
circa media præsupponit rectificationem circa finem.
« Unde antequam gratia infundatur, non est habitus ( pænitentiæ
infusæ) a quo actus contritionis postea elicitur». Sic actus attritionis
non elicitur a virtute infusa pænitentiæ et proinde nullo modo attritio
potest fieri contritio; dum e contra habitus fidei informis fieri potest
formatus, quia idem manet. Contenson bene defendit hanc conclusionem
contra Soto et Sylvium qui putant eam non esse universaliter veram
(cf. Billuart).

Ad 2"m: «Dolor ille qui erat informis, non manet, caritate adve­
niente, et ideo formari non potest ».
Cajetanus 1 hanc quæstionem longe examinavit et tenet quod
1° attritio impoenitentium non potest fieri contritio, quia hæc attritio est
displicentia peccati sub ratione non summe odibilis, contritio autem sub
ratione summe odibilis.

2° Attritio imperfectorum non fit contritio, quia est displicentia
confusa quæ distinguitur a displicentia distincta, quæ est contritio. Præeligo rationem S. Thomæ.
3° Contritio informis et acquisita potest fieri contritio formata,
prout est ultima dispositio ad caritatem cf. IIP, q. 89, a. 1 ad 2. Et in
hoc Cajetanus non videtur omnino servare doctrinam S Thomæ 2.
Quoad hoc ultimum dictum Cajetani notandum est: si contritio de
qua est sermo est ultima et non penultima dispositio ad caritatem, tunc
elicitur in ipso instanti infusionis caritatis, et igitur est contritio non
amplius informis, sed formata, et non acquisita, saltem in hoc sensu

1 Notandum est quod Cajetanus scripsit opusculum de Contritione, quod
est in editione Leonina operum S. Thomæ in tine IXIæ Partis ante supple­
mentum, p. 341... In hoc opusculo evolvit quæstionem præsentem: an attritio
possit fleri contritio (cf. ibidem p. 341, 342 η. IV).
■1 Unde Gonkt, de Pænit., disp. Vil. a. 2, η. 29. dicit: « Ex dictis inferes
contra Cajetanum, attritionem nunquam posse fleri contritionem formaliter,
quia cum differat essentialiter ... non potest una fleri altera per accessionem
novi gradus, aut quid simile, sed opus esset mutatione essentiæ, quæ impos­
sibilis est ».

quod procedit a caritate et a pænitentia infusa in ipso instanti earum
infusionis.
Hæc ultima quæstio eadem est ac ea quæ ponitur a thomistis, in
tractatu de gratia, ubi est sermo de justificatione impii, scii. : A quonam
principio effective procedant actus contritionis et caritatis, qui ultimo
disponunt ad gratiam habitualem. (Cf. Joannem a S. Thoma, Gonet,
Billuart in tractatu de gratia, q. de justificatione: de ultima dispositione
ad eam).
Non consentiunt omnino thomistæ:
Quidam dicunt hi actus sic ultimo disponentes procedunt effective
ab auxilio actuali transeunter communicato, ita Cajetanus loc. cit. η. V
fine, Joannes a S. Thoma, Contenson, Sylvius.
Alii ut Gonet, Serra, Goudin, dicunt hi actus ultimo disponentes
ad justificationem sunt effective a virtute infusa caritatis et pæniten­
tiæ, in ipso instanti infusionis.
Hæc secunda opinio videtur probabilior, quia generaliter: ultima
dispositio est in eodem instanti ac forma, eamque praecedit solum in
genere causæ materialis, sed eam sequitur in genere causæ formalis et
efficientis, virtute principii: causæ ad invicem sunt causæ (cf. S. Tho­
mam ΠΙ“. q. 7 a. 7, a. 13, ad 2; q. 9, a. 3, ad 2; Ia, q. 76, a. 4, ad 1).
Et insuper S. Thomas dicit quod contritio est meritoria 1“ H«,
q. 112, a. 2, ad 1; 113, a. 6, 7, 8 et Suppl., q. 1, a. 2, sed contra: si autem
est meritoria et non solum salutaris ut attritio, tunc supponit statum
gratiæ, et in eodem instanti indivisibili producitur ac gratia habitualis.
Hoc non videtur satis considerare Cajetanus in præsenti.
Sic melius apparet quare S. Thomas dixerit simpliciter: « nullo
modo attritio potest fieri contritio » scii, nunquam attritio potest fieri
contritio, sed attritus fit contritus, dum infunditur gratia habitualis et
caritas.

Nunc videamus quomodo Concilium Tridentinum distinxit inter
attritionem et contritionem, et quænam fuerit de hac re controversia
post hoc Concilium.

* * *
De distinctione inter contritionem perfectam et attritionem secun­
dum Concilium Tridentinum (Denz. 898).
Cf. J. Périnelle, O. P. L’attrition d’après le Concile de Trente et
d’après S. Thomas d’Aquin. Bibliothèque thomiste, 1927. - Fr. Diekamp,
Theol. dogm. de Pænitentia, 1934, p. 283, 296. 303 sqq., 311 sqq.
Concilium post definitionem contritionis: « animi dolor ac detestatio
de peccato commisso, cum proposito non peccandi de cetero », dat divi­

sionem ejus sic: « Docet præterea sancta Synodus, etsi contritionem
hanc (prius definitam) aliquando caritate perfectam esse contingat ho­
minemque Deo reconciliare, priusquam hoc sacramentum actu suscipia­
tur, ipsam nihilominus reconciliationem ipsi contritioni sine sacramenti
voto, quod in illa includitur, non esse adscribendam. Illam vero contri­
tionem imperfectam (can. 5) quæ attritio dicitur, quoniam vel ex turpi­
tudinis peccati consideratione vel ex gehennæ et pœnarum metu com­
muniter concipitur, si voluntatem peccandi excludat cum spe venias, de­
clarat non solum non facere hominem hypocritam et magis peccatorem,
verum etiam donum Dei esse et Spiritus Sancti impulsum, non adhuc
quidem inhabitantis, sed tantum moventis, quo pænitens adjutus viam
sibi ad justitiam parat. Et quamvis sine sacramento pænitentiæ per se
ad justificationem perducere peccatorem nequeat, tamen eum ad Dei
gratiam in sacramento pænitentiæ impetrandam disponit. (Sic Ninivitæ utiliter timore concussi post prædicationem Jonæ pænitentiam ege­
runt et misericordiam a Deo impetrarunt). Quamobrem, addit Conci­
lium, falso quidam calumniantur catholicos scriptores, quasi tradiderint,
sacramentum pænitentiæ absque bono motu suscipientium gratiam con­
ferre, quod nunquam Ecclesia Dei docuit nec sensit ».
Ex isto capite ad minimum habentur hæc sequentia, scii, contritio
perfecta procedit ex caritate, et cum voto sacramenti justificat ante
receptionem ipsius. Contritio imperfecta seu attritio non procedit ex
caritate, nec justificat, sed disponit ad gratiam per sacramentum susci­
piendam, disponit in quantum est motus bonus, actus liber voluntatis ac
salutaris, ab impulsu Spiritus Sancti moventis et nondum habitantis
procedens.
Insuper quoad motivum objectivum attritionis Concilium Tridenti;um clare notat tria:
1° Attritio « communiter concipitur vel ex turpitudinis peccati con­
sideratione, vel ex gehennæ et pœnarum metu »; in quo textu distingui­
tur peccatum a pæna. Sic sunt gradus in attritione, et altior est ea quæ
concipitur ex consideratione turpitudinis peccati, ut peccatum est scii,
ut est Dei offensa seu injuria, quam ea quæ conciperetur solum ex metu
pœnarum, ex timore servili. Tunc non verificaretur definitio prius data
ab ipso Concilio de contritione in communi, quæ debet esse « dolor et
detestatio de peccato ». Imo timor pœnæ esset serviliter servilis et malus,
si retineretur affectus peccandi, ut ad omnibus conceditur.
2° Juxta Concilium, attritio debet excludere voluntatem peccandi,
et satis clare constat quod non excluditur voluntas mali sine desiderio
boni. Hoc apparet præsertim ex definitione prius data a Concilio de con­
tritione in communi scii. : « animi dolor ac detestatio de peccato com­
misso (non solum de pæna peccati) cum proposito non peccandi de
cetero ».

3° Juxta Concilium attritio debet esse cum spe venite, id est inclu­
dit actum supernaturalem spei informis, et a fortiori (idei informis. Ad
actum autem fidei etiam informis requiritur juxta Concilium Arausicanum (Denz. 178) pius credulitatis affectus, seu appetitus boni creden­
tibus repromissi. Et per actum spei, qui ad amorem concupiscentis per­
tinet, desidero Deum mihi, sed jam finaliter propter Deum, ut bene osten­
dit Cajetanus in Π-Π, q. 17, a. 5, η. VI, id est finis ultimus actus
spei etiam informis non potest esse creatura, sic hic actus esset pec­
catum mortale, sed est Deus auctor gratiæ inefficaciter dilectus super
omnia. Deus enim non efficaciter diligitur super omnia nisi adveniente
caritate, qua diligimus Deum non solum finaliter, sed formaliter propter
Deum.
Satis clare constat igitur ex Concilio Tridentino quod attritio ex
una parte non procedit ex caritate, scii, ex amore efficaci Dei super
omnia, nec ex altera parte sufficit timor serviliter servilis, qui est malus
prout retinet affectum peccandi.
Sed attritio supponit actum fidei informis et spei informis, procedit
ex consideratione turpitudinis peccati vel ex metu gehennæ, ac excludit
voluntatem peccandi.
Difficultas: Id quod difficile explicatur est quomodo attritio possit
excludere voluntatem peccandi, dum homo nondum diligit efficaciter
Deum super omnia, imo dum adhuc est in statu peccati mortalis, et igi­
tur cum voluntate directe aversa a Deo fine ultimo supernatural! et indi­
recte a fine ultimo naturali. In hoc est mirabilis effectus gratiæ actualis
prævenientis. Semper difficile est explicare modum intimum secundum
quem fit'transitus ab uno statu ad alium vel ab uno ordine ad alium,
v. g. ab ordine materiæ brutæ ad vitam vegetativam, ab ista ad vitam
sensitivam (quomodo producitur vitalis species impressa sensuum a cor­
poribus externis quæ ad inferiorem ordinem pertinent ) vel etiam quo­
modo fit transitus ab ordine vitæ sensitivæ ad intellectivam. Ibi semper
in modo intimo est mysterium jam in ipso ordine naturali, a fortiori in
ordine supernatural! gratiæ de quo loquimur nunc.
Dubium: Unde post Concilium Tridentinum orta est quæstio: Utrum
attritio concepta ex solo metu gehennæ (sine ullo Dei amore benevolo)
sit non solum bona et utilis (et sic distincta a timore serviliter servili),
sed excludat omnem peccandi voluntatem, ut ipsum Concilium postulat.
Cf. Billuart, Curs. theol. de Pænitentia, diss. IV, a. 5, 7 et 8.
Insuper posita est quæstio infra solvenda: utrum ad justificationem
cum sacramento sufficiat attritio pure formidolosa, an e contra requi­
ratur aliquis Dei amor benevolus inferior caritate.
In hoc dissentiunt theologi, et Ecclesia noluit solvere quæstionem.
Denz. 1146.

Ad has difficultates solvendas, videamus alia loca Concilii Tridentini
quibus magis illustratur natura intima attritionis.
Dicitur in canone de attritione (Denz. 915) «Si quis dixerit, cam
contritionem, quæ paratur per discussionem, collectionem et detestatio­
nem peccatorum, qua quis recogitat annos suos in amaritudine animæ
suæ (Is. XXXVHI, 15) ponderando peccatorum suorum gravitatem, mul­
titudinem, fæditatem, amissionem œternœ beatitudinis et œternœ damna­
tionis incursum cum proposito melioris vitæ, non esse verum et utilem
dolorem, nec præparare ad gratiam, sed facere hominem hypocritam et
magis peccatorem; demum illam esse dolorem coactum et non liberum
ac volontarium, an. sit ». Hic fuit error Lutheri, jam damnatus a Leone X
(Denz. 746).
Cf. etiam Concilium Tridentinum, sess. 6, cap. 6 (Denz. 798), ubi
est sermo de præparatione ad justificationem adulti ante baptismum:
« Disponuntur ad ipsam justitiam (can. 7 et 9) dum excitati divina
gratia et adjuti, fidem ex auditu concipientes, libere moventur in Deum,
credentes vera esse, quæ divinitus revelata et promissa sunt (can. 12,
14)... a divinœ justitiae timore, quo utiliter concutiuntur (can. 8) ad
considerandam Dei misericordiam se convertendo, in spem eriguntur
fidentes, Deum sibi propter Christum propitium fore, illumque tanquam
omnis justit'œ fontem diligere incipiunt (1 ) ac propterea moventur ad­
versus peccata per odium aliquod et detestationem (can. 9), hoc est,
per eam pænitentiam, quam ante baptismum agi oportet (Act. Π, 38);
denique dum proponunt suscipere baptismum ».
In hoc textu notantur plures actus: 1 actus fidei, 2° actus timoris
pœnœ (est metus gehennæ, ut dicitur, in can. 8 correlative); 3° actus
spei, 4“ amor Dei ut est fons omnis justitiae (quamvis non omnino constet
quod distinguatur a desiderio summi boni incluso in actu spei), 5° at­
tritio, et denique susceptio baptismi, quo justificatur hic adultus. Bil­
luart, loc. cit., a. 7, notat: «His verbis Concilium requirit tres condi­
tiones ad pænitentiam quæ agi debet ante baptismum (pro adulto) scii.
fidem, cui conjungitur timor, spem et inchoatam dilectionem; atqui non
minor, imo major requiritur pænitentia ad sacramentum pænitentiæ
quam ad baptismum ».
Sed adversarii dicunt: Concilium esse intelligendum de amore spei
seu concupiscenti® (cf. Billuart, ibid.; de hoc infra).
Ad intelligentiam harum definitionum et declarationum Concilii tri­
dentini de hac re, notandum est quod sunt præsertim contra doctrinam
Lutheri, jam damnatam a Leone X (Denz 746), secundum quam « con­
tritio quæ fit... ponderando peccatorum gravitatem... amissionem æternæ beatitudinis ac æternæ damnationis acquisitionem, hæc contritio (seu
i In hoc insistunt illi qui tenent ad attritionem necessarium esse amorem
Dei benevolum.

attritio) facit hypocritam, immo magis peccatorem ». Ratio est pro Luthero quia justificatio fit per solam fidem fiducialem etiam sine bonis
operibus. Unde legitur in sua 11“ propositione. (Denz. 751): « Crede
fortiter te absolutum (a Christo) et absolutus vere eris, quidquid sit
de contritione », et in 14° propositione: « Nullus debet sacerdoti respon­
dere, se esse contritum, nec sacerdos requirere ». Hæ propositiones non
sunt sine affinitate cum ista : « pecca fortiter et crede fortius » re­
demptionem per Christum et applicationem ejus ad te, per imputationem
externam meritorum Christi.
Notandum est etiam quod Petrus Lombardus aliquo modo, sed
indirecte, præludit errori Protestantium, prout docuit « absolutione
authentice ostendi peccata dimissa esse » 1 ac si absolutio esset solum
declarativa et non per modum judicii instrumentaliter remittentis pec­
catum. Sed hoc dixit Lombardus, non propter eamdem rationem ac
postea protestantes, imo propter rationem oppositam, quia tenebat
hominem teneri accedere ad pænitentiam cum caritate habituali proba­
biliter existimata, fere sicut tenemur ad sacram accedere mensam. Pa­
riter S. Bonaventura, IV Sent., dist. XVII, q. 2, a. 3 et dist. XVIII P. I,
q. 2, a. 1. Hæc sufficiunt quoad damnationem erroris protestantium de
hac re.
De errore Jansenistarum circa attritionem, et de controversia occa­
sione hujus erroris orta.
Post Protestantismi apparitionem, quæstio de attritione agitata est
a Jansenistis. Vi principii de duplici amore formulât! a Baio, sub influxu
protestantismi, omnia quæ facit homo procedunt aut ex caritate, et sic
bona sunt, aut ex cupiditate dominante, et sic mala sunt. - Proinde
Baiani 2, Jansenistæ, Pistorienses tenuerunt timorem gehennae esse
malum et requiri pro admittendis pænitentibus ad reconciliationem
non modo contritionem caritate formatam sed et fervorem caritatis
dominantis.

Cf. Errores Jansenistarum. Denz. 1305: Damnatur hæc propo­
sitio: « Attritio, quæ ex gehennæ et poenarum metu concipitur sine
dilectione benevolentia; Dei propter se, non est bonus motus ac supernaturalis ».

Hæc propositio damnatur prout est contra quædam verba Sacræ
Scripturæ et contra doctrinam communiter receptam quod timor servilis
non est malus, nisi sit serviliter servilis, scii, nisi retineat affectum
peccandi, et timeat pænam ut summum malum, ut dixerat S. Thomas
II-Π, q. 19, a. 4. Sed Ecclesia damnans hanc propositionem Jansenistarum non affirmat quod attritio procedens ex solo timore servili, sine
1 IV Sent., dist. XVIII. n. 6.
2 Denz. 1023, 1025, 1036.

dilectione benevolentiæ Dei propter se, sufficiat cum sacramento ad
justificationem. Ecclesia noluit solvere hanc quæstionem. (Denz. 1146).
Cf. propositiones damnatas Paschasii Quesnel (Denz. 1410): « Si
solus supplicii timor animat pænitentiam, quo hæc est magis violenta, eo
magis ducit ad desperationem ». - Item inter errores pseudo synodi
Pistoriensis (Denz. 1536) est iste: « pastorem animarum debere insi­
stere signis non æquivocis caritatis dominantis, antequam admittat suos
pænitentes ad sacramenta... Fervor caritatis dominantis debet præcedere absolutionem ». Item Denz. 1523, 1524, 1525.
Contra Jansenistas afferuntur verba Evangelii ex quibus apparet
timorem etiam servilem esse utilem ad salutem : Matth. ΙΠ, 7 : prædicatio S. Joannis Baptistæ: « Progenies viperarum, quis demonstravit
vobis fugere a ventura ira? Facite ergo fructum dignum pænitentiæ ».
Et ipse Christus dixit: « Sed potius timete eum qui potest et animam
et corpus perdere in gehennam ». Mt. X, 28.
In sensu Jansenistis contrario erraverunt laxistœ, dicentes: Denz.
1207, « Probabile est sufficere attritionem naturalem, modo honestam ».
Hæc propositio damnata est, ut minimum tanquam scandalosa et in
praxi perniciosa.
Inter hos errores ad invicem oppositos non mirum est quod sæculo
XVII et XVIII quæstio de attritione novo modo instaurata sit. Sic
quidam augustiniani ut Berti, item Juenin, Morinus, dixerunt: ad attri­
tionem cum sacramento necessariam, requiritur actus caritatis remissus,
qui vi sui non justificaret. Hoc non videtur satis recedere a Jansenismo et non intelligitur actus caritatis ita remissus qui non justifi­
caret. Communior autem sententia etiam illo tempore tenet non requiri
actus caritatis remissas; sed aliunde persistit controversia utrum suf­
ficiat amor Dei initialis qui in actu spei continetur an requiratur aliquis
amor benevolus qui tamen nondum est caritas. Billuart et plures alii
responderunt affirmative, ita adhuc nostro tempore E. Hugon, Z. Sabo,
J. Périnelle *. Alii negative.
Ecclesia, ut dicimus, noluit hanc controversiam dirimere (Denz.
1146).
Brevis classlflcotio errorum et opinionum prcedictarum.

Possumus ad inveniendum culmen veritatis, quod debet esse inter
ac supra errores ad invicem oppositos, hos errores damnatos classificare,
et simul notare opiniones theologorum catholicorum secundum eorum
tendentias. Hæ diversæ sententiæ scribi possunt secundum figuram
trianguli, cujus extremitates baseos repræsentarent Jansenismum et
Laxismum, et cujus culmen figuraret Doctrinam Ecclesiæ.
i L’attrition d’après le Concile de Trente et d’après St. Thomas d'Aquin.
Bibliothèque Thomiste, 1927, p. 96-105.

Ad attritionem quæ ad justificationem
cum sacramento sufficit

requiritur pro sequentibus:
amor Dei benevolus
a caritate distinctus
(Billuart, Hugon, etc.)

actus caritatis remissus
(Juenin, Morinus, Berti)

sufficit pro sequentibus:

Detestatio peccati, quæ
excludit voluntatem peccandi
etiam contra præceptum supremum
(Communius scholastici ante
sæc. XVII)

caritas habitualis probabilis
(P. Lombardus et alii)

amor supernaturalis spei
et timoris servilis seu
attritio formidolosa

fervor caritatis dominantis
(Jansenistæ)

Attritio naturalis.
(Laxistæ)

Videamus prius sententias quæ nimis requirunt ad attritionem et
non satis agnoscunt vim sacramenti.
1“ Secundum Jansenistas, ad attritionem requiritur fervor caritatis
dominantis; 2° Juxta P. Lombardum et S. Bonaventuram requiritur
caritas habitualis probabiliter existimata et jam justificans; 3° se­
cundum Juenin, Morinum et Berti requiritur actus caritatis remissus
qui vi sui non justificaret. Sic homo jam justificaretur sine sacramento.

Hæc omnes sententiæ rejiciuntur a Thomistis qui cum Billuart ac
recenter Hugon, Perinelle, tenent tamen ad attritionem quæ cum sacra­
mento justificat, requiri amor Dei benevolus a caritate distinctus.
Cf. Hugon de Pænitentia (de attritione).

Per oppositum sunt sententiæ quæ non satis requirunt aut videntur
requirere ad attritionem quæ est sufficiens dispositio ad sacramentum.
Sic 1° Juxta laxistes probabilius sufficiebat attritio naturalis, dummodo
honesta; 2° alii dixerunt sufficit ad attritionem actus supernaturalis
spei et timoris servilis, sed non videntur satis admittere in ea exclu­
sionem voluntatis peccandi; 3° Communius scholastici ante saec. XVII
dixerunt: sufficit attritio dummodo voluntatem peccandi excludat i.
Principalis difficultas quæ remanet secundum hanc tendentiam, ista
est: quinam amor Dei requiritur ad excludendam voluntatem peccandi.
Sufficit ne cum timore pænarum actus spei informis qui remanet in
peccatore etiam antequam serio cogitet de necessitate conversionis suæ
I Ita, ut ait P. Hugon loc. clt.. ante sæc. XVII communius scholastici, etiam
Scotus et Durandus, contra Lombardum et S. Bonaventuram postulantes cari­
tatem habitualem probabiliter existimatam. Cf. Salmanticenseb, Ue pamit.
disp. VII, n. 50.

hic et nunc. Ut notat Chr. Pesch (Theol. t. VII, p. 88) « homo vere at­
tritus detestatur offensam Dei, vult sibi reddere Deum propitium, et
vult servare totam legem divinam, ergo etiam prœceptum diligendi
Deum super omnia; et ita habet caritatem in voto ». Hæc autem sententia
ut ait P. Hugon, 1. c., p. 600, videtur esse quasi eadem ac sententia a
Billuart admissa ; id est si attritus nondum habet amorem Dei benevolum,
saltem firmiter vult illum habere.
Ad ultimam solutionem hujusce quæstionis, sequentes conclusiones
statuendæ sunt, la de vi sacramenti; 2Λ et 3* de timore gehennæ; 4*,
5* et 6* de aliquo amore initiali Dei (cf. Billuart et Hugon).
1’ Conclusio: Remissio culpæ principaliter producitur a sacramento
pænitentiæ, et secundario a virtute pænitentiæ.
2’ Conclusio: Attritio ex metu gehennæ concepta, dummodo non
sit serviliter servilis, est actus bonus, imo salutaris.
3a Conclusio: Nihil obstat quod metus gehennæ, si sit efficax, ex se
solo excludat privative voluntatem peccandi. Billuart, a. 6.
4‘ Conclusio: Ad attritionem quæ cum sacramento justificat non
requiritur amor caritatis quantumvis remissus. Billuart, a. 7.
5“ Conclusio: Ad eam requiritur supernaturalis actus spei, qui ad
amorem concupiscenti» pertinet.
6" Conclusio: Probabilius ad eam requiritur aliquis amor Dei bene­
volus ab actu spei et ab actu caritatis distinctus, et sic non sufficit at­
tritio pure formidolosa.
la Conclusio est S. Thomæ, HI“, a. 6, q. 86: « Remissio culpæ est ef­
fectus pænitentiæ secundum quod est virtus, principalius tamen secun­
dum quod est sacramentum ». Ratio est quia omne sacramentum pro­
ducit effectum suum principalius virtute formæ (quæ hic est absolutio),
sed etiam virtute materiæ (quæ hic constituitur per actus pænitentis ad
virtutem pænitentiæ pertinentes), qui sunt contritio jam perfecta, et
satisfactio; confessio, quæ in peccatore antecedit absolutionem, nondum
est actus virtutis.
Hoc est notandum ad non minuendum valorem sacramenti et non
nimis postulandum pro ipsa attritione, quæ ut dixit S. Thomas, Suppi.,
q. 1, a. 2, ad 2um non est actus virtutis pænitentiæ quæ nondum
infunditur.
In memoriam etiam revocandum est quod pro S. Thoma, Suppi.,
q. 1, a. 3 « nullo modo attritio potest fieri contritio » contra S. Albertum,
Al. Halensem, S. Bonaventuram, B. Innocentium V (ut dicitur in edi­
tione leonina Supplementi). Ex hoc apparet quod S. Thomas minus re­
quirebat pro attritione quam isti doctores.
2a Conclusio (Hugon, 1. c., 595): Attritio ex metu gehennæ con­
cepta, dummodo non sit timor serviliter servilis, est actus bonus et utilis
ad salutem. Non tamen ex hoc affirmatur quod sufficiat cum sacramento
ad justificationem.
■ GAWQOU-LAOIUNOM. De EucliaritUu

Hoc est de fide, nam Sacra Scriptura sæpe hortatur homines ad ti­
morem, ut fugiant a ventura ira (cf. verba præcursoris, Mt. ΠΙ, 7) et ut
« timeant eum qui potest et animam et corpus perdere in gehennam »
ut ait ipse Dominus, Mt. X, 28. Proinde Patres dicunt: timor pænæ a
Deo infligendæ est utilis ad salutem, ducit ad caritatem. Ita Clemens
Alex. Ambrosius, Chrysostomus, Augustinus (cf. Journel, Index theol. ·
534).
Insuper hoc declaratum est ab Ecclesia in Concilio Tridentino 898,
915 et contra Jansenistas (Denz. 1305, 1410, ss. 1525).
Ratio theologica datur a S. Thoma Π-Π, q. 19, a. 4; est quæstio
speculative difficilis ad vitandam confusionem inter bonum delectabile
et bonum honestum, et præsentim subordinationem illicitam boni honesti
bono delectabili. Profunde dicit S. Thomas ibid.: « Objectum timoris
servilis est pæna, cui accidit quod bonum (delectabile) cui contrariatur
pæna ametur tanquam finis ultimis,... vel quod ordinetur ad Deum ».
Unde « servilitas non pertinet ad speciem timoris pænæ, sicut nec infor­
mitas ad speciem fidei informis », ut ibidem dicit Sanctus Doctor.
Ad hujus intelligentiam, primo notanda sunt duo quæ clara seu
evidentia sunt, antequam ad punctum obscurum veniamus:
1° Evidens est quod fugere gehennam, prout ipsa est homini
nociva, est quid naturaliter bonum, saltem ut utile ad beatitudinem
saltem naturalem aut etiam in communi habendam. Et insuper fugere
gehennam non est quid inhonestum. Imo dicit Dominus: «Timete eum
qui potest corpus et animam perdere in gehennam ». Mt. X, 28. Sed hæc
fuga gehennæ jam existit in timore serviliter servili illius qui retinet
affectum peccati, et peccaret effective si non esset infernus.
2" Evidens etiam est quod dolor et detestatio peccati est quid
moralitei bonum, seu honestum et non solum utile. Hæc detestatio pec­
cati non est in timore serviliter servili, in quo retinetur affectus peccati
quamvis non actus.
3° Punctus difficilis est : Estne moraliter bonum ordinare dolorem
ac detestationem peccati ad vitandam gehennam?
Respondetur: Hic laudabile est, imo et salutare, dummodo non
excludatur, ut in timore serviliter servili, conversio interior peccatoris
ad Deum, et hoc juvet ad hanc conversionem. Sic non est indebita ordi­
natio boni honesti ad bonum utile et delectabile.
Ita pariter, non immorale est quod artifex ordinet artem suam ad
pecuniam, dummodo non excludatur nobilior finis et hoc juvet ad ho­
nestam vitam familiæ.
Hæc quæstio non est absque similitudine cum quæstione de motivo
Incarnationis. Secundum S. Thomam et thomistas, non perversum est
ordinare nobilius (scii. Incarnationem) ad minus perfectum (nempe ad
redemptionem nostram), dum modo non sit tanquam ad finem ultimum,
ita ut excludatur altior finis gloriæ Dei, et dummodo Incarnatio ordi­

netur ad nos tanquam ad aliquid perfectibile et non tanquam ad aliquid
perfectivum. Ita in nostra quæstione detestatio peccati ordinatur ad
vitandam gehennam, et ad beatitudinem, ita ut sic adjuvetur deside­
rium beatitudinis non solum naturalis sed etiam supernaturalis (cf.
Billuart, 1. c., art. 5).
Objectio: Malum est ordinare detestationem peccati ad fugam
pænae, quia peccatum est majus malum quam infernus. Ergo.

Responsio: distinguo antecedens: Si excludetur ordinatio ad ulti­
mum finem, seu ad salutem consequendam, quod est desiderium spei,
concedo; secus nego. Proinde malum non est pænitenti ordinare detesta­
tionem peccati ad fugam pænæ, quia id non impedit ordinationem ad
ultimum finem consequendum, sed potius juvat. Brevius: timor servilis,
qui non est serviliter servilis, non tendit ad fugam pænæ tanquam ad
ultimum finem. E contra timor serviliter servilis sic exprimitur, reti­
nendo affectum peccandi: Peccarem si non esset infernus. Ita artifex
non potest ordinare artem suam ad pecuniam summo modo dilectam et
hoc est malum; sed non est malum quod ordinet artem ad pecuniam
non excludendo finem nobiliorem.
Instantia: Juxta S. Augustinus Enchir., c. 117, non datur medium
inter cupiditatem et caritatem; et cupiditas est caritati contraria. Atqui
timor gehennæ non procedit ex caritate. Ergo procedit ex cupiditate,
sic est malus. Est objectio Baii et Jansenistarum, fundata in principio
de duplici amore.
Respondetur : Distinguo majorem: Inter cupiditatem et caritatem
non datur medium, ex parte prœvalentiœ in subjecto, concedo: ex parte
ipsius actus, nego. Etenim verum est effatum Augustini ex parte
subjecti, prout omnis homo est vel injustus vel justus; si justus, in eo
regnat caritas; si injustus, in eo regnat cupiditas. Sed ex parte actus
non est idem, nam justus quandoque venialiter peccat, sic non omne
quod facit procedit ex caritate. Et pariter non omne quod facit injustus
procedit ex cupiditate inordinata, sed vel ex bono naturæ (ex naturali
desiderio beatitudinis in communi) vel ex bono habitu remanente, v. g. ex
spe informi (cf. Billuart, 1. c., a. 5).
Sed fatemur timorem pænæ, quamvis sit actus bonus, non esse
actum virtutis, quia, ut continentia, non facit hominem simpliciter bo­
num, nec est quid perfectum in suo genere scii, timoris et doloris. Sed
inducit peccatorem ut se convertat ad Deum.

Dubium: Utrum metus gehennæ inducens peccatorem. ut se con­
vertat ad Deum, sit non solum ethice bonus, sed etiam supernaturalis ac
salutaris, quamvis non meritorius.

Respondetur affirmative, contra Lutherum et Jansenistas (cf. Bil­
luart, 1. c., art. 3 et Hugon, 1. c., 598). Ratio est quia inducit peccatorem

ut se convertat ad Deum finem ultimum supernaturalem, ac proinde
provenire debet a gratia actuali, quia ordo agentium debet correspondere ordini finium. Insuper timor gehennæ non est in nobis nisi per
fidem. Unde Concilium Tridentinum, sess. 6, cap. 6, dicit: « Divinæ justi­
tiæ timor, quo utiliter concutiuntur peccatores »; scii, utiliter ad sa­
lutem. Et pluries in Sacra Scriptura dicitur quod timor Domini est ini­
tium sapientiæ Prov. 1; Ps. 110; quod verum est et de timore servili et
aliter de timore filiali, ut explicat S. Thomas II-Π, q. 19, a. 7 : « Timor
servilis est sicut principium extra disponens ad sapientiam, in quantum
aliquis timore pænæ discedit a peccato, et habilitatur per hoc ad sapientiæ effectum secundum illum Eccli. I: « Timor Domini expellit pec­
catum ». Timor autem castus, vel filialis, est initium sapientiae, sicut
primus sapientæ effectus... scii, ut homo Deo revereatur et se ei
subjiciat ».

Profunde dixerat S. Thomas Π-Π, q. 19, a. 4: «Objectum timoris
servilis est paena, cui accidit, quod bonum (delectabile) cui contrariatur
paena ametur tanquam finis ultimus... vel quod ordinetur in Deum ».
3a Conclusio: Nihil obstat quominus metus inferni, si sit efficax,
excludat privative ex se solo voluntatem actualem peccandi. - Billuart,
1. c. art. 6.
Agitur de exclusione voluntatis actualis non vero habitualis pec­
candi, quia voluntas habitualis peccandi est status peccati, qui non
excluditur ante justificationem. - Agitur insuper de exclusione privativa
non contraria. Exclusio contraria jam esset detestatio peccati ut offensa
Dei est, et hoc probabilius supponit amorem Dei benevolum, ut infra
dicetur. Exclusio privativa voluntatis actualis peccandi sic exprimi po­
test: depono omnem voluntatem actualem iterum peccandi.

1) In hoc sensu hæc conclusio probatur 1° ex Concilio Tridentino,
aess. 6, can. 8 (Denz. 818) : « Si quis dixerit gehennæ metum, per quem
ad misericordiam Dei de peccatis dolendo confugimus, vel a peccando
abstinemus, peccatum esse aut peccatores pejores facere, an. sit. ».
Ergo juxta Concilium potest dari metus gehennæ efficax, vi cujus
a peccato abstinemus, sic excludit privative voluntatem actualem pec­
candi antequam sit detestatio de peccato.
Respondent Jansenistæ: Hic metus gehennæ cohibet solum actum
exteriorem peccati, non voluntatem actualem internam.
Respondetur: Ecclesia non admisit hanc responsionem, et damnavit
hanc 61 prop. Quesnelli: « Timor non nisi manum cohibet, cor autem
tamdiu peccato addicitur, quamdiu ab amore justitiæ non ducitur ».
Denz. 1411 (cf. Augustinum, Enarrationes in Ps. 127: «cum homines
continent se a peccato, fit consuetudo justitiæ »).
2) Ratione probatur: Timor efficax supplicii temporalis excludit
positive omne id quod conducit ad supplicium; ergo a pari timor efficax

supplicii aeterni. Atqui non solum peccatum exterius, sed omnis actualia
affectus aut voluntas peccandi conducit ad supplicium æternum. Ergo.
4a Conclusio: Ad attritionem quæ cum sacramento justificat non
requiritur amor caritatis quantumvis remissus seu debilis. Contra
magistrum Sententiarum et quorumdam antiquorum: quæ opinio es*
obsoleta.
Probatur. Non potest requiri ad justificationem cum sacramento
actus qui jam ante sacramentum infallibiliter annexam habet justifi­
cationem, secus sacramentum pænitentiæ non esset sacramentum mor­
tuorum, quod hominem transfert de morte ad vitam et Deo reconciliat,
secundum Concilium Tridentinum; sic valde minueretur momentum,
hujusce sacramenti quoad remissionem peccatorum.
Actus autem caritatis quantumvis remissus est vera cum Deo ami­
citia, secundum quam homo est Deo gratus, seu in statu gratiæ. Plus
et minus enim non diversificant speciem, in casu speciem caritatis.
Hæc opinio igitur admitti nequit, et si quidam eam tenuerunt, proba­
bile est quia nescierunt facere distinctionem inter hunc remissum cari­
tatis actum et amorem Dei benevolum, distinctum a caritate et a spe.
ut infra dicemus.

Attamen in instanti quo fit justificatio per sacramentum, pænitens
elicit verum caritatis actum, et actum perfectæ contritionis, prout in
hoc indivisibili instanti infunduntur caritas et pænitentia ut actualiter
et libere operantes, non modo quasi mortuo (cf. S. Thomas I-Π, q. 113,
art. 8) de naturali ordine eorum quæ ad justificationem concurrunt.
Nunc autem loquimur de his quæ antecedunt justificationem prioritate etiam temporis, et si non requiritur actus caritatis quantumvis
remissus, nec caritas habitualis probabiliter existimata ut putavit
Lombardus.
5a Conclusio: Ad attritionem quæ cum sacramento justificat, requi­
ritur actus supernaturalis spei, qui ad amorem concupiscentiae pertinet.

Hoc probatur ex Concilio Tridentino (Denz. 798): « Disponuntur ad
ipsam justitiam (adulti peccatores baptizandi) dum excitati divina
gratia et adjuti, fidem ex auditu concipientes,... a divinæ justitiæ timore,
quo utiliter concutiuntur, ad considerandam Dei misericordiam se con­
vertendo, in spem eriguntur, fidentes, Deum sibi propter Christum pro­
pitium fore ».
In hoc textu agitur, ut patet, post actum supernaturalem fidei, de
actu supernatural! spei. Hoc eo magis intelligitur quod multi peccatores
conservant, amissa caritate, fidem infusam informem et spem infusam
informem.
Sed speciatim hic notandum est quod « spes pertinet ad amorem
concupiscentiæ » ut ait S. Thomas Π-Π, q. 17, a. 8, « quia ille qui sperat,
aliquid sibi obtinere intendit ».

Sed amor concupiscentiæ erga Deum obtinendum differt ab amore
concupiscenti» erga res nobis inferiores, nam desidero panem mihi et
propter me, prout subordino panem mihi ; dum desidero Deum mihi, non
tamen propter me, scii, subordinando Deum mihi, sed jam ordinando
actum meum spei ad Deum tanquam ad finem ultimum saltem inefficaciter dilectum super omnia; scii, quem vellem super omnia amare.
Insuper, ut ait S. Thomas « spes introducit ad caritatem in quantum
aliquis sperans remunerari a Deo accenditur ad amandum Deum et ser­
vanda ejus præcepta », nam homo tunc considerat quod Deus benefactor
non solum bonus est propter beneficia promissa, sed in se ipso.

Attente dixit S. Thomas « spes pertinet ad amorem concupiscen­
tiæ » non dixit : est amor concupiscentiæ ; nam amor concupiscentiæ est
quid generalius et præsuppositum, sicut, inter passiones spes ut passio
præsupponit amorem et desiderium boni, sic non speramus scii, exspec­
tamus nisi id quod amamus et desideramus; spes habendi doctoratum
dicit quandam firmam exspectationem, quæ non est in simplici desi­
derio doctoratus.
In ordine supernatural! amor concupiscentiæ erga Deum, jam inclu­
ditur initialiter in actu fidei sub forma pii credulitatis affectus, seu
appetitus boni credentibus repromissi, secundum hæc verba Petri : « Do­
mine, ad quem ibimus, verba vitæ æternæ habes ».
6a Conclusio: Probabilius ad attritionem quæ cum sacramento justi­
ficat requiritur amor Dei benevolus ab actu spei et ab actu caritatis
distinctus, sic non sufficit attritio pure formidolosa. Billuart, 1. c., art. 7,
Hugon, 1. c., p. 600 (cf. etiam Joan, a S. Thoma De pænit. d. 33, a. 4).
Probatur ex Concilio Tridentino, sess. 6, Denz. 798: « Disponuntur
(adulti ad baptismum) dum excitati divina gratia ... libere moventur in
Deum, credentes vera esse quæ divinitus revelata et promissa sunt ...
in spem eriguntur, fidentes Deum sibi propter Christum propitium fore,
iliumque tanquam omnis justitiæ fontem diligere incipiunt, ac propterea
moventur adversus peccata per detestationem, hoc est, per eam pænitentiam quam ante baptismum çigi oportet ».
His verbis Concilium Tridentinum requirit tres conditiones ad
pænitentiam quæ esse debet ante baptismum, scii, fidem cui conjungitur
timor, spem et inchoatam dilectionem. Atqui non minor, imo major
requiritur pænitentia ad sacramentum pænitentiæ, quam ad baptismum.

Obijciunt adversarii: Concilium intelligendum est de amore spei
seu concupiscentiæ.
Respondetur: Concilium requirit inchoatam Dei dilectionem, di­
stinctam a spe prius enuntiata et a fortiori ab amore concupiscentiæ
præsupposito ab actu spei. Ut dicit enim S. Thomas I-II, q. 62, art. 4,
ad 3um: «Semper amor concupiscentiæ præcedit spem, nunquam enim

De

contritione et attritione

375

speratur aliquod bonum nisi desideratum et amatum ». Item I-Π, q. 40,
art. 7. — Insuper diligere Deum tanquam omnis justitiæ fontem.,
ut ait Concilium, non est ipsum diligere amore concupiscentiæ, sed
amore benevolentiae ; nam hoc est non solum desiderare Deum sibi, sed
velle Deo regnum justitiæ quod ei convenit. Et hoc fatentur Suarez et
Tanner, citati a Billuart, 1. c., art. 7, quamvis attritionem formidolo­
sam defendant.
Instant adversarii: Concilium debet intelligi non de actuali amore
benevolentiae, sed de principio extrinseco hujus dilectionis, quod est pro­
positum servandi mandata. Ita hodie Chr. Pesch, t. VH, p. 88.
Respondet bene Billuart, 1. c., art. 7: Concilium exigit dilectionem
actualem distinctam a proposito, quod eam non praecedit, sed sequitur et
enuntiatur a Concilio, dum dicit deinde: « Denique dum proponunt susci­
pere baptismum, inchoare novam vitam et servare divina mandata ». Si­
cut enim, juxta Concilium, ex initiali amore Dei benevolo oritur dete­
statio peccati, ut est Dei offensa, ita ex detestatione peccati nascitur
propositum non amplius peccandi, et servandi mandata.
Si autem ageretur de simplici proposito antequam quemlibet amorem
Dei benevolum, Concilium improprie dixisset : « Deum tamquam omnis
justitiæ fontem diligere incipiunt », nam habere propositum aliquid fa­
ciendi nondum est illud incipere, vg. habere propositum scribendi librum
nondum est illum incipere, nisi omnino improprie.
Item simplex propositum servandi mandata Dei in futuro, nondum
est ipsum diligere de facto.
Instant adhuc adversarii: Concilium, agendo de amore Dei bene­
volo, loquitur de dispositione congrua tantum, non necessaria; nam inter
praedictas dispositiones loquitur etiam de timore divinae justitiæ, sine
quo obtineri potest justificatio per sacramentum.
Respondetur : negatur antecedens, propter connexionem positam a
Concilio inter hunc amorem Dei benevolum et detestationem peccati.
Dicit enim : « Deum tanquam omnis justitiæ fontem diligere incipiunt,
ac propterea moventur adversus peccata per odium seu detestationem,
hoc est, per eam pænitentiam quam ante baptismum agi oportet ».
Unde amor Dei benevolus est necessarius sicut actus fidei, et spes
veniæ. Imo juxta Pallavicinum L. 8, Hist., cap. 23, actus amoris huic
capiti 6, sess. VI, insertus est a Patribus Concilii tanquam necessarius;
« Visum est, inquit eminentissimus historicus Concilii, cum fide et spe
jungere aliquem dilectionis actum, quia si pænitentia tota esset ex timore
sine amore justitiæ, et dolor esset propter pœnam tantum, et non propter
Dei offensam, infructuosa esset ».
Timor non est absolute necessarius, sed solent peccatores concuti
timore divinæ justitiæ antequam veniant ad amorem Dei initialem.
Si autem amor Dei benevolus requiritur in adulto ad susceptionem
fructuosam baptismi, non minor, imo major requiritur dispositio ad sa-

cramentum pænitentiæ. Non enim major est efficacia sacramenti pænitentia quam baptismi, imo minor; et est post baptismum major obli­
gatio amandi Deum et ingratitudinem reparandi. Imo Concilium Tridentinum in proœmio sess. XIV de Pænitentia, revocat in memoriam ea quæ
prius dixerat sess. VI de dispositione adulti ad justificationem per bapti­
smum, unde nullum discrimen admittit quoad dispositiones utrique ne­
cessarias.
Præter prædictum testimonium Concilii Tridentini datur ne ratio
theologica in favorem amoris Dei benevoli ad attritionem requisiti?
Ratio theologica principalis sic exponitur ( Billuart, 1. c., a. 7 ) :
Sine dolore et detestatione peccati, ut est Dei offensa nulla attritio suf­
ficit ad justificationem cum sacramento. Atqui non potest esse dolor et
detestatio peccati, ut est Dei offensa, sine amore Dei benevolo. Ergo.
Major: probatur ex Concilio Tridentino sess. 14, cap. 4 (Denz. 897),
ubi contritio in communi (ante distinctionem in perfectam et imper­
fectam ) definitur : « Animi dolor et detestatio de peccato » ; non dicit
Concilium de poena peccati, sed proprie de peccato ipso. Peccatum autem
theologice loquendo definitur offensa Dei. Cf. S. Thomam I-Π, q. 71,
art. 6, ad 5um : « A theologis consideratur peccatum præcipue secundum
quod est offensa contra Deum; a philosopho autem morali, secundum
quod contrahatur rationi; et ideo S. Augustinus convenientius definit
peccatum ex hoc quod est contra legem æternam, quam ex hoc quod est
contra rationem ».
Item dicit S. Thomas ΠΓ, q. 85, art. 2 et 3 ; q. 86, art. 3, ad rationem
pænitentiæ requiri quod sit de peccato ut est Dei offensa. Revera hac
ratione offensæ sublata, non habetur amplius peccatum theologice, sed
habentur tantum ejus proprietates et effectus, ut quod sit contrarium
rationi et nocivum peccatori. Cf. Denz. 1290 prop, damnata de peccato
philosophico.
Propterea damnata est hæc propositio laxistarum (Denz. 1207):
« Probabile est sufficere attritionem naturalem, dummodo honestam » ut
esset dolor de peccato ut rationi contrario et peccatori nocivo. Sed hic
actus ethice bonus nullam relationem seu proportionem haberet ad supernaturalem justificationem. Attritio, ut diximus, debet esse supernaturalis et salutaris, et igitur est de peccato non solum philosophice con­
cepto, sed de peccato ut est Dei offensa, secundum ejus definitionem.

Minor autem est: non potest esse dolor et detestatio peccati, ut est
Dei offensa, sine amore Dei benevolo.
Hoc est certum, nam ut dicit S. Thomas II-Π, q. 25, art. 6, ad Ium :
« Ejusdem rationis est odire malum alicujus et diligere bonum ejus ».
Item I-II, q. 34, art. 4, odium enim alicujus mali nascitur ex amore
boni oppositi; sic odio mortem, quia diligo vitam; doleo de malo Petri,
quia amo bonum illius.
Proinde doleo de peccato ut est offensa contra Deum, prout, ut dicit
Concilium Tridentinum « incipio diligere Deum tanquam fontem omnis

justitiæ». Ideo ibid, dixit Concilium: « propterea movetur (peccator)
adversus peccata, per detestationem ». Hoc argumentum videtur etiam
non solum probabile, sed certum. Non possum habere detestationem inju­
stitiae quin prius habeam amorem justitiae, nec habere detestationem
injuriae Deo factae, quin prius habeam amorem Dei ut est fons omnis
justitiæ; quia inter diversos motus appetitus, primus omnium est amor.
Nec amor Dei, ut est fons omnis justitiæ, est amor concupiscentia, sed
benevolentiae. Nam per amorem concupiscentiæ desidero Deum mihi, dum
per hunc amorem diligo fontem justitiæ, in se objective, et volo quod
justitia Dei ac jura ejus serventur.
Nondum tamen est caritas, quia nondum est convivere cum Deo, in
communitate vitæ supernaturalis habitualis.
Confirmatur: Ut quis doleat de peccato sufficienter ad justificatio­
nem cum sacramento, debet magis dolere de majori malo scii, de offensa
Dei et minus de minori malo, scii, de nocumento proprio, alioquin nequidem esset secundum rectam rationem. Atqui formidolose attritus sine
amore Dei benevolo, doleret de peccato solum ut est malum hominis,
non ut est offensa Dei.
Objiciunt: Ad attritionem non requiritur actus caritatis nequidem
remissus. Atqui amor Dei benevolus jam esset actus caritatis saltem
remissus. Ergo non requiritur.
Respondetur: Concedo majorem, distinguo minorem: Si jam Deus
diligeretur ut amicus, concedo; secus, nego. Sic possum habere bene­
volentiam erga multos homines qui non sunt amici mei, nam ut dicit
S. Thomas Π-Π, q. 23, art. 1, « Nec benevolentia sufficit ad rationem
amicitiæ, sed requiritur mutua amatio, quia amicus est amico amicus.
Talis enim mutua benevolentia fundatur super aliqua communicatione »,
super aliquam vitam communem, quæ exprimitur verbo convivere. Sic
habeo benevolentiam erga plures philosophos et theologos qui non sunt
amici mei, volo eis bonum, sed non habeo cum illis ipsum convivere ad
amicitiam requisitum. Pariter peccator dum nondum est justificatus, sed
solum dispositus ad justificationem dispositione non ultima, sed tempore
prævia (cf. Billuart, 1. c., a. 7).
Instantia: Sed non possum habere amorem Dei benevolum, quin
ipsum accipiam a gratia actuali Dei, et ideo jam habetur mutuus amor
inter Deum et hominem, imo Deus ipse prior dilexit me.
Respondetur: Nondum tamen est convivere seu communicatio for­
malis, in eadem vita supernatural! a Deo effective communicata, ut prin­
cipium vitæ æternæ, seu beatitudinis, et ut ostendit S. Thomas Π-Π,
q. 23, art. 1, ad amicitiam requiruntur tria: 1° quod sit amor benevolentiæ, 2° quod sit mutuus, 3° quod amor ille mutuus fundetur in com­
municatione ejusdem vitæ, ac beatitudinis, scii, in gratia habituali, ut
est participatio divinæ naturæ, semen gloriæ, qua scii, constituimur filii
Dei atque hæredes beatitudinis cælestis. Peccator autem attritus etiam

cum amore Dei benevolo nondum est filius Dei, sed est solum objectum
ejus benevolentiæ, quæ disponit ad amicitiam. Item habeo benevolen­
tiam pro aliquo theologo alterius regionis longinquæ qui scripsit bonum
articulum in aliquo periodico, et ille pro me, sed non est alia relatio
inter nos, non est amicus meus. Transitoria autem benevolentia disponit
ad convictum habitualem praesidentis.
Convivere seu communicatio in bonis est quid requisitum ad ami­
citiam ita quod non sit actus caritatis nisi Deus diligatur ut amicus.
Sic objectum formale caritatis est Deus non solum in se bonus et
propter se diligendus, sed ut amicus, alioquin caritas non esse amicitia.
Si non ut amicus diligitur Deus, non amore caritatis diligitur, est quid
requisitum, sicut si objectum divinum non est obscurum, non est
objectum fidei; si aliquod bonum non est praecognitum nec dilectum est.
Ultima objectio: Talis conversio ad Deum per amorem benevolum
super omnia tolleret in peccatore aversionem a Deo et proinde peccatum.
Respondetur: Tolleret aversionem actualem concedo: habitualem,
nego. Attritus est sicut ille qui ex navicula periclitante insilit versus
terram firmam sed adhuc est in navicula.
Ut animadvertit oretenus optimus revisor hujusce libri, facilius
admittitur præsens thesis si consideratur id quod dicit S. Thomas II-I1,
q. 27, a. 2: « Benevolentia proprie dicitur actus voluntatis quo alteri
bonum volumus. Hic autem voluntatis actus differt ab actuali amore,
tam secundum quod est in appetitu sensitivo, quam etiam secundum quod
est in appetitu intellectivo. Amor enim qui est in appetitu sensitivo,
quædam passio est... Sed amor, qui est in appetitu intellectivo etiam
differt a benevolentia: importat enim quamdam unionem secundum af­
fectum amantis ad amatum; in quantum scii, amans æstimat amatum
quodammodo ut unum sibi, vel ad se pertinens ; et sic movetur in ipsum ;
sed benevolentia est simplex actus voluntatis, quo volumus alicui bonum,
etiam non præsupposita prædicta unione affectus ad ipsum. Sic ergo in
dilectione, secundum quod est actus caritatis, includitur quidem benevo­
lentia; sed dilectio sive amor addit unionem affectus. Et propterea Phi­
losophus in 1. IX Eth., c. 5, dicit quod benevolentia est principium ami­
citiae ». Notandum est denique quod attritio vel contritio prout est ma­
teria sacramenti debet esse explicita et formalis, nec sufficit virtualis,
quia materia seu pars intrinseca sacramenti non suppletur in alio; ita
communiter theologi (cf. Galtier, op. cit., thesis XXVI).
Cf. Joannem a S. Thoma de pænitentia, disp. 33, a. 4, si attritio supernaturalis cum spe veniæ et efficaci proposito emendationis abest, etiam
in ignoranti bona fide, fit sacramentum informe. Juxta thomistas gratia
efficax ad attritionem supernaturalem, est sufficiens ad contritionem,
et si homo post attritionem non poneret obicem, acciperet gratiam effi­
cacem ad contritionem. Ponere autem obicem est malum unice prove­
niens a causa defectibili; non ponere obicem jam est aliquod bonum,
proveniens a fonte omnium bonorum. Haec quoad attritionem sufficiunt,
nunc agendum est de contritione.

Quæstio Π. - Supplementi. — DE OBJECTO CONTRITIONIS
Art. 1: De malis pœnæ potest esse dolor, non contritio; quia durities
malæ voluntatis quæ tollitur per contritionem est in malo culpæ, non
pœnæ. Imo pœna est justa.
Art. 2: De peccato originali potest esse displicentia, non contritio,
quia non provenit ex duritia nostræ voluntatis, sed ex vitiatæ naturæ
origine contractum est.
Art. 3: De omni peccato actuali seu personali conteri debemus, nam
in omni actuali peccato, etiam omissionis, est quædam duritia volunta­
tis. Unde contritio debet esse de omni peccato actuali.
Art. If: An debeat esse de peccatis futuris? Non, quia peccatum
nondum commissum non est expiabile. Sed qui dolet de peccato præterito, cavet futurum; et de eo non est contritio, sed cautio.
Art. 5: De alienis peccatis non est contritio, sed solum displicentia
et dolor, quia peccata aliena non proveniunt ex duritia nostræ volun­
tatis, nisi sit influxus v. g. per modum exempli, aut ex voluntario indi­
recto.
Art. 6: An de singulis peccatis mortalibus requiratur contritio?
Affirmative dummodo de eis memoriam habeamus, de aliis de quibus
non est memoria implicite sic habemus contritionem.
Quæstio ΙΠ. — DE QUANTITATE CONTRITIONIS
Quantitas contritionis potest esse appretiativa, intensiva et exten­

siva.

Appretiativa spectat objectum plus cestimatum quam quodvis aliud,
etsi non toto animi conatu id fiat.
Intensiva spectat subjectum in quo magis radicatur et per gradus
augetur.
Exstensiva spectat multitudinem peccatorum, de quibus habetur
memoria.
Art. 1: Utrum contritio sit major dolor qui esse possit in natura.
Hoc articulo illustrari potest dolor Passionis qui fuit de peccato.
Conclusio D: Dolor de peccato mortali, quod a fine ultimo avertit,
debet esse omnium dolorum maximus appretiative. Ratio est quia sicut
debemus diligere appretiative super omnia Deum, finem ultimum, ita
summe dolere de peccato. Et hic fuit præcipuus dolor Christi in passione,
qui tamen in eo non erat contritio, quia erat dolor de peccatis alienis.
Sic communiter dicitur quod peccator debet sic detestari peccata ut pro
nulla re mundi velit illa committere. Sic etiam dicitur in Lib. Joelis Π:
« Convertimini ad me in toto corde vestro » quod debet intelligi saltem
de contritione appretiativa super omnia.
Confirmatur : De majori malo debet esse secundum rectam rationem
major dolor, saltem appretiative. Atqui peccatum, ut Dei offensa et ut
nos avertens a fine ultimo, est omnium malorum maximum. Ergo de pec­
cato mortali debet esse maximus dolor saltem appretiative. Attamen,
ut notant theologi cum S. Thoma hic ad 4tin', collationes malorum in

particulari cum peccato non sunt faciendæ a pænitentibus præsertim
ignorantibus, quia nesciunt satis distinguere inter appretiativum dolo­
rem voluntatis et intensivum dolorem sensibilitatis. Unde confessarii
non debent ab eis postulare an mallent hic et nunc mortem atrocissimam,
jacturam honoris, vel omnium bonorum, etc. pati potius quam Deum
offendere. Ut dicit S. Thomas hic ad 4“™ « affectus suos homo non
de facili mensurare potest, et quandoque illud quod minus displicet, vi­
detur magis displicere, quia est propinquius nocumento sensibili, quod
magis est nobis notum ». Item dicit in Quodl., I, art. 9: « Sicut delectabilia
plus movent in particulari considerata, quam in communi, ita terribilia
plus terrent si in particulari considerentur... Et ideo descendere in talibus
ad singula est inducere hominem in tentationem et præbere occasionem
peccandi ».
Ita pariter mater Christiana quamvis plus intensive diligat parvulum
suum quem videt et tenet in manibus suis, quam Deum quem non videt ;
tamen, si vere est Christiana, plus appfetiative diligit Deum quam par­
vulum suum.
Conclusio: Dolor de peccatis, qui est in parte sensitiva, non debet
necessario esse maximus qui in ea esse potest, neque ex redundantia, nec
ex electione, ut ait S.· Thomas. Ratio est quia: « Vires inferiores mo­
ventur vehementius ab objectis propriis, quam ex redundantia superio­
rum virium ». Similter nec requiritur summus dolor sensitivus qui est ex
electione voluntarie assumptus, quia « affectus inferior non ad nutum
obedit superiori affectui » ; et « quia passiones a ratione sumuntur in
actibus virtutum, secundum mensuram quamdam, quam quandoque dolor
qui est sine virtute, non servat, sed excedit ». Sic sine peccato plures
magis sensitive dolent de jactura bonorum temporalium quam de pec­
catis suis.
Sic excusandi sunt illi qui amarius et intensius sensibiliter deflent
mortem parentum vel amicorum, quam Dei offensam et amissionem, dum­
modo magis appretiative Deum diligant quam parentes.
Dubia: Sunt plura dubia solvenda, ad ostendendam connexionem
hujusce quæstionis de dolore confessionis eum aliis de tractatu carita­
tis et etiam cum dolore passionis Domini N. J. C., in quo non fuit quidem
contritio quæ non potest esse de peccatis alienis, sed in quo fuit maxime
dolor et displicentia seu detestatio de peccatis nostris. Nunc autem cum
Christus non sit amplius Viator non est amplius in eo dolor de peccatis
nostris, sed displicentia et detestatio de peccatis, quæ remanet in beatis
et etiam est in Deo. Notandum est quod dolor seu tristitia addit supra
displicentiam et detestationem privationem et molestiam quamdam quæ
non potest esse simul cum perfecta beatitudine cælesti.

Dubium !“«>: An dolor ac detestatio ipsius voluntatis de peccato
debeat necessario esse maximus omnium dolorum intensive, ut fuit in
Christo dolor moralis in voluntate de peccatis nostris?

Respondetur negative: Hoc non est materia præcepti, sed finis ad
quem tendere debemus. Nam intentio actus voluntatis provenit ex vehe­
mentia objecti ipsam moventis. Atqui peccatum in statu præsenti non
est objectum vehementius movens voluntatem ad dolorem, quam quodvis
aliud malum; nam objectum sensibile, ut est propinquius pro hoc statu,
vehementius movet non solum partem sensitivam sed voluntatem no­
stram quam objectum spirituale. Sensibilia enim sunt immediate pro­
posita sensibus, et volunta nostra in presenti statu operatur, prout ab
ipsis aliqualiter dependet sicut cognitio nostra intellectualis. Pariter, ut
dicitur Π-Π, q. 24, art. 8, non requiritur in statu præsenti quod amor
caritatis sit in voluntate omnium maximus intensive, sed ad hoc tendit
sanctitas, et ita est in cælo.
Confirmatur : Si ad contritionem requireretur dolor voluntatis in­
tensive maximus omnium, ille qui hunc gradum doloris non haberet non
justificaretur, dum alter quandoque cum dolore æque intenso justifica­
retur, v. g. : non justificaretur ille qui intensius doleret de morte patris
quam de peccato, et alter justificaretur qui æque intense doleret de pec­
cato, sed minus intense de morte patris sui. Unde non necesse est quod
dolor ipsius voluntatis de peccato sit intensive omnium maximus. Con­
venit tamen ut pænitentes saltem conentur intensius dolere de peccatis
quam de alia re mundi; sic magna gratia conceditur nobis quando ma­
gnum dolorem habemus de peccatis nostris. Imo inordinatum esset et
illicitum si eligeremus intensius dolere de alio malo quam de peccato,
quia hoc esset judicare esse aliquod majus malum quam peccatum, ideoque de ipso magis appretiative dolere. Non est idem quando major inten­
tio doloris sequitur ex Conditione naturæ.
Objectio: Deus est summum bonum, et peccatum mortale est sum­
mum malum. Ergo Deus est summe etiam intensive diligendus, et pec­
catum summe intensive detestandum.
Respondetur: Concedo antecedens; distinguo consequentiam: et hoc
est materia præcepti, attenta conditione status præsentis, nego; et hoc
est finis præcepti, ad quem tendere debemus et ad quem pertingimus in
patria, concedo. Sic S. Thomas ostendit Π-Π, q. 184, art. 3, c. et ad
2um, quod perfectio caritatis etiam patriæ cadit sub præcepto supremo
non ut materia (scii, non ut res statim facienda), sed ut finis ad quem
omnes tendere debent, unusquisque secundum conditionem et vocationem
suam.
2um Dubium: An gaudium quod pœnitens habet de dolore, nec non
de spe veniæ et de liberatione a peccato minuat displicentiam de peccato.
Respondetur negative « quia ei non contrariatur, sed eam auget, secun­
dum quod omnis operatio augetur per propriam delectationem, ut dicitur
in X Ethicorum, c. 5; sicut qui delectatur in addiscendo aliquam scien­
tiam, melius addiscit, et similiter qui gaudet de displicentia, vehementiorem displicentiam habet. Sed bene potest esse quod illud gaudium

(spirituale et sanctum) temperet dolorem ex ratione in partem sensi­
tivam resultantem ». Ita S. Th„ Suppi., q. 3, a. 1, ad 3um. Hoc tamen
ultimum non permittebat Christus durante passione, ut plenius sese
dolori traderet.
Hoc melius explicatur ΠΙ*, q. 84, art. 9 ad 2um « utrum pænitentia
possit esse continua ». Augustinus dicit: « semper doleat pænitens et de
dolore gaudeat ».
3um Dubium: An detestatio et dolor de peccato in Christo durante
passione fuerit in voluntate ejus omnium intensive maximus?
Respondet S. Thomas ΠΓ, q. 46, art. 6 ad 4um: « Christus non solum
doluit pro amissione vitæ corporalis propriæ, sed etiam pro peccatis
omnium aliorum, qui dolor in Christo excessit omnem dolorem cujuscumque contriti, tum quia ex majori sapientia (seu cognitione gravitatis
peccati et multitudinis peccatorum) et ex majori caritate processii, ex
quibus dolor contritionis augetur (qui enim magis Deum diligit magis
dolet de offensa Deo facta), tum etiam quia pro omnibus peccatis simul
doluit Christus, secundum illud Isaiæ LAII, 4: « Vere dolores nostros
ipse portavit ». Insuper ut dicitur ibid. q. 46, art. 8 « dum Christus
erat viator non fiebat redundantia gloriæ a superiori parte animæ ad
inferiorem » et libere noluit hanc redundantiam fieri ut plenius se dolori
traderet ad perfectissimum holocaustum.
4'i>» Dubium: Ad justificationem cum sacramento requiritur ne ali­
quis gradus intentionis in attritione.
Resoondetur negative: nullus requiritur intentionis gradus attri­
tionis, dummodo habeat aliunde conditiones requisitas. Hoc constat ex
usu et praxi Ecclesiæ, et alioquin esset perpetua occasio scrupuli, nam
hic gradus discerni non posset.
In q. 3 Suppi, articuli sequentes sunt sine difficultate.
Art. 2: Dolor spiritualis de peccato non potest esse nimius, bene
tamen dolor sensibilis. Ratio primæ partis est, quia amor caritatis non
potest esse nimius, et cum eo augetur dolor spiritualis de peccato.
Art. S: Dolor spiritualis debet esse major appretiative de peccato
graviori quam de alio ; v. g. major de blasphemia quam de furto quamvis
furtum magis adversatur humanæ æstimationi. Denique contritio debet
esse de omnibus et singulis peccatis, saltem de his mortalibus de quibus
habetur, post examen, memoria.
Contritio est necessaria non solum necessitatem medii sed præcepti
et præceptum contritionis per se obligat in morali periculo mortis. Di­
citur in 1. Eccli, V. « Ne tardes converti ad Dominum et ne differas de
die in diem ». Hoc præceptum obligat per accidens toties quoties requi­
ritur status gratiæ ad aliquod aliud præceptum adimplendum.
De effectibus contritionis de quibus est sermo q. 5‘ Supplementi
agemus infra tractando de effectibus sacramenti postquam de confes­
sione et de satisfactione.

DE CONFESSIONE
Breviter de ea solum agendum est notando ea quæ necessaria sunt
quoad partem dogmaticam hujusce tractatus (cf. Suppi., q. 6, art. 11,
Concilium Tridentinum, Denz. 899, 901, 916 sq.).
Confessio sacramentalis definitur (ex Concilio Tridentino 916, 917;
accusatio propriorum peccatorum, post baptismum commissorum, legi­
timo sacerdoti facta, ad veniam per potestatem clavium consequendam.
Necessitatem confessionis negaverunt Wicleff (Denz. 587) et Pro­
testantes. Lutherus tamen quandoque scripsit confessionem esse « af­
flictis conscientiis optimum remedium», sed alibi dixit: «Est cruentis­
sima carnificina ». Calvinus contendit auriculam confessionem fuisse
institutam ab Innocentio III in Concilio Lateranensi. Plures protestantes
moderni, ut Ritualistæ, ejus utilitatem agnoscunt, sed ejus necessitatem
rejiciunt.
Gratia claritatis, melius prius est agere de ipsa confessione in se
et post ea de modo confitendi secreto, seu de confessione auriculari.
Hæc distinctio fit ab ipso Concilio Tridentino N. 916 ut statim di­
cendum est.
Art. 1. - Utrum confessio sacramentalis omnium et singulorum pecca­
torum mortalium post baptismum commissorum sit jure divino necessaria.

Cf. Suppi., q. 6, art. 1 et 2.
Responsio affirmativa est de fide. Concilium Tridentinum 916-917.
« Si quis negaverit confessionem sacramentalem vel institutam vel ad
salutem necessariam esse jure divino, aut dixerit, modum secrete con­
fitendi soli sacerdoti quem Ecclesia Catholica ad initio semper obser­
vavit et observat, alienum esse ab institutione et mandato Christi et
inventum esse humanum; an. sit ». In hoc canone agitur de ipsa con­
fessione; in sequenti de ejus objecto. «Si quis dixerit in sacramento
pænitentiæ ad remissionem peccatorum necessarium non esse jure
divino confiteri omnia et singula peccata mortalia quorum memoria cum
debita et diligenti præmeditatione habeatur, etiam occulta..., an. sit ».
Explicatur: In his definitionibus 1° agitur de jure divino positivo
secundum quod confessio sacramentalis est necessaria et quidem stricte
sub pæna damnationis. Hæc necessitas oritur non jure naturali, sed ex
institutione positiva Dei per Christum; ideoque quasdam patitur exce­

ptiones, pro his scil. qui invincibiliter ignorant hanc institutionem divi­
nam; vel non habent copiam confessarii, hi justificari possunt, ut dictum
est, per contritionem perfectam prout continet votum implicitum con­
fessionis sacramentalis, seu votum faciendi quidquid est obligatorium
ad salutem.
2“ Agitur de peccatis mortalibus nam venialia possunt absque con­
fessione remitti.
3“ Agitur de omnibus peccatis mortalibus et de singulis distincte;
scii, accusari debent, in quantum fieri potest.
Hæc veritas fidei sic definita a Concilio Tridentino antea declarata
est pluries,glocis indicatis in Denz. 145, 146 a Leone I, an. 459, 430, 437
(IV Cone. Later.), 699 (Cone. Florent.).
In deposito revelationis invenitur ne hæc veritas fidei saltem formaliter implicite.
Affirmative. Sic invenitur et in Sacra Scriptura et in Traditione.
7° in Sacra Scriptura: Ex qua constat quod Christus contulit Apo­
stolis et eorum successoribus potestatem remittendi et retinendi peccata,
secundum illud Jo. XX, 21-23: « Pax vobis... sicut misit me Pater, et ego
mitto vos. Hæc cum dixisset insufflavit et dixit eis: accipite Spiritum
Sanctum: quorum remiseritis peccata, remittuntur eis et quorum reti­
nueritis retenta sunt
agitur de omnibus peccatis quæ salutem impe­
diunt, sine restrictione.
Ut autem peccata possint aut remitti aut retineri debent cognosci
sigillatim seu distincte, et quidem per confessionem pænitentis, qui solus
peccata sua secreta revelare potest, aut externorum peccatorum veram
malitiam, quæ ex interno voluntatis actu dependet (1).
Alioquin, causa ignota, judicium œquum et sapiens ferri non potest.
Notandum est quod hic discursus circa hunc textum Sacræ Scripturæ
est solum explicativus, vel ad plus subjective illativus, quia solum expli­
cat quid omnino requiritur ut peccata possint juste et sapienter aut re­
mitti, aut retineri. Non agitur de nova veritate a revelatione deducenda
per discursum objective illativum.

Confirmatur: Illusoria esset potestas Apostolis et eorum successo­
ribus concessa si Christus, sacrum tribunal instituendo, non præcepisset
peccatoribus ad hoc recurrere, per confessionem qua peccata jurisdictioni
pænitentiali subjiciuntur. Unde merito dicit Concilium Tridentinum 916:
« Si quis negaverit confessionem sacramentalem vel institutam vel ad
salutem necessariam esse jure divino, an. sit ».
Sic sufficientef hæc definita veritas fidei invenitur in Sacra Scriptura,
scii, plusquam virtualiter-connexive, ut esset conclusio theologica tanquam nova veritas deducta ex revelatis, id est formaliter-implicite. Hic
t Hæc propositio, ad modum minoris formulata, est potius major præsupposita a Christo, tanquam veritas sensus communis omnibus nota, scii, non
potest ferri judicium de re Ignota.

discursus explicativus pulchre enuntiatur a Concilio Tridentino in cap. 5
de Confessione (Denz. 899).
2" In Traditione pariter exprimitur hæc fidei veritas, sed initio
modo potius practico ac concreto, quam speculativo et abstracto. Praxis
enim et obligatio confitendi peccata mortalia omni tempore in Ecclesia
viguit, cum aliqua tamen modificatione accidentali, in modo confitendi
sive publice sive privatim.
Etenim quatuor prioribus sæculis prœvaluit pænitentia publica,
cujus pars erat confessio peccatorum sive publica sive occulta. A quinto
sæculo ad XII,im pænitentia minus rigorosa evadit et confessio privata
fit frequentior; a sæc. ΧΠ denique sola remanet privata confessio et
sastisfactio.
Cf. de hac re R. de Journel, Enchir. Patrist. in fine: index theologi­
cus, p. 867, n. 536 sq. « Confessio aliqua non soli Deo facta sed externa
(sacerdoti) requiritur ad remissionem peccatorum nonobstantibus ali­
quibus Chrysostomi locis et Nectarii historia... Requiritur etiam distincta
accusatio peccatorum. Haec confessio potuit esse aut publica aut privata,
et in hoc casu sacerdos non debet accusata peccata publicare...» (cf.
Galtier, De Pænitentia, ubi de Confessione, et Diet. théol.: Confession,
c. 838-894).

In prima periodo:
Per quatuor priora sæcula, existentia confessionis sacramentalis
constat 1° ex ipsa pænitentiali disciplina, secundum quam episcopus
imponit satisfactionem peccatis proportionatam et deinde prudenter
absolutionem confert; hoc supponit necessario aliquam peccatoris con­
fessionem factam episcopo.
Principalia testimonia a R. de Journel citata sunt: Π sæc. S. Irenæi, qui loquitur de confessione ut necessaria ad gratiam recuperandam,
ΠΙ sæculo S. Cypriani qui agit de Confessione sacramentali facta sacer­
dotibus, Origenis, S. Petri Alexandrini; IV sæc. S. Ambrosii qui hor­
tatur ad confessionem et repræsentat sacerdotes ut judices, S. Paciani.
Item citatur ibid. N. 685, Aphraates, sapiens Persa dictus.
In secunda periodo (scii, a sæc. V ad XII).
Mitigatur disciplina pænitentialis et frequentior fit confessio. Hoc
constat ex pluribus locis citatis a R. de Journel præsertim S. Augustini,
qui prædicat duplicem pænitentiam, unam strictiorem, alteram mitio­
rem pro peccatis occultis (cf. Journel 1434, 1435. Cf. etiam Denz.,
n. 95, 145).
Ex hac immutatione disciplinæ pænitentialis, inter IXum XHum sæc.
orta sunt quædam dubia in mente fidelium saltem in quibusdam regio­
nibus, circa necessitatem confessionis sacerdotibus factam; cum enim
haec esset veluti præparatio ad opera satisfactoria, quibusdam vide­
batur ejus obligationem cessare, jam abolita publica pænitentia. Prop­
oli ■

terea Ecclesia non desiit prædicare necessitatem confessionis certis tem­
poribus faciendæ, v, g. ante communionem paschalem; hoc constat ex
libris pænitentialibus.
Jam quidem a sæc. V, S. Leo I (Denz. 145,146) declaraverat: « Suf­
ficit solis sacerdotibus indicari (singula peccata) confessione secreta ».

Concludendum est igitur: Ecclesia tota sua agendi ratione profi
tetur a primis sæculis, confessionem sacramentalem esse medium divi­
nitus institutum, et quidem necessarium, iis omnibus qui post baptismum
graviter peccaverunt. Hoc apparet prius indirecte ex eo quod confessio
habetur ut conditio prævia ad publicam satisfactionem et absolutionem
peccatorum necessaria; et postea magis directe, quando, mitigata pænitentiali disciplina, Ecclesia confessionem habet tanquam conditionem
necessariam ad privatam pænitentiam et absolutionem. Imo habetur
aliquod argumentum a fortiori ex hoc quod quatuor prioribus sæculis
prævaluit pænitentia publica; quis enim humili confessione, cum hac
pænitentia publica annexa, se submisisset, si aliud fuit medium minus
laboriosum præter confessionem? Unde possumus dicere non solum Ec­
clesia prioribus sæculis admisit confessionem sacramentalem episcopo
factam, sed etiam prævaluit hoc tempore pænitentia publica.
Sic necessitas juris divini confessionis sacramentalis est veritas
fidei quæ sufficienter continetur in deposito revelationis, simul in
Scriptura et in Traditione, dum absolute loquendo sufficeret Traditio ex
praxi Ecclesiæ expressa.
Remanet specialis quaestio de modo secreto confitendi. An con­
fessio secreta seu auricularis quæ hodie sola prævalet, etiam ab initio
in usu fuerit.
Responsio est affirmativa et certa secundum Concilium Tridentinum
(Denz. 916): «Si quis dixerit modum secrete confitendi soli sacerdoti
quem Ecclesia catholica ab initio semper observavit et observat, alienum
esse ab institutione et mandato Christi et inventum esse humanum,
an. sit ».
Hoc etiam historice constat, methodo regressiva, nam a sæculo V
res est historice certa, et ab hoc sæculo ad tempora apostolica regre­
dimur secundum diversa testimonia, quæ referuntur a R. de Journel
præsertim n. 685, 553.
Sæculo V: S. Leo magnus (Denz. 145) declarat: «Reatus con­
scientiarum sufficit solis sacerdotibus indicari confessione secreta ».
Sæculo IV: S. Aphraates (Journel 685) inter alios testatur secretam
viguisse confessionem, nam loquendo ad sacerdotes, eis præcipit ne aliis
manifestent peccata in confessione revelata. Item S. Ambrosius (Vita,
P. L„ XIV, 40).
III sæc., idem constat ex variis testimoniis. Ita Origenes testatur
suo tempore publicam et privatam confessionem fuisse in usu (Kirch,
216) Pariter S. Cyprianus (Journel 553).

Il sæc. non invenitur quidem explicitum testimonium, sed cum
jam ΤΤΓ sæculo privata confessio in usu esset apud Græcos et Latinos
legitime infertur eam usque ad apostolica tempora ascendere, prout
revera docet S. Leo (Denz. 145) et Concilium Tridentinum (Denz. 916).
Concludendum est igitur quod privata confessio ab initio fuit in
usu, sed propter impositionem publicæ pænitentiæ, plures peccatores a
frequentatione sacramenti deterrebantur. Unde Ecclesia eam abolevit.
Cf. Fr. Diekamp, Theol. dogm., de Pænit. 1934, p. 321 ss., 327 sqq.;
J. M. Hervé, Manuale theol. dogm., de Pænit. 1926, p. 342-354.

Art. Π. - De convenientia et utilitate confessionis.
Supplem., q. 7, art. 3, q. 9, art. 3 et 4.
Convenientia confessionis manifestatur tum ex parte Dei tum ex
parte hominis.
1° Ex parte Dei: Confessio valde convenit prout est actus pæni­
tentiæ, quae est quædam justitia erga Deum offensum. Etenim pro
offensa debetur Deo reparatio; atqui in omni peccato est inobedientiaet superbia, initium omnis peccati. Ergo convenientissime reparatio fit
per humilem confessionem.
Objiciunt Protestantes: sufficit quod hæc humilis confessio fiat soli
Deo, non sacerdoti.
Respondetur: conveniens reparatio multo magis fit per humilem
confessionem et obedientiam erga confessarium cui revelantui· peccata,
ab eo prius ignota. Multi faciliter sese humiliarent coram solo Deo, cui
jam omnia cognita sunt, et nolunt se humiliare coram Dei ministro;
hæc humilis contritio esset vera reparatio peccati superbiæ et inobedientiæ.
2° Ex parte hominis convenit pariter confessio et hoc tripliciter.
1° Ad securitatem habendam de remissione peccatorum, nam abso­
lutio sacramentalis est authenticum pignus divinæ condonationis invisi­
bilis, post rectum judicium æqui judicis, qui est Dei minister.
2° Confessio utilis est ad nos avertendos a peccato, nam obligatio
omnia peccata etiam secretissima aperiendi facit hominem vigilantiorem
ut occasiones peccandi fugiat.
3° Confessio valde utilis est ut incitamentum seu stimulus ad vir­
tutem sub directione confessarii, qui simul est dux spiritualis modo non
solum generali sed particulari, amicus et adjutor nos impellens ad vitia
expellenda et ad virtutes colendas.
Ex his omnibus sequitur utilitas confessionis pro ipsa societate
domestica et civili, scii, ad dissidia componenda, ad inimicos reconci­
liandos, ad justam restitutionem faciendam, ad scandala vitanda aut
reparanda. Et cum lex confitendi omnes afficiat, scii, divites et pau­
peres, superiores et inferiores, in memoriam omnibus revocat quod,

omnes sumus ut dicitur in Evangelic «servi inutiles» qui non debent
in seipsis gloriari, sed solum in Domino.
In Supplemento, q. 9, art. 4, explicantur conditiones bonæ confes­
sionis ut hos diversos effectus producat, et eo magis quo accuratius lit
et cum majori contritione. S. Thomas in hoc loco explicat sexdecim
conditiones ferventis confessionis quæ sic enuntiantur in quatuor
versibus :
Sit simplex, humilis confessio, pura, fidelis.
Atque frequens, nuda, discreta, libens, verecunda,
Integra, secreta, lacrymabilis, accelerata,
Fortis, et accusans et sit parere parata.

S. Thomas explicat quod dictarum conditionum pleræque sunt de
necessitate confessionis, duæ sunt de bene esse ipsius scii, quod sit
frequens et accelerata. Hoc prædicandum est in exercitiis spiritualibus.

Notandum est denique quod convenientia confessionis quodam­
modo apparet rationi naturali si rectitudinem suam servat. Hoc con­
stat præsertim ex aliquo dialogo Platonis, cui titulus est Gorgias, est
inter pulchriores dialogos Platonis. Non licet ignorare hunc dialogum,
sicut nec licet ignorare finem Convivii, de amore Summi Boni.
Cf. Platonis Opera, ed. Didot, volumen ΙΠ, p. 24, Argumentum
seu compendium hujusce dialogi. In eo ostenditur quod turpius est inju­
riam facere quam pati, et felicius est poenam debitam portare quam eam
effugere. Unde, post crimen a se commissum, homo nefarius, suam culpabilitatem agnoscens, deberet ipse ad judices ire, suam culpabilitatem
aperte declarare, et postulare etiam quod sibi debita infligatur pæna,
ut rursus justitiæ statuetur ordo, ut ipse sceleratus, crimen suum sic
reparando, in ordinem justitiæ rursus ingrediatur. Hic dialogus sic pro­
ponit in ordine naturali quamdam ideam justificationis per reparatio­
nem criminis, in justa acceptatione pænæ infligendæ. Conclusio dialogi
deducitur ex hac propositione prius a sophistis concessa et quam postea
Callicles voluit retractare : « pejus est injuriam facere, quam pati ». Si
enim ita est: felicius est pænam pro crimine debitam subire, quam eam
effugere. Ergo auctor criminis deberet potius ire ad judices ad pænam
debitam subeundam, quam crimen suum abscondere ad pænam effu­
giendam.
Insuper in hoc dialogo, Socrates loquitur secundum traditiones
religiosas de remuneratione bonorum et de poenis malorum post mortem:
Has autem pænas post mortem nullus malus poterit effugere.
Ergo oporteret in præsenti vita potius subire pænam, quam eam
vitare.
Hæc autem veritas servatur in revelatione Christiana, scii, in sacra­
mento pænitentiæ, ubi etiam atrocia crimina sincere et secreto decla­
rantur, et remittuntur cum pæna debita, sed propter infinita Salvatoris
merita.

CAPUT

V

DE SATISFACTIONE
Cf. Suppi., q. 12a ad Ιδ3™. Concilium Tridentinum, Denz. 904-906,
et 922-924.
Art. 1. - Quomodo definienda est satisfactio ut est pars sacramenti?

Ex ipso Concilio Tridentino eruitur hæc definitio: Satisfactio est
voluntaria acceptatio seu toleratio pænæ a confessario impositæ, ad com­
pensandam injuriam Deo illatam, et solvendam pænam temporalem etiam
post remissum peccatum ordinarie debitam.
In quo erraverunt Protestantes circa satisfactionem? Dixerunt pec­
catum non posse a Deo condonari quin simul sit plena remissio pænæ
peccato debitæ: sic tollunt necessitatem purgatorii. Quare? Quia juxta
eos ad justificationem plene sufficit sola fides fiduciatis de remissione
peccatorum nostrorum per infinitam Christi satisfactionem, qui omnia
debita nostra solvit.
Hæc protestantium doctrina damnata est in Concilio Tridentino,
Denz. 922 : « Si quis dixerit totam pænam simul cum culpa remitti semper
a Deo, satisfactionemque pænitentium non esse aliam quam fidem, qua
apprehendunt Christum pro eis satisfecisse, an. sit ».
Hæc doctrina jam formulata est antea a S. Leone I (Denz. 146) et
a Concilio Florentino, n. 699.
In capite correlativo, Concilium Trid. (Denz. 904) ait: « Sane et
divinæ justitiæ ratio exigere videtur, ut aliter ab eo in gratiam reci­
piantur qui ante baptismum per ignorantiam deliquerint; aliter vero, qui
semel a peccati et dæmonis servitute liberati, et accepto Spiritus Sancti
doiio scientes templum Dei violare (I Cor. ΙΠ, 17) et Spiritum Sanctum
contristare (Eph., IV, 30) non formidaverint. Et divinam clementiam
decet, ne ita nobis absque ulla satisfactione peccata dimittantur, ut, oc­
casione accepta... in graviora peccata labamur... Hæ satisfactoriæ pænæ,
cautiores et vigilantiores in futurum pænitentes efficiunt... Sic conformes
efficimur Christo qui pro peccatis nostris satisfecit, certissimam quoque
inde arrham habentes quod, si compatimur et conglorificabimur (Rom.
Vin, 17). Neque vero ita nostra est satisfactio hæc, quam pro peccatis
nostris exsolvimus, ut non sit per Christum Jesum; nam qui ex nobis
tanquam ex nobis nihil possumus, eo coopérante qui nos confortat, omnia
possumus (Phil. IV. 13) ». Unde satisfactio consistit in bonis operibus,

quibus Deus vere colitur et quæ vim habeant ex meritis Christi. Denz
904 sq. 923.
Notandum est quod Jansenistæ erraverunt in sensu opposito, con­
tendentes pænitentes non debere absolvi nisi prius peracta laboriosa diuturnaque pænitentia ipsis injuncta (cf. Denz. 1306, 1308, 1437, 1535).

Art. Π. - An veritas fidei definita a Concilio Tridentino circa satis­
factionem sufficienter inveniatur in deposito Revelationis formaliter - implicite?
Respondetur. Ex Sacra Scriptura constat, tum factis, tum dictis
non totam pænam semper condonari cum culpa.
In Veteri Testamento videmus Adamum in statum gratiæ restitu­
tum, pænas temporales subire (Sap. X, 1-2): « Deus eduxit illum a de­
licto suo, et dedit illi virtutem continendi omnia », remanserunt tamen
pænalitates vitæ, dolor et mors, ut pænæ peccati. Item Moyses postquam
veniam peccati incredulitatis obtinuerit, in terram promissam in pænam
peccati intrare non potuit (Num. XX, 12). David, in pænam peccati re­
missi, morte filii sui afflictus est (Π Reg. XII, 13-14). - Protestantes
objiciunt: hæ pænæ fuerunt solum in emendationem. - Respondetur·.
Fuerunt inflictæ et in emendationem et in castigationem peccati, ut ex
contextu patet; et ex eo quod non solum adulti sed etiam infantes in
pænam peccati moriuntur.
Insuper sæpe in prophetis sunt exhortationes non solum ad conver­
sionem cordis sed ad opera satisfactoria. Cf. Joelis II, 12 : « Nunc ergo,
dicit Dominus, convertimini ad me in toto corde vestro, in jejunio, et in
fletu et in planctu ». Daniel IV, 24: « Peccata tua eleemosynis redime,
et iniquitates tuas misericordiis pauperum ». Apud Luc. ΠΙ, 8: « Præcursor dicit: « Facite ergo fructus dignos pænitentiæ ».
Denique ipse Christus dixit Mt. X, 38: « Qui non accipit crucem
suam et sequitur me non est me dignus ». Item Mt. XVI, 24; Mc. VIII,
34; Luc. EX, 33 et XIV, 27. Item pluries S. Paulus ait nos salvari non
posse, nisi cum Christo patiamur et « adimpleamus ea quæ desunt pas­
sionum Christi in carne nostra, pro corpore ejus, quod est ecclesia ».
Col. I, 24.
Ex his textibus colligitur Dominum non ita pro nobis satisfecisse,
ut ab omni obligatione satisfaciendi liberemur, sed ut cum eo magis
efficaciter peccata expiare valeamus. Sicut enim causa prima non reddit
causam secundum inutilem, sed facit eam agere, communicando ei digni­
tatem causalitatis, ita Christus per respectum ad membra ejus corporis
mystici.
Pariter in Traditione, Patres unanimiter opera pænitentiæ seu satis­
factoria commendaverunt, ita Tertullianus, Cyprianus, Ambrosius, Au­
gustinus. Protestantes debuerunt hoc factum clare agnoscere.
Unde Concilium Tridentinum merito hanc veritatem ut veritatem
fidei deposito revelationis contentam definivit. Et addidit (Denz. 906):
quod satisfacere possumus pro pæna peccatis nostris debita non solum

per satisfactionem sacerdotis arbitrio impositam aut a nobis sponte obla­
tam, sed per temporalia flagella a Deo inflicta et patienter a nobis to­
lerata.
Cf. circa flagella et castigationes hujus vitæ, Suppi., q. 15, art. 2.

Art. III. - Ratio convenientiœ hujusce satisfactionis apparet tam
ex parte Dei, quam ex parte nostra, ut exponitur in Suppi., q. 13, art. 1, 2;
q. 14, art. 1, 2; q. 15, art. 1, 2, 3 et in indice Summæ Theol. ad Verbum
Satisfactio, n. 18-29.
Ex parte Dei convenientissima est satisfactio, ut jura justitiæ divinæ ut fieri potest salventur; non possumus quidem offerre Deo satis­
factionem æqualem, quam solus Christus offerre potuit, sed cum Christo
imperfectam. Sic etiam leges melius servantur in futurum a pænitente,
alii etiam a malo avertuntur, et bonum societatis promovetur.
Ex parte pænitentis pariter convenientissima est satisfactio, quia
ut dicit Concilium Tridentinum (Denz. 904) sic « magis a peccato revo­
catur, cautior et vigilantior efficitur ». Etiam ut ibid, dicit Concilium,
sic affertur remedium pro reliquiis peccati, et vitiosi habitus paulatim
tolluntur per exercitium virtutis oppositæ.
Contra Jansenistas, certum est quod pænitentes, qui votum satis­
faciendi habent possunt absolvi antequam impleverint sacramentalem sa­
tisfactionem. Hoc constat ex praxi etiam antiqua Ecclesiæ. Denz. 1306.
Ratio convenienti» est quod Ecclesia erga pænitentes imitatur
Deum, qui perfecte contritis statim peccata remittit, etiam ante adim­
pletionem satisfactionis, ut constat in exemplo Davidis et testimonio
Ezechielis ΧΧΧΠΙ, 12: « Impietas impii non nocebit ei in quacumque
die conversus fuerit ab impietate sua ». Deus perfecte contritis statim
peccata remittit per infusionem gratiæ, sic remittitur simul cum culpa
pæna æterna, non tamen semper tota temporalis pæna, ut dictum est.
Sic sufficienter exposita sunt ea quæ pertinent ad actus pænitentis
quæ sunt materia hujusce sacramenti scii, ad contritionem imperfectam
et perfectam, ad confessionem et ad satisfactionem sacramentalem.

CAPUT VI

DE EFFECTIBUS HUJUS SACRAMENTI
In
1“
2°
31
4a

hoc capite sunt quatuor sectiones:
De remissione peccatorum mortalium, ΠΓ q. 86.
De remissione peccatorum venialium, q. 87.
De remissione pænæ peccato debitae, q. 86, art. 4 et 5.
De reviviscentia meritorum, q. 89.

Quoad hos effectus oportet distinguere prout pænitens aut in pec­
cato mortali versatur, aut jam est in statu gratiæ.
Si est in peccato mortali, 1" accipit gratiam peccati remissivam,
quæ dicitur gratia resurrectionis, aut sanationis, aut reconciliationis,
2° accipit eo ipso jus ad gratias actuales tempore opportuno recipiendas,
quibus pro peccatis præteritis pænitens satisfacere valeat et futura in
posterum vitare; 3° accipit remissionem pænæ ætemœ et minuitur pæna
temporalis peccato debita; 4° denique reviviscunt merita per peccatum
mortificata.
Si autem pænitens jam est in statu gratiæ accipit 1° augmentum
gratiæ habitualis cum jure ad gratias actuales contra peccatum; 2° re­
missionem peccatorum venialium quæ cum contritione confessus est;
3° partialem saltem condonationem pænæ temporalis.
Quæstio I. — DE REMISSIONE PECCATORUM MORTALIUM

Cf. m·, q. 86.

Art. 1. - Nullum peccatum est irremissibile in via. S. Thomas osten­
dit quod omnia peccata post baptismum commissa possunt per sacra­
mentum pænitentiæ remitti dummodo cum sufficienti attritione recipitur
Hoc est de fide ut diximus Cf. Concilium Tridentinum n. 896 et
antea Edictum S. Callisti et S. Gelasii, Denz. 43, 167.
Ratio est quia peccatum hominis viatoris cujus liberum arbitrium
flexibile est ad bonum et malum, est semper remissibile, quantumvis sit
grave. Sic differt peccatum viatoris a peccato dæmonum et damnatorum
quorum affectus est confirmatus in malo, ita quod non potest eis displi­
cere peccatum, in quantum est culpa, sed eis solum displicet pæna, ra­
tione cujus aliquam pænitentiam sed omnino infructuosam habent.
Unde negare prædictam veritatem fidei esset negare liberum arbi­
trium viatoris, vel virtutem gratiæ.

Hæc virtus gratiæ pulcherrime exprimitur in hoc art. 1°, q. 86,
inter ultimos quos dictavit S. Thomas. Dicit enim : « Per hoc deroga­
retur virtuti gratiæ, per quam moveri potest cor cujuscumque pecca­
toris ad pænitentiam, secundum illud Prov. XXI, 1: « Cor regis in
manu Dei, et quocumque voluerit, vertet illud ».
Unde omnis viator, quantumvis culpabilis, pænitere potest. Et vera
pænitentia potest omne peccatum remittere.
Hoc negare esset limitare infinitam Dei misericordiam, et valorem
Passionis Salvatoris, ut pulchre dicitur in ultima parte corporis articuli.
Ad 3,lm peccatum contra Spiritum Sanctum est irremissibile, si
est finalis impænitentia ; antea vero difficile remittitur, quia non habet
excusationem, et directe opponitur gratiæ qua remitteretur; sed tamen
per specialem misericordiam aliquibus remittitur de facto.
Art. 2. - Impossibile est quod peccatum alicui remittatur sine poeni­
tentia ut est virtus, scii, sine immutatione et conversione voluntatis quæ
prius erat aversa a Deo. Sed cum contritione perfecta, sufficit votum im­
plicitum sacramenti pænitentiæ in his qui non possunt hoc sacramentum
recipere.
Ad lum notanda est magna differentia inter justificationem pueri
et adulti. In parvulo dum baptisatur sufficit habitualis immutatio vo­
luntatis per infusionem gratiæ, in adulto debet esse actualis.
Art. 3.
remitti.

- impossibile est per pænitentiam unum peccatum sine alio

Principalis ratio est quia omne peccatum mortale contrariatur gra­
tiæ, et excluditur per infusionem gratiæ habitualis. Agitur solum de
peccatis mortalibus. Dicitur enim infra q. 87, art. 3, ad 2um, quod
unum veniale potest dimitti sine alio. Ad 3um omnia peccata mortalia
non sunt connexa quantum ad conversionem ad bonum commutabile,
sed sunt connexa quantum ad aversionem a Deo.
Secunda ratio est quod peccatum non potest remitti sine vera pæ­
nitentia ad quam pertinet peccatum detestari quatenus est offensa Dei.
Atqui omnia peccata quibus homo avertitur a Deo, Deum offendunt;
ergo non potest aliquis vere de uno peccato mortali pænitens esse quin
de omnibus aliis doleat, saltem virtualiter imo formaliter si de eis actu
cogitat.
Quæstio Π. _

de REMISSIONE PECCATORUM VENIALIUM

q. 87.
Art. 1. - Utrum peccatum veniale remitti possit sine poenitentia.
Non requiritur sacramentum pænitentiæ, sed requiritur quœdam
virtualis displicentia.
Ratio est quia manente causa manet effectus, unde quamdiu volun­
tas adheret peccato veniali hoc peccatum manet.
Ut autem voluntas non amplius adhæreat peccato veniali, requi­
ritur quædam virtualis displicentia, quæ est quid medium inter habi-

tualem displicentiam, quæ habetur per habitum caritatis et quæ non
excludit peccatum veniale, et actualem displicentiam, quæ requiritur ut
adultus transeat a statu peccati mortalis ad justificationem.
Quare pro remissione peccati venialis non requiritur actualis dis­
plicentia? Quia jam homo justus est, et sufficit quod feratur secundum
affectum in Deum, sic virtualiter ei displicet quidquid retardat hunc
motum ad Deum (cf. ad S'2™).
Ad lum justus potest vitare singula peccata venialia, sed non omnia.
Debet habere propositum se præparandi ad peccata venialia minuenda.
Ad 2um: Baptismus sanguinis purgat ab omni culpa et veniali et
mortali.

Art. 2. - Ad hoc quod peccatum veniale tollatui in justo, non requi­
ritur quod infundatur gratia habitualis, quia jam in eo est gratia habi­
tualis, sufficit motus caritatis in Deum. Sed quandocumque homo
justificatur, remittuntur ei etiam peccata venialia, quia non justificatur
sine actuali motu libero in Deum.
Ad 2um: Quando peccatum veniale remittitur per sacramentum
pænitentiæ, habetur augmentum gratiæ habitualis, et tunc remittitur
ex opere operato saltem mediate.
Ad 3tnn: Ad tollendam maculam peccati mortalis requiritur infusio
gratiæ: sed ad tollendam maculam peccati venialis sufficit aliquis actus
caritatis erga Deum, per quem removetur inordinata adhæsio ad rem
temporalem.
Art. 3. - Utrum peccata venialia remittantur per sacramentalia.
Utique prout sunt cum aliquo motu reverentiæ in Deum. Ad 2"m
potest tamen impediri remissio quantum ad aliqua peccata venialta,
quibus mens actualiter inhæret. Sic unum veniale potest dimitti sine
alio (cf. q. præced., art. 3 et art. 4, ad 3um).
Art. 4. - Veniale peccatum non potest remitti sine mortali peccato.
Quia non potest remitti nisi per virtutem gratiæ seu motum cari­
tatis, qui non possunt esse cum peccato mortali (cf. ad 2um).
Quæstio ΙΠ. — DE REMISSIONE PÆNÆ PECCATO DEBITÆ

q. 86, art. 4.
Sacramentum pænitentiæ semper remittit pænam æternam cum
culpa. Hoc est fide sec. Concilium Trid. (Denz. 807). Ratio est quia
remissio peccati mortalis fit per infusionem gratiae habitualis quæ tollit
aversionem a Deo et nos facit filios Dei adoptivos cum jure ad æternam
beatitudinem; ergo excludit pænam æternam quæ debetur peccato mor­
tali, ut est aversio a Deo fine ultimo.
Hoc est exemplum conclusionis theologicæ quæ procedit ex duabus
præmissis revelatis et quæ potest definiri ut dogma, ut generaliter tenent
theologi (cf. Salmantic. de Fide, disp. 1, dub. IV, n. 127).

Attamen sacramentum pænitentiæ non semper tollit totam pænam
temporalem, sed eam minuit.
Hoc etiam est de fide see. Tridentinum 896 contra Protestantes
juxta quos remissa culpa non remanet reatus pænæ temporalis, ex quo
inferunt non esse purgatorium.
Ratio est, ut dicit S. Thomas ibid, quia pæna temporalis debetur
peccato ut est conversio inordinata ad bonum commutabile.
Atqui hæc conversio quæ est sive in peccato mortali, sive in ve­
niali, tollitur per oppositum motum liberum conversionis ad Deum, et
secundum intensitatem ejus. Sic per contritionem intensissimam tolli­
tur etiam tota pæna temporalis, ita fuit in conversione S. Pauli et mu­
lieris peccatricis.
Ad 2um: Remissio reatus pænæ temporalis pertinet ad gratiam
cooperantem, in quantum homo cum ejus auxilio patienter pænas hu­
jusce vitæ tolerat.
Ad 3um: Notanda est differentia inter baptismum et pænitentiam.
« In baptismo homo participat totaliter virtutem passionis Christi et sic
consequitur remissionem reatus totius pænæ, est donum primi adventus
Domini in anima. In pænitentia vero consequitur virtutem passionis
Christi secundum modum propriorum actuum, qui sunt materia pæni­
tentiæ... ».
Protestantes negando quod post remissionem culpæ sæpe remaneat
reatus pænæ temporalis, negaverant pariter purgatorium, opera satisfactoria et indulgentias.
Art. 5. - Utrum remissa culpa mortali, tollantur omnes reliquiæ peccati.

Cf. Suppi., q. 30, art. 1 ad 2um.
Hac expressione « reliquiæ peccati » intelliguntur satis generali­
ter et debilitas spiritualis a peccato proveniens et quidam pravi habitus
acquisiti, in via corruptionis, qui quamvis non sint amplius quid moraliter culpabile remanent ut dispositiones in esse physico, causatæ ex
præcedentibus actibus peccaminosis. Sic ex præteritis peccatis quamvis
remissis voluntas remanet proclivior ad peccandum, et intellectus quod­
ammodo adhuc cæcus saltem obnubilatus.
S. Thomas dicit : « Nihil prohibet quin, remissa culpa remaneant
dispositiones ex præcedentibus actibus causatis, sed debilitatae ».

Ratio est quia hæ dispositiones sequuntur peccatum ut est con­
versio ad bonum commutabile quæ non totaliter tollitur dum tollitur
aversio a Deo, nam aliqualis conversio ad bonum commutabile potest
esse simul cum gratia habituali, ut patet in peccato veniali.
Quandoque tamen, ut in ferventissima conversione Pauli vel Magdalenæ tolli possunt omnes reliquiæ peccati.
Corollarium: Requiritur mortificatio ad tollendas progressive reliauias peccati, quæ disponerent ad rursus eodem modo peccandum.

Art. 6. - Remissio culpœ est eifectus pœnitentiœ secundum quod est
virtus, sed principalius secundum quod est sacramentum.
Nam sacramentum operatur principalius per formam scii, per abso­
lutionem, quam per materiam, scii, quam per actus pænitentis qui pro­
cedunt a virtute pænitentiæ.
Quæstio IV. — DE REVIVISCENTIA VIRTUTUM ET MERITORUM
PER PÆNITENTIAM

Cf. S. Th., q. 89. Cf. Cajetanum, Joannem a S. Thoma, Gonet,
Billuart.

1« Certum est quod peccata semel per pænitentiam remissa non
reddeunt simpliciter per subsequens peccatum. Cf. S. Thomas, q. 88:
a. 1 : dicit Micheas, VII, 19 : « Projiciet Dominus in profundum
maris omnia peccata nostra ». Sed peccatum sequens est gravius propter
ingratitudinem.
Id est peccata per pænitentiam prorsus in se abolentur et de­
struuntur: ita nihil eorum dicitur remanere in Dei memoria. E contra,
ut statim dicendum est, et in hoc est magna consolatio, bona opera per
peccatum mortificata non prorsus abolentur; sed ita manent semper
in memoria et acceptatione Dei, ut, sublato peccato, reviviscant.
2" - Certum est quod virtutes infusce per peccatum amissæ resti­
tuuntur per pænitentiam, q. 89, art. 1; quia remissio peccatorum mor­
talium fit per infusionem gratiæ sanctificantis, ex qua sequuntur vir­
tutes infusæ velut ejus proprietates (cf. Cone. Trid., Denz. n. 799).
Objectio: multi pænitentes post conversionem suam adhuc patiun­
tur difficultatem in operando actus virtutum. Hoc est signum quod non
restituuntur virtutes infusæ quæ faciliter operantur.
Respondetur, secundum S. Thomam, q. 89, art. 1 ad 3um, remanet
difficultas extrinseca, concedo propter reliquias peccati, ex parte sub­
jecti; remanet difficultas intrinseca, nego; quia ipsa virtus infusa dat
facilitatem intrinsecam ad actum suum.

S. Thomas quærit q. 89, art. 2: Utrum post pænitentiam resurgat
homo in œquaii virtute; v. g. si cadit a caritate proficientis, resurgitne
semper in caritate proficientis, an quandoque in caritate incipientis.
Respondet S. Thomas. — « Pænitens resurgit quandoque in majori
gratia, quandoque in œquaii, quandoque in minori ». Hoc innuit Concilium
Trid. Denz. 799; agendo de justificatione adulti: «Unusquisque recipit
justitiam secundum mensuram quam Spiritus Sanctus partitur singulis
prout vult et secundum propriam eujusque dispositionem ».
Hic textus Concil. Trid. non favet opinioni Suarezii et plurium
modernorum secundum quam post pænitentiam resurgit homo in æquali
virtute, quantumvis sit remissa ejus contritio. Generaliter antiqui theo­
logi loquuntur sicut S. Thomas.

Ratio est quia pænitens consequitur majorem vel minorem gratiam
prout contritio ejus est intensior vel remissior; nam motus liberi ar­
bitrii, qui est in justificatione impii, est ultima dispositio ad gratiam,
et secundum majorem dispositionem datur major gratia.
Cf. ad lum etiam electi non semper resurgunt in maiori gratia, sed
in permanentiori gratia, quæ dicitur permanentior non in se (si non
est major) sed ratione subjecti, seu hominis, qui fit cautior et humilior.
Item S. Th. in Ep. ad Rom., VIII, 28.
Virtutes autem infusæ resurgunt in eodem gradu ac gratia habi­
tualis cujus sunt proprietates. (Cf. Cajetanum).
Sic homo recuperat dignitatem filii Dei, non vero innocentiam (a. 3).
4° - Utrum opera bona seu merita mortificato per poenitentiam revivi­
scant. art. 5.

In hac quæstione est aliquid communiter admissum a theologis,
scii, quod hæc opera reviviscunt, sed disputatur de modo et gradu quo
reviviscunt merita.
Ad intelligentiam quæstionis, notandum est prius quod theologi
communiter distinguunt opera quadruplicis generis quæ homo ordi­
natus ad ordinem supernaturalem elicere potest; scii, opera viva,
mortua, mortifera et mortificata.
Hæc divisio sic proponi potest ut fiat per membra ad invicem
opposita :

quæ facta sunt
in statu gratiæ
bona

et non impediuntur a suo effectu
meritorio
opera viva

et impediuntur a suo effectu:
opera mortificata

Opera

quæ fiunt in i opera I etiam si sint salutares, ut actus
statu peccati ] mortua | fidei et spei, sed non meritorii.
non bona, imo mala, quando sunt peccata mortalia dicun tui
opera mortifera quibus destruitur vitæ gratiæ.

S. Thomas in art. 6 ostendit quod bona opera mortua per pæniten­
tiam non vivificantur, quia transierunt et non remanent in acceptatione
Dei, quia processerunt ut mortua, sed forte, ut ibid, dicitur ad 3um, ra­
tione eorum tolerabilior erit pæna in die judicii.
Nunc quæstio est: an opera seu merita mortificata reviviscant, id
est, an recuperent vim et efficaciam perducendi hominem, qui ea fecit,
in vitam æternam.

I» Conclusio est: merita per peccatum mortificata reviviscunt per
pænitentiam, q. 89, a. 5. Hæc conclusio quamvis non sit de fide est tamen

certa et unanimiter asserta ab omnibus theologis ut dicit Billuart. De
pœnit., diss. Ill, a. 5.
Patres utuntur duobus Sacræ Scripturæ textibus ad hoc proban­
dum: In Heb. VI, 10, legitur « Non injustus est Deus ut obliviscatur
operis vestri et dilectionis, quam ostendistis ». Atqui, ut arguunt Patres
et theologi post S. Epiphanium 1 hic agitur de operibus in gratia factis
et mortificatis, nam S. Paulus scribit ad Hebræos quorum nonnulli in
peccatum lapsi fuerant. Ergo reviviscunt merita mortificata, quasi re­
manserunt in Dei memoria. Et ea Deus remunerat.
Hic textus ad Heb. VI, 10, citatur a Concilio Tridentino (Denz.
809) agendo de merito bonorum operum. Insuper ad Gal. ΙΠ, 4, S. Pau­
lus, loquens de iis qui, post plura pro Christo tolerata, lapsi erant in
Judaismum, dicit: « Tanta passi estis sine causa! si tamen sine causa ».
Et circa hoc dicit S. Hieronymus: « Quicumque ob Christi fidem labo­
raverit et postea lapsus fuerit in peccatum sicut priora sine causa
passus fuisse dicitur dum peccat, sic rursum non perdit ea, si ad
pristinam fidem revertatur ».
Ita etiam S. Ambrosius et S. Chrysostomus citati a Billuart. 1. c. Suadetur etiam hæc conclusio ex Concilio Tridentino (Denz. 842) nam
declarat bona opera justi « vere mereri augmentum gratiæ et vitæ
æternæ consecutionem, si tamen in gratia decesserit ». Atqui ibi non
exigitur ut a prima justificatione quis usque ad mortem sine interrup­
tione perseveret, sed solum dicitur si in gratia decesserit. Ergo si quis
mortaliter peccaverit et postea pæniteat, ejus merita reviviscunt.
Ratio theologica datur a S. Thoma, q. 89, a. 5, c. : hæc ratio suadet :
Causa aliquomodo remanens, sed carens suo effectu propter impedi­
mentum, eo ablato, debet, secundum quod remanet, effectum suum
producere. Atqui merita mortificata, licet actu transierint, remanent in
acceptatione divina, et per pænitentiam tollitur impedimentum peccati.
Ergo merita mortificata reviviscunt, seu rursus effectum suum produ­
cere possunt.
Minor constat ex locis citatis Sacræ Scripturæ et Patrum scii,
quod Deus de facto ex bonitate sua libere voluit acceptare merita ad
præmium pro semper et non solum sub conditione perseverantiæ sine
interruptione. Sic Deus, ut communiter dicitur, est proclivior ad præmiandum quam ad puniendum; et propterea non reviviscunt peccata,
sed reviviscunt merita.
Insuper hoc ipso quod bona opera Deo semel placuerunt, nunquam
illi displicent. Ita etiam sese gerunt sancti erga amicos qui eos offende­
runt, restituta amicitia, sancti servant in memoriam non peccata
præterita horum amicorum, sed eorum præterita merita.
Denique non plus valet culpa quam gratia; atqui culpa mortificat
bona opera, ergo gratia ea rursus vivificat.
1 Hæres. 59. n. 2 P. G. Xbl, 1019.

In quo gradu reviviscant merita?

Quæstio est: si aliquis habuerit v. g. quinque talenta et peccat
mortaliter, resurgit ne semper cum quinque talentis, etiamsi habeat
contritionem valde remissam? Sunt plures opiniones, præsertim tres.
1° - Suarez et multi recentiores tenent merita mortificata revivi­
scere quoad omnes gradus, quantumvis sit remissa poenitentia. Ita ut
qui habuit merita ut quinque talenta, si resurgat cum contritione ut
duo, habebit merita iit septem. - Hæc opinio non considerat quod quælibet perfectio recipitur in subjecto secundum ejus dispositionem et ideo
in altiori gradu secundum meliorem dispositionem ut jam dictum est
art. 2.
2" - S. Thomas, communiter Thomistæ et plures extranei, tenent
merita reviviscere secundum quantitatem pressentis dispositionis seu
pænitentiæ (cf. q. 89, a. 2 et 5, c. et ad 3um). Sed inter se dividuntur
thomistæ ad hoc explicandum.
A. — Bannez, Sylvius, Contenson tenet quod, si contritio sit remissa
(quamvis sufficiens), resurgens nihil recuperat de jure ad præmium es­
sentiale præcedentibus meritis debito, sed tantum ad præmium acci­
dentale, v. g. : qui habuit olim quinque talenta et habet contritionem ut
duo, habet merita ut duo quoad præmium essentiale. Idem autem
præmium essentiale confertur duplici titulo scii, meritorum præcedentium et dispositionis actualis. - Hæc opinio, quæ radicaliter oppo­
nitur opinioni Suarezii, videtur negare ipsam reviviscentiam meritorum,
nam meritum definitur primo ut jus ad præmium essentiale.
B. — Sententia probabilior est: Reviviscunt merita etiam ad præ­
mium essentiale, non semper aequaliter ut erant, sed proportionaliter ad
fervorem contritionis 1.
Est sententia proposita a Soto, Alvarez, Gonet, Billuart; dum sen­
tentia Suarezii videtur peccare per excessum et sententia Bannez per
defectum restringendo assertionem S. Thomæ (cf. Salmant. De gratia:
de merito, disp. 5; Joannem ad. Thoma, De Pœnit., disp. 36, a. 2; Bil­
luart, de Pœnit., diss. ΠΙ, a. 5).
I. — Probatur quod merita non semper reviviscunt in eodem gradu,
quantumvis remissa sit contritio. Hoc est contra Suarez et plures mo­
dernos. Ratio jam data est art. 2: scil. causa non producit effectum in
aliquo subjecto nisi secundum dispositionem subjecti. Atqui contritio
non solum est remotio impedimenti, sed dispositio ad reviviscentiam
meritorum. Ergo hæc fit proportionaliter ad eam.
1 V. g. juxta D. Soto: Si contritio est summa seu perfectissima, recuperat
integraliter antiquam gratiam (ut evenit pro Petro durante passione Domini); si
contritio est media, restituitur medietas gratiæ; si est quarta pars summæ, seu
valde remisa, restituitur quarta pars gratiæ pristlnæ.

Confirmatur. 1° - Quia ubi non est specialis revelatio de aliquo
puncto, debemus loqui de supernaturalibus proportione servata sicut do
naturalibus, nam suavis Providentia disponit de supernaturalibus ad
modum rerum naturalium. In ordine naturali, si aliquis habens optimum
amicum, graviter ab eo offenditur, non restituitur in tota intimitate
hæc amicitia si offendens non nisi remisse condonationem postulat.
2° - Sic salvantur jura tum misericordiæ tum justitiæ. 3° - Si merita
semper reviviscerent in summo gradu, daretur occasio teporis; e contra
præsens sententia inducit ad eliciendos actus ferventiores contritionis.

Π. — Suadetur contra Bannez quod merita reviviscunt etiam ad
praemium essentiale proportionaliter ad praesentem dispositionem, hoc
sensu quod ultra jus ad gloriam essentialem correspondentem præsenti
dispositioni, conferatur proportionaliter ad eam aliquid de jure ad
praemium essentiale correspondens meritis reviviscentibus. Sed difficile
est dicere præcise quid sit proprie hæc proportio gradus meritorum revi­
viscentium ad praesentem dispositionem.

Ratio hujus opinionis est quia alioquin reviviscentia meritorum
non salvatur cum proprietate; debet esse reviviscentia propria, si non
æqualis, ad minus proportionalis. Merita autem proprie reviviscere nihil
Liliud est quam ea iterum acceptari ad gloriam essentialem quam mere­
bantur. Unde, si daretur solum æqualis gloria ac si merita non præcessissent, hæc merita non iterum acceptarentur ad gloriam essentialem,
et igitur non proprie reviviscerent neque æqualiter ut erant, neque pro­
portionaliter ad dispositionem præsentem. V. g. aliquis octoginta annis
sancte vixit et in fine vitæ suæ peccat mortaliter, dum alter per idem
tempus in luxuria vixit, uterque autem resurgit in eodem contritionis
gradu ad quatuor; secundum Bannez sequeretur quod uterque acciperet
eumdem gradum gloriæ essentialis. Hoc videtur inadmissibile.
Confirmatur: ex declaratione Pii XI in bulla Jubilæi 1924 (Denz.
2193): «quicumque enim pænitendo Apostolicæ Sedis salutaria jussa,
Jubilæo magno vertente, perficiunt; iidem tum eam, quam peccando
amiserant, meritorum donorumque copiam ex integro reparant ac reci­
piunt, tum de asperrimo Satanæ dominatu sic eximuntur, ut libertatem
repetant, qua Christus nos liberavit (Gal., IV, 31) tum denique pænis
omnibus, quas pro culpis vitiisque suis luere debuerant, ob cumulatis­
sima Christi Jesu, Beatæ Mariæ Virginis Sanctorumque merita plene
exsolvuntur » x.

I Hæc verba Pii XI non sunt in favorem opinionis Suarezil, quia si ut vult
Suaiez semper merita ex integro reviviscerent, quantumvis remissa sit con­
tritio. Pius XI non hoc citai et ut beneficium Jubilæi Et hæc verba non favent
opinioni Bannezii. quia ille qui facit bene quod faciendum est tempore Jubilæi
etiam sine intensa devotione voluntatis, videtur, juxta hæc verba, recuperar·
secundum suam devotionem, omnia merita mortiflcata etiam quoad præmlum
essentiale, alioquin non diceretur « ex integro ».

Ex hac declaratione per pænitentiam, saltem cum indulgentia jubi­
læi, reviviscunt merita ex integro, seu perfecte.
Sic proportionaliter ad devotionem actualem, reviviscunt merita
etiam ad præmium essentiale. Alioquin non proprie reviviscerent.
Alioquin, ut dictum est, in homine qui per octoginta annos sancte
vixit, et postea mortaliter peccavit, nulla haberetur ratio præcedentium
meritorum, et proinde non proprie reviviscerent. Sic misericordia Dei
non proprie restitueret annos sanctitatis præteritos.
Nec sufficit dicere quod hic homo habebit majus præmium acci­
dentale, quia merita per se primo respiciunt vitam æternam seu præ­
mium essentiale, et ideo si illis non respondet speciale præmium essen­
tiale, non proprie reviviscunt. Hoc videtur certum et si in hac quæstione
de se valde obscura, negligitur id quod certum videtur, non possumus
ad seriam probabilitatem pervenire.
Sic sententia proposita vitat nimium rigorem Bannezii et nimiam
indulgentiam Suarezii. Per prædictum rigorem minuitur spes, et per
nimiam indulgentiam peccatores fiunt præsumptuosi et bona opera negligunt. - Sic probabilius homo pænitens resurgit secundum fervorem
dispositionis præsentis ad aliquem gradum præmii essentialis distinctum
ab illo qui respondet præsenti dispositioni.

Objicit Bannez: S. Thomas dicit III3, q. 89, a. 5, ad 3um: «Ille
qui per pænitentiam resurgit in minori caritate consequitur quidem
præmium essentiale, secundum quantitatem caritatis in qua invenitur;
habebit tamen gaudium majus de operibus in prima caritate factis quam
de operibus quæ in secunda caritate fecit, quod pertinet ad præmium
accidentale ».
Respondetur: Hic textus potest interpretari in favorem utriusque
opinionis, quamvis videatur favere opinioni Bannez. Sed potest sic in­
telligi: « ille qui per pænitentiam resurgit in minori caritate consequitur
quidem præmium essentiale (correspondens scii, meritis antiquis de quo
procedebat argumentum) secundum quantitatem caritatis in qua nunc
invenietur ». Alioquin S. Thomas concederet quod merita non proprie
reviviscunt. Dicit e contra in corpore art. « reviviscunt quia remanent
in acceptatione divina » et remanent ut erant per respectum etiam ad
præmium essentiale. Sed verum est quod hic pænitens resurgens in
minori caritate de gradu majori non recuperato non habebit nisi gau­
dium accidentale.
Sic terminatur tractatus de Pænitentia.
Cf. infra p. 422 de reviviscentia sacramentorum.
* * *

Quoad Indulgentias cf. Suppi., q. 25-27, ut videatur quamnam doc­
trinam tenebant theologi ante errorem Lutheri de hac re. Potestatem
conferendi indulgentias negaverunt Waldeneses, Wicleffistæ, et ProteGakiikiou I.aokanol.

stantes. Concilium Tridentinum (Denz. 989) definivit hanc potestatem
fuisse Ecclesiæ a Christo concessam. - Et indulgentia definitur: rem.ssio pænæ temporalis peccato debitæ, coram Deo valida, per applica­
tionem thesauri Ecclesiæ, a Superiore legitimo extra sacramentum
facta.
Hæc potestas fluit per modum corollarii ex tribus dogmatibus scii,
ex superabundant! satisfactione Christi, ex potestate clavium et ex
communione Sanctorum.
A sæculo secundo ad IVum concessio indulgentiarum apparet sub
forma mitigationis pænitentiæ publicœ intuitu intercessionis martyrum
vel quoad moribundos, quo citius hi cælum ingredi possent. Sic jam
condonabatur pars pænæ, ideoque satisfactionis peccato debitæ, in fa­
vorem eorum qui ferventem vitam agebant.
A sæculo VIT ad IXum conceduntur indulgentiæ prout pænitentia
canonica commutatur in alia opera mitiora, v. g. in visitationes basili­
carum.
A sæculo XI* jam conceduntur indulgentiæ proprie dictæ seu re­
missio totalis aut partialis pænæ peccato debitæ, præcipue ad promo­
vendas expeditiones in terram Sanctam, aut ad debellandum contra
Albigenses.
Initio sæculi XIV jubilæum institutum est cum plenaria indulgen­
tia; mox statutum est ut Jubilæum celebraretur quolibet quinquagesimo
anno; postea quolibet vigesimo quinto anno; tandem jubilaea extraor­
dinaria concessa sunt. Est praxis salutaris et Concilium Tridentinum
prohibuit quidquid superstitioni favere potest. S. Thomas Suppl, q. XXV,
art. 1, ostendit quod indulgentiæ valent ad absolutionem non solum a
poenis canonicis, sed a poenis purgatorii, et prosunt solum contritis et
confessis (cf. Denz. 2193 de Indulgentia jubilæi, et Diet, théol. art. In­
dulgences) 1.
Plura de hac re S. Thomas ostendit ibidem q. XXV, XXVI, XXVII,
scii. Est in Ecclesia potestates dispensandi indulgentias ex thesauro Ec­
clesiæ, scii, ex thesauro satisfactionum Christi et sanctorum. Hæc pote­
stas conferendi indulgentias primario competit Summo Pontifici, et per
ipsum in episcopos derivatur; non requiritur tamen potestas ordinis. In­
dulgentia dividitur in totalem seu plenariam, quæ sufficit ad tollendam
tota poenam restantem post culpam dimissam , et in partialem. Ut indul­
gentia sit valida et rata requiruntur quatuor: auctoritas in concedente,
caritas in suscipiente, causa legitima, quæ sit scii, ad honorem Dei et EcI S. Thomas, loc. cit. dicit contra eos qui docuerunt indulgentias valere
solum ad absolutionem a pænis canonicis: «Hæc opinio non videtur vera.
Primo, quia est expresse contra privilegium Petro datum, cui dictum est
(Mt XVI. 19) ut quod in terra remitteret, in coelo remitteretur... Et præterea
Ecclesia hujusmodi indulgentias faciens magis damnificaret, quam adjuvaret:
quia remitteret ad graviores pænas, scii, purgatorii, absolvendo a pænltentiis
publicis. Et ideo dicendum est quod indulgentiæ valent quantum etiam ad
judicium Dei ».

clesiæ utilitatem, et adimpletio operis injuncti. Unde indulgentia sine
causa pia et rationalis est illicita et non est rata quantum ad remissionem
coram Deo pænæ, in hac vel altera vita luendæ (cf. Suppl, q. XXV, a 1
et 2). S. Thomas ostendit, Suppl, q. XXV, a. 3, quod licet pro tempo­
rali subsidio ad spiritualia ordinato indulgentias conferre, non autem
pro temporali simpliciter. — Indulgentiæ possunt applicari et prodesse
defunctis, per modum suffragii.
Gratuito ergo et misericorditer Deus acceptat indulgentias appli­
catas defunctis; ea tamen acceptatione posita, intervenit justitia, quia
satisfactiones de thesauro Ecclesiæ sunt justa compensatio et de con­
digno pœnarum quas defuncti pati debent in purgatorio. Cum autem
Deus ex misericordia has indulgentias acceptat, non constat eum illas
semper acceptare sive in toto sive in parte.
Dubium: In quonam sensu conceduntur pro defunctis indulgentiæ
partiales v. g. septem annorum.
Respondetur communiter: Non in hoc sensu quod tot relaxentur
anni de purgatorio quot remittuntur anni poenitentiarum antiquorum ca­
nonum; acerbitas enim pænæ unius diei in purgatorio, potest superare
poenas plurium dierum in hac vita, et incertum est quanto tempore qui
lucratur indulgentias deberet pati in purgatorio.
Sed sensus est, quod remittatur tanta pæna peccatis debita coram
Deo et in purgatorio luenda, quanta remitteretur per poenitentiam unius
vel plurium dierum, vel annorum, secundum antiquos' canones imponi
solitam. Quanta autem remitteretur, solus Deus novit.

DE EXTREMA UNCTIONE
SPECIATIM DE EJUS EFFECTIBUS

(Suppi, q. 30).

In C. Trid. (Denz. 926) definitum est contra protestantes quod ex­
trema unctio infirmorum « est vere et proprie sacramentum a Christo
D.no institutum et a B. Jacobo Apostolo promulgatum ».
Legitur enim in Epist. Jacobi, V, 14-15:
«Infirmatur quis in vobis? Inducat (seu vocet) presbyteros ecclesiæ et orent super eum, ungentes eum oleo in nomine Domini, et
oratio fidei salvabit infirmum, et alternabit eum Dominus: et si in pec­
catis sit, remittentur ei ».
Si infirmatur, scii, graviter, voce presbyteros scii, sacerdotes rite
ordinatos, ut constat ex locis parallelis (Act. XIV, 22; XV, 2; I. Tim.
IV, 14; V, 17, 19). Orent super eum, ungentes eum oleo (hoc est si­
gnum sacramentale) et oratio fidei, scii, sacerdotis, salvabit infirmum,
hoc intelligi potest a sanitate corporis; sed sequentia intelligi debent de
gratia producta a prædicta unctione cum oleo scii. : « alleviabit eum
Dominus, et, si in peccatis sit, remittuntur ei ».
Non agitur de gratia gratis data curationum, quia si de ea esset
sermo, non presbyteri vocandi essent, sed qui donum curationum ha­
bebant; nec deberet præscribi determinata materia, quia hoc relinque­
batur divinæ inspirationi. Insuper qui donum miraculorum exercebant |
nullo modo peccata remittebant per exercitium hujus potestatis.
Denique agitur de ritu in futurum servando, nam hæc verba S. Ja­
cobi quibus promulgatur hoc sacramentum sunt generalia et naturaliter
ad omnia tempora sese extendunt et insuper hoc traditione probatur.
Quoad traditionem cf. R. de Journel, Index Theol. n. 552.
Per quatuor priora sæcula, nonnisi obiter Patres de hoc sacramento
loquuntur, non enim est sacramentum necessarium ad salutem, sed
solum utile. Sunt tamen testimonia S. Chrysost. et Euchologion S. Se­
rapionis IV sæc. Sæculo V, celebre est testimonium Innocentii I, de
sancto oleo pro infirmis, quod est « genus sacramenti » (Denz. n. 99).
Item in liturgia mozarabica, liber Ordinum de eo loquitur (cf. Diet.
Theol. art. Extreme Onction).
Insuper est consensus utriusque Ecclesiæ, latinæ et grecæ, etiam
schismatic» et sectarum orientalium; ex hoc manifestatur antiquissi­
mam esse administrationem hujus sacramenti.

Convenientia denique Extremæ Unctionis ostenditur a S. Th. Suppi.,
q. 29, a. 1, 2, 3, scii. Christus instituit sacramenta ut fidelibus subve­
niret in præcipuis vitæ circumstantiis et præcipuis difficultatibus.
Atqui in mortis articulo speciales sunt difficultates, in primis anxie­
tates propter peccata præterita, pugnæ acriores contra tentationes dia­
boli, timor judicii divini, torpor mentis aut vivus dolor. Ergo si con­
veniens est baptismus, confirmatio, matrimonium, pænitentia, ita
extrema unctio.
De materia et forma hujus sacramenti cf. S. Th. Suppi., q. 29.
Materia remota est oleum olivæ (c. Flor., Denz. 700) ab Episcopo
benedictum (c. Flor. ibid.). Hæc benedictio requiritur ad validitatem
(Denz. 1628). Materia proxima est unctio olei ab Episcopo benedicti;
ex rituali sunt septem unctiones. Forma est deprecatoria juxta rituale
Romanum, verba essentialia sunt: « per istam unctionem indulgeat tibi
Dominus quidquid deliquisti, Arnen », Denz. 1996.
DE EFFECTIBUS EXTREMÆ UNCTIONIS

Cf. Suppi., q. 30, a. 1 et 2. Sec. S. Thomam et communiorem sen­
tentiam « principalis effectus hujus sacramenti est remissio peccatorum
quoad reliquias peccati et ex consequenti quoad culpam si eam inveniat ».
Imo tertio « sequitur corporalis sanatio quando hæc expedit ad spiri­
tualem sanationem, dummodo non sit impedimentum ex parte reci­
pientis ».
Sic enumerantur tres effectus: 1) tollere reliquias peccati et eo ipso
confortare animam contra difficultates urgentes in articulo mortis;
hic est effectus primarius; 2) remittere culpam etiam mortalem «si
infirmus sit in peccatis » ut dicitur in Ep. Jacobi, V, 15, et hic effectus,
cum sit conditionatus, non est primarius sed secundarius; nam effectus
primarius modo absoluto producitur, dummodo non sit obex. Insuper
extrema unctio est sacramentum vivorum, per se supponens statum
gratiæ. Nec ordinatum est per se ad remittenda peccata venialia, quibus
remittendis sacramentum pænitentiæ institutum fuit et plane sufficit;
3) tertius effectus est sanitas corporis, si animæ expediat, ex testimonio
S. Jacobi et ex C. Flor. (Denz. 700) ac Trid. (Denz. 909). Hic effectus,
ut conditionalis, est etiam secundarius et producitur see. quod expedit
ad principalem.
Hæc sententia quæ communior est, magis fundatur, ut patet quam
opininio Scoti juxta quam effectus primarius est remissio peccatorum
venialium, et quam opininio S. Bellarmini et Tournely, see. quam effectus
primarius esset remissio non solum venialium sed etiam mortalium,
quæ per accidena non fuerunt antea remissa.
Spc?ia‘im explicandus est effectus qui est primarius sec. S. Th. et
communiorem sententiam cf. Suppi., q. 30, a. 1, legere corpus art. cf. Billuart, De Extrema Unctione, diss, unica, art. IV.

Quid intelligendum est hic, sec. S. Th., per reliquias peccati. S. Th.
hoc dicit in corp. art. in fine primæ sectionis: est debilitas spiritualis
ex peccato proveniens, dicit: «est quædam debilitas et ineptitude, quæ
in nobis relinquitur ex peccato actuali vel originali et contra hanc
debilitatem homo roboratur per hoc sacramentum ».
Item ad 2unl in finem: « Reliquiae peccati non dicuntur hic disposi­
tiones ex actibus relictae, quæ sunt quidam habitus inchoati, sed quæ­
dam debilitas spiritualis in ipsa mente existens, qua sublata, etiam
eisdem habitibus vel dispositionibus manentibus (quæ in purgatorio
postea tolluntur si remanent) non ita potest inclinari mens ad peccatum
(inter tentationes in articulo mortis) ».

lum Coroll. indicatum ad 2um: « Extrema unctio peccatum tollit...,
similiter diminuit reatum pænæ temporalis, sed ex consequenti, in
quantum debilitatem tollit, quia eamdem poenam levius portat fortis
quam debilis ».

2um Coroll. (ibid.): « Unde non oportet quod propter hoc minuatur
satisfactionis mensura». Billuart 1. c. dicit: «Si remissio reatus pænæ
temporalis foret effectus principalis ac primarius extremæ unctionis, se­
queretur quod infirmus recipiens hoc sacramentum cum debita dispo­
sitione, nihil amplius haberet luendum, sacramentum enim infaillibiliter
operatur suum effectum primarium in subjecto bene disposito ».
lum Dubium; An extrema unctio tollat pravos habitus ex peccato
relictos, qui vocantur etiam quandoque reliquiæ peccati.

Resp.: see. communiorem sententiam Extrema unctio minuit tan­
tum hos pravos habitus sic in esse physico remanentes in mente, et
minuit eos per gratias actùales in hoc sacramento collatas. Quidam
tamen affirmant hos pravos habitus tolli ab Extrema unctione. —
S. Th. ad 2um in fine videtur admittere quod non tolluntur sicut tota
pæna temporalis nisi per intensum amoris actum qui quandoque hoc
momento elicitur.

Dubium secundum: an fidelis propter intensum fervorem cum quo
recipit extremam unctionem possit totaliter liberari a purgatorio?
Affirmative, et hoc notandum est: in articulo mortis, ratione
intensi fervoris, actus caritatis potest liberare a tota pæna purgatorii,
præsertim si moribundus cum magno spiritu fidei et amore, seipsum
intime unit cum missis quæ tunc celebrantur, scii, cum oblatione et sa­
crificio Christi, quod continuatur numerice idem quoad substantiam,
modo incruento, in missis.
Ut autem hoc recte et profunde fiat convenit exhortari moribun­
dum, ut faciat, in unione cum perpetua Christi oblatione, sacrificium
vitæ suæ secundum quatuor fines sacrificii, scii, ut det cum Christo vitam
suam in sacrificium adorationis, reparationis, supplicationis, ad obti­
nendam gratiam perseveranti® finalis, et gratiarum actionis pro omnibus

beneficiis acceptis. Sic ratione intensi amoris Dei posset liberari a toto
purgatorio, see. illud Trid. (Denz. 940 e 950), « Sacrificium missæ non
soli prodere sumenti, et pro vivis et defunctis, pro peccatis, poenis, satis­
factionibus et aliis necessitatibus offertur». Ait etiam C. Trid. 799 (de
justif. adulti) « unusquisque recipit justitiam see. mensuram, quam
Spiritus Sanctus partitur singulis prout vult et see. propriam cujusque
dispositionem et cooperationem ». Hoc verum est etiam pro remissione
pænæ temporalis.
S. Th. a. 1 ad 3 dicit quod gratia sacramentalis producitur per ul­
timam unctionem. — Minister est sacerdos et solus ille. Subjectum est
homo graviter ægrotans Hoc sacramentum, non imprimens characterem,
potest reiterari quoties etiam, post reconvalescentiam, fidelis reincidit in
periculum vitæ (Denz. 910).

DE ORDINE
Cf. S. Th., Suppl., q. 34, a. 1, 2; q. 35, a. 1, 2; q. 38, a. 1; q. 40,
a. 4 et 5.
Ordo est sacramentum a Christo institutum, characterem impri­
mens, cujus complementum ultimum est gradus episcopalis, ita ut ad
episcopum tamquam ad ministrum proprium pertineat hoc sacramen­
tum conferre.
Ordo in genere est dispositio see. prius et posterius per respectum
ad aliquod principium; sic loquimur de ordine numerorum, dierum,
saeculorum, de ordine causarum, de ordine civitatis aut regni, et etiam
totius universi. Et ordo dicitur per prius de subordinatione quam de
coordinatione, nam ut dicit S. Th. 1α-Π“<’, q. 100, a. 6 « primum est quod
miles subdatur duci... secundum vero, ut aliis coordinetur ». Sic in ali­
qua diocesi, sacerdotes subordinantur Episcopo, et coordinantur inter
se. Subordinatio ista sacra vocatur hierarchia quæ ex variis gradibus
constat ad unum finem tendentibus, scii, ad sanctificationem animarum
(Suppi., q. 34, a. 2, ad 4).

Ordo est notio analogica, quæ applicatur in diversis generibus re­
rum. Imo in rebus sacris ordo dicitur analogice proprie de tribus : 1 ) de
ipsa sacra hierarchia; 2) de potestate sanctificandi et cultum ex officio
exercendi; 3) de ordinatione seu ritu quo confertur potestas ordinis.
Sic nomen effectus transfertur ad causam scii, ad ordinationem qua
conferuntur diversi gradus ordinis clericalis. Agitur nunc de ordine ut
idem sonat ac ordinatio. C. Trid. contra protestantes (Denz. 959, 963,
966) definivit quod Ordo est verum sacramentum a Christo institutum
quo producitur character seu spiritualis potestas et gratia ad confi­
ciendam Eucharistiam et ad alia sacramenta ministranda vel munia
sacra rite obeunda.
Existentiam Ordinis negant generatim Protestantes, exceptis ritualistis. Contendunt enim omnes fideles vi baptismi sacerdotio instructos
esse, nec egere nisi publica deputatione ut sacerdotale officium exer­
ceant. Ita etiam modernistæ dixerunt sacerdotium esse institutionem
mere ecclesiasticam (Denz. 2050,2054, seq.). Hæc est hæresis proprie
dicta, contra definitionem C. Trid. (Denz. 963) et Conciliorum praece­
dentium v. g. Florentini.

QUANDONAM ORDO INSTITUTUS EST A CHRISTO?

1) Apostoli fuerunt speciatim a Christo electi his verbis: Marc. I,
16-20: «Venite post me, faciam vos fieri piscatorem hominum».
2) Postea Apostoli speciali ritu consecrati sunt et ad specialia
deputati, dum Christus in ultima cœna dedit eis et eorum successoribus
potestatem consecrandi Eucharistiam : « Hoc facite in meam commemo­
rationem» (Luc. XXII, 19; I Cor. XI, 24). Hic textus citatur a C. Trid.
(Denz. 949) ut continens ipsa institutionis verba et hoc est de fide (cf.
Denz. 957 seq. et 963). His verbis Christus Apostolos instituit sacer­
dotes. — Postea eis dedit potestatem remittendi peccata, ut refertur
in Evang. Jo. XX, 22: «Accipite Spiritum Sanctum quorum remiseritis
peccata, remittuntur eis, et quorum retinueritis retenta sunt ».
Insuper sacerdotium sic institutum debet esse, see. voluntatem
Christi, perpetuum, ut perpetuo offeratur sacrificium Eucharisticum, et
ut remitti possint peccata pænitentibus. — Denique ipsi Apostoli alios
ministros instituerunt ritu quodam externo et visibili, scii, impositione
manuum (Act. VI, 6; ΧΙΠ, 3; XIV, 22; I Tim. TV, 14; II Tim. I, 6) ; sic
sacerdotes a ceteris fidelibus discernebantur et his solis competebat
officium regendi Ecclesiam Dei (Act. XX, 28) dispensandi mysteria Dei
(I Cor. IV, 1) et offerendi dona et sacrificia (Hebr. V, 1).
An constet ritum, quo conferebatur hæc spiritualis potestas, esse
vere et proprie sacramentum?
Utique, quia erat: 1° signum sensibile (impositio manuum) ; 2° pro­
ductivum gratiæ; 3° a Christo institutum.
Quod hoc signum sensibile fuerit productivum gratiæ hoc constat
præsertim ex duobus textibus S. Pauli (I Tim. IV, 14) : « Noli negligere
gratiam quæ in te est, quæ data est tibi per prophetiam, cum imposi­
tione manuum presbyterii ». Dicit etiam S. Paulus (Π Tim. I, 6) : « Ad­
moneo te ut ressuscites gratiam Dei, quæ est in te per impositionem
manuum mearum ». Addit S. Paulus (I Tim. V, 22) quod hæc impositio
paucis tantum et caute danda est. Sic jam ex S. Scriptura constat quod
duplex potestas confertur sacerdoti in ordinatione: una in verum
Corpus Christi ad illud consecrandum; altera in Corpus Christi mysti­
cum ad illud pascendum et judicandum in foro interno. — Unde, ut
ait Billuart, quamvis sacerdos ut sic, sit tantum ad sacrificandum, sa­
cerdos tamen novæ legis et prout est a Christo institutus est ad sacri­
ficandum et judicandum, sic est simul sacrificator et judex.
Unde Ecclesia distinguit sacerdotium proprie dictum a sacerdotio
late dicto.
Quoad Traditionem R. de Journel Ench. patr., Index theol. n. 553
seq. ostendit ex variis documentis Patrum quo ordo est verum sacra­
mentum quo distinguuntur clerici a laicis; - quod Episcopatus, presby-

teratus et diaconatus constituunt ordines majores; — subdiaconi sunt
adjutores diaconorum, tardius tantum ab Ecclesia instituti.
Jam sæculo Πο et ΙΠ° Patres clare dicunt aut supponunt ordinem
sacerdotalem, seu sacram hierachiam, a laicis jure divino distingui, et ad
sacram hierarchiam pertinere episcopatum, presbyteratum et diaco­
natum.
Sunt præsertim testimonia S. Clementis Romani, S. Ignatii, Tertul­
liani (cf. Journel). S. Ignatius ad Trallianos, Π, 3 (Journel 48) vocat
diaconos ministros mysteriorum Jesu Christi. Ex his text, constat sa­
cerdotes habere potestatem consecrandi Eucharistiam.
Sæculo IV et V, diserte affirmatur impositione manuum conferri non
solum potestatem consecrandi, sed et gratiam, cf. præsertim S. Chrysost.
de Sacerdotio, ΙΠ, 4, S. Aug. Contra epistolam Parmeniani, 1. Π, c. 13.
Innocentius I aperte docet in ordinatione conferri « plenitudinem Spi­
ritus sancti » Ep. 24 ad Alex. n. 4, P. L., t. 20, c. 550.
Hoc constat etiam ex universali Ecclesiæ praxi, quæ consignatur
in libris liturgicis etiam antiquissimis utriusque Ecclesiæ græcæ et latinæ.

Convenientia hujus sacramenti explicatur a S. Th. Suppi., q. 34, a. 1.
Ad divinam providentiam pertinet ut in societate ecclesiastica sint
duces spirituales qui populum Christianum regant, et qui ritu sacro et
speciali ad hoc deputentur, accipiendo specialem potestatem et gratiam.
Estne de fide episcopatum et presbyteratum ad sacram hierarchiam
pertinere? Est de fide definita in C. Trid. (Denz. 966): « Si quis dixerit in
Ecclesia catholica non esse hierarchiam divina ordinatione institutam
quæ constat ex episcopis, presbyteris et ministris, an. s. ».
Ex hac definitione sequitur etiam ut quid theologice certum quod
diaconatus sit sacramentum, quia inter ministros ad minus numerandi
sunt diaconi.
Constat etiam ex pluribus aliis declarationibus antiquioribus quod
Episcopatus, presbyteratus et diaconatus sunt divinæ institutionis
(cf. Denz. 42, 305, 356, 958, 966) et quod subdiaconatus est etiam ordo
major 45, 153, 305, 958. — Hierarchia continet etiam ordines minores
45,153, 305, 958.
Certum est etiam (licet a quibusdam olim.negatum, ut a Dutando),·
diaconatum esse sacramentum. Hoc constat S. Scriptura (Act. VI, 17;
I Tim. HI, 8-13), nam per impositionem manuum ordinabantur; hoc ap­
paret etiam ex praxi Ecclesiæ semper usitata ordinandi diaconos per
manuum impositionem, et denique in Trid. ut dictum est.
Controvertitur num subdiaconatus et minores ordines habeant ratio­
nem sacramenti, et producant ex opere operato gratiam et characterem.
Multi, præsertim inter modernos, negant quia, ut aiunt, hi ordines
instituti sunt ab Ecclesia in medio sæculi III tanquam partiones dia­
conatus. Hoc constat ex Epistola S. Cornelii papæ ad Fabium (Denz. 45
et longius P. G. XX, 622).

Alii tamen cum S. Th. (Suppl., q. 37, a. 2 ad 2um) putant hos ordi­
nes in fonte suo, seu in diaconatu, esse institutionis divinae, et Christum
reliquisse Ecclesiæ potestatem dividendi diaconatum in varios ordines
inferiores quibus gratia conferri potest. Hæc opinio adhuc a pluribus
consideratur ut probabilior. Illustratur a S. Thoma, Suppi, q. 37, a. 2,
ad 2, et S. Doctor hos ordines considerat ut partes potentiales sacra­
menti Ordinis (cf. Billuart, de Ordine, diss. I, a. 3) sicut dantur partes
potentiales animæ, scii, nutritivum, sensitivum sunt partes animæ in­
tellectiva. Ita etiam sunt pariter partes potentiales alicujus virtutis,
scii, virtutes adjunctæ, quæ ordinantur ad aliquos actus secundarios,
vel materias, quasi non habentes totam potentiam principalis virtutis,
sic veracitas ets pars potentialis justitiæ, cf. IIa-IIae, q. 48, a. 1. Sic
explicata hæc opinio vere probabilior videtur et longius defenditur a
Billuart, loc. cit.
Alia controversia fuit circa episcopatum, scii. An episcopatus et pre­
sbyteratus sint duo ordines et duo sacramenta vere distincta; cf. Suppi,
q. 40, a. 5 et Billuart, de Ordine d. IV, a. 2. — Quidam affirmant dicentes
ab utroque producitur distinctus character. Ita S. Bellarminus, Tournely et recentius Perrone, Hurter. Alii vero scii. S. Th., cum quo citantur
S. Alb., S. Bonav. Scotus, Soto, etc. negant cum aliqua distinctione.
S. Th. Suppi, q. 40, a. 5 dat duas conclusiones:

1" Episcopatus non est ordo, see. quod ordo est sacramentum.
Quia sacramentum ordinis ad Eucharistiam ordinatur (q. 37, a. 2 et 4).
Atqui quoad consecrationem Eucharistiæ, Episcopus non habet potesta­
tem superiorem sacerdote, ergo:

2’ Episcopatus est ordo see. quod ordo est officium respectu
quarumdam actionum sacrarum. Sic enim Episcopus habet potestatem
in actionibus hierarchicis respectu corporis mystici, supra sacerdotem,
ita ut simplex sacerdos non possit in aliqua dioecesi audire confessiones
nisi accipiat facultates ab Episcopo.
Sequitur ex prima conclusione quod consecratio episcopalis non im­
primit characterem.
Thomiste, ut Billuart, hanc opinionem sic explicant: ordo dupli­
citer accipitur: 1° stricte ut sacramentum ordinatum ad Eucharistiam;
2° late, communius, see. quod est officium respectu quarumdam actio­
num sacrarum. Item Episcopatus potest sumi dupliciter: 1“ adæquate
sec. omnem potestatem quam importat, scii, consecrandi, absolvendi,
ordinandi, confirmandi et gubernandi; 2° inadæquate pro eo quod addit
simplici sacerdotio, scii, pro potestate tantum ordinandi, confirmandi
et gubernandi.
Et concludunt:

1' Episcopatus adæquate sumptus vere est ordo stricte sumptus
seu sacramentum ordinis, quia essentialiter importat sac rdotium

quod est certe sacramentum. Hoc ab omnibus admittitur et sic C. Trid.
dicit quod Episcopatus et presbyteratus ad sacram liierarchiam per­
tinent.
2° Episcopatus inadequate sumptus pro eo quod addit simplici
sacerdotio probabilius non est ordo stricte sumptus seu sacramentum
ordinis, nec proinde ordo distinctus a sacerdotio, sed est ejus extensio
et perfectissimum complementum.

Ratio hujus secundæ conclusionis est:
1° quod C. Trid. (Denz. 958) recensendo ordines, septem tantum
numerat, omisso episcopatu. Atqui si episcopatus esset ordo distinctus
a sacerdotio non essent solum septem ordines, sed octo.
2° ratio theologica ea est quæ jam data a S. Th. Suppi., q. 37, a. 2:
Episcopatus non dicit specialem habitudinem ad Eucharistiam conse­
crandam, non enim potest Episcopus magis consecrare quam simplex
sacerdos. Distinctio autem ordinum accipitur see. habitudinem ad
Eucharistiam consecrandam aut ad aliquod ministerium ordinatum ad
sacramentum Eucharistiæ, quæ est finis cœterorum et sacramentum
sacramentorum.
Unde Episcopatus non potest esse nisi complementum sacerdotii,
quo scii, fit potens alios ad Eucharistiæ ministerium ordinare.
Confirm. Alioquin si Episcopatus esset ordo proprie dictus, distinc­
tus a sacerdotio, esset illi inferior, nam potestas consecrandi Corpus
Christi est longe excellentior quam potestas consecrandi sacerdotes et
calices. Potestas in Corpus Christi naturale, quam confert sacerdotium
longe præstat potestati in Corpus Christi mysticum quam confert
Episcopatus.
Objicitur. Episcopatus continet sacerdotium, sicut sacerdotium dia­
conatum. Atqui hi duo ultimi ordines sunt distincti. Ergo pariter.

Resp. nego paritatem, episcopatus enim continet sacerdotium non
solum eminenter virtualiter, sed eminenter formaliter ita ut non possit
esse episcopus sine sacerdotio; sic ille qui non est sacerdos non potest
valide fieri Episcopus, dum ille qui non est diaconus (sed solum subdiaconus) potest valide fieri sacerdos.
Alia obj. Consecratio episcopalis confert characterem specialem,
quia dat specialem spiritualem potestatem ad ordinandum et confir­
mandum.
Respondetur: Ad hoc sufficit quod episcopatus sit complementum
intrinsecum sacramenti ordinis; sic per consecrationem episcopalem non
confertur specialis character, sed extenditur character sacerdotalis, per
realem et physicum modum ad ministeria ulteriora, sicut in ordinatione
presbyteri character sacerdotalis ad consecrandum extenditur ad absol­
vendum, quando dicitur: « Accipe Spiritum sanctum, quorum remiseris

peccata, etc... ». — Et sufficit quod episcopatus sit complementum intrin­
secum sacerdotii, ut conferat gratiam, sicut satisfactio sacramentalis
post absolutionem.
Unde probabilius episcopatus non est ordo stricte dictus nec sacra­
mentum distinctum a sacerdotio, sed ejus extensio et perfectissimum
complementum.

DE MATERIA ET FORMA SACRAMENTI ORDINIS

Cf. S. Thomam Suppi., q. 34, a. 4 et 5, et q. 37, a. 5.
Status quœstionis. Non sine difficultate est hæc quæstio, quæ fuit
disputata sæculo ΧΙΠ, et etiam nunc remanet controversia. In S. Scrip­
tura Π Tim. I, 6, non alia materia Ordinis datur nisi manuum impositio
et per novem priora sæcula sola manuum impositio fuit adhibita ut
materia in utraque Ecclesia. A sæculo decimo, porrectio intrument.orum,
scii, calicis et patenæ pro sacerdotibus, traditio Evangelii pro diaconis,
in Ecclesia Latina, non autem in Græca, usurpata fuit. Quæritur ergo:
quænam est materia essentialis?

Varice sententice. Sunt tres præcipuæ: duæ extremæ aa invicem
oppositæ et inter eas tertia quæ illustratur a superiori principio:

l.° Sententia: Sola impositio manuum est materia essentialis. quia
ipsa sola fuit adhibita per novem sæcula tum in Oriente tum in Occi­
dente; proinde porrectio instrumentorum est solum ritus ecclesiasticus,
sæculo X° introductus ad clarius designandam potestatem ordinatione
collatam.
Ita docuerunt S. Bonaventura, Durandus, S. Alphonsus, Franzelin,
Palmieri, Pesch, Gasparri, fere omnes recentes theologi, canonistæ et liturgistæ.
Sed pro ista sententia magna difficultas est, quæ oritur ex ejus
oppositione ad Decretum Concilii Florentini pro Armenis, ut statim
dicendum est.
2? Sententia: Sola traditio vel porrectio instrumentorum est materia
essentialis Ordinis. Ita Capreolus, Dominicus Soto, Vasquez, Gonet etc.
Hi invocant Concilium Florentinum (Denz. 701) in quo dicitur, in De­
creto pro Armenis: « Sextum Sacramentum est ordinis, cujus materia
est illud, per cujus traditionem confertur ordo: sicut presbyteratus tra­
ditur per calicis cum vino et patenæ cum pane porrectionem ».
Defensores hujusce secundæ sententiæ dicunt contra præcedentes:
in hoc textu non agitur de materia accessoria vel accidentali, quia ibidem
C. Florentinum assignat essentialem materiam et formam aliorum sacra­
mentorum.

Recenter defensores prima sententiæ responderunt: hoc Decretum
ad Armenos in Cone. Flor, est solum instructio practica accessoria, alioquin esset error historicus in ipso Concilio k
E contrario plures ostenderunt hoc Decretum Cone. Flor, esse pro­
prie actum Concilii œcumenici et habere auctoritatem non solum disci­
plinarem, sed vere dogmaticam 2. Hoc patet ex ipsis verbis initii
hujusce decreti: «Ecclesiasticorum sacramentorum veritatem pro ipso­
rum Armenorum tam prœsentium quam futurorum faciliore doctrina
sub hac brevissima redigimus formula ».
Unde proponitur doctrina vera pro omni tempore, quamvis non sit
solemnis definitio.
Hoc non satis consideraverunt defensores primæ sententiæ; pro­
blema enim considerandum est non solum sub aspectu historico, sed
etiam sub aspectu dogmatico, de valore decreti dogmatici alicujus
Concilii œcumenici.
Sed remanet magna difficultas pro secunda sententia, scii, sola im­
positio manuum fuit in usu per novem priora sæcula et sola adhibetur
nunc in Ecclesia græca et de ea loquuntur S. Scriptura et C. Trid.
(Denz. 910).

3.12Sententia: In sacramento Ordinis est, in Ecclesia latina, duplex
materia partialis, scii, porrectio instrumentorum et tertia impositio
manuum, et duplex- forma partialis correlativa, sicut per ordinationem
sacerdotalem confertur duplex potestas, scii, consecrandi et absolvendi; apud Græcos tamen materia et forma presbyteratus est sola impositio
manuum cum his verbis: « divina gratia etc. ».
Ita Petrus Soto, Estius, Bellarminus, Lugo, Billuart. Citatur
S. Thomas in favorem hujusce sententiæ, comparando diversos ejus
textus. In Suppi., q. 37, a. 5, dicit: « quia principalis actus sacerdotis
est consecrare corpus et sanguinem Christi, ideo in ipsa datione calicis
sub forma verborum determinata character sacerdotalis imprimitur ».
Et in ΙΙΓ, q. 84, a. 4, S. Thomas ait: « Impositio manuum in sacramentis
Ecclesiæ fit ad significandum aliquem copiosum gratiæ effectum.... et ideo
fit in sacramento ordinis in quo confertur quædam excellentia potestatis
in divinis mysteriis, unde et Π Tim., I, 6, dicitur: « Resuscites gratiam
Dei, quæ est in te per impositionem manuum mearum ». - Secundum
plures defensores hujusce tertiæ sententiæ per porrectionem instrumento­
rum confertur potestas consecrandi corpus Christi verum, et per impo­
sitionem manuum potestas absolvendi.
1 Card. Van
n. 459 ss., 481.
2 Ita J. de
150-162, 195-215.
1408-1424. — E.
nitentia, n. 506.

Rossum, De essentia sacramenti Ordinis. Friburgi Bresg.. 1914.

Guibert. Bulletin de littérature ecclésiastique, 1919, p. 81-95,
— Galtiek, Diet, théol. cath., art. Imposition des mains, col.
Hucon, Tr. dogm. de Pænitentia, 1927, p. 701. — Herve de Poe­

Hæc tertia sententia videtur probabillior, quia Scriptura requirit
impositionem manuum, ita etiam C. Trid. (Denz. 910, 959), et C. Flor,
videtur assignare porrectionem instrumentorum ut etiam necessariam
apud Latinos. Remanet tamen difficultas ex hoc quod in Ecclesia græca
non adhibetur traditio instrumentorum, nec olim fuit adhibita in Ec­
clesia latina.
Principium solutionis, ut explicant Billuart, et recentius Card.
Billot, Hugon, Hervé, est quod Christus non instituit materiam hujus
sacramenti determinando quasi In specie hanc vel illam rem esse mate­
riam, sed determinando tantum quasi in genere conferendum esse per
aliquod signum sensibile quod foret significativum potestatis traditæ.
Hoc sufficit ad institutionem sacramenti a Christo, nam quodlibet sacra­
mentum proprie « specificatur » per effectum ad quem essentialiter or­
dinatur. Unde Christus reliquit Ecclesiæ, sicut pro confirmatione, ulti­
mam determinationem materiæ sacramenti Ordinis.
Sic Ecclesia determinavit pro Latinis quod porrectio instrumento­
rum cum forma correlativa esset signum legitimum potestatis conse­
crandi, et impositio manuum cum forma correspondente signum legi­
timum potestatis absolvendi. Determinavit etiam quod pro Græcis impo­
sitio manuum cum forma correlativa esset signum legitimum utriusque
potestatis. Consequenter Græcus ordinatus ritu Latinorum, aut Latinus
ritu Græcorum sine dispensatione Summi Pontificis, invalide ordinaretur.
Ad difficultatem autem quod materia essentialis sacramenti debet
esse semper et ubique eadem respondetur: Debet esse eadem formaliter
in ratione signi sensibilis, ut a Christo instituta ad talem effectum pro­
ducendum, conc.; eadem materialiteer, in ratione rei, nego. Unde sufficit
quod Christus voluerit instituere aliquod signum ad talem effectum spe­
cificum producendum, et reliquit Ecclesiæ potestatem determinandi ma­
terialiter hoc signum ad prædictum effectum significandum et efficiendum.
DE EFFECTIBUS SACRAMENTI ORDINIS

Sunt duo effectus (Suppi, q. 35).

1" Augmentum gratiæ habitualis, cum quo connectitur jus ad
gratias actuales suo tempore concedendas ad sanctam celebrationem
missæ, et ad digne ac sancte exercendum ministerium animarum, imo
ad sanctius semper exercenda omnia opera vitæ sacerdotalis; quia hic
etiam debet esse progressus, prout, præsertim pro sacerdote, perfectio
caritatis cadit sub supremo præcepto ut finis ad quem omnes tendere
debent, unusquisque see. suam conditionem, et ideo magis sacerdos
quam alii.
Unde S. Th. dicit Suppi., q. 35, a. 1, ad 3: « ad idoneam exeeutionem
ordinum non sufficit bonitas qualiscumque, sed requiritur bonitas
excellens... » cf. S. Paulum, Π Tim., I, 6 et C. Trid. (Denz. 960).

Item S. Th. dicit IIa-IIae, q. 184, a. 8 c. in fine: sacerdos etiam non
religiosus debet habere majorem sanctitatem quam religiosus conversus,
« quia per sacrum ordinem deputatur ad dignissima ministeria, quibus
ipsi Christo servitur in sacramento altaris, ad quod requiritur major
sanctitas interior quam requirat etiam status religiosus ». Item Suppi.,
q. 36, a. 1.
Unde anima sacerdotalis debet crescere de die in diem in sanctitate
ut sanctius exerceat omnia opera vitæ sacerdotalis. In exordio Eccle­
siæ gratiæ gratis datæ sæpe sacram ordinationem comitabantur, v. g.
donum linguarum, donum miraculorum, spiritus prophetiæ ut constat
ex Act. Ap. et I Tim. IV, 14: « noli negligere gratiam quæ in te est,
quæ data est tibi per prophetiam, cum impositione manuum presby­
terii ».
Hodie autem raro hæc privilegia conceduntur, dantur tamen, ut
constat ex precibus quæ in Pontificali reperiuntur, auxilia quibus ordi­
nati magis idonei efficiantur acquisitioni sacræ doctrinæ et administra­
tion! rerum spiritualium, dummodo faciant quod in se est.
Alius effectus est character (Suppi., q. 35, a. 2) Est de fide sec. C.
Trid. (Denz. 964) « per sacram ordinationem imprimi characterem ».
Hujusmodi character saltem in duobus ordinibus imprimitur scii, in
presbyteratu et diaconatu; de aliis autem controvertitur, cum dubitetur
num ordines infra diaconatum sint sacramenta, et de episcopatu an sit
ordo distinctus a sacerdotio.
.Juxta probabiliorem sententiam character sacerdotalis non est aliud
quam ipsa potestas ordinis animæ intime et indelibiliter inhærens, circa
Corpus Christi in Eucharistia, et circa Corpus mysticum, per sacramen­
torum administrationem et verbi divini prædicationem. Propter cha­
racterem ordinatio nequit reiterari.
Quisnam est minister ordinarius sacramenti Ordinis? — De fide
est see. Trid. (Denz. 967) quod est Episcopus. — Sic nullibi legitur quod
in Ecclesia olim, etiam tempore persecutionis, cum urgeret necessitas,
simplices presbyteri ordinaverint alios sacerdotes.
Hinc colligitur Episcopum, vi suæ ordinationis episcopalis, etiamsi
fuerit hæreticus aut schismaticus, potestatem habere omnes ordines
valide conferendi, dum modo servet essentialia sacramenti et habeat
intentionem faciendi id quod facit Ecclesia.
Ut S. Thomas ostendit (Suppi., q. 38, a. 2), etiam ordinatio facta ab
Episcopo hæretico vel simoniaco est valida, dum serventur essentialia
formæ et materiæ et adhuc velit facere id quod facit Ecclesia. Ita
S. Bonav. contra antiquum errorem.
Ideo ordinationes anglicanæ, non ex defectu potestatis in ministris
declaratæ sunt nullæ, sed ex defectu formæ et intentionis (Denz.
1963 sq.).
Notandum est quod presbyteri, cum delegatione S. Pontificis, pos­
sunt esse ministri extraordinarii ordinum minorum et subdiaconatus.
Ita abbates regulares sui subditis ordines minores conferunt.

Subjectum sacramenti Ordinis non potest esse, jure divino, nisi
homo viator, baptizatus, sexus masculini. Mulieres sunt prorsus inca­
paces, see. illud S. Pauli: I Tim. Π, 11-12: «Mulier in silentio discat
cum omni subjectione. Docere autem mulieri non permitto ». S. Magda­
lena annuntiavit quidem Apostolis factum resurrectionis, sed non doctri­
nam. Sacerdotium femineum semper habitum est in Ecclesia ut pagana
impietas.
De altitudine sacerdotii, cf. præsertim S. Chrysostomum de Sacer­
dotio. Secreta cordis, abscondita pro ipsis angelis, sacerdoti revelantur
in confessione, ad absolutionem accipiendam; sic sacerdos vere est alter
Christus sive celebrando missam sive exercendo ministerium animarum.

DE MATRIMONIO
BREVISSIMUM COMPENDIUM DOCTRINÆ DOGMATICÆ

1° De essentia matrimonii, ut est contractus et ut est sacramentum;
2° De origine seu institutione matrimonii; 3° De ejus indissolubilitate.
1." De essentia matrimonii: Matrimonium est essentialiter conso­
ciatio viri et mulieris, quæ a Christo elevata est ad dignitatem veri sa­
cramenti. Ipse contractus matrimonialis elevatus est a Christo ad digni­
tatem sacramenti inter baptizatos, ita ut ipse contractus sit sacra­
mentum. Hæc est doctrina Ecclesiæ cf. Denz. 144, 702, 969, 971, 1854.
Matrimonium igitur potest considerari 1° ut contractus, sicut fuit
ab initio, 2° ut sacramentum, sicut in nova lege.

A. Matrimonium ut contractus. Secundum Codicem Juris can. (can.
1081, η. 2): « consensus matrimonialis est actus voluntatis quo utraque
pars tradit et acceptat jus in corpus, perpetuum et exclusivum, in ordine
ad actus per se aptos ad prolis generationem » et consequenter ad ejus
educationem et ad vitæ communis consortium. Hæc est definitio matri­
monii ut est contractus. Ideo matrimonium est impossibile inter per­
sonas quæ non sunt aptæ ad generandum.
Unde, ut dicitur in Codice, can. 1013: « Matrimonii finis primarius
est procreatio atque educatio prolis; secundarius mutuum adjutorium
et remedium concupiscentiæ. - Essentiales autem matrimonii proprietates
sunt unitas et indissolubilitas, quæ in matrimonio Christiano obtinent
peculiarem firmitatem ratione sacramenti » cf. S. Thomam Ia-Ha« q. 102,
5, ad 3 et Ha Hæ q. 154, 2: Matrimonium jam de lege naturæ est indis­
solubile !.
B. Matrimonium ut sacramentum definitur: Sacramentum novæ
legis, in ipso consensu reciproco contrahentium legitime præstito con1 Dicit S. Thomas Ia-IIæ. q. 102, a. 5, ad 3um: «Matrimonium fuit quidem
in veteri lege, prout erat in officium naturæ, non autem prout est sacramentum
conjunctionis Christi et Ecclesiæ, quæ nondum erat facta. Unde et in veteri
lege dabatur libellus repudii, quod est contra rationem sacramenti », Et II'-I1»,
q. 154, a. 2: «Manifestum est quod ad educationem hominis non solum requi­
ritur cura ' matris, a qua nutritur, sed multo magis cura patris, a quo est
instruendus et defendendus et in bonis tam interioribus quam exterioribus pro­
movendus. Et ideo contra naturam hominis est quod utatur vago concubitu...
Ideo matrimonium dicitur esse de jure naturali ». Sed ut apparet ex his quæ
dicta sunt Ι*-ΙΙ®, q. 102, a. 5, ad 3, indissolubilitas est de prima intentione ma­
trimonii ut est sacramentum, et de secunda intentione matrimonii ut est in
officium naturæ; hæc enim indissolubilitae non est de primariis conclusionibus
juris naturæ, sed de secundariis.

sistens, quo gratia conjugibus confertur ad matrimonii officia rite
adimplenda.
Unde invalidatur matrimonium conditione contra ejus substantiam
adjecta, v. g. « contraho tecum si generationem prolis evites, vel donec
inveniam aliam honore vel facultatibus digniorem, aut si pro quæstu
adulterandam te tradas » (Denz. 146; Codex, can. 1092).
Forma hujus sacramenti non est benedictio nuptialis (Denz. 1766)
sed est ipse et solus consensus expressus, qui regulariter fit verbis de
præsenti, sed potest fieri signis (Denz. 334, 397, 404, 702, 1766, Codex.,
can. 1081, 1086 n. 1, 1088, n. 2 verso.
Materia sacramenti matrimonii est etiam ipse consensus, quatenus
reciprocam corporum traditionem exprimit.
Ministri hujus sacramenti sunt ipsi contrahentes, cf. S. Thomam
Suppi, q. 45, a. 5: « Consensus expressus per· verba de præsenti, inter
personas legitimas ad contrahendum, matrimonium facit...; alia autem
omnia sunt de solemnitate sacramenti... Et ideo sacerdotis benedictio
non requiritur in matrimonio, quasi de essentia sacramenti ». Idem do­
cuerunt S. Bonaventura IV Sent., d. 28, q. 5, aliique theologi usque ad
sæculum XVI. Et Cone. Trid. (Denz. 990) declaravit rata et vera fuisse
matrimonia clandestina, id est absque præsentia sacerdotis contracta,
quamdiu Ecclesia ea irrita non fecit. Ratio est quia ipse contractus ma­
trimonialis inter Christianos elevatus est ad dignitatem sacramenti.
Matrimonium Christianum est vel ratum, vel consummatum (Denz.
976). Effectus hujusce sacramenti est gratia unionem maritalem sancti­
ficans (Denz. 969 sqq.) — Sic enim ad procreationem et educationem
prolis uniuntur conjuges vinculo indissolubili; obligationes eorum sunt
adeo graves ut non raro requirant non communem, sed heroicam vir­
tutem ad quam requiritur gratia.
2.” De origine matrimonii. Matrimonium ut contractus institutum est
tum a jure naturali ad’propagationem generis humani, tum a voluntate
positiva Dei expressa in Genesi, I, 27 : « Masculum et feminam creavit
eos Dominus. Benediaitque illis et ait: Crescite et multiplicamini et
replete terram ».
Item legitur in Genesi, Π, 18 : « Dixit Dominus Deus: Non est
bonum esse hominem solum: Faciamus ei adjutorium simile sibi...
Diadique A.dam: Hoc nunc, os ex ossibus meis et caro ex came mea...
Quamobrem relinquet homo patrem suum et matrem, et adhaerebit
uxori suœ, et erunt duo in came una ».
Matrimonium autem ut sacramentum est a Jesu Christo institutum
et confert gratiam, ut declaratur et explicatur a Cone. Trid. (Denz.
969-971). Concilium citat verba Domini Math., XIX, 4-9, dum respondit
ad pharisæos dicentes: Si licet homini dimittere uxorem suam, qua­
cumque ex causa ? Respondens Jesus ait eis : « Non legistis quia qui fecit
hominem ab initio, masculum et feminam fecit eos, et dixit: Propter
hoc dimittet homo patrem et matrem et adhærebit uxori suæ, et erunt

duo in carne una? Itaque jam non sunt duo, sed una caro. Quod ergo
Deus conjunxit home non separet. Dicunt illi: Quid ergo Moyses man­
davit dare libellum repudii et dimittere? Ait illis: Quoniam Moyses ad
duritiam cordis vestri permisit vobis dimittere uxores vestras; db initio
autem non fuit sic ».
Cone. Trid. ibid citat etiam verba S. Pauli : « Viri diligite uxores
vestras, sicut Christus dilexit Ecclesiam et se ipsum tradidit pro ea.
...Sacramentum hoc magnum est; ego autem dico in Christo et in Ec­
clesia ». Ephes., V, 25-33.
Ex hoc sequuntu. essentiales proprietates matrimonii: unitas ex
lege divina excludens tum polyandriam, tum polygyniam (Denz. 408,
465, 969, 972), et indissolubilitas. Denz. 250, 395, 424, 702, 969 sq. 975.

3." De indissolubilitate vinculi matrimonialis. Hoc vinculum inter co­
njuges enascitur ex valido matrimonio et est ex natura sua perpetuum
et exclusivum, ita ut in matrimonio rato et consumato inter baptizatos nullo modo solvi possit (Denz. 406, 702, 969, 975, 977, 1470,
Codex 1118); nulla humana potestate, nullaque causa præter quam morte
dissolvitur (Codex, ibid.).
Attamen matrimonium ratum, sed non consummatum, inter baptizatos, vel inter partem baptizatam et partem non baptizatam, dissolvitur
per sollemnem professionem religiosam et dissolvi potest per dispensa­
tionem Sedis Apostolicæ. Codex, 1119.
Legitimum denique inter non baptizatos matrimonium, licet con­
summatum, solvitur in favorem fidei ex privilegio Paulino (I Cor., VH
12-15) cum conjux conversus, renuente altero pacifice cohabitare, novum
init matrimonium (cf. Cod. 1120).
Doctrina de indissolubilitate matrimonii sic definitur a Cone. Trid.
(Denz. 853) « Si quis dixerit Ecclesiam errare, cum docuit et docet, juxta
evangelicam et apostolicam doctrinam, propter adulterium alterius conjugum matrimonii vinculum non posse dissolvi; et utrumque, vel etiam
innocentem, qui causam adulterio non dedit, non posse, altero conjuge
vivente, aliud matrimonium contrahere; mcecharique eum qui, dimissa
adultera, aliam duxerit, et eam quæ, dimisso adultero, alii nupserit;
A. S. ».
Hæc doctrina fundatur in his verbis Domini: « Omnis qui dimittit
uxorem suam, et alteram ducit, moechatur; et qui dimissam a viro ducit,
moechatur » Luc. XVI, 18; Item Marc., X, 11-12, cf. Matth., V 32. - Item
S. Paulus I Cor., VH, 10, dicit: « Iis autem qui matrimonio juncti sunt,
præcipio non ego, sed Dominus, uxorem a viro non discedere; quod si
discesserit, manere innuptam, aut viro suo reconciliari. Et vir uxorem
non dimittat ».
Certum est insuper Patres, tribus proribus sæculis, ore unanimi do­
cere matrimonium Christianum esse indissolubile, etiam in casu adulterii.
Ita Hermas, S. Justinus, Athenagoras, Clemens Alexandrinus et alii
multi i.
i Cf. Roubt
«. 572, 573, 574.

Objiuciuntur verba Domini apud Matth., XIX, 8: « Quicumque dimi­
serit uxorem suam nisi ob fornicationem et aliam duxerit, mcechatur:
et qui dimissam duxerit, mcechatur », Ex his verbis protestantes inferre
volunt in casu adulterii matrimoniale vinculum solvi posse.
Respondet sanctus Thomas ad hanc difficultatem in Suppi., q. 62,
a. 5, ad 4um : « exceptio illa, quæ est in verbis Domini, refertur ad dimis­
sionem uxoris. Et ideo objectio ex falso intellectu procedit », scii, male
infertur: « si causa fornicationis dimissa uxore, (vir) aliam duxerit, non
mcechatur, et ita erit verum matrimonium ». Id est: verba « nisi ob for­
nicationem » referuntur ad præcedentia verba « dimiserit uxorem » non
autem ad sequentia; nam statim postea dicitur «et qui dimissam duxerit,
mcechatur »; id est, etiam pro uxore ob fornicationem dimissa seu sepa­
rata vel repudiata remanet vinculum matrimonii, est separata, sed non
Ubera. Pariter dicit S. Thomas in Matth., V, 32:« Quod si (vir) ipsam
dimittat ob causam fornicationis, ut dicit Augustinus, ipse non facit eam
moechani, sed ipsa cujus est reatus. Nec dimittens sic potest illa vivente
aliam ducere, ut tangitur I Cor. VII, 10 » (cf. S. Thomam in Matth.,
XIX, 9).
Ita communiter exegetæ catholici dicunt: Pharisæi Christum in­
terrogaverunt de sola dimissione, nam inter se disputabant utrum liceret
dimittere uxorem propter quamlibet causam, an propter adulterium
tantum. Christus autem respondet ob solam fornicationem seu adulte­
rium uxorem dimitti posse, et insuper quia volebat divortium a vinculo
abolere (quod Moyses ad duritiam cordis permiserat, sed ab initio non
fuit sic, ut dicitur Matth. XIX, 8), addit non licere etiam in hoc casu for­
nicationis, dimissam uxorem ducere, sub poena adulterii. Dicitur enim « et
qui dimissam duxerit, mcechatur »
In hoc apparet altitudo matrimonii Christiani, de quo dicit S. Paulus,
Ephes., V, 32: « Sacramentum hoc magnum est, ego autem dico in
Christo et in Ecclesia ». Imo dicit ibidem: « Viri diligite uxores vestras,
sicut et Christus dilexit Ecclesiam et seipsum tradidit pro ea ». Circa
quod dicit S. Thomas (in Ep. ad Eph., V, 25): « certe ex amore quem
habet vir ad uxorem magis caste vivit et pacifice uterque se habet », sic
sese diligunt propter Deum, et sese mutuo adjuvant in tempore ut ad
æternam beatitudinem perveniant.
1 Cf. Fillion, Evangile selon St. Mattieu, XIX, 9. M. J. Lagrange, Ev.
selon St. Matthieu, 1923, p. 103-106, 366-370; Diet, théol. oath. art. Mariage,
col. 2058, ubi dicitur: «1“ Les passages parallèles affirment l’indissolubilité sans
restriction et il sont formels... 2° Mais même dans le texte de Saint Matthieu,
l’indissolubilité absolue s’impose... si l’on voit l’ensemble et le contexte... Jésus
veut supprimer la tolérance accordée par Moïse à cause de la dureté de cœur
des Juifs, il abolit le libellum repudii... 3° C’est d’ailleurs dans ce sens qu’on a
compris la pensée de Jésus. Saint Paul, qui attribue «au Seigneur» la loi du
mariage indissoluble, ne connaît pas de restriction (I Cor., VU. 10) et de même
l'Egliso primitive ».

COMPLEMENTUM :
DE REVIVISCENTIA SACRAMENTORUM
An sacramentum valide susceptum, sed propter indispositionem
subjecti infructuosum quoad gratiam, (vg. deficiente attritioni super­
natural!) reviviscat quoad gratiam, recedente obice. Respondetur affir­
mative pro sacramentis quæ non possunt reiterari et quæ producunt
characterem: remanent enim aliquo modo ea charactere, quem Deus
elevat ut, recedente fictione, producant gratiam. Cf. S. Thoman pro
Baptismo. ΠΙ" q. 69, a 10 - et Commentatores ejus.
Certum est quod baptismus valide susceptus ab adulto cum fictione
(v. g. quia deest attritio supernaturalis, quam hic adultus existimat
habere) reviviscit recedente fictione. Dicit S. Augustinus, De baptismo,
1. ΙΠ, c. 13 : « Tunc incipit valere baptismus ad dimittenda peccata,
cum ad Ecclesiæ pacem venerint, ut vere dimissa non retineantur »
Item S. Thomas ΠΙΛ q. 69, a 10.
Ratio Theologica est, quia peccatum originale non potest remitti
nisi per bantismum aut ejus votum. Atqui non per novum baptismum,
aut novi baptismi votum, quia baptismus, semel valide susceptus, re­
novari nequit. Ergo baptismus reviviscit quoad gratiam, charactere
valide suscepto. Alioquin non satis esset provisum humanæ fragilitati.
Conditio requisita ad reviviscentiam est attritio, vel si fuerit pec­
catum mortale, attritio simul cum sacramento pœnitentiæ. Tunc pec­
catum originale et peccata commissa ante baptismum remittuntur per
hanc reviviscentiam baptismi, et peccata commissa post baptismum,
aut in ipsa susceptione baptismi, remittuntur per veram pœnitentiam.
Modus quo reviviscit baptimus quoad gratiam est per characterem
jam valide susceptum, quem Deus elevat ut, recedente fictione, gra­
tiam producat.
De Ordine et Confirmatione communiter admittitur reviviscentia,
ne privetur homo gratiis sacramentalibus quae tantum valent ad obbligationes proprii status adimplendas. - Conditio requisita ad revivi­
scentiam est attritio, si fuerit obex mere negativus seu involuntarius,
vel contritio aul attritio cum sacramento poenitentiae, si fuerit obex
positivus.
Modus autem reviviscentia est per characterem, sicut pro baptismo.
Matrimonium et Extrema Unctio probabilius reviviscunt, juxta
multos theologos, quia gratia horum sacramentorum est magni mo­
menti in salutis negotio, nec potest aliter recuperari, scilicet pro ma­
trimonio cum eadem persona, et pro extrema unctione in eadem aegri­
tudine.

Conditio autem est attritio vel contritio prout jam explicatum est.
Modus, juxta plures theologos, ut Joannem a S. Thoma, Hugon, etc.
sic explicatur: « probabile est quod hæc sacramenta, que non impri­
munt characterem, relinquunt in voluntate determinationem qua vo­
luntas se subjecit sacramento, et recedente fictione, Deus elevat hanc
determinationem ad producendam gratiam (quam sacramentum produ­
ceret), et hoc physice aut saltem moraliter.
De Pænitentia, non videtur ponenda questio, et minus probabile
est quod reviviscat, quia gratia potest recuperari per novam absolutio­
nem. Insuper rarissime evenit ut valide et non fructuose recipiatur.
Quoad Eucharistiam, juxta communem sententiam, non reviviscit;
quia nulla est specialis necessitas reviviscentiæ, cum hoc sacramen­
tum iterum recipi possit. Insuper inconveniens videtur quod ille qui
sacrilege communionem suscipit, postea fructus hujus communionis
recipiat, nisi forte removeatur obex antequam sacræ species consu­
mantur. Attamen Cajetanus admittit reviviscentiam Eucharistiæ.
De gradu quo confertur gratia, quando sacramenta reviviscunt, di­
sputatur, sed juxta principia thomistica, proportionatur gratia gradui
dispositionis qua removetur obex. Cf. Salmanticences, Disp. IV,
dub. vm.

EPII.OGUS
DE GRATIIS SACRAMENTALIBUS
ET DE PERFECTIONE CHRISTIANA.

Perfectio Christiana specialiter consistit in caritate et principa­
liter est in adimpletione praeceptorum dilectionis Dei et proximi 1. Ita
perfectio caritatis cadit sub praecepto supremo, non quidem ut materia,
seu ut res statim adimplenda, sed ut finis ad quem omnes tendere
debent, unusquisque secundum suam conditionem, hic in statu matri­
monii, alter in statu religioso, tertius in vita sacerdotali in saeculo.
Unusquisque quidem aspirare debet ad perfecte diligendum Deum « ex
toto corde, ex tota anima, ex omnibus viribus, ex tota mente, et proxi­
mum sicut seipsum ». Hoc est praeceptum, et omnes debent etiam ten­
dere ad vitam æternam, seu ad perfectionem patriae 2. Viator enim debet
progredi usque ad itineris terminum.
Gratiæ autem sacramentales septem sacramentorum valde juvant
ad hanc perfectionem consequendam. Gratia sacramentalis, ut supra
dictum est, addit gratiæ habituali seu « gratiæ virtutum et donorum »
modalitatem quamdam, quæ est velut lineamentum nostræ physionomiæ
spiritualis et quæ augetur simul cum gratia habituali cujus est modus s.
Dum enim character sacramentalis, ordinatus ad validitatem actuum
correlativorum, non augetur, gratia sacramentalis ordinata ad hoc quod
actus correlativi sancte, imo semper sanctius adimpleantur, ut convenit
viatori qui ad Deum appropinquat, hæc gratia sacramentalis, inquam,
augetur cum gratia habituali, cum caritate, aliisque virtutibus et donis.
Item hæc gratia simul dat quoddam jus ad gratias actuales semper
novas, imo semper altiores accipiendas ad perveniendum ad perfectionem,
quæ cadit ut finis sub supremo præcepto. « Deus enim impossibilia non
jubet, sed jubendo monet facere quod possis et postulare quod non
possis » ut dicit S. Augustinus et affirmatur in Concilio Tridentino
(Denz. 804).
Si autem Christianus non resistit gratiæ actuali sufficienti, accipit
gratiam actualem efficacem, quâ effective ad prædictam perfectionem
tendit.
Hoc melius apparet considerando gradationem gratiarum sacramentalium septem sacramentorum.
1 IP-II», q. 184, a. 1, 2, 3.
2 Ibid., a. 3, ad 2.
3 IU*, q. 62, a. 2.

Baptismus enim est spiritualis regeneratio contra carentiam vitæ
spiritualis. Tunc baptizatus incorporatur Christo ut membrum ejus et
accipit cum gratia sanctificante omnes virtutes infusas et dona, cum
modalitate gratiæ baptismalis quæ est proprie Christiana, scii, depen­
dens proprie a meritis Christi redemptoris, quod non verificabatur in
gratia habituali Adæ innocentis aut Angelorum qui non fuerunt re­
dempti. — Sic « de plenitudine Christi non omnes accepimus ». Baptizati
illuminantur a Christo ad cognitionem veritatis et fecundantur ab eo
ad bona opera exercenda.
Confirmatio deinde datur ad robur contra infirmitatem animæ, sic
promovetur Christianus spiritualiter ad ætatem perfectam, ut vere sit
miles Christi.
Pænitentia, post peccatum, restituit sanitatem spiritualem amis­
sam; ex prima sui institutione respicit præteritum, sed ex consequenti,
ut medicina præservans, respicit futurum; quandoque pænitens resurgit
cum minori gradu caritatis, quandoque in æquali et quandoque in majori,
secundum fervorem suæ contritionis x.
Matrimonium juvat ad familiam constituendam et sanctificandam,
confert gratiam adjuvantem ad actus vitæ conjugalis Christiane adim­
plendos, scii, ad debitam procreationem et educationem puerorum se­
cundum legem Christianam et ad consortium conjugale inviolabiliter
servandum usque ad mortem, ut vere disponat ad consecutionem vitæ
æternæ.
Ordo autem constituit sacerdotem ad sacrificium publicum offe­
rendum et ad absolvendos peccatores. Hoc sacramentum dat gratiam
sacerdotalem ad sancte et semper sanctius celebrandam missam, ad
absolvendas animas easque melius ac melius dirigendas in via Dei.
Extrema Unctio confertur ad tollendas reliquias peccati, quæ non
sufficienter a pænitentia sublatæ sunt; sic corroborat animam ad agonem, seu ad ultimum certamen.
Eucharistia denique est altissimum omnium sacramentorum, con­
tinens non solum virtutem causativam gratiæ, sed Auctorem gratiæ;
confert gratiam cibantem quæ nutrit animam, seu conservat et auget
in ea vitam gratiæ; proinde, secundum hoc augmentum, quælibet com­
munio deberet esse ferventior quam communio antecedens, usque ad
ultimam in articulo mortis, ut homo optime præparetur ad gloriam.
Ut dicit S. Thomas IIT, q. 65, a. 3 : « omnia alia sacramenta ordi­
nari videntur ad sacramentum Eucharistiæ, sicut ad finem. Manifestum
est enim, quod sacramentum Ordinis ordinatur ad Eucharistiæ conse­
crationem; sacramentum vero Baptismi ordinatur ad Eucharistiæ re­
ceptionem, in quo etiam perficitur aliquis per Confirmationem, ut non
1 ΠΙ», q. 89. a. 2.

vereatur se subtrahere a tali sacramento; per Pænitentiam etiam et
Extremam Unctionem præparatur homo ad digne sumendum corpus
Christi ; Matrimonium etiam saltem sua significatione attingit hoc sacra­
mentum, in quantum significat conjunctionem Christi et Ecclesiæ, cujus
unitas per sacramentum Eucharistiæ figuratur... Ita fere omnia sacra­
menta in Eucharistia consummuntur ».
Sic melius apparet quod effectus sacramentorum, scii, gratia, est
semen gloriæ et sub influxu sacramentorum in vita boni Christiani est
velut continua germinatio vitæ æternæ, secundum illud Domini, Joan.
VI, 55: «Qui manducat meam carnem et bibit meum sanguinem, habet
vitam æternam, et ego ressuscitabo eum in novissimo die ».

INDEX ALPHABETICUS
(Referuntur paginæ)
Absolutio sacramentalis, ut actus ju­
dicialis, 331, 338, 352; forma abso­
lutionis, 351; debet esse indicative,
352; ejus objectum sunt etiam pec­
cata venialia et peccata jam re­
missa. 392, ss.
Accidentia eucharistica realiter per­
manent, cum aptitudine ad inhae­
rendum substantiæ, sed sine inhae­
rentia actuali, 157; explicationes
cartesianorum, 156; remanent se­
cundum agere et pati, 163-169;
quomodo ex eis aliquid generari
possit, 165; an possint nutrire, 168.
Actio proprie sacriflcativa in Missa,
281-287.
Actus pænitentis sunt materia sacra­
menti Pænitentiæ, 340, ss.
Adductio non explicat transsubstan­
tiationem, nec servat proprietatem
verborum Conciliorum, 89-93.
Adorat Christus in Eucharistia, 291.
Adulterium non solvit Matrimonium,
420, ss.
Ægroti quandoque possunt non jejuni
communicare, 228.
Ætas quoad primani communionem.
232.
Agere et pati specierum sacramentalium, 163-169; corporis Christi in
Eucharistia, 150.
Amentes quoad communionem, 229,
ss.
Amor initialis in attritione, 374-378.
Apparitiones Christi in Eucharistia,
152-154.
Aqua vino miscenda, 56.
Attritio pertinet ad materiam sacra­
menti Pænitentiæ, 349. Attritio
communiter concipitur vel ex tur­
pitudinis peccati consideratione, vel
ex gehennæ et poenarum metu, 363.
Debet excludere voluntatem pec­
candi, 363. Debet esse cum spe
veniœ, id est includit actum supernaturalem spei informis, 364, 373.
De errore jansenistarum circa at­
tritionem, 366. Brevis classificatio
opinionum circa attritionem, 367.

Attritio seu dolor de peccatis ex
solo gehennæ metu, sine ullo Dei
amore benevolo, quæ tamen non
est serviliter servilis, est actus bo­
nus, honestus, salutaris, 369. In
attritione salutari et sufficiente ad
justificationem cum sacramento,
non requiritur aliquis actus cari­
tatis quantumvis remissus, 373; sed
ad eam non sufficit dolor ex metu
conceptus etiam cum amore spei
seu concupiscentiae, requiritur pro­
babilius amor Dei benevolus initia­
lis, 374. Nulla enim est attritio
sufficiens ad justificationem cum
sacramento nisi sit de peccato ut
est offensa Dei, ideo non potest
esse sine aliquo amore Dei, 376.
Attritio ex amore benevolo non
potest fieri contritio, sed pænitens
per sacramentum ex attrito fit con­
tritus, 360, ss.
Azymus panis est materia valida
Eucharistiæ, non tamen essentialis,
sed necessaria pro Latinis, 54-55.
Baptismus notio, et necessitas, 11;
subjectum, 11-12; effectus, 12.
Berengarii error de Eucharistia, 59.
Billot de transsubstantiatione, 106;
de essentia sacrificii Missæ, 284.
Cajetanus de transsubstantiatione, 91,
105; de Communione, 209-212; de
sacrificio Missæ, 284, 292, 308.
Calvinistæ de præsentia reali, 61; de
sacrificio Missæ, 275.
Caritatis augmentum effectus Eucha­
ristiæ, 192-197.
Causalitas sacramentorum, 3; doctri­
na catholica, ex opere operato, non
ponentibus obicem, 3; causalitas
instrumentalis physica clare doce­
tur a S. Thoma, 3-4.
Character netura et indelebilitas, 6.
Christus realiter præsens in Eucha­
ristia, 62-82; per transsubstantia­
tionem ita ut ipse non moveatur,
nec desinat esse in coelo, 88-94.
Totus est sub qualibet specie, 133;
sub singulis partibus specierum,

135; quomodo vi verborum et vi
concomitanti», 131-134; præsens ad
modum substantiæ, 136-150; quid
agere et pati potest in Eucharistia,
150; permanet donec species cor­
rumpuntur, 153. Quomodo est prin­
cipalis sacerdos Missæ et actualiter
offert Missas quæ quotidie cele­
brantur, 290-297. Instituit sacra­
menta Eucharistiæ, 34-42; Pæni­
tentiæ, 330, ss.; Ordinis, quandonam, 409.
Circumscriptiva præsentia, Christus
non est circumscriptive præsens in
Eucharistia, 83-86, 130-135, 138-150.
Claves, potestas clavium, 329-335.
Communio eucharistica in voto est
necessaria necessitate medii ad sa­
lutem, 27-31; necessaria præcepto
divino, 234, ss.; et ecclesiastico,
'ibid. De effectibus ejus, 188-216.
De communione sacrilega, 221-225;
de tepida, 208-215. De conditioni­
bus bonæ communionis, 231-233;
ferventis communis, 234; quare
quælibet communio deberet nor­
maliter esse, si non esset venialis
negligentia, substantialiter ferventior et fructuosior quam præcedens,
192-193, De communione spirituali,
219, ss. De communione frequenti,
230-234. De communione sub una
specie, 235-239.
Confessio sacramentalis. An confes­
sio omnium et singulorum pecca­
torum mortalium post baptismum
commissorum sit jure divino ne­
cessaria, 383. De convenientia et
utilitate confessionis, 387.
Confirmatio in se, ejus effectus, sub­
jectum et minister, 14, ss.
Conjunctio fidelium cum Christo et
inter se, primus Eucharistiæ ef­
fectus, 189-191, 196-197.
Consecratio sola constituit essentiam
sacrificii Missæ, 284; duarum specierum requiritur ad rationem sa­
crificii, 288; est actio vere sacri­
ficalis dum producit immolationem
sacramentalem, quia sacrificium
externum est in genere signi,
285-287.
Consensus mutuus est essentia Ma­
trimonii, 418.
Contractus matrimonialis inter Chri­
stianos est ipsum sacramentum,
419; perficitur per verba de præsenti, Ibid.; est materia et forma
sacramenti, 419. Indissolubilités
contractus, 420, ss.

Contritio, quid sit, 356, ss.; est actus
virtutis infusæ pænitentiæ sic dif­
fert ab attritione, 359. Attritio non
potest fieri contritio, sed attritus fit
contritus, 360, ss. De distinctione
inter contritionem perfectam et at­
tritionem sec. Cone. Trid., 362-366,
cf. 368, ss., 377; De objecto con­
tritionis, 379. De ejus quantitate
appretiativa, intensiva, extensiva,
379, ss.
Copia confessorii, quandonam adest,
199, ss.
Corpus Christi realiter præsens in
Eucharistia, 59, ss. Quomodo? non
circumscriptive, nec definitive, sed
sacramentaliter, ad modum sub­
stantiæ, 83-86, 130-149; non potest
videri ab oculo corporeo etiam glo­
rioso, 151; nec naturaliter ab in­
tellectu creato, 152.
Forma sacramenti Eucharistiæ. Quænam est, 172-177. De ejus conve­
nientia, 177, ss. In quo sensu sit
vera, 185, ss. An in verbis utrlusque
formae sit aliqua vis creata effec­
tiva consecrationis, 188, ss.
Fructus sacrificii Missæ, secundum
quatuor fines ejus. Quomodo pro­
ducantur effectus Missæ, quidam
infallibiliter, alii non, 301-306.
Gratia sacramentalis, 4, ss. Gratia sa­
cramentalis Eucharistiæ, 188-203.
Num utraque species confert majo­
rem gratiam quam singulae seorsim, 239.
Institutio sacramentorum a Christo
non semper requirit quod Christus
ipse fecerit ultimam determinatio­
nem materiæ et formœ sacramenti,
sufficit quod determinaverit effec­
tum specificum, scii, a quo specificatur quodlibet sacramentum, 2,
7, 415. Institutio sacramenti Eu­
charistiæ, 31-38; sacrificii Missæ,
277-279; sacramenti Pænitentiæ,
330-340. Extremæ Unctionis, 404.
Instrumentorum traditio, num ma­
teria Ordinis, 413, ss.
Intentio in ministro sacramentorum
et in subjecto, 7, 8, 9.
Judex, sacerdos est judex in sacra­
mento Pænitentiæ, 331, 338, 351, ss.
Jurisdictio quoad confessionem, 345,
ss.
Lepin M., De sacrificio Missæ, 281,
283, 284.
L/utherus, De præsentia reali, 60; de
transsubstantiatione, ibid.; de sacri­
ficio Missæ, 275; de sacramento
Pænitentiæ, 330.

Materia Eucharistiæ, 45-54. Materia
sacramenti Pænitentiæ, 349, ss.
Merita mortiflcata reviviscunt per
pænitentiam et quomodo, 399, ss.
Missa est verum sacrificium, sed in­
cruentum, 274. Quid definivit Cone.
Trid., 275; testimonium S Scriptu­
ræ, 277; traditionis, 279. Classificatio approximativa sententiarum

